
STRAIPSNIAI 


RAŠYKIME TEISINGAI SAVO 
VIETŲ VARDUS! 


Susimildami, ponai korespondentai, nedarkykite Lietuvos 
vietavardžių! Susimildami, ponai redaktoriai, laikraščio sky- 
rių vedėjai ir korektoriai! Įsidėmėkite pagalios, kaip yra tei- 
singai tariama ir rašoma mūsų vietavardžiai! Juk pykčiu 
negalima tverties matant, kaip metų metais, nežiūrint dau- 
gybės kartų pataisymo, vis teberašoma: Dusėtai, Utėnai, Sė- 
da vieton Dusetos, Utena, Seda (kilęs nuo sedulės medžio 
ir ežero). Neseniai vėl kaip „Vienybė“! Palonus praminė Pa- 
lėnais, tai griežtai visi laikraščiai kartojo per visą mėnesį; nei 
vienoje redakcijoje neatsirado žmogaus, kas būtų tą klaidą 
pasergėjęs ir atitaisęs. Kitas atsitikimas. Ylakius iš „Vilties“ 
kažin kurs laikraštis padirbo Gakiais. Visi laikraščiai atkar- 
tojo, ir nei vienam neatėjo į galvą, jog tokio miestelio pa- 
saulyje nėra. 

Todėl dar sykį pasiryžau čia surašyti bent Kauno gub. mies- 
telius. O kad būtų įdomiau juos paskaityti, sudėsčiau juos 
pagal gyventojų daugumą. Beieškodamas, kurią iš eilios vietą 
ima jo miestelis, maniau, įsidėmės ir kitus. Taigi prašome 
nebedaryti laikraščiuose klaidų! 

Sulyginimas didumo Kauno gubernijos miestų ir 
miestelių 


95 t. turi Kaunas su Šončiais ir Vilijampole. 

21 t. turi Šiauliai. 

15t. " Panevėžys su Mikolajavuž. 

14t. " Ukmergė (Vilkmergė). 

10t. " Žagarė. 

9-8 t. turi Tauragė, Reseiniai ir Telšiai. 

8-7 t. turi Kedainiai ir Zarasai (Novoaleksandrovsk, Jeziorosy). 

7-6t. turi Plungė (Plungiany), Joniškis, Jurbarkas ir Viekšniai. 

6-5 t. turi Jonava, Vydžiai, Biržai (ir: Biržiai), Anykščiai ir 
Utena. 

5-4 t. turi Kretinga, Kelmė, Kupiškis. 

4-3t. " Rokiškis, Mažeikiai (Muravjovo), Radviliškis, Kur- 
šėnai, Pasvalys, Skuodas (Škudy), Vabalninkas. 

3-2 t. turi Švėkšna, Naumiestis, Papilė, Ariogala, Vilkija, 
Salakas, Gargždai, Seda, Krakės, Varniai, Krekenava, Pikeliai, 
Tryškiai, Leckava, Luokė (Lukniki). 

2-1 t. turi Seredžius (Sredniki), Salantai, Kražiai, Kavarskas, 
Pakruojys, Pampėnai, Raguva, Rietavas, Tytuvėnai, Šilelis, Lin- 
kuva, Svėdasai, Skaudvilė, Želva, Josvainiai, Braslavas, Šėta 
(Lietuvių), Šidlavas, Pušalotas, Nemakščiai, Grūzdžiai, Grin- 
kiškis, Židikai, Remygala, Obeliai, Pandėlys, Skapiškis, Kvė- 
darna (Chveidany), Laižuva, Lygumai, Ylakiai, Dusetos, Dar- 
bėnai, Akmenė, Eržvilkas, Pašvitinys, Vyžuonos, Troškūnai, 
Šiaulėnai, Kamajai, Užventis, Šaukėnai, Tauragnai, Tirkšliai, 
Naujamiestis ir Veliuona. 

1 t. -500 - Užpaliai, Viduklė, Joniškėlis (Joganiškeli), Rad- 
viliškis a/N3, Subačius, Čekiškė, Veiviržėnai, Kriukai, Klovai- 
niai, Girkalnis, Kaltinėnai, Kurkliai, Babtai, Žeimis (Pakuršėje), 
Aknysta, Suveiniškis, Onuškė (Ganušiški), Razolinas, Vendžio- 
gala, Dūkštas, Dotnava, Saločiai, Vaiguva, Tverai, Kartina, Upy- 
na, Klykuoliai, Betygala, Butkiškė, Mosėdis, Kuliai, Notėnai, 
Slobodka, Vainuta, Pajūris, Rumsiškė, Antalieptis, Laukuva, 
Vegėriai, Vaškai, Balninkai, Plateliai, Alsėdžiai, Kalvarija, Bai- 

sogala, Viešintos, Nevarėnai, Deltuva, Šimonys, Pagiriai, Vi- 
diškis. 

500-400 - Skemonys, Alunta, Laukžemis, Surviliškis, Kvėt- 
kai, Lenkimai, Apsa, Krinčinas, Skirsnemunė (Skirtimoni), Druk- 
šė (Drisviati), Pagramantis, Šimkaičiai, Siesikai, Raudėnai, Rim- 
šė (Rimšani), Kurtuovėnai, Barstyčiai, Meškučiai, Taujėnai. 

400-300 - Panemunis, Debeikiai, Papilys, Panemunėlis, Že- 
malė, Pašiaušė, Lidavėnai, Padubysis, Batakiai, Karklėnai, Kriau- 
nos, Kužiai, Smilgiai, Paliepiai, Lėliūnai, Šaukotas, Lieplaukė, 
Žarėnai, Daugailiai, Gelažiai, Truskava, Skaisgirys. 

300-200 - Beržoras, Lioliai, Traupis, Šakyna (Šakinova), Žai- 
ginys, Endriejavas, Degučiai, Kalnujai, Žemaitkiemis (Žmudki), 
Budriai, Pavandenė, Gaurė, Lapės, Čedasai, Kantaučiai, Žeimė, 
Jokūbavas, Viešvėnai, Puociūnėliai, Palėvėnė, Pabaiskas, Kruo- 
piai, Indrioniškis, Truikinai, Švobiškis, Siaudininkai, Palonai, 
Pernaravas, Šateikiai. 

200-100 - Vasiliškis, Vėpriai, Karmėlava, Karsakiškė, Gin- 
teliškė, Panoteriai (Koplyčios), Juodaičiai, Pašušvis, Janapolis, 
Medingėnai, Aukštadvaris (Anciškis), Grūšlaukė, Judrėnai, Sa- 
lamiestis, Alojizavas, Vadžgirys, Vadokliai, Garduma, Skaru- 
liai, Pajūrėlis, Jūžintai, Antašavas, Vėžaičiai, Šatės (Žemaičių), 
Veselavas, Vaitkuškis, Leščiai, Pakalnė, Pamūšis, Žvingiai, Ni- 
dakiai (Lidakiai), Smalva, Lauksodis, Aleksandravėlė, Brūnava, 
Sudeikiai, Teneniai, Pakapė, Kupreliškis, Nerimdaičiai, Gir- 
džiai, Micaičiai, Ugionys, Pelikai, Upninkai, Eigirdžiai, Rastaus- 
kinė, Girdiškė, Belmontas, Balsiai. 

100-10 - Žlibinai, Bukonys, Gadonavas, Antazavė, Sostas, 
Vadaktai, Mieškai (Miežiški), Ukrinai, Ūbiškis, Šilai, Stulgiai, 
Upytė, Tūbinai, Labūnava, Pievėnai, Žiobiškis, Palėvėnėlė, Pa- 
nevėžiukas, Apytalaukis, Kazacyzna, Žigaičiai, Pašilė, Sartinin- 
kai, Aviliai, Stakiai (Pamituvys), Didkiemė, Pakražantis, Pašal- 
tuonis, Renavas, Suginčiai, Gegrėnai, Kalnelis, Šventybrastis, 
Kulva, Gaidė, Miškiai (Ščodrobovo), Velikiai, Varputėnai, Ve- 
nusavas*. 

Viso 298 vardai. Jei dar atsirastų kokia paklaida, prašome 
tuojau atitaisyti „Viltyje“. 

LAIŽUVA, Šiaulių ap. Derlius. Oras. Šie metai nepaprastai 
geri. Žieminiai: pūrai ir rugiai, gerai įžėlę, žiemą nepagedę, 
stovi mūru. Tąvasariai, ankstyvesnieji — taip pat, vėlyvesnieji 
ilgai nedygo sausoje žemėje, nes iš pradžių nebuvo nei lašo 
lietaus, bet paskui pakilo šepečiu. Jei ruduo nebus ankstyvas, 
gerai prieis. Pievos kaip perniai. Užtat dobilų, kaip nėkados; 
bus daugiau visu trečdaliu už geriausį kitų metų derlių. Tik 
kai pradėjo lyti, tai vėl nebėra galo. Ilgai stovėjo tirštai apniukęs 
dangus. Slopumas neregėtas. Bet nei perkūnų, nei žaibų, nei 
rasos. Galop pratrūko trumpomis audromis. Bus bus karšta 207 
giedra. Staigiai kils vėjas, susisuks debesys, trenks perkūnai, 
ir iškris trumpas lietus ne čiurkšlėmis, bet gabalais, kaip kad iš 
karto kubilą apverstumei. Akimirkoje - upeliai, kaip nuo Alpių 
kalnų, šniokščia, griovius rausia. Ir vėl giedra. Pusė nušienauta 
blogai. Pusės visai negal pradėti. Jūros papjautų dobilų rūdija 
dirvoje - negal suimti. Rugiai pjautini, negal prieiti dėl jų drėg- 
numo. Visi darbai suvirto, ir visus lietus trukdo. 12 iškrito 
smarkūs ledai, riešutų didumo. Iškapojo buroklapius. Kitų javų 
nesulaužė, tik kur geresnius visai suguldė. Kviečiams, rugiams 
nekas: varpos jau pilnos. Avižų, ypač vikių, kurie tik ką pradėjo 
žydėti, bus menka branda. Laukiama nemažų nuostolių. O 
sakoma, kad po šv. Jonui nebeesti ledų! 

Taip Dievas ir reguliuoja žmonių turtą. Kai gražu suimti, 
sausa — tai maža kas tėra paimti; kai negali suimti, liūtinga — 
tai viso ko daug; kai maža - brangu, kai daug - pigu ir t.t. Vis 
kad žmogus ne praturtėtumei. Ūkininkų ūpas, priverstų rankas 
sudėjus sėdėti, kai karščiausių darbų laikas, kuo blogiausis. Visi 
pikti it širšės, it šeimininkės, bičių geliamos. 


STAKIAI, knygose - Pamituvys!, Kauno ap. Tą gražią, bet 
labai tolimą vietelę esu gana plačiai aprašęs 1906 metais „Vil- 
niaus Žinių“ Nr. 2032. Dabar plačiai žinomas „Stakių šv. An- 
tanas“, kurio užtarimu naudojasi apylinkė, pasirodo, ne taip 
senai čia apsirinko sau vietą. Štai gyvo liudytojo pasaka, kurią 
čia įdedu, kad kur neužsimestų. 

Liudytojas Povilas Birbilas, 94 metų senelis. Jei tebebūtų 
dabar gyvas, jau turėtų šimtą su viršum. „Krokusmečiu“, t.y. 
1831 metais, jis buvęs insurgentų, sukilėlių eilėse. Dalyvavęs 
mūšyje prie Dubysos upės, ties Daugirdo dvaru. Čia nesmarkiai 
susikirtę, pasitraukę ant Viduklės, kur buvęs baisus mūšis. 
Šaudėmės, sako, įnirtę; o kraujo buvo ligi čiurnų (riešų). Aš 
išlikau gyvas ir daug ko išmokau, bekeliaudamas po svietą. 
Padubysyje, netoli Przecišauskio dvaro, kur yra Šešupio intaka, 
Kareivos žemėje esama druskos. Vienas kareivis tai žinojęs ir 
atnešęs maišelį, bet vietos niekam neparodęs. 

Šisai Povilas esąs sūnus Adomo ir anūkas Simano Birbilo, 
kurs su Čerba pirmuoju du aptikę „šuns bėgamą takelį“, o prie 
jo šv. Antano paveikslą, kurs dabar taip pagarsėjo, nors jau 
nebe tas bėra altoriuje. Kur dingęs pirmasis, nežinąs. Čerba su 
Birbilu išstatę mažą koplytėlę toj maždaug vietoje, kur buvo 
radę paveikslą, medyje pakabintą, ir pirmasis kunigas čia buvęs 
dievobaimingas Belskis. Iš senųjų paminklų nieko nebliko. Tiš- 
kaus komisorius Saleckis Čerbą iškėlė į Paantvardį, Birbilą - į 
Birbilus. Taigi pirmųjų Stakių bažnyčios fundarių atmintį be- 
skelbia tik jų vardais praminti sodžiai: Čerbai ir Birbilai. 

Daugiau iš to senio Povilo nieko nebegalėjau beiškvosti 1906 
metais. O iš kitų šaltinių nei to tiek nebegavau, neilgai ten 
tetrukęs, vos 9 mėnesius. Palieka vietiniams tas „Vilniaus Ži- 
nių“ ir „Vilties“ žinias papildyti. 


LAIŽUVA. Per vieną savaitę — trys gaisrai. Miestelis buvo 
išgąsdintas nepaprastai didele liepsna, iškilusia iš klebonijos 
virtuvės kamino. Namiškiai tada tepajuto, kad čia kas negera 
darosi, kai žmonės dešimtimis apspito kleboniją. Apspito ir 
žiūrėjo aukštyn. Namas aukštas, tokių kopėčių nėra, kurios 
pasiektų stogą, ne tiktai kaminą. Galop surasta dvejos, surišta 
ir prieita prie kamino. Pasižymėjo savo laipumų viešėję pas 
kleboną pp. Jonas Čiurlionis iš Varšuvos ir L. Gira iš Vilniaus!. 
Gaisras užgesyta. Dabar jau ir kopėčios padirbtos... 

Priežastis - kaminkrėčio nesąžiningumas. Brangiai apmoka- 
mo kaminkrėčio, pasirodo, tevalyta kaminai iš apačios, ant stogo 

visai nelipta. Tatai ir būk ramus, pasitikėjęs samdiniu! Per daug 
metų kamino priskresta pilno vidurio. Iš to ir degimas didelis. 

Bent už poros dienų ta pati istorija atsitiko dideliuose dvaro 
namuose, kur kalvė. Taip pat laiku buvo užgesyta. 

Bet baisiausia nelaimė atsitiko Juozo Ramonauskio namuose 
prieš pat bažnyčią ir šalia špitolės, kur buvo žydo Joffės aptiekos 
magazinas. Vėlyvu vakaru, žvakę pasistatę ant stalo, pats Joffė, 
jo žmona ir uošvė pilstę benziną. Iš tolo nuo žvakės užsidegęs 
(benzinas garuoja ir garai dega), benzinas sprogo didžiu balsu, 
išstūmė visus kambario langus, išvertė mūro sieną ir ja apvertė 
uošvę. Visus tris benzinas aptaškęs uždegė. Atsirado gyvi žmo- 
nės - fakelai. Kur tik bėgo, visur benzinas nuo jų kibo: į prekes, 
įsienas, išlipytas poperiais. Ėmė degti visas vidus. Namai - kaip 
namai: juos pataisysi. Bet trys žydai taip apdegė rankas, šlaunis, 
veidus, kad prisiėjo visus tris tuojau išsiųsti į Rygą, kur ir dabar 
tebekovoja su mirtimi. Uošvės oda visa nusmuko nuo rankų. 

Nuostabu, kad specialistas nemoka apsieiti su benzinu. Bū- 
kite atsargūs ir tie, kurie skalbinius laidija (prasuoja), benziną 
degindami: lengvai gali būti nelaimė. 


PRIE VIETAVARDŽIŲ TAISYMO 


Gal p. K. B.! nepyks, kad aš pasinaudoju privatiniu jo laišku 
pro publico bono?, nors tikiuos pamatysiąs „Viltyje“ ištisą jo 
straipsnį. Jis rašo: 

„Patikrinus Tamstos sąrašą ir papildžius jį: Vajesiškis, Duo- 
kiškis, Ragėliai ir k., reiktų miestelių vardai išleisti su kirčiais. 
Mums svarbu ne tiktai tikrai parašyti, bet ir tikrai tarti. 

Mano šaltiniai rodo reikiant vadinti: 

Rasėiniai, ne: e. 

Kėdainiai, ne: e. (Panev. čia e kad ir trumpas, bet ankštas. 
Balčikonis). 

Pakruėjis, ne: jfs. 

Tytuvėnai, ne: a. 

Veiviržinai, ne: e. 

Suvainiškis (?). 

Vandžiėgala, ne: e. 

Ažūveris = Slobodka. 

Vainūtas, ne: a. 

Pagirys (sg., ne pl.). 

Kvetkai. Iš rus. XBenko = Deppka. 
Kūrtuvėnai, ne: 140. 

Lyduvėnai (?) 

Kalnūjai, ne: u. 

Vosyliškis, ne: a, i. 

Gafdamas, ne: u, a. 

Vegėriai, ne: ė. 

Suostas, ne: d. 

Žygaičiai, ne: i. 

Ūbiškė, ne: is. 

Viencavai = Benycoso. Kaz. Būga“. 

P. K. Būgai žinotina: 

Raseiniai esą gavę vardą nuo Reseikos upelio (kun. Pr. 
Turauskis)3. 

Tytuvėnai nuo Tytovkos u. 

Veiviržėnai - Veiviržos. 

Kurtuvėnai — Kurtuovės. 

Žigaičiai taip pat ištariama kaip ir Židikai; Pagirys ir Pagi- 
riai; Ramygala ir Remygala; Viencavai žiūr. Dr. Bukonto* Nr. 86: 
Vėnsavos; katra gi? Pakruėjis ir Pakruojys; kaip: Kruoja ir Kruo- 
ja; katra gi? Vandžiogala XVII amž. dokumentuose: Endziagola. 
Kvetkai tarmiškai: Kvatkai; ar a čia ne = ė? 

Klausimas: nustatant vietavardžių transkripciją, ar vien da- 
bartinio ištarimo žiūrėti, ar ir kilmės ieškoti? 


DĖL VIETAVARDŽIŲ PATAISYMO NR. 85 


Nesutinku su šiais Masiulio ir Noreikos pataisymais!. 
Vyžuonų miestelis gavo vardą nuo Vyžuonos upelio. Iš- 
tariama aiškiai - Vyžuona, ne Vyžona: tad bus ir Vyžuonos, o 

ne Vyžonos. Nieko nesveria, kad žmonės ištaria: Vyža(o)nas; 
dvibalses wo ir ie ir daug kitur 2 — tarmėse ištariama, kaip vi- 
durinis tarp a, 0 ir ė. 

Gadonavas gavo sau vardą iš pasilikusio mūsų krašte švedo 
aficieriaus Gaddon-Senfeld. Jo ainių dar yra Žemaičiuose; jie 
vadinasi Gaddonais. Tai kam gi jų gimtoji vieta turi kitaip 
vadinties: Gadūnavas? 


LAIŽUVA, Šiaulių ap. Vagystės. Laižuva vienas didesniųjų 
miestelių Kuršo pasienyje, nuo kitų miestelių nutolęs bent per 
tris mylias. Tečiaus čia nėkuomet nebuvo jokio piliečių rimties 
dabotojo, nei urėdninko, nei sargybinių. Buvo neramu, neturint 
ko šaukties reikale. Antai, naktiniam sargui po miestelį švil- 
paujant, vagys išplėšė B. Leibsono kromą. Iškraustė audimų ant 
visų 600 rb ir, susidėję į maišus, išdūmė geležinkeliu Rygos link. 

Pagalios prieš keletą dienų paskyrė čia gyventi dorą, blaivų 
ir išnašų vaikiną sargybinį, kurs laikinai apsigyveno Sprogio 
traktieriuje. Be jo, šį 1/VIII ketvirtadienį buvo dar bent du sar- 
gybiniu ir urėdninkas. Ir vagys, lyg pasityčiodami iš tų visų 
sargų, apuodė miestelį ir naktį apvogė. Iš pirklio V. Noreikio 
svirno pro langą išsivežė dviratį 125 r.; iš Sprogio buto, kur jis 
pats ir sargybinis gulėjo, pasiėmė 100 rb, laikrodį, vyno, alaus; 
mėgino įeiti į laikrodininką Ivonauskį, bet šis pajuto. Vagių 
būta trijų. Jų ieškoma. 


STATISTIKOS ŽIUPSNELIS 


Laižuviškių vislumas 
Per 120 metų 
Vidutiniškai kas 10 metų 


Metais Gimė Mirė Priaugo Šliūbų 
1791-1800 86,2 
1801-10 89,2 

1811-20 99,2 


1821-27 97,4 

1828-48 (Nėra knygos) 

1849-60 81,9 

1861-70 80,2 57,7 225 17,2 
1871-80 82,9 47,2 35,7 179 
1881-90 81,1 51,2 29,9 19,8 
1891-900 106,5 58,1 46,4 25,0 
1901-10 1313 7252 59,1 274 
1911 122 59 63 19 
1912 116 74 42 23 


Mes veik visai nepažįstame savo tėvynės padėjimo. O ne- 
pažįstame dėl to, kad nesusirenkame visų pirma statistikos 
žinių, nes dažnai jos vienos tegali mums išaiškinti kai kurias 
mūsų gyvenimo paslaptis. | 

Prašome prisistebėti kad ir šitai lentelei laižuviškių (Šiaulių 
apskrities) vislumo per 120 metų. Šituos skaitmenis aš gavau, 
kantriai pirštu suskaitęs kiekvienų 99 metų krikštus. (Eilinių 
numerių seniaus nedėta. 21 metų krikštų žuvusi knyga, rodos, 
nieko negali toje statistikoje atmainyti.) 

Ėmę šimto metų laikatarpį, nuo 1791-1890 m., tikriaus — 79, 
išmetus iš vidurio 21 apleistuosius metus, gausime, jog lai- 
žuviškiuose būta kas metai vidutiniškai po 86,5 gimimų. Im- 
dami trumpesnius to šimtmečio laikatarpius, gauname šitokį 
to vidutiniškojo skaitmens svyravimą: 1) per pirmuosius 20 
metų, 1791-1810, gimimų būta po 87,7+1, 2 viršiaus normos; 
2) per kitus 17 metų, 1811-1827, po 98,5+12 viršiaus normos; 
3) per kitus 30 metų, 1861-1890, būta po 81, 4-5,1 žemiaus 
normos; 4) pagaliaus per paskutiniuosius 22 metus, 1891-1912, 
būta gimimų po 119+32,5 aukščiaus normos. 

Jau tik tas vienas sumetimas kiek yra įdomus! Kuo išaiškinti 
staigų gimimų pakilimą, net visa 12, per prancūzmetį ir po jo? 
Ne kareivių įtaka. Pakuršės, ypač to krašto tarp Mintaujos ir 
Liepojos, karas nebuvo užgriebęs. Paskui vėl dar staigesnį kri- 
timą, net per 17 (12+5,1), ir vėl dar staigesnį kilimą per 22 

paskutiniuosius metus, net per 37,6 (5,1+32,5)? +12, - 17, +37,6!! 
Pirmajam skaitmeniui paaiškinti nei spėjimų nėra. Antrąji ga- 
lėtų paaiškinti marai. Bet tam laikatarpiui turime mirimų len- 
telę, kuri maro neparodo: mirimų būta normalių. Tik tretijį 
tegalime tikrai išaiškinti: po 90 metais pereito amžiaus Kuršas 
ėmė labai traukti darbininkus iš šiapus Vadaksties upės. Se- 
niaus gryna liuterionija - Kuršas, dabar kibždi katalikais kal- 
pais. Laižuvos parapija užpereitais metais turėjo 2603 dūšias 
Lietuvos pusėje ir 367 dūšias Kuršo pusėje. Šitie kuone 400 
jaunų sveikų vedusių darbininkų ir padidina skaitmenį gimimų 
ir mirimų, retai tepadidindami skaitmenį šliūbų, nes ateina jau 
vedę: 32,5 gimimų viršiaus normos reikia priskaityti Kuršo 
darbininkų įtakai. Be jų, drąsiai galima būtų pasakyti, jog ir 
per pati paskutinį laikatarpį gimimų skaitmuo būtų lygus vi- 
dutiniam normaliui arba visai nedaug tepakilęs. Bet šitokį kils- 
terėjimą, per 1, 2, mes matome ir prieš šimtą metų. 

Štai ir išdygsta dar sunkesnis klausimas: kodėl gimimų skait- 
muo per visą 120 metų stovi, kaip užkerėtas, vienodai; kodėl 
neauga? Vienas tėra atsakymas: kad gyventojų = vedusiųjų porų 
skaičius neauga; nieko nepriaugo tuo laiku, kada kitų kraštų 
gyventojų pasidarė dvigubai ir trigubai. Jei dabartinis skaičius 
gimimų padaro 2603+367=2970 gyventojų, tai tuos pat gimimus 
prieš šimtą dvidešimtį metų tegalėjo daryti toks pat ir gyventojų 
skaičius: 2600. Bet per 50 metų, 1861-1910, turime vieno priaug- 
liaus 1936, vidutiniškai po 38,7 kas metai. Taigi turėtų būti 
gyventojų skaičius 2603+1936=4539, o su atėjūnais (+367) - 
4906. Dvigubai, neg dabar kad yra ir buvo, t.y. normaliai, kaip 
ir kituose kraštuose. Kodėl gi to nėra? Išeivija nusekino parapiją 
tik 150 žmonių, o ne 1500 ar dar daugesniu. 

Tai Laižuvos problema, kurią tegalėtų išpainioti nebent mo- 
kytieji statistikai. Dar aršiaus, kad tai, man labai aiškiai rodos, 
ne vienos Laižuvos, bet visos Lietuvos problema. Ir ne tik pas- 
kutiniojo amžiaus, bet ir ankstyvesniųjų. Istorija aiškiai liudija, 
kad prieš 500-600 metų lietuvių būta daugiau, bent ne mažiau 
kaip dabar. Nejaugi mes išsigemame, mirštame natūraliai, kaip 
Niemojevskis! pranašauja? 

Mėginkime patys save ištirti. Be nepanorėtumėte kai kurie 
kunigai kitų Lietuvos šonų knygose pasiknisti ir lenteles skait- 
menų padaryti? Patarnautume grynajam mokslui ir sau: savo 
dalykai reikia pažinti. 


ŽINIŲ ŽIUPSNELIS Iš PRAEITIES 


Pasaulinės vyresnybės Kretingos vienuolynu buvo nubausti 
šie kunigai: 

1. Gelazius Mongėla atvyko iš Troškūnų vienuolyno Kauno 
gubernatoriaus įsakymu, 24 gr. 1864. Išėjo 16 sausio 1871 į 
Krakių vienuolių kapelioną. 

2. Juozapas Vaškevičė iš Varnių pasitaisymo namų, 4 kovo 
1867 m. Mirė 2 bal. 1870. 

3. Mykolas Šiuipa iš Darbėnų, 24 rugsėjo 1867 m. Išėjo atgal 
į vikarą 23 spalių 1871 m. 

4. Adolfas Račkauskis iš Saločių 21 rugsėjo 1872 m. įsakymu 
generalgubernatoriaus. Išėjo į Kauną 2 liepos 1874 m. 

5. Pranciškus Graževičė įsakymu VII. gen. gub. 17 lapkr. 1872. 
Išėjo 13 rugp. 1874 į Šiaulių apskritį. 

6. Jonas Mickaniauskis iš Kauno 5 bal. 1888. Atgal 12 bal. 1889. 

7. Dzidorius Linkevičė iš Šeduvos 27 gr. 1888 dviem metam. 

8. Cezaras Jačinauskis 16 kovo 1889. Atiduotas žandarams 11 
birželio 1889 į Naugardo gub. policijos priežiūrai trims metams. 

9. Aleksandras Dambrauskis 17 kovo 1889. Atiduotas žanda- 
rams į Naugardo gub. policijos priežiūrai penkeriems metams. 

10. Aleksandras Vaitkevičė, Čekiškės klebonas, 7 geg. 1889 - 
27 liepos 1892. 

11. Mauričius Narbutas 12 geg. 1889- 7 birž. 1891. 

12. Juozapas Kerpauskis iš Gargždų. Atkeltas iš Kalvarijos 
Dominikonų vienuolyno 16 rugs. 1889— 17 spalių 1890. 

13. Pranciškus Liandsbergis iš Vidžių 27 spalių 1889 m. Į 
Kauną 29 gr. 1890. 

14. Stanislovas Stakelė iš Alšvangos 9 vas. 1890 m. — 16 bal. 1892. 

15. Mykolas Miežinys, Pakruojo vikaras, 13 kovo 1890-13 geg. 
1891. 


16. Aleksandra Myliauskis, Alšvangos vik., 26 geg. 1890- 
13 rugp. 1891. 

17. Antanas Beržanskis, Drukšės vik., 7 liepos 1890-19 rugp. 
1892. 

18. Juozapas Liasauskis, Vyžuonų vik., 26 birž. 1890-23 rugp. 
1891. 

19. Marcijonas Povilas Jurgaitis, Šenberko kleb., 18 spalių 
1891-10 lapkr. 1892. 

20. Vincentas Ulinskis 10 vas. 1893. Mirė 5 rugs. 1898. 

21. Jonas Juozapaitis, Kamajų vik.,5 rugs. 1893-13 lapkr. 1895. 

22. Pelicijonas Lialis, Kauno vik., 24 geg. 1894-9 birž. 1897. 

23. Pranciškus Gugys 10 gr. 1894-23 gr. 1896. 

24. Adomas Pronckūnas 27 geg. 1896 - 30 rugs. 1898. 

25. Kazimieras Domarkas, Raguvos vik., 13 lapkr. 1896-13 geg. 
1897. Paskui išvežtas į Pskovą penkeriems metams. 

26. Peliksas Sereika nuo vas. 1897 dviem metam. 

27. Juozapas Rimeikis 24 lapkr. 1896 — 23 birž. 1898. 

28. Kastantinas Butkis 24 lapkr. 1897 - 23 birž. 1898. 

Paskesniųjų nebežinau. Jų nebe kas ir bebuvo. Trumpiaus, 
pasaulinė vyresnybė Kretingos vienuolynu nubaudė: 

1864 m. - 1,67 m. -2,72m. - 2,88 m. - 2,89 m. -6, 90 m. - 
5,91 m.-1,93m.-2,94m. -2,96m.- 2,97 m. - 3. 

Pati tirštuma, matome, 89-90 m. 

Gailiuos teturįs šią sausą sąskaitą, be parodymų, už ką ku- 
nigai buvo taip baudžiami. Tai labai įdomus būtų lapelis iš 
veikimo nesuvaržytos anuomet mūsų krašto administracijos. 
Be neteiktųsi papildyti šį sąrašą, kam šaltiniai prieinami? 


APIE TAUTINĘ REALIĄ MŪSŲ POLITIKĄ 
Skaityta 1896 metais 


„Ir jie kalbėjo kiti kitiems: Eikime, pasidirbkime plytų ir 
jas išdekime. Ir jie naudojosi plytomis kaip akmenimis ir 
žemės sakais vietoje kalkių. Ir jie kalbėjo: Eikime, pasista- 
tykime sau miestą ir bokštą, kurio viršūnė siektų dangų, ir 

padarykime savo vardą garsiu, pirma negu išsiskirstysime į 
visus kraštus“ (Pr 11, 3-4). 


Daug priežasčių buvę, kam Noės giminės sumaniusios tą 
sunkų darbą. Jų tautos šlovė gal reikalavo, kad pasiliktų aiškus 
ženklas jų išmonės; kunigaikštis Nemrodas norėjęs tame mieste 
įsitaisyti tvirtapilę, kad lengviaus būtų galima buvę suvaldyti 
nepaklusnios giminės; daugumas rūpinosi, kame gelbėties, jei 
dar kartą atsitiktų toks baisus tvanas, koks neseniai, prieš 300 
metų, buvo ir kurio baisybių dar nebuvo užmiršę. 

Pavyzdingas užgaidas. Sumanytojai nebuvo tikri, kad baisu- 
sis tvanas dar sykį atsitiks; nebuvo artie tvirtos medžiagos: nei 
uolų, nei cemento. Tečiaus kibo į darbą: nebuvo uolų - dirbo ply- 
tas iš molio; nebuvo cemento - vežėsi jūros sakus — asfaltą; vis 
dėlto pasistatė bokštą, galintį būti naudingu visokiems tikslams. 

Lietuviai! Ir mes esame perleidę vieną tvaną, juntame antrą, 
laukiame trečio. Per pusę tūkstančio metų bangavo Lietuvoje 
lenkystės tvano vilnys. Jos ėmė silpti, tik sutikdamos priešingas 
sau, iš kitur atūžtančias. Lenkystės tvane paskendo mūsų di- 
dybė - galybė. Beliko mums gyvybė, kurią privalome gelbėti. 
Bet kritiškiausioje valandoje pristigome santarvės — vienybės 
tautos politikoje ir darbe. 

Dauguma apšviestesniųjų mūsiškių, išmirkę, ištižę lenkystės 
tvane, nebejaučia savo pragaišties; jiems ir taip gera. Pripratę 
plaukyties svetimose vilnyse, jie nėmaž nenusigąsta, jog „jau 
kaukia šiaurys“, jog vis didesnės vilnys iš kitur varosi: tikisi, 
kad ir tada jiems bus taip pat gera, o plačiaus rūpinties - kam?.. 

Mažuma apšviestesniųjų mūsiškių, tiesa, nedaro papeikti- 
nai, neužsikemša ausių, girdi ūžimą, jaučia ateinančią nelai- 
me; pasiskundžia, paaimanuoja, bet, dar nejausdami peilio prie 
kaklo, nutyla ir toliau sau svyruoja, įvairių vėjų linguojami. Ir 
šiems nebloga: savo laimei, neregi toliau, kaip iki galo savo 
nosies; lietuvių nelaimei — ir nesirūpina toliau pasižiūrėti ir 
pagalvoti, kaip čia priešingumams kelias užbėgus. O galėtų tai 
padaryti, plačiaus atsimerkę ir atsiminę, jog tegalima arba vis- 
kas išgelbėti, arba viskas pralaimėti... 

Tiktai mažas būrelis apšviestesniųjų toli perregi būsimųjų 
dalykų tamsą; mato, jog prieš žmonių piktą valią galima ir rei- 
kia išstatyti savo gera valia. Ir jie tai daro. Išsižadėję savo laimės, 
atiduoda savo turtus, savo išmintį, savo laiką, ramybę ir laisvę, 
bestatydami aukštus, tvirtus mūrus, suturėsiančius svetimų 
vilnių plakimą, ar bent tokį tvirtą laivą, kuriame galima būtų 
plūduroti ant vilnių paviršio, neskęstant ir net neįdrėkstant. 

Nelaimė, ir šitą būrelį silpnina nesutarimai, iš ko statyti tie 
atsargos mūrai ar išganymo laivas. 

Vieni nepajudinamą lietuvių cielybę mato moksle, moksle 
ir dar kartą moksle. Mokslas, duodamas savo, kaipo piliečio, 
teisių susipratimą, „išganysiąs vargdienį“, mokslas nukratysiąs 
„prietarus“; suprask - ir katalikų tikėjimą; mokslas ir tautoms 
pravęsiąs jų ribas. 

Kiti išganytą Lietuvą regi nepakrutinamoje cielybėje jos 
senovinio skydo - katalikų tikėjimo ir nesutraukomoje vieny- 
bėje su lenkais. Didele drąsa, pasišventimu, aikvodami visas 
savo išgales, gina bočių tikybą ir perkūnais trenkia tuos, kurie 
išdrįsta patys savaime tvirtai atsistoti, paleidę lenkų skverną. 

Nei žodžio nesakydami prieš mokslą ar prieš tikėjimą, kaipo 
tvirčiausią medžiagą sutvirtinti tautai, vis dėlto turime klai- 
dinga pavadinti nuomone, jog lietuvių tauta galima kuo nors 
vienu skyrium nuo kitų veiksnių sustiprinti. 

Ne viename moksle didžiausis tautos stiprinimo svarbumas. 
Mokslas sustiprina, jei sustiprina, taip juokingai mažą lietuvių 
nuošimtį, jog visa tauta nėkaip negali vien jais pasikliauti. Gal 
mokslas ir gelbėtų. Ale kad jo stingame; stingame tinkamų 
mokyklų, kaip pradinių, taip ypač vidurinių. Ir tos nutrina nuo 
lietuvių lietuviškumą. Vidurines mokyklas baigia nemaža mū- 
siškių, bet Lietuvai iš jų džiaugsmo visai maža. Visi tie mūsų 
„ponaičiai“, išplėšę iš Lietuvos ūkių po du tris tūkstančius 
rublių, prasmenga gilumoje kurios bent svetimos jūros. Pasi- 
lieka namie vien išėję dvasiškių mokslą ir vienas antras svie- 
tiškis. Tai visi išgelbėtojai, tetesį šviesti Lietuvą perkarusiais 
laikraštėliais, dar plonesnėmis knygelėmis; ir tų reikia terbelė- 
mis vogtinai prisinešioti, ir už tas reikia šimteriopai pinigais ir 

dažnai krauju užmokėti. (Rašyta 1896 m.) Iš tokio mokslo tvir- 
tapilės nepasidarysi. Ir mėginimas daryti būtų panašus į anų 
darbą, kurie, neturėdami parankėje uolų ir akmenų, būtų betgi 
užsispyrę būtinai iš uolų statyties bokštą, — būtų lakioję po 
svetimus kraštus, beieškodami uolų ir tik kada ne kada tepar- 
vilkę kokią uolapalaikę. Darbuodamies daug sykių daugiau, 
būtų betgi daug sykių mažiau tepadarę arba ir visiškai nieko 
nepadarę, jei nebūtų griebę vietinės medžiagos - molio. 

Netesės gaivinti tautą ir tie mūsiškiai, kurie, dėdami galvas 
už šv. tikėjimą, už katalikybės cielybę, visai pamiršta kitas jų 
teises: kalbos, ekonomijos ir socialumo. Tiesa, tikėjimas stiprina 
kiekvieną žmogų skyrium, yra jo ašis, aplink kurią sukasi vi- 
sas jo gyvenimas. Tikėjimo jausmai — didžiausi jausmai, juos 
užliesti pavojinga: nei už ką žmonės tokiuo įnirtimu nestoja, 
kaip už tikėjimą. Milijonai kankinių linksmai atidavė savo gy- 
vastį už jį. Garbė jiems už tatai ir šlovė nuo Dievo ir žmonių, 
kad kariavo už Dangaus Karalystę, bendrąją žmonių tėvynę. 
Ale panašų garbės vainiką ir kankinių palmę lietuviai gali nu- 
sipelnyti ir ne Lietuvoje, bet, sakysime, Kinuose. Už tos dan- 
giškosios, tiesa, visų reikalingiausios, tėvynės galvos tos rūšies 
žmonės nebeatmena siauros žemiškosios tėvynės, neduodami 
jai nieko žemiško. Aiškią to iliustraciją duoda mums Vilniaus 
ir Gardino gubernijų lietuviai, kame žmonės, tebebūdami gerais 
ir net labai gerais katalikais, tapo nei šiuo, nei tuo: lietuviais 
patys nebeprisipažįsta, lenkais jų kiti nepripažįsta. Ir kybo taip 
ore — be tėvo, be močios, be giminėlių, gera medžiaga gudui 
(baltarusiui) padidinti savo kalbą - „po prostomu“!. Tuomet 
neilgai trukus, spėjama, sudiev bus ir katalikybei. Tad vargu 
bau ir tie ekskliuzivistai kunigai gali vadinties ir būti Lietuvos 
stulpais — rašytiniais. 

Tie šviesuoliai ultrapolitikai, kurie drebėdami it girtas tvo- 
ros turisi įsitvėrę lenką ir šaukia, kad tą skverną paleidus tuoj 
nuplaus tave rusų stačiatikių vilnis, patys jau mato griuvimą 
savo politikos. Iš lenkų maža pašalpos. Bet ką ir pridėtų rams- 
tyties spundomis iš šalių, jei vidurys būtų išpuvęs, pats iš sa- 
vęs nebeturįs tvermės. Jei patys savimi nebepasikliautume, jei 

nustotume vilties, jog per ilga kiekvienas gaus, kiek bus vertas 
teisių ir laisvės, jei patys užmirštume, jog sutarimas mažus 
dalykus didina, o nesutartis ir didelius mažina, jei paliautume 
savo teisių ieškoję, leisdami mus, tylinčius, užmiršti, jei panie- 
kintume visas tas dorybes, kurios žmonijos tvirtybę sudaro: 
blaivumą, skaistumą, teisingumą, darbštumą, mokslumą, bro- 
liškumą, - tai ne tik sutrūnėjusios lenkų spundos, bet nei ąžuo- 
linės kitų pašaliečių nebetesėtų palaikyti pūzrą. Lenkai ir patys 
silpni, ir patys noriai kitų atsišlietų, tik nebemato aplinkui tvirtų 
ir juos užjaučiančių kaimynų. Ir tai jų laimė, nes ima daugiaus 
rūpinties patys savimi ir jau nebemaža yra sau padarę. Šiais 
laikais vieni kitiems draugai ir sėbrai, kol iš to laukiama sau 
naudos; kai jos nebesimato, tuoj atsitraukia. Lenkai lietuvių sa- 
vo krūtinėmis neužstos, kad ir norėtų; dar aršiaus, kad nenori. 
Jie lengva širdimi parduos Lietuvą už žiupsnelį palengvinimų 
„Koronai““. Jau ir derėties pradedama. „Novoje Vremia'“ nese- 
niai žadėjo lenkams palengvinimų, kad tik jie netrukdytų su- 
liejimo lietuviškųjų gubernijų Šiaur- ir Pietvakarių krašto su 
vidurio gubernijomis. Lenkams, žinoma, nepadoru aiškiai išsi- 
žadėti vienybės su Lietuva; to ir nereikia mums; vis dėlto prisi- 
derėjo šiuo ar tuo būdu suniekinti tas laikraštis. Tuo tarpu nė 
vienas lenkų laikraštis to nepadarė. Jų tylėjimas - labai reikš- 
mingas: darykite su Lietuva, kaip sau norite, jei bent žadate 
mums bent kiek gerumo. Kitur vėl kažin koks Bagnickis svajoja 
apie lenkų atgijimą, o rusų laikraščiai džiaugiasi, kad tarpe jo 
fantazijų nėra vienos pretenzijos, kad Lietuva ruskinama. Mes 
neverkiame tos lenkų savimylės, tik iš jų patys mokinamės 
daboti daugiaus savo marškinių. Ne, ir ne čia mūsų išganymas. 

Tai kame gi pagaliaus? Iš ko turime statyties tautos apgy- 
nimo sieną? Iš viso ko, tik ne iš vieno ko: iš mokslo, katalikybės, 
susibaudimo su kitais sau lygiais, tiek iš viso ko imant, kiek 
reikia politikos reakcijai (neatgalainybei, tik dalių sukibimui, 
kaip chemijoje); kaip aptiekoje: guantum satis“. Yra ko dau- 
giaus - imti daugiaus, nes tai aiškus parodymas, kad šita me- 
džiaga labiausia reaguos. Kokios mažiaus yra, mažiaus imti. Ir 
viską klijuoti tautiško susipratimo sakais. 

Neniekinkime nieko. Tiktai laukiniai žmonės paniekoje laiko 
mokslą ir jo galybę. Be jo nesuremsi nei kertelės rūmų, ne tik jo 
nepastatysi. Tauta auklėti —- ne vyžos pinti. Tiktai aklieji žmonės 
nemato tautos galybės tikėjime, tiktai specialistai fanatikai re- 
ligijų griovikai tenesustoja, nors mato, kad su religijomis ir 
tautos dalykai griūva. Kiti, nei pažangiausieji, to nedaro. Imk 
protestantus skandinavus: švedus, norvegus, danus, suomius 
pagaliaus. Imk mažąsias Austrijos ir Vokiečių slavėnų tautas, 
madjarizuojamas ir vokietijamas. Slovencai Cislitavijoje: Karin- 
tijoje ir Krajinoje; chorvatai Translitavijoje?*: Kroacijoje ir Sla- 
vonijoje (neminint serbų, dalmatiečių, slovakų); serbai lužyčiai 
Saksonijoje, lenkai Silezijoje, - visaip spaudžiami dar neišnyko; 
priešingai, tvirtėja, bent tik ten, kame tvirtai tebesilaiko Vakarų 
ar Rytų Bažnyčios. Čia jų „klubas“, jų „mitingas“. Čia jų nepa- 
niekinama kalbos, čia jos dailinama. Čia jų poezija - giesmės 
populiarizuojama. Čia susirinkime tautininkai susiskaito savo 
viekus ir gauna drąsos. Galingųjų tautų niekinami, čia jaučiasi 
savistoviais. Čia užsimezgė jų draugijos. Tautos papročiai susi- 
krovė Bažnyčios ūksmėje ir pasidarė nuo jos nebeatskiriami. 
Tenai Bažnyčios tvirtybė — tautos tvirtybė. Neapsakomas lie- 
tuvių prisirišimas prie savo Bažnyčios skaitoma tvirčiausiu 
bokštu prieš jos ir jų nedraugus. Jos kabinasi visi, net ir nutau- 
tintiems lietuviams nutautinime palaikyti. 

Tiktai patsai siaurasis protas tegali skelbti amžiną neapy- 
kantą lenkų kalbai už tai, kad ji kitados suteršė mūsų kalbą ir 
ją nusmelkė. Kas buvo, tai jau buvo, buvo prastai, neteisingai. 
Bet kuo pati kalba kalta, kad nedori žmonės nedoriems savo 
tikslams ją vartojo. Kitados rymiečiai visus nekalbančius loty- 
niškai vadino barbarais, laukiniais. Dabar vokiečiai lenkams 
Berlyne lenkiškai vaidinti užgina, kad jie niekur tautiškai neat- 
sikvėptų. Bet niekam neateina į galvą keikti lotynų ar vokiečių 
kalbą. Anaiptol, visi, kurie nori vadinties rimtai apsišvietusiais, 
kurie nori semti iš pirmųjų kultūros ir civilizacijos šaltinių, 
mokinasi jų. Reikia ir mums, lietuviams, lenkų kalbos mokėti, 
kad pažintume savo priešus jų pačių namie, kad galėtume sekti 
ir savo pačių istorijos kultūros laikatarpį - lenkiškąjį, kaip 

sekame dar pirmesnį laikatarpį - lotyniškąjį Mindaugo, Vytauto 
ir vėliaus jėzavitų laikų. Visai kas kita mokėti kalbos - reikalui, 
visai kas kita — vartoti ją kaipo nebepakeičiamą namų kalbą 
arba kaipo išeiginę kalbą dėl kvailos fanaberijos, baigiančios 
kvailinti silpnapročius tamsuolius. 

Ir ne tiktai lenkų kalbos privalome mokėti, bet ir savo pus- 
brolių latvių, baltarusių ir mažarusių. Ir sekti jos namie, jų 
literatūras, protų judėjimą, kultūros kilimą, originalių suma- 
nymų gimimą. Prisiėjus mums ko nors skolinties, ypač kalbos 
dalykuose kokiems civilizuotiems išsireiškimams, skolinkimės 
iš artimiausiųjų savo kaimynų, su kuriais tiek amžių bendrai 
civilizavomės savo dvasias; tad ir protuose turėjo pasidaryti 
bent kokia tapatybė. Sakoma, kiekvienas nors ir tos pat karalijos 
šonas turįs savo „dūšią“. Visos tos „dūšios“ reikia gerai pažinti, 
norint sutaikinti savo veikimą su jų veikimu politikoje ir eko- 
nomijoje. Menka prietelystė su kaimynais geresnė už geras 
peštynes su jais. Bet tai negalima, nedovanojus kits kitam istori- 
jinių jeibių ir neprižadėjus kits kitam dabar jų nebepadaryti. 

Šių rūšių medžiagos daugiausia turime parankėje. Nepa- 
niekinkime nei vienos. Visas vartokime. Tautos politikoje reikia 
atmesti, kas mums patinka ar nepatinka; reikia liauties ir tuščių 
bandymų, eksperimentų. Jie gretimai tegali eiti su organiza- 
cijiniu tautos darbu, lipdomu tautiškai. Tautiškumas būtinoji 
sąlyga, nes tik ta giminė teišnyksta, kuri ima nebenuvokti, koks 
kraujas plaukia jos gyslose, kokį pieną žindo iš motynos, kokie 
žmonės prakaitą ir kraują liejo, gindami dabar mūsų gyve- 
namąją žemę. Ta tauta teišnyks, kuriai ant kapo trumpai bus 
parašyta: Tiek ir tebuvo verta! 

Galingesniosios tautos mėgsta ryti smulkiąsias, kaip didesnė 
žuvis mažesnes. Bet kai atitinka pasišiaušusį ešerį, pyksta, 
kalnus ant jo verčia, bet pagaliaus palieka ramybėje - gyvenk 
sau, spaigliuotasis nedorėli! Per kiek šimtų metų mėginta Čekai 
suėsti, net jų vardą užmiršti. O šiandien? Kurie nori Čekijoje 
darbuoties, turi ir jų kalbos mokėti. Tai padaryta įstatymo keliu. 

Ar už kalno ir Lietuvos autonomija, kas gi gali išprana- 
šauti? 

TIKSLUS MOTERŲ TEISIŲ IEŠKOJIMAS 


Kiekvienam žmogui gyvenimas tiek teduoda, kiek jis tegali 
pasinešti. Veltui rankas tiestumei - daugiaus. 

Kiekvienas iš gyvenimo privalo tiek imti, kiek tik pasineša. 
Kas mažiaus ima ant savęs, neg galėtų paimti, tas tinginys ir 
veltėdis. 

Idant žinotume, ką ir kiek tesime, turime pažinti, kuo esame 
apsigimę, kokių talentų gavę. Draugija, į kurią mes prigulime, 
turi tą darbą mums lengvinti, o ne sunkinti. 

Veik viso civilizuoto pasaulio moters ėmė sakyties galinčios 
ir norinčios kur kas daugiau dirbti žmonijos naudai, neg ligi 
šiol kad dirbo; ėmė eiti į naujas darbo dirvas. Ilgai į tą moterų 
nerimimą žvairuota, ilgai pykta, kad jos neva bandančios nu- 
sikratyti tiesioginių savo pareigų, kurias temanyta esant - gim- 
dyme kūdikių ir auklėjime žaliūkų ir tvirto būdo piliečių. 

Šiandien betgi jau absurdas būtų manyti, jog visos moters 
lygiai apsigema vienu talentu - gimdyti kūdikius, jog visos 
tedega viena vienoda kūno meile, noru susidaryti šeimynos 
gyvenimą. 

Ir seniaus taip nemanyta. Liudija kad ir šv. Povilas apaštalas. 
„Kiekvienas turi nuo Viešpaties sau tikrą dovaną: vienas, tiesa, 
taip, o kitas kitaip. Sakau gi nevedusiems ir našlėms: gera yra 
jiems, jei jie taip palieka, kaip ir aš... Kaip kiekvienam padalino 
Viešpats, ir kaip kiekvieną pavadino Dievas, taip tesielgia... 
Kiekvienas kokiam pašaukimui pavadintas yra, tokiame te- 
pasilieka... Jūs esate brangiai nupirkti, nesidarykite žmonių 
vergais... Ir kas už vyro išleidžia savo mergaitę, gerai daro; ir 
kas neišleidžia, geriaus daro“... (1 Kor 7, 7, 8, 17, 20, 23, 38). 

Visuomet buvo kiltos dvasios moterų, kurios degė ir kitokia 
meile - Dievo ir artimo; kurios tiesioginį savo uždavinį manė 
esant - būti gyvenimą lyginančios Apvaizdos įrankiais ten, 
kame neturtas, nesveikata, apleidimas kūdikystėje ar senatvėje. 

Mokslo žinios skelbia mums moterų, ypatingai išlavinto 
proto pajėgų; jos profesoriauja, tyrinėjimus ir bandymus daro, 
galėtų advokatauti ar inžinieriauti. 

Mes patys pažįstame bent kiek moterų, taip sakant, suvyrė- 
jusių, kaip esama vyrų - subobėjusių. Joms nei netinka lėlė ant 
rankų. Jų raumenyno mechanika kaip tik sunkiems darbams 
dirbti. 

Lyties reikalai nieko čia nemaino. Ag fiziologai ir psicholo- 
gai randa moterų dideliais lyties privalumais, tečiau nenukreip- 
tais gimdymo link. Tai amatninkėmis prostitutėmis apsigimu- 
sios ir nesuvaldomai krypstančios iš tiesaus gyvenimo kelio. 

Moters tad taip pat įvairiai apsigema, kaip ir vyrai, taip pat 
įvairiai privalo ir dirbti, ir įvairias pareigas į save imti. Kas mė- 
gina įvairumą pakeisti vienodumu, nusideda pačios prigimties 
įstatymams, trukdo natūralį gyvenimo tekėjimą savo paties ne- 
naudai. 

Ar yra kokia draugija, kuri turėtų per pilna darbininkų: mo- 
terystės, auklėjimo, gailestingumo, vaistymo, liuosųjų profesi- 
jų, kūno ir proto darbų srityse? Visos sritys ir visur laukia talen- 
tų, bent gero sugebėjimo, ir man vis viena, aš net neprivalau 
žinoti, kas ką padarė, bet tik būtų tai gerai padaryta. Visos dar- 
bo sritys turi būti visiems atviros, vienodai prieinamos ir pasie- 
kiamos. Tai darydama, žmonių draugija ne atskiriems darbinin- 
kams gerai daro, bet pati sau; ne nariai, it kokios malonės, turi 
darbo prašyt, bet pati draugija privalo savus narius į kuo nau- 
dingiausį darbą skatinti: juoba nestabdyti veržiančiųsi į darbą. 

Moterų pasistengimai paleisti kai kurias iš šeimynos gardo 
į platybę, į liuosą darbą, ne visuomet buvo tikslūs. Kartais kaip 
tos avys: iš vieno gardo paleistos, puola į kitą, taip pat siaurai 
aptvertą; iš šeimynos gardo į politikos. Tečiau tų pastangų isto- 
rija įdomi ir pamokinanti. Įdomi ne kovos epizodais ir ne pa- 
čiais karžygiais, tik nesustojančia evoliucija, regima sparčia 
pažanga, kuria teeina gyvas dalykas, ne iš svajonių, tik iš gyve- 
nimo kilęs. Tame moterų klausimo galybė. Moterų siela ple- 
čiasi, ir jų teisės plečiasi. Kiek jos jau laimėjo paskutiniu me- 
tašimčiu! Negalėjo nelaimėti; draugija turėjo kai ką keisti, kaip 
keičia švarką augant žmogui. Pamėgink, kad geras, nepakeisti 
didesniu: susiaurėjus visos siūlės iširs. Nėra žmonių, kurie to 
nesuprastų ir aksioma nelaikytų. 

Keblumai ir priešingumai kyla dažniausia tuomet, kai darbą 
pradeda dirbti netiksliai, ne į reikiamąją pusę. Auga žmogus, 
didink jo švarką. Bet venk augusių švarku taisyti neužaugą: 
bus tau juoko iš karikatūros, ir pačiam aptaisytajam bus nejau- 
ku. Visų moterų, didelių ir mažų dvasia, taisymas vienodais 
dideliais teisių rūbais, rodosi, yra ir sufražisčių darbas. Iš jų 
juokiasi. Ir tai blogai pačiai idėjai. 

Moterų teisių lygybės šalininkų, feministų, pareigas aš šitaip 
suprantu. Jie privalo: 

1. Budriai ir akylai sekti moterų augimą ir sulig to, nieko 
nelaukiant, mainyti jų teisių švarką vis didesniu. 

2. Padėti moterims augti; visų pirma parūpinti joms moky- 
mosi lygybę nuo pat pradžios ir iki pat galo suvienodinimu 
programų žemųjų, vidurinių ir aukštųjų mokyklų. 

Mokyklos tedera ir tetikslu skirstyti į laipsnines; jokiu būdu 
ne į lytines. Ne vyrų skyrium ir moterų skyrium mums reikia 
gimnazijų ir k.p., bet didesnėmis-sunkesnėmis ir mažesnėmis- 
lengvesnėmis programomis, idant lygiai bernaičiai, lygiai mer- 
gaitės galėtų eiti tokį mokslą, kurį tesi įgimtais savo gabumais 
apgalėti ir gerai jį pasisavinti. Juk daugiaus ne 7576 bernaičių 
neapgali dabartinių gimnazijų (tiek pat realinių ir kitų) pro- 
gramų, destis neišeina visų 7-8 klasių. Vėl daug daugiau nei 
259 rasime mergaičių, kurioms per maža moterų gimnazijų 
programos. Kiek jų laiko kvotimus vyrų gimnazijoje ir eina 
drauge su vyrais aukštąją mokyklą! Eitų pusė, tik leisk. 

3. Griauti įsivyravusį prietarą apie netikslumą moteriškojo 
dvasios elemento kai kuriose srityse. „Amžinasis moterišku- 
mas“, manoma, pablogins tradicijinę pasaulio „politiką“. Bet 
mes dar neturime gana kriterijų spręsti, ar blogiaus, ar geriaus 
būtų pasauliui, jei per moterų įsikišimą visi tie militarizmai, 
ekonomijos pusiausvyros, istorijos teisės ir kiti tokie griežtai 
atsimainytų. Antra, jei moterų kišimasis į tuos dalykus būtų 
netikslus, pats gyvenimas jas nuo to darbo atstums. Prigimtyje 
viskas darosi tiksliai; prigimties nei didžiausias genijus nepa- 
taisys. Taisydamas gali laikinai pabloginti, bet per ilga prigimtis 
vėl atsitaisys saviškai. Nėra ko bijoti. Tai jau ir pasirodo. Bijota 

suomių ir norvegų, prieš įsileidžiant savo moteris į seimų ir 
parlamentų darbą. Tečiau pasirodė, kad anasai baisusis mote- 
riškumas, tuo tarpu neradęs vietos grynoje politikoje, savaime 
nukrypo į visuomenės darbų ir sielvartų sritį, kame tasai mo- 
teriškumas — tikra palaima. 

Trumpiau išdėstyti, „kaip aš žiūriu į moterų judėjimą ir to ju- 
dėjimo uždavinius“, man nepasisekė: vis buvo neaišku ir tuščia. 

Ir „lietuvėms moterims veliju“ to pat, ko ir kitoms pasaulio 
moterims, tiktai aukštesniame laipsnyje, nes jos, lietuvės, atsi- 
liko, pavėlavo. 

1. Laužties į tas duris, pro kurias jau yra įsilaužusių kito 
šono moterų: visomis kūno, proto, valios ir turto pajėgomis 
atsidėjus, mokyties viso, ko tik galima nusitverti, ir... bręsti. 
Mokyties ir bręsti - toli ne ta pat. Yra išėjusių aukštuosius 
kursus, kuriuos atidarė joms feministai, ir vis dėlto pasilikusių 
vištaprotėmis; yra ir jų labai daug, nediplominių moterų, kurios 
tečiau gyvenime neapsakomai daug sveria, nors tai nesiduoda 
susvarstyti ir skaitmenimis išdėstyti. 

2. Veliju tik to, ką pačios tesės pasiekti, ir griežtai neveliju 
to, ką kiti iš šalies bus moterims parūpinę, nes tik pirmasis 
dalykas tėra pastovus, gyvas; antrasis gi — vis tiek turės nudžiūti 
be vaisiaus. 

3. Veliju moterims, kad jos visai nešauktų: „Vyrai pagonai, 
duokite ir mums savo teisių!“ Bet ateitų ir pačios pasiimtų jų 
tiek, kiek pasineša, kiek tuo tarpu tikrai joms reikia, o ne kiek 
bus joms užbrėžusi panaitė Pankhurst! ar kitas kas. 

4. Vienu žodžiu betariant, lietuvėms moterims, lygiai kaip 
ir pačiai „Laisvės“ redakcijai, besirūpinančiai moterimis ir ne- 
moterimis, veliju: žiūrėti visuose savo darbuose vieno didžiau- 
sio dalyko - Tikslumo. (Kas taip dažnai užmirštama...) 


DĖL KUN. ČERNIAUSKIO! IŠKĖLIMO 


Vilniaus lenkų laikraštis „Kur. Krajowy“* Nr. 273-274 padėjo 
gana platų savo bendradarbio pasikalbėjimą su J. E. Vilniaus 

vyskupijos valdytoju, pačiu kun. Černiauskiu ir Sąjungos lie- 
tuvių kalbos teisėms ginti Vilniaus vyskupijos bažnyčiose“ at- 
stovu dėl žinomojo Vidaus reikalų ministerijos reikalavimo iš- 
kelti kun. Černiauski iš šv. Jono bažnyčios ir Vilniaus apskrities. 

J. E. kun. valdytojas* pasiskundęs tik ant sunkių sąlygų, 
kuriose jam atsieina valdyti Vilniaus vyskupiją, apie kun. Čer- 
niauskio bylą nepasakė nieko ir patarė kreipties dėl informacijų 
į patį kun. Černiauskį. 

Kun. Černiauskis papasakojo minėtojo laikraščio bendra- 
darbiui šit ką. Tai, kas šiandien stovį ministerijos rašte, kaipo 
leitmotyvas, t.y. jog jis turėjęs ruošti riaušes (bezporiadki) ir 
nesigriebęs tinkamų priemonių joms numalšinti, esanti tik da- 
lelė to, kas jam buvo pirmiau užmetama ir net, kaip skelbęs 
pirmutinis „kaltinimo aktas“, kas jau buvę parodyta. 

Svarbiausiu kaltinimo punktu kun. Černiauskis laikąs šitokį 
nurodymą, jog jis privertęs kažkokią Petronėlę S. prisiekti kry- 
žiumi ir Evangelija, kad pas tardytoją sakytų jo naudai, kaltintų 
gi kun. Steponavičių? ir ponią Vileišienę“. Tasai faktas kalti- 
nimo akto esąs pažymėtas, kaipo jau „prirodytas“ ir, kun. Čer- 
niauskio nuomone, dėl to paties vieno fakto jis (kun. Č.) turėtų 
būti daug smarkiau nubaustas nė iškėlimu iš Vilniaus miesto 
ir apskrities. Tokio fakto tardymas turėtų būti pavestas proku- 
rorui, tuomet jis, kun. Černiauskis, būtų bent turėjęs progos 
pamatyti kaltinantį jį liudininką ir tuo pačiu pats galėtų pasta- 
tyti savo pusės liudininkus. Tečiau, nors kun. Černiauskis ir 
reikalavęs iš tardytojų, kad tasai liudininkas pakartotų prieg 
jam tą apsunkinantį jį parodymą, kun. Černiauskiui tame jo 
reikalavime buvę atsakyta. 

Toliau kun. Černiauskiui buvę užmetama, kad jis dalyvavęs 
kunigų susirinkime, buvusiame kun. Kulešos? būste, kur buvę 
nutarta neprileisti lietuvių pamaldų šv. Jono bažnyčioje ir kad 
jis sulig to nutarimo ir pasielgęs. Tasai kaltinimas laikomas taip 
pat prirodytu, nors kun. Kuleša ir patraukęs Solonevičių, pa- 
dėjusį tą žinią į „Sev. Zap. Žizn“, tieson. 

- Aš pats, - pasisakė toliau kun. Čern., - žinodamas vardą 
pavardę taip baisiai apkaltinusiojo mane liudininko, ketinau 

ieškoti teisybės teismo keliu, tečiau, deja, suradau Vilniuje tris 
žmones tuo pat vardu ir pavarde... 

Klausiamas, ar neketinąs apeliuoti, duoti skundo Senatan, 
kun. Čern. atsakęs: 

- Iš pradžios ketinau. Tečiau dabar, įsitikinęs, jog paša- 
linimas manes iš Vilniaus turįs didele svarbą kai kuriems žmo- 
nėms, kurie pasistatė tai savo tikslu, pasiryžau sutikti su tokiuo 
dalykų stoviu. Apsunkinantieji mane parodymai pas tardytoją 
tegu gula ant sąžinės tų, kurie juos sutvėrė. 

Tiek pats kun. Černiauskis. 

„Sąjungos“ atstovas, išreiškęs nuomonę, jog visa kitaip būtų 
buvę, jeigu tuo dalyku būtų užsiėmęs vyskupijos valdytojas, 
nes tuomet nebūtų reikėję įsikišti ton bylon pasaulinei vyres- 
nybei, papasakojo šit ką: 

„Atmintini yra gubernatoriaus Veriovkino? žodžiai, su ku- 
riais jisai kreipęsis į kun. Michalkevičių: „Tamsta esi bažnytinės 
vyresnybės atstovas, aš - valstybės. Bažnyčia ir valstybė privalo 
visuomet tarp savęs sutarti. Pats tamsta išleidai tą įsakymą (apie 
lietuvių geguž. pamaldas šv. Jono bažnyč.), taigi pats ir turi 
sekti, kad jis būtų pildomas, o negriauti savo autorito, nusi- 
lenkdamas prieš keliolikos kažkokių gatvės valkatų riksmą. 
Nes kitaip meti tamsta abejojimą, - kas čia iš tikrųjų valdo 
bažnyčią? Jeigu gi pats tamsta nepajėgsi palaikyti savo autorito, 
esu pasirengęs tamstai pagelbėti“. 

Gi kun. Černiauskiui gubernatorius pasakęs maždaug tuos 
žodžius: 

„Mano giliausiu įsitikinimu, tų skandalų kaltininku laikau 
taip pat ir tamstą, nes žinant vietines sąlygas sunku beitikėti, 
kad čia bažnyčioje liaudis galėtų net šitaip priešinties savo 
klebonui, kuris, be to, nėra be dvasinio autorito. Jeigu tai būtų 
buvę vėlesniu laiku ir turgaus dieną - galėtum tamsta sakyti, 
jog bažnyčion įsibrovė kažkokia girtuoklių gauja, bet 6 val. rytą 
smuklės dar tebėra uždarytos, taigi, atleiski tamsta, bet buvo 
kažkaip kitaip“. 

Kun. Michalkevičius, be asmeniškai pasakyto papeikimo 
kun. Černiauskiui pirmąją tų riaušių dieną ir pertraukimo pa- 

maldų šv. Jone su pridėjimu pamaldų šv. Mikalojaus bažnyčio- 
je, nenorėjo griebties jokių priemonių pirmajam savo įsakymui 
įvykdinti, kaip lygiai ir tikriesiems tų skandalų kaltininkams 
susekti, palikdamas tai pasaulinei vyresnybei daryti. Tardymų 
bėgis žinomas beveik visiems. Toji byla ėjo įvairiais keliais; po 
kun. Michalkevičiaus ir Černiauskio kelionių Peterburgan bu- 
vo manoma, jog byla galutinai pabaigta, nes pašalinta net iš šv. 
Jono bažnyčios kun. d-rą Steponavičių, kurį perkėlė Dominikonų 
bažnyčion po budrios „Gazetos Codziennos“'? elobos sparnu. 
Tečiau dalykai atsimainė po to, kaip Vilniuje apsilankė de- 
partamento vicedirektorius Tiaželnikovas, ir kun. Černiauskio 
iškėlimą galima laikyti jo tyrinėjimo vaisiumi. Bausmė, kuri 
ištiko kun. Černiauskį, į arčiau žinančius dalykų stovį lietuvius 
padarė įspūdį, lyg būtų supliekta ne arkliui, bet per pakinkus, 
ojuk būtų labiau geistina, kad laikantis vadžias vežėjas kad ir 
lengviau, betgi supliektų per patį arklį, negu kad susitiktas pa- 
keliui sargybinis kad ir smarkiau sudrožė lazda per pakinkus. 
Pats „Kur. Kr.“ bendradarbis išreiškė dar trumpai Vilniaus 
lenkų inteligentijos nuomonę dėl to dalyko, bet apie tai kitame 


numeryje. 


KOKIE SKAITYTINI 
SVETIMI LAIKRAŠČIAI? 


Liaudžiai ir pusinteligenčiams lietuviškųjų laikraščių sočiai 
gana: tiek jų daug įvairių krypsnių ir brangumų. 

Inteligentai jaisiais nesitenkina: da parsisiųsdina bent vieną, 
du, o kartais ir daugiaus rusiškųjų, lenkiškųjų ir kitokių, kas 
moka Europos kalbų. Ir tai pagirtina. Ką gali duoti didelis dide- 
lių tautų laikraštis, to mes netesime. Ir labai peiktina, kas taip 
nedaro. Aš pažįstu du labai turtingu gydytoju: lietuvį ir puslen- 
kį, kuriuodu drąsiai galėtų knygoms skirti po pusę tūkstančio 
kas metai, o neturi nė vieno laikraščio. Faktas. Vienas teisinas — 
nieko laiko neturįs tam dalykui; ir tai bent kiek teisinga, nors 
ne visiškai. Antras sako: nic niema!! — ir tai jau visai neteisinga. 

Ant šių dviejų aš ne taip pykstu. Sakyk, ką sau nori: juodu 
aiškiu tipu šviesuolių, kurių žibintuvuose alyva išdegė. Mes 
begalime tyrinėti, kodėl, kokiomis aplinkybėmis, bet faktas 
pasiliks faktu. 

Bet kas tai tie mūsų neva inteligentai, kurie apsikemša labai 
dažnai keletu svetimų laikraščių, bet - kapeikinių? Kas tas 
„šviesuolis“, kurio sielos reikalus patenkina „Birževyja Vedo- 
mosti“ vtorovo izdanija, „Žurnal dla vsech“, „Peterburgskij 
Listok“, „Gazeta i Žurnal Kapeika“, „Kurjer Litewski“, „Gazeta 
Codzienna“? ir keliolika kitokių vardų „kapeikų“ ir listkų- 
svistkų? Ką pelnysi, „inteligente“, nors dešimtį jų paskaitytu- 
mei kas dieną? Tiek, kad po kelerių metų pavirsi tipu anų dviejų 
gydytojų, kurie arba „nebeturi laiko“ laikraščiams skaityti, arba 
„nieko neberanda“ juose, nes jų skoma atbuko, atšipo protas, 
tuos žaliumynus bekramtant. Jei ne, tai bus dar blogiau - tapsi 
tokiuo inteligentu, dėl kurio aimanavo vienas prancūzas pub- 
licistas (aš jo pavardės neatamenu). Visą atliekamą laiką, sako, 
skaito ir keikias; kas dieną pereina akim bent dešimtį dide- 
liausių puslapių, akim pamato bent du tris tūkstančius mažų 
žinelių, kurių jam visai nereikia žinoti, ir keikias; guldamas 
dar dvi valandi skaito, akis gadina, atilsį trumpina, keliasi 
nepasiilsėjęs, ir keikias; virsta per ilga tikru obskurantu ir kei- 
kias. Ag skaičiau, sako, visą amžių, o štai pati, vieną almanachą 
tepaskaitanti, daugiaus nei aš žino. Ir keikias. Šiandieną laikraš- 
tis —- tai morfina: juo dažniaus švirkšti sau į paskūrę, juo dau- 
giaus norisi. Matai, kaip tau bloga, o neliaujies. Ir nesiliausi... 

Tiek to, kam laikraščiai - vien naujienos, sensacijos, kurios 
turi jam smarkiai prablaivyti protą, suvargusį biuruose, kaip 
muštarda, krienai ir pipirai sujudina nebeveikiančius nuo sė- 
dėjimo vidurius. Mes gi, Lietuvos inteligentai, ne taip iširę, ne 
tiek daug laiko turime, kad reiktų galvoti, kaip čia jis sugai- 
šinus. Tad ir laikraščiai mums - gaivinąs veiksnys, o ne lepinąs. 
Šalin smulkmenas, duokit vienų rimtų straipsnių kad ir apie 
dienos dalykus, ne tik apie mokslą! 

Taigi rinkimės didesnius, brangesnius svetimus laikraščius. 
Bet ir čia keblumas: jų per daug ir per įvairių. Iš lenkų dienraš- 

čių aš nerandu nė vieno, kurs nudriskusiu šunbajoriu neatsi- 
duotų - taip jie visi neturtingi pinigais, tad ir žiniomis, kores- 
pondencijomis, savo telegramomis ir t. t. Lenkų tėra paskaitomi 
savaitraščiai ir mėnesiniai ar net kvartaliniai. 

Rusų turima daug taip turtingų, kaip „tikros Europos“ laik- 
raščių. Bet ir jie ne visi paskaitomi. 

Aš juos visus esu perėjęs ir dabar dar į kai kurį „įkišu nosį“. 
Pagalios sustojau prie „Russkoje Slovo'?. Didelis, labai turtin- 
gas pinigais, bendradarbiais ir savais korespondentais Maskvos 
dienraštis (8 rub.). Jis nusideda katalikybei, tiesiog vaikiškai 
pasityčiodamas iš prancūzų, italų, ispanų katalikų ir popie- 
žiaus. Bet tik retkarčiais. Užtat visą laiką turi Doroševičių, Ne- 
mirovičių-Dančenką, Boborikiną, Bajaną, Merežkovskį, Gr. Pet- 
rovą, Teffi, Gorkį, Tolstojų, Buniną, Jablonovskį* ir kitus, kurių 
negali negerbti, kad ir kartais nesutiktumei su jais. 

Nieko šlykštesnio aš nejaučiu, kaip kad įėjęs į kleboniją ar į 
šiaip jau inteligento būstą, pamatau kapeikinį laikraštį ant stalo 
ir pusrublinį paveikslą ant sienos, lyg „mužiko“ troboje. Jei tai 
iš ekonomijos, tai dar šlykščiau: tebūnie ekonomija valgyme, 
ypač gėrime, tai skaityme nereiks ekonomijos. 

- Kam imi Vilniaus lenkų „pauperus“? 

— Kad jie kai kada parašo apie mus. 

- Tai kas, kad parašo? Ar tu manai su jais polemizuoti? Tegu 
jų turi tie, kurie moka ir privalo ginčyties - mūsų redakcijos! O 
mums kas darbo? Geriau tais keliais rubliais nusipirkime įvai- 
resnių pakraipų lietuviškų laikraščių. Ar pritari jiems, ar ne, o 
žinoti privalai, kas mūsų namie, mūsų tėvynėje darosi. Jei moki, 
skaityk geruosius Europos laikraščius ir rišk mus, nemokėlius, 
su Europa. Su lenkais nei besuriši, nei naudos iš to. 

Šiurkščiai pasakiau? Ką gi darysi: taip manau. 


PARDAVINĖJIMAS LAIKRAŠČIŲ. 
AKCIJA KURŠE 


Kunigo P. T.! Nr. 1 gerai praminta laikraščio skyrius įvyki- 
namiems sumanymams aikštėn iškelti. Taip, daug yra mums 

darytina ir lengvai padaroma, reikia tik daryti. Antai jis, kun. P. T., 
ragina siųsti misionorius į Prūsus ir ten ieškoti lietuvių išeivių. 
Gerai. Pataria toliaus pasienio klebonams, susižinojus su anos 
pusės klebonais, įvesti, kur atsiranda darbininkų lietuvių, kata- 
likiškų laikraščių ir knygelių pardavinėjimą. Tai nebe taip jau 
gerai: tarp mūsųjų, ypač išeivių į Prūsus ir į Kuršą, negyvas 
žodis dar toli gražu, kol pakeis gyvąjį žodį. Kol pasieksime 
tolimuosius kraštus, namie pirma laikraščiais ir knygomis apsi- 
rūpinkime. Kame pas mus pačius nuolatinis „katal. laikraščių 
ir knygelių pardavinėjimas?“ Kur ne kur vartotojų draugijoje 
randasi vienas antras laikraštis parduoti; kur ne kur šiaip jau 
lietuvio kromelyje. Ir tiek maža iš jų teišperkama atskirais nu- 
meriais, kad iš to nei skaitytojams, nei leidėjams nėra naudos. 
Pelnas iš atskirų NNr. pardavinėjimo kitų laikraščių balanse 
užima vietą tuoj po prenumeratos ir apskelbimų. O mums rei- 
kia dar pridėti pinigų, išsiuntinėjant numerius. Tai atsitinka 
dėlto, kad vienų numerių daugiaus išperka, o kitų nėmaž: šitie 
ir praryja pelną. Bet galėtų kitaip būti, jei kiekviename mies- 
telyje turėtumėm tam tikrą žmogų, sakysime, kad ir kokį jau- 
nesnį škaplierninką, kurs visos savaitės atliekamus NNr. „iš- 
kaišiotų“, įteiktų, šaukdamas juos vardais, turiniu, prieidamas 
prie atskirų žmonių būrelių. Jei pats škaplierninkas negalėtų 
atsitraukti, įgudintų į tą darbą kokį savo vaikiūkštį. Mūsiškiai 
patys retai dar telandžioja po kromelius, ieškodami laikraš- 
čių, bet nemaž jų paima, kai kas čia pat pakiša. Be kolporteri- 
jos nedaug tesiplatins ir knygelės. Štai po kelissyk per metus 
kiekviename bažnytkaimyje susirenka minios, kitur net minių 
minios, kaip va Leckavoje per tris dienas vadinamųjų „Jokūbi- 
nių“ (Dom. VI. p. Pent.)?. Tuomet kolporteriai tikrai daug lai- 
mėtų, pasistumdę tarp žmonių ir kame pasistatę būdelę. To 
nėra, nes 1) neorganizavome kolporterijos; 2) kad galėtume 
organizuoti, reikia, kad gubernijos administracija nekliudytų. 
Dabar išleisi kokį vaikiuką, o policijos atstovas ir beesąs, ir 
bereikalaująs pasiteisinimo. Taigi, kol akciją išplėsime net ad 
extras, reikia išsirūpinti kolporterijos laisvę sodžiuose, o ne vien 
tik miestuose. 

Kun. P. T. sumanymą „kokiem 2 kunigam bent po sykį per 
metus pervažiuoti skersai išilgai visą Kuršą“ skaitau - nepada- 
romu. Patys Kuršo ir pakuršės klebonai tegali, jei nori, tinkamai 
aprūpinti išeivius į Kuršą, nes jie dažniausia sustoja per kokią 
dveitą pustrečios mylios nuo Lietuvos sienos ar nuo katalikų 
bažnyčių; į bažnyčią, jei nori, gali ateiti, jei ne kas šeštadienį, 
tai mažiausia kas mėnesį. Vieni skerdžiai per visą vasarą negali 
atsitraukti nuo savo bandos. Kurių gi neprigauna ant vietos 
sėdintys klebonai, tai tų neprigaus nei keliaujantys: bus tai arba 
visai jau atšalę žmonės, arba po vieną antrą išsisklaidę po ma- 
žus ūkininkus, kur jų nei sužinosi, nei sužinojęs nenuvyksi, 
nes ten tau nei vietos neduos, nei į kaimynus šiokiomis dieno- 
mis jų neišleis. Belieka didesnės išeivių gurguolės į tolimus dva- 
rus. Bet jų ne tiek, kad reiktų jiems net ypatingo misionoriaus. 


SURINKIME GYVĄJĄ TRADICIJĄ! 


Senovinių lietuvių etnografijos turtų esama nemaža. Daug 
jaujų prisirinkome, dar daugiau priverkėme, kad nerenkame, 
daug ir prisiraginome darbuoties kam kurioje srityje lengviaus. 
Kai kas paklausė ir bent kiek dirba; kai kas bent rūpinasi ir 
ketina dirbti. Taip ir nebesvetimas mums nei vienas šis lietuvių 
turtas: žodija, senovinė raštija, tautadailė, muzika; pasaka, dai- 
na, mįslė, priežodis, patarlė, pertarmė; burtas, prietaras, tautinė 
medicina; gyvulių epas; to krašto paukštija, žvėrija ir naugija. 
Gerai pradėję ir baikime, kas ką gali padaryti; nei mažiausis 
užrašas neprapuls, juk scripta manent.! 

Nebe sykį raginomės ir kronikas rašyti, dieninius atsidėję 
vesti. Bet iš to aš tikiuosi visų mažiausių rezultatų: nuoseklus 
darbas tai - vokiečių privalumas; lietuviai gi garsūs savo tingi- 
nyste ir nerangumu. Tat į surašinėjimą dienos dalykų nesinori 
nei raginti: vis tiek bus vien tuščias burnos aušymas. Aš drįstu 
paraginti bent kai kuriuos mūsų kunigus padaryti daug leng- 
vesnį darbą - nieko netrukus surašyti mūsų gyvąją tradiciją, ką 
gyvieji žmonės tebeatmena ir tebemoka papasakoti. Žemaičių 

vyskupijoje turime daugiaus nei kapą kunigų, prakunigavusių 
jau po 40-50 metų ir net daugiaus. Kiti tebesidarbuoja, kiti jau 
šalin pasitraukę. O visi senų žmonių būdu mėgsta daug pa- 
sakoti apie senesnius dalykus. Jaunesnieji mielu noru jų klau- 
sosi, kai ko ir pramoksta, kai ką įsidėmėja; gal kai ką ir užrašys, 
progai atsitikus. Bet 907 viso ko girdėto taip ir praskamba, it 
vėjas padangtyje. 

Visi mūsų senesnieji kunigai - gyvi liudytojai daugelio neap- 
sakomai įdomių dalykų. Jie pažino mūsų veikėjus; tų gi būta 
daugelio, o mes apie juos tik tesame girdėję, nieko daugiaus. 
Ką mes žinome apie Čiuldą, Želvį, Kossarzevskį, Kossakauskį, 
Kairį, Jasaitį, Anusą, Paškevičius, Juzumus, Jonikavičę, Viz- 
girdą, Praniauskį, Dovydaičius, Aleknavičę, Gailevičę, Gied- 
raičius?, net apie patį vysk. Valančių? Rašytų žinių apie juos 
nedaug, o gyvų žinių dar esama nemaža. Bet jei jų neiškvosime, 
veikiai ir tos pražus. Štai mirė tikra žinių versmė, kun. Petras 
Baktys?. Daug aš iš jo sužinojau, bet negaliu atsigailėti, kad 
maža ką tepasižymėjau. Su kitais bus tas pat. 

Jie pergyveno sunkiuosius 61-66 metus, paskui 1876-81 ir 
toliaus. Graždanka, trebnikai“; kunigijos veikimo suvaržymai, 
bausmės pinigais ir ištrėmimais; bažnyčių statymo kliūtys... Juk 
visa tai toki medega mūsų Bažnyčios ir krašto istorijai, ypač 
paskutinio ketvirčio pereitojo šimtmečio, kurią surinkti iš admi- 
nistracijos archyvų neveikiai tebus galima. 

Taigi nesišalinkime mūsų kunigų senelių, bet tyčia juos 
lankykime, pasiėmę paišelį ir sąsiuvėlį. Kai kas pasakys mums 
už tai labai ačiū. 


LECKAVOS NAUJŲ KAPINIŲ PAŠVENTIMAS. Senuosiuose 
Leckavos kapuose, įspraustuose tarp miestelio, Ventos ir vieš- 
kelio, seniai jau ankšta. Tad parapijonai, klebono Liudviko Rin- 
kevičiaus raginami, per dvejus metus dirbosi naujas kapines baž- 
nyčios žemėje. Geroką žemės gabalą gražiu mūru aptvėrė (tam 
tikslui suvartoję ant šimto kubikų akmenų) ir per pusantro mas- 
to privežė smėlio, kad, giliaus kasant, nereiktų vanduo pasiekti. 

Spėjama, kad visiems darbams padirbti reikėję ant 50 000 vežimų. 
Skaitant tik po 20 kap. vieną atvežimą, Leckavos kapinės yra 
jau vertos ant 10 000 rublių. 

11 d. rugpjūčio mėn. š. m., per šv. Lauryno atlaidus, po vi- 
sam, J. M. Vyskupui leidžiant ir pasaulinei vyresnybei neprieš- 
taraujant, buvo padaryta labai graži ir labai didžia minia pir- 
moji procesija naujų kapinių švęstų. Vedė procesiją ir kapines 
pašventė J. M. Viekšnių dekanas kun. Vincentas Jarulaitis, asis- 
tuojant J. M. Tirkšlių klebonui kun. Pranui Gaigalui, Laižuvos 
klebonui kun. Juozui Tumui, Mažeikių altaristai J. M. kun. My- 
kolui Jankauskiui, vietiniam klebonui ir dviem klierikam. Pa- 
mokslą pasakė kun. Tumas. 

Sugrįžus tokioje pat tvarkoje, giedant Visų Šventųjų litaniją, 
kun. dekanui patarus, sustatyta pašventimo aktas su visų daly- 
vavusiųjų dvasiškių parašais ir palikta parapijos archyve. Tokie 
aktai ilgainiui bus įdomūs istorijos lapai, prie kiekvienos dides- 
nės progos jie reikėtų surašinėti ir palikti. 


VARGONŲ TAISYMAS IR PALAIKYMAS 


Laižuvos vargonai, vienuolika registrų, pastatyti 1892 me- 
tais Rygos firmos „Emil Martin“ už 1700 rublių. Per dvidešimtį 
su viršum metų prie jų niekas prisimanąs nepridėjo piršto. Var- 
gonaiiro - juos virvelėmis raišiojo; vargonai cypė - tą registrą 
uždarą laikė; balsai ėmė nesutikti — kiekvienas fušeris vargo- 
nininkas, vos vos padūduojąs, drįso dūdas draskyti, vadinasi, 
„Strajyti“,- kol pagalios nebegalima buvo bepagroti dėl ūžesnio 
ir cypsenos. Jau treti metai ujamas perkrauti vargonus, pasi- 
kviečiau tą pačią firmą „Emil Martin“ (statytojas tebesąs gyvas). 

Štai ko aš pramokau ir ką turėtų žinoti kiti, kuriems prisieis 
atjauninti apsenę vargonai. 

Aš tariaus tą firmą, kuri, taip sakant, vargonus gimdė, pi- 
giaus ir su juo didesniu pamėgimu apsimsiant savąjį kūdikį 
gydyti, idant jis amžių amžiais skelbtų firmos garbę. Nežinau, 
bene apsirikau. Atvykęs mechanikas, Emilio sūnus, paminkęs 

vargonus, pasakė nežinąs, kiek tai atsieisią, žinąs tik, kad, per 
tiek metų netaisius, atsieisią brangiai: gal 400, neskaitant naujų 
pedalų paminų, kurios skyrium atsieis 20 rb. Gal, girdi, ir pi- 
giaus, bet niekuomet nepigiaus 320 rb. 

- Ojei pasirodytų, kad nedaug darbo, kad neilgai tesugaiš- 
tumėte, tai vis viena atsieis brangiai? 

- Vis tiek. Viso pasaulio vargondirbių vienodas būdas. Pasta- 
tydamas vargonus, beveik nieko neuždirbi: taip dabar brangus 
darbininkas ir medega. Tad atmuši tuos pat vargonus prida- 
bodamas. Vargonai kas metai reikia revizuoti: sutaikinti balsai, 
išpūsti iš dūdų dulkės ir apgedusieji mažmožiai pataisyti. Ry- 
gos miesto vargonai vargonmeisteriui už tai duoda po 50-100 
rb; destis kokio didumo. Provincijų vargonai moka po 30 rb. 
Tad jums per 21 metus būtų atsiėję 600 rb. Ir jei mes imame 
dabar pusę to, ką būtumėm paėmę, tai imame nedaug. 

Išvedžiojimai manęs neįtikrino, tečiaus ką gi darysi? Daug 
aš išmanau to „griozdo“ dalykuose? Dar mažiaus to „klasiško 
muzikos instrumento“ dalykuose. Dirbame. 

Du mekaniku labai darbščiai nuo 6 v. ryto iki 8 val. vakaro, 
po 14 val. dirbdamu be jokių pokaičių, pravertė 6 dienas; be 
to, sugaišo vieną šventę, vieną dieną kelionėje ir vieną dieną 
atvažiuodami sulygtų. Jei vargondirbių mechanikų būtų tokios 
pat dietos, kaip mašinų monterių, sustatytojų mašinų ar komi- 
vojažerių — po 10 rub., tai už 8-9 sugaištas dienas dviem pride- 
rėtų apie 180 rb; jei už darbo dieną kiekvienam skaitytume po 
15 rb, tai už 6 dienas abiem priderėtų vėl apie 180 rb. Jei už 
naujas pakojas 20, tai 200, o ne 300. Tai išvedžiojimai mano, 
kurie firmos taip pat neįtikrino, kaip jos išvedžiojimai manęs 
neįtikrino. Kompromisą padarę, sutikome ant 275 rb, ir tai, jei 
pinigai tuojau. 

Firma čia nepanorėjo būti lygi inžinieriams mechanikams. 
Girdi, čia artizmo dalykas, čia ne dailidystė, nei šaltkalvystė. 
Ir ten proporcionalės taksos negalį būti. Laikrodžiui, sakysime, 
temoki 10 rb, o kai taisai kai ką, vėl moki 2 rb ir t. t. Ir mes 
laiduojam už darbo tvermę per dešimtį metų. Bet kas metai 
turėsime atvažiuoti, pertaisyti ir... gauti po 30 rb. 

Ir ta kombinacija manęs neįtikrino. Moku apie 300 rb, gaunu 
laiduojimą dešimčiai metų, bet už tą neva laiduojimą vėl moku 
antra tiek. Tai koks čia laiduojimas? Aš atsisakau, ir firma 
nepatenkinta. Girdi, ką mes štai padarėme, tai tikrai tvers per 
dešimtį metų. Bet gali išklibti tai, prie ko mes rankų nepridė- 
jome, ir tuos mažmožius kasmet reikia taisyti. 

Tai „pridėkite ranką“ prie viso ko, kad tikrai stovėtų bent 
dešimtį metų... 

Vienu žodžiu sakant, darbą minėtoji firma gal ir gerai atliko, 
bet dėl kainos pasiliko nesusipratimai. Ir aš jaučiu, lyg šimtyną 
parapijos pinigų permokėjęs. 

Kitąkart vargondirbis Rodavičius! nabašninkas, draugiškai 
šnekėdamas, prisipažinęs, kad jie tikrai neverčiai lupą už var- 
vieno registro sutaikinimą po 1 rb ir už jo išvalymą po 2 rb. Viso 
po 3 rb nuo registro ir tai, kas gali atsieiti taisant mechanizmą. 

Štai šiuo straipsneliu ir pakurstau bažnyčių kuratus laiku 
patirti, kokios kokių meistrų sąmatos. Dar labiaus primygtinai 
prašau ir kitus raginu reikalauti, kad mūsų lietuvių vargon- 
dirbių firmos, pasiskelbdamos laikraščiuose ar išleisdamos sa- 
vo kainininkus-reklamas, imtų aiškiai dėti savo prix fixe2: re- 
gistrą dirbu už tiek, balsus taikinu už tiek, valau už tiek, taisau 
už tiek; be to, dietų reikalauju tokių. 

Argi nebūtų gražu, garbinga ir malonu, nes aiškios derybos 
tvirtas prietelystes sudaro: klientus paverčia firmos prieteliais, 
o ne žvairuojančiais, bene išnaudojo. 

Pagalvokite ir padarykite. Bent parašykite, ar aš klystu taip 
kombinuodamas, ar tikrai mane išnaudojo, ar taip ir turi būti? 


KUN. J. TUMO, BUVUSIO 
„VILTIES“ REDAKTORIAUS, KALBA 


Maloningasis Ganytojau! 
Kaip karštai laukėme Tavęs, Ganytojau, kaip links- 
mi esame, Tavęs susilaukę, nei nebandysiu išreikšti. Silpnai 


+41 


išreikšdamas tuos džiaugsmo jausmus, kurie virte verda šir- 
dyse daugumos čia susirinkusiųjų, juos profanuočiau. Tik ran- 
kas aukštyn iškeldami ašarotomis akimis šaukiame: 

- Ačiū, Viešpatie, kad davei mums tokios drąsos ir tokio prity- 
rimo Vairininką, kokio mums šioje valandoje kaip tik reikėjo!! 

Šios gadynės lietuvių visuomenės laivas, it Nanseno „Fra- 
mas“!, plaukia į naujas, dar mažai težinomas, daugiaus spėja- 
mas žemes. O pakeliui tai iš kairės, tai iš dešinės grūdas ledų 
kalnai, apačioje pilna vandenyje pasislėpusių rifų. Sunku juo 
plaukti. 

Bugštu ir iš šalies žiūrėti. Tad kurie neplaukia Lietuvių laivu, 
neva palankiai jiems šaukia: 

- Sustokite, pablūdėliai! Ar nematote, kad susikulsite?! Ar 
negalite sau, kaip ir seniaus,.tyliame uoste būti? 

Gi kas tuo laivu plaukia, šaukia: 

- Pirmyn, pirmyn!! 

Tik vieni: 

- Laikykime kursą į kairę! 

- Ne, laukiamas didysis uostas dešinėje, tad laikykime kursą 
į dešinę! 

Visi gerų norų - neaplenkus mažesniųjų gerų uostų, atsi- 
durti galutiname, paties Viešpaties įtaisytame uoste. Tik nesu- 
tinkama, kurie tie „gerieji“ ir neaplenktinieji. Ir ginčijamasi: 
užsukti į bent kurį ar neužsukti. 

Šiandieną visiems tiems barniams galas. Habemus Pon- 
tificemžjau turime Kapitoną ir drauge Vairininką, kurs 
savo atsakymu ves laivą, o paprastiems gyvenimo jūrininkams 
beliks Jam padėti darbu, ne liežuviu ir mandragalvavimu. 

Vairininke! Jei Pats Viešpats pavedė Tau mūsų laivą 
varyti, tai nebe mūsų dalykas spręsti, kaip vadinsis naujas Tavo 
kursas, ir lįsti Tau į akis savo patarinėjimais, kuris laikytinas. 
Mūsų dalykas bebus siekti santarvės, kurios šią gadynę juoba 
privalome, nei kitados. Ir mes tylomis pasiduodame Tavo ko- 
mandavimui. 

Priešakyje mūsų laivo plevėsuoja vėliava aiškiu, iš tol ma- 
tomu parašu: 

„Šventoji Katalikų Tikyba“. 

Gale laivo antra, tik bent kiek apiblukusiu, nebe taip aiškiu 
parašu: 

„Krikščionybė pamatuota dorybė“. 

Mums lygiai brangios abidvi vėliavos. Tad Tavęs, Gany- 
tojau, susilaukę, trokšte trokštame: 

1. Kad ir antrosios vėliavos parašas pradėtų taip pat aiškiai 
spindėti, kaip ir pirmosios! Tu, gerai mums žinomasis dorybių 
iš mažens Mėgėjau, nesuteptos jaunystės Levite, dabar brendęs 
Dievo Kunige, Jam padedant, tai padarysi! 

2. Kad šitas vėliavas išvydę net tie, kurie kol kas dar ne mūsų 
laive plauko, skubinai imtų irties šenjuo prie laivo, žinodami, 
jog jis globos ne piratų, bet Kristaus būdu. Jo gi globa - jungas 
malonus, Jo gi našta lengva. Jugum meum suave est, 
onus Meum leve. 

Tu, iki šiol kvepėjęs odore suavitatis?, tikime, pa- 
taikysi į Mokytojo toną. 

Sveikinu Tave, Ganytojau, vardu šiandien bent kiek panie- 
kintų vadinamųjų „kompromisantų“ (pasielgime, ne principuo- 
se). Jie bevelytų, kad Šv. Katalikų Tikėjimas, juo plačiaus kėsis 
į šalis, juo giliaus įsišaknėtų širdyse, juo daugiaus įgytų sim- 
patijų net ir tų, kurie savais keliais tebeina. Bevelytų, keista 
pasisakyti, kad mūsų tikėjimas juoba susilauktų persekiotojų 
ir persekiojimų, nes su jais bekovojant sielos grūdijasi, neg kad 
pats taptų nepakenčiąs kitokio pasielgimo savo vaikų. 

Neduok, Dieve, kad Tikybos jungas, Tau viršininkaujant, 
būtų taip pat nemalonus ir sunkus, kaip kartais be Tavęs kad 
buvo! 

Kristaus ir Tavo, Ganytojau, odore suavitatis teper- 
sisunkie mūsų Tikybos atstovai ir tepatraukie prie jos lygiai 
lietuvį, lygiai nelietuvį, lygiai naivų tikintį, lygiai viską svars- 
tantį mūsų inteligentą, norsgi tiek, kad bent imtų gerbti Tikybą 
ir jos atstovus, jei sekti dar nepaslenka. 

Tebūnie tarp dvasiškių daugiaus saldaus Jono tipų neg Kris- 
pų. Pridaryk mums tokių, Ganytojau! 

Valio Tavo naujas kursas!!! 


43. 


DEŠIMTIES METŲ SUKAKTIS 
(Mintaujos Lietuvių šelpimo draugijos paskaita balandžio 19 d.) 


Balandžio mėnesio 24 d. 1904 metais Lietuvos generalgubern., 
kunigaikštis Sviatopolk-Mirskis!, paskelbė, jogei pagaliaus esą 
patenkinti lietuvių reikalavimai: sugrąžintos jiems ilgus amžius 
vartotos ir pamėgtos lotyniškai lietuviškos raidės. Tai buvo 
didelė šventė lietuviams. Dar nežinojome, kaip plačiai tesėsime 
pasinaudoti ta laisve. Tečiau jutome, jog ta diena bus mūsų 
istorijoje epochos diena; tokia žymi ir griežta mūsų visuomenės 
gyvenimo atmaina, kokios nerandame visoje Didžiosios Lie- 
tuvių Kunigaikštijos istorijoje per visus ilgus jos amžius. Tą 
dieną atvirai ir liuosai įžengėme į visai naują, į praeitąsias 
nebepanašią gyvenimo sritį: pradėjome savotiškos tautinės 
kultūros darbą, kuris vienas nūnai teskiria mums prideramą 
vietą eilėje kitų, jau anksčiau susipratusių Europos tautų. 

Kas jautė ir suprato prasidėjusią naują gadynę, šaukė visuo- 
menę 24 balandžio mėnesio d. pasidaryti Lietuvių Tautos Šven- 
tę, švenčiamą kas metai linksmai ir naudingai. Reakcija, atšal- 
džiusi visuomenės ūpą ir žymiai apstabdžiusi jos veiklumą, 
vis dar neleidžia mums įvykinti to sumanymo. Nežinau ir pra- 
našauti neimuos, ar bent kuomet tai įvyks, mums taip labai 
susiskaldžius į įvairių įvairiausių krypsnių partijų partijėles: 
bematydami vien tik savo pačių neklaidingumą, o kitų vien 
nedovanojamas paklaidas, mes nebematome bendrųjų tautos 
reikalų. 

Nesantarvę mūsų tarpe jau iš pat pradžių galėjai pasergėti. 
Kada vieni, susilaukę lietuvių spaudos „laisvės“ (oi, kaip toli 
esame nuo raidžių laisvės iki tikros spaudos laisvės!), netilpo 
kailyje iš džiaugsmo ir norėjo išbučiuoti visus, kas tik pakliuvo, 
kiti laikėsi šaltai, žiūrėjo sarkastingai. Vieni pilnai buvo paten- 
kinti patys savimi, kad tokiuo didelių troškimu tautinės, savos 
spaudos troško ir, tokiuo įnirtimu jos ieškodami, „laimėjo“: 
dėkojo lietuviams patriotams veikėjams, kad dirbo ir aukų 
nesigailėjo, dėkojo ir vyriausybei, kad ji sveika sutrumpino tą 
vargą. Kiti netesėjo taip veikiai užmiršti per 40 metų kentėtų 

vargų ir paklotų aukų. Jie buvo liūdni, nusiminę ir prikaišiojo 
pirmiesiems: 

- Jūs sakote: tai mūsų laimėjimas? Klystate: tai vyriausybės 
laimėjimas. Ji atsuko garo katilo kranaitį - katilas nusišnypš ir 
atšals... Būtų geriau buvę, kad dar bent dešimtį metų būtų mus 
pavarginę... 

Šiandieną, sukakus anai dešimčiai metų, mes drąsiai galime 
pasakyti, nes jau aiškiai matome, apčiumpamai jaučiame, jog 
anųjų kairiųjų lietuvių gerokai, nors nepilnai, klysta. Laisvėje, 
tegu sau vien jos šešėlyje, atvirai darbuodamies, per dešimtį 
metų mes padarėme šimtą kartų daugiau darbo, neg būtume 
padarę nelaisvėje paslapčiomis. 

Tiems mūsų darbams suskaityti ir apsverti dar ne nūnai 
laikas. Ir ne trumpos paskaitos tai dalykas. Šiandie mes tepa- 
sistenkime suprasti patį spaudos atgavimo momentą. 


Kiekvienai žmonių kartai Apvaizda teikia ypatingų laimė- 
jimų ir nelaimių. Taip pat kiekvienam tautų amžiui. Vienais 
amžiais tauta juoba savo tėvynę didina, nuo priešininkų ginasi, 
kitais - juoba lobsta; dar kitais - juoba dvasią brendina, laisvės 
ieško, mokslus auklėja. 

Veizdėkime, kaip ir lietuvių tauta gausiai mokėjo doklę 
amžių dvasiai. 

Lietuvių giminės (o būta jų nemaža) atsirado ir tūkstančius 
metų valdė vieną gražiausių ir patogiausių Europos kampų - 
didelį didelį žemės plotą prie Baltijos jūros, išgražintą kalne- 
liais, išgembėtą vandeningomis Nemuno, Dauguvos, Švento- 
sios, Nevėžio, Ventos, Jūros, Minijos ir daugybės kitų upėmis. 
Tai turtingas, net per turtingas nuošalys derlia žeme, nepaly- 
tėtomis giriomis. Lietuvių giminės buvo pertekusios duonos, 
mėsos ir žuvies; dengės linais, vilnomis ir brangiais kailiais. 
Ilgą laiką tad visai nepasigedo Europos ir jos monų. Nebent 
pasiilgo šilko skaros, aukso žiedo, plieno kardo kieto ar šiaip 
jau paprasto metalo, kurio stigo. Tada būriai drąsios, su stumb- 
rais, taurais, lūšiais ir lokiais išaugusios jaunuomenės ėjo į 
tolimą šalį, siekė Suomių uolų, kalnų Uralo ir Karpatų. Iš ten 


ėmė medžiagos, mokėdami už tai senobinės savo kultūros tur- 
tais. Paklausk apie tai suomių tautas — karelus, mardvus ir kt. 

Virto amžiai. Pareikalavo, kad dėtumės į draugijas. Gi ir 
susidėjome. Iš pradžių į daugelį, su atskirais savo vyresniai- 
siais — aiškiaisiais kunigais; paskui į vieną didžiulę, su vienu 
didžiuoju kunigaikščiu. Ir jau plieno ginklu ėjome senai pažįs- 
tamais mums takais Pskovo, Naugardo, Karelijos, Maskvos, 
Kijevo, Galicijos ir Lenkijos linkui. Ėmėme iš visų žemes, bet 
už tai nešėme joms rimties, pakentimo visų tautų ir tikėjimų, 
visuomenės laisvės ir gynėme nuo Azijos barbarų - totorių. 

Čia, kaip ir pirmiau, gangreit daugiau mes duodavome, neg 
imdavome. 

Bet to būta per maža. Vakarų skernagiai, plėšrieji veidmai- 
niai kryžeiviai, kryžiaus ir vienuolių vardo mindžiotojai, įsi- 
geidė mūsų tėvynės. Prūsų ir latvių jiems negana buvo. Nagus 
užrietę, kibo į pačią širdį milžinų tapusios mūsų tėvynės. Gynė- 
mės. Drąsiai stojome gangreit prieš visą Europą. Guldėme tūks- 
tančius savo vyrų, bet ir tūkstančius geriausių visoje Europoje 
kareivių. Per tris šimtus metų mirkėme savo tėvynę kraujuje, 
bet nebeatidavėme nė vienos pėdos žemės, nė savo laisvės. 
Mumyse būta tiesiog neišsemiamo kūno ir sielos vieko. Lietuva 
buvo - Samsonas*. Lietuvos pageidavo, bet atviroje kovoje 
ginklu negavo. 

Matė tai kito šono kaimynai, lenkai. Nebemėgino ant mūsų 
savo ginklų galybės, verstinai mus į save nevertė, bet ėmė de- 
rėties, lygties, sandoros su Lietuva ieškoti. Užspendė aplink ją 
klastų tinklą, ėmė sukti, apgaudinėti, apvaginėti. Pagaliaus 
Samsonui pristatė Dalilę, gudrią moteriškę, nakties gegutę. Ir 
lietuvis, plienan užgrūdytas karuose, liuosas, kaip jo miškų 
stumbras, drąsus ir narsus it lūšis, minkštėja, apreiškia Dalilei 
savo silpnybes, o ta ir nukerpa jo galybės plaukus. Beviekį ga- 
linčių paskui liepia surišti ir atiduoti didikams vergautų, jų 
girnų suktų. 

Klastomis pavergtame lietuvio kūne bepaliko viena nepa- 
vergta, ypatingai jautriai griaudinga siela. Sukė lietuvis sveti- 
mas girnas, neturėjo laiko dairyties aplinkui. Bematė vieną savo 

vidų, vieną savo sielą ir įsitraukė į ją, kaip sližys į savo kiautą, 
ir kiūtėjo, kiūtėjo, maža Europai beduodamas, bet dar mažiau 
ir tegaudamas. O siela vis dėlto augo, kad ir kiaute, kol pasidarė 
jai siaura, kol pratryško jos gyvybės spinduliai raštu į pasaulį. 

Samsonas ėmė atgauti savo vieką. Gal būtų griebęs pakratyti 
valstybės stulpus, bet tie stulpai tuo tarpu ir savaime sugriuvo. 
Ir Lietuva su lietuviais, kaipo aukso obuolys, pateko trečiajam 
kaimynui - rusui, kurs mūsų senai jau troško. 

Naujose aplinkybėse lietuvio siela drąsiau iškišo galvą iš 
savo kiauto, dar ankščiau buvo jai ten pasidarę. Jo dvasia it 
suspaustas garas ėmė kiloti voką ir sproginėti Poškais, Dau- 
kantais, Valančiais ir ištisu sietynu jų vienalaikių. Kaip gražiai 
mokėjo doklę pirmiesiems amžiams, taip gražiai buvo lietuvis 
pradėjęs mokėti ir devynioliktajam; nebe krauju, ginklu, tik 
mažai kam težinomos kultūros turtu. Ėmė virsti vienų Europos 
elementu, kuriam bereikia užsitaisyti mokslo elektra ir imti 
spindėti tautine šviesa - literatūra. Ir... 

Nutiko baisiai. Netikę politikai Lietuvos generalgubernato- 
riai Muravjovas ir Kaufmanas, minhisteriai Miliutinas ir Valuje- 
vas, nelemtas mokslavyris svajotojas Hilferdingas, pataikūnas 
Mikuckis? ir kiti tokie per dvejus metus būrė (nuo 1864-66 m.), 
kol nusukė mums lotyniškąsias raides didesnei slavėnų nau- 
dai... Idant aiškiau būtų, koks tai sunkus buvo lietuviams smū- 
gis, aš tyčia nušviečiau, nors žaibo greitumu, Lietuvių Didžio- 
sios Kunigaikštijos istorijos etapus. Matėte, kad veik visuomet 
ir visi į mus savo rankas tiesė. Bet kai vieną sykį mes ištiesėme 
rankas į Europos kultūrą, kai jos pagalba pamėginome savąją 
brendinti, kai pasakėme: daviau ir duosiu, idant ir man duo- 
tumėte, — pastatė mums tarpsienį... Paliko mums laisvę nuo 
verguvės, nuo pareigos vien kūnu darbuoties; sužadino mūsų 
mintis, sielos apetitus - ir padarė mus pasakos Tantalais*. 

Įmerktas iki kaklo Tantalas buvo kankinamas troškuliu. Ligi 
tik jis lenkėsi pavilgyti savo nasrų - vanduo slinko žemyn, bet 
jam išsitiesiant, vandens vėl buvo iki kaklo. 

Laikai, kada kraują šluostėmės nuo priešininkų kalavijo, net 

"kada verguvės kraują ir prakaitą braukėme nebe nuo kalavijo 

ir nebe nuo priešininkų, tik nuo išdidusių saviškių botago, 
mums pakenčiamesni buvo už juodai tamsią nepatenkintą lais- 
ve. Kai į mus siekė, mums bent sielos nedraskė. 

Tautinės mūsų literatūros šviesa pavirto klaidžiojančiais 
nakties žiburėliais. Pamatysi, ateina iš užsienių nedrąsus kont- 
rafakcijos? šviesulėlis. Bliks bliks — ir užgeso ar tolyn pašoko. 
Menki jie buvo, tie patamsių keliautojai į mūsų kraštą, tie mūsų 
literatūros dalykėliai. Ne tiek jie šildė ir švietė, kiek žavėjo ir 
masino, siūlydami daugiau, neg tesėjo iš tikro duoti. Ištroškę 
savo šviesos, savo žodžio, įsisvajoję eidavome tykotų ir gau- 
dytų tų klajūnų. Bet... 

Ėjo ir kiti tykotų ir gaudytų. Pamatę jie kėlė savo skvernais 
smarkų vėją, šaukė - aštiš, išnyk! - ar tiesiog užvoždami gesė. 
Ir jų uolumas vis augo, bet drauge ir lygiai augo mūsų troškimai 
ir ieškojimai. Ir ėmė tų šviesulėlių rasties it giedrią tamsią naktį 
birželio mėnesy blizgančių šv. Jono vabalėlių. Rink jų šimtus, 
dar šimtai liks ir drąsiai švies. Lietuvių kontrafakcijos veiksmai 
ir veikalai tapo panašūs į užsidegusį ir sprogusį benziną: dega 
daugelyje vietų ir, juo skaisčiau, juo didesnį vėją kelia, juo 
daugiau vietų, juo vandeniu teškia. 

Įsisvyravo Lietuvos patriotai, inteligentija ir pusinteligentija. 
Pridygo slaptų draugijų, pasipylė aukų, pridygo Prūsuose viso- 
keriopo krypsnio laikraščių. Šalia idėjos žmonių, rašytojų, pri- 
viso it kerpių gešeftininkų kontrabandininkų. Ir ėmė eiti gerai 
sutvarkytas darbas parūpinimo spausdinių užgintomis, bet 
lietuviams meiliomis raidėmis ir apdalinėjimas jais skaitančios 
visuomenės iki tolimiausių užkampių. 

Paprastu ramiu arba reakcijos apramdytu laiku mes nebe- 
atspėjame savyje tos senobinės energijos, patvarumo ir pasi- 
šventimo, kokių lietuviai rodė per anuos nesibaigusius kruvi- 
nus žygius už mielą tėvynę ir savo laisvę. Bet jų tebesama 
mumyse gero ištekliaus, jie kondensuojasi, ko! tikrai didis rei- 
kalas neišvadins jų pasirodyti. Miela čia pripažinti, kad lietuvių 
dvasia - ne bengalinė ugnis, kuri graži, bet šnypščia ir smardi- 
na, tik benzinas, kurs padegtas sproginėja - šviečia, automo- 
bilį veža ar aeroplaną stuma. 

Buvo tad dirbamas didelis darbas, ir jis pusėtinai sekėsi: 
didžiumos spausdinių pasienių sargai netesėjo pagauti — jie 
pasiekdavo tuos, kuriems buvo skiriami, ir keldavo jų dvasią. 
Tiktai gi - keldavo. Organinio, pamatinio darbo, be kurstymo, 
tokiose aplinkybėse negalima buvo dirbti. Visas tas ano laiko 
darbas patiems dirbėjams rodėsi it prisiruošimas į tikrą, gyvą 
naudingą darbą laisvėje, spaudą laimėjus. Darbininkai nebuvo 
patenkinti savo darbu. Jie laukė, kits melsdamasis, apžadus 
darydamas ir juos pildydamas, kits keikdamas ir ginklą galąs- 
damas, kits verkdamas, kits svajodamas iki pačių haliucinacijų, 
telepatijos, sugestionavimo iš tolo. 

Sapnuoju vieną sykį. Darganotą dieną į menką mano kle- 
bonijėlę nakvotų užsuko patsai imperatorius su savo šeimyna. 
Rytą išleisdamas, apskabinau jį pusiau it Jokūbas angelą“ ir 
tokiuo pagavimo balsu ėmiau jį melsti, kad pagaliaus leistų 
mums spausdinti savo raštus, taip stačiai pasakiau: „Nepalei- 
siu, kol nepasirašysi!“ — jog jis meilingai nustebo ir taręs: „Vot 
čudak...“7 - pasirašė. Tai buvo priešaušris 24 d. balandžio... 

Sirgome. O mūsų ligą didino neapsakomas naivumas. Dieve, 
šaukėme rankas laužydami: jei tokių persekiojimų laikais tiek 
daug padirbame, jei raštus rašome, duris užsišovę, žvakę už- 
sidegę tuojau sudeginti raštui, ligi tik kas krepštelės, jei kišenėje 
nešiojama redakcija išsipučia periodiniais leidiniais, tai kokių 
kalnų nuverstume, kokių slėnių pripiltume laisvėje, drąsumoje, 
atvirai tardamiesi, viešai bendraudami, visą rašomųjų straipsnių 
medžiagą, rašliavą ir spausdinius drąsiai pasikloję ant stalų ar 
susistatę stiklo indaujose, kad visi matytų: ir policija, ir žandarai, 
o mes tik didžiuotumės: „Na, žiūrėkite sveiki, nebepaimsite jų!“ 

Moškovas, „Novoje Vremia“* korespondentas, tą lietuvių 
dvasią yra aiškiai pastebėjęs, tą jų nervų įtempimą juste pajutęs. 
Minėtojo laikraščio Nr. 9397 jis rašė: „Šitos trokštamos reformos 
lietuviai laukia kaip žydai mesijo, tiki, jog ji nebetoli, ir pirmas 
klausimas, kuriuo kits kitą sutinka: ar ko negirdėjai apie raides?“ 

Toks didelis lietuvių spaudos laisvės troškimas bergždžias 
palikti negalėjo, - bergždžias be vaisių. Sakoma, jog ko žmogus 
įsigeidžiąs, tai ir gaunąs. 

Tad šalia kontrafakcijos, užgintų knygų parūpinimo, ėjo 
kitas lygiai didelis darbas - pakreipimas Rusijos visuomenės 
protų ir jos vyriausybės valios reformos linkui. Mūsų inteli- 
gentai įgijo užtarimą redaktorių: „St.-Peterburgskija Vedomos- 
ti“, tuomet labai skaitomo laikraščio Espero Uchtomskio?, „Ži- 
vaja Starina“ — akademiko Lamanskio“? ir kt., kvietėsi į save 
kitų populiarių laikraščių korespondentus: „Novoje Vremia“ — 
Moškovą, „Birževyja Vedomosti“!! - Lialiną ir kt., dėjo straips- 
nius į „Pravo“! (Spolitov) ir kur tik pakliuvo. 

Parodymui, jog lotyniškai lietuviškų raidžių reikalavimas 
yra vox populi - visų žmonių balsas, o ne saujelės svajotojų, ėjo 
į liaudį prašymų rašytojai ir parašų rinkėjai. Nemažas plotas 
Žemaičių ir mano globai buvo pavestas. Prašymai upe plaukė 
į visas įstaigas, į generalgubernatorijas, ministerijas, į patį Jo 
Didenybę. Į vyriausybės didikus landžiojo mūsų didikai: kuni- 
gaikštis Mykolas Oginskis“, gr. Tiškevičius“, į imperatorių — 
vyskupas M. Paliulionis, rodos, ir vysk. Baranauskis; į Lietuvos 
generalgubernatoriją - kun. Ambraževičius, P. Matulionis'5; į 
ministerijų ponus - profesoriai Maculevičius, Būčys*“ ir d.k. 

Mokslo vyrai, lietuvių kalbos mėgėjai ir jos garbintojai, vi- 
suomet buvo mūsų pusėje, pradedant nuo Kazaniaus univer- 
siteto ir Mokslų akademijos, jau 1880 m. gavusių caro leidimą 
lotyniškomis raidėmis spausdinti lietuvių mokslo raštus, ir iki 
dabartinių Lamanskio, Šachmatovo, Fortunatovo, Maikovo, 
Aksakovo". Jie tai atvirai parėmė 1895 m. A. Smilgos!š vardu 
paduotą Pirmajam rusų spaudos veikėjų suvažiavimui suma- 
nymą, kad valdžia panaikintų mūsų raidžių užgrėsimą. 

Paskui pasipylė ir kiti, tikrai nesugriaunamo turinio prane- 
šimai ministerijoms, kad pabaigtų tą niekam nenaudingą, o vi- 
siems jau iki gyvo kaulo įgrisusį karą - dėl raidžiapalaikių. Tad 
Kauno gubernatoriaus kamergerio Rogovičiaus ir Suvalkų gu- 
bernatoriaus, Lietuvos generalgubernatoriaus Trockio ir Lenki- 
jos - kunigaikščio Imeretinskio, mokslo globėjų Vilniaus - Sergi- 
jevskio, Varšuvos - Ligino**?, Varšuvos teismo rūmų prokuroro 


* Dar pirmiau buvo rašyta Varšuvos mok. globėjo Vittės ir g. gub. Gurkos. 

Turau, Suvalkų liaudies mokyklų direktoriaus Nenadkevičiaus, 
lingvistų: vysk. Baranauskio ir prof. Jauniaus, Baltramaičio 
darbai Geografų draugijoje?“, kitų — statistikos komitetuose. 
Savo nuomonę duoti turėjo net oberprokuroras Šv. Sinodo, 
finansų ministeris ir vyriausiojo štabo viršininkas. 

Pagaliaus ir Osobyj otdel Učonago komiteta M. N. P.21 — 
Vidaus ministerijos vardu garsusis pranešimas 4 d. gr. mėn. 
1898 m., suvedęs į vieną krūvą visą beveik to klausimo me- 
džiagą (žr. „T. Sargo“ priedą prie Nr. 1, 1899 m., 28 pusės)2. 

„Po 35 metų neatleistino bandymo mes randame rezultatų 
tiesiai priešingų ir Rusijai visai nepageidaujamų. (Čia išskaityta 
jų bent kelios dešimtys.) Bet kad ne tas abėcėlės klausimas, 
lietuvių tauta būtų pati ramioji visoje Rusijoje“ — sako tasai 
pranešimas. 

Dideliu rūpesniu, įtemptu darbu, puldinėjimu griežtai į vi- 
sas puses lietuvių veikėjai pagaliaus kaip reikiant įtikino vy- 
riausybę, jog nebeapsieis neleidusi mums savo raidžių vartoti. 
Ji ir pati tai matė ir žinojo. Vilniaus cenzūros komitetui, kur 
atsidurdavo visi pakeliui iš užsienio atiminėjami lietuvių spaus- 
diniai, nusibodo jie deginti, be to, ir rankos ėmė lėpti, matant, 
jog vis tiek visų neišgaudysi. Lietuvos generalgubernatorija 
prisipažino radusis beviekė kovoti su lietuvių kontrafakcija, 
kaipo gyvu visos tautos reikalu, ir tai patvirtino skaitmenimis. 
Paliko teoretinė klausimo dalis, kokiuo būdu padoriaus būtų 
atsitraukti, nepažeminus vyriausybės, kuri per 40 metų veltui 
kovojo, nieko nelaimėjo; kaip čia padarius, kad lietuviai nesi- 
didžiuotų laimėję ir nesityčiotų. Iš to sunkaus padėjimo padėjo 
vyriausybei išbristi trys vyrai. 

Nors visaip saugojo, kad nė vienas lietuviškas lapelis nebūtų 
Rusijoje išspausdintas lotyniškomis raidėmis, vis dėlto nete- 
sėjo pilnai apsiginti. Neminint Mokslų akademijos spausdinių, 
Vilniaus gub. dvarininkas Donatas Malinauskis?? Vilniuje iš- 
spausdino garsų savo „Pranešimą“ apie kovą su vyskupijos 
valdžia dėl šv. Mykolo bažnytėlės, kurios lietuviams niekaip 
nenorėjo atiduoti. Po tuo pranešimu cenzūros parašas 2 d. rug- 
pjūčio mėn. 1900 m. Nr. 756. Faktas įvyko, o kaip už tai cenzūra 
atsakė, tiek to: sako, cenzoris buvęs paleistas. 

Antrą bandymą padarė inžinieris technologas A. Maciejaus- 
kis“, atmušęs Lietuvos žemėlapį lietuviškais parašais. 26 d. 
lapkričio mėn. 1902 m. Vyriausios spaudos dalykų valdybos 
viršininkas kunigaikštis N. Šachovskojus paliepė jį konfiskuoti. 
Maciejauskis dėl savo nuostolių pasiskundė senatui, jog cen- 
zūra, užgindama spausdinti lietuviškus leidinius lotyniškomis 
raidėmis, remiasi niekur nepaskelbtu vidaus dalykų ministerio 
cirkuliaru 13 d. rugsėjo mėn. 1865 m. Nr. 16155, nors nei cenzū- 
ros įstatai, nei ministerių įstaiga neduoda vidaus dalykų minis- 
teriui teisės savo galia drausti bet kurio alfabeto, jau vartojamo 
literatūroje. Miliutinas tvirtino, jog taip buvę caro žodžiais 
įsakyta švietimo ministeriui. Bet ir aukščiausieji įsakymai, kad 
turėtų galią, turi būti ne žodžiais, tik raštu paskelbti. Todėl 
Maciejauskio advokatas A. Kaminka tvirtino, jog nei anasai Va- 
lujevo cirkuliaras, nei caro žodžiai neturį privalomos galios. 
Be to, ir cirkuliare tekalbama apie vyriausybės leidinius, o ne 
apie šiaip jau spausdinius. Nuo to, girdi, kaip dabar A. Macie- 
jauskio byloje Senatas nuspręs, pareis reikalas trijų milijonų 
tautos, kuriai draudžiama net melsties iš tokių maldų knygų, 
iš kurių per tiek amžių meldėsi jų senoliai. Senatas Maciejaus- 
kiui pritarė, nuostolius jam grąžino ir lietuvių spaudą drau- 
džiančius įstatus tuo pačiu pripažino nesančiais. 

Dar buvo likę daugybė nesutaikinamų juridinių smulkme- 
nų. Jos išsemiamai išgvildytos a.a. studento Povilo Višinskio 
byloje. 1900 m. jis paliepė Joniškio miestelyje Kauno gub. išlip- 
dyti afišas, pranešančias, jog 23 d. liepos mėn. Mintaujoje artis- 
tai mėgėjai vaidins komediją „Velnias spąstuose“. Afišą spaus- 
dinti buvo leidęs Mintaujos policmeisteris. Bet kad tai buvo 
spausdinta Rusijoje užgintomis raidėmis, tai, policijai apskun- 
dus, taikos teisėjas Višinskį pabaudė 3 rb. Dėl tų niekų byla 
buvo tyčia varoma trejus metus per visokias instancijas, kol 
senate buvo išpainioti visi kybiai tarp aukščiausiojo paliepimo 
dėl lotyniškai lenkiškų raidžių ir lotyniškai lietuviškų, dabar 
vartojamų. Višinskis bylą savo ir Lietuvos naudai laimėjo 13 d. 
geg. mėn. 1903 m. 

Už nepilnų metų ir spauda mums sugrįžo. 

Viršum paminėti pirmeiviai ne visiškai klydo. Didžiausi 
mūsų darbininkai pasišventėliai, ligi tik išgirdo spaudos laisvę, 
paliovė dirbę ir laikraščius užsieniuose leidę. Kai kuriuos dėl 
viso ko dar kurį ne kurį laiką varė, bet ir tai kelius sykius 
sumažintus. 

- Dyko galo! Kam bereikia? 

Bet tasai apsileidimas ir atšalimas nebuvo ilgam. Veikiai pa- 
sirodė refleksijų, veikėjai atsigodo. Nejaugi, tarė, jau visa laimė- 
jome? Ag iš tikrųjų tik dvasios kalėjimo duris prasidarėme, ag 
tik dvelkte dvelkė maloni laisvelė. Daugiau dar nieko. Dabar 
išeikime pro anas, jau atviras duris ant vieškelių ir, sustoję kryž- 
kelėse, pagalvokime, kuriuo mums eiti ir ar visiems kartu? Et 
respice finem?s: pamėginkime atspėti, kur nueisime ir ką laimėsi- 
me. Dabar teprasideda tikrasis pamatinis organizacijos darbas... 

Kaip nelaisvė žmogų pažemina ir menkadūšiu padaro, taip 
laisvė žmogų aukštyn pakelia, pašlovina ir įkvepia supratimo 
tiesioginių ir antrinių piliečių. Veikiai visi ėmė drąsinties, ragin- 
ties į pilną, naują tautos kultūros darbą. Plačia upe pasipylė 
visuomenės aukų. Nepraėjo nė metų, jau susidarė bent kelios 
redakcijos naujų laikraščių. „Vilniaus Žinios“ jau 2 d. gruodžio 
paleido rimtą savo pasiskelbimą. Nepraėjo nė keleto metų, ir 
jau turėjome net per daug laikraščių, kurie veikiai pakreipė 
mūsų sodiečių valią į naują ūkininkavimo būdą vienasėdžiais, 
pakurstė į kooperaciją, sutelkė į dideles mokslo, dailės, švietimo 
ir blaivybės draugijas. Suskubo laikraščiai net mus išskirstyti 
partijomis ir užleisti vienus ant kitų. Sakykite tad patys, visa 
tai matydami, argi būtume tiek daug darbo padirbę per dešimtį 
metų spaudos nelaisvėje? Ne, nebūtume. 

Tad tebūnie garbė tam mūsų šviesuolių darbininkų sietynui, 
kurių darbo šiandieną, anot vieno didžiųjų veikėjų, Maironies, 
suprasti veik nebegalima. 


Jei po amžių kada skaudūs pančiai nukris, 
Ir vaikams užtekės nusiblaivęs dangus, 
Mūsų kovos ir kančios, be ryto naktis 

Ar jiems besuprantamos bus? 

BLAIVYBĖS APAŠTALAS ŽEMAIČIUOSE 


Ar bereikia sakyti, ką visas pasaulis žino, jog tai buvo Žemai- 
čių vyskupas Motiejus III Kazimieras Valančius-Valančiauskis, 
gimęs 16 dieną vasario mėnesies 1801 metų ir miręs 1875 metais. 

Kaip jisai platino blaivybę savo vyskupijoje, neilgai trukę, 
galėsite pasiskaityti mano knygelėje „Blaivybės Gromatos“! to 
mūsų naujosios gadynės apaštalo. Čia paklausykite, kaip patsai 
vyskupas Valančius apsako savo kronikoje pradžią blaivybės 
Žemaičiuose. Žiūrėk „Tėvynės Sargo“ 1902 m. Nr. 27. 

„Lenkių kunigai dar 1856 metais buvo įvedę Blaivybės bro- 
liją Lenkių karalystėje. Panemunių žemaičiai, besusiedaudami 
su jais, tai patyrė ir, niekieno neraginami, buvo paliovę gerti 
degtinę. Tai pasergėjęs, uolus Jurbarko klebonas Kervelis? iš 
sakyklos stojo prieš girtuokliavimą ir savo parapijonus palenkė 
visiškai jos išsižadėti. Visi padarė Viešpačiam Dievui apžadus 
nebegerti, klebonas pas altorių pagiedojo „Te Deum laudamus“ 
ir apšlakstė apsižadėjusius švęstu vandeniu. Tai atsitiko 1858 
metais dienoje į dangų ėmimo Švenčiausios Panos. Tuose atlai- 
duose buvo Gaurės klebonas kunigas Jonutavičė ir Skirsne- 
munės klebonas kun. Baracevičė; kun. Kervelis ir tuos prilenkė 
išsižadėti degtinės ir paėmė iš jų žodį, jog savo parapijose taip 
pat apskelbs blaivybę. Ir tikrai: tuodu, sugrįžusiu namo, pa- 
šaukė savo žmones prie blaivybės. Blaivybė tad buvo iš pradžių 
suveržta trijose parapijose, ir tai ne be išimčių. 

Bet štai vyskupas Valančiauskis, grįždamas iš Kauno, mo- 
narkui išvažiavus, užsuko į Skirsnemunę ir Jurbarką ir, radęs 
susirinkusių žmonių, padėkojo jiems už blaivybę; savo prakal- 
boje šlovino tą jų pasielgimą, prašė Dievą jiems patvaros ir 
išreiškė savo geidimą, kad ir kaimynės parapijos sektų jur- 
barkiečius. Eržvilko klebonas kun. Racevičė liepė apskelbti 
blaivybę, Tauragėje gi patsai apskelbė. Tai išgirdę, ir kitų baž- 
nyčių klebonai paeiliui pradėjo pas save įvesti blaivybę. O jei 
buvo kurs atšalęs, vyskupas tą paragino. Taip visuose Žemai- 
čiuose per spalių mėnesį niekas jau neberagavo degtinės. Dėl 
pavyzdžio vyskupas aplinkraščiu užgynė gerti kunigams. Ir 

geriaus susipratę dvarininkai, svečius vaišindami, jau nebeda- 
vinėjo degtinės ir džiaugėsi žmonių blaivybe. 

Per Lietuvą tas Dievo balsas ne taip sparčiai ėjo. Tik kai 
vyskupas parašė kiekvienam klebonui asmeniškai ir jie blai- 
vybę apskelbė, žmonės paklausė. Taip ligi pradžiai 1859 metų 
visoje Žemaičių vyskupijoje buvo įvesta blaivybė. 

1858 m. rugsėjo 28 dieną Varnių katedroje apskelbė blai- 
vybę J.M. kun. Juozapas Dovidavičė, vyskupo kapelionas ir 
sekretorius, po jo tą pačią dieną skelbė patsai vyskupas. Varnių 
parapijos bažnyčioje apskelbė J.M. kun. Balandis, vietos kamen- 
dorius. 

Jokios naujienos, nors ji būtų išganingiausi, nepriima nepa- 
sipriešinę. Blaivybės priešų labai daug pasirodė. Visų pirma, 
p. Nariškinas, kurs turėjo „otkupą“,t.y. turėjo iš valdžios pirkęs 
teisę šinkuoti; paskui visi žydai, kurie drauge su Nariškinu 
degtinę pardavinėjo; toliaus valdininkai, kurie iš „otkupo“ ėmė 
metinę algą, idant būtų šinkavimui palankūs; be to, tvarkdariai, 
kurie blaivybėje regėjo kritimą jų pačių intereso, nes blaivūs 
žmonės vaidų ir kitokių kvailybių nekels; kai kurie dvarininkai, 
turį bravarus ir daug prisivarę degtinės. 

Nestigo ir tokių, kurie veltui davinėjo degtinės, kad tik nesi- 
laikytų blaivybės. Taip generolienė Kaizerlingienė, Nemuno 
Gelgudiškės pilies ponia, veltui davinėjo po gorčių kiekvienai 
gryčiai; Kastantinas Volmeris, Leonardpolio ponas, savo val- 
donus kas dieną degtine vaišino, ko ligi šiol niekados nebuvo 
daręs; Telšių apskrities maršalka p. Pilsudskis taip pat; be to, 
nuolat kreitėjo ant kunigų, kad jį pražudę; Burzynskis, Skaud- 
vilės ponas; Bučynskis, b. Raseinių maršalka, ir d.k. 

Tečiaus nesulyginamai didesnė dalis išmintingesniųjų dva- 
rininkų abiem rankom griebės blaivybės, kaip va: kunigaikštis 
Oginskis, Rietavo tėvynainis; kunigaikštis Vasilčikovas, Taura- 
gės ponas; grapas Čiapskis, Beržėnų ponas, ir jo broliai, ir kt. 
Šiaip jau žmonės tik įpratusieji tesiilgėjo degtinės ir paslap- 
čiomis ją gėrė. Moteriškosios gi priešingai - visos džiaugėsi 
blaivybe ir stebėjosi, dėl ko gi seniaus kunigai nebuvo įvedę 
blaivybės“. 

Tiek pats vyskupas Valančius terašo apie patį didijį savo 
vyskupavimo darbą. Negi galėjo patsai girties. Bet dabar, iš 
šalies mums žiūrint, gerai matosi, kiek jo rūpintasi, kiek gro- 
matų ir šiaip jau visokių paraginimų rašyta, kiek su visokiais 
priešingumais kovota per puspenktų metų. 

Gaila tiktai, kad lenkiams sukilus prieš Rusiją, visas dvasios 
gyvenimas tapo sustabdytas ne tik Lenkių karalijoje, bet ir 
Lietuvoje. Drauge žlugo ir vyskupo Motiejaus įvesta Blaivybės 
brolija. Tai atsitiko 1862 m. 

Neilgai ta brolija teprabuvo. Vis dėlto ji parodė, kad norint, 
iš tikrųjų imant, galima pilnai nusiturėti, kad ir čia tau kas po 
kojų degtinę laistytų. Mėginkime, vyrai! Vyskupas Motiejus 
manė ir kalbėjo, kad tvirto būdo, tvirtos doros žmonės ir be 
ginklų galį iškovoti sau visokių žemiškų gėrybių ir už visas 
žemiškąsias gėrybes brangesnę - dangaus karaliją. 


RYGOS IR PETRAPILIO 


LAIKOTARPIS 
1915-1917 


SU BĖGLIAIS 
IR TREMTINIAIS 


LIETUVIŲ KULTŪROS CENTRAS 
RYGOJE KARO METU 


RYGOS GARSAI 


Ne daugiau kaip prieš pusę šimto metų didumo aukštaičių 
lietuvių mintys krypo kurgi daugiau, jei ne Rygos link? 

Ryga tuomet buvo jiems ir džiaugsmas, ir nuliūdimas. 

Džiaugtasi ir didžiuotasi, pabuvojus Rygoje ar ką nors na- 
vatno iš ten gavus. 

— Meldžiamasis (ar meldžiamoji)! Kame gi gavai tokios ge- 
lumbės šimtakločiui, tokio šilko adamoško atvartoms, tokio 
stebuklingo nuo gumbo vaisto — balsemo, tokio kieto cukraus, 
tokių kvapnių „karenių“ (paskaninimo šaknelių), metalinių 
daiktų?.. - klausdavo pavydūs kaimynai. 

- Iš pat Rygos! Iš kurgi daugiau gausi tokių gerumėlių? — 
atsakydavo laimingas vartotojas. Ir džiaugdavosi. 

Tik pasiekti Ryga nebuvo piga. Tai jau liūdna. 

Ji ne taip jau tolimas miestas: už keliolikos ar dvidešimties 
kelių mylių. Vis dėlto ir tai ne parapijos miestelin nuvažiuoti. 

O reikėjo ji dažnai lankyti, mažiausia po vieną du kartu per 
metus. 

Išleisi ką nors iš namų -ir lauk nesulaukdamas visą savaitę. 
Ilgėkis, džiūk, naktimis nerimk; vis bijok, ar tik ko kelionėje 
neatsitiko. 

Štai jauna motutė, viena pati namie pasilikusi, žaidžia su 
kūdikiu. 

Linguoti jis nusibodo. Bet ir jis nebenori miego, sėdi, nori 
žaisti. 

Ir mama jį žadina. Supa, laidydama ir jaunu, skambiu, mo- 
tiniškai meiliu balseliu pritardama: 

- Ryy-goon... Iš Rygos... Ryy-goon... Iš Rygos... 

Ir kūdikis krykštauja iš džiaugsmo. 

Jam gera, pabuvojus Rygoje ir ūmai atgal laimingai sugrįžus. 

Nes jis ir motutės balse jaučia, jog tai gera. 

Šeimininkių nuotaiką ir pasiilgimą jautė net jų prieteliai gai- 
deliai. 

- Tėtė Rygoj! - skelbė, kad visi žinotų, geras gaidelis. 

Taip buvo. Bet paskiau kitaip buvo virtę. 

„Rygų“ atsirado ir daugiau, ir arčiau. Ir suvažinėti ten ir 
atgal pasidarė lengviau. 

Taip pat motutės savo kūdikius tebelaidė. Taip pat gaideliai 
tebegiedojo. Bet tik - senovės papratimu. Tikrai gi - nebebuvo 
ko pasiilgti, nes retai kas Rygon bevažinėjo. Bent per kelias 
dešimtis metų. 

Bet šiandie kitaip virto. 

Vėl Ryga senoviškai įstrigo į lietuvių galvas ir širdis. 

Pirklybos miestas pavirto dar ir pramonės, ir mokslų miestu. 

Tėtės ir dėdės, broliukai ir sesytės vėl ėmė keliauti Rygon, 
o likusieji vėl skaudžiai jų ilgėtis. 

Jei visų katalikų Rygoje priskaitoma bent 70 tūkstančių, tai vie- 
nų lietuvių bus tame būryje trys ketvirtos dalys; apie 50 tūkstančių. 

Pralotas Afanasavičius! seniai jau man yra prisipažinęs: 
„rejestruotų“ (surašytų) lietuvių esą su viršum 30 tūkstančių. 
O kiek jų nesurašytų ir nesurašomų it jūra perplaukia per tą 
didelį miestą? 

Taigi kiek giminių yra Lietuvoje, daugiausia Kauno ir Vil- 
niaus gubernijose, kurie turi bent po vieną Rygoje vargstantį 
saviškį? Daug yra giminių, kurios ištisas šeimynas ten turi. 

- Ak, kaip norėtųsi jų garsą pagauti! Ag pasiilgom nebepa- 
kenčiamai... - daugelis dabar pasako. 

Ir gaudo - „Rygos Garsą“?, mūsų laikraštį, bene patirs, kaip 
ten brolių gyvenama. 

Ir neužsivilia. 

Didumas išlikusių gerais katalikais, dar nepamiršusių savo 
Tėvynėlės ir jos gražios kalbos, spiečiasi aplink mūsų laikraštį — 
siunčia per jį garsą į paliktą tėvynę. 

Ir patys gaudo garsus, iš tėvynės atsiunčiamus. 

Ir aš štai jau nuo ketvirčio amžiaus jums pažįstamas „dėdė“, 
atvažiavau kitiems padėtų tarpininkauti tarp Rygos ir Lietuvos. 

Ir pirmą kartą siunčiu savo balsą. 

Išgirskite, tautiečiai, ir atsiliepkite tan balsan. Klausykite 
mūsų ir patys kalbėkite. 

Ryga, turėdama savo „Garsą“, įdomi ir naudinga yra ir 
visiems kitiems lietuviams. 

Ji it tankus miškas ar aukštas kalnas balsiai atmuša, kas tik 
sviete rikteli. 

Šiandie balsiausiai žvanga karo šarvai, liūdniausiai vaitoja 
karo kentėtojai, paslaptingiausiai persikrauna visų valstybių 
tvarka ir valdžia. 

Tai ką gi sparčiau ir plačiau beatmuš, jei ne karą? 

„Rygos Garsą“ dabar vertėtų pavadinti - „Karo Garsu“. Ir 
būtų teisinga. Ir būtų vis vien - įdomu. 

Taigi sveiki sulaukę Naujų Metų! Klausykite: kalbėsime 
apie karą, kaip mums vyksta imtis, kas mums daryti, nesi- 
imant, namie esant. Džiaugsimės laimėjimais, mokysime gai- 
lestingumo. 

Dieve, padėk! 


KOVOS BŪDAI 


Revoliucija, karų laikai ir ramiausius žmones užkrečia ka- 
ringumo liga. Vieniems tai patinka, kitiems nepatinka. Vieni 
mena karingumą esant gero savo teisių supratimo ženklą, kiti 
sako norą su kai kuo pasipešti esant vidaus netvarkos, pasilai- 
davimo ženklu. 

Karingi pastaraisiais laikais lenkai, karingi latviai, karingi 
net lėti lietuviai. Visi, žinoma, kitaip ir su kitu kuo. Kovojama 
su visokiomis administracijomis; jei su jomis negalima, tai tarp 
savęs: tauta su tauta, latviai su vokiečiais, lietuviai su lenkais. 

Ir Rygos lietuviai neatsilikę. Ir jie nuolat kovoja už savo 
tautos teises tame mieste. Ligi tik pradėjo daugiau jų rastis, 
tuoj ištiesė rankas prideramų teisių ir ėmė jas, nes gera valia 
niekas jų nedavė. Ėmė teises bažnyčioje, ima jų dabar miesto 
savivaldyboje. „Ima“ gal per smarkiai bus pasakyta. Tikriau — 
ieško ir per ilga - randa. 

Palyginus, kas buvo prieš 20 metų, pradėjus į susišelpimo 
draugiją spiestis!, ir kas yra dabar, išsišakojus į tiek draugijų, 
kiek dabar Rygoje yra, palyginus kovos būdą „Apžvalgos“? 
lapuose su klebonu Afanasavičium ir dabar su klebonu Strak- 
šu, - matome dideliausius skirtumus. 

Visų pirma seniau reikta kovoti dėl principo - tautų lygy- 
bės ir lietuvių pripažinimo taip pat tauta. Ir laimėta. Šiandie 
kas gi to principo nebepripažįsta? Jeigu tačiau tebekovojama, 
tai nebent dėl smulkmenų, kad tame ar kitame dalyke lygybės 
principas neišlaikytas ir bent kiek nukrypta į vieną ar kitą ku- 
rią šalį. 

Kai reikėjo kovoti dėl paties principo, dviejų nuomonių 
nebuvo. Kas buvo bent kiek susipratęs, nusimanąs lietuvis esąs, 
tai stojo į vieną būrį. Bet kai kova nuslinko į antrinius dalykus, 
bedirbdama dėl pilnesnio teisių išlyginimo smulkmenose, tai 
jau ir nevienodumų ėmė atsirasti. Dabar kad ir susipratę tau- 
tininkai nebepiga priversti vienodai galvoti, nes kas vieniems 
patinka, kitiems nepatinka, o treti tiesiog ranka pamoja. „Labai 
tai man! Dėl tokių mažmožių nebeverta širdį gadinti. Bene galės 
kaip pigiau laimėti“... 

Taip dalykams esant, laikraščio ar kitokio viešosios nuomo- 
nės inagio uždavinys labai sunkus ir keblus. 

Kiek tiek pakenčiamesnis padėjimas laikraščio partinio, te- 
tarnaujančio vienai kuriai piliečių rūšiai: jis visuomet ir visur 
rėš vienodai, jam teisybė ir teisė bus tai, ką jis pats pripažins 
nesulaužoma teisybe ir neužginama teisę. 

Bet laikraščiui nepartiniam, ieškančiam objektyvios, ne sub- 
jektyvios teisybės, tenka ilgai dairytis, viską svarstyti ir matuoti, 
kol nutveria siūlo galą ir pagaliau prieina prie kamuolio, prie 
to dalykų susidūrimo, iš kurio bus kilęs visas nerimas. 

Šios pastarosios rūšies laikraščiu dedasi ir nori būti „Rygos 
Garsas“. Netiesa, kad jis vieniems, vadinamiems klerikalams, 
tetarnauja, apie tai neverta nė burnos aušinti, taip tik tie pasa- 
ko, kuriems tasai laikraštis kliudo vienu savo buvimu pasau- 
lyje. Tiesa užtai, kad „Rygos Garsas“ tarnauja ir nori tarnauti 
ir kaip tik išmanydamas, kuo išmintingiausiai — tautai. O vie- 
niems klerikalams būtų piga patarnauti! Ale kai nori visai tau- 
tai, tai dažnai turi toli pasitraukti nuo karo lauko ir iš tolo 
pasižiūrėti, kur link grūdasi kariuomenės dalys. Visuomet bud- 
riai sekti, kad būtų visa linija lygi, tad vienas dalis pastūmėti, 
kitas suturėti. Ir neklausyti kurio pulko karštuolių, kurie dėl 
savo kraujo ar dėl kokių „kryželių“ per nevalią veržiasi pirmyn. 
Ir nežiūrėti, kad savo pulkininkui graso ar net neištikimu va- 
dina užtat, kad jų pirmyn neleidžia. O kaipgi leis, kad kovos 
planas kitokis, arba kad jaučia užtaisytą fugasą, ant kurio už- 
sistoję visi iškris į padebesius. Ir tiek nebus naudos iš jų karštų 
norų ir pasišventimo. 

Ypačliūdnas likimas to geranorių pulko, kurį veda ne švie- 
sūs oficieriai, bet apytamsiai feldfebeliai ir visai tamsūs unteriai, 
pilni tačiau kuo geriausios nuomonės apie savo strategiją ir 
taktiką; juo jie tamsesni, juo nusimanys sumaningesni esą už 
patį feldmaršalą. 

Viena kovojančių tautų užsistojo ant fugaso. Ir žada visa 
pralaimėti tuo savo vienu klaidingu žingsniu. Žada visą savo 
dalyką nuo dv. vyresnybės akių uždengti tuo savo netaktu. Ir 
tarpe lietuvių atsirado betgi feldfebelių, kurie ėmė ant krūtinių 
draskytis drabužį, kam „Rygos Garsas“ lietuvių pulko neveda 
ant to pat fugaso, į skandalą bažnyčioje. Ir ne tiek to reikalau- 
jama iš paties „Rygos Garso“, kurs turi tikrą ir atsakomą savo 
viršininką, kiek iš vieno jo „unterio“, bet žmogaus naujo, nepri- 
tyrusio naujoje dirvoje, tad mano, juoba palinkusio ir turinčio 
klausyti minios. 


Nei „Rygos Garsas“ su savo vedėju, nei jo bendradarbiai 
neatsisako nuo gynimo tautos teisių esamųjų ir nuo ieškojimo 
dar neesamų, bet prideramų. Bet išmintis liepia jiems vengti 
fugasų, ne lietuviams, bet jiems patiems, jaučia, kiekviename 
žingsnyje užtaisytų. Ir kas naudos lietuviams, jei vienas jų 
išsižios, riktelės ir iškris už tvoros? Palydės gražiu „kentėtojo 
už idėją“ ar kitokiu vardu ir liks bežiopsąs, dar be vieno dar- 
bininko. Ar bereikia didesnio įrodymo, kaip esame nebrendę 
ir į ilgą, atkaklią kovą neprisiruošę, kaip tasai nesumetimas 
aplinkybių, kuriose žemesnės rolės vaidintojai atsiranda? Ne 
tiek tai skaudu, kiek liūdna. 

Labai jau daug medžiagos susidarė mūsų kovų istorijai, bet 
nemaža ir jų psichologijai. Kiekvienoje vietoje ji kitokia. Pažy- 
mėtinas, sakysime, vilniečių lenkų palinkimas kovoti bevar- 
džiais, anoniminiais laiškais, o rygiečių - keikiamais. Ir vienas, 
ir kitas lygiai negražus ir spaudoje pasmerktinas. Ir nieko negel- 
bės šauksmas: kaip drįsti - juk tai lietuviai keikiasi?? Lietuviai 
ne lietuviai: kai verti papeikti, tai reikia papeikti, kad daugiau 
taip nebedarytų. 

Imkime dar ir keletą į redakciją atsiųstų rašinių dėl pasku- 
tiniųjų atsitikimų Sopulingosios bažnyčioje. Štai keletas ištrau- 
kų, kurias įdėti į laikraštį nekantriais šauksmais reikalaujama. 

„Kun. Tumas gali pasidrąsinti pasirašyti svetima slapy- 
varde“. 

„Tegu kun. Tumas nemano, kad Rygos lietuviai tokie kvai- 
li, kaip jam atrodo“... 

„Jis, kaip pilotas, rankas nusimazgojo ir nieko neatboja... 
bet teisybę ir silpnaprotis gali suprasti“. 

„Tumai, geriau murmėk ant savo pasielgimų 

„Gerbiamasis kun. Tumai! Meldžiu mano slapyvardės ne- 
vartoti, turi savo pavardę, tai ir naudokis ja, bet ne mano. Ir 
kad tai būtų pirmas ir paskutinis sykis“... 

„Klebono duoną ėdi, tai už jį ir loji“. 

Parašų kitur yra, kitur nėra; apie kokią slapyvardę „jo“ 
kalbama, nežinia. Belieka padėti parašas: 

Pildomasis komitetas „Juodosios Rankos“ NN. 

Ar dar baisiau. 

Klausimas, kurin aš dar nemoku tinkamai atsakyti, kas Ry- 
goje (kitur nesigirdėti) išauklėjo šios rūšies „publicistus“ — 
taškytojus? Kada gi jie ims ne tik su saviškiais, bet ir su prie- 
šininkais parlamentariškiau kalbėti per laikraščių skiltis? Antai 
keturi latvių didieji laikraščiai padarė tam tikrą sutartį dėlei 
viešų ginčų kėlimo ir vedimo. O mes? - gerbiamieji pasirašę! 
Aš netjūsų slapyvardę nepadorėjuos dėti. Yra priešininkų, di- 
desnių už mane. Palaikykite savo šovinius jiems. O aš jums 
dar galiu būti naudingas, kad ir ne jūsų virvelės vedžiojamas. 
Nurimkite ir imkitės kantrybės: lietuvių teisių mes nepamir- 
šime ir apie jas nuolat rašysime, ligi tik gerai dalyką ištyrę. 


SKAITMENŲ TINKLE 
(Rygos gyventojų sąrašas) 


Kaip kiekvienas šviesus ūkininkas turi aiškiai susirašęs viso 
savo ūkio inventorių, gyvą ir negyvą, taip ir miestų ir valstybių 
valdybos. Gyventojai — taip pat turtas ūkio ir visuomenės gy- 
venime, inventorius, kuris reikia žinoti. Jie miestui pridirba 
turto, bet ir sau iš jo reikalauja globos: sveikatos, šviesos ir 
džiaugsmo. Ko ir kiek kam pridera, lengva spręsti, turint tin- 
kamai suskirstytus gyventojų sąrašus - statistiką. 

Rygos miesto valdyba pirmoji pradėjo vesti savo gyventojų 
statistiką jau 1867 m. Antrą kartą ji susirašė 1881 m. Tretį kartą — 
per visuotinąjį visos Rusijos susirašymą 1897 m. Ketvirtą kartą 
štai 1913 m. gruodžio mėn. 5 d. 

Šiuo kartu pačiame mieste rasta jau 481 950 žmonių abiejų 
lyčių. 

Tame skaičiuje kareivių, gyvenančių karo žinybos namuose 
(kareivinėse ir kt.), būta 9339. 

Miesto apylinkėje, esančioje betgi miesto policijos nuovadoje 
(okruge) - 26 026. 

Patrimonialėje nuovadoje šiapus ir anapus Dauguvos upės - 
9546. 

Iš viso tat į Rygą svyrančių žmonių esama 517 522. 

Ant šimto vyrų prisieina 104 moterys. 

Mokančių skaityti ir rašyti - 754. Tame skaičiuje tepaskai- 
tančių 19 233. 

Visai nepaskaitančių (analfabetų): vaikų 0-7 metų -57 914, 
t.y. 1290, vyresnių 62 638 - 134. 

Patsai miestas guli ant 7337 dešimtinių žemės. Jo apylinkės 
ant 7711 deš. Patrimonialė nuovada ant 48 915 dešimtinių. 

Imant Rygą be apylinkių, ji šeštas daugumu gyventojų mies- 
tas visoje Rusijoje. Jos didieji miestai tiek gyventojų turi: 


Petrogradas 1751 tūkst. 
Maskva 1339 2 
Varšuva 797 2 
Odesa 550 " 
Kijevas 497 
Ryga 482" 
Lodzius 342 k 
Tiflisas 287 |" 
Charkovas 221 y 
Saratovas 217 
Jekaterinoslavas 215" 
Vilnius 210 | 
Baku 203 


Ryga paskutiniu laiku ėmė baisiai sparčiai augti. Štai augimo 
skaitmens. 


Metais Viso Katalikų Liet.kol. 
1867 102 590 6381 ? 
1881 169 329 10 095 Ž 
1897 225 879 25 687 5853 
1913 481 950 94 651 25 774 


Katalikų, svyrančių į Rygos šventyklas, esama 99 001. Kal- 
vinų, daugiausia lietuvių, 1949. Katalikai sudaro 204 visų gy- 

ventojų, visą penktą dalį. Į tris esančais parapijas jie šitaip 
išsiskaido: 


Katali: Lenkų Lietu- Kitų 


kų vių tautų 
Sopulingosios par. 34447 16688 12028 6733 
Šv. Pranciškaus par. 38424 20594 11718 6112 
Šv. Alberto par. 21376 8334 9580 3462 


Neskaitant esančių garlaiviuose. Už miesto linijos gyve- 
nantieji 4686 išsiskaido tarp visų trijų parapijų. 

Latvių katalikų, latgalių ir kuršininkų drauge su vokiečiais 
ir prancūzais, kurių abiejų ne po daug, bus tada 16 307. Tokiam 
skaičiui, žinoma, privalios kai kokios pretenzijos dėl pamaldų 
tvarkos. 

Pasižiūrėkime dabar dar įdomesnių tautinių skaitmenų: 


Kokios pasisakyta tautos 


rusų vokie- latvių estų lenkų lietu- žydų nesu- 


čių vių sek. 
mieste 96421 66923191956 8792 45768 33423 33534 5133 
apylin- 
kėse 2538 1852 18074 147 1591 1559 57 208 


patrim.n. 644 241 8067 81 236 174 60 43 
viso 99603 69016218097 9020 47595 35156 33651 5384 


Kokios pasisakyta namų kalbos 


rusų vokie- latvių estų lenkų lietu- žydų nesu- 


čių vių sek. 
mieste 107396 78816186971 6713 35630 25774 21741 4385 
apyli- 2724 2007 18233 86 1238 1188 30 181 


kėse 
patrim.n. 696 277 8128 67 152 78 51 18 
viso 111316 81100213332 6866 37020 27040 21822 4584 

14442 pasisakė namie vartoją ne vieną kalbą. Tada savo tau- 
tos kalba namie nebekalba: latvių 4765, estų 2154, lenkų 10 575, 
lietuvių 8116 ir žydų 11 820. Jie kits kito kalbą pasisavina. Bet kas 
kurią, šių skaitmenų tinkle sunku susekti. Aišku tik, kad rusų 
kalbą namie vartoja 11 713 nerusų ir vokiečių kalbą - 12 087 
nevokiečių. 

Kieno kalba gražesnė ir tinkamesnė pasirodė aniems nelai- 
mingiesiems 8116 lietuvių? Lietuviai visų kalbas savinasi, ne- 
bent tik ne žydų ir ne estų. Nedyvai, kad jie pasisavina rusų 
kalbą - tai valstybės ir visokių įstaigų kalba; kad pasisavina 
latvių kalbą — tai vietos daugumo kalba; vokiečiais, rodos, ne- 
daug tevirsta, nors ir vokiečių esama Pukščių ir kitokių. Bet 
sunkiai išaiškinama, kodėl lietuviai lenkais dedasi net sveti- 
mame jiems ir lenkams krašte. 

Keletą priežasčių betgi galime pamatyti. 

1. Smarkiai lietuvius kvailina sulenkėję vilniečiai, tokie tam- 
suoliai ir nesusipratėliai, kokių šiais laikais vargu kame berasi. 
Mažiau už juos ar bent tiek pat tėra tautiškai susipratę gudai 
katalikai. Kova su tuo nesusipratimu - tai kova su pačia tamsy- 
be. Bet kaip kovoti, kad prie jų nė su tautine mokykla neprieisi? 

2. Nuo senų senovės sulenkinta Katalikų Bažnyčia uoliai, 
gera valia, tam tikru planu ar bent senu įpročiu, be pikto noro, 
toliau varo silpnesniųjų tautų, lietuvių, latvių ir gudų, lenki- 
nimą, visa tvarka, bažnytine, lyg liturgine, kalba ir bažnyčios 
tarnų namine kalba. 

3. Senesnės, turtingesnės ar bent idėjingesnės lenkų veda- 
mos įstaigos: religinės, brostvinės labdarybės ir švietimo. 

4. Ponija ir jos turtai imponuoja vergaujantiems tarnams. 

Šiaip vertus ar taip, Rygoje lietuviai neparodė didesnio susi- 
pratimo kaip kitur. Ir Rygos lenkija padidėjo mažiausiai kelio- 
lika tūkstančių lietuvių, latgaliečių ir gudų. Tik ar išliks tenai? 
Tai priderės nuo lietuvių inteligentų. Dirbs, švies, steigs mokyk- 
las, ieškos joms kuo geriausių, o ne bet kokių kamščių mokytojų 
visų dalykų ir tikėjimo, steigs draugijas, kasas darbininkams 
ir šiaip jau piliečiams, kels vakarus, pigius pasilinksminimus, 
mokysis dainuoti; skleis laikraščius, darys paskaitas, šventadie- 

nių pamokas, - atgriebs savo brolius tamsuolius. Netesės vesti 
šitokio įtemptino kultūros darbo - pralaimės ir tą dalį, kuri, 
nors lietuviškai nebekalba, vis dėlto dar lietuviai esą prisipa- 
žįsta. O gali pralaimėti ir dalį tų, kurie ir tebekalba lietuviškai, 
jei jų niekas nešildys tautine šilimėle. 

Nesiskųskime, kad mus kiti skriaudžia: tai tuščia. Geriau 
dirbkime iš apačios. 


NEGERKITE NUNOTŪRINTO SPIRITO! 


Antra valanda nakties. Pats įmygis. Ore šlapdraba. Sniegas 
miesto gatvėse ištižo ir pavažos ima čirkšti per plikus akmenis. 

- Kunigėli, į mirštantį! 

-— Kas atsitiko? Kodėl taip ūmai, netinkamu laiku? 

Kreitėju, skubiai taisydamos. 

Jaunas kvietėjas, visas išblyškęs, nusiminęs, nieko nesako. 
Tik vežėją vis ragina. O kur tu pabėgsi per pusplikius akmenis? 
Rygos miestas didelis - važiuoti visi trys varstai. 

Nuvažiavova. Įeinu į gražų darbininko butą. Ne, nebe dar- 
bininko, tik meistro padėjėjo. 

Jaunos mergaitės raudonos akys kaip išsiplėtė iš išgąsčio, 
taip ir žiūri guzikais. Dar jos nepravirko. Bet tuojau upeliu 
pravirks. Tai duktė. 

Riebi, raudona, sočiai penėta moteriškė dūlinėja po virtuvę, 
lyg ko ieškodama, lyg ką dirbti ketindama. Švarus kaimynas 
darbininkas, gal aplankyt atėjęs, temoka kartoti žodį: 

- Madam... Madam... 

O „madam“ nebeatsigosta, kad prieš ją stovi kunigas su 
Švenčiausiu. Nei klaupias, nei sveikinas. 

— Nebėr... Prieš dešimtį minučių dar buvo... Dabar nebėr, ne- 
begali beišpažinti... O velniai, užnuodijo... užnuodijo, pavydė- 
dami, kad taip jam buvo pradėję sektis tokią rolę fabrike vaidint... 

Šaukė ne gailėdama, ne verkdama, bet vis labiau siusdama, 
labiau šaukdama negražiu pusvyriškiu, pusmoteriškiu balsu, 
lyg prasta, lyg inteligentiška lenkų kalba. 

— Nurimkite, - sakau. - Kas atsitiko? 

- Šiandien šventė. Taigi „jį“ išsikvietė pavaišinti, ėmė vaišin- 
ti deginamuoju, denatūruotu (pagadintuoju, gerti nebetinka- 
mu) spiritu. Dėl apgavimo buvęs raudona uogų sunka nuda- 
žytas. Ir gėrę, gėrę. Paskui ūmai pasidarė bloga. Pašaukėme 
gydytoją, o jis sako: 

- Jam kunigo bereikia... 

Puolėm kunigo, o jis ir numirė... O velniai, velniai, pavy- 
delninkai?! 

— Tai kam gi gėrė? Kodėl kiti tekalti? 

- Taigi, kad nors prieš dešimtį minučių... būt dar išpažinęs... 
O velniai, velniai... Ką bedarysime?... 

- Madam... madam... 

Riebi moteriškė vis baisiau šaukia. Duktė vis labiau nusi- 
gandus. Kerčioje, it Andrejevo „Nekto v serom““, rusas su savo 
madam. 

Nei žvakės, kei kryžiaus. Numirėlis savo lovoje paklode 
aptiestas. It saviškiai nebenorėtų jo bežiūrėti. 

- Atitieskite! 

Liesas vyriškis 50 metų. Pakalbėjau „Viešpaties Angelas“ ir 
vežuos Švenčiausį atgal. O paskui genas įpykusios moteries 
balsas: 

- O velniai, velniai, pavydelninkai... 

Baisu. Neramu. Gėda. Norėjau paklausti: 

- Bene nori kas išpažinti ir Švenčiausį priimti, kad man būtų 
liuosiau grįžti? 

Ir nebedrįsau toje vietoje išvynioti Švenčiausį, kur ne „Dievo 
Avinėlis“, bet „velniai, velniai“ teskamba. 

Ir man negaili numirėlio. Ir mano maldelė buvo šalta. 

Visu keliu it įkyrūs širšuoliai zvembsėjo: 

— Dar viena auka... O kada gi galas? 

Rygoje pirmą kartą matau. O Petrograde, laikraščiai rašo, 
tų numirėlių pilnos lavoninės esą. Kas nenumirė, tas akimis 
ėmęs sirgti. 

Nunotūrintas spiritas, odekolonas, politūra, eteras, anodija... 

Dieve, nejaugi tai gardu? Nejaugi tai pasipelnymas? Nejaugi 

ne geriau už tuos pinigus nusipirkti gerų dešrų, saldainių, 
vaisių? 

O nuodininkai it tikrieji pragaro pasiuntiniai patamsiuose, 
nuošaliuose knibžda ir užmušamuosius gėrimus taiso, košia 
per dūdas, košia per duoną kažin kokius skysčius... 

Mušė kūną ir dūšią tikrasis spiritas —- alkoholis. Dabar pra- 
deda užmušti deginamasis, su kuo kitu maišytasis. 

Nejaugi tai ilgam? 

Nejaugi tokia visados bus priverčiamoji blaivybė? 

Nebegerkite tikrojo ir netikrojo spirito! Nebaisu jums, kai 
siela genda. Pabijokite gi nors ūmios mirties ir tokios mirimo 
valandos, kokią antai man atsiėjo matyti. 

— Koks gyvenimas, toks ir mirimas... - sakoma. 

Nejaugi ir visas ano numirėlio gyvenimas buvo - viena 
neramybė, trukšmas ir keiksmas, kaip kad mirus buvo? 

Kame tada viltis išganymo? 


KO NEREIKIA IR KO REIKIA 


Rygos gyventojų sąrašas! sujudino lietuvius. Jų pasirodė 
mažiau užrašytų, negu tikėtasi. Visi jaučia, kad lietuvių turi 
būti daugiau negu 35 tūkstančiai, bet jų tiek teparodyta, nes 
daug dar mūsų tautiečių per apsileidimą, neišmanymą arba 
per „panaberiją“ neprisirašė prie savųjų, bet leido save kitur 
pritraukti. Ir ne vienoje Rygoje, bet ir visuose miestuose, kur 
lietuviai gyvena, tas pat pasikartoja, ypatingai gi Lietuvos mies- 
tuose. Iš kurgi tokiuose Telšiuose ar Panevėžy ar kitur atsirado 
„lenkų“, ir dar neretai grynomis lietuviškomis pavardėmis? Juk 
tai mūsiškiai kūlvartos, ir gana. Jiems amžina gėda, kad sar- 
matijas savo motinos tėvynės ir savo tautos dėl to tiktai, kad ji 
yra suvargusi, nuskurdusi. Visgi malonu pažymėti, kad dau- 
gumas lietuvių ima jau susiprasti, kas jie tokie esą, ir pradeda 
iš kūlvartų reikalauti, kad jie arba eitų su savo broliais iš viena, 
arba kraustytųs laukan iš lietuvių įstaigų, draugijų, parapijų ir 
daugiau nebeišnaudotų lietuvių. Keletas raštelių „R. Garse“ 

apie sulenkėjusių lietuvių pasielgimą aiškiai rodo, vis labiau 
labiau augantį lietuvių tautišką jautrumą. Atsitikimai dėl pa- 
mokslų tvarkos pakeitimo senojoje Rygos bažnyčioje irgi pa- 
rodė, kad lietuviai, per didelį vargą igiję sau lygias teises su 
kitų kalbų katalikais, gudriai saugo savo teisių, bijodami, kad 
visaip keičiant tvarką neliktų nuskriausti ir nustumti į užpakalį. 

Visa tai rodo, kad lietuviai atbunda ir kratos savo plačiai 
pagarsėjusio lėtumo, kurs mus ir privedė prie pažeminimo. Kai 
kurie susipratę lietuviai dabar paduoda „receptus“, kaip pa- 
skubinus lietuvių tautišką atgijimą. Vienas žymesniųjų Rygos 
lietuvių mums rašo: „Mes kitaip nepriversime visokių pinčiu- 
kų ir šaudinių lietuvių grįžti prie savo tautiečių, kaip tik smar- 
kiau juos sutempę ir ėmę nuo jų valyti mūsų draugijas. Kaip 
žmogaus gyvybės centras yra širdis, - rašo gerb. tautietis, — 
taip mūsų tautiškos dvasios gyvybės centras yra mūsų drau- 
gijos, ypatingai mūsų tautiečiams, išsiblaškiusiems po svetimus 
miestus. Taigi nerinkim į valdybą tokių žmonių, kurie yra už- 
sikrėtę lenkystės liga. Nelaikykim tokių draugijų bute, ar toksai 
„ponas“ būtų sargas, ar „ekonomas“, ar net pats draugijos pir- 
mininkas. Lietuvių draugijos turi būti pavyzdys tautiško darba- 
vimosi, o ne ištautinimo lizdas. Gal „vaistai“ pagal šito recepto 
ir būtų per stiprūs, jų uždavus, iš tiesų galėtumėm nebetekti 
bent trečdalio mūsų draugijų valdybos narių. Visgi mūsų vei- 
kėjams, neišsinėrusiems iš svetimtaučių kailio, reikėtų bent sykį 
tai padaryti, nes jau pavasaris užeina. Visi vabalėliai ir pleštikės 
meta savo žiemos išnaras, ir jų vidaus rūbai daug gražesni ir 
patogesni pasirodo už svetimą viršutinį kailį. 

Prie virš minėto „recepto“ ašen pridėčiau dar vieną vaistą, 
būtent draug su svetima kalba mesti ir svetimą siauraprotystę, 
„panaberiją“, taip pat storžievystę, nerangumą ir kitas savo 
ydas, kurios mus žemina kitataučių akyse ir baido nuo mūs 
mūsų pačių brolius. Savintis kitataučių kalbą ir visus jų silp- 
numus nereikia, iš kultūriškesnių Žmonių reikia mokintis rei- 
kalingų ir mums trūkstančių dalykų. Reikia stengtis įgyti tiek 
mokslo, kad pačiam galima būtų tvarkiai ir teisingai suprasti 
gyvenimo reikalai, reikia švelnumo ir dailumo santykiuose su 

kitais, ir kad niekas nedrįstų lietuvio pavadinti chamu, reikia 
sumaningumo ir vikrumo, kad kiti mūsų nepravardžiuotų liur- 
biais ir neapgaudinėtų, neišnaudotų, reikia mums ištvermės 
pradėtuose darbuose, kad galėtumėm žengti pirmyn ir kiti 
mūsų neaplenktų, mums besiblaškant į visas puses. Nereikia — 
mokintis aklai kitais sekti, bet reikia imtis iš jų ko mums nau- 
dinga ir reikalinga savo gyvenimui pagerinti, sušvelninti, pada- 
ryti jis ir savo tėvynėje, savo namuose jaukesniu. Norint tapti 
kultūriniu žmogum, nėra reikalo tapti lenku, vokiečiu, anglu, 
bet reikia, mokslu ir kitų tautų patarimais besinaudojant, plėtoti 
savo prigimtus gabumus, jėgas, savo tautiškus savumus. To- 
kiuo būdu kildami aukštyn, lietuviai įneš žmonijos gyvenimo 
sutartinėn savo skirtingą balsą ir tą sutartinę pagražins, patys 
gi lig tiek išsidailins ir sustiprės, kad nebebus sarmata, bet tikra 
nauda lietuviu vadintis. 


MŪSŲ APSILEIDIMAS 
RYGOS LABDARIŲ DRAUGIJOJE! 


Gerbiamasis mūsų korespondentas p. N. rašė apie „mūsų 
apsileidimą“. „Negera, - sakė, - kad Katalikų labdarių draugija 
įgijo tokią (lenkišką) spalvą, bet už tai lietuviai tur pirmiausia 
save kaltinti, ko neina į draugijos valdybą, nepadeda tenai dirb- 
ti darbo ir nesistengia pataisyti tai, kas tenai yra negera. Kai 
pats ko negali ar nenori padaryti, netinka kiti už tai kaltinti... 

Stokim į darbą greta su lenkais, neslėpdami savo tautinės 
kilmės, tai ir Katalikų labdarių draugija įeis palengva į savo 
tikrąsias vėžes“. 

Dabar, tik ką praėjus visuotiniam susirinkimui (bal. mėn. 
5 d.), pačiu laiku bus dar sykį įsižiūrėti į tą didžiulę draugiją. 

Narių ji turi vos 319, kurie moka kas metai ne mažiau 3 rb 
(pereitais metais jie įmokėjo 1020 rb), bet daugiau beveik nieko 
draugijai nereikia: nei kitų narių neiešką, nei į visuotinį susirin- 
kimą neateiną. Tad pirmas susirinkimas niekados neįvykstąs. 
(Šiemet jis buvo paskelbtas kovo mėn. 29 d.) Bet ir tie, kurie 

ateina, ne per daug interesuojąsi visais draugijos dalykais. Į šį 
antrą susirinkimą šiemet, sakysime, pasirodė 42 nariu, bet rinki- 
muose į valdybą bedalyvavo 27, o perrinkime kai kurių narių 
bedalyvavo 13. Kiti už sienos jau kortavo „Aušros“ klube?. 

Jei taip nesidomėja draugijos reikalu patys lenkai, kurie kone 
vieni sudaro šią draugiją, tai kitos tautos nė to tiek. Rygos 
lietuvių veikėjų narių sąraše terandame vos dvidešimtį; kuni- 
gus: Bertašių, Bikiną, Gronskį, Paulavičių, Pošką, Savukaitį, 
Silavičių (latvį), Strakšą ir Tumą (9)*; svietiškius: Butkį, Gied- 
ravičius abudu, Jospaitiį, Kelpšą, Mašiotą, Šikšnį, Šimoliūnus 
abudu, Vanagą (dabar Siberijoje tarnaujantį) ir Vizbarą (11). 
Taigi tik 670. Tiesa, vis tai žmonės žymūs, kaip lietuviuose, taip 
ir iš viso Rygoje. Vis dėlto jų per maža toje draugijoje, kuri 
patvirtinta yra ir gyvuoja kaipo Rygos labdarių draugija šelpti 
neturčiams katalikams, gyvenantiems Rygos mieste. Arba trumpiau: 
Rygos Rymo katalikų labdarių draugija. 

Neabejoju, kad sąraše dar rasis keletas lietuvių, kurių aš 
nepažįstu ir todėl išvardyti jų negaliu. Vis dėlto ir jie nepagerins 
to mūsų apsileidimo šitame dalyke. Gal kas pasakys, per daug 
priviso draugijų, kurioms visoms nei pinigų šelpti, nei laiko 
darbuotis nebegalima ištesėti. Daug tai daug. Bet ką žmogus 
veiksi, kad ir reikalų daug? Vyriausybė kol kas nėra ant mūsų 
uždėjusi asmeninio uždo, tai mokestis draugijoms yra mūsų 
garbingas gera valia apsiėmimas mokėti uždą viešiesiems daly- 
kams. Jei iš 47 595 Rygos „lenkų“ ar lenkais tik pasivadinusių 
atsirado bent 260 šiokių tokių labdarių (vokiečių, prancūzų, 
armėnų bus 30-40, nors visų jų nedaug), tai 35 156** lietuvių 
turėtų duoti bendram miesto reikalui bent 190 labdarių. 

Didesnis ar mažesnis kurios tautos turtingumas čia nedaug 
tesveria: trys rubliai užmokėti nedidelis daiktas; kai panori, tai 
tesi padaryti ir visai maža algos teimanti tarnaitė. Žiūrėk jų aukas 
nukentėjusiems dėl karo. O tarp Rygos lietuvių, žiūrėk, kone 


* „Lenkai“ tėra du: kun. Bėrzynski, Žemaičių vyskupijos, ir garbės narys 
prel. Afanasavičius. 
** Žiūrėk viršiau Rygos miesto gyventojų sąrašą. 

tiek rasis vienų namų savininkų ir stambiųjų pramonininkų. 

Pažiūrėsime, begu verta Rygos katalikų draugijon dėtis, ar 
yra iš jos visuomenei naudos. 

Pereitais 1914 metais, trisdešimt septintais gyvavimo, drau- 
gija turėjo 9070 rub., 38 kap. pajamų ir 1736 r., 59 kap. nepritek- 
liaus. Kitais metais gaunama po keliolika, kartais ir po kelias 
dešimtis tūkstančių. Tais pinigais laikoma prieglaudos mer- 
gaitėms, berniukams ir seniams Katalikų gatvėje; nepriimti vai- 
kai atiduodami atskiriems žmonėms laikyti; neturčiams duo- 
dama vaistų, avalynių ir drabužių; dabar yra komitetas dėl karo 
nukentėjusiems šelpti; pasirūpinta, kad miesto valdyba pridėtų 
kas metai po 3500 rb draugijai, naikinančiai ubagavimą, sušelpti 
tiems neturčiams, kuriuos suseks labdarių draugija. 

Labdarių draugija turi turto: procentinių popierių nomina- 
liškai 36 450 rb, namų už 29 170 ir kito ko; viso 80 362 rb. Tą 
sumą reiktų mažiausia dvigubai padidinti, pertaksavus penke- 
lius draugijos namus, įgytus jau seniai pigia kaina. Tame nepa- 
liečiamo kapitalo yra 24 813 r. ir ypatingiems tikslams 52 723 rb. 

Komitetas dėl karo nukentėjusiems šelpti yra išleidęs 1914 
metais 3396 rub., 14 kap. 

Matome, kad toje draugijoje esama ko veikti — ir veikiama. 
Aš per susirinkimą parodžiau, kad šitas veikimas galima būtų 
dar padidinti, pritraukus prie draugijos kitų tautų katalikus. 
O pritraukti bus galima tik tada, kada rygiečiai katalikai pradės 
apie draugiją mąstyti, kad ji yra ne vien lenkų, bet bendra visų 
katalikų. 

Valdyba į tai atsakė: visados ji rūpinusis tai padaryti, visados 
mielų noru priėmusi katalikus nariais neklausdama, kurios jie 
tautos, lygiai ir šelpianti katalikus be jokio skirtumo. 

Taigi visa atsakomybė už nedalyvavimą draugijoje krenta 
ant pačių kitų tautų, ne lenkų; lietuvių ir latvių ypačiai, nes jų 
daugiausia. 

Pasiturintieji Rygos lietuviai! Rašykitės tad į Katalikų lab- 
darių draugiją ir padėkite jai darbuotis likimo nuskriaustųjų 
naudai, tarp kurių, valdyba sako, bene trys ketvirčiai esą lietu- 
vių! Vaikščiokite į susirinkimus, kur esti rinkimai į valdybą. 

Kad lietuviams pridera ir reikia turėti bent keli nariai lietuviai 
valdyboje, tai jau pirmiau buvo aiškiai įrodyta. 

Šiemet per rinkimus į valdybą nepateko nė vienas lietuvis, 
nes į vietą iš eilės išstojančių Wiszniewskio, kun. Bėrzynskio 
ir Borowieckio išrinkta: Ignotas Baronas Manteuffel, tas pats 
kun. Bėrzynskis ir Konstantinas Rączewski. Kiti šeši senieji 
paliko: Bielicki, Wyrzykowski Leonard, Rosiūski, Starzynski, 
Tolloczko ir Czechowicz. Visi devyni lenkai. 

Ne dėl ko kito, kaip dėl geresnės agitacijos tarp lietuvių buvo 
pastatyta kandidatais į valdybą ir keli lietuviai. Į valdybą jie 
nepateko, kad nebuvo nors kelių lietuvių balsuotojų. 

Kandidatais į Katalikų labdarių draugijos valdybą išrinkta: 
1. Wiszniewski, 2. Borowiecki, nors tasai sakės iš Rygos išva- 
žiuosiąs, 3. Stankiewicz Adolf, 4. Korsak, ir kunigai: 5. Sopu- 
lingosios klebonas Strakšas ir „R.G.“ sekretorius Tumas. 

Tumas pateko, antrą sykį balsuojant jį ir Pr. Mašiotą, ku- 
riuodu buvo gavę lygiai visų mažiausia balsų. 

Kandidatai į valdybos veikimą įtakos neturi, jei netenka 
jiems kuris valdybos narys pavaduoti. 

Kun. Bėrzynūskis buvo vėl išrinktas (pernai jis buvo pirmi- 
ninko draugas), nors, kaipo kareivių kapelionas, seniai jau nebe 
Rygoje ir nežinia, kuomet besugriš. Tai ne draugijos naudai. 

Baronas Manteuffelis, advokatas, taip pat nebuvo susirinki- 
me. Jis, jei sutiks, galės būti draugijai naudingas. 

Taiir bus bene visa, kas Rygos lietuviams įdomu ir žinotina. 

Lietuviai į labdarius įsirašyti galėtų kad ir pas „Rygos Bal- 
so“? sekretorių. 


DAILĖ TAUTĄ JUNGIA IR AUKLĖJA 


Dailė tautą ne tiktai atstovauja, rašėme, bet ji dar jungia ir 
auklėja. 

Tą tiesą mes visi suprantame ir jaučiame. Nėra beveik nė 
vienos draugijos, kad ir praktiškiausiais tikslais įsteigtos, kuri 
nesinaudotų dar ir daile. Draugijos, taip sakant, dvejaip veikia. 

Dirba kitų naudai (švietimo, šelpimo ir kitokios draugijos) ar- 
ba savo materialiai naudai (pirkliškos, finansinės dr.). Bet nė 
viena tuo nesitenkina - dar kiekviena pirmų pirmiausia rūpi- 
nasi iš savo tarpo sudaryti muzikontų „bandą“, nuo ameri- 
kiečių betariant, giesmininkų chorą, scenos mėgėjų vaidintojų 
trupę ar ką kita prasimanę. Antai fabrikų darbininkų šv. Juo- 
zapo draugijos, gaisrininkų, kareivių pulkai, gimnazistai, naš- 
laičių prieglaudos, kaip tik viešai pasirodo visa krūva, juos turi 
dailė rekomenduoti - jie vaidinasi „sava“ muzika ar daina. 

Ir tai ne dėl kurio priverstinio reikalingumo. Ag per vestuves 
ar kokį kitokį iškylą už pinigus pagroja ir žydelių ar kitokių 
amatninkų kapelijos. Draugijos mokosi ir paskui groja ar dai- 
nuoja, ne pinigų pelnydamos, bet savo sielą į tuos grožės daly- 
kus įdėdamos, toje grožėje jas tirpydamos, toje, kaip ugnyje 
metalą, nuo gyvenimo rūdžių valydamos. 

Mielas tai darbas patiems, giriamas ir kitų. Ir iš šalies žiūrint, 
miela matyti, kaip žmonės dailėje lavinasi. Antai tegu tik pake- 
tina kuri draugija pasirodyti, ką jau ji yra dailėje padariusi, — 
minių minios šoks — eis pasižiūrėti, pasiklausyti. Ar pačios 
dailės? Ne visai, man rodos: tą tikslą turėdamos, minios juoba 
eis į profesionalų, tam tik atsidėjusių žmonių iškylus - į operą, 
į teatrą. Dailės mėgėjus ir matuojame kitaip ir vertiname nuolai- 
džiau: lyg užmirštame tam sykiui pačią dailę, bematydami 
pažangos dailėje darbą. Jei matome, kad suskubta ir tesėta kai 
kas padaryti, mes giriame: „Bravo!“, nors matome ir jaučiame, 
jog čia dar toli gražu ligi tobulybės, ligi tiek, kad pačiai dailei 
nebebūtų gėdos savo tarnautojų. 

Visa tai dilgsėjo per galvą šio gegužės mėn. 10 dieną besi- 
klausant didelio Latvių švietimo draugijos koncerto jos pačios 
sode Vazo gatvėje Nr. 10. 

Latvių švietimo draugija (Latviešu izglitibas biedriba) pir- 
mai savo mėgiamų vasaros švenčių pagarbinti išvedė visus sa- 
vo chorus: vyrų, Moterų, mišrą ir vaikų, draugijos mokinių. 
Įvairino gi Latvių operos kapelija. Ir Rygos latviai kūliu virto į 
tą tolimąjį, už geros mylios savo sodą. Privažiavo bent keli tūks- 
tančiai žmonių ant Štintės ežero kranto ties Karaliaus mišku. 


77. 


Džiaugės jau žydinčia pieva, jau lapuojančiais medžiais, jau 
mėlynuojančiu didelio ežero vandeniu. Bet ypačiai džiaugėsi 
savo Švietimo draugija, kad ji ne tik laužo savo tautiečių tam- 
sybės ledą, bet kad ir juos švelnina. 

Antai draugijos mokytojas p. R. Eglentalis, didelį būrį vaikų 
išsivedęs, traukia ilgą eilią gražių gražiausiai suharmonizuotų, 
visai nelengvų padainuoti tautos dainų. Vaikai kaip vaikai: 
gana cypsenos. Bet stebiesi, kaip šitie pūslės mažiukai apgalėjo 
muzikos sunkumus, kaip nesusipina harmonizacijos tinklo keb- 
lumuose. Tai jau nebe laukiniai piemenėliai, kurie temoka kuo 
balsiausiai nesuktą melodiją kaukti, - tai jau kultūrinti būsimieji 
žmonės - latviai, kurie ir patys mokės daile džiaugtis ir ramin- 
tis, ir į savo šeimynas įsineš dailės kultūros. Vadinasi, darys 
kultūrintą latvių tautą. Ir tauta tai mato, supranta, džiaugias, 
didžiuojas, negaili laiko ir išlaidų atvažiuoti ir pakontroliuoti 
vienos savo draugijos veikimą. Plojo katučių, šaukė „bravo“ 
vaikams, jų mokytojui, bet, man regis, drauge ir rūpestingai 
Švietimo draugijai. 

Paaugusių chorai tai jau ir pati dailė, ištobulinta, išpuoselėta 
ilgu, rūpestingu darbu. Pririnkta dailių balsų. Tai, žinoma, 
gerai, be to tikros dailės nebus kaipo grožės. Bet kiek tie gražūs 
balsai šlifuota, ko jie nemoka! Jie moka savo tautos dainų, moka 
saviškių kompozitorių ir harmonizatorių: Medinio, Kalninio, 
Vytuolio, Jurjanio' muzikos-dainos veikalus; moka Šumano, 
Archangelskio, Tomo? ir kitų europiečių veikalus. Savo tautos 
dainą peni ir gaivina Europos dainos kūriniais. Ar tai ne aukšta 
kultūra, ne stiprus šlifavimasis? 

Latviai, taip smarkiai pasidarbavę dainos srityje per kelias 
dešimtis metų, šiandie jau turi savo operą, savo operos daini- 
ninkus, kurių paklausyti eina jau ir kitataučiai. Turi ir savo 
operos orkestrą, ištesintį groti operoje ir simfonijų vakaruose. 
Latviai dirbo, latviai ir vaisių susilaukė. 

Be to, latviai dirbo - latviškai. Nesivydami, it beždžionės 
vien tik dėl pamėgdžiojimo kitų, tarptautiškumą arba betau- 
tiškumą neva tai vardan aukštesnių idealų. Latviai ruošiasi visa 
savo atskira nuo kitų šeimyna stoti į Europos kultūrintąsias 

tautas kaipo lygūs, bet savotiški. Latviams labai rūpi pirmiau- 
sia - latvystė. Ir ją visi be skirtumo partijų smarkiausiai palaiko. 
Ir vis jie pilni vilties, kad Latvija, nors maža, gali progresuoti 
visuose dalykuose taip pat gerai, kaip ir didelės tautos. Jų darbų 
vaisiai tai tikrai patvirtina. 

- Kaip mums širdį gėlė, kad Karaliaus miške, kur šventa- 
dieniais po keliolika tūkstančių miestelėnų išeina grynu oru 
pakvėpuoti ir pažaisti, vokiečių kalba daugiausia skamba! Bet 
štai šalimais atsirado kolonija, kurią vokietis paketino parduoti. 
Nusitvėrėme jos. Paprašė šimto tūkstančių, davėme šimtą tūks- 
tančių! Per aštuonias dienas surinkome pažadėjimus aukų, 
mūsų taupomosios kasos išmokėjo vardan to. Ir šiandie štai, 
kaip matai, ne tiktai šiame sode keli tūkstančiai kalba vien tik 
latviškai, bet jie ir visam Karaliaus miškui duoda latviškumo 
žymės. Nebe mes glaudžiamės kur nuošalin su savo latviš- 
kumu, bet antai vokiečiai tvorele gavo atsitverti nuo latvių 
minios. 

Taip didžiavosi to sodo pirkėjas, didelis savo tautos mylė- 
tojas ir lietuvių prietelis dr. Butuls3. 

Na, o mes, lietuviai, ką ligi šiol dailei Rygoje padarėme? 
Apie tai pasikalbėsime kitą kartą. 


O LIETUVIŲ TAUTĄ AR DAILĖ JUNGIA 
IR AUKLĖJA? 


O kaipgis! Jungtų ir auklėtų, kad tos dailės pakaktinai būtų. 
Gaila tik, kad visur jos maža, o kaip Rygoje, tai ir per maža. 

Visoms draugijoms jos nepakaktinai yra, taip lietuvių, taip 
andai pagirtųjų latvių. 

Mes daug esame prisiklausę, kiek sveria draugijos visuome- 
nės gyvenime. Vienybė - galybė; sutariant maži daiktai didėja, 
nesutariant ir dideli sutrupa'. Prisiklausę laiko mada ar dvasia, 
nežinau, kaip čia teisingiau pasakius, pasekėme. Draugijų mums 
yra jau kone pakaktinai. Ir narių jos turi pusėtinai. Tai ko gi 
bereikia? Laužkime mūrus! Bet mūrai kažin kodėl nelūžta... 

Ta galybė tepasirodo kuriuose specialiuose dalykuose; ki- 
tiems įtakos nedarydama, draugininkus padaro vienašalius. O 
kitos draugijos ir visiškai neatmaino draugininkų. Jos kažin 
ko stinga. Ir mes sakome - dailės, nors tai visiškai pašalinis 
joms dalykas. 

Latvius latviais padarė tik dailės draugijos. Kurios gi drau- 
gijos ją aplenkė, tik latvius pagadino. Tai ne tušti žodžiai. Imki- 
me jų ekonomines draugijas. Daug jiems yra finansinių biedri- 
bų, ūkio, amatų. Draugijomis dirbdami, latviai, tiesa, įsigalėjo, 
pralobo. Sotu latviams buvo prasidėję darytis, bet - nejauku. 
Praktikos dalykai prarijo latvių dvasią, užmušė idealizmą, kur 
ir buvo jo, o kur nebuvo, jo nedavė. Šiandie pasiturį latviai 
jaučiasi betgi raiši esą. Aš kitkart esu rašęs, kodėl latviai buvo 
vieną laiką labai pradėję linkti į lietuvius. Girdi, abiem bus 
gerai. Mes per daug praktingi, o jūs nėmaž: užsikrėsite prank- 
tingumu ir pralobsite; jūs per dideli idealistai ir svajotojai, mes 
nėmaž: užsikrėsime idealizmu. Ir bus abiem pusėm pusiau- 
svyros. Vadinas, negana iš draugijų reikalauti, kad jos užgautų 
kišenes, dar reikiama, kad jos užgautų ir dvasią, nors tai ir ne 
pirmutinis draugijos steigimo tikslas. Kas gi nežino, kad žydai 
visai nekultūrintos dvasios, nors kurgi berasi kitą tokią galybę, 
kaip jų aljansai ir solidariškumas pinigų reikaluose? 

Lenkams ir lietuviams daug yra draugijų, kurios lygu buvę, 
lygu nebuvę. Kažkuomet minėjau Rygos labdarių draugiją. 
Narys užsimoka kas metai daugiau ar mažiau, į visuotinį susi- 
rinkimą teateina sykį per metus arba ir visai neateina. Ir drau- 
gija jam tiek tesveria, kiek gatvės kaulikas, kuriuo atsikratyda- 
mi, kišame jam monetą. 

Tiesa, labdarių mokesčiais kai kas sušelpiamas, kai kas iš 
bado išvaduojamas, kai kuris kūdikis iš mirties nasrų išplėšia- 
mas, nuo gatvių elgetos šalinami, miesto padorumas didina- 
mas. Taip pat švietėjų mokesčiais neturčių vaikai abc moki- 
nami, analfabetų skaičius mažinamas. Vadinasi, specialiniai 
tikslai pasiekiami daugiausia būsimame laike. 

Bet aš čia kalbu apie dabarties tautą ir jos narius, apie jų 
pačių stiprinimą, brendinimą, jungimą ir dailinimą. Negi gali- 


me mes, bėnt miestelėnai, sakyti sodiečių žodžiais: „Ką jau čia 
mes tamsūs neišmanėliai... lai mūsų vaikai žinosi“! Negalime 
nesuprasti, jog ir tų „vaikų“ kiti mums tinkamais žmonėmis 
nepadarys. Jų reikia pasidaryti patiems. O kad galėtumei kitą 
kuo daryti, privalai pirma patsai save tokiuo paversti. Pats 
nebūsi geras katalikas, geras lietuvis, žmonių draugas, - nepa- 
sidarysi tokiais ir savo vaikų. Iš draugijų pirmų pirmiausia ir 
laukiama tokio mūsų pačių bendrinimo, auklėjimo, kad tautai 
būtų į sveikatą dabar ir sekančioje kartoje, per mūsų atžalas. 

Seniausia ir galingiausia Rygoje Pašalpos draugija. Narių — 
tūkstantis; apyvartos - 7-8 tūkstančiai. Susišelpiama gerai. 

Vienybės galybę betgi junta... tik tie, kas serga ar miršta. Ar 
to gana? Turėti galvoje tūkstantį žmonių ir tik rūpintis, kad jie 
kuomet bado nekęstų, tai per maža. Ką gi daugiau? Susiren- 
kame per metus sykį į visuotiną kuopą. Pabaram ar pagiriam 
valdybą, valdymo naštą suverčiam ant kitų keleto žmonių. Ir 
visiems metams užmirštame savo draugiją. Bet ir tą vieną sykį 
teprisimena vos dešimtoji dalis. 

Švietimo draugijoje taip pat teveikia atskiri žmonės, ir jie 
daug, labai daug gero daro kitiems; tuo pačiu ir save dailina. 
O visi kiti? 

Tas pat darosi šiokiuose ar tokiuose komitetuose. Sujun- 
dama tik tada, kai kuri draugija pažada mums ką nors iš dailės 
srities: pavaidinti, dainuoti, pagroti. Į draugijų valdybų posė- 
džius teateina po keliolika žmonių, į visuotinuosius jų susi- 
rinkimus - po kelias dešimtis, o į jų dailės iškylą — po kelius 
šimtus! Klauso atsidėję. Galvoja, krato, giria ar peikia, bet visa- 
dos džiaugiasi. Dvasia darbuojasi, būdai šlifuojasi, supratimai 
plečiasi, - girinaičiai virsta „miestelėnais“. 

Dailės pokylis sutaisyti tačiau nepigu. Reikia daug, atsidėjus 
ir sumaningai dirbti, kol švystelėsi kitiems į akis. Mūsų nelaimė, 
kad vienur dirbama nedaug, neatsidėjus, grobtinai ir paskui 
prašoma atleisti, kad - nesuspėta. Kitur dirbama daugiau, bet 
nesumaningai ir norint pašviesti, tik gėda pasidaroma. 

Dailei medžiagos pas mus ik valiai. Tik nėra, kas ją tinkamai 
sunaudotų, su sumaninga ir mylinčia ranka tašytų ir skaptuotų. 

Lyg tyčia tai spragai užlopyti turime dailės mėgėjų kanklininkų 
kuopą, kažin kodėl ponais vadinamų. Aš jiems tą vardą ir pa- 
likčiau: tegu jie būtų mūsų rinktiniais, mūsų dailės žiedais, 
mūsų dvasios ponais. Ir į tuos „ponus“ reiktų siųsti griežtai iš 
visų draugijų visi bent kokią dailės dovaną turį. Kanklių drau- 
gija turėtų būti virš visų draugijų, virš visų partijų, visų luomų. 
Nes dailė tarptautinė, visiems bendra būdų gerintoja, visų kul- 
tūrintoja, visų jungėja, kaip antra religija. 

Mes neturime tokių sodų, tokių operų, tokių chorų, tokių 
orkestrų, kaip turi broliai latviai. Bet kad susiburtume visi į 
vieną, kad tikrai suprastume vienybės galybę, visi sako, mes, 
lietuviai, lengvai latvius pavytume ir net pralenktume kai ku- 
riuose dalykuose, nes dailės mumyse, lietuviuose, esama kur 
kas daugiau medžiagos. 

Nejaugi amžinai laikysimės savo „mužikybės“ ar „pony- 
bės“, savo visokių savybių, asmeniškų simpatijų ar antipatijų, 
pamiršdami bendrą tautos reikalą? Jei taip, tai nereikėjo mums 
nė pradėti jungimosi darbas... 

Išgirskite, draugijos, ir imkite galvoti, kaip čia mums ėmus 
tikra daile dailintis. Laikas! Gaila sugaišusių dešimčių metų, 
per kuriuos mes, rygiečiai, nė doro choro, ne tik orkestrų nesu- 
darėme. Choro - europiškai suprantant, ne „mužikiškai“. 


TAUTINĖ MOKYKLA 
IŠEIVIŲ GYVENIME 


Visuotinis „Žvaigždės“! susirinkimas Liepos mėn. 12 d.,2 val., 
Bliumo salėje, Kurmanovo ir Malūninkų gatv. 

Dar sykį primename lietuviams rygiečiams, ne tiktai esan- 
tiems „Žvaigždės“ draugininkams, bet ir būsimiems — kurie 
neatsisakytų įsirašyti, kad, visa pametę, atsiskubintų į šitą be 
galo svarbų posėdį! 

Kodėl? 

Pagalvokime, kiek daug tautinė mokykla sveria išeivių gy- 
venime. 

Patsai Rygos miestas lietuviams nuo senovės nebuvo sve- 
timas, tik jo žmonės svetimi. Rygoje, kaip ir kitame didžiuliame 
mieste, ar jis būtų arti ar toli nuo tėvynės, ar net pačioje tėvy- 
nėje, atskiras žmogus tai tik lašas ežere. Tegu tų lašų bus kažin 
kaip daug, jei visi jie bus skyrium - padidins vandens ežere, ir 
tiek: jų niekas neatskirs nuo bendro klano. Visai kas kita, jei tie 
lašai viena srove plaukia į ežerą: jie ir balsą ir varsą turi savo- 
tišką; apie juos ir kalbama: „O, kad ne ta srovė, ar tiek būtų?“ 
Išeiviams spiestis į vieną krūvą - gyvybės dalykas. Bet aplink 
ką spiestis? 

Kur susidarė atskirų tautų bažnyčios, ten aplink jas. Kas 
nematė mūsų išeivių gyvenimo Amerikoje, tasai juokias iš mū- 
sų žydų šūlės, kam ji ne tik maldos namai, bet ir tautinis klubas, 
pirklybos birža ir visokių informacijų biuras. Keista, kad visa 
tai toje pat vietoje daroma; bet visai nekeista, kad bažnyčioje 
daroma: reikia tik ne maldos dalykams atskiras kambarys pa- 
vesti. Kurgi daugiau tautiečių pagausi, jei ne jo priprastoje ir 
dažnai labai mylimoje bažnyčioje. O pagavęs apie ką gi daugiau 
bekalbėsi, jei ne apie sopamuosius dalykus? Iš bažnyčios sveti- 
muose kraštuose kyla visi tautų susibaudimai. 

Rygoje ir mūsų krašto miestuose bažnyčios mišrios ir tau- 
tystei dažnai ne paspirtis, bet tos pačios druskos kruopų dide- 
liame skysčiuje tirpytojos, lokajiškos fanaberijos mokytojos, 
tautos išgamų rūpestingos glaudėjos. Čia atsiranda reikalas 
kitokių tautos centrų, kurie tą pačią bažnyčią tautintų, joje sau 
prideramą vietą atsiskirtų. Čia ne bažnyčia į draugijas veikia, 
bet priešingai. 

Tarpe gi visų draugijų bendriausia visoms nuomonėms, 
lygiai visų globotina ir šelptina - švietimo draugija. „Tiek mūsų 
ateities, kiek gero, rūpestingo darbo savoje tautinėje mokyklo- 
je“, - sako į Ameriką nukeliavę lenkai, slovakai; sako ir išmin- 
tingesnieji lietuviai. Kaip tuščia ir liūdna tuose namuose, toje 
šeimynėlėje, kurios nepalaimino Dievas kūdikiais! Ir priešingai, 
kiek ten gyvybės, kur yra augančių kūdikių, kiek rūpesčių ir 
sielvartų aplink lopšelį dar nepaaugusio! Kūdikėlio lopšelis, 
vaikiuko čiauškėjimas - tai dažnai vienatinis tvirtas ryšys tarp 

šiaip jau visai priešingų, su kits kitu niekame kitame nesutin- 
kančių žmonių. Kūdikyje namiškiai mato dalį savęs. 

Rašytojas Chodžko? pasakoja, kaip kaimynas taikinęs du per 
visą amžių pykusius brolius. Per pokylį, kai visi svečiai gėrę 
už vieno brolio sveikatą, jis savo taurę išliejęs į didelę taurę; 
kai sumanę gerti už antrojo brolio sveikatą, jis ir antrą taurę 
suvertęs į didžiąją. Dabar tik išgėręs visą iš karto. Supratę sve- 
čiai, ką tai reiškia, šokę ploti katučių. Susigėdę ir patys įnirtę 
pikčiurnos ir pasidavę rankas, kad jau taip visi reikalauja. 

Kūdikis — tai bendroji taurė, į kurią dvasios pila vienas, 
antras ir trečias. Tautos kūdikis šviesiam ir išmintingam žmo- 
gui tiek pat brangus ir reikšmingas, kaip ir šeimynos kūdikis: 
tėvus - krypsnių atstovus sutaikina ir bendrumo jiems pra- 
mano. Aplink mokyklą, kaip aplink lopšelį, rinkdamies, vien 
šviesiai, meilingai tesišypsome; pamiršdami tam sykiui savo 
pažangą, tesidžiaugiame jaunos gyvybės pažanga. 

Kai kitos draugijos turi daug arba nemaža egoistiško ele- 
mento, tai švietimo draugijos turi rodyti vien altruistinę, vien 
artimo meilę, o ne savo kokį laukiamą pelną. Tėvai savo kūdi- 
kyje mato pertekusios senatvės užtikrinimą; ir dažniausia už- 
sivilia. Tauta savo kūdikyje mato palaikytoją tūkstančių metų 
kalbos ir būdo, ir niekuomet neužsivilia, kai tuo rūpinasi. 

Rygos lietuviai tautiškai pusėtinai jau susipratę. Taigi nepa- 
tingės sugaišinti dvejetą trejetą valandų, besvarstant kebliai 
dabar susikrovusius dalykus. Rygiečiai nepasakomai pagirtini. 
Kame gi kitur rasi, kad lietuvių kolonijos švietimo draugija, 
tegaudama iš miesto vieną tūkstantį rublių pašalpos, išlaikytų 
šešias mokyklas (sekmą laiko susišelpimo draugija)? Ir laikytų 
pusę vaikų visiškai veltui, o antrą pusę - už skatikus. Dabar, 
karo ir išdrikimo metu, sunku tai bus, tačiau neprivalome leisti, 
kad ir mokslas išdriktų. Tegu nors vienoje mūsų gyvenimo 
srityje tasai karalpalaikis nebus padaręs žalos; tegu nors mūsų 
kūdikiai auga nepagadintais nervais, sau į sveikatą, tatai į ge- 
rybę ir garbę! 

Ateikite! 

DAIRYKIMĖS VAIKAMS PRIEGLAUDOS 


„Rygos lenkai, laikydami katalikų labdarių draugijos lėšo- 
mis bent kelias mokyklas, nė į vieną neįvedė lietuvių kalbos 
pamokų, ir net neišguldoma ten lietuviams tikėjimo dalykai; o 
juk iš visų globiamųjų daugumas - lietuviai“. 

Taip atsikirto priešai bendrumo su lenkais net ir katalikiš- 
koje labdarybėje. 

Teisybė! Rygos katalikystės „monopolčikai“ rūpestingai iš- 
gliaudo iš visų piliečių, kurie tik jiems pakliūva, jų tautystę, 
bet duoda vaikams norsgi pavalgyti už griviną, pastogę ant 
galvos ir globą, kad laiku nevirstų gatvės mokiniais. Ir dvasiai, 
ir pilvui kur kas blogiau, kai nėra ko valgyti ir kur prisiglausti. 
Už duonos kąsnį žmogus labai daug atiduoda, dažnai savo 
sąžine. Bet dažnai ir už sąžinę niekas nieko nemoka. Tada tenka 
badu mirti. 

Miesto neturčiams ir visiems nekaip klojasi. Žiūrėk jų suly- 
susius ir išbalusius veidus, nuskarusią drapaną. Bet jų vai- 
kams - tikras pragaras. Uždarbio, gerai, jei darbo dienai - 1 
rublis, mėnesiui — 24 rubliai; šeimynos, gerai, jei penki: pati su 
dvejetu trejetu mažų, — esti ir su daugiau; butas, gerai, jei ne 
žemėse: nors šviesos yra, kad gryno oro ir stinga; globos, gerai, 
jei negali motina iš namų atsitraukti nuo žinduklio: ligi tik 
atsitraukė, jau jos vaikučiai it peliūkščiai po visas pagrindis 
išlandžiojo. 

Su tuo trūkumu - augimu gatvėje vienas tematomas būdas 
kariauti; ne, ne kariauti, tik bent kiek palopyti, pataisyti: mo- 
kykla, kurią steigia proletarams tiek „geri“ buržujai, kad nenori 
susilaukti savo mieste vagių ir galvažudžių, jų tatai rimties 
trukdytojų. Tai „tėvų“ vaikams. 

Ko gi susilaukia miestiečių proletarų vaikai našlaičiai? Jie 
arba laimingesni už nenašlaičius, arba tokiame atsiranda padė- 
jime, kokiame matome ant mėšlynų šunyčius be šeimininko, 
koljiems šunakariai nenulups kailių. Našlaičiai laimingesni esti 
už turinčius tėvus, jei juos kas paima į labdarių prieglaudą; iš 
tėvų gi niekas vaikų nepaima. 

„Jei!“ Koks baisus tasai - jei! Trumpas žodelis, o pridėk jį 
prie ištiso sakinio ir paversi jį tokia netikrybe, kad geriau būtų 
buvę tau negimti. 

Jei kas tesėtų visų kraštų ir visų laikų nuodėmes ir nelaimes 
susekti, tas tikrai ant trijų ketvirčių pamatytų parašą —- kad 
nebuvo duonos. 

„Nėra duonos“ nepripažįsta nei katalikų teologija, tiek ko- 
munistiška, kad leidžia žmogui savo valia iš kitų imtis duonos, 
bet tik nekęstų bado. 

Gero, doro, bent išmintingo buržujo, pasiturinčio miestelė- 
no, dalykas tad ir pareiga nelaukti, kol pradės kas iš jo savo 
ranka imtis, bet tinkamu laiku gera valia neturinčiam paduoti. 
Na, jei ne visiems beduoniams pristeigti prieglaudų, tai nors 
beduoniams, betėviams vaikams. Šalia mokyklos bus tai antras 
lopinys. Visoki labdarybė skaisti ir kilni. Bet vaikučių globoji- 
mas, kada jie dar neišmano pasaulio blogybių, neturi sau lygių 
darbų. Ir tas, kurs skatiką duoda tam tikslui, ir tas, kurs savo lai- 
ką, visą savo amžių atiduoda vaikučiams auklėti, yra labdarių 
labdariai, viršlabdariai žmonijos. 

Rygos lietuvių susišelpimo draugija! tą dalyką gerai supran- 
ta, jei nuo tiek metų susirūpinusi lietuviukams prieglaudos stei- 
gimu, jei tam tikslui, sako, net jau dvejetą tūkstančių rublių su- 
lasiusi ir sutaupiusi. Bet kažin kodėl vis dar neišdrįsta šokti ir 
vykinti tai, ką jau senai yra nusprendusi. Buvo net ir paraginimų. 

O reikalingumas vis didėja, dauginantis lietuvių Rygoje. 
Prieš karą jis didėjo kas metai. Nebuvo mėnesio, kad kas nebūtų 
atėjęs į vieną antrą kunigą ar šiaip jau žymesnį lietuvį jau nebe- 
pavirkšnauti, pašniurkščiauti, bet tiesiog mirties balsu apsakyti 
tokios tragedijos, kokios nepramanys nei keisčiausia fantazija 
Andrejevų, Meterlinkų? ir kitų tokių. Karui prasidėjus, tas rei- 
kalas didėja kas dieną. 

Jei norite, ateikite vakarais į Sadovnikovskąją 41, į Timo- 
fejevskąją 1 ar į Katalikų 23: pamatysite vaizdą, kurio jums 
pilnai pakaks šokti tuojau į seniai sumanytąjį darbą. Kol Lie- 
tuvių komitetas? turėjo pinigų, kiekvienam sakė: prašom po 
mūsų pastoge, prie mūsų putros! Ir ėjo visi, net tie, kurių, 

pasirodė, kišenėje turėta po keletą šimtų rublių ar ištisi maišai 
pūvančio ir pelėjančio maisto. Pinigų apstigus, teko visi per- 
sijoti, bepaliekant pačius nelaiminguosius, su badu netesiančius 
kovoti: vaikus su jų motinomis ir paliegėlius. 

Ir susidarė dabar Lietuvių komitete nebe pabėgėlių globos 
punktai, bet tikros „vaikidės“, ištisi butai, kur mažiukai ant 
kietų grindų, be pagalvių, ankštai prie kits kito, troškume ilgas 
valandas miega, dar nuodijami čia pat besivoliojančių vyres- 
niųjų kvapais ir prakaitais. Dieną jiems skiriama menkai užda- 
rytas skystas valgis ir akmeninis kiemelis ar gatvės, pilnos mėš- 
linių dulkių. 

Aš visa tai aprodžiau aplankiusiam Rygą gerbiamajam ir 
rūpestingajam mūsų atstovui Martynui Yčui“, ir jis pripažino, 
kad dabar ir būsimajam laikui tuojau, neatidėtinai reikia ruošti 
vaikų prieglaudą. Kaulijome ir pašalpos tam tikslui. Jei gau- 
tume, tuojau reiktų pasidairyti didelio (plataus, o ne aukšto) 
buto kame miesto pakraštyje, kur grynesnis oras ir vietos pla- 
čiau. Be buto, reiktų pasidairyti ir nebejaunų, dievotų ir kiek 
apšviestesnių mergaičių ar našlių į prieglaudos vedėjas, vaikų 
auklėtojas, ne tiktai augintojas, nes kas gi to dabar nebeišmano, 
jog duodant kūnui maisto, reikia ir dvasiai duoti pastiprinimo? 

Taigi, gerbiamieji rygiečiai, imkime galvoti, dairytis, o Die- 
vas duos, ir įsisteigsime lietuviukams prieglaudą, iš pradžių 
patiems nelaimingiesiems, o paskui ir tiems, kurie tėvus dar- 
bininkus gaišina. 

Dairykimės! 


MOKYKIME VAIKUS! 


Karas iš pradžių buvo taip visus išgąsdinęs ir sunervinęs, 
kad žmonės buvo ir rankas nukratę. Pametę savo namus, ūkius, 
amatus, tarnystes, bėgo kaip akis išdegę bet tik toliau nuo šūvių. 
Kiekvienam gyvybė rodės už visus turtus ir už pačią duoną 
brangesnė. Antrus metus besitęsiąs karas gerokai žmonės apra- 
mino. Karas baisus, žinoma, kaip buvo, taip ir paliko. Ir jo reikia 

bijoti; kaipgi nebijojus kulipkų ir ugnies? Jei žmonės aprimo, 
tai išgudrėję, prisitaikinę prie aplinkybių, išmokę slapstytis nuo 
karo pavojumų. Sodžiuose baisiau, bet ten karo ūžimas greičiau 
pereina. Tai duobėse rūsyse, tai miškuose pralauki, kol ka- 
riuomenė nusistuma tolyn, ir vėl sugrįžti į apgriautus, visgi ne 
visiškai sugriautus savo namelius. Daug ko ima stigti. Bet nors- 
gi brukinėtis po svietą nereikia. 

Mieste, ypač didžiuliame, ir pasislėpti lengviau nuo šovinių 
už tvirtų mūrų ir giliuose rūsyse, ir tų pačių miestų griauti 
nėra jokio išskaitymo. Tai čia ir užsiėmimai beveik nesustoja; 
kas ką dirbo pirma, tai ir toliau tebedirba, nebent kokiai va- 
landai ar dienai nutrūksta nuo darbo. 

Mokslas taip pat. Nėr geresnės vietos vaikams karo metu 
kaip mokykla. Dar nebuvo atsitikimo, kad ir nuožmiausias 
priešininkas, atradęs pilną trobą mažiukų su moteriška mo- 
kytoja, nebūtų pagerbęs ir tos vietos, ir to darbo, ir tų dirbėjų. 
Nenoromis galvos lenkias prieš mokslo platintojus ir jo ėmėjus. 
Taigi vaikams mokykloje bus ne taip pavojinga; atvangiau net 
neg motinos sijono įsikabinus. 

Leiskite vaikus, jei miestai dar nėra susilaukę priešininkų. 
Leiskite, kad ir jaustumėte jį. Ar nuleidžiame rankas, audrai 
ištikus, viesulams sukantis? Užsiglaudžiame ir toliau darbą 
dirbame. Ne mūsų dalykas - politika. Mes, beginkliai žmonės, 
kare nieko nenusversime. Kariauja mūsų broliai ir tėvai. Jais 
pasikliaukime. Ir ne mums spręsti, kur ir dėl ko likimas krypsta. 
Tai valdovų dalykas. 

Be galo ramu pasidaro ir paaugusiems, kai 7-8 metų ma- 
žiukai linksmais, nesielvartingais veideliais, knygomis nešini, 
bėga dideliu lermu į mokyklą ar iš mokyklos. Ir branginkime 
tą jų kol kas vaikišką negudrumą, tą neišmanymą. Tegu jie ir 
pavojumuose esti laimingi it paukšteliai. Be to, ir laikas jiems 
brangus. Metus sugaišti be mokslo yra tiek pat, kaip ir amžių 
vienais metais sutrumpinti. Gerai, jei per nevalią tai atsitinka. 
Ką gi bedarysi. Ale gera valia - kam? 

Taigi mokykime vaikus, nieko nežiūrėdami. Tegu ir prie- 
šininkai mato, kad lietuviai šviesą mėgsta, ją brangina ir jos 

reikalauja. Lietuviškai mokinęsis, norės ir toliau lietuviškai 
mokytis. Taigi ir visokios vyresnybės, ar šiokios, ar tokios, gaus 
su tais lietuvių norais skaitytis. Nei pikčiausi žmonės esamųjų 
mokyklų nebegriauna. Bet nesant jų, atodairomis stato arba ir 
visai nestato. 

Branginkime tad savas mokyklas! Kur šiemet bus lietuvių 
mokyklos, skaityk priešakyje šio numerio!. 


PABALTIJYS DĖL KARO 
NUKENTĖJUSIEMS LIETUVIAMS 


Daug bloga karas pridaro, bet daug ir gražių jausmų žmo- 
nėse sukelia. Veizdėk, priešininkams tik užsimojus, kiek jaunų 
karžygių pasiūlijo savo galvas už tėvynę! O priešininkams su 
kalaviju ir ugnimi perėjus kurį kraštą, kokiuo mielu noru kiti 
šoka nukentėjusių gelbėti. 

Lenkų kraštas šiuo tarpu daugiausia kenčia. Bet kiek ir už- 
jaučiamas, kiek ir šelpiamas! Valstybė paskyrė jam 30 milijonų 
ir dar skiria 100 milijonų. O kiek sudovanojo visokie miestai, 
visokios tautos! Viena Ryga nusiuntė su viršum 50 tūkstančių. 

Gerai yra šelpti dovanomis, dar geriau, kai prie dovanų dar 
pridedama ir broliško ar giminiško užjautimo. Ag jausti, kad tu 
neesi apleistas, prideda ne mažiau vieko, atsispiriant nelaimėms. 

Mūsų artimieji giminaičiai latviai, duodami lenkams dovanų 
dėl karo nukentėjusiems, lyg buvo pamiršę pridėti ir užjautimo 
jų. Gal kad Lenkija toks tolimas nuo Latvijos kraštas, kad beveik 
jokiuose dalykuose su jais nesusiduriama. 

Priešingai, latviai žodžių nepristinga užjautimui dėl karo 
nukentėjusių giminaičių lietuvių, su kuriais tokia ilga siena ri- 
bojasi, nuo Palangos ligi padauguvio Alernės, su kuriais tiekoje 
vietų mišrai gyvena latvių miestuose ir laukuose šiapus ir ana- 
pus Kuršo sienos ir padauguviuose. Bet pašalpos lietuviams 
maža kas tėra skyręs. O jei kas ir pažymėjo duodąs pasidalyti 
lenkams ir lietuviams ar išimtinai lietuviams, tai, visoms au- 
koms nuvažiavus į Varšuvą, tiek jų lietuviai ir tėra gavę. 

Nelygias dalybas - lenkams pašalpos, lietuviams užuojau- 
tos — yra jau pasergėję patys aukotojai latviai, ypač tie, kaip 
dr. Butuls! ir kiti, kurie širdyse tebesinešioja kuo karščiausią 
meilę, kuo mieliausius atminimus savo moksladraugių lietu- 
vių, su kuriais seniai seniai drauge svajota apie dviejų kaimynų 
brolybę. 

Pasergėta ir imta galvoti, kaip čia lietuviams parodžius ne 
vien tuščią užjautimą. Mūsų atstovui M. Yčui paraginus, pas- 
kui mudum su prof. Mašiotų, Lietuvių draugijos įgaliuotiniam, 
bepradedant tai atnaujinti, žymieji Rygos latvių veikėjai rim- 
tai yra pasiryžę šį tą pramanyti dėl karo nukentėjusių lietu- 
vių naudai. 

Tad p. Grosvaldas? su savo šalininkais yra sumanęs bendrą 
latvių ir lietuvių koncertą monstrą. Lietuvių choras su savo 
vedėju Kačanausku? yra pasirengęs. P. Bergas, p. Mengelienė 
ir kiti svajoja apie didesnį dalyką, apie įtaisymą rinkliavos 
gatvėse, jei galima būtų gauti leidimas. 

Bet kol tai pradės įvykti, reikia bent per laikraščius infor- 
muoti vietos publika, laikraščius įtraukti į rinkliavų darbą. Tuo 
tikslu išsiuntinėjova Pabaltijo laikraščiams šį prašymėlį, pridė- 
dami Lietuvių draugijos komiteto atsišaukimą į visuomenę. 


„Gerbiamasis Pone Redaktoriau! 


Komitetas Lietuvių draugijos dėl karo nukentėjusiems šelp- 
ti, buveinę turįs Vilniuje, Dominikonų gatvėje Nr. 24, b. 1, mudu 
išrinko savo įgaliotiniais rinkti aukas šios draugijos tikslams. 

Pasiskelbdami, kreipiamės į Tamstą, Gerbiamasis Pone, ar 
negalėtumėte Gerbiamojo Tamstos laikraščio skaitytojus supa- 
žindinti su paminėtosios draugijos tikslais ir padaryti, kad laik- 
raščio kontora sutiktų priiminėti aukas, kurių gali skaitytojai 
atsiųsti. Aukos paskui galima stačiai išsiųsti arba stačiai į Komi- 
tetą, arba atiduoti mudum, įgaliuotiniam, parodant mudum 
Komiteto duotus dokumentus. 

Kam lietuviai sudarė Draugiją dėl karo nukentėjusiems šelp- 
ti, taip pat ir jos tikslai išdėstyta prie šio pridedamame Komiteto 
atsišaukime į visuomene. 

Užtikrinava Tamstą gerbią — 

Kun. J. Tumas, Pr. Mašiotas, Lietuvių draugijos dėl karo nu- 
kentėjusiems šelpti įgaliuotiniai Rygoje. Vasario mėn. Mudviejų 
adresai: Kun. Juozo Tumo - Rygoje, D. Pilies g. Nr. 5. Pr. Ma- 
šioto - Rygoje, Ganzeiskaja Nr. 4, b. 19“. 

Tuo pat tikslu aš buvau nuvažiavęs į Mintaujos lietuvius ir 
latvius. 

Lietuviai čia jau turi savo organizaciją tam tikslui. Ji vadi- 
nasi: „Komitetas prie Lietuvių šelpimo draugijos Mintaujoje 
kareivių šeimynoms ir dėl karo nukentėjusiems šelpti“. Be to, 
ką yra išdalinęs kareivių šeimynoms, Komitetas į Vilnių yra 
išsiuntęs 10 pūdų=300 gabalų daiktais ir 540 rub. pinigais. 
Mintaujos komiteto pirmininkas visų gerbiamas žmogus teismo 
sekretorius p. Petras Šniukšta (Švedgofskaja, 32) ir vertas jo 
padėjėjas p. Baltramiejus Dumbrys (Liteinaja, 9). 

Lietuvių komitetas tad ir čia veikia. Tačiau miesto visuo- 
menės aprėpti negali, kol miesto didumas, jo tikrieji šeimininkai 
latviai, nesukrus nuo savęs ką sumanyti ir nepradės tai vykinti, 
pasišaukę ir Lietuvių komitetą. Apėjęs žymiausius latvių vei- 
kėjus*: p. Graudinį, Komercijos banko direktorių, žymų rašytoją 
ir laikraštininką, Lietuvių komiteto narį, p. Čakste ir Sterstę, 
vyriausius latvių vadus, rimčiausius visuomenės atstovus p.p. 
Pauliuką, Kviesį, Vesmaną - mūsų Jablonskio mokytą lietu- 
viškai (visi jie advokatai), visur buvau mandagiai priimtas ir 
mačiau pilniausią pritarimą sumanymui padaryti rinkliavas, 
kurios reikštų: „latviai - lietuviams“. 

Kas bus, nežinia. Bet galima tikėtis, kad tokiems vyrams 
paėmus dalyką į širdį, ėmus tą sumanymą visuomenėje rau- 
ginti, ta visuomenė ne šiandie, tai rytoj, ne rytoj, ne dabar, tai 
vėliau atsilieps svarbia pašalpa. Naujų tinkamų daiktų ir dabar 
siūloma... 

Gi patys Pabaltijo lietuviai ar paliks kurti į brolių šaukimą: 
„Padėkite!“? Ar patys, matydami svetimtaučius rūpinantis, nie- 
ko nedarys arba tenkinsis vieną antrą skatiką jau kyštelėję? 

Šiuo ypač laiku lietuviams katalikams per puiki proga pada- 
ryti gerą darbą. Antai Bažnyčia, žymiai palengvindama sunkoką 

pasninką, pataria tą gerą darbą pakeisti kitais tolygiais gerais 
darbais: maldingumu ir gailestingumu, pataria šelpti neturčius 
ir nelaiminguosius. 

Kas tie - nelaimingieji? Ar miestų kaulikai amatininkai, 
kurie įkyri gatvėse ar nuolat skambindami prie durų? Ne jie. 
Tikrųjų bėdžių reikia arba atsidėjus paieškoti, nes jie patys 
rankos neištiesia, arba neužmiršti tų, kurie visiems parodomi 
kaip tikri bėdžiai; šiuo laiku — dėl karo nukentėję. 

Ar begali būti baisesnis padėjimas žmonių, kurie prieš pusę 
metų gyveno ponais, tvirtais ūkininkais, sočiais ir neprigul- 
mingais amatininkais, valgė sočiai ir gardžiai, vilkėjo išnašiai, 
važinėjo dvejetu, - o šiandien nebetekę nei duonos, nei pasto- 
gės, nei drapanos, nei uždarbio? 

Dalis Lietuvos žemės, Suvalkija, gerokai sunaikinta. O kas 
dar laukia? Kare laimė atmaininga: šiandie ten stumiasi, rytoj 
ten. Nelaimių krašto dar nesimato, o nelaimių aukų - bėdžių 
vis daugiau subėga į Vilnių ir kitur. Tai šiuo gavėnios ir atgailos 
laiku ir parodykime jiems savo gailestingumą; turės kas paskir- 
tą auką bėdžiams, prašova bent katruo viršiau parodytu adresu! 

Į mano rankas dėl karo nukentėjusiems šelpti, be paskelbtųjų 
jau „Rygos Garse“ 50 rb, dar įdavė: Marc. Makarskienė nuo 
Gyv. Rožančiaus būrelio už 


2 mėn. 3 rub. 
Jonas Daukša 3 rub. 
Jonas Gegeckis 1 rub. 

Viso: 57 rub. 


Pradžia gera ir sektina. 
Prašome! Dievas atmokės! 


SĖKLŲ, SĖKLŲ! 


Karo slibinas raitos. Tai jis čia patramena ramius gyventojus, 
tai ten. Užpuola, ugnim apipurkščia ir vėl atsitraukia. Čia jis 
devynias galybes žmonių praryja, čia jam vieną antrą galvą 
sutraiško. 

Savo galvomis jie siekia Galicijos, Lenkijos ir mūsų Suval- 
kijos: Simno, Seinų, Marijampolės, Augustavo. Bet ilgas jo kū- 
nas drybso palei visą mūsų sieną, nuo pat Jurbarko ligi Palan- 
gos. Tai jis išpučia savo kūną į mūsų kraštą, tai vėl atsitraukia, 
tai užima kokį miestelį, tai vėl jį palieka. 

Ko nori tasai vokiečių karo slibinas, niekas negali dabar 
atspėti. Palei jį visą reikia stovėti ant sargybos, pasiruošus 
ugnim ir plienu atstumti atgal, jei kur panorėtų giliau į mūsų 
kraštą įšliaužti. Ir tasai nežinojimas, kur vokietis vyriausia savo 
galybe kibs ir terios, aršiausia kęsti. Žemaičiai taip nustėrę ir 
užhipnotizuoti, kaip balandis pačiose slibino akyse. Nustėrę — 
štai štai ims ir praris. 

Padėjimas kuo blogiausias visokiais atžvilgiais. Seniau at- 
sarga gėdos nedarė. Dabar atsarga, jei kame yra, tikrą bėdą 
daro. Reikia ji išgelbėti nuo priešininko, kur nors giliau į Že- 
maičius išvežti ir paskui tik rūpintis, ar nepadrėko, ar neišvogė, 
ar pelės nečečiuoja. Tai javai ir pašaras. 

Kame javų ir pašaro yra maža, o tokių vietų Lietuvoje šiemet 
daugiausia, tai dar didesnė bėda. Nėra kuo gyvuliai liuobti. 
Parduotumei gyvulių, bet arba neperka, arba niekus moka, arba 
į kitą guberniją išvežti neleidžia. Kitur žada rekvizuoti kariuo- 
menei, bet terekvizuoja kokią penktą dalį viso to, ką vietos 
gyventojai šiemet galėtų atiduoti į šalį. Yra Lietuvoje nemaža 
turto, nuo kurio tačiau, priešingai antrai patarlei, šiemet smar- 
kiau galvą sopa. 

Visgi duok, Pone Die, kad būtų, ne kad nebūtų. Kai yra, 
bent suėsti gali. Bet ką tu darysi, kai nebus ko ėsti? Šiemet buvo 
blogi metai dėl giedros. Kiti metai gali būti blogi dėl neap- 
sisėjimo. Vienur javus mūsų kariuomenei brangokai supirko, 
kitur vokietis atėmė, kitur gaisrai ar kariuomenė panaikino. 
Bėda su atsarga, bus didesnė bėda be atsargos, be sėklų!. 

O užsigrūda dar vienas didelis reikalas padėti ūkininkams 
įeiti į pirmykščią vagą - gerai apsėti visus laukus ir žinoti, kad 
kitais metais jau viskas bus gerai. 

Padėti žmonėms laukus išgyventi ir apsėti - didžiausias šio 
meto žmoniškas ir tėvyniškas darbas, humaniškas ir patriotiškas. 

Jisai žmoniškas, nes apsaugos kitiems metams žmones nuo 
neturto, trūkumo kančių. Jisai ir patriotiškas, nes kai mūsų 
sodietis ūkininkas laimės žemės vaisių, bepiga bus ir mūsų 
tėvynės gynėjams stipriau ginti. 

Atsargūs suvalkiečiai jau anuomet, pirmą kartą vokiečiams 
atsitraukus, ėmė rūpintis sėklomis; bent ūkininkų draugija, 
tarpininkaujant atstovui Yčui, jau buvo besulygstą iš Rusijos 
žemietijų tiek ir tiek šimtų tūkstančių pūdų. Bet štai ir vėl 
priešininkas užplūdo. Dabar suvalkiečiams gal nebe galvoje 
ateinantieji darbo metai, - duok, Pone Die, kad kaip gyvybę 
išgelbėjus! Bėda jiems, ką ir besakyti! 

Bet ką mes darome ten, kur priešininko dar nėra? Nieko, ir 
tai nuodėminga ir papeiktina. Man teko pasisukioti po apy- 
linkes ir parsivežti liūdnų įspūdžių. Raginau: 

— Vyrai, ag jau arti pusės kovo! Ag jau už mėnesio reiks 
pradėti laukai gyventi ir ankstyvieji varstiečiai (vasarojus) sėti! 
O kieno gi aruoduose yra po kelias dešimtis pūrų sėklų? Vieni 
pardavė iš baimės, kiti iš gudrumo, kiti nė gauti negavo iš 
dirvos, o jei ir gavo, tai tokių pelų, tokių džiovos sulysintų 
pusgrūdžių, kurių neverta nė sėti. Kokio iš tų gyvakarų susi- 
lauksi vaisiaus? 

- Vyrai, iš kur imsime sėklų, kad jų nėra nė Ukmergės, nė 
Zarasų apskrityse. Nėra nė Kurše, kurs vargu bau ir sau užteks. 
Nėra nė artimosiose gubernijose, Vitebsko, Gardino, Vilniaus? 

O vadinamieji vyrai tik čepsi, kasos ir - abejoja. „Gi kažin, 
ar bereikės sėti“... 

Tokio atsakymo negali laukti iš protingo žmogaus. Kas bus — 
ne tavo dalykas. Tu tematai šią vieną dieną ir sulig jos spėji 
apie rytdieną. Rytdienai tau reiks sėklų, tai tu ir rūpinkis laiku 
jų gauti, kad laiku apsistumei ir kitais metais būtumei - vyrs. 

Jei tokį atsakymą gali duoti koks ištižėlis, rytdienos pabūgęs, 
tai taip galvoti negali protai, susirinkę į vieną, į vartotojų drau- 
gijas ir ūkio ratelius. Būkite gudrūs ir tuojau užsisakykite bent 
avižų sėklų arba vidaus Rusijos žemietijose, arba stačiai Sibi- 
rijos draugijose, iš kur ir pačios žemietijos ima. Šiernet Sibirijoje 
esą gražių avižų. 

Vyrai, lig sėjimo bėra mėnuo, daugiausia - pusantro!! Tene- 
užžavėja jūsų artimo slibino akys, teneatima valios. Darykime 
ūkio darbą, pasitikėdami galinga ir drąsia mūsų kariuomene, 
kad ji leis mums ramiai duonos pelnytis sau ir jai pačiai! 

Pasirūpinkime laiku savo kraštui sėklų! 


KARO ALELIUJA 


Viešpaties prisikėlimo šventė visuomet būdavo linksma; 
bažnyčiose, po kaimus ir namus skambėjo linksmas aleliuja, 
gamtai besikeliant iš žiemos miego ir žmonėms apvaikščiojant 
atmintį Kristaus pergalės pikto ir nedorybės srovių, įsivyravu- 
sių pasaulyje nuo pat jo pradžios. 

Šiemet liūdnai skamba aleliuja Lietuvos kaimuose. Aleliuja 
gieda vienos beveik moterėlės, našlės ir gyvnašlės, apverkda- 
mos savo sūnelius, brolelius, vyrelius, vargstančius tolimųjų 
mūšių laukuose. Kitų gi seniai jau kauleliai ilsis svetimoje že- 
melėje, niekas net nežino, kame jie liko palaidoti, tiktai vėjas 
nešioja liūdną mūsų karžygių aidą. 

Lietuviai žengė į pirmąją ugnį ir liejo kraują už valstybės 
reikalus, tasai gi kraujas geriau už visas deklaracijas parodo 
lietuvių ištikimybę ir jų mokėjimą eiti pilietiškas savo pareigas. 
Kristus mirtim pergalėjo mirtį, suteikęs amžiną gyvybę tiems, 
kurie turėjo viltį prisikelti. 

Lietuviai daug aukų dėjo ant visuomenės aukuro: liejo krau- 
ją, gindami valstybės reikalus, siuntė savo prakilnios dvasios 
didvyrius svetimiems tarnauti, aukavo Žmonijai savo spėkas 
ir turtą. Reikia tikėtis, kad lietuvių pasiaukavimas nenueis 
niekais. Valstybių atstovai negalės užmiršti ir lietuvių reikalų, 
karui aprimus ir prasidėjus taikos deryboms, žinoma, jeigu 
lietuviai patys pasistengs svietui priminti apie savo reikalus. 

Daug tautų ir valstybių laukia savo prisikėlimo, šiam karui 
pasibaigus, ir, jeigu tie laukimai įvyks, jeigu visų atsigavimo 
laukiančių troškimai įvyktų, tai daug žmonijai atsileistų nuo- 
dėmių, šiame kare padarytų. Mes, lietuviai, nieko neskriaudėm, 

svetimo neieškome, ėjome tiesiu ir erškėčiuotu vargo keliu, ir 
čia pasirodė lietuvių dvasios ištvermė. Todėl turėkime viltį, 
kad ir lietuvių dvasia, kaip tas mūsų Nemunėlis pavasarį, pa- 
kils ir, išsiliejęs po mūsų tautinio gyvenimo lankas, suželdins 
puikius žolynus ir kultūros vaisius. Nesibijokime: kas bus, tai 
bus, bet lietuvis nepražus! 

Atsigavimo po visų dabarties smūgių ir vargų linkėjama 
savo brangiems tautiečiams, kad, ilgai netrukus, galėtumėm 
užgiedoti linksmą atgijimo ir susipratimo aleliuja! 


ŠELPKIME PABĖGĖLIUS 


Malonu čia pažymėti, kad lietuvių pabėgėlių nelaimę pa- 
matė ir broliai latviai. Ekonomiškoji Latvių ūkininkų draugija 
nuo savęs paskyrė visą pusę tūkstančio rublių. Girdi, gi mes 
dalininkų turime ir lietuvių. 

Komitetas nuoširdžiai dėkoja kaimynams latviams ūkinin- 
kams! 

Reikalų vis daugiau, o ištesėjimas Lietuvių komiteto pabė- 
gėliams ir šiaip jau karo aukoms šelpti nekoks. Kiekoje vietų 
šimtams verdama ir duona kepama! O arklius ir visai negalime 
išmaitinti dėl stokos pinigų. Aukokite, Piliečiai!! 

Už Lietuvių komitetą dėl karo nukentėjusiems šelpti: 


Kun. Tumas 


KARAS - ŽMONIŲ LYGINTOJAS 


Prancūzijoje kareiviauja kiekvienas. Tad veikiančiojoje ar- 
mijoje visi susilygina. Gretimai, dažnai lig kelių vandeny, vie- 
nokiai užsidengę arba visai neužsidengę nuo kulipkų, kurios 
nieko nesigaili, stovi tranšėjose advokatai ir darbininkai, stu- 
dentai ir mužikai, buvusieji ministeriai ir kromininkėliai, atsto- 
vai ir karčemininkai, milijoninkai ir padieniai — visi paprasti 

kareiviai. Visi lygiai gina tėvynę, visi vienokiai purvini, plau- 
kais apaugę, nebeveikslūs pažiūrėti; visi vienokiai kas minutė 
pasiruošę atiduoti ką turi visų brangiausio - savo gyvybę. Išėję 
iš visokiausių luomų ir padėjimų, dabar sudaro vieną broliją ir 
kits kitą turi vadinti — tu; taip jau prancūzų priimta. 

Laikraščiai rašė apie grapą milijoninką ir jo pasekėją liokajų; 
jiedu per mobilizaciją pateko į vieną rotą. Vakar tarnas tarnavo 
grapui, stovėjo prieš jį išsitempęs, ant lėkštės padavinėjo jam 
laiškus, šveitė batus ir vadino: 

- Pone grapai. 

Bet ligi tik abu apsivilko kareivių mundirais, „ponas grapas“ 
pavirto - draugu. 

Kaipgi kitaip gali būti? Visa, kas grapą pirmiau darė dides- 
nį už kitus: jo kiltis, turtai, pažintys, dabar tranšėjose nebeturi 
jokios vertybės. Dabar kits kas brangu, ko grapas galbūt netu- 
ri: mokėjimas darbuotis peikena ir kastuvu, šaudyti, nebijoti 
šalčio ir vandens, mokėti alkti ir „dirbti“ durtuvais. Tad tar- 
nas dabar gali būti daug prašmatnesnis už grapą. Tai jausda- 
mas, tarnas ėmė iš aukšto žiūrėti į buvusį savo poną ir priete- 
lingai mokyti: 

— Kasdamas žemę, neskubyk ir be reikalo nemojuok vedega. 
Štai kaip tai reikia daryti, žiūrėk! 

Ir grapas dėkodamas mokės. Viens antrą šaukė - tu, valgė iš 
vieno bliūdelio, drauge virpėjo nuo šalčio, drauge grūdosi ant 
priešininko, susidraugavo, kaip paprasti žmonės. Tad kai vieną 
kartą tarną sužeidė, išėjus žvalgais, grapas ištįsė jį už kojų iš pat 
ugnies, nors šimtą kartų galėjo ir pats tame tarpe žūti. 

Seržantas, t.y. artimiausis jų viršininkas rotoje, buvo žmo- 
gus, pasižymėjęs kareivio darbais, kurie jį iškėlė aukščiau už 
kitus. Prieš mobilizaciją jis buvo paprastas laukų darbininkas. 
Tai menkiausi darbininkai. Algos jie ima maža, žinių jie nedaug 
teturi - arti, kasti, arkliai sušukuoti, gal karvės milžti, kiaulės 
skersti. Gyvena atsiskyrę, draugijose nedalyvauja. Bet mūsų 
seržantas ir artojas buvo menkas: mažas, netikęs, bukaprotis, 
išgeriąs ir apytinginys. Šlovės nekokios. Bet, patekęs į tranšė- 
jas, visai kitoks pasirodė! Kad studentai, miestų darbininkai, 

advokatai ir mūsų grapas su savo tarnu buvo tikri kentėtojai 
nuo utėlių, nuo gyvenimo lauke šaltą žiemą, - tikrasis sodžiaus 
gyventojas kaip namie buvo miške, pelkėse, naktį, žvalguose. 
Drąsumo jis pasirodė neapsakomo. Per rudenį jo vardas triskart 
praskambėjo armijoje. Per Kalėdas jis gavo kariškąjį medalį ir 
buvo pakeltas seržantu. Praeis vienas antras mėnuo, ir jis taps 
paleitenančiu, oficieriu, ir grapas, pakeltas tik kaprolu, stovės 
prieš jį išsitempęs ir raportuos: 

- Pone leitenante!.. 

Ta istorija tūkstantį kartų pasikartoja. Antai Mažinotas, bu- 
vusis karo ministerio draugas!, kareiviuose buvo kaprolas. Visi 
sakė jam - tu ir laikė puikiu draugu. Vieną kartą pareikalavo 
jo leitenantas ir tarė: 

—- Kaprole! Reikia ištirti anas krūmas. Pasiimk penkiolika 
žmonių ir eik. 

Mažinotas, stovėdamas išsitempęs prieš poručiką, atsakė: 

— Klausau, pone leitenante! 

Apsisukė ant užupenčio ir išėjo žvalgauti. Ir tapo sunkiai 
sužeistas į koją. Jis pavirto. Buvo tai milžinas augumu ir sva- 
rumu; panešti jo niekas negalėjo. Draugai pagriebė jį už svei- 
kosios kojos ir nusitįsė. Jam gulint ligoninėje, tyčia atvažiavo 
jo aplankyti respublikos prezidentas Poincarė*, spaudė jam 
ranką ir velijo, kad veikiau išgytų. 

Prezidento draugas, ministeris su kareiviais — tu ir išsitempę 
stovi prieš jaunus oficierius. Tai karo santykiai. Karui pasibai- 
gus, žinoma, viskas sueis į savo vėžes. 

Spėjo laikraščiai. Bet ar tikrai sugrįš? Jei ir įeis, tai ne visiškai 
į pirmykščias. 

Prancūzai jau ir dabar pasižymi lygybės jausmu ir žemesnės 
kilties žmones laiko tokiais pat „ponais“ ir „poniomis“, kaip ir 
kitus. Žinoma, tai jų kultūros vaisius. Bet taip pat vaisius maišy- 
mosi visų luomų per didžiuosius svieto sujudimus, pradedant 
nuo Didžiosios revoliucijos. Dabar vėl maišosi ir lyginasi luo- 
mai bendrame tėvynės gyvenimo darbe. 

Ką pergyvensi, to neužmirši, kad ir norėtumei. Žmonės, 
drauge ruošęsi mirti, kits kitą gelbėję, vadinęsi — tu, drauge 

alkę, vylęsi, bijoję, džiaugęsis; vienu žodžiu sakant, svarbiau- 
siose valandose bendrai gyvenę, - ir išsiskyrę nusineš to bend- 
rumo žymės. Ir demokratiškas jausmas nuo to tik sutvirtės, 
giliau įeis į galvą ir širdį visuomenės, pakeldamas žemesniųjų 
savo vertybės supratimą. 

Bajaurus karas. Bet guodies žmogus, kad griaudamas, ma- 
rindamas ir pykindamas, duoda ir kai ko gera - kad ir tvirtina 
žmogiškumo ir lygybės jausmus. 


VISUOMENĖS LEKĖS 


Sumanė šeimininkė žirninės išvirti. Nuėjo klėtin prie aruo- 
do. Žirnių užderėta. Žia, meiga kupina, net su kaupu. Irgi gra- 
žumėlis! Gyvi perlai: stambūs, apskritai išpurtę, baltutėliai. 
Kaip vienas! 

Prisisėmė šeimininkė visą pusę didelio puodo ir paketino 
stačiai į krosnį kaisti. Bet atsigodo: bene reikėtų nuo dulkių 
nuplauti? Ir apipylė vandeniu. 

Gi kas čia? Jos apvalieji, pilnieji žirniai iškilo aukštyn. Pa- 
griebė sauja — vienų tik žievės tebūta, kitų būta per pusę per- 
skilusių, kitų šonai kirmėlių praėsta. Ir lengvi — kyla viršum 
vandenio. 

Visus nugriebusi skylėtu šaukštu, pamaišė likusius men- 
turiu, ir vėl tiek pat iškilo. Ir taip per kelius sykius: juo maišė, 
juo kilo, kol atsiskyrė kone dešimtoji dalis viso puodo. 

Likusieji buvo sunkūs, nors plakdamas vandenį sukeli, jie 
vėl nugrimzta. 

Juo prisižiūrim pabėgėliams iš Žemaičių į Rygą, juo juos 
pažįstame išsiteiravę, - juo, mums rodos, jie mums panašesni į 
žirnius, vandeniu apipiltus. Tik vanduo čia - karo vilnis. 

Karo vilnis smarki ir ūmi. Kad šliūkštelėjo į Žemaičių že- 
me: Raseinių, Telšių ir Šiaulių apskritis, tai tūkstančius žmo- 
nių-žirnių pagavo ir nešė nešė. Tik ne visus vienodai toli. 
Vieni tuojau nugrimzdo čia pat, savo parapijoje, tik kiek 
pasisukę nuo mūšio. Kiti tolėliau — antroje parapijoje. Kiti 

antrame apskrityje, o kiti net antroje, trečioje gubernijoje, 
Mintaujoje ir Rygoje. 

Ko gi pilni būdami žemaičiai iš savo žemės nebėgo arba 
netol tebėgo? Turtų. Kas daugiau turėjo arklių, galvijų, tas toli 
su jais nepabėgo - gavo sustoti; karvė nesparčiai tepakepės- 
tuoja, o ir pašerti ji dažnokai reikia. 

Viena antra karvele vedinas nusivarė toliau. O kas ir nuo to 
buvo liuosas, tas it vėjo nešamas pelas lėkė skrido, kol atsidūrė 
pačiame pajūry. Kad ne vanduo, būtų skridęs į pat Švediją. 

Rygon galvas atitrūkę vėl ne vienodo svarumo. 

Vienus karo vilnis išplovė, kaip jūra iš pat dugno plauna 
sunkų gintarą: savo svarumu ir ūmumu. Bėgo jie it akis išdegę, 
išsigandę karo baisybių: ugnies, mirties ir nelaisvės. Bet atsi- 
jokėję, apsidairę, prabuvę savaitėlę, nugrimzdo. Ėmė grįžti 
namo. Jiems yra kas rūpi. Atėmė grūdus, liko gyvuliai; išsivarė 
gyvulius, liko trobos; nudegino ir trobas, tai liko bent plika 
žemelė penėtojėlė. Jos tai jau niekas negal rekvizuoti - išsivežti 
ar liepti išvežti. Šiandie ją purvu pavertė kariuomenės čebatai, 
arklių pusnagai ir vežimų zvanai. Bet kitiems metams ji turi 
duoti vaisius. Kitaip - badas. Šiandie iš kits kito susiglobiame; 
bet, per ištisus metus kad globtų, nėr tokių geradarių. Kaip 
pirma šitie žemės savininkai pratėgu traukė prieš pat kariuo- 
menę, taip dabar jie pridurmai seka tą pačią, bet jau grįžtančią 
priešininkų kariuomenę. 

Kiti grįžtų. Ilgėjas svetur ir nerimsta. Jiems miela būtų pava- 
sarį išeiti su žambiu, miela arti vieversėlio apgiedamam, miela 
braukti nuo kaktos pirmasis pavasario prakaitas. Bet - netikri, 
kad tose ariamosiose antkalnėse jų nepagaus piktas priešinin- 
kas, nenusivarys į savo kraštą ir nelieps jiems sunkius darbus 
dirbti ar net į jų kariuomenę stoti. Jaunos moterys vėl turi savo 
priežastis veikiai atgal negrįžti. 

Nugrimsta ir jie, nors į kitą pusę. Griebiasi bet kurio pasi- 
taikiusio darbo, kas laukuose, kas fabrikuose, kas šiaip jau ką 
prasimanęs. 

Patys lengvieji, visuomenės lekės, tai sodžiaus proletarai, 
beturčiai. Jie nieko nepaliko, nieko negaili, į nieką širdis netrau- 

kia. Skurdo Žemaičiuose, svetimas kertes bebraukdami, ne 
dievai žino, kuo ten mito, - tai nebijo nė skurdžios pabėgėlio 
būklės. Komitetas juos priglaudė, nors į ankštas, bet sausas ir 
šiltas pastoges, duoda putros, nors neriebiai, bet sočiai, - tai 
ko gi geriau? Ritinėkis kiauras dienas ant kietų lentų, šneku- 
čiuokis su bendrais, trauk tingėdamas pypkės dūmą ir džiau- 
kis, kad bent kelioms savaitėms niekas tavęs neuja, niekur 
nevaro, nepeikia ir neužgauna. O kas bus toliau? Gi taip pat 
„Dievas duos“, kaip ir dabar davė. Bene kas badu mirė mūsų 
krašte? 

Kada Lietuvių komitetas jais nusikratys, tai labai neaišku, 
neatspėjama nė „Saliamono galva“ (Rygoje dirbta). Nelaimingi 
jie, niekas jų nevaro ir pašalpos nepavydi. Tik bijo, kad tasai 
neprisirišimas į nieką nepadarytų jų visiškai tinginiais, velt- 
ėdžiais, svieto perėjūnais, svetimos malonės kaulikais. 

Karo nelaimės sujudino piliečių gailestingumą. Ėmė žmogus 
elgetauti - puolei šelpti. Lekių pasielgimas dažnai taip perėda 
širdį, kad gali ataušyti kuo karščiausią artimo meilę. Negi visi 
taip daro, ir ne didumas. Bet štai kokių atsiranda tarpe pri- 
glaustųjų. 

Duonos pabėgėliai gauna kiek nori. Putra verdama balta ar 
lašiniais uždaryta. Taip pat bulbės, košė. Ne karališki pietūs, 
tai teisybė, bet visai pakanktinai sotūs. Tuo tarpu kyla maištai. 
Nenorime jūsų taisytos jovalynės - duokit geriau mums po 15 
kap. dienai: mes geriau pavalgysime! Tai neteisybė. Paklausius 
jų, labai apsiviltų, taip visam kam Rygoje pabrangus. Ir ne- 
klausai — tebeduodi išvirto viralo. 

Tai paklydimas. Bet štai ir pikta širdis. Komiteto surenkamas 
aukas pabėgėliai ima skaityti kažin kokiais „karaliaus“ atsiųs- 
tais „skarbais“, kurie turi apipilti juos vien už tai, kad jie — 
pabėgo. Ir tuos, kurie tų skarbų veltui nebarsto, laiko kone 
skriaudėjais elgetų, pačių biednųjų. 

Kiti jauni it ąžuolai nestoja į darbą, bet dieną vaidijasi su 
draugais, pešasi. Buvo atsitikimas, kad net peilį išsitraukė. O 
vakarais eina skyrium vazotis ir kiekvienas sau pašalpos kau- 
lyti. Naktimis taip pat pražūva. Teko tokie iš Komiteto atstatyti. 

Pilna „Rygos Garso“ salė. Daugybė sėdi moterų. Atėjo lai- 
kas pietus taisyti. Zitietės! nebetesi. Šaukiasi talkon „Aidžiojo“ 
darbo dirbtų - bulbių skustų. Ir... niekas neklauso. Kiekviena 
tuojau išeinanti, ne tai jai rūpį, lai kitos dirbą. „Ale gi ateisi 
valgyti!“ — gražoja virėja. „Bene čia jūsų valgymo: nuo tokio 
valgio galėtumei numirti“, - atsikerta kviečiamosios. Ir niekas 
neina. Virėjos kone verkia. 

Štai žaliūkai vyrai prisispyrę reikalauja pašalpos pinigais ir 
didesnės nei kitiems. Už ką? Už tai, kad su pora arklių, su 
pačiom ir būriais kūdikių jau keliaują nuo pat Gromnyčių?. 
Kodėl? Kad jau tuomet Jurbarką patramenę vokiečiai. Aišku, 
kad tie mūsų broliai jau karo demoralizuoti, virsta amatninkais 
elgetomis, kur diena, kur naktis landžiodami po svetimas kai- 
mynų ir ne kaimynų trobas. Žino, kad karo nelaimės, kuriomis 
dangstysis, visur atidarys jiems duris ir kišenęs. Bus tai gryni 
karo produktai, tie visuomenės lekės, jas atgal įpratinti į sunkų 
darbą nebus pigu. 

O kiek dar kitokių visuomenės lekių rasis, karui pasibaigus? 
Dabar tačiau su jais dar ne metas kovoti. 

Dabar reikia bloga nematyti, tik užjausti jų nelaimė. 


NEAPLEISKIME SAVO TĖVIŠKĖLIŲ! 


Ne apie ginkluotus Tėvynės gynėjus kalbame, tik apie ra- 
miuosius piliečius, kuriuos užklupo karas jų pačių namuose ir 
laukuose. 

Kareivis negali bėgti iš mūšio. Jis tegali atsitraukti, sutikęs 
nenugalimas kliūtis, bet ir tai - vyresniųjų parodomu keliu ir 
būdu. 

Paprastas pilietis, į karą nesikišdamas, yra visiškai liuosas 
būti vietoje, pasitraukti toliau ar dar toliau. Ir vieni pasitraukia, 
kiti ne. 

Pasitraukia daug, bet ne visi. Antai mūsų kariuomenei įėjus 
į Prūsus Karaliaučiaus link, lietuviai ir vokiečiai buvo šoke net 
į Berlyną. Prisireikė jie varu grąžinti atgal. Ir grąžinta. Antrą 

kartą mūsų kareiviams į Prūsus įsiveržus, jau daugiau vietinių 
gyventojų rasta namie. 

Vokiečiams užpuolus lenkus, lenkai traukės nuo jų į gilumą 
krašto. Kalyšiuje iš kelių dešimtų tūkstančių belikę tik keli 
tūkstančiai. Bet iš Čenstakavos jau mažiau bebėgta. 

Vokiečių užimtame Briuselyje paliko belgai, kurie negali 
kariauti ir daro paprastą savo darbą. Belgų pabėgėlių skaitoma 
į vieną milijoną, priglaustų šalimais Olandijoje ir pervežtų į 
Angliją. Bet viso belgų yra septynetas milijonų. Jei dar vienas 
milijonas šiaip ar taip tarnauja karo dalykams, tai penki mili- 
jonai palieka kad ir nudegintoje, kad ir sunaikintoje savo tė- 
vynėje. 

Kiek yra lenkų pabėgėlių iš vokiečių užimtųjų gubernijų? 
Pabėgėlių į artimuosius kaimynus, neskaitant į rusų gubernijas, 
bus išbėgusių, na, daug daugiau — pusė milijono. Bet iš viso 
vokiečių dabar užimtose vietose bus bent penki, jei ne daugiau, 
milijonai. 

Kiek lietuvių pabėgo? Į Vilnių, skaitoma, buvę pabėgę apie 
dvi dešimti tūkstančių. Į Rusiją, sakysime, antra tiek. Kitur — 
dar dešimtis tūkstančių. Skaitykime viso 50 000, išbėgusių iš 
Suvalkų gubernijos. Bet viso ten gyventojų 600 tūkstančių. 

Žemaičiai prabėgo pro Rygą. Čia pat paliko apie 5000. Pro 
šalį risčia trimis eilėmis plaukė vežimai pusketvirtos valandos. 
Skaitoma, kad pro šalį buvo prabėgusių apie 25 000 žmonių. 
Nuo Radviliškio, Panevėžio traukės į Danabarką ir toliau. Sa- 
kysime, tiek pat. Viso vėl apie penkias dešimtis tūkstančių. Bet 
pusėje vokiečių užpultos Kauno gubernijos bus apie visą mili- 
joną gyventojų. 

Iš tų, žinoma, netikrų, greičiau pamažintų neg padidintų 
skaitmenų, mums aiškų, kad iš vietos tepasikelia, apskritai 
imant, apie dešimtąją dalį visų gyventojų. Devynios gi dalys 
palieka ten, kur buvę. 

Mes net įsivaizdinti negalime, kas būtų, kad visi ik vieno 
gyventojai pakiltų iš priešininko užimtų kraštų ir užtvintų 
kaimynus! Kas tesėtų priglausti bent penkius septynius mili- 
jonus žmonių, kame rastųsi tiek geraširdžių aukotojų, kurie 

sumestų jiems nors sausa duona pramisti. Apleidę sunaikintą 
savo šalį, bėgliai, užplūdę savo kaimynus, ir patys išmirtų badu. 

Bet taip nėra. Nelaimingieji, nemalonių svečių susilaukę, 
kenčia susispaudėę, čia pat vietoje. Ašarų kalnai. Esti ir kraujo. 
Priepuolių nesuskaitomai. Ale vis ne tiek, kad žmonės būtų 
išnovijami ar badu išmarinami. Vokiečiai išsiveža atsargą: grū- 
dų, bulvių, pašaro, gyvulių. Bet tiesiog negalėtų taip viską 
iššluostyti, kad net pelės imtų dvėsti. Vokiečiams praėjus, jei 
ne grūdų, tai bulbių šiek tiek lieka. Lieka taip pat blogosios 
karvės. Visai nelieka tiktai paukščių. Lieka ir arklių, tų blo- 
gujų. Kariuomenei ne bet koks kuinas tinka, jai reikia stambių 
arba augalotų. Išvaryti į vokiečių žemę visa gyva vėl neužsi- 
moka, nes vokiečiai darbui gyvulių ir patys nestinga, o pašaro 
smarkiai stinga. Taigi bet koks kuinapalaikis jiems neverta 
šerti. 

Mes gi ir blogais kuinais pratę esame žemelę gyventi. Ką gi 
veiksi, jei kitaip negalima? 

Vilniaus vyskupas lenkas anuomet prikišęs Žemaičių vys- 
kupui Valančiui, kam jis visokius „asilus“ priimąs į kunigų 
seminariją. 

- Gi kad būtų galima nors asilais Dievo vynynas gyventi, 
kai pristigsime arklių... - atsakęs. 

Ir žemaičius jis geriau išganė, neg lenkas — vilniečius. 

Vokiečių imperatorius gražoja, kareivių pristigęs, šunes ap- 
ginkluosiąs! Ne kitaip darykime ir mes. Neužleiskime savo 
tėviškėlių. Nebeliko ašvienio - kinkykime karves, šunis į plūgą, 
bet gyvenkime žemę; nors blogai, bet tik ko nors gautume iš 
jos kitiems metams. Priešininko dienos suskaitytos mūsų krašte, 
o mes čia amžinieji gyventojai. Jie pasitrauks, o mums reiks 
likti ir gyventi. Rūpinkimės gi, kad nereiktų rankos tiesti, nors 
juodos duonos prašant. 

Jau rašėme, kad „pabėgėliais“ eina daugiausia žmonės, ne- 
turį nekilnojamųjų turtų!. Jiems vis tiek pat, kur skursti. Dažnai 
bėga, net turėdami viltį kitur geriau rasti. Kas kita lietuviui 
ūkininkui. Jam kur kas skaudžiau virsti prašiku, ritinėtis po 
šiaudynus ar po plikas grindis, turėjus viso ko savo sočiai. Kad 

jau skursti, tai bent niekam svetimam nematant. Jei ištiesti 
ranką, tai tik į tą, kuriam per ilga galima bus atsilyginti. 

Mūsų nuomone, tik patrankų ugnis, tik šrapneliai ir gra- 
natos tegali žemaitį priversti, kad tam sykiui pasitrauktų iš 
apšaudomos vietos. Bet ligi tik nutilo armotų griausmas, grįž- 
kime atgal ir gelbėkime tai, kas dar liko, ir taisykime tai, kas 
dar pataisoma. Neleiskime, kad nors koks mūsų mažmožis žūtų 
savaime. Ką galime gelbėti, gelbėkime, ką galime vaduoti, va- 
duokime! 


BŪKIME ATSARGŪS KALBOJE 


„Arm. Vest.“! išsitarė apie Kužių istoriją. „Dalis gyventojų, 
ypač žydai“, užspendę sląstus rusų pulkui. Šitie žodžiai lei- 
džia spėti, kad drauge su žydais tame negražiame, nešlovin- 
game ir baisiame atsitikime dalyvavo ir nežydai. Ko gi daugiau 
bus Kužiuose ties Amaliais, jei ne lietuvių? Tik mes bevelytu- 
me spėti, jog tai tik nesusipratimas - jokių lietuvių išdavikų 
Kužiuose negalėjo būti. Jų nėra ir visoje Lietuvoje. Lietuvių iš- 
tikimybė Rusijai yra aiški, niekuo nesuteršta. Tai buvo ir žo- 
džiais aiškiai bent keliuose atsitikimuose pasakyta, tai buvo ir 
darbais parodoma. 

Jei tačiau kalbame čia apie šią abejotiną istoriją, tai ne tiek 
dėl to atsitikimo, kiek dėl galimų kitokių. Sakome — galimų. 
Nes kas gi gali galvą dėti, kad tarpe dviejų trijų milijonų 
ištikimų savo imperijai piliečių neatsiras vienas antras parda- 
vikas? 

Žodžio „izmennik“ mes savo žodyne neturime. Mums yra — 
pardavikas, ir jis tikriau nušviečia galimus tos rūšies atsiti- 
kimus. 

Parduoti yra lengviau, ir daugiau žmonių parduoda savo 
brangenybes. 

Prostitutė parduoda savo kūną ir moterišką šlovę; karje- 
ristas, pigiu būdu aukštyn lipėjąs, parduoda savo turtą ir savo 
Šventą Tikybą. Gali būti dorinių niekšų, kurie už pinigus 

galėtų ir Tėvynę parduoti. Gali būti, ir jų radus, reikia jie iš 
tos tėvynės išmesti. Tai pareiga kiekvieno doro ir šlovingo 
piliečio, kaip ir kiekvieno vyresnybės, valdžios nario. Bet už 
savo išgamas tauta neatsako, kaip už paklydusį sūnų ar duk- 
terį tėvai neatsako. Ir niekam nepareina į galvą reikalauti iš 
jos tos atsakomybės. 

Lengviau aptikti tamsuolių pardavikų, kurie ne per gerai 
apsiskaito su savo darbais ir žodžiais. Neturčiui prasčiokui 
pinigas didelis vylius. Net ir nepagedusiam prasčiokui. 

- Klausyk, mano mielasis ar mieloji! Še tau keletas rublių, 
tik tu tylėk, kad aš čia esu. Arba: pasakyk man, ką tu žinai, ką 
esi matęs ir girdėjęs. 

Ir prasčiokas, nekombinuodamas, kiek bloga ir nešlovinga 
daro, tyli sulig savo tautinio priežodžio: 

— Labai tai man! Pasikarkite sau! 

Arba plepa, ką žino ir ko nežino, bet tik atsigerinus už „gas- 
tinčių“, gautą iš „gero svečio“. 

Buvęs toks atsitikimas apie Mažeikius. Užtikę bobą, vokie- 
čiai davę 10 rb ir teiravesis. Mūsų kareiviai, tai matę, vokiečius 
nuveikė ir ėmė teirautis: „Ko vokiečiai tavęs klausė?“ Prasčiokė 
boba, nieko bloga nemaniusi, atvirai prisipažinusi. 

— Davė daug pinigų (10 rb) ir klausė, kur jūs esate. 

— Ir tu pasakei? 

- Tai kaipgi nepasakysi? Sakiau, kad čia. Ir nemelavau: štai 
jūs vokiečiams išpėrėte kailį. 

Sako, bobos visai neteisę, paleidę liuosą, tik prigrasydami, 
kad nebūtų tokia kvaila. 

Į tuos leidžiame savo balsą. Broliai sodiečiai! atminkite, kad 
karo laiku labai brangus paslaptingumas visų darbų, kaip mūsų 
kariuomenės, taip ir priešininkų. Nevalia niekam išduoti sa- 
viškių paslaptys, kad ir auksu tave apipiltų. Dėl vieno neat- 
sargaus tavo žodžio gali kiek galvų žūti. Neduok, Dieve, kad 
mes savo ranką pridėtume prie žudynių saviškių! Kai pamąs- 
tysi, pats atsigosi ir rublio nepasigvieši. 

Būkite atsargūs, atsargūs, kad ir patys į nelaimę neįkristu- 
mėte ir kitiems nešlovės nepakeltumėte. 

IŠVIRKŠČIOJI PUSĖ 


Rašydamas apie drumzles!, kurias iš pat dugno išplaka ne- 
ramieji karo laikai, aš betgi nemaniau, kad jų bus tiek daug ir 
visur. Maniau, išvysime smulkius apgavikėlius, žmonių tam- 
sumo išnaudotojus. O išvydome... vagis, plėšikus, sako, net 
padegėjus ir vogtų daiktų supirkinėtojus! Viekšniuose, Kuršė- 
nuose, Šiauliuose, Joniškyje, taip pat Žemaičiuose, Aukštai- 
čiuose; kame pasidaro tik netvarka, vieniems, jos dabotojams, 
pasitraukiant, kitiems jų nepavaduojant; kame tik gaisrai ir 
savavaliavimai, visur ant tų pėdų iškyla drumzlės. 

Lietuviai tiki, kad gaisrui kame kilus, tuoj pasirodą skaistūs, 
balti paukščiai; jie, žaibu per gaisrą perlėkdami, išnešioją ugnį 
po visą apylinkę. 

Paukščiai kaip paukščiai: jų gal ir neesti per gaisrus, o jei ir 
atsitinka, tai ugnies tikrai niekur nenunešioja. Užtat visi dabar 
mato, kad juodųjų paukščių tuojau atsiranda, kur tik deginama, 
kur tik griaunama. Jaunų ir senų, vyriškų ir moteriškų išvysi, 
sako, aplink plėšiamus kromus, aplink vagišius kareivius. Nie- 
kas jų nepažįsta arba retai kas tepažįsta. Kažkokių tamsių nuo- 
šalių gyventojai, lyg iš pat pragaro dugno, iš tolimesnių kraštų 
paskui kariuomenę atsekę. Su pintinėmis, maišeliais, plačiai 
apsigaubę, tyko godžiomis akimis, bene pamatys kieno rankose 
brangesnio daiktelio, kuris galima būtų išvilioti už rublį ar net 
už dvi grivini. Kitur net artimieji kaimynai ūkininkai einą pa- 
baigti plėšti to, ko nebepaima vokiečiai. Vadinasi, vokiečių 
vardu ir jų atsakymu žmonės eina vogti. Lyg tarytum vienas 
tėra atsakymas - žmonėms, o visaregio Aukščiausiojo Dievo 
tam sykiui nebėr, lyg ir Jis nuo šūvių būtų pabėgęs ir Jam jokios 
šio laiko savo darbų apyskaitos nereiks duoti. 

Yra visokių pragumų žmonių būdui ištirti. Ypač geras - suer- 
zinimas jų dirgsnių, nervų. Kai žmogus ima menkiau besivaldyti, 
tada ir pasirodo visi jo blogumai. Juokuoja vyrai: kurie nejautrios 
esą sąžinės ir nesugebą jos apyskaitą padaryti, gauną prieš išpa- 
žintį suerzinti savo pačias, tuomet aiškiai patirią visus savo blo- 
gumus. Keletą valandų pakortavusi kompanija taip pat ima aiš- 
kiai rodyti išvirkščiąją savo pusę: vienas pasigodėjimą pinigų, 

kitas storžievystę, blogą išauklėjimą, kitas suterštą širdį ir sąžinę, 
apsireiškiančius bjaurioje, keiksmingoje kalboje, kitas žulikišką 
pakrypimą sukti, pasalomis pastebėti, ką kaimynai turi ir t.t. 

Geriausias padėjėjas mūsų būdui ištirti ligi paskutinių metų 
buvo - alkoholis. Norėjai pamatyti, koks iš tikrųjų yra rimtas 
ir šventas tavo kaimynas, pabūk ten, kur jis ilgesnį laiką geria. 
Ypač kai mano, jog jo niekas pažįstamas nemato ir neseka. Rei- 
kėjo matyti „šventieji“ žemaičiai, reikalais išvažiavę į Prūsus, 
kur randa „atlaidų Dievą“. „Prūsų Dievas atlaidus“, - sudarė 
patarlę tie, kurie ne tiek to Dievo bijo, kiek kaimynų akių ir jų 
liežuvių. Kas yra matęs, ko bepridirba užsienyje patys „gerieji“ 
šiapus sienos žmonės, tas tik ranka pamoja. Girdi, žemaičių visa 
dora dirbtinė, vien žmonių akims. Tarias (ir mėgina) gyvendami 
ir mirdami apgausią ne tiktai žmones, bet ir patį Poną Dievą. 

Nejaugi tatai „atlaidusis Prūsų Dievas“ drauge su jais ir į 
gilumą Lietuvos atkeliavo, ne šnapsu, tai karu mėgindamas 
mus, nebe vienus žemaičius, bet ir aukštaičius? 

Nejaugi mūsų religinė dora, lyg moteriškės skaistybė, te- 
varžo šviesoje, patamsyje gi jau nebevaržo? Nejaugi bažnyčia, 
šš. Sakramentai, doros mokslas, per visą amžių skelbiamas, ligi 
šiol vis netesi nuskusti barbarybės, laukinumo žymių ir palin- 
kimų, kad ištisi sodžiai, ištisi žmonių būriai, nuolankūs ir tei- 
singi vakar, šiandien virsta šernais pasišiaušėliais ir apsiputoję, 
čiakšėdami, krauju užlietom akim eina laužias, gražodami už- 
mušią kiekvieną juos stabdantį, net ir vakarykščius savo gany- 
tojus, kurie su ašaromis akyse maldauja laikytis ramiai ir savo 
rankomis nedidinti ir be to baisių karo nelaimių... 

Ak, kaip liūdna!... Ak, mokyklų, auklėtojų, laukinių žmonių 
kultūringais darytojų! 


KARO LAIKO NETVARKA 


Vokiečių linija susekti dabar labai keblu. Priešingai taktikos 
taisyklei dabar niekur nesimato tiesios linijos arba kad ji eitų 
kurios upės pakraščiu!. 

Kame tik bent kiek didesnė girelė, tankesniai medžiai, visur 
pilnų pilna žmonių kibžda. Vieni pasistatė pastogėles iš šiau- 
dų, kiti palapines, kiti po audeklais. O daugumas be niekur 
nieko, atviroje padangėje, ant plikos žemės, drėgmėj ir šalty. 

Puikiausios, labiausiai išlepintos bajorės kantriai apsieina 
be lovų ir patalų. Lova be pagalvės ir viralas, kad ir nedarytas, 
bet tik karštas, jau laikomas didele pramoga. 

Nevadinasi tavo arklys, jei tu jau įsikinkei jį: jei niekas jo 
negina, ateis kitas pabėgėlis, išsikinkys ir nusives. Vežimą krau- 
nant, kai vieni viduj, kiti turi prie arklių stovėti, ganant taip pat. 

Mūsų kareiviai kai sustoja, nugano pievas, nugano dobilus, 
bet nors javų neliečia. Kur vokiečiai užeina, ten jau nieko nebe- 
lieka, kas tik buvo paaugę; nė stiebelio, tik juoda žemė. 

Kaip patys pabėgėliai kits kito turto nebrangina, tiesiog per- 
niek laiko, apie tai mums su skausmu rašo ir korespondentai, 
ir su ašaromis nusipasakoja pabėgėliai. 

Neduok, Dieve, sako, priešininkų! Bet ant jų nors pykti ne- 
gali. Saviškiai dar blogesni. Ant jų pykti gali ir turi teisę, kai 
matai visą niekuo nepridengiamą jų cinizmą; kai jis tau per 
akis daro opiausias skriaudas ir įspėtas, šiaušiasi dėdamasis, 
kad jam dar daugiau, girdi, skriaudų pridaryta. Jei man nėra, 
tai kam ir tau? Tokia pabėgėlių etika, dora su karu atėjo iš kažin 
kokių laukinių kraštų ir baigia nusmelkti bet kurį gražų, švelnų 
jausmą, kurį religija ir civilizacija buvo padariusi. 

Nemandagumas ir svetimo turto nevertinimas, tuodu daly- 
ku arčiausia seka karą. 


DIEVO APLAIDŽIA 


Ištvirkę, pasileidę, gervės pieno įsigeidę, eidavome svetur, 
apleisdavome gražią ir turtingą Lietuvos šalelę. Kame lietuvių 
neberasdavai? Pačiame galelyje Afrikos, pačioje tolimoje Aust- 
ralijoje, pačioje karščioje Argentinoje ir Brazilijoje. O jau milži- 
nėje, šeštą dalį viso pasaulio užvaldžiusioje Rusijoje, tai tikrai 
nebuvo parapijos, kur nebūtų lietuvių. Tolimiausioje Sibirijoje 

begalėjo kunigauti lietuviai, kaipo moką kelių kalbų. Giliausioje 
Rusijoje jei ir kunigauja kame lenkas, tai pilna skundų, kad 
lietuviai bažnyčioje neaprūpinami. 

Buvo tai liūdnas dalykas ir nesveikas. Iš Lietuvos išeivybė — 
emigracija nutekino visą ketvirtą dalį sveikojo, naujojo kraujo — 
vienos jaunuomenės. 

Nebekalbėsiu apie tai. Kas paįdomautų plačiai apie tai patir- 
ti, lai pasiskaito mano knygelės: Šv. Kazimiero Draugijos! leidinys, 
Nr. 122: „Ten gera, kur mūsų nėra arba neapleiskime Tėvynės! (Pa- 
sakojimai, kaip mūsų išeiviams sekasi Amerikoje), Kaunas. 1912 m. 
224 p. Kaina 60 k. 

Buvo tai liūdnas dalykas ir ne per sveikas mažai tautelei. 
Ale buvo kuo ir nusimaldyti. Bent žmonių akims. Sakydavo- 
mės: išeiviai stiprina Lietuvą gyvais pinigais, kurių Tėvynėje 
kaip tik buvo sunkoka uždirbti. Yr mums duonos, mėsos, pieno, 
alaus, vilnų, linų. Viso, ko reikia sočiai ir net pasiturinčiai gy- 
venti. Bet nedaug tėra to velnio kraujo - pinigų, kurių teuždirb- 
si fabrikuose pramone. Anoje pat knygelėje įrodžiau, kad ir tai 
tik akims apvilkti, nieko daugiau. Vis dėlto buvo kuo maldytis. 

Bet dabar kuo nusimaldysime, matydami bene ketvirtadalį 
iš Tėvynės išeinant, bet jau kuo nebe visus iš priešininko už- 
imtųjų vietų? Kas miestelis artimuosiuose Aukštaičiuose - tai 
tūkstantis ateivių iš Žemaičių. Kas miestas tolimuosiuose Gu- 
duose ir Rusuose — tai šimtai iš visų lietuviškųjų gubernijų: 
Kauno, Suvalkų, Gardino, dabar jau iš Vilniaus ir iš Kuršo. 

Miela nemiela, tuos nekviestus ateivius priima ir juodos 
duonos gabalą pakiša kol kas. Kaipgi toliau bus, kas gi žino? 
Bet patiems ateiviams tiesti ranką į tą juodos duonos gabalą ir 
liesos putros šaukštą yra taip sunku ir kenksminga, kad žalos, 
iš to kylančios, mes nei suskaityti nebegalime. Karas, sakome, 
gimdąs karžygius herojus; karas naikinąs egoizmą savymylą, 
mokinąs paties savęs išsižadėti, savo naudos, savo pelno, savo 
laiko, savo ramybės, karas taisąs žmonių būdą. Bet tai gera- 
valius. Šalia gi jų yra dar didesnė gurguolė žmonių, kuriuos 
karas pabaigtinai sunaikina, sumenkina doriškai, sunaikin- 
damas turtiškai, atimdamas nuo jų galvos paskutinę, kad ir 

kiaurą, pastogę, iš po galvos paskutinę, kad ir kietą, pagalvę, o 
nuo burnos paskutinę, kad ir kietą plutą. Ar begali būti kalbos 
apie dūšios kilnumą, kada tuščias vėdaras kaukia, žarna žarną 
ryja, o įsikarščiavusios akys neramiai vien dairos, iš kur čia 
nutvėrus ar bent iškaulijus bent kokių pragumų gyventi, nenu- 
mirti? Neturtas žemina dūšią, dažnai ir visai niekais ją paverčia, 
nuodėmingą padaro. 

Kame tos galybės, kuri visa tai atitaisytų? Bene bus tai visų 
didžiausioji lietuvių tautos pragaištis. Rūpestingasis mūsų at- 
stovas Martynas Yčas?, dieną naktelę vien tedarąs, kas pamaži- 
na lietuvių nelaimes, kaip sudegęs ruošias, kad naujai susiren- 
kanti Dūma jau dabar, nelaukiant Karo galo, išleistų įstatymą 
apie atlyginimą lenkams, lietuviams ir latviams, už ką jie kenčia 
už visą imperiją. Labai abejotina, ar yra pasaulyje tokia vals- 
tybė, kuriai būtų tiek daug pinigų, kad bent tais tesėtų atmokėti 
už visas keliolikai gubernijų karo padarytas žalas. Geriausiu 
noru tegalės atlyginti kokią dalį - materialės pragaišties. Bet 
dvasinės ir dorovinės pragaišties, dailės ir doros, ničnieko neat- 
lygins. Turtų ir be valstybės pagalbos greičiau prigyvensi neg 
doros, šlovės, sielos kultūros. 

Tai antra pragaištis - medžiaginiai nuostoliai, kuriuos su- 
skaitys to paties atstovo Yčo steigiama komisija. 

Nepataisomų nuostolių turėsime mes, lietuviai, ir kaipo 
tauta. Kol esame viename būrelyje, kits kitą palaikome, tarp 
mūsų lietuviškoji dvasia, tasai mūsų raugas, palieka. Gera blo- 
ga, ale kai nėra savo dalykų ant ko kito mainyti, tai taip žmogus 
ir apsieini, savais ir verties. Išblaškyti gi po vieną po svetimus 
kraštus ištirpsime, it druskos kruopelės ežere, išblykšime, it 
dažyvės kruopos kubile. Kas mus išsiblaškiusius stiprins, guos? 
Kiek nuvargintiems ir išalkintiems išeiviams bebus brangi Lie- 
tuva, kuri juos iš savo globos išmetė? Jei dažnas „amerikontas“ 
dabar jau pasako: „Nusispjauti man ant tos jūsų Lietuvos! Ko 
ji man davė?“ — tai dabar didesne teise galės taip pat manyti ir 
sakyti karo tremtiniai. 

Palaimintieji tie, kurie čia pat, savo krašte, guodžia ir my- 
luoja savo nelaiminguosius brolius ir seseles. Jie daro ne tik 

gailestingumą, bet ir labai patriotišką darbą. Bet to negana. 
Mūsų dalykas yra rūpintis, kad vokietį nugalėtume: juk tai jis, 
savabaudis, akižada, priežastis karo ir visų mūsų iš to kylančių 
nelaimių ir nuostolių. Bet įveikdami tą priešininką, jau dabar 
rūpinkimės įveikti ir nelaimes. Kame tik rasis keletas lietuvių 
išeivių, teatsirandie ir geraširdis inteligentas, kuris sudarytų 
iš jų ankštą būrelį, kaip ir tautos šeimynėlę, kad kits kitam bent 
pasiguosti galėtų, bent gerai suprantama kalba širdelę paleng- 
vintų, persipasakodami visus savo priepuolius. 

Susilaukėme tikros Dievo aplaidžios. Mažinkime gi kiek tik 
tesėdami jos žiaurumą! 


VISŲ KRAŠTŲ PABĖGĖLIAI, JUNKITĖS! 


Sunku iš savo krašto išvažiuoti. Netenki duonos, netenki 
pastogės, netenki giminių ir pažįstamų. Duonos svečias kraš- 
tas gal ir nešykštės. Bet kas užvaduos tau brolius ir dažnai 
dar geresnius — dūšios brolius? Kits kitam — patys išeiviai iš 
savo krašto. Visi tremtiniai vienodai prisipažįsta, kad svetima- 
me krašte išgirsti savo motinos kalba yra toks džiaugsmas, 
kaip kad susitikus mylimąjį ir geriausį draugą. Du trys, su- 
sispietę į vieną krūvelę, kitam patarnaudami mažmožėliais, 
kits kitam pasiguosdami sielvartuose, kits kitą slaugydami 
ligelėje, kits kitam padėdami laidotuvių klapatus ir kančias 
perleisti, taip susibičiuliauja, susibrolauja, kad tai visam am- 
žiui paskui lieka. 

Vargu svetimame krašte. Vargu misti. Vis dėlto norint gali- 
ma, visam pulkui susidėjus, surinkti rublis lietuviškam laikraš- 
čiui užsisakyti. Kas dabar nebežino „Rygos Garso“? Į kiekvie- 
ną tautos dalyką jis veikiai ir visa savo širdžia karštai atsiliepia. 
Dabar naujai tautos nelaimei ištikus, tiekai jos sūnų ir dukterų 
svetur išklydus, „Rygos Garsas“ ims juos į ypatingą savo globą. 
Visų kraštų pabėgėliai lietuviai, vienykitės aplink „Rygos Gar- 
są“! Kone kas dieną rašykite jam atvirutes, paduodami kad ir 
kuo trumpiausias žinias: kas, kame atsidūrė ir kaip jam tenai 

vyksta. Paduokite pilnus sąrašus lietuvių pabėgėlių jų mieste 
ar miestelyje. Kas šelpia, kokie atskiri geraširdžiai ir kokios 
įstaigos, kas, kiek, kaip ir kame užsidirba ir bene yra ten dau- 
giau darbo. 

Vis tai karo laikui, vienykitės, laikykitės krūvelių, turėdami 
vis vieną mintį, giliai galvoje užsislėpusią, ir vieną jausmą, giliai 
į širdį įstrigusį, kad tuojau grįšite atgal į savo pirmykštės vie- 
teles, kad gink, Dieve, svetimiems nebūtų jos paliuosuotos. 
Grįžkite atgal, kaip tik galėsite! Daugelis jūsų gal visai be rei- 
kalo pabėgo, nevaromi. Dabar būsite prityrę, kad ir svetur ne 
pienu upės plaukia ir ne iš kisieliaus ežerų krantai... 

Laukime tos valandėlės it pažadėtos laisvės, it tautos šven- 
tės. Laukime, nesiliaudami Dievą prašyti, kad kuo greičiausia 
ta valanda įvyktų. Ir vis atminkime, jogiai, kaip sako Lietuvos 
lenkai: „Bez Boga anei pro spragą“. Taigi ir kas jį buvo užmir- 
šęs, lai dabar pasiieško šito Dievo, bažnyčias uoliai lankydami 
ir ten iš širdies „Dievas mūsų apgynėjas ir galybė“ giedodami. 
Išgirs jis mus, sugrąžins į mūsų tėviškėles... 

Taigi štai kame trys susivienijimai visų vietų tremtinių: 

1. Šeimyninės kuopelės. 

2. Kuopelių - tos vietos bažnytėlė. 

3. Visų vietų - „Rygos Garso“ redakcija. 


TRUMPA APYSKAITA 


apie veikimą Rygos lietuvių komiteto dėl karo nukentėjusiems 
šelpti nuo balandžio 16 d. - rugpjūčio 5 d. 1915 m., paduota 
Pabėgėlių globėjo komiteto nario kun. Į. Tumo. 

1. Visos Rusijos miestų sąjungos įgaliotiniui ir 

2. Vyriausio įgaliotinio vasaros vakarų fronte tvarkyti pabė- 
gėliams atstovui. 


P. Vidžemio gubernatoriaus 1914 m. rugpjūčio 27 d. Nr. 14286 
paskelbė Rygos miesto policmeisteriui, jog leista įsteigti Rygoje 
„Lietuvių komitetas aukoms rinkti kareivių šeimynų naudai 

Rygoje“. Komitetas ir veikė griežtai prisilaikydamas šitų ribų, 
vadinas, šelpė tiktai kareivių šeimynas. 

Bet 1915 m. balandžio mėn. 16 d. pasirodė didžiausis reikalas 
kitokios pašalpos: Rygon atvyko tūkstančiai pabėgėlių iš Lietu- 
vos, nesuprantančių vietos kalbų. Todėl Komitetas balandžio 
19 d. kreipės į Vidžemio gubernatorių, prašydamas praplėsti 
jo teises, pakeičiant jo vardą į Lietuvių komitetą apskritai vi- 
siems dėl karo nukentėjusiems šelpti, kurie tik bus tos pašalpos 
reikalingi. 

Lietuvių kareivių šeimynoms, gyvenančioms Rygoje, nuo 
1914 m. spalių mėn. 5 d. ir ligi 1915 m. rugpjūčio mėn. 5 d., 
vadinas, per 10 mėnesių, išdalyta 2227 rub., 61 kap., po 222 
rub., 76 kap. kas mėnuo. 

"Pabėgėliams gubernatorius iš Komiteto kasos teleido išeik- 
voti vieną tūkstantį rublių, paskui du tūkstančiu, o paskui kiek 
tik prireiks ir kasoje liks. Nuo balandžio 19 d. ligi 5 d. š. mėn. 
Komiteto nariui ir viso Pabėgėlių skyriaus užvaizdai, katalikų 
kunigui ir lietuvių laikraščio „Rygos Garso“ sekretoriui Anūpro 
Juozui Tumui iš Komiteto kasos išduota 8074 rub., 3 kap.; Ko- 
miteto nariui ir vyriausiam jo intendantui, notaro pavaduotojui 
Jurgiui Linartui 1200 rub.; Komiteto nariui rajono užvaizdai 
Rygos politechnikos studentui L. Skardinskiui 390 r.; Komiteto 
nariui rajono užveizdėtojai mokytojai 222 Garbačiaus- 
kaitei 650 r. — Viso: 10 314 r., 3 k. 

Šita suma susidarė iš šių stambesniųjų aukų: 

Slavėnų komitetas aukoms rinkti sužeistiems kareiviams 
ir jų šeimynoms šelpti Rygoje iš Dea dėžutėmis gatvėse 
1000 r. 

Rygos miesto valdyba 1000 r. (tame 300 r. arkliams šerti). 

Ekonominė Latvių ūkininkų draugija 500 r. 

Ekonominė bendrovė namams statyti ir nejudinamajam tur- 
tui įgyti 500 r. 

Bal. 19 d. Sopulingosios bažnyčioje surinkta 416 r. 

Atstovas M. M. Yčas iš pinigų, duodamų iš Mikalojaus Tatja- 
nos komiteto! Vilniaus lietuvių komitetui 300 r. 

Mikalojaus Vladimiras ir Povilo Viera grafai Zubovai 200 r. 

J. Tūbelis iš paskirtųjų Vyriausiajam įgaliotiniui vasaros 
vakarų fronte pabėgėliams tvarkyti 200 r. 

Genricho Adelaida ir Vladimiras Lackiai 150 r. 

Po šimtą rublių: klebonas Pr. Strakšas, akcijinė draugija b. 
„Starr ir Ko“, „Broliai Popovai“, Dviejų latvių laikraščių leidėjų 
- draugija, kunigaikštienė Lyvenienė, Skol-taup. Rygos-Orlo 
gelžkelio tarnautojų kasa, pirklys Dovydauskis, inžinierius 
Pr. Vanagas, Pabaltijo valdyba valstybės turtų ir žemdirbystės 
iš rinkliavų geg. 29-31, konsorcium „Karklin“, iš lietuvio kine- 
matografo „Petrogradas“ 68 r. 

Po 50 rub.: pirklys A. Biliūnas, Kretingos katalikų konventas, 
ev.-liut. pastoris Rozenbergis. 

Bal. 19 šv. Alberto bažnyčioje surinkta 48 r. 

Dr. Gotšalkas 35 r. 

Vidžemio gubernatorius iš pinigų, atsiunčiamų iš Mikalo- 
jaus Tatjanos komiteto (tame 400 r. ploviniams, 300 rub. avaly- 
nei ir 100 r. kelionei išvažiuojant) 3100 rub. - Viso: 8717 rub. 

Ir iš smulkių aukų, nuo grivinos ligi 25 rub., viso 1597 r., 3 k. 

Penktajai. dienai rugpjūčio mėn. pas globėją (kasa dėl karo 
aplinkybių uždara) gyvais pinigais yra 869 r., 39 kap. Todėl 
Komiteto išleista: 9444 r., 64 kap. 

Komiteto alfabetinis sąrašas rodo 2823 pavardes pabėgėlių, 
daugiausia iš Kauno gub. Telšių, Raseinių ir Šiaulių apskričių, 
o paskutiniais laikais iš Liepojos ir Mintaujos miestų Kuršo gub. 
Per paskutinę paniką dėl nebuvimo laiko globojamieji nebuvo 
surašomi. Tokių bus į šimtą. Tad viso komiteto globoje bus 
buvę, sakysime, 2900 žmonių. Kuriems tam sykiui komitetas 
kaip nors patarnavo ar sušelpė, tų į sąrašą nesidėjo. Jų galėtų 
prisirinkti vėl į gerą tūkstantį. Viso tad Rygos lietuvių komitetas 
per pusketvirto mėnesio padėjo kone 4000 žmonių be skirtumo 
tikėjimų ir tautų. 

Kiekvienam iš 2900 pabėgėlių tokiuo būdu išleista apskritai 
tik po 3 r., 60 k. Tai reiškia, kaip šykščiai buvo Rygos lietuvių 
komitetui duodama lėšų nors iš to paties Mikalojaus Tatjanos 
komiteto. Šiaip jau žmonės ir įstaigos, matėme, aukojo suly- 
ginamai nemaža. 

Visiems globojamiems buvo duodamas butas, valgis, plovi- 
nių, avalynės ir viršutinių drapanų sulig to, kaip buvo gauna- 
ma aukų daiktais. Iš Mikalojaus Tatjanos gauta penki ryšiai 
plovinių. Valgyti buvo duodama dukart per dieną virenos, ir 
tai atsiėjo po 12 kap. kiekvienam, viso gi išlaidžių po 15 kap. 
dienai kiekvienam. Paskui buvo ieškoma jiems darbo, kurie 
pagalėjo dirbti, arba siunčiama į kitus miestus. Tam tikslui iš 
gubernatoriaus buvo parūpinama kiekvienam bilietas veltui 
važiuoti geležinkeliais. Taip, kad į šį laiką Lietuvių komiteto 
globoje beliko tik 163 žmonės. Jie visai negali kur nors išvažiuoti 
dėl ligų, senatvės ir daugelio kūdikių. Visi jie yra dviejose 
prieglaudose ir drauge maitinimo punktuose: 1. Sadovnikovs- 
koje g. 41; užveizdėtoja Marija Vetaitė; 2. Timofejevskoje 1-a; 
užveizdėtoja p. J. Balandienė. 

Į vietą pasporto Komiteto žymių išdalyta lygiai 1500. 

Lig liepos 1 d. pritrūkus pinigų (į tą laiką kasa atsirado 
visiškai tuščia, p. Gubernatorius griežtai atsisakė toliau kiek 
beduoti iš Mikalojaus Tatjanos pinigų) pakarčiui buvo uždaryta 
19 punktų visose miesto vietose, o viso Lietuvių komitetas 
turėjo 21 punktą šiose vietose: 

Lietuvių švietimo draugija „Žvaigždė“ davė 5 savo mokyklų 
butus (šeštoji per toli), greituoju pabaigus mokslą: 

1. Sadovnikovskoje 41. Užveizdėtoja ponia Emilija Virku- 
tienė, mokytoja. 

2. Pernovskoje 10. Užveizdėtojai: Politechnikos studentas 
Novickis, ponia Joana Linartienė. (Laikinai - mokytojos Dva- 
riškaitė ir M. Misiūnaitė.) 

3. Prijutskoje 24-a. Užveizdėtoja ponia Liudvika Skardins- 
kienė, mokytoja. 

4. Libavskoje 7 ir 

5. Klebono Pelikso Poškos samdomame name. 

6. Bauskoje 6-8. Visose užveizdėtoja mokytoja Viktorija Gar- 
bačiauskaitė. 

Lietuvių sušelpimo draugija davė savo mokyklą. 

7. Timofejevskoje 1-a. Užveizdėtojai: poni Julija Balandienė 
ir mokytojas Stanislovas Janušauskis. 


+ 116 + 


Miestelėnai lietuviai davė: 

8. Moskovskoje 23, Darginavičius. Užveizdėtojos: p. Kle- 
mentina Rakauskaitė ir poni Linartienė. 

9. Petrogrado šašiejuje 24-26, p. Jokūbas Piebalga. Užveiz- 
dėtojas Politechnikos studentas Ladislovas Skardinskas. Čiagi 
ir arkliams stovynė. 

11. Bausko kelyje 4, p. Antanas Šimoliūnas. Užveizdėtoja 
p. Elzbieta Šimoliūnienė. Čia pat ir arklių stovynė ir ganykla. 

12. Teringenskoje 28, p. Mečislovas Mackevičius. Užveiz- 
dėtojai: jis pats, ponia Mackevičienė ir p. Moniušienė. 

13. Turgenevskoje, Nr. 11, p. Jurša. Užveizdėtoja p. Julija 
Balandienė. 

Viceklebonas Steponas Bertašius davė savo: 

14. Katalikų gatvėje 21, klebonijoje ir 

15. Katalikų gatvėje 23, parapijos mokyklą. Abiejų užveiz- 
dėtoja poni Emilija Virkutienė. 

„Begovoje“ draugija davė savo: 

16. Ipodromą. Užveizdėtoja mokytoja Noreikytė. Čia pat 
arklių stovynė ir ganykla. 

Miestelėnai rusai davė: 

17. Maskovskoje 69, p. Chmelevskis. Užveizdėtoja p. J. Li- 
nartienė. Čia pat ir arklių stovynė. 

18. Maž. Polisadnoje 8, ponia Staršelskienė. Ji pati ir užveiz- 
dėtoja. 

19. Pletenbergskoje 1, p. N. arklių stovynė. 

Latvis davė: 

20. Kurmanovskoje 18, Lercha progimnaziją. Užveizdėtojas 
mokytojas Gedvila. 

„Rygos Garso“ laikraštis davė: 

21. Elizavetinskoje 22, didelę savo salę, ekspedicinę, virtuvę 
ir rūsius bendro susirinkimo punktui, raštinei ir bendram pro- 
viantavimui. Užveizdėtojai: Redakcijos sekretorius kun. J. Tu- 
tojai. 

Virtuvių-valgyklų turėjo 12, kur dukart per dieną rinkosi ir 
iš kitų punktų. 

Visi darbavosi veltui. Užmokėta tik apie 133 rub. Visi butai 
taip pat buvo duota veltui. Tik p. Lerchas pareikalavo už van- 
denį ir vieną pataisymą 50 rub. 

Pavilgą statė lietuviai pirkliai: 

1. Antanas Biliūnas, Ricerskoje 94; 2. Stan. Jokūbaitis, Di- 
naburgskoje 76; 3. August. Vronievskis, Dinaburgskoje 44; 4. 
V. Pupienis, Maž. Polisadnoje; 5. A. Šimoliūnas, Bauskoje dor., 
4, ir kiti. 

Daktarai veltui gydę: 

1. Gotšalkas, iš Ariogalos, lietuvis, kar. gydytojas; 2. Zig- 
muntas Vendelis, Marijos g. Nr. 432; 3. Ponia E. A. Taranikova, 
Marijos g. 28; 4. C. Blindreich, Parko g. Nr. 2 ir 5. Christiani 
nuo miesto sanitarinės komisijos, Andrejaus g. 6. 

Nuolatinis užmokamas gydytojas Levensonas, D. Moskovs- 
koje Nr. 100. 

Vaistus statė Rubino Mariinskoji aptieka (Mariinskoji 30), 
nuleisdama 2076. 

Miestas su savo Prezidentu von Bulmeringu, Ligoninių 
komisija ir Sanitarinė komisija niekados neatsisakė padėti 
ligoniams. 

Pabėgėlių globėjas kun. J. Tumas. 


MŪSŲ PABĖGĖLIAI APLINK RYGĄ 


Į Komitetą kas priimta, tai mūsų akyse. Apsiprovojame ir 
vėl, riedamies it katės maiše ankštai gyvename. 

Ale yra kitokios rūšies pabėgėlių, laukuose už Rygos, kurie 
ilgai man buvo paslaptis. Nebeiškentęs išvažiavau apsidairyti 
po apylinkę. 

Petrogrado šašiejus. Judėjimas didesnis nei pačiame mieste. 
Priemiesčių gyventojai grįžta namo, reikalus atlikę. Kariuo- 
menė pėsčia, važiuota ir raita plaukia į vieną ir į antrą galą. Po 
kairei ir po dešinei pilna jų pristoję su arkliais ir vežimais. 
Gyvybė! Ratai tarška, arkliai žvengia, žmonės šaukia, riejas, 
koliojas. Dulkių sukelta tiek, kad visa rodos it rudens rytą rūke. 

Dvejetą gerų mylių pavažiavus, kitokis reginys. 

Jūros krašto, kurs tęsiasi gilyn bent keletą mylių, diūnuose 
(taip vadinasi jūros smėlio kalvos), gražiai, bet prarečiai apau- 
gusiuose pušelėmis, sausoje ir švarioje it viežlybo ūkininko 
kieme vietoje, stovi abazai. Kareivių ne kareivių, čigonų ne 
čigonų. Ilgiausi nuo dviejų ar pustrečio sieksnio ratai kiaurai 
per visą ilgumą apdengti brezentais, kiti cirata; kiti net skūra. 
Būdos sustatytos į eilę, gretimai, bet gana atokiai nuo kita kitos. 
Prieš jas, gerai toliau, dega ugnelės, kabo katinėliai, aplink 
siaučia kūdikiai margomis drapanėlėmis; atokiau po sena pu- 
šimi krūvelė mergaičių ir keletas kareivių lietuvių, atėjusių 
aplankyti iš abazo. Šen ten tursinėja vyrai su pypkėmis. 

Na, idilija, ir tiek. Nors eik ir prisidėk prie jų. 

- Kas jūs? 

- Pabėgėliai tauragiškiai, skaudviliškiai, kelmiškiai... 

Skamba iš visų pusių raseiniškių balsai. 

- Seniai? 

- Jau septyni mėnesiai. 

- Kuomi mintate taip ilgai? 

- Šį tą pardavinėjame, ką buvome iš namų pasiėmę. Savo 
" karvių pieną mainome su kareiviais ant duonos. Moterys karei- 
viams drapanas skalbia... Šiaip taip... 

- Be virtuvės? Norite, įtaisysime čia pat virtuvę? 

- Ne, pons. Geriau duokite pinigais. Virtuvė visiems vieno- 
da. O mes ne vienodi. Vyrai duonos pavalgys, mūsų moterys 
kitko, o kūdikiams ir pieno reikia. Tai jau bevelytume katras 
sau virtis... 

Kitur kits kas. 

Gurguolė dvaro kumečių iš Šiaulių apskrities. Jie atvyko 
dvaro arklį nutvėrę, tik kai kokį savo gyvuolėlį prisirišę. Turi 
po karvę. Karvės ganosi atole, duoda pieno. Ale visi neramūs. 
Vagoris varo toliau nuo priešininko, kumečiai visa širdžia trau- 
kias atgal į namus. 

- Gi vokietis užeis ir paims... 

- Tai kas? Blogiau nebebus. Bent greičiau namus pasieksime. 

— Ar reikia virtuvės? 

- Ne virtuvės, bet gydytojų ir pastogės duokite. Nusibodo 
pakrūmėmis ir tuščiose daržinėse it vagims ritinėtis... 

Toliau vėl gurguolė: Bet jau turtingų žagariškių. Jiems tik 
namai rūpi. 

Dar toliau pikeliškiai. Ateina visas būrys prašytis į Komiteto 
prieglaudas. Moteris žadu priimti; jaunų, ypač vyriškų, nei už 
ką, kad ištesėtum bent netikusius išmaitinti. 

- Gi darbo dirbti. Ar ne gėda: tokie stumbrai vyriški... 

- Kad kasti liepia... 

- Tai kas? Ar kaulai lūš? 

Kyla ginčai. Vadas moja ranka. Girdi: 

- Apsiėjome iki šiol be „komitetų“, apsieisime ir toliau. 

Tai greičiau pasergimos, stambesnės žymės mūsų pabėgėlių 
šeimynų. Vienstypieji rado darbo čia ar kitur; jei neieškojo, tai 
verstinai juos privertė priimti darbą arba kur kitur išvežė. Be- 
liko su šeimynomis ir arkliais, ir jie nemaža fanaberuoja. Kol 
taip šilta, tokia graži vasara, kol dar tebėra ramu aplink Rygą - 
bepiga. 

Ką gijie pagiedos, kai ims lyti, būti šalta, kai atūš karo audra, 
kuri jau šniokščia nuo Naujarygės?.. 


KO GI BIJOTE! 


Šiais neramybės laikais visi susinervinę. Tai ne stebėtina, 
kai nežinai žmogus, kas tavęs laukia ir ko tu susilauksi. Bet kas 
kita nerimti, vėl kas kita bailintis. Gana vienam kam pasakyti, 
kad vokiečių ar net mūsų pačių kariuomenė šiurkščiai apsieina 
su ramiais gyventojais, ir tie „ramieji“ it akis išdegę lekia nuo 
vienų ir kitų. Pasitaikys jiems bebėgant pasikalbėti su kuo nors 
ramesniu, tai atšalsta, atsigosta ir dažnai net atgal ima grįžti. 
Tik kad pakilti iš vienų lengviau neg sugrįžti ir vėl pradėti tas 
pats pertrauktas gyvenimas. Gi Dievo valia reiktų kai kada kits 
kitam atsiminti. Nuo jos niekur neišbėgsi. O jei ir išbėgsi, tai 
kuo tu geresnis už kitus, kurie negalėjo išbėgti? Niekuo neesi 
geresnis, už tai ir tampi išbėgęs kur kas nelaimingesnis. Būkite 

vietose! Žinokite, kad niekas neturi teisės per prievartą jūsų 
iškelti. Apie tai daug buvo kalbama Dūmoje. Nebent kur ištiktų 
mūšis. Dideliuose miestuose nei mūšių nelabai pajusi dėl tų 
kliūčių, kurias daro mūrai. Taigi dėl karo nereikia bailintis. 
Geriau bus drąsintis ir atsargumo mokytis. 

Dar didesnė nelaimė, kai ir vietoje bebūdami imame kits 
kitą neraminti. Čia mes patys gera valia galime susitaisyti di- 
delių nelaimių. Kas gi nežino, kiek žmonių be reikalo žūna iš 
išgąsčio, kam nors netikėtai patramenus? Šaltas kraujas, apsi- 
dairymas ir nors per minutę pagalvojimas, kas čia darosi ir kas 
tau geriau bus padarius, gali ir tave, ir dešimtį kitų išgelbėti. 

Visa tai gerokai išteisinama, kai kur atsitinka ūmai, nety- 
čiomis, kai to niekas nelaukė. Ale kuo išteisinti bailinimąsi 
žmonių, kai yra laiko pagalvoti ir žmonių pasiteirauti, ar teisy- 
bė, kas yra sakoma? Imkite ligų laiką. 

Kur susispiečia ankštai į krūvą daug žmonių, ten visados 
atsiranda ir limpamųjų ligų: raupų, karštinių, cholerų, kraujinių 
ir kitų kitokių. Aišku kaip diena, jog nuo tų ligų gintis reikia. 
Tuogi tarpu dažnai žmonės ne tik nesigina patys, bet ir kitų 
neprisileidžia, kad gintų. Ne tiek blogi, kiek kvaili žmonės 
pasidaro iš savo burnos aulą ir pučia neįtikėtinus dalykus. 
Choleros metu dažnai užmušinėja savo geradarius gelbėtojus: 
gydytojus, felčerius ir sanitarus neva už tai, kad jie tyčia nu- 
mariną ligonius. Kaip tai turi skaudėti širdį gydytojams, kurie 
iš ramaus gyvenimo atsiskubino gelbėti į nelaimę krentančių 
ir jaučia gausią į kaktą jei ne kirviu, tai skaudžiu žodžiu! 

Neišsiturėjau nesusikvatojęs, kai ir į mane atėjo iš Lietuvių 
komiteto prieglaudos deputacijos, aimanodamos, kas būsią, kai 
tarp jų atsirasianti kraujinė??. 

- Gi kas daugiau bus: ligonius paimsime į ligoninę ir sky- 
rium nuo sveikųjų gydysime, kol pasveiks. 

- Taip... Ale kas gi eis į ligoninę? 

- Kaip kas? Ag tam jos ir statomos ir brangiai išlaikomos, 
kad ligoniai jomis naudotųsi. 

- „ir būtų gyvi apipilti kalkiais... - pertraukė kalbą „de- 
putacija“. 

- O Jėzau... Ar pablūdote? 

- Dar blogiau, kad sako, ir visus gyvus, kurių tarpe rado . 
susirgusį, apipilsią negesytais kalkiais. Antai jau visi gatvių 
rinštokai baltai išmaliavoti... - traukė savąją gudruoliai. 

Maniau, kad tai tik linksma kalba. Pasirodo, iš tikrųjų bijoma 
„hegesytų“ kalkių ir slepiama ligoniai. 

Pabėgėliai, dėl Dievo meilės, nebūkite tokie tamsūs! Nors 
kiek tikėkite tais, kurie jumis iš geros valios rūpinasi ir nors 
menkai šelpti stengiasi! Tėra naikinami ligų antkričiai ir jų 
nešiotojos žiurkės. Žmonės gi nėra naikinami, tik gelbiami. Jei 
miestas neatsisako duoti jums gydytojų ir gydymo vietų, tai 
naudokitės! Niekur kitur nerasite geresnės pagalbos. Nesi- 
slėpkite! Ligi tik susirgę, tuoj pasisakykite, kad nebūtų per vėlu 
tau ir pavojinga kitiems. Turėkite bent sąžinės: jei patys susir- 
gote, tai kam jums ir kiti draugai susarginti? Rūpinkitės gera 
valia nuo jų atsiskirti į ligonines. 

Kas pats nesusipranta, apie tą kiti turi užveizdėtojams pa- 
sakyti: „Liežuvis kišti, kur nereikia, nepadoru“. Bet tas pasa- 
kymas čia nepritinka. Argi bereikia didesnio reikalo, kaip tavo 
ir tavo artimo sveikata? Už tatai išmintingas žmogus ne tik 
nepyks, bet dar padėkos. 

Taigi ko čia bijoti kareivių ar gydytojų? Vieno Dievo terei- 
kia bijoti, ir tai tik už šelmystes. O su žmonėmis galima susi- 
kalbėti... 


BENDRAISIAIS LIETUVIŲ REIKALAIS 


LAUKIAMOJI DIENA 


Nėra tokio žmogaus, kuris nebūtų laukęs - Naujų metų. 

Kažin kodėl visiems matos, jog tai tokia diena, kada visų 
likimas keičias, persimeta būtinai gerojon pusėn. 

Nebent tai senovės prietaras apie deivę Fortūną. Ji turėjusi 
žmonių laimėjimų ir pralaimėjimų ratą. Fortūnai pasukus į 
dešinę, žmogus laimėja; pasukus į kairę - nelaimėja. 

Mes daugelyje dalykų tebesame pagonai. Bet itin tebestab- 
meldžiaujame į laimėjimų deivę. 

Ir visiems rodos, būsią išklausyti. 

Ir visi - užsivilia. 

Sulaukti, kada Fortūna į dešinę pasuks mūsų likimo ratą, 
taip pat sunku, kaip laimėti du šimtu tūkstančių loterijoje. 

Tačiau vis nesiliauja vylęsi ir Fortūną deivę, jei ne lūpomis, 
tai širdimis garbinę ir meldę. 

Oji - vis kurčia. 

Pasiilgsta tų geran atamainų bėduliai. 

Kuris jų per ištisus metus neprivargo? 

Vieni, ant mažų gabalėlių žemės ūkininkaudami, maža te- 
laimėjo. 

Ilgai betgi skurdo, kol nepakyrėjo, kol neįgriso. 

Kitiems ir ant didesnių gabalų nekaip tevyko. Pelnas nebuvo 
lygus išlaidžiams ir trūsui. 

Ir jam įgriso. 

O ką gi besakyti apie bežemį? 

Jis ne tik skurdo, bet ir belaisvis buvo, kitam tarnavo, kito 
užgaidus vykino. 

Vieni, kiti ir treti metė savo žemės amatą, nedėkingą, neuž- 
mokantį. 

Ir bėgo - į miestus, į užmarius. 

Ten svajojo rasią aukso krūvų ir visai nesuvaržomos asme- 
ninės laisvės. 

Ten nuvykus, rodės, pasisuks Fortūnos ratas į dešinę. 

Nabagai! 

Miestų amatai ir pramonės — ne geresni už žemės amatą!.. 

Rublis dienai - tai ne „krūva“. 

Keliolikos valandų darbas dirbtuvėse ar važmoje argi tai — 
laisvė? 

Bloga vienam. 

O kai dviem? 

O kai tiedviem dar penketas? 

Ir iš visos laukiamos miestų laimės belieka - bent kiek šva- 
resnės, bent kiek kitoniškai pasiūtos drapanėlės. 

O viralas nė kiek ne riebesnis. 

O krosnis nė kiek ne šiltesnė... 

O duona nė kiek ne baltesnė... 

Ak, Fortūnpalaike, kokia tu šykšti! 


TUŠČIA JOS! 


Ateina į redakciją jaunas vyriukas, gana pasišvietęs ir prasi- 
švietęs. Ant kepurės ir pečių gražūs valdininko ženklai, įstaigos 
vyresniojo. Ieško kažin kokių žinių ir kalba dailiai lietuviškai. 

Sekretorius džiaugiasi, išvydęs dar vieną inteligentą lietuvį, 
sudarysiantį grynai lietuvišką šeimyną. 

- Laikai tamsta lietuviškus laikraščius? — klausia. 

- Lietuviškus laikraščius?? - nusteba valdininkas. - Lietu- 
viškai aš temoku papoteriauti ir maldų knygą paskaityti. Pra- 
tintis į kitokį skaitymą - per vėlu... 

- Tamstai per vėlu?? Tokiam jaunam? Imk štai bent numerį, 
pereik per jį kaip per neakėtą dirvą, per kitą jau eisi lengvai... 

- Pustiaki!..' - moja ranka „lietuvis“ inteligentas. - Aš - rusų 
valdininkas... 

Redakcijos sekretorius palieka kaip per galvą duotas. 

Tuščia jos, tos kalbos: aš - rusų valdininkas! 

Tuščia jos, tos lietuvių kalbos: aš vedžiau svetimtautę žmoną! 

Tuščia jos, tos sodiečių kalbos: aš jau tiek ir tiek metų kaip 
vartoju kultūringesnę rusų ar lenkų kalbą! 

Tuščia jos, tos mano tėvučių kalbos: ar ji man duos duonos?! 

Tuščia jos, tos pradedamos dailinti kalbos: man tuojau reikia 
gražių ar sąmoningų frazių! 

Tuščia jos, tos litvomanybės! Aš ne toks: kai būtinai reiks, 
pavartosiu, o apaštalauti — ar mano dalykas? 

Tuščia jos, tos motutės maldų kalbos: ar su ja viena dūšios 
išganymą laimi? 

Tuščia jos, tuščia jos, tuščia jos. 

Kam lietuviui lietuviai, kad ne jie tarnysčių duoda? 

Kam lietuviui lietuvės, kad kitų tautų mergos veidu baltes- 
nės, plaukais juodesnės? 

Kam lietuviui lietuviai, kad jų vos keturiose gubernijose 
terasi, o svietas taip platus? 

Kam lietuviui lietuviai, kad su jais tik apie ūkį ir virtuvę 
tepasikalbėsi? 

Kam lietuviui lietuviai, svajotojai apie debesų migdolus — 
apie tautybės rūmo atstatymą, kad ir be to platu jau kitų pasta- 
tytuose rūmuose? 

Kam lietuviui lietuviai, prasti žemės rausėjai, kailiniuoti 
bedaliai, kad dangus aukso yla teperveriamas? 

Kam, kam, kam? 

Valdininko laipsnis, aukštesnė jo vieta, gatava kultūra, bal- 
tesnė duona, inertiniai įpročiai, kaimynų didumas, ką jie pasa- 
kys, gink, Dieve, neitikti; ir viso to syvas: duona ir ramybė; 

neliesk manęs - aš sotus, gerai virškinu, tunku, esu gerbiamas 
ir glostomas - štai kas dedama į vieną svarstyklių bliūdelį, kai 
į antrą saujelė idealistų nedrąsiai padeda... nedaugelio, neiš- 
dalintą, bet - gimtą ir senovinę lietuvių kalbą. 

Nabagėliai svajotojai! Argi širdžia ir galva atsveriama pilvas 
ir taukai?! 

Jausmai - pustiaki, protas - pustiaki! 

Bet kad kas pasakytų: 

-- Pilvas - pustiaki, tai retai kas tegirdi. 

Tada tegalima atsverti pilvas - širdimis, jei jų padedama 
labai daug. Tad ir rūpestis svajotojėlių - kuo daugiausia surasti 
žmonių, kuriems niekas ne pustiaki. Nei Lietuva čielybėje, nei 
Lietuva kiekvienoje savo dalyje; nei tėveliai, nei bočiai, nei 
broleliai; nei jų tikyba, nei šneka, nei papročiai; nei jų malda, 
nei sielvartai, nei džiaugsmai; nei mergalės lelijėlės, nei skurdės 
nabagės; nei gryčia seklyčia, nei laidarų kūtės; nei grynas auk- 
sas, nei mėšlo trąša, iš kur betgi aukso prisunkiama. Nei didi, 
nei maži dalykai. Tik mūsų akims yra didžių ar mažų dalykų. 
Didelei čielybei padaryti - jų nėra. Štai stovi kalnas, per kurį 
debesys skiriasi, lietus, pūgos šalin nusisuka, užuvėjos gana 
visam kraštui. O jisai susikrovęs taip iš milžinų uolų, taip iš 
smulkių smiltelių. Skirtumas tik vienas: šių daugiau reikia. 

Himalajui aštuoniavarsčiui uolos rodos ne stambesnės už 
smilteles. 4 

Didžiam daiktui sudėti nėra mažų daiktelių - visi reikalingi, 
nepaniekintini; niekas - ne „pustiaki“, nes viskas iš tų tariamų 
„pustiakų“ susikrauna. 

Mums „pustiaki“ ar lietuviškai adresuoti laiškai, iš redakcijų 
siunčiami laikraščiai, ar kitaip kaip: juk vis tiek nueis; „pus- 
tiaki“ ar lietuviškai mušti telegrama, ar kitaip kaip: juk vis tiek 
supras; ar lietuviškai kreiptis į miestasargį, į paštininką, ar 
kitaip kaip: juk vis tiek susikalbėsime. O iš tų menkniekių 
susidaro - Lietuvos politika. 

Kam centro vyresnybė rūpinsis duoti Lietuvai, o miestai 
miestelėnams mokančius vietos kalbų valdininkus, kad patys 
vietos gyventojai savo kalbos nevartoja, netrokšta, kad ir kiti 

vartotų? Kam telegrafistų lietuvių, kad visi lietuviai, kiek jų 
yra, per metus teišsiunčia... tris depešas lietuviškai. Kam? Bus 
geri valdininkai ir nemokantys! 

Ir lietuvis savo „pustiakais“ pats save išsiplaka arba net 
užsimuša. Jo paties tėvynėje - nėr jam geresnės tarnystės, leng- 
vesnės duonos, žmoniškesnės buities, nes jo, kaip lietuvio, 
niekas nereikalauja. Jam vieta - Sibirijos sniegai kasti. O ramioje 
Lietuvoje ir kits kas pabus. 

Kas dabar priims atsakymą, kad mums viskas sava - „pus- 
tiaki“? Mūsų inteligentija. Kam jai tas gražus vardas - protingų- 
jų ir dar gražesnis, saviškas - šviesuolių, kad nevartoja tos savo 
pajėgos --proto, nesvarsto bėgamųjų dienos dalykų - šviesa? 
Jei bent kiek pasvarstytų, juk atsijokėtų, kad negali būti - man 
vis tiek pat, ar šiaip ar taip kalbėti. Tau vis tiek pat, tu žuvęs. 
Bet ne vis tiek pat kitiems, kuriuos žudai. 

Kunigas klebonijoje, zokristijoje, parapijoje, valdininkas sa- 
vo raštinėje, savo šeimynėlėje, paprastas pilietis bažnyčioje, 
viešoje vietoje, susirinkime jei nekalbės tėvų kalba, sės papik- 
tinimą, savo pavyzdžiu baigs kvailinti ir be to negudrų brolį. 

Kas kalba keliomis kalbomis, tam gal ir niekai, šios ar kitos 
nusitvėrus. Bet kas tekalba dviem, reikia taikyti, kad būtų pir- 
menybė gimtajai, o ne inteligentų parodytajai svetimai, kuri 
tiek geresnė už gimtąją, kad ja kalba šviesuoliais šaukiami, bet 
tamsuoliai iš tikrųjų. 

Bene mūsų inteligentija atsakys už mūsų prasčiokų „fur- 
manską? fanaberiją“, kaip teisingai patys lenkai vadina lietuvių 
pasistengimus kalbėti būtinai savo ponų kalba, savąja pamirš- 
tant, o savo vaikams jos ir visai nebeparodant. 

Ne tame, sako, dūšios išganymas. Kam čia viską matuoti 
tokiuo didžiu mastu? Reikia gi ir gyventi, kol dūšią išsigany- 
sime. Antra vertus, ar dūšios išganymą pagreitina svetima 
kalba? 

Taigi, tautiečiai: tautos darbe nėra mažų dalykų, ir nevalia 
apie nieką tautos dalykų pasakyti: 

- Tuščia jo. 

- „Pustiaki“. 

Nes tada ir tėvynė turės teisę apie tokį atlyžusį nuo jos 
išgamą sūnų pamoti ranka ir tais pat žodžiais pasakyti: 
- Tuščia jo! 


DAR NE KARŽYGIAI 


Rusijos vyresnybė kariauja su Germanijos vokiečiais, ka- 
riauja ir su savo valdovais vokiečiais. Daugelyje atsitikimų tie 
mūsų piliečiai pasirodė negana ištikimi, juoba palinkę savo 
tautiečių pusėn. Tad Pabaltijo krašte griežtai užginta viešose 
vietose vokiškai kalbėtis, vokiškai savo reikalus skelbti rekla- 
momis ir iškabomis. Kitur ketinama vokiečiai nuo žemės val- 
dymo atstatyti. 

Dabar ne laikas svarstyti tie dalykai, gerai ar negerai, tiksliai 
ar ne, ir kokių galima laukti iš to vaisių. Viena mums tuo tarpu 
aišku: rusų vyriausybei ko griežtai pareikalavus, Rusijos pilie- 
čiai vokiečiai pasirodė labai lengvai galį prie to prisitaikinti. Dar 
vakar „nemokėję“ rusiškai, šiandien ūmai kone visi „pramoko“. 

Ne kitaip darosi ir pačioje vokiečių žemėje. Vokiečiai ne 
mažesnio griežtumo ir atkaklybės žmonės. Jie taip pat nežiūrėjo 
nei lenko, nei lietuvio. Visiems liepė, griežtai reikalavo būti 
vokiečiais, ir daugumas jais virto. Skaudi tai operacija nutau- 
tinamai tautai. Bet taip yra. Galybė tuo ir baisi, kad ji pajėgia 
priversti. 

Tai galybės, iš šalies veikiančios. 

Bet yra ne mažesnių galybių, iš vidaus veikiančių, dažnai 
pajėgiančių išoriniam veikimui atsispirti arba net jį nuveikti. 
Jei iš oro reikalaujama to, prieš ką purtosi mūsų vidus, tai jokia 
prievarta neįveiks. Pasaulyje nėra tokio vieko, kurs sulaužytų 
dvasios vieką, jei ta dvasia sveika. Pasaulis turi daug grandi- 
nių, kuriais gali apkalti netinkamą žmogų, daug jis turi kalėji- 
mų, kur juos pūdo. Bet ką laimėja? Užsispyrėlių dvasios nesu- 
laužo, nors juos pačius sulaužo. Žmonės miršta, bet brangių 
savo įsitikinimų neatiduoda, kūlvartomis nesidaro, jei jie ne 
šiaudadūšiai. 

Krikščionybės pradžioje, per tris šimtus persekiojimo ir ne- 
laisvės metų, ne mažiau kaip trys milijonai Kristaus pasekėjų 
padėjo savo galvas ir krikščionybei laisvę laimėjo. Ar negalėjo 
būti stipresnių ir baisesnių prievartų, kurių griebėsi ir vartojo 
senstanti pagonija, o vienok naujos dvasios nenugalėjo... 

Politikos ir visuomenės dalykuose atminkime revoliucijas. 
Baisios jos, kruvinos, milijonus aukų praryjančios, tačiau laimė- 
jančios, ko taip karštai užsimeta laimėti, ar ko nebepakenčia ir 
juo užsimeta nusikratyti. Šveicarija, Prancūzija, Portugalija. Ar 
gerai tai, ar blogai, peiktinos ar girtinos tos revoliucijos, tai visai 
kas kita. Mums svarbu, kad taip yra. 

Tautos dalykuose tas pat. Balkanų slavus per 600 metų tur- 
kai smaugė, galvas jiems kapojo, gyvus ant mietų vėrė, kailius 
lupo. O Balkanai - tebėra slavų kraštas, nors mažoji dalis silp- 
navalių ir atkrito kaip nuo tautos, taip ir nuo krikščionių tikė- 
jimo. Vokiečiai Poznaniaus kunigaikštijos lenkus kaip norėjo 
išnaikinti, o jie — tebėra lenkai.-Neleido jiems ant savo žemių 
begyventi, triobų besistatyti - Grzemala! pasidirbo gryčelę ant 
ratų, bet nuo savo žemės nenueina. 

Stiprios dvasios žmones mes vadiname karžygiais, lyg jie 
su ugnimi ir plienu žygiuotų. Jie lūžta, bet nesusilenkia. 

Ar turime tokių žmonių lietuvių tautoje? Neabejoju. Svie- 
tas matė, kaip lietuvių mokėta ginti Tėvynę, kai už jos čielybę 
jie patys atsakė. Išganingasai katalikų tikėjimas taip pat mums 
davė dvasios galiūnų, nes jis - neatskiriama dalis mūsų sielos. 
Kronikos užrašo, bet maža tepasvarsto pilkasermėgius ūki- 
ninkus karžygius, kurie dažnai pasirodo ne mažesni dvasios 
galiūnai, kai atsieina žemė ginti. Žemė neatskiriama dalis jo 
kūno dalykų. Ar mokėdamas, ar nemokėdamas gina, teisingai 
ar nuodėmingai, apgina ar pats katorgoje atsiduria, vėl kitas 
dalykas. Tai mums tuo tarpu nerūpi. Gana, kad taip yra, kad, 
progai pasitaikius, iškyla iš lietuvių tūkstančio voltų elektros 
kibirkštys. 

Gi tautos dalykuose? Ar tautystės idėja jau davė mums kar- 
žygių ir kentėtojų? Davė. Dėl lietuvystės jau daug dirbta vargta; 
už ją bent kiek jau ir kentėta, nors ne taip daug, kiek dirbta. 

Ir dirba, ir kenčia - žmonės rinktiniai, visuomenės dvasios 
žiedai, bent jos padarai. Prie jų šalies stovint, kaip prie karštos 
krosnies, negalima nesušilti. Ir daug sušyla. Rinktinių žmonių 
dvasios spinduliai ima pasiekti vis tolesnes sritis, kyla, kaip 
mes sakome, žmonių klasinis ir tautinis susipratimas. 

Jei ko belieka mums geisti, tai nebent kad tasai susipratimas 
eitų greičiau ir tvarkiau. 

Reiktų, kad susipratimas kiltų greičiau. Bet vargu bau jis 
galima pagreitinti. Idėjos žmonės duoda impulsą, pastuma. Bet 
minia judėti nevienodai greitai pradeda; mažesnė minia vei- 
kiau, didesnė ne taip sparčiai. 

Spartumas pridera ir nuo žmonių būdo. Karštakraujai žmo- 
nės, italai, ispanai, na, kad ir tikrieji lenkai, lengviau įraginami. 
Šaltakraujai ar per ilgą metą aptingę, kaip štai mes, lietuviai, 
ne taip greit. 

Tingiais mus padarė aplinkybės, visokeriopa globa, kurioje 
per ilgai buvome. Bet tai mūsų dar nebepateisina. Esame jau 
sau žmonės, privalome jau nugalėti įgimtą savo tingumą — 
gera savo valia. Privalome nebesispirti, kai kas mus veda į 
susipratimą, ir - dirbti. Dirbti vienodai atsidėjus didį ar mažą 
darbą. 

Antai Bažnyčios dalykuose jau mes išmokome ginti savo 
teises, taip Vilniuje, taip Kaune, taip Rygoje. Ir tai malonu, nors 
dar tiek daug pridarome paklaidų. 

Bet šeimynų dalykuose dar tebesame tiesiog veršelių nuo- 
laidumo. Jokių sau teisių savo šeimynoje dažnai nebepasi- 
liekame, lig tik į ją įėjo koks svetimtautis: vyras ar moteris. 
Visi ima iš mūsų tyčiotis už nemokėjimą sudaryti lietuvišką 
šeimyną. 

Nepaslenkame dar tiesiog tinginiaudami: kitaip neišaiškinsi 
nė tokių mažmožių pridaboti, kurie mišrose vietose skelbtų 
mus, lietuvius. Dėl žemiškos ir dangiškos laimės tai nebūtinai 
reikalinga, bet ką tai iš viso kenkia? 

Sakysime, kad ir lietuviški parašai viešose vietose. Važiuok 
per Lietuvos vidurį, manysi, kad čia vieni rusai tegyvena. Va- 
žiuok pakurše, manysi, kad vieni latviai tegyvena. Pavaikščiok 

po Rygą, net ten, kur lietuvių tirštai gyvenama: Maskvos dalyje, 
Šrembuše, Raudondauguvyje, manysi, kad ir čia visokių tautų 
gyvenama, tik ne lietuvių. 

Maža jų žymės, maža iškabėlių, nors žinome, kad čia dau- 
gybė lietuvių sankrovų ir kitokių įstaigų. 

Ojei kame ir žybteli susipratimas, tai dažnai beveliji, kad jo 
nė nebūtų buvę, nes tai per anksti. Žmonės tik nustoja pusiau- 
svyros. Vieni tampa tautystės ar socializmo fanatikai, kuriems 
kitokių žmonių, nė jų reikalų nebėra pasaulyje. Kiti ima tiesiog 
savavaliauti, tik gėdą ir nešlovę darydami. Kiti, jei ima raštu 
ginti savo naujai užvirusius jausmus ir mintis, tai plunksną 
dažo ne rašalinėje, bet palovio puode. 

Kaip va: neva F. Šlaukas ir jo kompanija, apie kuriuos jau 
kalbėjome „Kovos būduose“*. 

Duos mums ir tautystės idėja karžygių, bet tik tuomet, kai 
ir tautystė pasidarys neatimama mūsų sielos dalis. 


„TAMSUOMENĖ“ IR „ŠVIESUOMENĖ“ 
LAIKRAŠČIŲ DARBE 


Keista ir pikta buvo anuo metu, kada vienas mūsų redak- 
torius, pats „čystai“ bemokslis ir tokią jau bendradarbių kom- 
paniją susidaręs, mėgino garbės vainiką nutraukti nuo galvos 
mūsų inteligentų. 

Dar keisčiau, bet jau nebepikta, pasirodė prisipažinimas 
vieno žymaus pirmeivio, jog jų laikraštis tai gyvas apkaltinimo 
aktas visiems pirmeiviams inteligentams. Kai jie nerašo, turi 
laikraštį prirašyti pusinteligenčiai, stebina pasaulį savo išdrį- 
simu visus kilniausius klausimus pabaigtinai išrišti. 

Metai metus vijo, o dalykai vis nesimainė. Ir šiandieną, vėl 
sugrįžus prie plunksnos darbo, man nė nebekeista, kad aplink 
mūsų laikraščius daugiausia spiečiasi ne aukštamoksliai žmo- 
nės, kuriems ir inteligento vardas vien tepritinka, bet daugiau- 
sia šiaip jau mokslelio žmonės, savamoksliai arba ir visiškai 
bemoksliai, bet gyvo proto ir jausmų žmonės. 

Štai ateina į redakciją paštininkas, nešinas žiupsniu laiškų. 
Tu neklysdamas gali pasakyti, jog dešimtyje jų tebus vienas, 
parašytas gudusia ranka ir žmoniškai adresuotas. Kiti devyni 
bus išvedžioti netiesiomis eilutėmis, nelygiomis raidėmis, ad- 
rese bus paminėta ir telefono numeris, ir spaustuvė su jos savi- 
ninkais, ir iš kurios gatvės įeiti į tą spaustuvę. Kartais bus 
užmiršta net savo pavardė sų adresu įdėti. 

Kietos artojo rankos kartkartėmis imasi surūdijusios plunks- 
nos, dažydamas pigiame rašale, ant prastoko popierio negudriai 
deda savo dienos vargus ir sielvartus, savo gyvenimo negeru- 
mus ir ko geresnio troškimus. 

Parodyk mūsų sodiečiui ką gera, kilnu, suprantama, naudin- 
ga - ir pasipils dešimtimis, jei ne šimtais pritarimų tiems daly- 
kams ir pykimų ant tų, kurie dar nepritaria dėl savo „neapsišvie- 
timo“ ne dėl blogo noro. Supranti: rašytojas, pritaręs geram 
sumanymui, jau tuo pačiu tarias turįs teisę įeiti į šviesuomenę. 

Jis neklysta - jis šviesuolis, nes šviesos dvasios atsigėręs, 
neapsivožia puodu, kad jam pačiam tespindėtų, bet šviečia 
aplink. Tegu sau ne toliau, kaip nušviečia šv. Jono kirminėlis, 
bet šviečia. Naujos minties neraminama jo siela dirba sunkiai, 
varojį pirmyn straigio spartumu, bet - varo, nelaiko sustingusio 
toje pat vietoje. 

Ir jis eina, nesispiria, daro, kiek pajėgia, savo darbelį: svajoja 
patsai vienas, šnekasi apie tai su kaimynais, ginasi su jais, 
susipyksta, išsikolioja, kartais susimuša ar keršyti mėgina per 
laikraštį. Ir nedrįsk tu man iš jo nusišypsoti, kad visa tai — 
vaikiška! Iš tų tariamųjų „vaikiškumų“ darosi viešoji nuomonė, 
viešoji nuomonė minių minias įragina dėtis į koperacijas, į 
nublaivintojus, į švietėjus, tėvynės dalykų tvarkytojus, tiky- 
binės doros vykintojus. 

Karoliukas mažutis. Bet kai jų milijonai ima į vieną vietą 
mestis, jūres seklina, naujas sausumas padaro, kur ima želti 
kone rojaus daržai. Šitie įjudinti mūsų tamsuoliai stato tūks- 
tantines šventyklas, sudaro milijonines vartotojų draugijas, 
mėgindami skaityti kad ir suktai rašomus mūsų laikraščius, 
plėtoja juos, mokykloms stato rūmus palocius. 

Yra priešingų, tik juos šie tikrieji „šviesuoliai“ apžergia savo 
kelionėje ar koja paspiria šalin nuo tako. 

Ir visa tai jie pasisako viešai, pasiskundžia, paaimanuoja, 
pasididžiuoja ir pasidžiaugia. Tad ir imi kreivai prirašytus 
popiergalius iš paštininko rankų pilnas pagarbos, kaip imtumei 
į savo rieškučias į urnas įdėti gerų žmonių širdis. 

Kur ne! Ar ne džiaugsmas turėt tiek daug savo korespon- 
dentų. „Vilties“ pradžioje buvau suskaitęs, kiek skaitytojų yra 
kreipęsi į redakciją kokiu reikalu. Iš 800 buvo 147. Tai nę juokai: 
kas penktas šeštas laikraščio skaitytojas dar turėjo šiokius bei 
tokius ryšius su jo vedėjais. Vargu bau yra taip kitataučiuose. 
Tai mūsų pilkoji „tamsuomenė“, vadinamoji liaudis. 

Na, omūsų buržujinė „šviesuomenė“, vadinamoji inteligen- 
tija? Gėda ir rašyti, nes tenka bendrauti su anuo viršiau minė- 
tuoju redaktorium. Mūsų inteligentija ragina liaudį skaityti ir 
šviestis, bet pati tikrai mažiau skaito nei liaudis. Knygos „visai 
išėjo iš mados“. Kas jų pirksis? Nebent kokiam tamsuoliui pa- 
kišti, kad apsišviestų, pačiam dažnai nežinant, ko ten prirašy- 
ta. Laikraščiai... lietuvių... nu, ką gera gali duoti lietuviškas 
laikraštis, sulyginus su turtingaisiais rusų laikraščiais? Tad jie 
dar parsisiųsdinama, nes tai dar „tebėra madoje“, bet pavar- 
toma tik savo mėgiamosios krypties leidiniai. Kitų nė nevarto- 
ma. Ir nežinoma, kas ten, „ne pas mus“, darosi, ko tenai džiau- 
giasi ar pyksta. 

Sakysime, ištisų tomų rašytojo Dėdės Atanazo!, kataliko ir 
„klerikalo“, tesama žinomo vien tik „klerikalams“, ir tai toli 
gražu ne visiems. 

O „Lietuvos Žinios“ paminėjo keliomis eilutėmis jo 25 metų 
darbo sukaktį? — tik svetimais žodžiais. Tinka ar netinka, vis 
tiek toks rašytojas yra ir mūsų literatūroje, reiks su juo skaitytis. 

Abejoju ir saviškių ar daug jam davė gerą žodį už tai, kad jis 
nebent tik lietuvių literatūroje užeinamas rašytojas, kurs už savo 
didžius darbus ne tik nelaimėjo nė vieno supuvusio skatiko, bet 
dar ir pats dėjo. Tad nors garbės už tai praverstų truputis. 

Tad kiekgi tikrai yra švietėjų toje mūsų „šviesuomenėje“? 
Švietėjais vadinsime visus dirbančius draugijose ir rašytojus. 

Draugijose dar dar. Du trys dirba, penki šeši, nors posėdžius 
retkarčiais lanko, kur ištikimai tyli, jokio sumanymėlio per 
ištisą eilę metų nesugalvodami. 

Rašytojų... Knygelių retai pasirodo. Laikraščiuose — taip pat 
nedaug. Dar kai mokama... Ale kai nieko nemokama... Ar vel- 
niams gaišinti „brangus“ laikas? Sakytis, ką sopa ir kodėl? 
Kam? Visuomenės rinkai? Atsiprašom - tai „per brangūs“ jaus- 
mai, kad juos valkiotume po gatvės laikraščius... 

Laimingas, kurs nors taip sugeba pasiteisinti. Daugumas 
mūsų inteligentų, dvasiškių ir pasauliškių, be jokių pasiteisi- 
kad gerokai pasivėluodami nusiunčia vienai antrai redakcijai 
po verdingį. O pagirti už ką nors, pakelti jos energijai, ar pa- 
peikti, kad liautųsi dūkusi, ar padėti, jei ne didesniais raštais, 
tai nors mažmožiais iš savo apylinkės, tepaslenka vienas iš 
dešimties. Ne iš viso iš rašančių raštus į redakciją: tai būtų 
nemaža, bet dešimtasis, jei ne mažiau, iš pačių inteligentų. 

Kitas, sako, laiko neturįs. Kitas nemokąs. Ir viena ir kita - 
neteisybė. Laiko mums yra net per daug, ir tai visa mūsų ne- 
laimė: tai ištižina žmogų, aptvirkina, sustingina energiją ir 
jausmus. Siela pavirsta tokiuo pat grybu, kaip kūnas be darbo. 

Nemoka į redakciją laiško parašyti? Keista, kaipgi tad toks 
„inteligentas“ savo mažesnį ar didesnį mokslą išėjo? Ag ten 
buvo reikalaujama raštu išmislinėti, aprašinėti ir galvoti. Ne 
kiekvienas gali būti žodžio dailininkas. To niekas ir nereika- 
lauja. Ale kad nesugebėtų nė šiaip jau laiško parašyti, tai netie- 
sa. Tingi, nenori nei vienai valandai savęs prisiversti. Dienos 
dalykai laiške į redakciją išdėti nė kiek nesunkiau, kaip apie 
tai savo draugui raštu „papletkavoti“. 

Ne, ne tai! Tikroji priežastis, kodėl mūsų inteligentija taip 
mažai dalyvauja laikraštijoje, kad ji kažin kur praranda dalį 
gerų savo jausmų, per kuriuos, kaip per gysleles iš širdies 
varomas kraujas, pulsuoja idėjos. Ir raginamas, ir prašomas 
toksai inteligentas nebeklauso, nebepasigviešia nė ubagiško 
honoraro - vis dėl to, kad jam, kaip tam dekadentui išsigimėliui, 
visa - labai čia man! Jei mokslai, inteligentingosios profesijos, 

karjera daro mumyse jausmų ir energijos atrofiją, o ne juos 
sukelia ir sustiprina — tai savo Tėvynės geryneiga neveikiai 
tepasigirsime. 

Nepasiduokime, vyrai, tinginiui, judėkime į tą ar kitą pusę, 
bet tik judėkime. Ir klydimas geresnis už ištižimą ir mirtį! Mo- 
kykimės... iš mūsų mokinamos liaudies bent atsiliepti... Jung- 
tomis pajėgomis darykimės gerus laikraščius, nes ir čia be ko- 
operacijos nekils dalykas. 


VYRAI, DRĄSIAI! 


Buvo tokių laikų, kada rašytojams reikėjo slėpti ne tik savo 
pavardė, bet ir savo ranka. 

Neduok, Dieve, pateks ne tiems, kuriems buvo siųsta: pra- 
žuvai! Kaltins tave visokiais įstatymų punktais, darkys tau 
gyvenimą. Ir nebenusikratysi užsienių laikraščių bendradarbio 
dėmės, kaip nebenusikrato katorgininkai savo nešlove. 

Bet tie sunkūs laikai jau praūžė. Gyvename jau kur kas 
didesnėje laisvėje. Nei savo ranka, nei savo pavardė nebėra ko 
beslėpti. O tačiau senuoju papratimu tebeslepiame. Slapstomės 
už savo pramanytųjų pravardžių, lyg ragindami, kad mus at- 
spėtų, kad mūsų ieškotų. Kaip kūdikiai: užsiglaus už spintos 
ar teužkiš vieną galvą ir šaukia: 

- Ku - ku-kū! 

Suprask: tu turi iš karto jo nematyti, tik per ilga teatrasti: 

— Ėgi čia! 

Amerikoje man teko pažinti vienas antras vadinamasis „Ko- 
lumbo karžygis““. Jie atvirai nešiojasi ant krūtinės gražų, didelį 
auksinį draugijos ženklą, tačiau dedasi - slapukais. Tai ištiki- 
miausių katalikų draugija; kad sumanytų, dangaus katalikybei 
prilenktų. Kokių ten paslapčių bereikia? Ir kad reiktų, negalėtų 
turėti kaipo tikri katalikai, ištikimai klausą savo vyriausybės, 
o ne savu baudu dirbą. Tačiau: 

— O, mes susirišę paslaptimis, kurių niekam nė mirdami 
negalime pasisakyti!!. 

Tai prasimanymas airišių?, kurie per du šimtu metų perse- 
kioti už katalikybę, taip įprato į kieto slaptumo draugijas, kad 
be to kone nebesupranta draugijų. 

Nu, ir teryžties! 

Ale mes, ne taip ilgai paslapčiomis dirbę, turėtume veikiau 
tuo įpročiu nusikratyti. Tesižinai, kuriems ir vėl bene teks seno- 
viniu būdu dirbti. Bet kiti... 

Žiūrėkime, kas darosi laikraščiuose. 

Retai kada užtiksi tikrą, aiškią pavardę. Dirbdamas pirmame 
visokių valdžių leistame dienraštyje „Vilniaus Žiniose“, tai 
laikiau paprastu, nors nemėgiamu dalyku. Kiekai metų praėjus, 
maniau tą įprotį jau pamestiną esant. Ir pradėjęs dirbti „Vil- 
tyje“, svajojau bent tą laikraštį būsiant idealų savo atvirumu. 

Ir šaukiau: 

- Rašykimės tikrosiomis pavardėmis, o ne pravardėmis!3 

Ir čia balsas paliko bešaukiąs girioje. 

Dar praėjo devyneri metai, ir ta paslaptingumo manija vis 
tebeviešpatauja. Tad ir rūpi man dar sykį šūktelėti: 

- Laikraščių rašytojai! Kada gi išdrįsime be kaukių pradėti 
skaitytojams rodytis? 

- Ar tai jau taip svarbu, kad už dėjimą tikrų savo parašų po 
raštu atkakliai kovoti? 

- Labai svarbu! - pasakysiu aš, patyręs laikraštininkas. Pa- 
sakys ir pedagogas. 

Keleriopu tikslu nededama tikros pavardės į laikraštį. Saky- 
sime, man pačiam nebūtų paranku, jei mano, kaipo kunigo, 
pavardę valkiotų po afišas, teatrų recenzijas, t. ir t. 

Gerai, jei gerai. Bet peikiant - nepadoru. Kitas tebetarnauja 
ir yra verčiamas nesisakyti atviro žodžio savo vardu. Kai kame 
neišvengiama pravardė. Bet tik kai kame, dažniausiai bele- 
tristikoje. 

Bet mūsų inteligentai dažniausiai be jokio tikslo nededa savo 
pavardės. Rašo mūsų laikraščiams iš karo lauko gydytojai sa- 
nitarai. Bet kas jie? Ag ir rusų laikraščiams jie rašo. Tik visur 
pasirašo. Mums - ne. Rašo iš draugijų veikimo. Bet kas? Dievai 
juos žino, kas ten tais dalykais rūpinasi, jų domėjas. 

Tokiuo būdu mes nežinome, kas kame yra veiklesnis, gyves- 
nis žmogus, idant kur reikalu galėtume į jį kreiptis. Mūsų slapu- 
kas savo rašiniu tuo nusikrato, kaip kokia nešvarybe. Žinokitės, 
darykite, ką norite, tik susimildami nesisakykite iš manęs tai 
gavę, nes man baisiai nesmagu... 

Ir kodėl gi tau nesmagu, kad laikraštyje stovės tavo pavardė? 
Ar tai tokia negraži ir negarbinga vieta? Ar tai neteisybė? Tau 
pačiam gražu, tu pats bent sau vienas pasidžiaugsi, radęs savo 
slapyvardę. Tai pakursto bent tavo tuštybę. 

- Veizdėkite, juk ir aš jau esu spausdinamas autorius!.. 

Džiaugiasi ir nedrįsta. Ir elgiasi nelogiškai, ne kaip inteli- 
gentas. Daug yra gyvenime neišpainiojamų paslapčių, dalykų, 
į kuriuos netesime atsakyti. Tame tarpe ir šisai - mūsų inteli- 
gentų neišaiškinama, niekuo nepateisinama atvirumo baimė. 
Lietuvių „Molčalinai“*. Ak, kad tik niekas nieko apie mane! 
Tegu niekas nežino, kad aš „rausiuos“, o ne plačia vaga teku... 

Mūsų žurnalistų inteligentų slapukų niekaip neišteisinsi. 
Slėptis 99 atsitikimuose iš 100 nėra jokio senso. 

Ir mūsų sodiečiai korespondentai seka šviesesnių pramintais 
takais. Ir jie — slapukai. Jie išteisinami, tik nepagiriami. Ir ne- 
pagirs jų visų pirma visuomenės auklėtojai, pedagogai ar kaip 
juos pavadinsi. 

Mūsų sodietis dar nesuprato, kad laikraštis žmones mokina, 
brendina ir taiso ne tiktai bardamas. Ir jis visų pirma baras. 
Dažnai labai šiurkščiai, negražiai, užgaulingai. Dažniausia ge- 
ru tikslu, kad pasitaisytų. Bet neretai ir labai negarbingu tiks- 
lu, kad tokiuo būdu įkandus nemėgiamas žmogus ir jam at- 
keršijus. 

Aš pažinau vieną puskvailę Katrę, baisią nepraustaburnę. 
Ją dažnai parapijonys samdosi už 5 kapeikas, norėdami ką 
iškernoti. Ir ji pusvalandį sekioja paskui parodytą žmogų, 10- 
dama ir išmislinėdama. 

Mūsų sodiečiams laikraštis su jo naujienomis — tai ta ne- 
praustaburnė Katrė. Nurašysiu, užsiundysiu, ant ko norėsiu, 
ir tegu išdeda jį, o aš, iš šalies žiūrėdamas, trinsiu rankas ir 
džiaugsiuos, pigiai atkeršijęs. 

Ne, vyrai! Susimildami, branginkite laikraščio skiltis! Laik- 
raštis juk visuomenės sakykla. Jis mūsų gyvenimo nušvietėjas 
ir mūsų takų tvarkytojas. Ne jis pats, bet mes patys. Laikraštis 
vieša vieta, iš kur kiekvienam leidžiama prabilti į labai drau- 
gingus klausytojus, į kelius tūkstančius. Taigi prašykime balso 
tik tada, kada turime ką šlovingą pasakyti, kada mūsų širdis 
neleidžia mums tylėti nepasakius, kas negera, kas taisytina. 

Rašai į laikraštį apie kokį peiktiną dalyką. Rašyk skaudžia- 
ma širdimi ir didžiu noru, kad taip nebebūtų. Taigi rašyk taip, 
kaip kad gyvais žodžiais kalbėtumei taisomam žmogui. Sutikai, 
pasisveikinai ir sakai: 

- Žinai, man tai ir tai rodos netinkama ir taisytina... 

Tokiuo gi būdu tada tepakalbėsi, kai visą savo vardą ir 
pavardę padėsi. Doras žmogus niekuomet nenumyks, nenu- 
tylės, matydamas nedorumą ir paklydimą. Ir į akis, ir už akių 
papeiks. Ir nedorėlis, tai žinodamas, kad jo nepakenčia, bent 
slėpsis su savo nedorybe, bent viešai nedrįs girtis ja ir gašavotis. 

Dažnai mes negalime prieiti to pakeikiamo žmogaus ar žmo- 
nių. Tai rašome. Vis viena taisome kokiame dalyke viešąją 
nuomonę. 

Garbė ir šlovė bloga taisytojams. Žemiausis ačiū visuo- 
menės veikėjams ir jos veikimų parodytojams! Tai ir ko gi čia 
slapstytis? Veikime atvirai, drįsdami pasisakyti, kas esame. 
Nevartokime be tam tikro priverstino reikalo slapyvardžių. 
Bet po kiekvienu didžiu ar mažu savo raštu dėkime tikrą 
savo pavardę! 


DĖL ŠVIETIMO DRAUGIJŲ MOKYKLOS 


Ne taip seniai sako man vienas mokyklų inspektorius: 

- „Saulės“! mokyklos tedera į prirengiamąsias mokyklas, 
kad iš jų lengviau būtų pereiti į ministerijos pradedamąsias. 

— Kaip tai: iš prirengiamųjų į pradedamąsias? Tai keliais gi 
laipsniais žemesnėmis už ministerines laikai tamsta „Saulės“ 
mokyklas? - nustebau, visai nelaukęs tokio paliudijimo. 

- Vienu, užtat pilnu. Privatinės mokyklos, ne vien tik „Sau- 
lės“, labai geros mokyklėlės tos rūšies, kaip kitkart buvusios 
ar tik mėgintosios „Školy gramoty“?. Aukštesnės programos 
jos negali išeiti, kaip išeinama liaudies mokyklose. 

— Kodėl gi negali? Laiko turi tiek pat, mokinių ne daugiau, 
jei ne mažiau vienam mokytojui saulininkui ir skarbavikui“, ir 
pačių mokytojų mokslas ne mažesnis kaip skarbavikų.... 

Inspektorius, žmogus labai sukalbamas, žinoma, išgiria pe- 
dagogikos sritis vyriausybės mokytojų seminarijose, didesnį 
jų nuoseklumą vyrų lavinime ir kitus dalykus, kurie padarą 
seminarijos auklėtinį kur kas labiau išsilavinusį, mokslingesnį, 
nei tai padaro privatinės mokyklos. Vis dėlto ne čia esąs pats 
svarumas. 

- Vyriausybės mokyklų mokslo žiūrima, jis sekamas, darbš- 
tieji mokytojai pagiriami ir jiems atlyginama, o netikusieji atsta- 
tomi ar kitam geresniam antrininkais duodami. Mūsų mokyk- 
lose eina „sorevnovanije“ - varžytynės, lenktynės, kas daugiau 
išmokys ir pas inspektorių bus geriau užrašytas. O kitur to 
nėra... 

Tokį pašalinių mokyklų padėjimą jautė ir pati „Saulė“. Aggi 
ji pirmoji sumanė laikyti nuolatinį savo inspektorių p. Tomą 
Žilinską'. Tik valstybės vyriausybė pasipriešino. Girdi, pasi- 
darys švietimo ministerijoje savo ministeriją. 

Aš toli gražu neesu linkęs griežtai taip manyti, kaip mano 
anasai pažįstamasai apskrities inspektorius. Vis dėlto negaliu 
iki šiol nusikratyti ta antmesta mintimi, kad pašalinės mokyklos 
skursta, stigdamos inspekcijų. 

Ką mes iš tikrųjų žinome apie savo mokyklas? „Saulės“ mo- 
kyklas dažniausiai steigia klebonai. Tiesa, jie sudaro parapijos 
komitetą. Bet kada devynios dalys išlaidžių reikia išlyginti savo 
pinigais, tai klebonas ir yra alfa ir omega, pradžia ir galas, visos 
mokyklos. Jei jis ieškos ir ras tinkamų mokytojų, jei paskui 
netingės patsai įkišti nosį per lekcijas, jei pagaliau, ir tai svar- 
biausia, klebonas bus žmogus šviesus ir, kišdamasis į mokymą, 
bent nesikiš į tuos dalykus, kurie užgriebia pedagogikos sri- 
tį, - tai ta mokykla gyvuos ir sparčiai švies. 


+ 139 


Kils, žinoma, šimtai keblumų. Ne taip kantrus mokytojas ir 
mokytoja ims pykti, kam juo netiki, kam seka, „šnipinėja“, kam 
reikalavimus stato. Bet tai niekai. Inspekcijos reikia ir jos kiek- 
viena mokykla, kiekvienas kad ir sąžiningiausias mokytojas 
jos privalo. 

Čia neį vietą būtų minėti tokie nesusipratimai, kaip su Biržų 
ar Svėdasų mokyklomis dėl mokytojų mainymo. 

Imkime dabar bent kurią kitą lietuvių švietimo draugiją: 
„Ryta“, „Žvaigždę“, „Žiburį““, kurios laiko daugiau ar mažiau 
mokyklų. Iš tų, man matos, vienas „Žiburys“ telaiko savo ins- 
pekciją, ir tai gal dėl to, kad didumas jo mokyklų čia pat. Ar 
jos suskuba eiti tokią pat programą kaip ir valsčių mokyklos, 
to aš, per toli gyvendamas, nesu patyręs. 

Dar mažiau bežinau apie „Rytą“. Ir visai dar nesuskubau 
prisižiūrėti „Žvaigždei“. Mūsų mokyklos tikrai pilietiškai pa- 
sielgtų per kvotimus pasikvietusios laikraščių atstovus. 

Pagaliau šiuo sykiu visai man nerūpėjo pagirti ar papeikti 
viena ar kita mūsų švietimo draugija. Ir be tuščių žodžių 
kiekvienas tai numano, jog ir vienoje, ir kitoje yra mokytojų 
dideliu pasišventimu, yra tinginių ir apsileidėlių: yra tokių, 
apie kuriuos, neilgai trukus, reiks ilgai rašyti ir džiaugtis, yra 
ir tokių, kurie sulig šių metų turėtų kitur pasiieškoti sau 
duonos. 

Aš šią košę užviriau taip sau, dėl patvirtinimo mūsų mo- 
kytojų energijos. 

Amerikoje mums rodė parapines mokyklas, prieš kurias dr. 
Graičiūnas“ kurį laiką vertė kalnus. Paklausti dėl tų priekaištų, 
mums atsakydavo: 

- Parapinėse mokyklose daugiau vaikai mokosi ir daugiau 
išmoksta neg public schoolose". Čia mokosi utrakvistiškai, t.y. 
dviem kalbom, ir vis dėlto į aukštuosius viešųjų mokyklų sky- 
rius mūsieji eina pirmaisiais. 

Bepigu taip girdėti. Ale ten mokina... vienuolės, ir tos te- 
gauna... juodą putrą ir šiurkštų drabužį, ir jokių būvio page- 
rinimų nei paaukštinimų jos nelaukia - dirba ne už algą, bet 
kad tokia jų pareiga. 

Ne vienuoliams ir vienuolėms reikia algos; ir algos geros, kad 
jie galėtų iš jos gražiai misti ir net savo šeimynėlę susidaryti. 
Toks tai paprastas daiktas. Vis dėlto ir mūsiesiems pirmoje vie- 
toje turėtų būti pareiga, o ne kelios dešimtys mėnesiui rublių. 

Kol neturime dar jokių kontroliuojančių inspekcijų, ta pa- 
reiga ir reikia priminti. 

Nėra inspekcijų, tai ir be jų apsieisime. Paliudijimų žurnalą 
atstos mūsų širdžių paliudijimas, inspektorių atestaciją - mo- 
kytojų žmonių garbė ir patriotų nuovoka. 

Ir teisinga! Šimtą kartų teisinga! Jei žmogus nesusivaržęs 
apsiėmimais, gera valia padarytais, jei pasirinktas darbas nebus 
jam tikęs, nebus mielas, tai statyk po keletą skarbavikų ins- 
pektorių - naudos nė kiek nebus. 

Kas eis į privatinės švietimo draugijos mokyklą, pagerb- 
damas tuos žmones, kurie draugiją sudarė, ir tuos, kurie pra- 
kaituotą skatiką sumetė mokytojui ir butui užmokėti, tas ir be 
priežiūrų eis, kaip į kokią misiją: ne tik kultūrinę, valstybinę, 
bet ir tautinę, ir dorinimo misiją. 

O, daug iš to naudos, kas supranta, kaip sunkiai sužvejotas 
privatinei mokyklai išteklius! Savo širdies turto jis tiek pridės 
prie mezliavų, kad materialių dalykų nė matyti nesimatys už 
jos storos sienos. 

Taip yra nusprendęs Rygos miestas, sumanęs susirašyti. 

Ir nepasikliaudamas pinigais, pasinaudojo jaunų žmonių 
sąžiningumu. 

Gal ir gana palyginimų... 

Kas turi ausis, gal ir išgirs. 


KOOPERACIJA - 
TEISINGUMO MOKYTOJA 


Pas lietuvius labai daug dalykų išeina atvirkščiai. Sakysime, 
kaip žmonės suprato naudą bendravimosi? Vis darydamies tei- 
singesniais ir išmaningesniais. Laukiniai Žmonės, ag ir jie mūsų 
broliai, visa, ko tiktai nėra kam apginti, kiekvienas velka ant save. 

Kai jam pasiseka kas nutverti, tai jis džiaugias ir sakos lai- 
mėjęs. Nebe visai laukiniai pasako: ne mano, tai ir imti nega- 
liu — bus nuodėmė. Dar labiau išsimiklinę pagalvoja, kada jam 
bus daugiau naudos: išsidraskius kurį didelį daiktą ar čielybėje 
jį naudojus? Ir negrobia kiekvienas sau ne tik dėl baimės nuo- 
dėmės, bet dar suprasdami kitaip didesnės gausią naudos. 
Pasistato iš vieno kokią trobą šventyklai, bažnyčiai, magazinui 
ir nebeplėšo jos kiekvienas po gabalą. Bado dienoms supila 
pyliavą ir nebeišvagiliauja jos. Ar maža bendrų reikalų? Pa- 
skaityk bet kurį mūsų laikraštį ir tu pirmų pirmiausia užeisi 
kooperacijos, bendravimo reikalus ir prisiklausysi, kiek iš visa 
to išmaningiems žmonėms naudos. 

Taigi religija, kultūra, darydami žmones vis teisingesnius 
ir išmaningesnius, veda visus ne tik į brolybę-vienybę širdies 
dalykuose, bet ir į vienybę kišenės reikaluose. 

Ar šiuo keliu mes priėjome kooperacijos, prie bendravimo 
ūkyje ir vaizboje, ar mūsų vartotojai ir rateliai iš kokios mašinos 
išspruko, tiek to. Gana, kad mes jau mėginame bendrauti ir 
prie to darbo lavintis... teisingume ir išmonėje. 

Štai kame mūsų gyvenimo atvirkščiumas. Ir tai man rūpi 
kaipo savo dalykėlį pridėti prie visos krūvos įrodymų, kiek 
yra žmonėms naudinga kooperacija. 

Ką pridėti? Gi kad kooperacija pratina mus neraikyti viešojo 
pyrago, pratina mus būti teisingais net tada, kada niekas ne- 
mato, kada net pačių sąžinė nemato, neišmetinėja. Ko nepasako 
sąžinė, pasako išmonė. 

Kiekvienas mūsų, sakysime, per metus suvartoja visa ko už 
100 rublių. Kad aš už visą šimtą iš karto nusipirkčiau, aš lai- 
mėčiau penkiarublę nuleistą. Bet man tiek pinigų nėr. Tai aš 
susitaręs su kitais susidarau šimtą iš dešimtų, tą šimtą apver- 
čiu per metus dešimtį kartų ir taip pat laimėju penkiarublę ar 
net dešimtinę, už kurią gaunu daugiau man reikalingų ar tik 
gražių daiktų. 

Bet aš sudėto kapitalo negaliu draskyti. Tam sykiui aš sava- 
vališkai pasiimsiu savo penkiarublę. Ale paskui nebe tiek besi- 
vers, nebe tiek beduos pelno. Ir aš, vieną sykį pasigobėjęs, daug 

sykių būsiu baudžiamas. Tai ne gešeftas. Didesnio gešefto esa- 
ma - būti teisingam ir svetimą auksą vartojant. 

Sumanėme statyti valsčiaus namą ar mokyklą. Mes, vals- 
čiaus rinktiniai — įgaliotiniai, sulygom su statytoju, padarėm 
kontraktą, užrašėm bausmę už neišpildymą. Bet statytojas davė 
mums visiems po pusantro rublio ir pastatė daug menkesnę, 
neg sukalbėta. Iš pradžių mes apsidžiaugėm, gavę paprikų. Bet 
jau antrais metais gavome apsidėti po pusantro rublio neti- 
kusiems namams pataisyti. Ir mums nieko neliko. Neilgai tru- 
kus, ir vėl po kiek. Ir galo nesimato. O kad būtume buvę teisingi, 
tą bendrą reikalą - statymą būtume išpildę kaip reikiant, ir 
tęviršt nebūtų reikėję „mirskųjų“! kasmet didinti. 

Kiekvienas žmogus skyrium ir ypač draugėje galų gale vis 
pritaria teisingumui Mozės įstatymo: nevok. Tad ar bereikia 
apie tai kalbėti? Oi, kaip reikia! Mes, lietuviai, drįskime tai 
pasakyti, neesame pakaktinai teisingi, nors svietas mus laiko 
ir gerais krikščionimis ir nebe laukiniais žmonėmis. Skaudu 
prisipažinti, bet ką darysi, kad sopančiai reikia. Ir tas reikėjimas 
vis didėja, ne mažėja. 

Paprastų vagių seniau būta mažiau. Tai parodo mums seno- 
viniai menki užraktai. Arkliams geležinių niekas nedėjo. Žulikų 
vagilių ir dabar gal ne per daug, nes įstatymai juos per smarkiai 
baudžia. Arkliavagiai gauna kone po ketverius metus sunkiųjų 
darbų ar kalėjimų. Tie žmonės pagedę, blogai išauklėti, sakoma, 
ne dorinti, ne šviesti ar apsigimę nusidėjėliais. Jie, sakoma, 
reikią uždaryti skyrium nuo gerųjų žmonių. 

Bet kai atverčiame antrą pusę ir tų gerųjų, neką geresnį 
pamatome. Jie, mūsų gerieji, taip pat - vagys, tik jiems kažin 
kodėl tas vardas nepridedamas, nei jie patys savęs vagimis 
nelaiko, o gal nei kunigui neišpažįsta. Tai visi tie, kurie nors 
kiek prisiderina prie visuomenės pyrago. 

Lietuvių sąžinę tame dalyke apgadino valsčiai. Buvo laikų, 
tuoj po baudžiavų, kada valstybė neturėjo tinkamai prirengtų 
žmonių į valsčius. Siuntė tad bet ką nutverdama, bet tik iš 
vidurinių gubernijų. Nei jiems čia brolių, nei giminių. Šiandien 
čia, rytoj grįš atgal į savuosius. Ir skubėjo kiekvienas prisiplėšti. 

Ir ėmė už kiekvieną mažmožį: sykį, kad ką padirbo, kitąsyk, 
kad nieko nedirbo; sykį, kad užtarė, kitąsyk, kad kur nutylėjo 
ir nematė. 

Ir pagedo lietuvių visuomenės sąžinė. Pradėjo ir patys lietu- 
viai taip manyti, kad neimti tegali pats nuo savęs, kai savo 
darbą dirbi. Kaigi dirbi ką nors visuomenei, tai būtinai reikia 
imti. Ir imti kuo daugiausia, kiek tik paimama kokiame atsiti- 
kime. Bet jei negalima daug, gerai yra nors keletą grivinų gavus, 
bet tik ką nors gavus iš kito į savo kišenę ar į pilvą. Ėmėm, 
gėrėm... Ir nėmaž mums širdį neskaudėjo, kad mūsų visuome- 
niniai dalykai kreivai eina, nes juos tik samdinių rankos tedirba. 
Nėmaž neėmė nerimas, tad taip elgdamies kits kitą suėsim ir 
beliks iš mūsų, kaip iš tų Radvilos šunų? tik vienos uodegos. 

Visuomeniniai vagys mums nebe vagys, tik laimingi ar gud- 
rūs, kad prisiplakė prie tokių darbų, kur prie delnų prilimpa. 

Be senovės valdininkų, antrieji lietuvių visuomenės sąžinės 
gadintojai buvo ir tebėra vertelgos žydai. 

Aš dar tebeatmenu tuos laikus, kai linų ant klojimo drėgno 
pado neklojo, vandeniu jų nelaistė, pirmuoju sortu antrojo ir 
trečiojo nevyniojo, sudurtinių pundelių nedarė, prie sėmenų 
tam tikro smulkaus tamsiai geltono žvyrelio nepylė, prie su- 
perfosfato pelenų ir žemių nemaišė. Visa tai ėmė daryti prisi- 
žiūrėję žydams perpirkėjams. Žydai pirko iš lietuvių geras 
prekes ir darė iš jų prastesnių, bet daugiau. Ir buvo jiems 
daugiau pelno. Lietuvis to pat pasigviešė ir pačiam perpirkė- 
jui ėmė davinėti apgadintas prekes. Ar daug laimėjom tam 
sykiui, nežinau. Žinau tik, kad tuo savo nesąžiningumu vaiz- 
boje patys pasikorėm. Mūsų linai ir sėmenai atpigo. Buvo 
laikas, kada visai jų nebenorėta imti. Traukta iš Pskovo. Dabar 
cypte cypiama, kad mums linai nebeduoda pelno, o nežinom, 
kas kaltas. Gi mes patys. Mes buvome neteisingi ir esame 
skaudžiai nubausti. 

Štai scena. Mažutė mergytė bėga oran autskario velėti, nes 
ateisiąs žydas jo pirkti. Močia suturi. Kam gi velėti, kad purvi- 
nas daugiau svers? Kūdikį įtikino. Jis paklausė, paklausė ir... 
išbėgęs autą dar labiau supurvino. Taip, jis laimės iš žydo 

dešimtą dalį skatiko. Bet visam amžiui bus pralaimėjęs savo 
teisingumą, sąžiningumą. Ar bus lamingesnis? 

Blogai, ką ir besakysi. Tad auklėkime lietuvių visuomenę 
žodžiais namie ir bažnyčioje, o darbais - bendrume. Sąžinin- 
gumą mums tegali sugrąžinti mūsų kooperacija, kai visi bend- 
rai paimsime savo dalykus patys vartoti, patys į pat galą statyti. 
Bendrai linus, bendrai javus. Tai regimas pelnas, jei ne sąžinė, 
pasakys mums: būk teisingas, nes už tai ne tik Dievas, bet ir 
žmonės geriau moka neg už nesąžiningumą... 

Dievo nebelabai bijom. Tai gal gešeftas ims mus mokyti. 


PATYS IEŠKOKITĖS RINKŲ 


„Prašom mums patarti laikraštyje, kaip galėtume savo linus 
atvežti stačiai į Rygą: į sankrovą ar verpyklą. „Garse“ stovi 
linams 70 rub., o mums žydai temoka po 44 rub., geresniems, 
o antriems tik po 30 r. Aš turiu trejų metų daugiau kaip 6 
birkavus, visi bene pirmos rūšies. Mano kaimynas turi apie 8 
birkavus ar gerų linų. Mes bijom, kad užėjus vokiečiams, galime 
sudegti ir likti be turto“. 

Panašių prašymų, reikalavimų, įsakymų redakcija gauna 
nemaža. Kad galima būtų visa tai padaryti, reiktų prie redak- 
cijos laikyti visas vadinamas informacijų biuras arba patarimų 
rūmas, ir tai visų nepatenkintumei, nes į vieną vietą viso ko 
nesurinksi, šimtų reikalų viena burna neapžiosi. 

Taigi mes ir į šį klausimą negalime atsakyti; dėl to vieno 
reikalo reiktų susikalbėti su bent keliomis ne žydų sankrovomis 
(žydai iš žydų teima), reiktų apvažiuoti verpyklos, su visais 
padaryti sankalbos, paskui ištirti, kaip galima pažinti linų rū- 
šys, kaip linai sušukuojama ir supakuojama, kaip gelžkeliu 
siunčiama. Ir dar ko daugiau. 

Tai kam gi ir kalbą pradėjom, negalėdami patarnauti? Gi 
paaimanuoti, kaip mes tebesame nerangūs, nevikrūs, kaip dar 
negalime apsieiti be tarpininkų žydų. O paaimanojus paraginti 
pačius savo nauda rūpintis. 

Mes labai keisti žmonės. Padirbame daug daug turto, už 
daug daug milijonų, o naudą iš to susigriebia mūsų tarpininkai, 
tie, kurie nei vargo, nei prakaitą liejo. Mes tebesame panašūs 
sliekams: jie žinda žemę, leidžia ją per savo vidurius ir padaro 
vaisinga. Bet pasisėja grūdus žmogus ir pyragus valgo jis. 

Supirkinėjimo kontorų yra netoli: Liepojoje, Rygoje, prie 
daugelio stočių. Bet mes tingime ten nuvažiuoti, susipažinti, 
išsiteirauti. Mes laukiame, kad koks driskis atvažiuotų į patį 
mūsų kiemą, duotų mums, kiek pats nori, lieptų savais arkliais 
nuvežti į kontorą ir ten pasižiūrėti, kaip negudrus tarpininkas 
paims krūvą pelno. 

Ir kadgi mes būtume tokie jau lėkausiai. Bet ne! Kai labai 
ko norime, tai vikrumo ir drąsumo mums gana. Ag atrandame 
darbo Anglijoje, Amerikoje, Argentinoje, Transvalyje. Antai 
raseiniškis įsigeidęs veislinio driganto. Nuvažiavęs patsai vie- 
nas į Belgiją, nusipirkęs už 1500 rublių ir parsivežęs. Nenusi- 
minęs žemaitis vėl nuvažiavęs į Belgiją, susiieškojęs jau dri- 
gantą už 3000 rub. Įbridęs į skolą lig ausų. Bet po kelerių metų 
jau buvęs viską išmokėjęs ir šiandien patsai parduodąs arklius 
po 1500 rub. 

Turint už tūkstantį rublių prekių, nejaugi neverta pustretinė 
išleisti, nuvažiuoti į pat galą, kur tos prekės priimamos? Apsi- 
skaitykime. Du kaimynu turi 6-8, viso 14 birkavų gerų linų. 
Žydai ant vietos jiems duos po 44 rub., viso 616 rub. Rygoje po 
70 rub. -980 rub. Tegu sau Rygoje duos dešimčia rublių pigiau 
kaip žmogui, su kuriuomi neturi kontrakto, ir tai duos 840 r. 
Tai bus 224 r. daugiau. Išleiskite dabar visą šimtą, bevažinė- 
dami, turgų beieškodami, ir tai dar liks 124 r. daugiau. 

Teiraukitės, pažinkite apylinkę, pasipažinkite su pirkliais! 
Jei patys netesite, tegu jūsų ūkio ratelis tuo užsiima, susipažįsta 
ir kontraktus padaro. Tik jau apsiėmę duokite tokių gerų pre- 
kių, kad ir kitą kartą į jus šauktųsi, o nesispjaudytų ir nekeiktų 
jūsų už nesąžingumą. Gerai padaryta atsiliepia, ir blogai pa- 
daryta atsirūgsta. 

MŪSŲ ŠEIMYNŲ VĖŽYS 


I 


Čia ne apie tą vėžį bus kalbama, kurs, nuo lietuvių pasakos 
betariant, akis iš Dievo ne į tą galą gavo. Ir ne apie aną baisiąją 
nebepagydomą ligą, kurią medikai vadina - cancer. Bet apie 
panašią lietuvių sielų ligą, kuri dažniausia pasirodo lietuviams 
sudarant šeimynas, atseit vedant žmonas. 

Kūno vėžys, įsimetęs į kurią bent dalį, ją pirma sukietina, 
sustabdo jos veikimą, daro nebegyvą, paskui ima pūdyti, už- 
krečia visą kraują, votimis verčia, iš tolo smirda, pagaliau persi- 
meta ant vėžiuotojo vaikų ir jo vaikų vaikų. Vadinas, sunaikina 
ne tiktai patį žmogų, bet ir visą jo sėklą, kad niekados nebeatgytų. 

Kūno vėžio pradžios, tų gyvių, kurie tiek jeibių pridaro, 
ieškoma Paryžiuje garsiame gydytojo Pastero institute!. Lietu- 
vių šeimynų vėžio antkryčiams bakterijas lengvai susekė p. Ja- 
roslavas R.*? ir tas bakterijas praminė „lenkėmis“. Ne iš pa- 
triotizmo, nors pats yra kilęs iš aršiausios lenkiškai bajoriškos 
giminės, bet kad taip yra, kad daugumas lietuvių, nuklydusių 
svetur iš tėvynės, taip inteligentų, taip pusinteligenčių ir net 
visai prasčiokų, veda svetimtautes, dažniausia - lenkes. 

Visi lietuviai smarkiai palinkę į šeimyninį sugyvenimą. 
Vienstypių bernų veik nerasi. Arba veda, arba nevedę su mote- 
rimis sugyvena. Ir šiada ir tada jie pasirodo puikūs vyrai, švel- 
nūs, nuolaidūs pačioms, be galo mylį vaikus, darbštūs duonos 
pelnytojai, retai - uždirbtų turtų veltklaidžiai. Tokiais teigia- 
mumais papuošti, jie visai lietuvių visuomenei sudaryti duotų 
tvirčiausios medžiagos — geras savo šeimynas. Ir jų duoda — 
sodiečiai. Bet neduoda jų mūsų šviesuomenė, mūsų ama- 
tininkai pramonininkai turtuoliai, mūsų visokios kitos rūšies 
miestiečiai, nes juos gyvus suėda vėžys — svetimtautės pačios. 

Kelintasis mūsų šviesuolis, kad ir aršiausias savo tautos my- 
lėtojas, kad ir nusistatęs neperžengiamus programos punktus, 


* Žiūrėk „Viltyj“ 1907-8 m. 

į savo gyvenimo programą ar planą įsideda šį: vesiu tik šviesią, 
dorą lietuvaitę? Gal tik vienas iš dešimties. Kiti visas savo 
programas, visus planus lengvai, be jokio sąžinės išmetinėjimo, 
už turtus lietuvis atsiduoda merginai, dažniausiai ir veda netur- 
tes; ir ne už karjerą, kad padėtų greičiau aikštėn išsimušti, daž- 
niausiai jie palieka antraeilėse vietose, savimi nekupšauja, anot 
žemaičių; ir ne už lyties skaistybę, padarytą iš vandens putų ir 
nudažytą spinduliais; tokių rinktinių gražuolių nė nesimato. 
Ne, lietuvis negodus, savo garbę supranta, ir ne per didelis 
estetas jis, visa jo nelaimė - silpnybė, kad netesi atsiturėti pa- 
prastam moteriškumui. Už tą vieną lietuvis atiduoda savo par- 
tiją, savo tautą, savo visuomenę, savo kalbą, visą save dabar ir 
ateityje. Lietuvis, vesdamas sodžiuje, telaimėja kraitį. Svetur 
jis dažniausia pats moka už pačią, ir taip brangiai, kaip nė 
vienas Sibirijos sartų3 ar buriatų turtuolis. 

Senis Budrius tris sūnus išsiuntė į visokius kraštus visokiais 
reikalais“. Ir visi trys sugrįžo, nieko kito nelaimėję, kaip tik po 
mergą svetimtautę. Ir karaliauja jos, visu kuo aprūpintos, duona 
ir meile, pajuokdamos savo „poczciwych durnilėw““, bet ir at- 
sileisdamos už tą pat. (Žiūr. Mickevičių, Ožeškienę: „Pokocilo 
się i dam w nogę“)“. Jos vienos sudaro griežtai visą šeimyninį 
lietuvio gyvenimą. Su jomis į lietuvio butą įeina svetima kalba, 
svetimi papročiai, svetima tikyba. Visa svetima. Ir viso to liurbis 
lietuvis nebemato arba stengias nebematyti už vieną — mote- 
riškumą. Daugiau už nieką, nes gavęs ir biedną, ir veidu bjaurią, 
ir dūšios raganiškos, vis dėlto palieka avino paklusnybėje, Fon 
Vizino bajoru, kurio akys, pačiai esant, nieko nebemato". 

Neskundžia Dievas lietuviui ir vaikučių. Bet kiek jam iš jų 
džiaugsmo? Tiek, kiek vištai iš išperėtų ančiukų. Tėvas sau, 
vaikai su motina sau. Tai dar gerai. Aršiausia, kad į senatvę, 
kada jis, kaipo patinas ir juodnugaris darbininkas, nebereika- 
lingas, vaikai su motina kyla prieš tėvą, ima jį nieku laikyti, 
žeminti jį ir jo kiltį, ir jo tautą, ir visa tai, kas jam buvo kitados 
miela ir brangu. Nebeleidžia jam skatiko išleisti tiems daly- 
kams, kuriems, jaučia, privalėtų duoti. Taip sukietina širdį, api- 

pūdo būdą, pavagia iš jo vaikus. O teduoda už tai vieną minėtą 
moteriškumą, kurs tačiau bene tik trumpam laikui jį tedaro 
laimingą. 

Esti, tiesa, bent kiek išimčių. Bet, ak, kaip reta! Mes jau 
laikome kieto būdo, kone dvasios milžinais tuos vyrus, kurie 
melstinai išmeldė iš savo karalienių, kad jos nors retkarčiais 
teiktųs su jais ir jų vaikais nors laužyta lietuviška kalba pa- 
kalbėti. Rodos jau, kad tai daug laimėta, o iš tikrųjų tai tik 
stengimasis atsispirti ant plyno ledo. Vaikai vis tiek bus apga- 
dinti, iš po jų kojų bus perpus ištraukta tautiškoji atspirtis. Tad 
paaugę jie nebesirūpins nė tą truputį lietuviško tautiškumo 
palaikyti. Maža to, vyras „goliatas“, privertęs savo kūno ir 
dūšios karalienę laužytai kalbėti, pats pramoksta tos laužytos 
kalbos, pats sudaro namie tokį žargoną, neinteligentišką ir 
neestetišką kalbos kraipymą, kad net gaila ir gėda iš šalies 
žiūrint. Tatai kiek laimėta! Tikriau tatai kiek ir šiame dalyke 
lietuvio pralaimėta!.. 

Norint tada lietuvius nutautinti, visai nereikia jokių var- 
žymų, jokių didelių priemonių: gana atsiųsti mergų, ypač len- 
kių. Ir apie Lenkijos laimėjimus taip pat teisingai galės pasakyti, 
kaip kitą kartą buvo sakoma apie Austriją: tegu sau kiti kraštai 
kariauja vargsta, kraują lieja, tu gi, laimingoji Austrija, tik te- 
kėk - daugiau svetimų kraštų laimėsi. 


II 


Lietuviai linkę į šeimyninį gyvenimą, tik ne visi tesugeba jį 
tinkamai sudaryti. 

Dalį jaunų vyriškių mes, kaip ir kitos tautos, numetame į 
paleistuvystės mėšlyną. Kokia tai dalis, sunku susekti, nors ir 
mėginta tai padaryti anketomis. Spėjame tik, kad ta dalis didelė. 
Spėjame sulig žuvusių mūsų akyse, gyvų sukirmijusių, proto 
netekusių ir kitokių, kurių aiškūs nesusiturėjimo ar tik pakly- 
dimo ženklai. Kokios neapsakomos vertės buvo tie žmonės, 
kiek jie savo gabumais ir talentais būtų nusvėrę neturtėje mūsų 
visuomenėje!.. Geriau tai užleiskime neperregiama uždanga; 

per labai sopa širdį, per brangi vis dėlto jų atmintis. O seniau, 
atmenu ir kiti sako, geriau buvę. Neturčiai lietuviai per daug 
mokyklose dirbdavę, kad beliktų laiko ištvirkauti. Ir buvę lie- 
tuviai jaunikaičiai garsūs savo nusiturėjimu ir skaistybe. 

Neturtas vagia iš mūsų antrą dalį, gal dar didesnę, vyriškių. 
Išėję mokslus, mūsų jaunikaičiai turi tuojau griebtis darbo, 
duonos pelnytis. Ir paprastai sunkaus darbo, kurio tegaunama 
be užtarytojų, be protektorių. Nebėra laiko po svietą pasitran- 
kyti, dažniau draugystėse pasimatyti, pasišnekėti, o tuo tarpu 
geriau su kitos lyties asmenimis pasižinti viens antram patikti, 
na, tinkamas poras sudaryti. Maža matęs mūsiškis, dažnai ir 
beveik nieko nematęs, lengvai pavergiamas pirmosios moteriš- 
kės. Jei senmerges pikta patarlė pašiepia: nors už jaučio, bet 
tik vyrą gaučiau, tai jauniems mūsų vyriškiams taikinama dar 
piktesnė patarlė, kurios, gailiuos, dėl jos per didelio nepado- 
rumo negalįs čia įrašyti. Pirmoji lietuviui geroji, karalienė, už 
kurios jis nieko daugiau nebemato. Bent tam sykiui. O bent 
kiek vėliau, kad ir norėtų jau kai ką daugiau pamatyti, tai jau 
paprastai esti per vėlu... Jau apipina vortinklis, menkas pažiū- 
rėti, bet nebegalimas sudraskyti ir numesti, kaip kad yra man 
atvirai pasisakęs vienas toks nelaimingas. 

Jam pačioje gyvenimo pradžioje pasipynė našlė, dvylika 
metų už jį vyresnė, jo nekenčiamos ir niekinamos tautos, ne- 
skaisti pažiūrėti, jau pradėjusi tižti. Bet gera buvo... Aršiausia, 
kad ji turėjo visiškai dailią, gimnaziją jau išėjusią dukterį, ji 
jam būtų buvusi pora, nes ir nuomonių buvo šviežesnių, ir 
lietuviškai kibo gera valia mokytis ir buvo išmokusi. Ir patiko 
jam. Bet... jau buvo per vėlu. Ir gyvena nabagas, nei pakartas, 
nei paleistas, nešliubuotas, bet surištas. Gyvena ir baigia senti 
globoje senos raganos, atsisakęs nuo tėvynės ir griežtai visų 
savo giminių. 

Kitam pasipynė tarnaitė. Gera ir ta buvo. Svetimtautė, sve- 
timo tikėjimo. Prigyveno vaikų. Reiktų jie įteisinti. Bet kaip? 
Draugė tikėjimą mainyti nesutinka, nors ištekėti už pono nori. 
Jis vėl, nors tikėjimo menko, nuo jo mainymo purtos. Apleist 
moteriškę su tokiais priedais - dora jo širdis neužsiviežia. Ir 

smilksta, nežinia, kurio galo laukdamas. O tuo tarpu savo šei- 
mynoje lyg be šeimynos jau mato sugaišintą neilgą gražųjį vyro 
amžių ir štai jau ateinančią senatvę... 

Ak, „Garny“, „Garny“!šĮ kurią balą tu plačiai nužingsniavai, 
kad tavęs nebesimato? Ar tave vokietis pašovė ar „gramatika“ 
ėda plikas kojas, po vandenį braidžius? O, kad nors viena savo 
akele, galvelę pakreipdamas, nors pro langą pasižiūrėtumei į 
kiekvieno mūsų „šviesuolio“ butą, - kokių ten turtų atrastumei 
savo karikatūroms! Kam tiktai dailūs mūsų vyrai nevergauja! 
Ir kadgi būtų už ką, nebe taip pikta būtų. Pasakytumei: velnias 
rovė jį iš mūsų visuomenės, ale norsgi jam pačiam davė laimės. 
Bet dažniausiai net tiek negalima pasakyti: tokia vergija nė jam 
laimės neduoda. 

Gera mūsiškiams sena, gera tarnaitė, gera kitatikė, gera 
kito luomo, gera pavargėlė, gera kartais ir abejotinos praeities. 
Visos geros, bet tik - moteriškos. Prevost? kursto abejos lyties 
jaunuomenę neniekinti pirmosios simpatijos ir nežiūrėti jokių 
socialių skirtumų. Kad jis būtų mūsų santykius pažinęs, nujau, 
bene būtų atsigodęs — nepilną tiesą pasakęs, ne visiems gerą 
patarimą davęs... 

Pagaliau trečią dalį, visų didžiausią, išeivių iš mūsų tėvynės 
pavergia ir teisiškais (kanoniškais) pančiais supančioja kitatikės 
ir kitatautės, pasidarydamos tikromis jų moterimis, pilnatei- 
sėmis gyvenimo draugėmis, apie ką anuokart kalbėta. Kuo tai 
išaiškinti? Tą pačią teisę pirmosios nutvėrusios. Rymiečių tei- 
sėse tai vadinasi jus primae occupantis. Norėtų nabagas lietuvis 
išsisukti, mėgina visaip teisintis. Bet veltui. Viena visiems per 
gerai žinoma: lietuviai - minkšta... širdžiai. Dar kaltos ir mū- 
siškės moteriškos. Bet apie tuodu dalyku kitąkart. 


III 


Lietuviai pusinteligenčiai, miestų pramonininkai ir ama- 
tininkai, vesdami kitatikes ir kitatautes, mėgsta paveidmai- 
niuoti ir neva pasiteisinti, kam nevedą mūsiškių. 

- Kas iš mūsiškių, girdi. Sodžiuje dar šiaip be taip. O mieste 
nei prie svečio, nei prie pečio. Viena gėda gero žmogaus. Laikyk 

ją vištos perekšlės vietoje, tai tau priperės vaikų kiek nereikia. 
Daugiau turtų padauginti tau nepadės, darbe tavęs nepava- 
duos... 

Skaudi neteisybė! Tiesa, mūsų sodietės, kol visų protų judė- 
jimas buvo menkas, nebuvo prašmatnios. Bet vyrai tuo taip 
pat negali pasigirti. Aš sakyčiau, kad anais tamsiaisiais laikais 
lietuvaitės šeimininkės kelissyk geriau atstovavo savo namus 
ir prie pečio, ir prie svečio. Niekur nebuvo girdėti šlovingų ir 
garbingų namų užu šeimininką. Namų prašmatnumą darė tik 
šeimininkė, mokslų nėjusi, bet įgimto proto ir širdies meilumo 
tiek turėjusi, kad tai toli aplink švietė ir garsino. Vargo gi pri- 
verstos, sakysime, našlės taip vikriai ir sumaniai vedė ūkį, kad 
dažnai pralenkdavo savo kaimynus vyriškius. 

Dabar kaip iš vyrų, taip ir iš moterų kitoki reikalavimai. Ir 
aš niekur nematau, kad mūsų vyrai kame viršytų moteris, jei 
abudu atsiranda nevienokiose gyvenimo sąlygose. Taip tarp 
išeivių Amerikoje, taip namie miestuose. 

Fabrikuose mūsų moterys ne prastesnės darbininkės už vy- 
rus, nors ir mažiau kažin kodėl joms mokama. Rygoje, tas pats 
ir kitur. Pažįstame moteriškę kirpėją skutėją. Tam naujam ama- 
tui reikėjo ne tik mokslo, bet ir gerokos drąsos. Ji labai gražiai 
ir turtingai veda savo įstaigą, padėjėjomis tepriimdama - vėl 
tik moteris. Pažįstame nemaža pirklių, kurios nepasiduos jokiai 
latvei savo vikrumu ir rūpestingumu. Pažįstame sankrovų ve- 
dėjas, kurios yra lyg antra ranka, skaitant vyrą pirma, jei ne 
priešingai: ji pirma, o vyras tik antra. Pažįstame savarankes 
skalbimo, duonos kepimo pramonininkes, kur nė kvapo vyrų 
nėra, 0 įstaigos eina puikiai. 

Ką ir besakyti! Padėkit lietuvę į kokią nori vietą: ji ir kalbų 
pramoks, ir amate išsilavins. Nes lietuvės, kad ir lėtos pasižiū- 
rėti, ištižėlės nėra. Žinoma, kalbama apie daugumą. Tad taip 
pramonininkas, taip amatninkas, bet tik gerai apsidairytų ap- 
link savo kaimynus, kas kame darosi, pakaktinai susiieškotų 
sau žmonų, kurios ir prie svečio ir prie pečio, ir uždirbti mokė- 
tų, ir visokiame užsiėmime ji užvaduotų. Miestuose jos sparčiai 
kultūrinasi, šviečiasi. Už kelerių metų nebepažinsi jų, kad ne 


< 152» 


mieste gimusios augusios. Gal tik trūksta lietuvaitėms švarumo 
namų tvarkoje. Ypač sulyginus su vokietėmis. 

Taigi lietuviai vyrai pilnai kalti, pasiduodami į vergiją pir- 
majai, ak, kaip dažnai visai ne už kokį jos praktiškumą gyve- 
nime, bet tik už tai, kad ji - moteriška. Kalti, kad nesidairo, nes 
ko ko, ojau moteriškumo, švelnumo, lipšnumo, veido dailumo, 
vaikams atsidėjimo, graudaus religiškumo lietuvės nestinga. 

Lietuviai inteligentai, šviesuoliai, išponėję buržujai, vesdami 
kitatautes, ypač lenkes, kitaip teisinas, jei jiems imi prikaišioti. 
Jie griežtai tvirtina, mūsiškės mergaitės, juo didesnį einą moks- 
lą, juo labiau nustoją to natūralio, įgimto moteriškumo, jos 
suvyrėją, darąsi - virago, mažiau - femina“. 

Tame dalyke bene bus mūsiškės kaltos, kad daugumas lie- 
tuvių šviesuolių nesusidaro lietuviškų šeimynų. Bet kuo gi 
išaiškinsime šį pasireiškimą? 

Pradžioje kilimo mūsų tautiškumo, mūsų ypatingos kultūros 
kiek buvo priaimanota, kad neturime vyriškiams lygių moteriš- 
kių lietuvių. Kiek jų ilgėtas, kiek sau žadėta, kada jau nebetrūko 
jų. Pavartyk, kad nori, „Varpo“ lapus. Inteligentų šaukimo pa- 
klausė visuomenė, ėmė leisti į mokslus ir mergaites, ne tik ber- 
naičius. Tie patys inteligentai kėlė aukštyn savo seseles. Praėjo 
dešimtis metų, ir jau nebe naujiena buvo mokyta lietuvaitė. 
Praėjo dar dešimtis ar pusantros dešimties, ir lietuvaičių inte- 
ligenčių pasidarė viršprodukcija. Pulkus jų matome per dides- 
nius susirinkimus. Šimtai jų darbuojasi pedagogikoje, amatuose, 
raštinėse. Ant pirštų nebesuskaitytumei vienų medicinos dak- 
tarų. Dantisčių, agitatorių... Gana, gana, ko mes nebeturime. Ir 
kiek jų tarpe senmergių, ak, kiek senmergių šalia mūsiškių vyrų, 
vedusių ruses, lenkes, latves, vokietes; visokias, tik ne mūsiškes. 

Kodėl, jauniki? 

- Lietuvės, kaipo moteriškos, nedaro įspūdžio, „na męž- 
czyzn niedzietają“!!. Aš jas myliu, bet kaip savo seseris, artimas 
gimines, drauges. Net gerbiu ir branginu. Bet į moterystę su 
jomis nelinkstu. Jos besišviesdamos nustojo ano natūralio lie- 
tuviško moteriškumo. Pasidarė sausos, sensatės, dažnai net 
šiurkščios, lyg kažin ką savyje slepiančios, kaip konspirantės. 

Kur čia bebus vietos kam kitam. Dažnai šokimą laiko jau že- 
miau moteriškos vertybės. O svetimtautės, kad ir mokinasi, kad 
ir dirba, dar neniekina ir paflirtuoti. Ot, ir pagauna vyriškį, — 
aiškino vienas inteligentas. 

Kiek aš patyręs esu, abuojausios merginos ir moterys - nusi- 
pirmeivėjusios, nustojusios religiškumo ir tautiškumo. Tuodu 
dalyku kur kas labiau daro žmogų ideališką neg pirmeivybė, 
suprantant ją labai kairiai: tarptautybė, socializmas, ateizmas, 
nihilizmas. Pažangieji mūsų vyriškiai, pirmeivindami mergai- 
tes, patys jas pagadina kaipo kandidatės į šeimyninį gyvenimą. 
Tiesą pasakius, ne pagadina, tik priverčia lietuvaites apsigaubti 
nederančiu joms svetimu kailiu, kuriame joms pačioms negera, 
o numesti nedrąsu. Tasai kailis mechaniškai prie lietuvaičių 
prilimpa iš šalies, o ne organiškai pasidaro iš jų pačių. Tai aišku, 
matant, kiek lietuvaitės tampa laimingesnės, kai gyvenimo 
aplinkybės per nevalią nuplėšia nuo jų svetimą žievę, ir kiek 
nepatenkintos ir nelaimingos, nors neprisipažįsta ją devėdamos 
ir sendamos. 

Viena inteligencija į moterystę neveda. Pažįstame ištisas 
gimines, išėjusias aukštuosius mokslus ir likusias vienstypėmis. 
Sakosi, tai tyčia padariusios, bet, rodos, nei joms, nei kitiems iš 
to nėr geriau. 

Čia negi peikiama aukštesnis moterų mokslas nei pažanga, 
pirmeivybė: be visa to veikiai supūtume vietoje. Čia tik pažy- 
mima, kad lietuvaitės nebent nėra dar pasiruošiusios priimti 
aukštąjį kultūros laipsnį, nenustojus natūralių savumų. 

Įdomu būtų, kad kas kitaip apie tai pagalvotų. Tik nepiktai. 
Ag ir aš norėčiau, kad būtų geriau, ne blogiau. Pagaliau jokių re- 
ceptų, nė patarimų čia neduodu. Žymiu tik, kad kitaip esant, mū- 
sų šeimynų neėdant vėžiams, mūsų visuomenė būtų stipresnė. 


DRUMZLĖS 


Seniai seniai atsitiko man būti giliai Guduose. Kraštas puši- 
mis teturtingas. Kur aukščiau - smilčių kalvos, kur žemiau — 

rūdynės, pripuvusios pelkės. Per jas blizga upelių kaspinai, bet 
vanduo beveik neteka - taip viskas žemyn nuslūgę. 

Išėjom į tokią upelę žuvies gaudyti. Brendam šiaip, brendam 
taip - nieko nėra. 

- Jei taip, grįžkim namo: gaila vargo. 

- Palauk, palauk: reikia sudrumsti vanduo. 

O dugnas vieno mauro, smunka lig pusiau blauzdų. Juoda 
košė kaip degutas, pilna supuvusių ir nesupuvusių šaknelių, 
žolės stiebelių, medžių skujelių. 

Bent dešimtą kartą pertraukę bradinį, iškėlėm jį — pilną. 
Mirga tik mirga saulės spinduliuose. 

- O, jejem, kiek žuvies! 

Bet kas čia? Mūsų žuvis ne šokinėja, vandeniu kvapo nebe- 
atsigaudama, bet iš lengvo, tingiai šliaužia... 

Tritonai! Karčiuotieji gudų tritonai, vandeniniai šliužai... 

Nežinau, ar ten buvo ir žuvies. Nes kaip nukratė pasibjau- 
rėjimo šiurpas, taip daugiau nė nebedirstelėjau į tą šoną. Praėjo 
trisdešimtis metų, ir vis toks pat šiurpas tebekrato, kiek kartų 
atmenu, kas pakilo iš sudrumsto vandens. 

Žmonių gyvenimas it tos gudų lygumų upelės, taip pat kai 
kada susidrumsčia ir iškyla dumblų gyventojai: žmonės šliu- 
žai, Žmonės tritonai, žmonės siurbėlės, vabalai; kartais žmonės 
nuodingosios gyvatės. 

Iškyla, nes pasidaro dugne ir viršuj lygiai drumsta, lygiai 
juoda; taip dugnu, taip viršum šliaužiojant, galima sočiai misti 
ir riebėti. 

Gerai atmename, kiek tokių drumzlių pakilo, susidrumsčius 
mūsų valstybės gyvenimui 1905 metais. Kiek šliužų ir dėlių 
prisisiurbę buvo prie gražiausių žmonių kilniausiais norais ir 
ketinimais. 

Tai revoliucija drumstė ir putojos. 

Dabar mūsų gyvenimą drumsčia karas. 

Ypatingai šis, visai nepanašus į kitus karus nei savo didumu, 
nei savo išvaizda. Karui kilus, dešimtimis tūkstančių sumažėjo 
nusidėjimų: vogimų, muštynių. Bet kai visuomenės žiedai pa- 
skubėjo į karo lauką muštųs ar pasišventė mušantiems tarnauti, 
apačios, gleivės iššliaužia ir užlieja žiedų vietą. 

Iš visų kraštų gauname žinių, ne tik iš sodžių, bet ir iš šviesių 
miestų, kad girtybė šiuo karo metu užleido vietą kortininkams, 
visokiems šiaip jau grojikams ir spėjikams. Jiems tai geriausia 
Rygoje ir kitur dabar sekasi, kaip jau buvo rašyta ir kaip rašo 
p. Matas Gojelis!. 

Po visų tų paminėtųjų mūsų laiko šliužų miesto urvuose, 
tamsesniuose arba tolimesniuose užkampiuose priviso ir kito- 
kių riebių tritonų. Ir visi jie minta likusių vietose darbininkų 
nauda. Nedaug jos bėra: darbų sumažėjo, ir tie patys atpigo; val- 
gomieji, nešiojamieji ir visi kiti dalykai visu trečdaliu pabran- 
go,- vis dėlto užtenka užsimokėti negudriems išnaudotojams. 

Antai einu paupiu ryto metą. Už muitinės, už sienos šalia 
kelio krūvelė žmonių, apstojusių šunį ne šunį, beždžionę ne 
beždžionę, negaliu įžiūrėti. Priėjus pasirodė: vienas paprastai, 
bet gerai apsitaisęs, keliaklupsčias ir pasilenkęs ant patiesto 
guminio ritulio tik dėsto, tik dėsto keletą kortų. Čia pat padėta 
rublis ir pusė rublio. Aplink būrelis darbininkų darbo bluzomis; 
neramūs, matyt, skubėję į savo užsiėmimą, bet štai sugaišę; 
neramūs ir dėl statomų pinigų. Aplink juos siuva it kipšas 
gundytojas visiškai jau poniškos išvaizdos ir poniškai apsitaisęs 
žilaūsis senis. Darbininkai stato, laimėja sykį, pralaimėja du 
sykiu, kol kišenėje nieko nebelieka. O „ponas“ tik stebisi, tik 
rankomis pliaukši laimėjus ir ramina pralaimėjus: „nekas, ne- 
kas: atsigrosi!“ Aiškus sėbras dalininkas kortų metėjo. 

Gaila pasidarė skurdžių darbininkų. Ką turėjo kišenėje, pra- 
grojo: liks nevalgę, gal nė tramvajum nevažiavę; pralaimėjo 
dienos uždarbį, laimėjo gi - pabaudos už nestojimą į darbą arba 
bent už pavėlavimą keliomis valandomis; gal dar ir atstatymą 
laimėjo nuo darbo, badą ir vargą savo šeimynai laimėjo... Dau- 
giau nieko. 

- Nebestatykite, broliai! - sakau. - Argi jums pragrotų atėjo 
čia, patvorin, anksti rytą tuodu „ponu“? Jei jie gaišta, tai iš to, 
ne iš ko kito turi misti, taigi iš jūsų išgroto, o ne jums pragroti 
atėjo... 

- Tai kam gi čia kliudyti žmogaus užsiėmimui? — atkirto 
„ponas“ užtarytojas. 

- Ar tai užsiėmimas? Palaukite, pasakysiu policistui, tai 
pamatysime, ar tai amatas! 

Ir nuėjau savo keliu. Atsigręžęs nebemačiau patvorio „amat- 
ninkų“: juodu nuo šviesos šmūktelėjo vėl į kokį tamsų dugną. 
Bet ir vėl iškils aukštyn kitoje vietoje. 

Tik jūs, broliai darbininkai, nesusidėkite su visokiais tokiais 
patamsių šliužais, pinigų viliūgais! 

Jų, tų pinigų, šiuo laiku nedaug, o gali ir dar mažiau būti. 
Taupykite skurdo dienai, jei dar yra iš ko! 


ŽIEDAI VILIOJA! 


Kaip tik šiuo laiku patikriname teisingumą pasakymo mūsų 
šiaudų lietuvių: 

— Ką čia jūs priversite mus į jus dėtis, kad patys nieko ne- 
veikiate? Ką čia griebsies lietuvių kalbos, kad ji dar niekuo 
nenušviečia. Išdygo jums Maironis, taigi mes jį pamatėm ir ži- 
nom. Atsiras kas dar panašus, ir tai pamatysime. Taip jūsų 
kultūros žiedai ir pavilios į save atlyžėlius... 

Ak, kaip tai teisinga, nors liūdna, kad tie žiedai turi išdygti 
iš mūsų, seniau jie dygo - iš visų Lietuvos žmonių: bajorai taip 
pat duodavo mums gražių mokslo ir žodžio dailės vardų. 

Lietuvių komitetas Rygoje smarkiai darbuojasi. Mūsų val- 
dininkai, studentai, mokytojos, zitietės, „R. Garso“ redakcija 
su visa savo administracija ir ekspedicija nuo ankstyvo ryto 
iki vėlyvo vakaro apgulę „Garso“ salėje dideliausį stalą, aplink 
kurį eilių eilios pabėgėlių visokiausiais reikalais. Vieniems 
užrašyk, kitiems vietos duok, kitiems patarimų, kitiems darbo 
samdytojų, kitiems ženklelius duok, kitiems suieškok jų pa- 
žįstamus ar gimines, kiti paklydo ir nuo savųjų atsiskyrė, kitus 
pagydyk. Ir visus - pavalgydink. O tų visų - tūkstantis. 

Ir žiūrėk, kaip Ryga pamatė tą žmonišką lietuvių darbą! Kiek 
dovanų suneša, pinigų sumeta, darbu ima padėti. 

- Pone Dieve! - stebisi pilietis. - Tiek metų gyvenu Rygo- 
je, turiu čia namus ir pirklybą. Žinojau, kad yra čia lietuvių 

proletarų, mizerokų, dievotų. Bet niekados nemaniau, kad „Ry- 
gos Garsas“ toks populiarus. Kad lietuviai tokie vikrūs, apsuk- 
rūs, tiek gailestingi, taip savuosius užjaučią, taip rūpestingai 
ieško neglobojamųjų. Kad jie galėtų sudaryti tokią organizaciją, 
su tiekuo šviesių žmonių, kaip Lietuvių komitetas... 

Ateina daili ir turtingai pasitaisiusi mergaitė. 

— Gal ponams kuo padėti? - klausia gryna lietuvių kalba. 

- Prašom, prašom! Mes jau nebeapgalime. 

Ir darbuojasi troškioje salėje, minioje prasčiokų, drauge su 
mūsų jaunuomene - baronaitė R. 

Ir ne viena ji, seniau niekados nematyta lietuvių draugijoje 
turtinga ponia ateina dabar į „Garsą“, šneka gražiai lietuviš- 
kai ir visu kuo rodo, jog ji mus savais laiko. Tikrai pamatysime 
jas ir kitą kartą ir ramesniu laiku, per linksmesnes pramogas. 
Bendros nelaimės suartina žmones; bendra kultūra, dailė tai 
sustiprina. 

Tik nebūkime amžinai tais pačiais „bendikais“, kaip litera- 
tūroje, taip ir dailėje. Kur galime, ženkime sparčiai pirmyn, kur 
tesime, rodykime savo aukštesnį kultūros laipsnį vaidinimuose, 
koncertuose, žaidimuose, kad jau būtų jauku mūsų tarpe ir 
labiau kultūrintiems mūsų kaimynams. 

Kai bus kuo mūsų tarpe pasidžiaugti, džiaugsis, kai ko- 
kiuose dalykuose fušeruosime, ant visados atlyš. 

Žydėjimas ir į kartesnę sultį vabzdžius privilioja. Aukštyn 
kilimo negali nepamatyti, tikro darbo visuomenei, mokslui ir 
dailei palabinti - negali nepagirti ir nepritarti. 


„RYGOS GARSO“ IŠKARPŲ SKYRIUS 


Šis karas - ypatingas karas. Jis per sunkus, per smarkus, 
per pavojingas. Dešimts mėnesių jau praėjo, kaip kone visos 
Europos galybės tamposi, o vis dar jokio skirto galo nesimato. 
Tokiuo laiku akys iš kaktos spanka, vien įsižiūrėjus į pačius 
mūšius, katras katrą tam sykiui nugalės. Apie pašalinius da- 
lykus nei noro, nei laiko nėra rūpintis, nei jais užsiimti. Užtat 

ir iš korespondentų, stovinčių arčiau visų frontų, nedaug įdo- 
mių dalykų tegauname. 

Vis dėlto karo vaizduose pasitaiko bent kiek žinotinesnių 
dalykų ne tiktai apie pačius mūšius, bet ir apie mūšių vietas, ir 
tų vietų žmones: belgus flamandus, prancūzus, rusinus, lenkus. 
Paskutiniais laikais buvo bent kiek ir apie latvius, kurių tėvynės 
galelį nuo Palangos iki Ventos vokiečiai buvo paėmę. 

Apie vienus lietuvius ir Lietuvą nėra jokios, ale tai jokios, 
griežtai nė jokios žinios. Kadai kadžių priešininkas stumdosi 
su mūsų kariuomene po Suvalkų guberniją, po lietuvių dalį: 
Naumiesčio, Vilkaviškio, Marijampolės, Kalvarijos, Seinų ap- 
skričius! Jau pusantro mėnesio, kaip patvino vokiečiais visi 
žemaičiai, Telšių, Raseinių, Šiaulių apskričiai, persimetė ir į 
Aukštaičius, Kauno, Panevėžio ir Ukmergės apskričius. Kokių 
čia mūšių nesama, kiek čia kariuomenės veikia palei Dubysos 
ir Ventos upes, kiek čia gaisrų ir priepuolių! Kas dieną tai 
skelbia telegramos. 

Bet kokios tos upės Dubysa, Venta? Kur jos prasideda, kur 
įteka, kokie miestai ir miesteliai jas apsėdo, kokie jų krantai 
gražybės, kokia aplink žemė - turtai, kas to krašto šeimininkai, 
kaip vadinasi, kuo pasižymi, kuo skiriasi nuo kitų imperijos 
tautų, ką turi ir ko neturi? Viso to veltui ieškotumei rusų laik- 
raščiuose. 

Buvo iš pradžių viena antra korespondencija, matyt, pačių 
lietuvių, ne karo korespondentų rašyta. Jos interesavo. Rygie- 
čiai lietuviai net buvo ėmę taisyti lyg iškarpų biurą apie 
Lietuvą ir lietuvius. Veikiai tačiau nuleidėme rankas. Apie 
Lietuvą ir lietuvius daugiau arba nieko nebebuvo, nebuvo nė 
jų vardai minimi, arba kad ir pasirodydavo kai kas, tai pasi- 
gailėk, Viešpatie! Paduodamos žinios buvo ne tikresnės už 
tokias, kurias pirmaisiais amžiais stabmeldžiai skelbė apie 
krikščionis. Už tas, kokias yra surašę XIV-XVI amžiaus Euro- 
pos keliauninkai, tematę Varšuvos-Gardino-Polocko kelią. Už 
tas, kurias dar XVIII amžiuje jie skelbė apie pačią Rusiją, jos 
spanguolių (kliukvennoje derevo), kurių ūksmėje ilsėjęsis, 
t. ir t. 

Krito tad sumanymas išpešioti visas šio laiko žinias apie 
Lietuvą, surinkti į vieną krūvą, padaryti kokią čielybę ir taip 
patarnauti geografijos ir etnografijos mokslui. 

Čia patgi ir atgijo tasai sumanymas, bet kitokiam tikslui: 
reikia mums kuo budriausiai, atsidėjus sekti rusų laikraščiai 
ir... taisyti taisyti visas netikrai paduodamas apie mūsų gimtąją 
šalį ir tautos brolius. 

Geografiškųjų Lietuvos vardų, sakysime, ir mes patys dar 
nemokame žmoniškai parašyti, bet kaip parašo rusų laikraščiai 
ir korespondentai, tai joks geografas neatspės, ką reiškia ir ar 
Či-Fu ten yra, ar kitame kuriame pasaulio užkampyje. 

Pasergėjus klaidą, reiktų tuojau imti atvirutę ir, įrašius trum- 
pa pataisymą, nusiųsti į skaityto laikraščio redakciją. 

Koks nesąžiningumas įsivyravo šių laikų korespondentų 
tarpe, gali numanyti, jei toks doras, teisingas, talentingas ir 
visus Rusijos pakraščius išvažinėjęs korespondentas, kaip Gri- 
galius Petrovas! (buvusis šventikas), apie kariuomenės frontą 
Lietuvoje drįsta rašyti... čia pat nė būti nebuvęs, Lietuvos, lietu- 
vių nė matyti nematęs. Maža to, nė į žemėlapį nepasižiūrėjęs! 
Anot jo, Kauno gubernija, tai ta pati Kurliandija. Aplink Šiau- 
lius gyveną vieni latviai (jų čia tik vaistams, netyčia atklydusių). 
Šiauliai - Kuršo miestas už 37 varstų nuo Mintaujos. Venta ir 
Vindava esą dvi upi; ir pirmoji įtekanti į antrą. 

Juokai ir pikta! 

Kitas korespondentas kartoja senovės pasakas apie Lietuvos 
nepereinamas girias, apie jų tankynes, ūksmes, kurios išauklėja 
tylius, slaptingus, paniurusius žmones, vadinamus lietuviais. 
Niekas dar nežinąs, ką jie slepia savo širdyje. Korespondentas 
spėja, bene tik velnią raguotį. 

Kai apie mus nieko nerašoma, tai mes suprantame, kodėl: 
išbraukę mus iš žemėlapio, nori ir iš atminties išbraukti. Ir tai 
mums nedaug sielvarto tedaro: esame sau žmonės. Bet kai ima 
niekus rašyti ir svietą klaidinti, tai kiekvieno doro, teisybę ir 
tėvynę mylinčio lietuvio pareiga tuos dūmus nuo svieto akių 
nuvaryti. 

Antai gerb. Gabrys? kaip budriai taiso kreivas apie lietuvius 

nuomones Francijoje, Anglijoje, Italijoje. Sakome, gerai daro, 
dar padedama jam leisti „Annales des nationalitės“, „Pro Li- 
thuania'““ ir kitką. Gerai. Bet dalykų eilė prasideda nuo mūsų 
pačių namų ir artimųjų kaimynų, kurie daugiau sveria mūsų 
gyvenime, nei tolimųjų; nuo čia pradėkime. 

Tam dalykui paduodu lietuvių žiniai šį sumanymą. 

1. Kiekvienas, gerai mokąs rusiškai rašyti, tegu taiso paser- 
gėtas klaidas apie Lietuvą ir lietuvius. 

2. Kiekvienas, paskaitęs bent kokią žinutę, kad ir menką, 
būkite malonūs tą laikraščio numerį nenumesti, bet įdėti į voke- 
lį, prilipyti markę už dvi kapeiki, užrašyti: pečatnoje“ ir atsiųsti 
„Rygos Garsan“ - iškarpų skyriun. Arba į kitą kurią redakciją, 
kuri teiksis pritarti šiam sumanymui. 

3. Siunčiant rastą klaidingą žinią apie Lietuvą ir lietuvius, 
reikia pažymėti, ar taisyta ir kaip. 

Kam miela Lietuva, turi būti miela ir visos jos smulkmenos. 
Ir iš jų dažnai susikrauna daug nusverianti čielybė. 


RINKIME ŽINIAS 
KARO ISTORIJAI LIETUVOJE 


taip paskutinis karas su germanais darosi nebeatskiriamas nuo 
Lenkijos, Lietuvos ir Latvijos. Visi priešų žygiai kaip prasidėjo, 
taip ir tebeina vien tik tų trijų tautų tėvynėse. 

Dabar mes, karo lauko žmonės, esame lyg apsvaigę; mums 
terūpi savo opos ir sielvartai. Bet ateis laikas, kad ir ne taip 
greit, už pusės ar už visų metų, kada ims Žmonės skaityti kiek- 
vieną gerą ir blogą dalyką. Atmindami gerą, džiaugsis, dėkos, 
gerai dariusius mylės ir kitus lieps juos gerbti, už kiekvieną 
patirtą blogumą keršys ir kitus ragins, kad paniekintų. 

Mes visados atmename lotynų priežodį: ką tik darydamas, 
visa gerai daryk ir nepamiršk, koks bus galas. 

Likimas mus surišė su Rusija, mes jos niekuomet neišda- 
vėme, neišduosime užpuolikams ir dabar. 

Bet yra žmonių, kurie iš keršto, pavydo ar tiesiog rankčio- 
damies su mumis, mielu noru mėgins ir jau mėgina paniekinti 
mūsų vardą. Jie kels aikštėn neteisingas paskalas, skleis net 
šmeižtus. 

Vienatinis mūsų apsigynimas bus - teisybė, tikri atsitikimai, 
čia pat parašyti, paminint ir liudininkus. 

Laikraščiai skelbia daug žinių. Kas bus išspausdinta, tai jau 
liks amžių dienoms, jų, anot to, nė kirviu nebeiškaposi. Minė- 
tini, pavyzdžiui, platesni aprašymai „Rygos Garse“: Kriščiukai- 
čio iš Suvalkų gub., Žilevičiaus iš Plungės, kun. Bublio iš Joniš- 
kio, kun. Jaso nuo Dubysos!. Visa tai aukso medžiaga karo 
istorijai. Sekite juos, mūsų bendradarbiai, ir šiaip jau kores- 
pondentai! Bet... 

„Karo istorija susidarys ne tiktai iš didelių ir žymių atsiti- 
kimų, bet ir smulkūs, tartum niekam nerūpimi dalykai bus 
minimi, nes jie ne kartą aiškiausiai nupieš daug karo aplinky- 
bių. Gaila būtų, kad tie, nors smulkūs, bet dideli, gražūs darbai 
ir darbeliai liktų nesurašyti. Užslėpti darbai turėtų būti lyg 
gražios smulkios gėlelės puikiame karo vainike įpintos“. 

Rašo apie tą patį dalyką „Šaltinis“? Nr. 21-22. 

Daugelio tų smulkmenų mes tuo tarpu negalime laikraš- 
čiuose paskelbti, nes to neleidžia karo paslaptys. Jei nebus jos 
laiku surašyta, tai ir žus amžinai. 

„Šaltinis“, ragindamas rašyti net „karo istoriją“, žiūri į ją 
vienašališkai. Girdi: „Karo istorijoje mes būsime visuomet mi- 
nimi. Svarbu tad, kad mūsų vardas būtų garbingas, kad ne 
paniekinimo, bet pagarbos ir pagyrimo būtumėm užsipelnę“. 

Žinoma, svarbu ir malonu. Ir tuo turime pasirūpinti. Bet 
tuo pat žygiu daryti ir tai, į ką visos imperijos piliečius kvietė 
Mokslų akademija, ką p. Jablonskis atpasakojo pačioje pradžioje 
karo „Viltyje““. Ji, Akademija, prašo bet kurios medžiagos karo 
istorijai, bet kokių užrašų, geresnių ir blogesnių, apie visus, 
kas tik bus tai padaręs, priešininkas ar saviškis. Ir ne tiktai 
užrašų apie atsitikimus, bet ir apie tai, kas ką yra manęs apie 
karo dalykus, ypač patys kare dalyvavę. Taigi labai branginami 
Akademijos -— kareivių laiškai. 

Užtat ir mes atsiliepdami pritariame visiems šaukėjams su- 
rašinėti žinias apie šį karą, praplatiname programą ir patariame 
surašinėti žinias: 

1. Tas pirmoje vietoje, kurios skelbs lietuvių garbę. Tiesa, 
lietuviai žmonės tylūs, kad ir daug gero padarę, nemėgsta 
balsiai skelbti tai visai apylinkei, it višta padėjusi kiaušinį. Bet 
tai gi bus daroma ne kokiai tuštybei, tik teisybei ir reikalui, 
kitaip mes galime būti nuskriausti, mums neduodama pride- 
ramos vietos toje karo istorijoje, gali arčiau mūsų nepažįstantys 
visokiais šmeižtais patikėti. 

2. Visas žinias apie gerus ir negerus darbus, kuriuos bus 
mūsų krašte padarę taip priešininkai, taip saviškiai. 

3. Visas žinias, gaunamas iš mūsų brolių, kovojančių toli- 
muose kraštuose, atsiunčiamas laiškais. Jei paties laiško nega- 
lima gauti, tai bent įdomesnes vietas nurašyti ir „Rygos Garsui“ 
ar kuriai kitai redakcijai nusiųsti. 


ŽEMĖS IR KALBOS 


Vienatinis galingas mūsų pabėgėlių užtarytojas ir šelpėjas 
Dūmos atstovas Martynas Yčas!, Petrogrado laikraščių paklaus- 
tas, kiek gali būti tų pabėgėlių iš Lietuvos, nesvyruodamas, 
atsakęs: apie 700 tūkstančių. 

Atstovas Yčas ir šiaip jau žmogus ne aulaburnis: bet ko 
nepataukš; pabėgėlių dalykus jis ypač gerai žino, - tai „Ve- 
černeje Vremia“? paskelbta žinia padarė didelį įspūdį. Kiek- 
vienam Lietuvą mylinčiam žmogui perėjo šaltis gražiai per visą 
nugarą - nuo duobystėlės ligi pat sėdžiai. Smegenis gi suspaudė 
viena mintis: galas Lietuvai — finis Lithuaniae! 

Per ilga tačiau atsipeikėjus, paaiškėjo, jog Lietuva - tai toli 
gražu ne lietuviai. Lietuvoje gyvena daug žmonių visokių tau- 
tų. Taigi ir tie 700 tūkstančių gali tesudaryti vos dešimtąją dalį 
visų gyventojų Kauno, Vilniaus, Gardino, Suvalkų, dalies Kur- 
šo ir Vitebsko gubernijų. 

Lietuviškosios genties žmonių pabėgėlių tame skaičiuje daug 
mažiau. Be galo būtų įdomu, suskaičius, kiekgi? Bet tai tegalima 

būtų padaryti, surašant visą imperiją, kaip tai buvo daroma 
1897 metais. Lietuviais pabėgėliais patvino visa valstybė, nuo 
Baltijos jūros vakaruose ligi pat Ramiojo okeano rytuose: nuo 
Juodųjų jūrių vasariuose ligi pat Baltųjų jūrių žiemiuose. 

Kolgi tai įvyks, tenkinkimės apskritais skaičiais. Koks gi ir 
jis, kad ne per labai apsirikus? Sumeskime. Baisiai ištuštėjo tik 
Suvalkų gubernija, padubysiai, pavenčiai Raseinių ir Šiaulių 
apskričių, dar pusė Šiaulių aps., visi Panevėžio, Ukmergės ir 
Zarasų apskričiai Kauno gub. ir lietuvių dalys Švenčionių, Vil- 
niaus, Trakų ir Lydos apskričių Vilniaus gub. 

Paliekant vietose pusę milijono, gausime 300 tūkstančių iš 
Kauno gub., 350 t. iš Suvalkų gub. ir 250 t. iš Vilniaus gubernijos, 
pasidavusių panikai dėl karo baisenybių. Viso apie 900 tūkstančių. 

Kokia dalis jų pabėgo svetur, kokia paklaidžiojusi čia pat 
paliko? Jei teimtume 104 išbėgusių svetur, turėtume bent 90 
tūkstančių pabėgėlių. Taip iš pradžių ir manyta: iš Suvalkų 
gubernijos būsiant bent 50 t. ir iš aukštaičių Kauno gub. bent 
50 tūkstančių. Dabar gi tasai skaičius žymiai išaugo. P. J. Tū- 
belis?, būtinasis narys Kauno žemės tvarkomosios komisijos, 
buvęs Panemunėlyje pirmą kartą vokiečiams į tą šoną pradėjus 
grūstis, sako, iš ten tik pasitraukę 40 tūkstančių žmonių, dar 
karo nemačiusių, vien tik kazokų ir policijos genamų, ypač gi 
žydų bėgimu įbaugintų. Lig šiol, vadinas, lig antrajam vokiečių 
brukimuisi į ukmergiškius ir zarasiškius, tas skaičius drąsiai 
padidėjo dvigubai, ligi 80 t.; pridėjus suvalkiečių 50 t. ir tiek 
pat vilniškių, gauname 180 tūkstančių pabėgėlių. 

Čia skaičiau, viso ko labai šykščiai imdamas. Yra betgi žmo- 
nių, kurie lieptinai liepia ir tą skaičių padvigubinti, vadinas, 
Lietuvą apleidusių etnografiškųjų lietuvių skaityti ne mažiau 
pusketvirto šimto tūkstančių. Dar didesni pesimistai nusimi- 
nėliai visus atstovo M. Yčo paduotus 700 tūkstančių liepia 
laikyti — vien tik lietuviškosios genties. Vadinas, pabėgėlių 20- 
4076 visų etnografiškųjų lietuvių. 

Rygoje stovint, viso to sumesti negalima, nes per Rygą bėgta 
tik iš raseiniškių ir šiaulyčių. Ir prabėgo jų niekaip nę daugiau 
20-30 tūkstančių: per Lietuvių komitetą 4000, per miesto Ko- 

mitetą trigubai ir antra tiek pro šalį, Rygos nekliudę. Iš Vilniaus 
ir iš Dinabarko žiūrint, vėl per baisiai tai regis. Drąsinkimės ir 
šiaip, ir taip, vis dėlto nenusimaldysime: šis karas per vienerius 
metus bus daugiau lietuvių nutekinęs neg išeivystė į Ameriką 
per 30 metų! 

Būsime dabar nebetekę geros pusės lietuvių! 

Kieno gi naudai bus tai pasidarę? Seniau drąsinomės, kad 
išeiviai į Ameriką, nors žuvę, vis dėlto nors dalimi atsilygins 
Tėvynei aukomis jai šviesti ar jos pavargėliams šelpti. Dabar gi 
vieni vokiečiai besidžiaugia, rasdami ištuštėjusius plotus žemės. 

Jau prieš 700 metų yra vokiečiai įspėję Pabaltijo kraštą, ypač 
dabartinės Kauno, Kuršo ir Vidžemio (Lyvų) gubernijas. Įspėjo 
ir per visus tuos ilgus amžius nebenuleido akių nuo lietuvių ir 
latvių krašto. Brukės ir brukės. Iš pradžių nei savo kraujo nesi- 
gailėjo. Kai to neužteko, klastomis veikė, pinigais pirkos, bet 
vis neatlyždami darė „Drang nach Osten““, kol dabar štai prie 
to savo „Drang“ nepridėjo „Sturm““, ir Lietuva ėmė traškėti. 

Vokiečiai nuo pat pradžios karo nemirkčiodami sakė, nuo- 
dėmė kultūrai esanti laikyti neišnaudojamą tokį neregėtą žemės 
turtą, kaip Lietuva. Didžioji dalis jos - geriausi žemė, molio ir 
net juodžemio, be kultūros duodančio po 10-30 grūdų pakulos. 
Daugelis valstiečių turi tos žemės po daug, po 25-60 dešimtinių, 
tie jos neapgali, daug tebelaiko piktšeriais alksnynais apžėlusias 
arba šilais uogienojais apaugusius kelmynus. Nuskink tuos 
alksnynus, išark kelmynus ganyklas, nusausink visokias Šim- 
šes, Vešetas, Kamanus“ - gausi visu trečdaliu daugiau dirbamos 
žemės. Pakelk dar visame krašte kultūrą, gausi dar dvigubai 
naudos. Tr Lietuva su Latvija tesės išmaitinti visą Prūsiją. 

Štai dėl ko vokiečiai nemini jokių kontribucijų, arba atmo- 
kėjimų gyvais pinigais, jei karą laimėtų. Vokiečiai bevelija gauti 
žemės ištisą provinciją, kurios pinigais nenupirksi. Gavę žemės, 
jie išlies iš savo tėvynės bežemius, nes ten gyventojų per tiršta. 
O mes paliksime bevėpsą. Užleisti užleisime savo vietas, o kai 
reiks atgriebti, gal ir nebetesėsime to padaryti. 

Taigi jos visai neužleiskime, kas dar gali, arba skubėkime 
kuo veikiausiai atsistoti savo žemės sargais, kas jau yra pasi- 
traukes, nes iš mūsų burnos imamas kąsnis duonos. 

Žemė palaiko mūsų kūno gyvybę. Bet ji Lietuvoje tėra viena 
pati, kuri mums, lietuviams, vertybės teduoda. Lietuvoje mes 
tesame žemės priedas, gyvasai jos inventorius. Atimk iš mūsų 
žemę, ko mes bebūsime verti? Nė mes amatų mokame, nė moks- 
lu nešviečiame, nei daile kitų nedžiuginame. Antai tas pats vo- 
kietis, jei ko gera neišmano, bent katarinką suka ir beždžionę 
šonkina, kol bent kiek pinigų pasigauna. Mes nei to tiek nesuge- 
bam nusitverti, vadinas, niekuo kitu savo visuomenei ir iš viso 
žmonijai kol kas negalime būti naudingi, kaip tik savo žeme. 
Jei su mumis kas nors skaitysis, tai tik kaipo su valdytojais 
žemės. Jei mums kokių teisių pripažins, tai tik kaipo žemi- 
ninkams. 

Visaip, visokeriopais atžvilgiais brangi yra mums mūsų 
žemelė, mūsų bočių krauju ir prakaitu nuo priešininkų apginta 
ir įtrešta. Negi kirskime tos vienatinės šakos, ant kurios sėdžia- 
me: su ja drauge galvas sau nusisuksime... 


KARO ANČDĖLIS 


— Nuo maro, bado, ugnies ir karo gelbėk mus, Viešpatie! 

Tai Bažnyčios malda. 

Taip ir meldžiame dažnai. 

- Numirusi palaidok, sergantį lankyk ir gydyk, alkaną pa- 
penėk, padegėlį suglobk ar į savo namus priimk! 

Tai tos pat Bažnyčios liepiamieji gailestingieji kūno darbai. 

Taip Lietuvos žmonės ir darydavo. 

Nerasi Lietuvoje sodžiaus, kur numirusio kaimynai nepa- 
lydėtų, karsto jam nepadirbtų, nepalaidotų; kur sergančiam 
gydytojui ar kunigui parvežti neduotų arklio, šeimininkės ne- 
tiektų jam ko geresnia nusilenkti; neturčiui neduotų išmaldos 
ar nelaikytų jo pavargėlių namuose; kur padegėlio, patys susi- 
spaudę, nepriimtų į savo trobą, tiesiog į savo pašonę, nepasida- 
lytų duonos kąsniu ir viralo šaukštu, nepadarytų jam sampilo 
grūdais, mezliavos pinigais, rinkliavos šiaudais stogui apkloti, 
talkos medžiams iš girios parvežti. 

Lietuviai tesėjo visus tuos artimo meilės darbus dirbti ne 
tik dėl to, kad tai - liepiama: liepimo maža teklausoma, bet 
kad jie, patys nepertekę ir ne per sotūs, tebemokėjo kitą jiems 
lygų užjausti. 

Dabar gi jie patys - dėl karo nukentėję, vienu žodžiu, miršta, 
serga, pusbadžiu ir pusplikiai gyvena, padegėliai ar šiaip jau 
viso savo turto nustoję klajūnai po svetimus žmones, kuriems 
jų, tremtinių, per daug, kuriems jie sunkūs ir nuliekami. 

Tai ką gi jiems, trigubai reikalaujantiems, bedaro jų tau- 
tiečiai, karo, maro, ligų, bado ir šalčio neprityrę ar suskubę sve- 
tur apsirūpinti? 

Gi nieko: tesižinai, sakydavo, su jais valstija ir jos valdžia! 

O jei valdžia neištesi visų užtektinai aprūpinti bent kad 
nemirtų, nesirgtų, nebadautų ir nestiptų šalčiu? Ar taip jie ir 
palikti? Ar ir jie tesižinai: temirštie, tesergie, tebadaujie, testim- 
pie? Ar dar ir dar sykį patvirtinti, kas gudrybės pasergėta: sotus 
alkano neužjaus? 

Rusijoje yra tautiečių, tiek pasiturinčių, bent tiek pelnan- 
čių, kad sotūs, apsidengę ir po savu stogu. Jei per didelį raštą 
visi mes, tokie, išėjome iš krašto, jei tik bemokame pasigirti 
neva išlavintu savo žmoniškumu, tikrai gi mažiau jo beturi- 
me, neg turėjome Tėvynėje, prastesnėje būtyje, ir alkano, kūnu 
ir siela skurdžiaus nebeužjaučiame, - tai tegu bent Bažnyčia 
mums - paliepia: 

- Numirusį palaidok, sergantį lankyk ir gydyk, alkaną pape- 
nėk, padegėlį suglobk ar į namus priimk; visa tai - dėl karo 
nukentėjusio asmenyje. 

Gailestingųjų sielos darbų šiuokart neminint. 

Tai tavo pareiga, tu, rinktinis pilieti, tu, vakarykščias krikš- 
čionie, tu, paprastasai žmogau! 

Darykime ir savaime, ką tik galime, nepasikliaudami viena 
valdžia ir jos džiūstančiu pinigynu. Palengvinkime priverstiną 
ištrėmimą norsgi vienam antram arčiau mūs esančiam: ir iš to 
susidarys nemaža palaimos. 

Ojei neprieiname su duona, danga, vaistais, knyga ar bent 
geru žodžiu, pasiekime juos bent atliekamu skatiku. Antsidėkime 

mokestį dėl karo nukentėjusiems tautiečiams, tiems jų reika- 
lams, kurių valstija nepatenkina! 

Antai lenkai. Jie griežtai visi, didis ir mažas, turtingas ir netur- 
tis, privalo po vieną syki į bendrą kasą įmokėti bent po 30 kapeikų, 
paskui gi kas mėnuo mokėti jau kiek tik betesėdami, net šimtais. 

Antai žydai. Jau pusantrų metų, kaip antsidėję mokėti nuo- 
šimtį nuo savo uždarbio, vis didėjantį, didėjant uždarbiui, o 
pradedant nuo 1 rublio kas mėnuo, kurie šiais brangumo pragy- 
venti laikais teuždirba po 50 rub. per mėnesį. Jų turtingieji 
tokiuo būdu apsiėmė mokėti kas mėnuo po keletą tūkstančių 
rublių. Vieni Maskvos žydai kas mėnuo sumeta daugiau ne po 
100 tūkstančių muštinių, o viso jau davė arti dviejų milijonų. 

Žydai sakos, jų ančdėlis esąs pragumas įsitaisyti naujoky- 
nėse, pamatas jų kultūros ir ekonomijos įstaigoms, parodymas 
visuomeninio jų subrendimo. Gudrūs žmonės, išmintingi žmo- 
nės, žmoniški žmonės! 

Antai Petrogrado mažaturčių draugija taip pat antsidėjo 
kultūros reikalams mokėti po 20 kap. kas mėnuo. 

Antai Centralinio lietuvių draugijos komiteto tarnautojai jau 
nuo rugpjūčio mėn. pereitų metų moka po 1-53 nuo savo algos. 

Vienas kunigas sakės skiriąs nukentėjusiems dėl karo 104 sa- 
vo pelno, vienas inžinierius - 2096, tiesa, visų tautų komitetams. 

Taigi pavyzdžių turime, ir pradžia pradėta, geros valios kai 
kam netrūksta, o neprivalo jos stigti - nei vienas nors bent kiek 
pasiturįs lietuvis. 

Darykime tad visur, dideliuose ir mažuose miestuose, so- 
džiuose ir kolonijose atskirus komitetus su savo iždininkais. 
Suraskime tautiečius lig vieno, net ir nutautusius, bet tebeuž- 
jaučiančius savo krašto brolius, pakalbinkime kiekvieną, kad 
apsiimtų antsidėti mokestį. Rinkime kiekvienas komitetas sau, 
kol neatsiras vienas bendras karo ančdėlio komitetas, kuriuo 
visi pasitikėsime, kuriam visa surinkta įteiksime, neabejodami, 
jog tiksliai bus suvartota. 

Piliečiai, krikščionys, šiaip jau žmonės! Tai mūsų pareiga, o 
ne auka. Į jus kalba Bažnyčia, paprastas žmoniškumas, o ne - 
Vaižgantas. 


DĖL SANTYKIŲ SU LENKAIS 


„SZKOLA POLSKA NA LITWIE“! 


Vos tik Vyriausias karo vadas paskelbė nebebūsianti nie- 
kinama lenkų tikyba ir kalba, tuojau jie ėmė svajoti apie pla- 
čiausią autonomiją. Ėjo net paskalos apie Lenkų karaliją. Dalį 
Lietuvių Napoleonas buvo pridėjęs prie Lenkų. Tai Suvalkija?. 
Mums labai pravartu ir geras laikas pradėti taip pat galvas 
sukti, ką gi mes reikšime toje Lenkų autonomijoje, savival- 
dybėje ar kitame kuriame valdžios pavidale. 

„Lenkai“, kurie nepridera į buvusiąją Lenkų karaliją, sulen- 
kėję lietuviai ir gudai, rodos, bene vieną kartą tėra nedrąsiai 
išsitarę, atstatomoji Lenkų karalija turinti būti senovinėse ri- 
bose, „nuo jūros lig jūros“. Suprask, turi apimti Lietuvą ir 
Gudiją. Daugiau nieko nesigirdi, nes tuo tarpu tik stropiai 
ruošiasi į „Radą wszechpolską““, kurios nusprendimų gaus 
klausyti lenkai visų trijų kitkart pasidalijusių Lenkiją valstybių: 
Rusijos, Austrijos ir Germanijos. 

Kol kas bus, stropiai tvarkosi namie. Šiuo sykiu pažymėki- 
me, kaip lenkai sielojasi dėl savo mokyklų Lietuvoje. Vilniaus 
lenkų kunigų endekų laikraštis* pradėjo kartkartėmis šaukti 
„O szkolę polską na Litwie“. 

Valstybės dūma ir Taryba nusprendė ir imperatorius patvir- 
tino naują įstatymą apie pašalines (privačias) mokyklas. 

Šis įstatymas leidžia mokyklas steigti kiekvienam žmogui, 
kuris yra suėjęs 25 metus amžiaus, iš kurio nėra atimtos teisės 
ir nėra jis teisiamas. Be to, mokyklas gali steigti įstaigos ir 
draugijos, valsčiai ir miestų tarybos. Pasauliškieji kunigai turi 
kiekvieną kartą gauti leidimą iš savo dvasiškosios vyresnybės 
ir iš vidaus ministerijos svetimų tikėjimų departamento. Vie- 
nuoliai mokyklų steigti negali. 

Steigiąs mokyklą neprivalo parodyti bent kokį mokslo laips- 
nį. To tereikalaujama, kaip ir seniau, iš mokyklos vedėjo. 

Mokyklų programa paliekama steigėjų nuožiūrai. Tik paro- 
doma, kaip reikia dėstyti rusų kalba, geografija, Rusijos istorija 
ir religija. 

Tad galima steigti mokyklos: Froeblio?, pradinės, liaudies, 
miesto, taip pat gimnazijos, realinės, pirklybos mokyklos ir 
visokios specialios: technikos, komercijos, ūkio, sodininkavimo, 
bendrai lavinantieji kursai, t. ir t. 

Dėstomąją kalbą taip pat pasirenka steigėjas. Rusiškai terei- 
kia dėstyti rusų kalba, Rusijos geografija ir istorija. 

Neabejojame, kad veikiai pamatysime regimus ženklus to 
įstatymo, leidžiančio visoje Rusijos valstybėje, tad ir Lietuvoje, 
steigti mokyklas visokių kalbų, tad ir lenkų kalba. Nepamirškite 
tik, jog ne tiktai didieji miestai reikalingi tokių mokyklų, bet ir 
miesteliai ir sodžiai. 

Pradžioje, žinoma, stigs mokytojų. Bet reikalas padarys žmo- 
nių. Pradžiai jau buvo siūloma sunaudoti tuos lenkus moky- 
tojus, kurie dėl karo laikinai neturi vietos. 

Brangumą privačių mokyklų turės sumažinti visuomenės 
aukos... 

Taip ir visai kitaip svarsto lenkiškųjų mokyklų dalyką Lie- 
tuvoje minėtasis laikraštėlis. Ir mes visiškai neabejojame, kad 
mūsų „lenkų“ žodžiai nepaliks vien žodžiai. 

Kaip Lenkų karaliją išardžius ir visas jų tautines įstaigas 
panaikinus, lenkybės šalininkai griebės vienatinio belikusio 
lenkybės paminklo - kalbos, taip ir dabar Lietuvos ir Gudijos 
„lenkams“, neprileistiems prie lenkų savivaldybės ar ko kita, 
nebeliks nieko, kaip tik stiprintis ta pačia kalba. 

Kadgi vien stiprintis. Aršiausia, kad stiprindamies lenkų 
kalba tie, kuriems ji yra įgimta bent per dvi tris kartas, ims ir 
kitus stiprinti. Pasiturėk tada, lietuvi ir gude katalike! Neilgai 
trukus, Gudijoje ir daugelyje vietų Lietuvoje sugrįš laikai Edu- 
kacinės komisijos, mokėjusios lenkų kalbą užveisti net tamsiau- 
siuose pašaliuose. 

Kas didelis dvaras, tai bus didelė mokykla, kas mažas pali- 
varkėlis, tai maža mokyklėlė. Aukų nestigs. Jų ne taip daug ir 
reiks. Dvare atliekama troba visados rasis. Išmaitinti vienas 
žmogus daugiau taip pat ne, dievai žino, kiek brangiau. Bereiks 
du, trys, keturi šimtai algos išdėti. Tai jau ir dabar daug kur 
buvo daroma. 

Mūsų „lenkai“ buvo per visą šimtą metų bergždi, kai reikėjo 
duoti kuriems bendriems visuomenės reikalams, - paskutiniais 
laikais, ypač lietuvių mokslo, dailės ir švietimo draugijoms ir 
dalykams. Ag dar neužmiršome, kaip iš kelių šimtų pakviestųjų 
prisidėti prie „Saulės“ išlaikymo nors mažiausia auka, teatsakė 
vos keli, ir tai prisidėdami ne rubliu, tik išmetinėjimais. Palan- 
kiuosius lengvai suskaitome. Jų rado, bet... tik genialis kaulikas 
kan. Olšauskis?. 

Bet jų širdžiai mieliems dalykams pinigų rasis. Atmename, 
kaip visi lenkai metė Ciešino gimnazijai, kur lenkai buvo stip- 
rioje svetimtaučių globoje ir įtakoje. Tebematome Galicijoje 
„Towarzystwo szkėtludowych = T.S.L.“* Pirma ji buvo pažangi 
ir priešinga valdžios mokykloms. Bet užvaldžius endekams, 
nukrypo į lenkų mažumos gelbėjimą pakraščiuose, kur susidu- 
riama su svetimtaučiais: rusinais, čekais, vokiečiais. Draugijos 
nariui reikia tik surasti troba: tuojau taryba atsiunčia mokytoją, 
jam duoda pilną išlaikymą“. 

Mokykloms steigti kaip tik ieškoma ten tokių vietų, kur yra 
rusinų mokyklų ir susiranda bent keliolika lenkiukų. Ten ir 
imama konkuruoti, rungtis. Arba kur visai nėra mokyklos, bet 
žmonės - rusinai, o tarp jų nors trys lenkiukai (paprastai dvaro 
oficialistų vaikai). Kas gi nesinaudos artima mokykla? Ir eina 


* Tai draugijai lenkų visuomenė yra vienu sykiu sumetusi visą milijoną kronų. 
Neminint šimtų tūkstančių kitais kartais (Grūnwald)?. 

rusiniukai į Draugijos mokyklas ir lenkinas rusinų nelaimei ir 
pykčiui. 

Naujai patvirtintas įstatymas, laimingai pasibaigus karui, 
pašauks į naują tautinę kovą Lietuvos lietuvius prieš Lietuvos 
„lenkus“, rasiančius galų gale laisvę lenkų kalbai bent pašali- 
nėse mokyklose. Lenkų pusėje bus turtai ir jau geras būrys 
diplomuotų mokytojų. Mūsų gi pusėje tik švietimo draugija 
„Saulė“, kurios ir turėsime nusitverti abiem rankom. „Saulės“ 
kursams, ruošiantiems diplomuotus liaudies mokytojus, atsi- 
darys tokia dirva ir užduotis, kuriai patenkinti nebus gana nė 
milžiniškų namų, Žaliajame kalne kanauninko Olšauskio pa- 
statytų, „Saulės“ kursų reikalingumas bene paaiškės dabar ir 
tiems, kurie juos ujo ir niekino. 


KĄ GI MES REIKŠIME LENKŲ 
AUTONOMIJOJE? 


Vyriausio karo vado 1914 metų rugpjūčio 1 d. atsišaukimas 
į lenkus aiškiai apribotų reformų jiems nepažada, užtat palieka 
laisvę svajoti be galo ir krašto. Ir lenkai, sakėme, svajoja. Šalia 
to rimtai kombinuoja, kiek būtų visai Europai naudos, atgaivi- 
nus atskirą nepriklausomą Lenkų karaliją. Rimčiausi lenkų vy- 
rai, prašmatniausi publicistai: Marijonas Zdziechowskis, Alek- 
sandras Swietochowskis, Stanislovas Grabskis, A. Lednickis! 
ir didelė daugybė kitų vienan balsan šaukia apie tai. Ir šaukia 
tokiu balsu, kokiu kitkart šauktas paties Mesijo. 

Įsiklausykime, ką sako kad ir minėtas garsus Swietochowskis. 

„Nuo karo aptemo ir tuščia paliko. Šioje naktyje užgeso 
pačios stipriosios ugnys. Paliko tik viena žvaigždė, kurią aš 
visados matau. Šitame tuštume nutilo patys stiprieji balsai. 
Beskamba tik vienas balsas, kurį aš visados girdžiu. Akys įsižiū- 
rėjo į vieną vietą, ausys įsiklausė į vieną garsą - Lenkų susivie- 
nijimą. To nuo manęs neuždengia nei kruvinas rūkas, nei karo 
gaisrų dūmai, nes visas aukas darome tėvynei sugrąžinti...“* 


* „Russkija Vedomosti“, Nr. 62, p. 722. 

Na, ir duok Dieve, kad įvyktų tie karšti lenkų troškimai, 
kad ne veltui būtų jų aukos ir pasišventimas! Nepavydime 
niekam to, ką jie laiko savo laime. Tik jei ta laime panorėtų kas 
ir mus palaiminti, mes turėtume pasikrapštyti pakaušį ir su- 
mesti, ar pritiks? Gal mus kitokesnė laimė tepalaimina? Lenkijai 
prisprendžiant šiokį ar tokį valdimosi būdą, gautų, be abejo, 
mūsų, kaipo dalies Karalijos, kai ko pasiklausti. Ką gi mes tada 
atsakysime? Dalykas labai vertas to, kad labai rimtai pradėtume 
dėl jo savo galvas sukti. 

Čia visai ne dalybos kailio dar neužmuštos meškos. Tai, kad 
mes dar negalime atspėti, kuo pasibaigs karas, anaiptol dar nepa- 
liuosuoja mus nuo pasimokymo bent atskirti „autonomiją“ nuo 
„antimonijos“ ar suprasti, kas aukštesnis: staršina ar servitutas. 

Kokie jūsų, lietuviai, politikos idealai; ar jūs paliekate savo 
Suvalkiją dalyvauti lenkų laimėje ir nelaimėje, kokiomis aplin- 
kybėmis tebūtų verta Suvalkijai prisiglausti prie didumo lie- 
tuvių, iš kokių politikos formų tas didumas jau išaugo ir lig 
kokių jau priaugo? Kad galėtume vyriškai atsakyti, jei kas taip 
mus paklaustų, reikia mums dikčiai pasimokyti, akylai aplink 
apsidairyti ir tartis, labai daug tarties. Pasimokyti valstybinio, 
politinio mokslo, padėstyti visokeriopos statistikos skaitmenis, 
atrasti mūsų krašto dalykų žinovus. 

Šiais laikais tad reikalingiausi esame politikos mokslų. Buvo 
laikų, kada trakta, viską užmirštant, dėl filosofijos; buvo laikų, 
kad tiesiog dievinta materializmas, į padanges kelta pozity- 
vizmas, tikriausiais mokslais telaikyta gamtos mokslai; buvo 
laikų ir jie tebėra, kada kraštutiniai visuomenininkai į visus 
valdymos būdo klausimus teturėjo vieną atsaką — demokra- 
tingoji respublika. Šiandie, rodos, atėjo laikas, kad inteligentija, 
ypač kuriai priderės, neilgai trukus, pasiimti visuomenės našta, 
pradėtų ypatingu būdu studijuoti - valstybių tvarkymo moks- 
lus, visokeriopus, ne vien respublikinius. 

Ta dirva visai apleista. Ir ne tik pas mus, bet lygiai lenkuose 
ir rusuose. Aš kitkart įtikėti nenorėjau, kai lenkai į įstatymų lei- 
dimo įstaigas pirmuoju kandidatu pažymėjo Hippolitą Korwin- 
Milewskiį3 dėl to, kad tai esąs vienatinis visame Šiaurės-Vakarų 

krašte žmogus, politikos moksle išsilavinęs. Man buvo keista, 
kad tokioje madoje pas studentus ir pažangiąją jaunuomenę 
buvusi „politikos ekonomija“ per tiek laiko nedavė gana prisi- 
taisiusių žmonių palitikos darbui dirbti. 

Ir tenka krašto atstovais rinkti artojai ar konduktoriai, nes 
ir „politikos ekonomistai“ pritaikinamoje dienos politikoje ne 
kiek gudresni pasirodo, nes jų ne tiek to mokslo semtas, kiek 
juo grožėtas ir puoštas. 

Kas ta autonomija, kas savivaldybė (valdymasis)? Kaip 
smulkiai reiktų valdymą decentralizuoti? Kuo apriboti atskiros 
dalys: kokiais geografijos savumais, kokiais ekonomijos veiks- 
niais, gamtos ir pramonės turtais? Kokią rolę skirti luomams 
ir profesijoms? Kokie visuomenės reikalai neatidėtinai turi 
būti vietose patenkinami? Kokia dalimi bendro valstybės turto 
naudotis, ką į jos iždyną įdėti? 

Kolį tuosir jiems panašius klausimus nemokėsime atsakyti, 
neatsakysime nė į aukščiau įvardytus apie valdymosi būdą. 
Taigi mokykimės ir, ko pramokdami, su kitais laikraščiuose ar 
paskaitose dalykimės. 


LENKŲ TALMUDIZMAS 


Talmude esą parašyta, visas pasaulis priderąs int žydus, visą 
pasaulį Viešpats pavedęs paskirtajai savo giminei, idant jai 
tarnautų. 

Kiekvienas žydėdra pasakys, žydai vykiną tą nelyginant 
antrą sandorą, tiktai nebe su Jehova, bet su Getės velniu Mefis- 
tofeliu iš „Fausto“. Kas nežino jo giesmės? „Visos pasaulio žmo- 
nių giminės tegarbina vieną šventą dievaitį; jis viešpatauja 
griežtai visame pasaulyje; tai - Aukso dievaitis. Jam pataikau- 
damos, valstybės karu ant kitų eina, ir žmonių kraujas upeliais 
teka per kalaviją: žmonės žūna dėl metalo - pinigo“. Žydus 
Mefistofelis vis didesniais kunigais daro šio dievaičio - Pinigo, 
ir tasai ypatingas pinigiškas „klerikalizmas“ vergia ir vergijoje 
palaiko viso pasaulio žmonių gimines. 

Lenkai lygiai su kitais žydams vergauja. Bet tarp lenkų ir 
žydų yra didesnis panašumas. Ir lenkai turi savo „talmudą“, 
kurio nesipriešindami klauso. Seniau tai buvo bajorų laisvės 
testamentas (wolnošci szlacheckie), vėliau mesianizmas, neva 
paskyrimas atkentėti už viso pasaulio nuodėmes. Šiais laikais — 
lenkų neva kultūra, kuria, kaip žydas pinigu, pavergę sau išlai- 
kytų visus tolimiausius senovės respublikos pakraščius („Kresy 
polskie“). 

Tie pakraščiai paskutiniu šimtu metų, ištrūkę iš lenkų nagų, 
ėmė saviškai gyventi: Galicijos rusnakai sau, Voluiniaus ir Po- 
doliaus ukrainai sau, gudai baltarusiai sau, Infliantų latgaliai 
sau ir lietuviai sau. Vis tai lenkų „kresy“ —- pakraščiai, kame 
kitados slogutis — lenkiškoji bajorija su savo asmenine laisve 
slėgė, o dabar norima, kad „lenkų kultūra“ slėgtų. Ir kaip tų 
lenkų tikima ta neva jų kultūra! Tik dyvai, kodėl tik dabar imta 
tikėti. Kodėl seniau jai netarnauta ir ja žmonių prie savęs ne- 
rišta? Ekonomistas Majevskis (žiūrėk „Viltyje“)! atsako aiškia 
tiesa: menka buvo mūsų kultūra, o bendros visiems piliečiams 
ir turėti neturėjome, bent kiek kultūringi buvo tik bajorai, bet 
jų kultūra nedaug tetvyskė į šalis, į liaudį. 

Ir dabar kas stveriasi tos neva lenkų kultūros, tas iš tikrų- 
jų stveriasi tos pačios senovinės bajorijos — dvarininkų. Tik 
liaudies įsigalėjimas, demokratija, nebepavelija tai aiškiai pasa- 
kyti, ta demokratija jau verčia kaukę dėliotis, kaip patį bajorą 
dvarininką, taip klerikalą ir net tariamąjį demokratą, net kraš- 
tutinį. 

Bereikėjo „kairesnio“ demokrato kaip Andrejus Niemojevs- 
kis?? Ale tai būta kaukės, kurią 1905 metai nusiplėšė. Dabar 
štai savo leidžiamame laikraštyje „Myšl Nepodlegta“ jis jau 
dėliojasi nebe demokratizmo, tik „kultūros“ kauke, kurią taip 
pat laikas nuplėšti. 

Jam tai naudinga: kur reikia, padaro jį iš aršiausio klerikalų 
priešininko jų vadu. Vilniaus lenkai kunigai, seniai nebeturė- 
dami savo tikrojo vyskupo, apsirinko Niemojevskį savo gany- 
toju ir jo „ganytojiškas gromatas“ savo laikraštėliu „Gazeta Co- 
dzienna'? skelbė visai endekų brolijai. 

Paklausykime, kaip pabažnai Vilniaus lenkai kunigai kartoja 
savo buvusiojo priešininko „gromatas“, nors ne taip seniai jį 
teismu persekiojo už bedievystę kitose „gromatose“ („Legendy 
o Chrystusie“). Ak, lietuvi kun. Maliauski“, koks tai pavyzdys, 
kaip kun. gali bendrą darbą dirbti net su Niemojevskiais!! 

Atpasakokime tai savais žodžiais, nes paties Niemojevskio= 
vilniečių labai sunkūs. 

Buvo sakoma, sunku kalbėti apie lenkystės tvirtumą, kur 
liaudis - ne lenkai. Ale gi visos tautos turėdavo ir turi koloni- 
jas, įtakos sritis ir t.t. Brangi yra liaudis, nes ji duoda kraštui 
būdą. Bet nepakaktinai branginta aukštosios žmonių sritys 
(bajorija, kunigija ir kt.), kurių kultūra ir tradicijos taip pat 
daug sveria ir daugelyje atsitikimų net nusveria. Lenkiškoji 
kultūra „pakraščiuose“ nuolat tebevadovauja. Taigi, nežiūrint, 
kas rytoj atsitiks, nepriderėtų patiems save atskirti nuo tų 
pakraščių, kai kas daroma ant popierio, svarstoma ar projek- 
tuojama. Už visas politikines vertybes (tai ir už demokratizmą, 
socializmą, antiklerikalizmą?) aukščiau statykime kultūros 
vertybę: politikos vėjai visaip pučia, o kultūra palieka ir ne 
vieną dalyką pergyvena. Politika netol tesiekia, o kultūra kyla, 
auga ir peržydi ilgą laiką. Kam gi ji savom rankom raškyti? 
Lai istorija tai padaro, o ji savyje slepia ne vieną neatspėjamą, 
netikėtą dalyką. Pakraščiuose ginčijamasi; nusileidžiant tik 
padidiname užsigrūdinimą ir ne numalšiname ginčą, tik stip- 
riau jį įdeginame. Niekados neprivalome nusiginkluoti patys; 
ypač kai tiek yra, kurie siekia mus nuginkluoti. Išsižadėjimas 
yra dalykas, kuriuo joks tikrai vikrus ir gilus protas nepagirs. 
Juk nė ligoniui nevalia atimti paskutinė viltis, o kai imsime ir 
sveiką kamuoti, jis tikrai susirgs. Juk peikiame nusižudymus. 
Būkime tvirti visur, kur mus istorija pastatė. Tik ji mus pa- 
liuosuos. Dar nepasibaigė pasaulio istorija, tad yra mums 
rytojus kaip ir kiekvienam kitam, o pasaulis visados priderės 
į vikrius ir gyvus... 

Tiek yra žodžių naujo Zorotustro? gromatos. 

Trumpai sakant, nėra Lietuvos, nėra Žiemgalos, nėra Gu- 
dų, Ukrainų, yra tik - „kresy polskie“, lenkų įtakos sritis, kur 

dvarininkų, nes lenkai tuose kraštuose tėra dvarininkai, kultūra 
gali daug dalykų pabaigtinai nusverti lenkų pusėn. 

Nėra vietos reikalų, nėra liaudies, nėra dar istorijos reika- 
lavimų, kurie šalin nustumtų bajoriją su visa jų asmenine „kul- 
tūra“. Viskas vėjas, tik ta bajoriškoji kultūra pakraščiuose ne 
| ji padės sulaukti tokių atsitikimų, kada vėl tie „pakraš- 
čiai“ ims vadintis - Lenkų karalija. 

Laukime to talmudinio mesijos, nenusileisdami jokiai liau- 
džiai: nei ukrainų, nei gudų, nei latgalių, nei lietuvių. Kas jos 
mums? Mums vienas tėra dievaitis - lenkybė, kuriai garbinti 
Jehova paskyrė visas tautas, gyvenančias tarp Baltijos ir Juo- 
dųjų jūrių. 

Kaip tarp žydų nebėra partijų, nė kitokių skirtumų, kai 
paliečiama žydystė, taip ir tarp lenkų nėra kairumo nei deši- 
numo, kai reikia saugoti lenkystė-bajorystė - lenkų kultūra; 
tada Niemojevskis = kun. Maciejevičiui? ar Maciejevičiai - Nie- 
mojevskiams. Abeji moka sustverti ir šokti gyvenimo keliu dai- 
nuodami: 

„Albož to my jacy tacy, jacy tacy“7... (Wyspianūskio „We- 
sele“)8. 


„KORONA I LITWA“ 


Tokiuo vardu esanti išleista nauja knyga. Tos dar vienos 
lenkų knygų knygos mes patys dar neesame skaitę nei regėję: 
ją mums primygtinai įgiria „Gazeta Codzienna“. Jos autorius 
esąs J. Žerbillo-Labunski, parašęs ir antrą veikalą „Unia Litwy 
z Polską (1385-1569 r.)“. 

Politikoje mūsų lenkams ne taip labai sekas. Bet moksle — 
tai kas mėnuo vis naujas genijus. Antai neseniai lenkų moks- 
lavyris dr. Dybowski „Kuriere Litewskiame“! kaip ant delno 
ir pabaigtinai moksliškai išrišo klausimą, kokia tai kalba „lie- 
tuviška“? Lietuviškos kalbos nėsą visai, esą tik tarmių: lenkiš- 
kos, gudiškos, ukrainiškos ir žemaitiškos. Nemaža stebėjomės, 
iš kurio kelmo tapo išspirtas šisai dviejų amatų, turbūt lygiai 

genialių, gydymo ir kalbininkystės, žmogus. Dabar vėl užvydas 
ima, kam Dievas lenkams duoda Dybowskių ir dar dribteli 
Žerbillų. ) 

Žerbillo taip pat esąs mokslo autoritetas. Jis, tiesa, nebe 
pirmas, bet gal šimtasis, labai stačiais žodžiais, nors be jokių 
įrodymų įrodė, jog be Lenkijos Lietuva būtų žuvusi. Jau ir 
buvusi pražuvusi. Pavergta liaudis su savo kunigaikščiu vien 
tik besukė galvas, kaip čia, nusispjovus ant savo tėvynės, pa- 
virsti valkatų orda (nawzėr hord koczowniczych) ir pasiieškoti 
naujos tėvynės, kuriose plynėse (gdzies šrėd niezamieszkatych 
pustkowi). 

Visa laimė, kad čia pat pašonėje radosi išgelbėtoja Lenkija, 
kurioje: „šlėktelė naudojosi tokia pilnybe politikos teisių, ko- 
kiomis tesinaudoja XX amžiuje anglas ir prancūzas. 

„I gdyby Z postępem czasu ta pelnia praw rozlewala się na 
inne stany - mieszczan i wlošcian - mielibyšmy w šrodku des- 
potycznej Europy zjawisko niemal cudowne“. 

Mokytas autorius, o drauge su juo ir Vilniaus lenkai kunigai 
iš „codziennėwkos“3 atsirado šišo pagauti, atsivėrus pereitų 
laikų lenkų dangui ir pasirodžius jų „stebuklui“ — bajorų sa- 
vavalei... ak, ne! - teisėms. Bet per labai akis aukštyn užvertę, 
nebemato, koks jumoristiškas daiktas tasai „gdyby“. 

„Gdyby ciocia miata wąsy, to bylaby nie ciocia, a wujaszek““. 
Visa gi nelaimė, kad tetulėms ūsai neželia. Lenkų bajorai daug 
šimtų metų turėjo savo plačias beribes teises; o „rozlewali'““ ne 
teises, tiktai vyną. „Za krėla Sasa jedz, pij, popuszczaj pasa““. 
„Despotiškoje Europoje“ savitarpinėse kovose bent riterišku- 
mas augo. Lenkuose pilvai teaugo. Į tuos pilvus bajorai valdo- 
vai ir susikrovė visą valstybinį ir visuomeninį Lenkijos ir Lietu- 
vos turtą: laisvę, nepriklausomybę, ekonomiją ir apšvietimą. 
Ilga pirštą ištiesti į Krokuvos mokyklą, garsiai vadinamą uni- 
versitetu, nieko nepridės, nes tasai „universitetas“, sulyginus 
su tikraisiais, Paryžiaus, Bolonijos ir kitų, buvo tik kiek aukš- 
tesnis už Elementarschulę? ir tiek Lenkijai tešvietė, kiek šv. Jono 
vabalėlis savo pakrūmėje. Patys lenkai lenkės to „universiteto“ 
ir bevelijo svetur eiti mokslus. Lenkų tamsybė gal buvo gera, 

jei suvalkiečiai lietuviai ir dabar tebesako: „Mozūras tebege- 
ma aklas“. 

Į savo pilvą bajorai krovės visą liaudies gerovę. Buvo galima 
girtis, būk lenkų liaudies padėjimas anuomet buvęs „o cale 
niebo wyžsze od tego, w jakim žyt lud litewski'3. Bet to laiko 
Europos žmonės, tos „despotiškosios Europos“, gąsčiodami ir 
bjaurėdamiesi sukės šalin nuo tų visuomeninių santykių Len- 
kuose. Juk jie įrašė, o ne kas išmislijo trumpą lenkų apibū- 
dinimą: „Lenkuose bajorai lepinasi kaip rojuje, o liaudis kan- 
kinasi kaip pragare“. Jei tasai „pragaras“ pp. Žerbillams ir jo 
sėbrams rodos „niebem“, tai tik belieka mums krikščioniškai 
palinkėti jiems kuo veikiausiai ten patekti. Žinoma, be mūsų, 
dar nepadarius unijos, drauge keliauti į tą „niebą“, mūsiškai — 
pragarą. 

Visa ta lenkų kultūra buvo ne kas kita, kaip tas pas bajoro 
pilvas idealas, kuris ir mūsų privilegijuotiemsiems buvo leng- 
vai pasiekiamas. Turtai gi, apšvietimas, asmeniška laisvė, kaip 
pas mus, taip ir pas pačius lenkus, buvo tiek žemi, kad ir am- 
žiams praėjus, vis dar nepalaiko. Ir kame kyla, tai kur kas 
sparčiau lietuviuose, tolimesniuose nuo lenkų; artimesniuo- 
siuose gi guduose ir lietuviuose yra lygus palesiečių, mozūrų 
etc.; tik gėdą daro XX amžiui. 

Tik pačiais pastaraisiais laikais lenkas ėmė kultūrintis. Ir 
tai ne pats, ne savo tėvynės širdyje, tiktai pakraštyje, vokiečių 
verčiamas. 

Kam čia akis beapdumsi, kad tie dalykai darosi mūsų akyse, 
mūsų laikais? Ir mada lenkams dabar nebepatogi: visi nori 
juoba žiūrėti, ne klausyti. 

Bet tegu sau lenkų kultūra bus buvusi viduramžiuose kuo 
aukščiausia, jų politikos ir visuomenės teisės kuo plačiausios, 
apšvietimas kuo aukščiausias, tegu į tas aukštybės vienu tik 
politikos ryšiu susirišimas (kitokių nežinome) būtų ir lietuvius 
pakėlęs, - vis dėlto jiems trūbyti be vieno galo apie tas „gera- 
dėjystes“, o mums bepradėm to klausyti yra... 

Ale pavelykite tai paaiškinti palyginimu, Doroševičiaus? 
pasaka. 

Susitinka gydytojas kalvį. Eina kalvis aprišta ranka ir verkia. 

- Ko tu verki? - klausia gydytojas. 

— Ką aš neverksiu, kad pjaus man ranką... - atsako kalvis. — 
Ką aš tada, darbo žmogus, be rankos veiksiu? 

Pagailo gydytojui kalvio. 

— Neverk, - sako. - Duokš, aš mėginsiu šiaip jau gydyti: 
bene nereikės nupjauti. 

Ėmė gydyti ir išgydė. 

Kalvis kala ir linksmai dainuoja. Gydytojas tai mato ir džiau- 
gias. 

— Matai, kalvi, kaip gerai. 

— Gerai, ką ir besakysi! 

Susitinka kitą sykį. 

— Matai, kalvi, tu sveikas. O juk aš tave išgydžiau. 

- Jau nebežinau, kaip ponui ir bedėkoti!.. > 

Vėl susitikęs gydytojas sako: 

— Dabar tu sveikas. O kas būtų buvę, kad būtų ranką atėmę? 
O juk aš išgelbėjau. 

- Ką ir besakyti! Nebežinau, nė kaip ir bedėkoti. 

Ir susibičiuliavo gydytojas su kalviu. Ėmė gydytojas liuo- 
somis valandomis vaikščioti į kalvę. Ateis, atsisės, užrūkys 
cigarą, žiūri, kaip kalvis kala, ir vis primena: 

- Regi, kokį gerumą aš tau padariau. Kad ne aš... 

Kalvis dėkojo, dėkojo, kol neatėjo į gydytoją atsilankyti. 
Atėjo ir numetė jam savo ranką. 

- Atsiimk, — sako, - pats nusipjoviau, tik susimildamas nebe- 
kalbėk man apie savo geradėjystę... 


NEBĖR KO BEPASAKYTI! 
I 
Lenkų vagonų laikraštukas „ Swiat“!, labai gyvai gaudąs 


dienos dalykus ir visa tai paaiškinąs fotografijomis, jau nebe 
vieną sykį yra įsikišęs į Lietuvos lenkų santykius su lietuviais. 

Mano laikais varšavietis p. Vaitiekus Baranovskis, kol dar ne- 
buvo vilniečių išmokytas hotentotiškai spręsti apie tuos da- 
lykus, gana palankiai lietuviams rašė. Paskui „wyprobowany 
katolik“? p. Vincentas Kosiakiewicz kvotė lietuvius ir lenkus. 
Ir taip parašė, kad esu visam amžiui apsižadėjęs lenkams į jų 
„interview“ ar „anketą“ nebeatsakinėti?. Neminint p. Juozapo 
Weyssenhofo, tariamosios „Unijos“ autoriaus“. 

Dabar štai vėl p. J. Jastrzębiec net per dusyk, bent keliuose 
„Swiato“ numeriuose atpasakoja, ką lenkai ir lietuviai maną 
apie jų savitarpius santykius. 

Visų šitų kvotimų po svetimas sąžines ir galvas, širdis ir 
kabinetus vertybė lygi yra labai apskritam ir dideliam okuliui — 
nuliui. 

Visų pirma tai daroma žmonių, kurie tam sykiui nesugeba 
nieko prasimanyti iš savęs, o parašyti kai kas reikia. Taigi ir 
klausiama, ką tu manai. Antra, kai visa tai daroma vien iš 
tuštybės, tai niekados niekam nebuvo į naudą; niekas iš to 
nesimokė, niekas priešingajai partijai nepripažino teisybės, o 
nė vienos nė per nago juodymą nepagerėjo santykiai. 

Buvome kitą kartą lengvatikiai. Kvietė vyskupijos admi- 
nistratorius jo akyse išsikalbėti — ėjome. Mums rodės, kad 
lenkus prispirdavome prie sienos. Ir čia patgi administrato- 
rius paslaptingai spaudė ranką pp. Hlaskoms“, o ne mums. 
Kvietė Varšuvos „Przyjaciele pokoju“, „Biuro pracy spotecz- 
nej“, - važiavome. Mums rodės, aiškiai išdėjome minimumą 
savo reikalavimų ir nešlovingumą tų pragumų, kuriuos prieš 
mus pavartoja ne tik paprasti gatviniai anarchistai, bet ir 
pats administratorius. Ir tuojau lenkų visuomenė viešai reiškė 
ne mums simpatiją, bet mūsų priešininkams savo pasitikė- 
jimą. P. Jonas Vileišis, p. Jonas Kriaučiūnas?, atminę, galė- 
tų tai patvirtinti. Net toks blaivus lenkų politikas - „ugodo- 
wiec“ė, kaip Liudwiko Strasziewicziaus? nabašninkas, tiek 
dailiai kalbėjęs Varšuvoje apie trečią valandą nakties; tyčia 
mane sulaikęs Varšuvoje, kad galėtume toliau tai pasvarsty- 
ti, - apie 2 val. popiet sutiko mane savo namuose su šliurėmis, 
atsekta apykakle, neva dar nesuskubęs iš nakties apsitaisyti. 


< 181 - 


Tai man, tyčia pasikviestam. Lietuviams temokėjo duoti pata- 
rimą: 

- Parašykite ką nors malonaus apie lenkus, tai padarys gerą 
įspūdį. 

- O tamsta ką parašysi apie lietuvius? 

Jis nieko neparašė, nė to, ką buvo uždarame susirinkime iš 
kalbyklos šnekėjęs. P. Piltzas, b. „Krajaus“ redaktorius", galėtų 
tai patvirtinti, atminęs. 

Visos tos anketos, išsiteiravimai tai nelyginant dabartinis 
vokiečių špionažas. Tardoma, klausoma ne dėl tavo išminties, 
gyvenimo santykių žinojimo, kruvinų tavo susigraužimų iš- 
klausymo ir neraminimo, bet tau pažinti, tavo silpnųjų vietų 
nusitvėrus, savo naudai visa tai suvartoti. 

Kaip negailestingai karčiai pašiepiu dabar pats save, atmi- 
nes, kaip vaikiškai atvirai mojavau šoblele, pradėdamas leisti 
„Žinyčią“ ir šaukdamas: eikšenkit atvirai, mes nieko neslepiam! 
Agėjo. Ėjo Liutomirai Boleslawskiai, ėjo Weyssenhofai ir simu- 
kai!!. Bet ne su šoblele, ne priveikti ar pasinaudoti, tik pasi- 
klausius tavęs, kam reikia, pasakyti: 

„Niebezpieczny, manjak, litvoman: odgrodzič się od niego“ 
(pavojingas, pamišėlis — reikia atitolinti jis). Kiek tai metų jie 
man sugaišino, paintriguodami pas kunigaikščius Oginskius 
ir vyskupo Paliulionio nabašninką!'? To neužmiršiu; ne iš savy- 
mylos, bet kad viešas darbas nesustotų. 

Dabar man visai aišku, jog lenkas lygus Jono Lemanskio" 
pasakos moteriškei. Apysenis filosofas įrodinėjo mergaitėms, 
jog dusyk po du bus keturi. Mergaitės nesutiko. Kodėl? Gi 
todėl, kad niekuomet neįtikinsi moteriškės, jei jai neesi mielas. 

Mes lenkams nebegalime būti malonūs, kaip namalonūs 
Galicijos rusinai, kaip bus, nebeilgai betrukus, nemalonūs Lie- 
tuvos gudai. Nes visi mes jau esame ar bent sumanėme būti 
sau žmonėmis ir nebebūti medžiaga lenkų skaičiui padidinti, 
nuo Jono Baudouino de Courtenay betariant'“. 

Taigi tik gaili man tų, kurie dar nesupranta tos teisybės, kad 
mums išpažinti vienas kitam nebėra ko, ir vis dar tebeatsakinėja 
špionuojantiems... atsiprašau: intervjuojantiems mus. 

II 


Lietuviai lenkiškųjų laikraščių arba visai nebeskaito, arba 
visai mažai beskaito. Tad jų nervai ilsis ir jie greiti yra papeikti 
tuos saviškius, kurie ginasi su lenkais. Bet kad skaitytų Vilniaus 
ar Petrogrado lenkų laikraščius, kažin ar ne kitaip galvotų: gal 
dar aršiau gintų. 

To aš nepagirčiau. O jei pats paskutinėmis dienomis įsi- 
maišiau į tarptautinį ginčą, labai kantriai ištylėjęs ištisus ketve- 
rius metus, tai tik dėl įrodymo, kad mes patys į save turime 
bekalbėti, nes lenkams „nebėr ko besakyti“. 

(Žiūr. „Szkola polska na Litwie“, „Lenkų talmudizmas“, 
„Korona i Litwa“, „Nebėr ko besakyti“, „Dėl praeities mūsų 
kultūros“ ir kitus). 

Tam mano obalsiui patvirtinti kone kas savaitė duoda me- 
džiagos minėtieji laikraščiai. 

Buvo vienas laiko tarpelis pačioje mūsų tautinio susipratimo 
pradžioje, pradžioje mūsų literatūros kilimo, kada Lietuvos 
lenkai pristodami kaulijo: „Sakykite, rašykite, ko jūs norite! 
Žinosime - klausime, derėsimės“. Bet juo mes aiškinomės, juo 
įrodinėjome, tuo „neaiškiau“ mūsų „lenkams“ darėsi, kol galų 
gale ėmė visiškai mūsų „nebesuprasti“, visiškai nieko apie 
mūsų postulatus nebežinoti. Grįžo mūsų kaimynams anieji 
laikai, prieš visą ketvirtį amžiaus, kada lietuviai dar nebuvo 
išreiškę savo siekių. Visa, kas mūsų buvo iki šiol pasakyta, 
kokia vieta mūsų pačių tėvynėje mums pridera, nuo artimiausių 
mūsų kaimynų lietuvlenkių atsimušė kaip tik priešingu aidu. 

Visų pirma kas, ką ir kaip nekalbėjo, vis buvo negerai pakal- 
bėta. O juk buvo ir yra mūsų tarpe labai įvairių krypsnių ir par- 
tijėlių. Savotiškai kalbėjo Basanavičiai, sekdami Narbutus, Kra- 
szewskius ir kitus to krypsnio rašytojus — nepatiko, nes jie buvę 
megalomanai ar bent egzaltantai. Kalbėjo Šliūpai, Ambraziejai, 
Silvestravičiai, Žemkalniai ir jiem lygūs - nepatiko, neįtikino, 
nes tai esą maniakai, litvomanai. Kalbėjo Jakštai ir jo krypsnio 
žmonės - nepatiko, neįtikino, nes... Kas iš to, kad jų raštų logika 
reiškia jau pilną jų proto, sielos sveikatą, jei jie — „maskolių“ 

vyriausybės papirkti, tos vyriausybės, kuri taip nepatiko vakar 
ir kuriai taip labai gerinasi šiandie. 

Kiek buvo išlieta visiems pasisakymams rašalo, būtų pilnas 
Rygos miesto kanalas. Kiek laimėta koronos teismų, būtų ge- 
ras tomas. Visais pakraščiais melsta įsileisti lietuvių kalbą gre- 
ta lenkiškos ir neleista. Melsta, kad bent prieš ar po lenkų kal- 
bai — ir to nepavelyta. 

Į visa tai kiek seniau Petrogradas atsakė „Litvomanais“, 
Vilnius - „Przenigdystais“'. O šiais laikais piliečiai atsakinėja 
ištisa jūra visokių visokiausių melagysčių ir iškraipymų, skel- 
biamų taip begėdiškai, kad tik suadente diabolo - velniui pata- 
riant, tegalima taip padaryti. 

Įrodymų toli neieškokime: užteks dvejeto trejeto numerių 
Vilniaus lenkų laikraščių. Tik dviejuose „Kur. Lit.“ numeriuose 
(150, 156) randame tipinę draugiją: Ž 

„Cichecki, Pachucki, Szukiewicz i K-0“. 

Lai jie patys pakalba: 

1. „Vienas lietuvis privalo to, ką gali turėti devyni lenkai“ — 
Szukiewicziaus“, „Codziennėwkos“ pakaliko, aritmetika. O 
mes sakėme būsią mums gana, jei mūsų iš bet kokios bažnyčios 
neišstums. 

2. „Lietuviai, kalbėdami apie Lietuvą, per tą patį laiko žemės 
plotą ir jos žmones“. „Šukevičiaus, Dybowskio pakaliko, moks- 
las“. Vadina tai nonsensu. Ir yra tai nonsensas, bet ne mūsų, 
tik jų. Mes sakėme būsią mums gana kaip tik etnografiškosios 
Lietuvos. 

3. „Gudai ir lenkai sulietuvinti nesiduos... Kad ir lietuviai 
turėtų visus Prūsų valdžios privertimo įrankius“. O mes einame 
su gudais drauge ir gretimais, nieko kits kitam nepavydėdami. 

4. „Lietuviai reikalauja pirmenybės tarp tautų, apsigyvenu- 
sių Lietuvoje, teritoriališkai ją suprantant“. Atkartoja Šukevičius, 
Vilniaus administratoriaus... nežinau, kaip ir besakyti, parašytą 
į ministeriją. O mes niekados ir niekur neišreiškėme pretenzijų į 
pirmenybę Pružanuose, Sokolkoje, Ukrainoje ar Minske. 

Juk tai - pačių lenkų ideologija. Bet ką Dybowskis vakar 
išreiškė apie lenkus, tą Šukevičius šiandie tame pat laikrašty 

primeta lietuviams ir moralizuoja, ir tyčiojasi, ir mokina. Ką? 
ar mus, lietuvius? P. Šukevičius - ne kūdikis: jis žino, jog lie- 
tuviai gerai atmena, ką yra kuomet pasakę. Jeigu gi tokia drą- 
sa šaukia: tu Jixisti — tu pasakei, tai tuos žodžius siunčia Lie- 
tuvos sodžių pilkasermėgiams „szaraczkams“, kurie neturi 
laiko sekti abiejų pusių literatūrą, o reikia jiems įkalbėti, kokie 
lietuviai kvaili ir nedori ir kiek Šukevičiai ir K-o protingi, iš- 
mintingi ir dori. 

Ar tokiems lenkų mokytojams bėra kas pasisakyti? 

Tai Vilniuje. 

Petrograde mokina lenkų visuomenę p.p. Cicheckiai. 

5. „Lietuviai, lygiai kaip ir gudai, kreivai suprasdami Lie- 
tuvos ir Rusės piliečių pareigas, negali iš mūsų reikalauti, kad 
remtume jų tautinius siekius. Lietuvoje ir Rusėje mums yra 
tokių pareigų link savo tautiečių, tiek uždavinių prieš mus, jog 
negalime sau pavelyti kažin kokios filantropijos kitoms tau- 
toms. Kad remtume tokius siekius, skriaustume save, skriaus- 
tume wlasny stan posiadania!, nes duotume svetimiems 
(mano pabraukta) tai, kas turi tarnauti mūsų tautiečiams“. 
Žinome, kaip smarkiai nagais įsikibę mūsų „lenkai“ laiko „stan 
posiadania“. Ag tik naivus nenumanė, kad tiems, kurie save 
lenkais laiko, net tiems, kurie išaugo lenkiškai kalbančioje šei- 
mynoje - kiti, ne lenkiškai kalbą ir jų širdžiai mieli dalykai — 
svetimi. Ag kokių mūsų naivų būta, kada svajota Jakšto būdu, 
jog bajorai padės mums visokeriopai sustiprėti: žmonių kultūrą, 
tautinį susipratimą kelti, net literatūrą plėtoti!! Mes jų neįgi- 
jome. O kuriuos ir įgijome, tai tik daugiau bėdos. Ir šiandie jau 
meldžiamės, ne kad Dievas duotų mums talkininkų - sulen- 
kėjusių mūsų bajorų, bet kad jų neduotų. Nes jie į mus įeina ne 
plėtoti, tik stabdyti mūsų, kaipo lietuvių, kilimą. Išimtys - retos. 
Bus laiko, kada tai vardais įrodysime. 

6. Ir tas išimtis ponai Cicheckiai vadina „oryginalne poj- 
mowanie krajowošci ir dziwnego naboženstwa demokratyz- 
mem“*!š. Dėl Dievo meilės neprivalo mūsų „demokraci krajowi“ 


* Apie tai skyrium pakalbėsime. 

užmiršti tai, jog mes savo tarpe turime daug visokių „kwest- 
jų““?, kad galėtume dar pavelyti sau darbu remti kultūrinį ju- 
dėjimą šalia mūsų!“ 

Ar beturime ką pasakyti tiems, kurie tokia malda baigia savo 
pamokslą? 

7. Varšuvoje lygiai taip pat mokina lenkų visuomenę p.p. 
Pachuckiai. 

„Lenkai negali išsižadėti savo placėwkos? ir bažnyčios daly- 
kuose. Nykstant lenkiškoms giesmėms ir pamokslams, jie mato 
baisų pavojumą kalbai, kuri ir taip viešame Lietuvos gyvenime 
vaidina daug mažesnę rolę neg karalijoje. Jie supranta, jog, 
nevartojant kalbos, silpsta lenkystės supratimas, ypač „ma- 
žutėlių“. Ir dėl ko kito lenkai nenusileidžia lietuvių šovinistų 
užmačioms (!?). Lenkų kalba bažnyčioje - tai jungė tarp švie- 
suomenės ir liaudies: tos jungės sutraukymas vėl būtų lenkystės 
susilpninimas“*. 

Gal pavelyti, kad dar pakalbėtų „stanu posiadania dom“?!; 
„Cichecki, Pachucki i K-0“? Gana? Kad gana, tai gana. Bet tegu 
bus ir mums gana - lenkams išsipasakoti. Pradėkime patys sau 
kalbėti, savo ideologiją šviesti nesusipratėliams saviškiams, 
kurių dar taip daug yra. Dirbkime dėl dabarties, mūsų kultūros, 
užmiršę tuos, kurie mus svetimais laiko. 


DĖL PRAEITIES MŪSŲ KULTŪROS 


P. Glogeris!, archeologas, embriologiškai įrodė, jog grynos 
veislės lietuvių nebėsą. P. Dybowskis, gydytojas, filologiškai 
įrodė, jog lietuvių kalbos nebėsą. Dabar štai p. Wandalin Szu- 
kiewicz, Nočios „lenkas“, neva taip pat archeologas, etnogra- 
fiškai ir istoriškai įrodinėja, jog lietuviai neturėję nei praeities, 
nei kultūros (litwini musieliby zarėwno przesztošč swoją, jak 
kulturę stworzyč?), buvusi tik pasyvė tauta, nepadariusi jokios 
įtakos to krašto istorijai, davę jam savo vardą — tai ir visa. Ir tą 


* Ir apie tai žiūrėk straipsny apie demokratizmą. 

as Asai 


vardą galį visi dabar Lietuvoj gyveną vartoti, kaip prūsų vardu 
vadinasi visi Prūsijos gyventojai“. 

Žiūr. „Kur. Lit.“ Nr. 156. 

Kaip tai laikai mainos! Taip dar nesenai Narbutai, Kraševs- 
kiai ir visi jų laikų istorininkai buvo šišo pagauti, įsižiūrėję į 
Lietuvos praeitį. Tiesa, jie nebuvo gydytojai, nei archeologai, 
bet taip sau - paprasti istorijos tyrinėjimo specialistai. 

Dabar specialistai, tik iš antro galo, viso to nebemato. Ar tai 
praeitis išnyko, ar mūsų Šukiams ir nešukiams akelės apsi- 
dūmė? Bene šis pastarasis atsitiko. 

Jei p. Šukys-Šukevičius pavelytų, tai primintume jam, jog 
Lietuvos valstybės lopšiai buvo Ariogaloje, Utenoje, Kernavėje, 
Trakuose, Vilniuje, etnografiškai lietuviškuose kraštuose, kur 
svetimtaučių jokia įtaka nesiekė. Iš čia lietuvių viešpačiai paro- 
dė ne pasyviškumą, bet tokį aktyviškumą, kad per X-XIV am- 
žius sudarė valstybę, dešimts sykių didesnę už etnografiškąją 
dalį. Tiesa, tada prisireikė ir remtis didumu, gudais, nebe mažu- 
mu, lietuviais. Bet ir tada Žemaičiai ir Trakai vis tebebuvo fun- 
dum, gimtinė, kurios, kaip gvardijos, griebėsi visuose sunkiuo- 
siuose priepuoliuose. Čia Lietuvos vadovai gimdavo, čia ir 
mirdavo. Gudų didelį kraštą valdydami, Lietuvos kunigaikš- 
čiai tebebuvo lietuviai su visu jų ne gudišku būdu, papročiais, 
paviršutine išvaizda. Net ir kalba, ja negalėjo kalbėti Guduose, 
bet kalbėjo Lietuvoje, ta kalba mus patys, ne kunigai, ir poterių 
išmokė. Lietuviai, etnografiškieji lietuviai, ne dabar prama- 
nytieji „litvinai“, buvo aktyvūs, veiklūs, sudarė ir tokią istoriją, 
kuri skaisčiausiais lapais šviečia visasvietinėje pradžios vidur- 
amžių istorijoje. Mokytam archeologui Šukevičiui ir kitiems 
lygiai šviesiems mūsų „lenkams“ praverstų prieš rašant pasi- 
skaityti istorijos vadovėlio, norsgi vaikams skiriamo. 

Ar tai kultūra ar nekultūrumas padarė? Mums rodos, tai 
aukštas kultūros ženklas. Siauras archeologas specialistas Šu- 
kevičius lietuvių kultūros ženklų teieško kapinėse. Randa jų, 
bet mena tai esą lyvų ir kitų Skandinavijos tautų, ne lietuvių. 

Mums tų iškasenų per maža spręsti apie kieno kultūrą. Jokių 
ypatingų lenkiškumo žymių nėra ir iškasenose Didžiosios ir 

Mažosios Lenkijos. O dėlto pasakyk lenkui, kad jų Tėvynė ne- 
turėjo ir nesudarė savo kultūros! Priešingai, eik į Lvovo Dzie- 
dušičkių muziejų - išvysi ne priešistorinius bronzus ir diržus, 
bet šių dienų, kuriuos primityviai tebedirba lenkai kalniečiai. 
Nustebsi. O vis dėlto ta lenkų tautos šaka yra - pačios žemosios 
kultūros. 

Mokėti iš metalo nusilieti sagutę - kultūros ženklas. Sudaryti 
gi doros sistemą, platų tikėjimą yra nebe ženklas kultūros, tik 
jos žiedas. Religija, nors su tieka dievų, kiek mums teikėsi be- 
palikti Mierzynskiai ir Brūckneriai?, tiek sveria, kiek ir įstatym- 
davystė Muharabių“, graikų, romėnų. Kai žmonės pradeda mo- 
kėti formuluoti savo mintis ne tik reikalui, bet menui (poezija) 
ir savitarpiai tvarkai (doros kodeksai), tai ta tauta jau kultūrinė. 
Šitai mūsų tauta parodė po graikų ir romėnų skaisčiausį pavyzdį 
visoje Europoje. Tokios mitologijos, kaip lietuvių, kad ir naujųjų 
kritikų persijotos, nėra sudarę nei vokiečiai, nei skandinavai, nei 
viena slavėnų tauta: lenkai, gudai, rusai ir k. 

Ar skandinavai kalviai duodavo lietuviams papuošalų, te- 
sprendie, kas tai išmano, tik ne Šukevičiai: jų autoritetas per 
menkas. Bet mes dabar žinom kur kas geresnį dalyką. Šifneriai, 
Mikkola“ ir kiti tyrinėtojai yra gana parodę, kad lietuviai, jei ir 
yra ką iš skandinavų, suomių skolinesi, tai už tą materialę 
kultūrą gausiai yra atsimokėję dvasine kultūra. Suomiams lie- 
tuviai yra davę daugiau kaip 3-4 tūkstančius techniškųjų ter- 
minų: dura, degla, kepurė, kirvis, jėras, šienas ir k.“ 

Dėl praeities kultūros lietuviams nėra ko gėdėtis. Kas kita, 
dėl dabarties. 


DĖL DABARTIES MŪSŲ KULTŪROS 
Lenkiškumas graso — demokratiškumas atsispirs 


I 


Ištisoje eilėje straipsnių matėme, kaip skaudžiai mums, lie- 
tuviams, kerta tariamieji mūsų bičiuoliai, kaimynai, net broliai 

lenkai. Atsiprašau, kad šiurkščiai ir taip pat skaudžiai atsi- 
kirtome. Juk tai gamtos įstatymas: kaip nervus užgausi, taip 
jie truktelės. 

Nervams pabaigus savo veikimą, laikas ir kitaip pasižiūrėti 
į visus tuos spragilus, kuriais taip gausiai pradėjo lenkai mus 
kulti paskutiniais laikais. Kūlė suinteresuotas Vilnius, nes Lie- 
tuvos dalykai - jo namų dalykai. Kūlė suinteresuota Varšuva, 
nes lenkystės ribų plėtimas - jos galybės didinimas. Kūlė iš 
šalies žiūrintis Petrogradas, stiprindamas saviškius, nes gražiai 
išsiplėtojęs, aiškiai suprastas, širdžia pamėgtas patriotizmas 
panaikina pasaulio sienas. 

Ar prieš dorą ar nebe prieš dorą visa tai daryta ir daroma? 
Gal taip, gal ne, viena aiškiai tegalima pasakyti: niekas nesidaro 
be priežasties. Politikos sąlygoms pradėjus keistis ir pintis į 
netikėtas kilpas, iš Varšuvos ėmė kilti toks pat rūkas, kaip 
visados pirmiau tokiuose atsitikimuose. Kaip reikalas, tai į 
liaudį. Bimbalų metais sumanė bajorai ir ėjo vyžoti šokti su 
„bydla““. Be liaudies ir dabar ne ką teįveiksi, tad ir dabar kokia 
ten dalis Varšuvos ėmusi tiesti, žinoma, tam sykiui, kaip ir 
visados, ko! bus reikalas, savo bičiuolišką ranką į liaudies tautą, 
lietuvius. Buvo kilę balsai: gana su visais peštis, laikas ir tal- 
kininkų pasidaryti. 

Kita dalis lenkų visuomenės, be skirtumo gyvenamųjų vietų, 
matyt, nepritarė tam laikinam, veidmainiškam prietelingam 
išstatė obalsį, aiškų kaip saulė: kiekviena tauta pati viena tegali 
būti kūrėja ir statytoja nuosavios dvasinės šventyklos, o ne su kitų 
tautų talka.. Ir tiesiog bajoriškai šlovingai ir ryškiai pašaukė 
išimtinai daboti tik savo dalykų ar Lenkuose, ar kame kitur. 

Lietuvoje pinas po kojų lietuviai? Didelio čia daikto! Jiems 
teisių Lietuvoje nėra ir būti negali, kaipo tautai bejėgei, pa- 
syviai, nebeturinčiai nė grynos veislės, nei kalbos, nei praeities, 
nei kultūros. Davė kraštui vardą, ir eik sau gulti! Išnyk iš ke- 
lio, kaip prūsai išnyko vokiečiams iš kelio „Drang nach Osten“! 
Čia lenkams tėra viešpatauti! Ir kvailas būtų tas, kas tai na- 
bagei lietuvių tautai padėtų pakilti. Jų demokratizmas būtų 

nepaprastas, keistas - dziwnego naboženstwa, keistas — ory- 
ginalne - būtų jų atsidėjimas vietos dalykams. Dievo vardu 
užkeikia nebūti „vietos demokratais“, tik lenkais. Nėra ir būti 
negali lietuviams vietos šalia lenkų bažnyčioje, nes „Polentum 
ūber Alles““, o Lietuvoje lenkybė ir be to kur kas silpnesnė neg 
Lenkuose; liaudis tegalima prie lenkų sulaikyti tik jų kultūra 
ar bent kalba; ne tik sulaikyti, bet ir klasinius skirtumus ta kalba 
užtinkuoti: lenkų kalba vienatinė jungė tarp mužiko ir dva- 
rininko; minkščiau pasakius — tarp „mažutėlio“ ir inteligento. 

Laikyk prie savęs, ką tik galėdamas. O visa tai, ko nepajėgsi 
išlaikyti, tebūnie tau — svetima! 

Žinoma, lengva bus pasakyti - negerai suformulavai da- 
bartinę lenkų ideologiją. Aš ir nesiginsiu. Padariau, kaip mo- 
kėjau, kokį įspūdį gavau, beskaitydamas laikraščius nuo pat 
Naujų metų. Bet tai ir nesvarbu, mokėjau ar ne. Pamatinis lenkų 
dalykas visiems aiškus: eikiva katras sau, savais keliais, pasi- 
duodami nesulaužomiems prigimties įstatymams — varžyty- 
nėms dėl duonos, dėl teisių, dėl vietos. 

Kas gi dabar mums bedaryti, išvydus šalia savęs kaimyną 
nebe bičiuolį ir nebe brolį, bet savo konkurentą? Jis galingas, 
ligi šiol vis mus įveikė, bent niekur nepasidavė. Bene išmin- 
tingiau būtų mums, kaip silpnesniems, ėmus ir pasidavus, 
negaišinant pajėgų kovai, kuri laimėti nėra vilties? Taip mums 
seniai įkalbinėja patys lenkai. Vis tiek, girdi, išnyksite; tai ką 
rusų jūroje, bene geriau lenkų...pelkelėje? Taip pat girdėjau 
kalbant Rusijos mokinius ukrainus ir net rusų mokinius estus. 

Mums tačiau tas patarimas rodos tiek teprotingas, kaip ir 
ano kūmo mažarusio, kurs, išvydęs kitą kūmą įkritus į van- 
denį ir veltui besistengiant išplaukti, pataria negaišinti be 
reikalo vieko ir grimzti dugnan. Juokiamasi čia iš to, kad 
patariama daboti savo vieko, kurs niekam nebėra reikalingas 
būtent skęstant. Bet mūsų padėjimas toli gražu ne ano skęs- 
tančio. Mums yra tiek vieko, kad dar galime iš dabartinės 
sietuvos išplaukti. Tasai viekas slepiasi mūsų liaudyje. Žiūrė- 
kime, ką čia gyvenimo kovoje stato prieš kits kitą Lietuvos 
lenkai ir lietuviai. 

Lenkai, betrokšdami politikos laisvės, stipriai susicementa- 
vo kalba. Jos varžymai, tautos laisvės siaurinimai dar labiau 
padėjo kalbai būti cementu net tokių daiktų, kaip luomai: pro- 
letaro beturčio, valstiečio mažaturčio ir dvarininko didžiatur- 
čio, darbininko ir kapitalisto, sodiečio ir miestiečio, šiaudinę 
pastogę ir rūmus, nežemintą maitintoją ir išdidusį veltėdį. 

To cemento - tautystės, kalbos, tačiau yr gana, kol jos var- 
žomos ir kankinių vainiką dėvi. Bet atgavus tautos laisvę, kalba 
tuoj pavirs pašaliniu, antriniu gyvenimo reikalu. Pirmutiniu 
taps asmeninė laisvė ir materialė gerovė. Siaurarėžis sodietis 
kibs į plačiavietį dvarininką, nuskurdęs producentas į nutukusį, 
bet nieko neveikiantį už kapitalo nugaros buržujų. Ir veltui tada 
šauksies tos giriamosios jungės — lenkybės, nes už ją darysis 
didesnė žmogystė su visais jos savumais. Dirbtinis tinkas nu- 
byrės, ir pasirodys plikas ir aržus antagonizmas. Savame krašte, 
patiems valdantis, tai prives prie reformų, svetur esant — prie 
susilpnėjimo. 

Lietuvoje tarp lietuvių nebaisi lenkystė, nes jų luomų san- 
tykiuose ji tiek tereikš, kiek kūmystės tarp fabrikanto ir jo dar- 
bininko: streikų ir priešingybių neatitolins. 

Mums tų visų skirtumų kaip ir nėr. Mes esame vientisa 
tauta, mužikų, sodiečių, žemdirbių tauta. Nei miestelėnų bur- 
žujų, nei kapitalistų, nei plačiažemių dvarininkų. Didžiausi 
mūsų didikai, kuriuos betgi retkarčiais svetimų kraštų papročiu 
apšaukiame kalbai pagražinti skriaudikais, išnaudotojais, kailių 
lupikais, kraujo čiulpikais, t. ir t., tai liuosųjų amatų žmonės 
su kunigais priešaky, kraujas iš kraujo, kaulas iš kaulo sodiečio, 
ryšių su jais nesutraukę dėl kelių šimtų viršaus pelno. Bežemis 
proletaras trauksis į miestą, į fabriką, jei nebus patenkintas 
vietoje. Liks sodžiaus didumas - sočių, vidutiniškų ūkininkų, 
sugebančių ir gerokai ištesiančių prisiimti kultūrą. Visiems 
jiems greit prisireiks krašto teisių, dalyvavimo valdymosi, savo 
rankomis suskirstymo valstybinių ir visuomeninių naštų. So- 
džiui kilus, dvarų privilegijos ir jų galybė kris, nebeatgydamos, 
su visa savo lenkyste ir ponyste. Kris, o į jų vietą atsiras asme- 
niškai lygūs žmonės, tad ir teisėmis lygiomis. Masė, daugumas 

jei neužgniauš, tai bent nebepasergiamus padarys atskirus di- 
dikus, didelius tik savo sodne ir kambary, mažus - bendrame, 
viešame gyvenime. 

Demokratizacija tėvynės tiesų ir teisių — tai pirmutinis mūsų 
išsigelbėjimas nuo lenko dvarininko ir jo subalamutytų paka- 
likų iš liaudies. O kad ateitis - liaudies, didumo, o ne privilegi- 
jų - mažumo, tad ir dėl lietuvystės Lietuvoje galime būti ramūs, 
jei demokratiškai brendinsime, kultūrinsime savo liaudį. Latvis 
kalpas jau kone įveikė baroną vokietį. 

Tai bent kiek atsiduoda klasių kova. Bet ką tu padarysi, kad 
ji, ar šiaip vertus, ar taip, neišvengiama? Ir nebe šiandie paser- 
gėta, kad be klasių kovos Vilniaus gubernijos lietuviams — 
grabas. Šiaip ar taip lietuvis valstietis reikia atskirti nuo lenko 
dvarininko, kad šis nebeturėtų pražūtingos mums įtakos. 


II 


Bene užtektinai jau būsiu išaiškinęs, jogiai mes, lietuviai 
valstiečiai ir gavę mokslo jų vaikai, tautinės kultūros darbe vis 
toliau atsirandame nuo Lietuvos dvarininkų, tikrų lenkų ar tik 
lenkais apsimetančių. Ir taip nuo kits kito nutolome, kad nei 
benorime, nei negalime susiartinti. Kieno tai kaltybė, ir ar tai 
bus kaltybė, visai tuščias klausimas. Gadynė tai padarė. Sako, 
kitkart rišusi mus „Jagelonų idėja“, šiandie ji mums nieko ne- 
besako. Rišęs romantizmas, kad mūsų dvarininkai, rašytojai ir 
mokslavyriai kone dievino visa, kas tik turėjo senovės lietu- 
viškumo žymę; nyko romantizmas, nyko ir dvarininkų lenkų 
noras giedoti mums garbės giesmes. Patys atšalę, dvarininkai 
ilgai vertė atsakomybę nuo nesveikų savo galvų ant mūsų svei- 
kų, girdi, tai mes, lietuviai, skiriąsis nuo jų, lenkų, ir esą sepa- 
ratistai. Mes, priešingai, juos vadinome atsiskyrėliais nuo savo 
tautos, iš kurios jie visas savo šaknis išsirovė. Tęviršt mūsų 
darbininkai pradėjo ir visai nebesiginti, jog nieko bendra nebe- 
turi su ta tauta, kurios graimas, smetona jie kitkart buvo ir 
paskui ilgai dar norėjo būti. Kas vakar jiems buvo nuodėmė 
(separatizmas), tai šiandie yra pareiga; nuodėmė gi būtų — 

padėti lietuvių tautai kultūriškai kilti, nes to darbo iš jų lenkai 
dabar sau reikalauja. Visam tam gana buvo ištraukų iš Lietuvos 
lenkų ir Varšuvos lenkų laikraščių. 

Beliko bailė demoso keršto, bailė sodžiaus darbininkų boi- 
koto, užtai gražoja iš savo pusės jų žemių pirkėjų lietuvių boi- 
kotu. Beliko bendras materialis pelnas iš Lietuvos žemės, tik- 
riau, kasimasis bulbių lietuvių rankomis į lenkų maišą. Ir dar 
vienas bendras - visuomenės pyragas, kaip kairieji vadina, ar 
dalyvavimas valdymosi; t.y. tokiame, kad autonominį kraštą 
pavaldytume taip, kaip mums tinkama ir naudinga. Už tą „py- 
ragą“ ar visuomeninę, pilietiškąją pareigą bus didesnių kovų, 
socialių kovų, neg dabar už juokų vertą, o taip smarkiai varomą 
kovą, ar leisti lietuviams bažnyčioje poteriauti, ar neleisti. 

Vokietis laiku ruošės į dabartinę kovą, už tai mes jį gudriu 
vadiname. Jei mes laiku neimsime ruoštis į socialę kovą, kas gi 
mus kvailiais nepavadins? Šviesti, brendinti, lig inteligentiš- 
kumo kelti Lietuvos liaudį, demokratinti jos visuomenę - štai 
pamatai mūsų darbo dėl dabarties mūsų kultūros, pamato būsi- 
majai gadynei! Atausti teatsiaudie kiekviena partija savaip, bet 
tik negadintų čielybės. Man rodos, kad šitame darbe apsiriks 
ir mūsų pirmeivių sėbravimasis su lenkais ir dvarininkais, kad 
ir dar daugiau atsirastų talkininkų, kurie į tą pusę už skvernų 
tampytų ar bent vietoje, nėkatraip laikytis stabdytų. Man dėl 
to rodos, kad lenkai smarkiai apsivils, tikėdamiesi Lietuvoje 
sustiprėti, vadinas, lietuvius tautininkus nugalėt, padedant 
galybę įgijusiems „grzecznym progresystam““*. Netvirtas tai 
aljansas pažangos su inertiniu „stanu posiadania“. 

Pagalios ir tai tuščia vien svajoti, kas ir kaip bus, kai gerai 
numanome, kas dabar yra mums darytina. Darytinas gi dau- 
giausiai pozityvus kultūros darbas. Tai ne nauja. Apie tai kalbė- 
ta ir atsikalbėta. O vis dėlto reikia kalbėti. Ag ir higiena, saky- 
sime, nebe naujas mokslas. O dėl to visur ir visada ji aiškinama 
ir įkalbinėjama, kad... kad ir suprasdami jos neprisilaiko. Negi 
be šiandien visi kaimynų žvirbliai čiauškia, kad Lietuvos lie- 
tuviai ir Lietuvos lenkai per daug energijos išeikvoją, besirie- 
dami dėl visokių „principų“, kurie nei paaiškėja, nei paaiškėjus 

patinka. Gyvenimas eina ne taip, kaip knygose parašyta. Tai 
knygos rašoma taip, kaip gyvenimas eina, kaip praktika rodo. 
Tarptautiniais ginčais mūsų liaudis nesišviečia, nei susipratime 
nekyla. Liaudis nedalyvauja tuose ginčuose. Tai savanorių va- 
dų isteriški blaškymos ir žvygčiojimai manant, kad kas balsiau 
ir tankiau šauks, tas ir karalius, ir nugalėtojas. Tikras liaudies 
vadas tas, kurs ją tiesiai į paskirtą tikslą veda, veda dirbtų, 
kovotų, o ne kalbėtųs. Mūsų lenkai turi daugiau tų vadų. Jie 
laikraščiuose nedirba, bet atsistoję kokioje parapijoje, sako savo 
liaudžiai: 

— Mušk lietuvį, šalin pagonus su jų kalba iš bažnyčių, iš 
dvarų, iš gryčių! 

Dabartinioji laikraščių polemika tik įsiutina galinčius liau- 
dies vadais būti, tik priverčia jų dvasią sudegt savo paties 
pykčio karštvje. Didžiausį darbo žmogų įsiutina tokie „kur- 
jeriai“ ar „glosai“. Laimingas esi, kad jų negauni į rankas! Ga- 
vęs, nė nepajunti, kaip pavirsti žmogėdra, neapvėžėtoju ne 
žmonių klaidų ir paklydimų, bet pačių klystančių. Iš to neseka, 
kad klaidadarbių ir klaidakalbių nereikia sekti ir žymėti. Reikia. 
Bet tik pozityviai, kaipo faktai, kurie užtektinai ir kur kas iškal- 
bingiau reiškia neg komentarų daugkalbystė. Zarasų „lenkai“ 
vyskupų neklauso, kurie ne taip parėdo, kaip jiems tinkama, 
iš tų tyčiojasi. Lietuvių į bažnyčią neįsileidžia, nei baudžiami 
bažnytinėmis bausmėmis. Grapas Plioteris dėl lenkystės už- 
miršo savo namų šventumą ir aristokratiškąjį mandagumą. 

Sviete tu mano! Ką čia bepadėsi? Vilniuje šv. Jonas, šv. Jo- 
kūbas, Rodūnė, Joniškis, Zajączkowskiai, Czerniawskiai, Ja- 
sienskiai?. Tik pastatyk juos gyvus — gana. Įsius lietuvis, kam 
jie tokie ir taip daro. 

Vis dėlto tai antrinis dalykas. Pirminis gi — tai savo litera- 
tūros ir mokslų - švietimo kėlimas. Tų laukų darbininkų vardai 
švies Lietuvai ir jos liaudžiai. O polemistai, disputantai - tik 
krentančios žvaigždelės: sugriaus, nors ausis užsikišk, nušvies, 
nors akis užsimerk, jei nenori apkursti ir apakti. Bet tik tam 
sykiui: atsimerkei, jau ir nieko nebėra. Jų raštai - vienai dienai. 
Liks elementorius, mokslas, poezija, dailė. 

III 


Jei koksai psichologas dalinis išdėstytų lietuvio būdą, rastų 
jame labai daug gražių savumų, gražioje santarvėje glūdinčių 
šalia taip pat labai negražių. Daug, ištisą sankrovą rastų vai- 
singos energijos, bet šalia jos tiek pat įgimtos tinginystės, kurios 
nesigėdėtų ir Oblomovas*. Lenkas dainius Vicentas Pol" yra 
pasergėjęs gilų kerštą (ale kiedy go zahaczy, to i w grobie nie 
przebaczy i na koūcu swego dopnie), Henrykas gi Sienkie- 
wiczius priešingai - neišsemiamą Podbipietos* ramybę ir nuo- 
laidumą. Netaikumą sugyvenime net su pačiais artimiausiais 
žmonėmis: vaikų su tėvais, brolių su broliais, priešingą rusų 
būdui, kurių vienoje gryčioje gyvena sau ramiai po keletą porų. 
Šalia to nuo kiek amžių žinomą, per visą Lietuvos teritoriją 
einantį mielą pakentimą kaimynų svetimtaučių. Su rusais sena- 
tikiais, su totoriais lietuviai tesivaidydavo tik įtarę, kad vagia. 

Paskutiniais laikais Lietuvos dvarininkai vis dažniau kai- 
šioja rodomąjį savo pirštą į šviesiuosius lietuvius, vis žvilgsė- 
dami į rusų vyriausybę: suimk juos, netikėk jais - tai demago- 
gai, socialistai ir kits kas, bet vis viena - esamosios visuomenės 
ir valstybės tvarkos nepakentėjai. Tam patvirtinti gana rasi 
įrodymų mūsų kultūros istorijoje: 1905 metų revoliucijoje, ypač 
gi prieš ją buvusioje kairiojoje literatūroje. Kovoje gi už lietu- 
viškai lotyniškųjų rašmenų laisvę ne mažiau priešingavo vy- 
riausybei ir vadinamoji kuniginė, atseit konservatyvė laikraš- 
tija. „Nekalčiausi valdžios įsakymai pikčiausiai kritikuojami“, — 
rašė patys valdžios atstovai. 

Tai teisybė. Bet patys tie buvusieji revoliucijos kėlėjai, luomų 
siundytojai dažnai prisipažindavo dirbę ne dėl pačios revo- 
liucijos, ne kad iš tikro pasidarytų darbininkų valstybė, bet dėl 
kultūros, nors savotiškai suprastos: kiek reiškianti bendroje 
ekonomijoje, kad įgytų drąsos nesiduoti žeminama. 

Ir Vaižgantas „Tėvynės Sarge“ yra daug tulžies išliejęs. Bet 
visados jautęs lyg širdies skausmą, kai tenka bartis, keiktis, 
pykti, neapkęsti ir kitus vesti į neapykantą, kai širdyje nėra 
tiek karčios pykos, kad širdis juoba linksta mylėti. Ag ir rašęs 

yra čia pat: leiskite, susimildami, ramiai kultūros darbą dirbti — 
mielu noru liausimės keršiję! 

Ir aš, lietuvis, principe pripažindamas neišvengiamą luomų 
kovą, vis dėlto manau, kad tikrieji lietuviai patenkinti labai 
piga. Truputis žmoniškumo, bent kiek teisybės savitarpiuose 
santykiuose, bent kiek laisvės plėtotis turtams ir sielai, - ir jie 
nebematys valdžių, kalbų, luomų ir turtų skirtumo. Kol nėr 
nei pradinės, elementarinės teisybės, nei šešėlio lygybės, kol 
žmogaus teises mindžioja, kas tik gali, - žinoma, dirbtinai 
priešingybė palaikytina, ir jos palaikytojai neprivalo būti taip 
ujami, jie laikinai atidirbs antrinį darbą, kada tu dirbsi pir- 
minį - tikrai pamatinį kultūros darbą: plėtosi mokslą ir dailę. 
Kaip lingė vandens iš debesų, trokštų, kad kas paliuosuotų ir 
mane nuo kasdienio darbo publicistikoje, nuo to perleidimo 
per protą ir širdį visų dienos mažmožių. Tame darbe gimdai 
tu daug, o apgėlų niekas neatneša, tavo darbai, ištisomis die- 
nomis ir naktimis atsidėjus, mažai ar bent kiek didesnei da- 
liai visuomenės - tik vienas kvapo patraukimas į vystančius 
plaučius. Gerai, žinoma, ir tai, kad yra nors „sykį atsidvėsti 
kuo geru, blogiau būtų, kad visuomenei visados reiktų vien 
troškiu ir slopinančiu oru alsuoti: visgi gyvybė stiprėja, ne 
silpsta. 

Bet kiek labiau gaivina visuomenės dvasią dailė ir mokslas! 
Vincas Kudirka buvo puikus publicistas ir įtaką darė. Bet tik 
anomis dienomis. Paskui tačiau beatmenamas sykį per kelerius 
metus. Juozas Gabrys, Sofija Čiurlionienė, A. Sugintas (žiūr. 
„Aušrinės keliais“), gal dar vienas antras paminėja, bet jau 
kaipo istorijos, archeologijos dalyką. Geras, girdi, buvo, bet 
mokytis dabar nebe iš jo reikia, ir gyvenimo obalsius kiti ir 
kitaip paduoda. Dainius gi jis buvo menkokas, muzikas ir visai 
nekoks. O tačiau tais dalykais tebekalba į mus ir dar ilgai ilgai 
kalbės. Jo palikti dramų vertimai ir dabar tebėra pirmojoje eilėje 
mūsų repertuaro, jo himnas „Lietuva, tėvyne mūsų“ ir dabar 
šimtus žmonių šimte vietų stačius sustato. 

Kaip balsiai ir karštai rašė apie varguolius demokratiškieji 
„Skardai“ ir „Žarijos“. Bet kur jos šiandieną? Nutilo ir užgeso. 

O bajoro Dionizo Poškos „Lietuvos mužiką“ Lietuva tebeat- 
mena ir daug daug amžių dėsis į savo chrestomatijas. 

Puikus dorintojas pamokslininkas ir nuodėmklausys buvo 
vyskupas Motiejus. O kas iš to jo darbo būtų ateičiai palikę, 
kad ne jo paaugusių, vaikų ir kitokios knygelės? 

It griausmo bildesiai išnyks Kapsai ir Kapsukai, Zanavykai 
ir Zanavykučiai, Druskiai ir Ne-Druskiai. Bet paliks Donelai- 
čiai, Poškos, Valančiai, Daukantai, Jablonskiai, Mačiuliai-Mai- 
roniai, Dambrauskai-Jakštai, Rimšos ir Žmuidzinai, Naujaliai 
ir Sasnauskai. 

Ak, kaip mielai pasirinkčiau ir aš vietą šiame paskutinyje 
būryje, ne pirmame, kad nuo manęs priderėtų!.. Bet yra nemaža 
tokių, nuo kurių tai pridera. Laikraščiuose blyksi mokslo ir 
dailės talentų kibirkštėlės, o darbų nesimato. Kada ne kada 
pasibars ir jau — karžygis! Gaila tų kalifų vienai valandai... 
Kodėl nesirūpina daile? 


PROTESTUOJAME! 
ARBA „STAROPOLSKA GOSCINNOŠSČ“ 


Būk tu tautiškai kažin kaip susipratęs, laikykis savo tautos 
kažin kaip tvirtai, jei nebūsi žmogėdra, kitų tautų naikintojas, 
jei kiekviename žmoguje matysi žmogų su visomis jo priva- 
lomomis teisėmis, - mylės tave saviškiai, kad jų neišsižadi, 
gerbs tave kaimynai, kad jų nepaniekini. Ir visi tavęs klausys, 
jei būsi jų viršininkas. 

Būk tu kažin kaip vikras sukavielas, neturėk pasaulyje jokios 
giminės, skelbkis, kad esi grynas betautis vardan grynai žmo- 
niškųjų idealų ar kad visi be skirtumo esame Dievo įsūniai, — 
niekam nejįtiksi, niekas tavęs neklausys. Žmogui įgimta į save 
taikinti ir traukti visa, kas tik atsitinka malonaus. 

Vieną sykį pasisakysi lietuviui: 

- Ak, kokios mielos jūsų dainos! Ag ir aš moku: „Sėjau rūtą, 
sėjau mėtą“! 

Lietuvis tuoj tave pasisavins, įspės tavyje - lietuvį. 

Kitą sykį išsitarsi lenkui: 

— Ak, kokie jūs! Ag ir aš bajoriškos kilties, o jūs manim 
netikite ir svetimu skaitote! 

Lenkas tuoj įtikės ir tave pasisavins, tavyje įspėjęs - lenką. 

Dabar tegu susieina lietuvis ir lenkas. Jiems susigynus, kas 
tu esi, ir katram turint prirodymų, kad jo esi, abudu viens antrą 
įtikins, kad esi dvilinkis, veidmainys. Ir nei šis, nei tas nebetikės. 

Šis protavimas nėra pigiai sugalvotas, bet iš paprasto atsi- 
tikimo paimtas. Žino tai lygiai gerai lietuviai, kaip ir patys 
lenkai. Ir vieni, ir kiti dažnai išreiškia pageidavimą, kad mišrose 
vietose būtų valdytojai administratoriai ne betaučiai ar tokiais 
tik apsimetą, bet tikri tautininkai, tik su sąžine ir Dievo baime. 

Rodės, kad grynas pirmosios rūšies pavyzdys - tai kunigas 
Pranciškus Karevičius', Petrograde ilgus metus profesoriavęs. 
Kas gi nežinojo, jog jis ne tiktai gimęs žemaitis, bet ir visa 
širdimi lietuvius mylįs ir jiems laimės geidžiąs? Kiekvienas jo 
mokinys žinojo, jog mokėdamas lietuviškai, turi su jais ne kitaip 
kalbėties. Jis nuo pat pradžios sekė lietuvių literatūrą ir visados 
džiaugės jos kilimu. 

Tečiaus Petrogrado lenkams taip atsidėjęs tarnavo, kad jį 
širdingai pamilo kaipo žmogų ir gerbė kaipo Bažnyčios atstovą. 
Čia lenkai jam buvo Dievo vaikai, kuriems rūpestingai reikia 
padėti, kad apysausiai gyvenimo purvą išbristų. 

Čia pat ir latviai jam buvo Dievo vaikai. Ir juos maldė susi- 
griaužusius, ir juos užstojo, kai matė aiškiai skriaudžiamus. 

Buvo atsiradęs vokiečių tarpe pavolgyje: vokiečiai jam buvo 
Dievo vaikai. Samaroje vokiečiai, Petrograde lenkai ir latviai 
lygiai už jį Dievą prašo ir šviesią jo atmintį tebesinešioja. 

Lenkai visa tai žinodavo ir dėl to dovanodavo jo žemaitišką 
kiltį ir įsitikinimą. Teisybė, lietuviu būti būtų lyg ir nepadoru... 
visgi ne nuodėmė, ypač kai lenkams vergauja (tarnauja). 

Visai kas kita, kai lietuvis ima viešpatauti. Nei šis, nei tas: 
lietuvis, nors ir bajoras, ir - viešpatauti!.. Vakarykštis pastum- 
dėlis - šiandie ponas. Tokie santykiai tarp lietuvio ir lenko že- 
mėje tai nelyginant kaip tarp pasakos pono ir mužiko, drauge 
patekus į dangų, kada mužikas ponu ima savo reikalu raitas 

laukan joti. To jokia bajoriška šlovė pakęsti nebegali ir bevelija 
dangaus išsižadėti, by tik nepasilikus drauge su mužikais. 

Lietuvis viešpataus krašte, kame yra visi 84 lenkų! Tiesa, 
labai lietuviškumu nudažytų, ale visgi lenkų, bent tiek lenkų, 
kad galima juos užpjudyti ant didžiumos ir kiršinti, kad var- 
žytųs su ja dėl pirmenybės. Rodos, taip ir pritiktų: juk aštuo- 
niems lengviaus joti devynios dešimtys dviem neg šiems — 
aštuoniais. 

Savo dora ir dievotumu kun. Karevičius įtiko Dievui. Savo 
atviru, neveidmainišku būdu nebaidė pasaulinės vyresnybės. 
Apveizda Rymo popiežiaus valia įspėjo jį, kaipo tinkamą ga- 
nytoją pusantro milijono katalikų. Petrogrado imperatoriaus 
valdžia įspėjo jį, kaipo tinkamą laiko dvasiai, lietuvių susi- 
pratimo laipsniui. 

Patiko Dievui, patiko karaliui. Tenepatiko lenkui ar pus- 
lenkiui - kilo intrigos. Rymui aiškinta, jog tai bedievis ar maža- 
dievis. Valdžiai aiškinta, jog tai fanatikas, per didelis katalikas. 
Ilgą laiką varžytas ir šauktas visais pakraščiais: 

- Neprileiskime: tai - lietuvis! 

Kodėl, broliai? 

Ar kad lietuvių, kaip ir kitų tautų, nuo širdies neatstuma, 
kai prisieina lietuviams tarnauti? Kodėl tas dvilinkas mastas? 

Atsakymas vienas: todėl, kad vyskupų sostai - tai lenkų 
placėwkos?, ir jų užleisti joks doras patriotas neprivalo, kad ir 
čia pats šventasis iš dangaus ateitų! Ir ėmė kun. Karevičius 
nepatikti. Tai kam į prelatus ir kanauninkus pakėlė lietuvius; 
ne kad jie neverti to būtų buvę, bet kad lietuvių vadai buvo. 
Tai kam lietuvių kalbą, kaipo didumos kalbą, pirmą sykį viešai 
oficiale Lietuvos kalba pripažino ir parodė; ne kad tai būtų 
neteisinga buvę, bet kad tai nauja ir vis tą lenkystę aplenkia. 
Tai kam naujas vyskupas aiškiai, neveidmainiškai pasisakė 
liaudies šalininku, tos liaudies, kuri tiek subrendo ir išaugo, 
kad jokių dvarininkų globos nebereikalauja. Kaipgi patiks, kad 
naujas ganytojas lyg sakyte sako: visi esate lygiai Dievo sūnūs, 
dangaus tėvainiai, tai ir žemėje būkite lygūs kaip broliai. „To, 
to juž nie!“* Oho! Kad bajoras pilietis būtų lygus darbininkui 

piliečiui! Geriaus iš tokios tėvynės išsinešinti, ne vieną sykį 
gražoja mūsų bajorai. 

Ak, kur tie laikai, kada „gryčia, klebonija ir rūmai“ - buvę 
viena! Tiesa, aš nežinau, ar kuomet tai yra buvę. Nebent prieš 
pirmogriekį, kada visos tos trys vietos tilpo po vienu medžiu. 
Kiek istorija moka nusakyti, klebonija temokėjo gryčią raminti, 
kad rūmų nesudraskytų. 

Virto laikai. Bajorams keista, nepaprasta, ir jie negali ne- 
protestuoti. Protestavo per laikraščius, šaukė, plūdo. Dabar 
protestuoja būriais, laiku surašytomis grometomis už savo na- 
mų stalo, užmiršdami kaišiojamąją ir išgiriamąją „staropolską 
gošcinnošė“ — senovinį lenkų vaišingumą. Pasikviesti į savo 
namus pietautų ir ten sulyginti tave su išgamomis, pripenėti 
tave išmetinėjimais — tai ne tik ne grafiška, paprastai ne ba- 
joriška, bet nei ne chamiška, nes abejoju, ar bent koks chamas 
taip galėtų nebranginti savo namų žiedinio. 

Kas ir koks yra Belmonto dvarininkas grafas Peliksas-Broel- 
Plioteris, mums nedaug terūpi. Bet mums labai rūpi, kad aukš- 
čiausis mūsų dvasių tėvas, mūsų Bažnyčios kunigaikštis, ku- 
riam duota valdžia mokyti ir bausti lygiai gryčių, lygiai rūmų 
gyventojai, drįstama pats mokyti ir jis iškoneveikiama. Prieš 
tai mes protestuojame ir visus ištikimus katalikus, net ir lenkus, 
kurių lenkystė dar neapakino, kviečiame protestuoti! 


VARIA 


ZIGMUNTAS MILKOVSKIS-MILKAITIS 


(Teodor Tomasz Jež) 


Šveicarijoje pasimirė amžinas lenkų tremtinys Zigmuntas 
Milkovskis!, 92 metų amžiaus. 

Kijevo universiteto mokinys, jis visur dalyvauja, kur tik 
buvo liaudis kilusi, ieškodama savo teisių. Mušėsi Vengrijoje 
1848 m. už tautų laisvę. Pabėgęs nuo persekiojimų, pėsčias, be 
skatiko, išvaikščioja visą Balkanų pusiasalį. Už Balkanų tautų 
laisvę muštis jam neteko; užtat gerai pažinęs ėmė jas ginti 
talentinga savo plunksna. O ji dažnai buvo smailesnė už kala- 
viją. Jo romanai iš bulgarų ir serbų buities kitąkart darė didelį 
įspūdį. Pavergtųjų tautų patvarumas, jų laisvės ilgėjimasis, jų 
jaunuomenės drąsa ir nepasidavimas nelaisvei, jų „uskoki“?, 
tai yra tie nenuoramos, kurie, pakyrėjus priespaudoje, drąsiai 
bėgo į užsienius ir ten darbavosi prieš spaudikus turkus, kitą- 
kart buvo man padarę daug didesnį įspūdį neg vėlyvesnės 
knygos. Drąsiai galėčiau pasisakyti, jog dabartinės mano nuo- 
monės, kaip tautiškosios, taip ir laisviškos, aiškiai ėmė krista- 
lizuotis, veikiant Ježui. Ježas dabar užmirštas tarp pačių lenkų. 
Bet jo veikalai savo idėjomis ir karštu demokratizmu yra daug- 
kart vertesni už veikalus Weyssenhofų ir kitų tokių pat dvasios 

pigmėjų rašytojų, kuriuos tačiau lenkų spauda reklamuoja it 
pasamdyta tai už stilių, tai už gamtos vaizdelius, ar už kitką 
panašų, tik ne už idėjas. 

Kun. Tautkevičius? rašo mums iš Šakių: A. a. Zigmunto Mil- 
kovskio tėvas Karolis vadinosi Milkaitis; metrikoje: „on že Mil- 
kovski“. Jis gyveno už trijų varstų nuo Šakių, Papartynų kaime, 
Šilgalių valsčiuje. Toje apylinkėje beveik kiekvienas kolonistas 
turi dvi pavardi; antroji Milkaičių pavardė buvo Šliarvonai. 

Mes labai prašytume gerbiamąjį kunigą Tautkevičių surinkti 
visas, kurios bus galima tuo laiku, žinias apie šaunų rašytoją, 
jo gimtinę ir giminę. Argi tai neįdomu? 


PAS JO MYLISTĄ V. VYSKUPĄ BARONĄ 
EDUARDĄ VON ROPPĄ 


Kelinti štai jau metai nuo Vilniaus vyskupijos valdymo ir val- 
džios atstatytas vyskupas Eduardas! palieka nieko neveikiąs. 
Tragiškas padėjimas. Didis mokslas. Didi išmintis ir prityrimas, 
didis noras ir mokėjimas visuomenei tarnauti, - ir nustūmimas 
nuo visa ko šalin! Bepiga pačiam pasišalinus, aitru - pašalintam. 

Jo Ekscelencija, turėdamas gana laiko, kuo gali, Bažnyčiai 
tarnauja. Šiomis štai dienomis Rygoje Sopulingosios bažnyčioje 
veda prancūzų rekolekcijas. Rekolektuoja, žinoma, kas tik moka 
prancūziškai. 15 d. sakė vokiečiams pamokslą. 

Buvau nuėjęs Jo aplankyti Įpėdinio bulvare. 

Metai jau padėjo aiškią žymę ant vyskupo veido ir galvos. 
Bet nepadėjo ant jo dvasios. Jo Mylista vis tebesidomėja visuo- 
menės dalykų. Pirmais žodžiais jau tarė, bene laikas esą pagal- 
voti apie taiką? Žinoma, lietuvių su lenkais. Aš paaiškinau, kad 
tai taikai nebedaug kliūčių. Teoretiškai tautų santykiai jau išaiš- 
kinti. Bereikia geros valios, ypač pakraščių tautoms. 

- Taip! Pakraščių padėjimas tikrai kelbus. Skaudu matant, 
kaip tėvai tebekalba lietuviškai, o vaikai jau nebemoka jų kal- 
bos. Juo skaudžiau, kad to dalyko nebegalima bepataisyti. Kas 
žuvo, nebeatgriebsi. 

— Mes ir nebenorime atgriebti to, kas tikrai yra žuvę, - sa- 
kau. - Mes besirūpiname sudaryti tokias sąlygas, kuriomis 
galėtų nebenutausti bent tie, kurie nėr dar žuvę. 

- Taigi, kad visa jūsų partija taip kalbėtų, galima būtų susi- 
tarti. Bet jūsų kraštiniai tautininkai... 

- Mūsų kraštinių tautininkų nedaug. Didumas taip mano, 
kaip sakau. Ir ne mūsų kraštiniai atvadino p.p. Hlaskas?, bet 
Varšuva atsiuntė. 

- Teisybė. Tu pats žinai, kaip aš objektyviai žiūrėjau į tautų 
santykius. Su p. Hlaska ir jo „indykais“ kovojau. Ir kad aš 
būčiau Vilniuje palikęs, lenkų tautininkai demokratai nebūtų 
viršaus gavę. Aš visados jiems sakydavau: gera yra narodova 
demokratija Lenkuose, bet Lietuvoje ji - lenkybės laidotoja. O 
jūs, lietuviai, mane iš Vilniaus išėdėte ir sunaikinote... 

Bent kiek pasigynėme, dėl ko buvo nustota valdžios malo- 
nės. Jo Malonybė nepripažino rolės tame dalyke ano Rymo 
praloto išdavimui, kurį skelbė „Reč'*. Tai buvę vėlesnis daly- 
kas, įvykęs jau po ištrėmimo. 

Kažin gi? 

Apie tolimesnį likimą nėsą nieko tikra. Iš pradžių valdžia 
siūlijusi kitą vyskupiją. Tada Rymas buvęs kitokios nuomonės. 
Dabar tyla. O pačiam prašytis garbė neleidžia... 

Jo Mylista buvo labai mandagus ir malonus. Man Jo gaili. Ir 
aš labai abejoju, ar ką lietuviai laimėjo, netekę Vilniuje vyskupo 
Eduardo Roppo. 


A. t A. 
JO IMPERATORIŠKOJI AUKŠTENYBĖ 
DIDIS KUNIGAIKŠTIS 
KASTANTINO KASTANTINAS 


mirė birželio mėn. 2 d. 7 val. vakarą 


Gimė 10 d. rugpjūčio mėn. 1858 m., jau kare su turkais da- 
lyvavo kaipo laivyno mičmanas. Paskui komandavo visokius 
kareivių pulkus, buvo viršininkas daugelio kariškųjų mokslo 

įstaigų, garbės narys kelių akademijų ir dar daugiau visokių 
mokslo įstaigų pirmininkas. 

Per 25 metus buvo Mokslų akademijos prezidentas. Buvo 
žmogus ne tik mokytas, bet ir labai talentingas: poetas, pia- 
nistas, vaidintojas. Jo poezijų yra daug. Paskutinė eilėmis para- 
šyta drama: „Car Judeiski“ labai garsi. Pasirašydavo: K.R. — 
Konstantin Romanov!. 

Prieš Jį galvą lenkė šviesuomenė, tai nedyvai - ji skaitė Jo 
veikalus, žinojo Jo darbus. Bet mylėjo liaudis. Tai stebėtiniau. 

1905 metais, prieš pat didžiuosius atsitikimus, teko man būti 
Petrograde. Kas tuomet nepolitikavo? O labiausia - vežėjai. Jie 
balsiai, tiesiog begėdiškai atvirai kritikavo visa. Kliuvo ir tiems, 
kurių visi bijojo. Mano vežėjas staigiai pertraukia savo piktą 
plepesį ir grįžteli į mane, bent kiek sutempdamas savo arklį. Jo 
veidas nušvitęs, dideli dantys taip plačiai blizga, lyg jų būtų 
burnoje per daug. Kur dingo rūstybė ir įnirtimas? 

- Didysis kunigaikštis Kastantino Kastantinas... 

Tarė paslaptingai ir meilingai kriptelėjęs galvą į šalį: dve- 
jetu didelių gražių arklių važiavo ponas, vienas pats įsisėdęs, 
be jokių palydovų. Tik su vežėju sėdėjo pasekėjas raudona 
palerina. 

- Jis vienas bevažinėja po miestą... 

— Nebijo? 

— Oho! Kas jam ką bloga drįstų padaryti? Suplėšytume į 
skutus... Jis nepolitikuoja, jis darbą dirba - moko, knygas rašo... 

Ir taip mane tas prastas žmogus pripildė pagarbos kuni- 
gaikščio Kastantino, kad nė nepajutau, kaip siekiau kepurės. 
Bet kunigaikštis jau buvo pravažiavęs lengva ristele. 

Gražus Romanovų giminės žiedas pasimirė. Jam preziden- 
taujant, daug paminklų ir lietuviams išspausdino Imperatoriš- 
koji Mokslų akademija. 

Liūdnai lietuviai lydi kunigaikštį, mokslavyrį ir dainių, į 
kapą... 

A.t A. 
JAMES EDWARD OUIGLEY 
Chicagos arkivyskupas 


Pradžioje liepos mėnesio Chicagoje palaidotas griežtai visų 
mylimas ir nepasakomai gerbiamas arkivyskupas Jeronimas. 

Laimingas esu pas Jį bent reikalu buvęs. Visai neišdidęs, 
kaip ir dera dvasiškiam, nors vis dėlto majestotiškas, arkivys- 
kupas Ouigley iš karto pavergė mus, lietuvių švietimo „Saulės“ 
draugijos atstovus kalėdotojus!. Savo išvaizda labai panėšėjo į 
taip pat garbingą ir mylimą dvasiškį - unitų metropolitą grafą 
Šeptickį Lvove?. 

Natūraliai, bet šaltai iš pradžių priėmęs, ligi tik patyrė, 
kad mes vargstame po svetimą kraštą dėl krikščioniškų mo- 
kyklų, tuoj ūmai atsimainė, pasidarė šviesus, kalbus, lipšnus, 
tuoj nedaug teprašomas griebė plunksną ir pabrėžė mudum 
su kun. Olšauskiu leidimą bažnyčiose daryti rinkliavas. 

Girdi, kaip galima atsakyti Bažnyčios dalykams? Argi krikš- 
čioniška mokykla ne ta pati Bažnyčia? Tad Jisai buvo pirmoji 
ir tikroji pradžia mūsų kolektos pasisekime... Paskaitomis nė 
pusės nebūtumėme surinkę, kiek dabar esame surinkę ir baž- 
nyčiose. 

Dabar, skaitant Amerikos laikraščiuose atminimus apie Jį, 
darosi aišku, kodėl jam taip patiko mūsų darbas dėl mokyklų: 
jo paties vyriausiu savo vyskupavimo darbu laikyta kūrimas 
krikščioniškųjų mokyklų. 

Gimęs Kanadoje 1855 m., augęs, kunigavęs ir penkelius 
metus vyskupavęs Buffalo N. Y., jis buvo jau užtektinai parodęs 
ir savo uolumą, ir savo gabumus visuomenės ir Bažnyčios dar- 
buose. Ne veltui tad buvo pakviestas į tą didžiulę Chicagos 
vyskupiją, kur darbo buvo be galo, be krašto. 

Atsikėlė paklusniai ir pasinėrė darbuosen. Galėjo girtis mil- 
žino sveikata, bet darbo čia rasta didesnio ir už gerą sveikatą. 
Tas darbas galop įveikė jį, susilpnino ir į pat grabą įvarė, vos 
tik 60 metų susilaukus. 

Chicagoje a.a. Jeronimas praarkivyskupavo 12 metų. Anot 
vieno pamokslininko, Jo darbai Jo paties ranka išrašyti naujų 
bažnyčių, ligoninių, mokyklų, prieglaudų marmuruose. Naš- 
laičių prieglaudoms ir mokykloms Jo esą išleista apie du mi- 
lijonu dolerių. Sunku išsakyti visos jų rūšys. Parapijų vaikai, 
našlaičiai, pavargėliai, savo namų nebetekę, nebyliai, jokios 
prieglaudos neturį, ligoniai, 4 katalikų kolegijos, du universi- 
tetu, nesuskaitoma daugybė naujų katalikiškų draugijų — vis 
tai a.a. arkivyskupo Džemso darbo sritys. 

Darbuotasi ne vien Chicagoje. Meksikoje kilus revoliucijai 
ir su ja drauge iš dugno iškilus viršun visokioms drumzlėms — 
tikėjimo naikintojams, — šimtai pabėgėlių nuo visų sukeltų 
baisenybių rado ištiestą Chicagos arkivyskupo ranką. Tad ir 
laidoti Jo atvažiavo tolimos Meksikos arkivyskupai. 

Lietuvių bažnyčių Illinoiso štate statytojai, šv. Kazimiero 
vienuolyno fundatoriai ir šiaip jau mūsų išbėgėliai į tą valstybę 
daug skalni dvasiškajam savo Viršininkui. Tad iš tikros širdies 
sakome Jam Amžiną atilsį! 


ROMUALDAS STYRA 
1841-1915 


Balandžio 6 d. Kaune pasimirė stabu ištiktas Žemaičių kapi- 
tulos prelatas R. Styra. Tai gana įdomus senosios kartos žmogus. 

Gimęs Pandėlio parapijoje Zarasų apskrities 1841 m., semi- 
nariją išėjo Vilniuje, akademiją Petrograde, ir tuoj 1870 m. atkilo 
į savo Žemaičių vyskupiją pas tikrą savo dėdę Styrą, Pabaisko 
kleboną!, - vikaru. Po keleto metų dėdei mirus, pats paliko ten 
klebonu ilgam laikui. Čia pelnęs iš vysk. Paliulionio2 kanau- 
ninko laipsnį, bet ir su vyresnybe susikivirčijęs, atkilo 1888 m. 
į Panevėžio Naumiestį, kur išklebonavo arti 20 metų ir išmūrijo 
bažnyčią. Paskui šešerius metus buvo Žemaičių atstovu Petro- 
grado kolegijoje. 

A.a. prelatas Romualdas buvo labai poteringas žmogus, bet 
ir neapsakomai ūmus. Žemaičių vyskupo išlepintas, Vilniaus 


< 206 + 


vyskupo Krasinskio? lenkų kalbos užtarytoju padarytas, jis Pa- 
baiske buvo, kaip ir jo dėdė, geri parapijos lenkintojai. Nedarė 
tai tyčia, bet iš papratimo vien tik lenkų kalbą vartoti. 

Pabaisko parapija šiandien viena iš labiausia aplenkintųjų; 
apie tai seniau buvau rašęs „Tėvynės Sarge““, už tai nabašnin- 
kas ilgą laiką neturėjo man geros širdies. Tai reiškia, kad vis 
dėlto jis nenorėjo lenkintojo „garbės“. 

Su tomis pat tradicijomis jis ir į Naumiestį atvažiavo. Bet 
čia lenkiškos jo įtakos gryniausi lietuviai nepajuto, nes dau- 
giausia draugavo su bajorais, ypač su Edrigais-Edrigevičiais. 
1902 m. man nuvykus į jo filiją? ir kitiems naujosios gadynės 
kunigams aplink apsėdus, Naumiesčio klebonijoje ėmė vieš- 
patauti lietuvių kalba. Bet klebonas nėkuomet į mus lietuviškai 
nepratardavo. Tik liūdėdavo, girdėdamas naują „madą“. 

- Kas tai yr, kas tai darosi... Seniau to nebuvo... 

Aimanojo, bet nieko nestabdė ir nepersekiojo. 

A.a. prelatas Styra labai mylėjo savo akademijos draugą 
Seinų seminarijos profesorių kun. Augustaitį, kaip tik su juo 
susidūrė Petrograde Kolegijoje. Kadangi kun. Augustaitis“, da- 
bartinis Marijampolės klebonas, nors taip pat žmogus senosios 
kartos, vis dėlto buvo tautiškai susipratęs, tai padarė didelę 
įtaką savo draugui. Prel. Styra priprato ir namie, nors gyveno 
tarp rusų ir lenkų Petrograde, kalbėti lietuviškai. Ir sugrįžęs 
atgal į Kauną to savo papročio nebemainė. „Viltis“ rašo, kad 
pradėjęs nei svetimų laikraščių nebeskaityti, tik lietuviškus. 

Patriotas lietuvis jis buvo aržus visados. Suvalkiečiai gerai 
atmena jo kalbą per ingresą Jo Malonybės vyskupo Antano 
Karoso? Seinuose. Kauniečiai atmena jo lietuvišką kalbą per 
ingresą Jo Malonybės vyskupo Pranciškaus Karevičiaus* Kau- 
ne. Ir mirties patale dar sielojęsis dėl Vilniaus lietuvių vargų ir 
„netaktingo“ tos vyskupijos valdymo. 

Paskutinį kartą mačiau a.a. prelatą Styravičių Liepojoje besi- 
maudant. Aš senų papratimu vis jį mėginau kalbinti lenkiškai, 
jis vis nepasiduodamas atsakinėjo lietuviškai. Ir visi stebėjomės, 
kaip gražiai jis moka sodietiškai, tarmiškai stilizuoti savo kalbą. 
Taip gražiai, kaip tegali inteligentas, nieko iš savo mažų dienų 

neužmiršęs ir naujoviška netikusių laikraščių kalba savosios 
nepagadinęs. Tiesiog nors užsirašinėk grynus pandėliškių išsi- 
reiškimus. į 

Visa tai suėmus į viena, turime atleisti a.a. prelatui Styra- 
vičiui tai, ką seniau, kitaip išauklėtas, Pabaiske yra pagadinęs. 
Kiek jis aukštesnis už kitus jo eilės senus kunigus, kurie iki 
šiol nepripažįsta naujos gadynės dvasios ir jos reikalavimų. 

Amžiną atilsį geram kunigui ir lietuviui! 


JUOZAS GRANDANAS 
1868-1915 


Ypatingas tai buvo žmogus. Neturtis berniukas kone nuo 
pat pradžios skynės sau kelią savo vieku. Jo mokslumas ir proto 
sveikumas buvo fenomenaliai. Mokytis jam tiek tebuvo vargo, 
kiek, sakysime, šiaip jau ką vaikiškai meistruoti. Mokydamas 
kitus, iš kur jis gaudavo laiko vis pirmuoju eiti per visas Dina- 
barko realės mokyklos klases? Duoda gi Dievas kam tvirtą bū- 
dą! A. a. Juozapas jau 13 metų buvo brendęs vyras, nusisto- 
vėjęs ir net išsilavinęs. Antroje klasėje būdamas, rašto darbą 
rusų kalbos dirbo VI klasės nevykėliams. Vaikišku jo niekas 
nėra matęs. Žinojo, kas yra vargas. Ir inžinieriu patapęs, jis 
nesiskynė sau pirmųjų vietų, kaip ir priderėjo jo aukštam moks- 
lui ir geram žinojimui dalyko. Trumpai pamokytojavęs gimna- 
zijose, įstojo Rygoje į gelžkelio inžinierius ir toje pat vietoje 
išbuvo visą laiką. 

Sau nieko, kitiems viską. Nėra žmogaus, kurs bent kiek 
arčiau jo būtų stovėjęs ir gero būtų neprityręs. Lygumas, švel- 
numas jo jausmų tiesiog stebino. Žemė jo visai neinteresavo. 
Man vis svajojo, kad mesiąs pagalios savo inžinierystę ir eisiąs 
melstis; į kunigus ar į vienuolius. 

Man jis buvo daugiau kaip brolis. Ak, Juozai, nusinešei 
mano pusę širdies... 

Grandans buvo gimęs Livengofo par., Vitebsko gubernijoje. 
Latgalietis būdamas, labai artimas buvo lietuviams, iš kurių 
didumas jo draugų buvo susidarę. 

Ir taip staigiai... Net „amžiną atilsį“ nenori iš burnos eiti... 
Kokių netikėtų dalykų esama pasaulyje! 


A. + A. 
ZUZANA YČAITĖ-FRIDMANIENĖ 


Karo auka. Nuo jo baisenybių iš Biržų par. į Latviją pabėgusi, 
čia pat širdies liga pasimirė Liubanėje, Vidžemės gubernijoj, 
gruodžio mėn. 12 d.,34 metus turėdama. Paliko dvi dukteri, 6 
ir 4 metelių. Buvo tai šulas Dūmos atstovo Martyno Yčo! ir 
gimnazijos inspektoriaus Jono Yčo? šeimynos. Tėvui senai senai 
į Ameriką emigravus, motinai susirgus, gangreit nuo pat ma- 
žens ji tapo pilnu Šimpeliškio ūkio šeimininku ir šeimininke. 
Rami, dievota, neapsakomai jautri, visus be galo mylinti, - ji 
buvo jau beišsižadanti asmeninės savo laimės, vien tik besi- 
sielodama savo broliais ir nesveika motina. Viena pati, be jokių 
vyrų likusi, sugebėjo palaikyti ūkį, kol vėlai beužsiėmė užkurį 
neilgiems metams. Lyg nujausdama neilgą savo amžių, ji ne- 
labai ir troško to šeimyninio gyvenimo. Tečiaus nuveikė, kas 
buvojai Apveizdos skirta. Paliko mylinčius brolius ir visą apy- 
linkę, kuriai, kiek įmanydama ir kiek jos sveikata leisdavo, 
kantriai tarnavo. 

Laidotuvės buvo gruodžio 16 d. 

Redakcija ir Lietuvių Centralinis komitetas, užjausdami bro- 
lių Yčų nelaimę, siunčia jiem savo paguodos žodžius. 


RŪPINKIMĖS GERU CHORU! 


Latviai nebe sykį yra man pasigyrę turį vienatinį visoje 
Rygoje chorą, tokį gerą ir tokį daugingą. Girdi, dalyvauja bent 
70 žmonių, dažnai senų, visi tečiaus labai rūpestingai vaikščioja 
mokyties. 

Lietuviai taip pat nebe sykį yra man nusiskundę, jog jie, 
priešingai, nors gerais balsais, nors jauni ir sveiki, nepaslenka 

vaikščioti į „Rygos Garso“ salę ketvirtadieniais 8 val. vaka- 
ro, kame p. Kačanauskas! tokia meile ir atsidėjimu muzikai 
mokina. į 

Nejaugi, mūsų jaunuomene, pamiršote jau mūsų girių ir 
laukų garsus, mūsų dainų skambėjimą? 

Susimildami, be jūsų jaunų spėkų, mes visi, rygiečiai, lie- 
kame be lietuvių choro, kurs savo gabumų veikiai pralenktų 
patį latvių chorą. 

Susimildami, netingėkite ateiti tą vieną kartelį per savaitę. 

Prie pačių dainų mes dar sugrįšime ir plačiaus pakalbėsime. 


LIETUVIŲ KULTŪROS 
CENTRAS PETRAPILYJE KARO METU 


MŪSŲ LIAUDIS IR JOS ŠVIESUOMENĖ 
VILNIAUS SEIMO LAIKU 


Dažnai atsieina girdėti būk 1905 metai pasidarę dėl nelai- 
mingojo karo su japonais. Tame manyme ir tvirtinime tiek tėra 
teisybės, kad po ano karo pagaliau pratrūko ta votis, kuri seniai 
seniai tvinko. 1905 metus padarė karštas, taip karštas, kad net 
nebesuvaldomas, visuomenės troškimas reformų. Karas tik nu- 
dengė skraistę nuo senosios dvasios valdininkų ir plikai parodė, 
kaip jų būta sudūlėtų, kokio betvarkio būta jų valdymo, kaip 
jų pačių nebetikėta, jog jų darbas tvirtas, galįs ateičiai duoti 
geidžiamųjų vaisių. 

Karas to laiko valdžios ištikimybę buvo pakirtęs pačiame 
pamate. Apie ką seniau tebuvo rašoma, ir tai daugiausia užsie- 
niuose, apie ką tebuvo pašnibždomis kalbama, tai dabar gyvais 
faktais buvo įrodoma. Per gerą dešimtį metų prieš tai lietuvių 
užsienių spauda ujo vyresnybę. Taip ujo, kad vyresnybė buvo 
pradėjusi skųstis, jog ir nekalčiausi jos įsakymai „podvergajut- 
sia samoj ozloblionnoj kritike“!. Tuo atžvilgiu nebuvo skirtumo 
tarp įvairių krypsnių laikraščių: visų nebemanyta, kad dabarti- 
niai valdžios atstovai begalėtų ką nors išmoningo sugalvoti ir 
išmintingai tai įvykinti. Griežtai nebetikėta nė gera valia. Tačiau 

visai neteisingai už tą aržią kritiką pyksta ant lietuvių spaudos: 
visa tai žėrėjo ir iš kiekvieno beveik pačių rusų laikraščio. 

Spaudos agitacija ir viso ko „pasakymai“, kas darosi, paga- 
lios sujudino tas minias, kurios, rodės, viskas buvo ir visados 
bus: labai tai man, žinokitės! Pasirodė, kad minios dedasi į širdis 
visa tai, kas ją paliečia ir užgauna. 

Kaip žydas su žydu neprasilenks kelyje, nepasisakę, ką nau- 
ja žino, taip dabar darė visi piliečiai. Nebesisakyta susitikus 
paprastas, įkyrėjęs, nieko nereiškiąs: kas girdėti? Bet daug reiš- 
kiantis: ar girdėjai, kaip kilo karas, kam jis buvo reikalingas, 
kaip į tą karą nesiruošta ir vis dėlto pradėta, kaip neišmanoma 
kariauti ir elgiamasi nesąžiningai. Faktus tikrus ir kažin kieno 
pramanomus skelbė, platino visi, neišskiriant nei pačių valdi- 
ninkų, net nei pačios policijos atstovų, susiėjus su jais už butelio 
ar kortų. Nei tai būdavo darbas partijų žmonių, nei jų siunčia- 
mųjų kurstytojų. Skelbikai nedarė jokių išvadų iš savo nupa- 
sakojimų, nežinojo, kas gi reikia daryti, kad taip nebebūtų, kad 
geriau būtų; niekas nieko nedarė, laiku susigalvojęs planą, neiš- 
skiriant nei pačių socialdemokratų,kurie daryta ar kurių pačių 
darytasi to laiko politikos tėvais ir šeimininkais. Norėta tik iš- 
pliopti, kas sopina širdį, kas nei vienam nebeduoda ramybės. 
Minia išėjo iš inertinio padėjimo. 

Tik dabar, visa tai pergyvenus, darosi aiški ir teisinga kai 
kurių Europos valstybių praktika: tokiais dvasių sujudimo lai- 
kais padaromų veikalų nelaikyti nuodėmingais, t.y. bloga valia, 
geru apgalvojimu padaromais; rūgimui atslūgus, tuoj duoti 
pilninteliausi amnestija, tuoj sugrąžint visiems piliečiams per 
maišatį prarastos teisės. Mūsų vyriausybė taip nepadarė turbūt 
tik dėl to, kad, žiauriai užgniaužusi revoliucinį judėjimą, vis 
dar nebuvo tikra, kad ir jo šaknis išrovė. Bet ne tai mums tuo 
tarpu rūpi. 

Mums atsieina pažymėti, jog visų imperijos kraštų - nuo 
Baltijos ir lig Ramiojo okeano skersai ir nuo Juodųjų lig Baltųjų 
marių išilgos - piliečiai ėmė kankintis tuo pačiu klausimu: tai 
kas gi dabar daryti, kad palengvėtų ant širdies, kad galėtų 
pasisakyti: štai padariau, ko iš manęs, apirusios valstybės pi- 

liečio, pareiga reikalavo, kad ta valstybė atgytų ir sustiprėtų. 
Anarchistiškieji pasikėsinimai ant aukštesniųjų administrato- 
rių, kurių buvo griebusis ekspansyvioji jaunuomenė, nieko ne- 
patenkino: negi nuo atskirų asmenų priderėjo valstybės page- 
rėjimas. Nuo kruvinojo teroro, įbailinimo purtėsi širdys. Imta 
tat svajoti apie nekruvinąją revoliuciją, apie tylią per stiprią 
visų santarvę valstybės tvarkos pervertimą. Visiems galvoje 
buvo vylingas Suomių pavyzdys?, neseniai atsitikęs ir labai pa- 
didinamas; ir senėliau įvykęs Norvegijoje, atsiskiriant jai nuo 
Švedijos. Išgirsta milijonų Rusijos piliečių visai negirdėtas, 
milijonų labai retai tegirdėtas iš svetur atkeliavęs žodis „strei- 
kas“ ir tos vietos, naujai nukaltas, bet tuojau pamėgtas - „zabas- 
tovka“. Bet kaip visa tai padarytina? 

Sielvartų ir be karo buvo gana. Kur jų nėra? Paklausinėk 
bet kurį žmogelį, ir jis tau dešimtį jų išskaitys. Norėta ir jie visi 
panaikinti. Lyg būtų atėjęs laikas pramanyti visuotinis pragu- 
mas visoms nelaimėms, visiems kivirčams padaryti galą. Kaip 
ir tai padaryti? Ko pasiklausti, kas žino tą didžią paslaptį? Ir 
virto 1905 metai mitingų, tarybų, suvažiavimų, seimų laiku. 
Imta bėgti į kiekvieną, kurs tik viešai išsižioja, ant rinkų, bažny- 
čiose, salėse. 

Taip klausytojai, taip kalbėtojai, taip susirinkimų sušaukėjai 
nei nuo ko nesislėpė, nes niekas nemanė nusidedąs, bevykin- 
damas visuomenės troškimą. „Visuomenės valia“ visų nuomo- 
nėje išaugo į kažin kokią galybę, tiesiog materialę didybę, ku- 
rios niekas pasaulyje nebegali sulaužyti, kuri pilnai garantuoja 
atskirų žmonių laisvę ir nepaliečiamybę: visuomenė juk api- 
bendrina visus žmones; ir pačios valdžios atstovai juk dalys 
tos visuomenės, tad jos valios vykintojai, o ne tramdytojai. Tarp 
to laiko viešų kalbų, oracijų, pamokslų, ar kitaip pavadinsi, ir 
pirmykščių šnekų tebuvo vienas skirtumas: nebesivaldyta, sa- 
kyta visa, kas ir kaip toje valandoje sukėsi ant liežuvio. Ir nie- 
kas niekam nieko už tai nesakė, niekas nekliudė, nestabdė, 
nebaidė bausmėmis. Lyg ir iš tikrųjų visuomenės valia buvo 
kuriam laikui tapusi aukščiausiu įstatymu, suprema lex, lyg 
buvo pripažintas jos autoritetas. 


+ 213 + 


Štai kokiomis laiko sąlygomis prasidėjo visoje imperijoje 
didieji susirinkimai ir suvažiavimai. Eita ir važiuota nebesutu- 
rimomis miniomis visur, kur tik išgirsta šaukiant susirinkimą, 
mitingą. Nesidomėta ir neklausta, kas šaukia. Taip buvo Petra- 
pilyj, Maskvoje, Varšuvoje; taip atsitiko ir Vilniuje. 

- Visi dirba revoliuciją - dirbkime, pons, ir mes! 

Kurstęs vienas viekšniškis Kaunan dekano Zaleskio nabaš- 
tiką?. Zaleckis vius stabdęs ir patarinėjęs palaukti. 

Taip gal buvo ir tarpe Vilniaus lietuvių. Basanavičius su 
kompanija nenorėjo atsilikti nuo visos imperijos praktikos. 
Socialdemokratai aršiai jam prieštaravo, nepripažindami suva- 
žiavimo reikalo. Pagalios taip susikivirčyta, kad pakvietimą į 
seimą pasirašė vos trys žmonės. Pirmasis - Basanavičius; tai 
dera. Bet šalia jo du, nors žinomu, bet be jokio visuomenės 
užsitikėjimo, asmeniu. Ta trijulė normaliu laiku jokiu būdu 
nebūtų turėjusi teisės padaryti tokį rimtą žingsnį. Bet anuočės... 
Išgirsta tik pašaukimas, visai nematant šaukėjų, ir pakilta. 

Valsčiai, parapijos, sodžiai rinko savo atstovus, dėjo jiems 
kapeikas kelionei ir siuntė. Atstovai, drobines terbeles pasi- 
ėmę, ėjo į Vilnių. Nebuvo iš ko pasirinkti: visi šviesesnieji 
lietuviai buvo miestuose ar svetur. Rinko tad, ką turėjo mand- 
resnio, vikresnio, iškalbingesnio ar tiesiog neramesnio. Rin- 
kosi kuopomis ir bepradėm svarstė, ko gi dabar čia reikalauti, 
kad iš karto užgytų visos žaizdos, būtų išrautos visos gyveni- 
mo rakštys. Sukta galvos, ko gi čia dar ir dar reikalauti, ir 
visa tai, ar daug, ar maža, protinga ar ne, išpildoma ar ne, 
dėta greta kits kito, kad nueitų į bendrą krūvą Lietuvos reika- 
lavimų. 

Stebuklingu bendru visoms socialėms ligoms vaistu taip 
tvirtai tikėta, kad jau vienas tų ligų nupasakojimas, lyg sąži- 
niška išpažintis, žymiai palengvino visų sielas. Nuotaika susi- 
darė dar geresnė, dar pakilesnė; visi pradrįso, pakėlė galvas. 
Lyg nebe tie žmonės, lyg labiau sueuropėję. Niekas nežinojo, 
iš ko gi viso to, visais tais 38 punktais, kaip žagariškių, ar dar 
daugesnių, reikalauti; kas turi įvykinti. Negi vyriausybė: jos 
lyg nebebuvo tuo laiku. Savo pačių visuomenė? Bet ji dar ne- 

turėjo iš ko duoti, dar nebuvo savo dalykų į savo rankas nusi- 
tvėrusi. Bet tai jau buvo antrinis dalykas. Lyg pažadėtasis dan- 
gus: kažin kada, kažin kur bus, bet tvirtai tikima, kad bus. 

Ir plaukė terbeliotos minios į tą žavėtinąjį Vilnių, kur turės 
progos viešai „visam svietui“ girdint, pritariant ir užjaučiant, 
sočiai pasiguosti visu tuo, kas ant širdies: ir kad laisvieji žmonės 
dar nesulyginti su išsipirkusiais, ir kad servitutai varžo, ir kad 
dvarininkai netaikūs, ir kad valdžios atstovai nemandagūs, ir 
kad visokeriopų tikėjimo, kalbos ir asmens laisvių nebuvo. 

Dabar... iš tų „deputatų su terbelėmis“ juokiamasi. Tuomet 
nieko juokas neėmė: daryta kuo geriausia valia, kuo giliausiu 
įsitikinimu, jog taip reikia padaryti. Daryta naiviai, vaikiškai. 
Bet kad ir tebebuvome nebevaržomi politikos ir visuomenės 
darbe - tik tik išvystyti kūdikiai. Svarbu, ne kaip daryta, su- 
maningai, tiksliai ar ne; svarbu, kad bent nuvokta, į katrą pusę 
krypti, kad buvo instinktyviai uodžiama laisvas visuomenės 
valdymasis ir rimtas piliečių „tamsuolių“ rūpinimasis asme- 
niškaisiais savo krašto reikalais. Abejotina, ar rimčiau prieš 
dvejetą šimtų metų Anglijoje daryta pirmieji žingsniai į valdy- 
mąsi; tęviršt, nebematant ir nebejaučiant globotojų, palengvo 
įprantama ir tvirčiau pradedama vaikščioti. 

Mums dar svarbiau ir įdomiau, kad Lietuvos žmonės, kaip 
sugebėjo, išreiškė savo valią ir norą, beveik niekieno nekurs- 
tomi, neraginami. Ne balsiarėksniai jaunikliai, karštaširdžiai, 
bet ir žaliagalviai, vedė Lietuvos minias į Vilniaus Seimą, o 
paskui į jo rezoliucijų vykinimą, bet amžium brendę, nors tam- 
sokomis galvomis vyrai. Tai parodė paskui teisme kilusios 
bylos. Iš visų tautų, įkliuvusių į 1905-6 metų sūkurį, seniausius 
„kaltininkus“ davė lietuvių tauta: jų amžius aplamai buvo ly- 
gus 34 metams, tuo tarpu kad kitų tautų kaltininkų amžius ly- 
gus 21 metams, o žydų bundiečių siekė net 17 m. 

Liaudies buvo naivūs laukimai, naivūs darbai, bet pati tak- 
tika rimta. Ji ne tik mums, bet visai valstybei parodė, ko galima 
laisvėje laukti iš piliečių, kad ir neapsišvietusių ir politikoje 
neišmanėlių. Dabar norisi tikėti, kad Lietuvoje būtų galima net 
plebiscitas padaryti, prireikus pasiklausti, kur jos sūnų ir dukrų 

širdys linksta. Vilniaus Seimas parodė, jog Lietuvos liaudies 
nebesama netvarkios laukinių minios. 


Griežtai priešingai jai pasirodė tos liaudies šviesuomenė. Ji 
nebuvo naivi siekimuose, tik neapsakomai nerimta ir net ne- 
dora taktikoje, ji neišlaiko nė mažiausios kritikos. 

Nuo pat sumanymo sušaukti visuotinį Lietuvos seimą mū- 
sų šviesuomenė suskilo į dvi dalis: nepartiniai šaukė Seimą, 
kraštiniai kairieji priešinos ir griežtai nuo to darbo atsimetė. 
Kai tačiau Seimas buvo vis dėlto sušauktas, tie patys kairieji 
subruzdo „paimti Seimą į savo rankas“; nepartiniai demokra- 
tai nesidavė. Ir du tūkstančiai liaudies atstovų, pradedant 
nuo išvakarių prieš Seimą ir per ilgąją pusę dienos, buvo 
liudytojai skandalinių imtynių mažytėje sulyginti dalyje susi- 
rinkusių. i 

Tvarkiai nustatytą Seimo darbą jau iš vakaro suardė teatro 
salėj tuoj, pasibaigus geram vaidinimui, dr. And. Domaševi- 
čius* minėtinai betakčiu ir negudriu įsišokimu. Nė kieno neįga- 
liotas, ūmai striktelėjo ant kėdės, visas išblyškęs, pasišiaušęs; 
rankas it Mozė aukštyn kilodamas, kažin kokiu nervingai misti- 
kiniu balsu ėmė tiesiog šaukti: 

- Aš toks ir toks! Aš įsteigėjas Vilniuje socialdemokratijos! 
Aš ten ir ten už tai buvęs! Aš jus kviečiu dabar jau tartis... Kas 
nori kalbėti, prašome ant scenos!!! 

Vieni, beūsiai pusbernėliai, nė durų neieškodami, lyg per 
tvorą, ritos tiesiai ant estrados ir ten prieš publiką mulino nu- 
smukusias kelines aukštyn. Kiti, tai matydami, ėmė šaipytis ir 
pykti. Širdies liga sergąs kun. Stakelės tuo tarpu tokiu pat ner- 
vingumu, tik nebe mistiškumu, greičiau jerichonišku balsu“ 
ėmė gausti iš viškų: 

— Neklausykite! Ko reiks, rytoj Seime pasakysite tokioje 
tvarkoje, kaip bus nustatyta Seimo sumanytojų!!! Neklausykite, 
eikite laukan iš salės!!! 

Kilo lermai. Vieni skubotai brukos iš salės, kiti atgal į salę. 
O visiems šiuro kailiai, ėmė baimė, kad priešininkai neimtų 
ryti kits kito, o minios nenuvestų ko dar blogesnio daryti. Taip 

viskas iš karto tragingai pasirodė, kad per visą naktį nebe- 
miegota. Skaudėjo galvą nuo minties: 

- Jei dar neįžengus į Seimą taip, tai kas gi bus per patį Seimą? 

Neužsivilta. Liaudis, iš visų tolimiausių kraštų subėgusi čia 
savo širdies, savo minties varginimų išdėstyti, savo sielvartų 
pasisakyti, išgirdo ir tuo pradėjimu klausė, kaip draskėsi, pešėsi 
nesupaistomi, nesuprantamo skirtumo socialiniai demokratai, 
krikščionys demokratai ir tiesiog demokratai. Visi šaukė: mes, 
mes, mes; mūsų, mūsų, mūsų; mums, mums, mums; per visus 
linksnius, idant galėtų „paimti“ visą Seimą, lyg kokių avinų 
būrį, į savo gardą. Liaudis, vadinas, 907 susirinkusiųjų turėjo 
taip pat savo: mes, mūsų, mums. Bet taip akiplėšiškai nedrįso 
lįsti visiems į akis: ji savo nedrąsumu buvo kultūringesnė už 
savo žiedus - šviesuomenę. Niekas nesiklausė tos minios, kur 
ji prisiskiria ir ar supranta, kur galima linkti: socialas, krikš- 
čionis ir demokratas, kiekvienas sau nutarė, jog ta minia - jo, 
nes pati dar neturi politikoje nuovokos. Buvo tat taip nedemo- 
kratinga, kad tik užgauti tegalėjo liaudį. Ir ji užsigavo, ėmė 
nerimti, kai kurie ėmė tartis grįžti namo be nieko, kiti stabdė: 
dargi palaukime... O daugumo akyse matės pykčio ir kartaus 
užvylio ašaros. 

Socialai įsivaizdino dar vieną griežtai nedemokratingą, tie- 
siog neinteligentingą dalyką - būk viso Seimo rezultatai pride- 
rėsią nuo to, koks susidarys prezidiumas. Vadinas, jis sudarys 
rezoliucijas, ne patys susirinkusieji jas priims, primes jas, lyg 
kokį mechanikos dalyką: šekit jums padargas, vartokite jį, nes 
jūs tik mechanikos pajėga, o ne sau žmonės... Visas beveik Sei- 
mas matė natūralųjį, taip sakant, jo pirmininką, sumanytoją ir 
sušaukėją dr. Basanavičių, žmogų, kurs tiek daug nusvėrė Lie- 
tuvos likime. Ant pirštų suskaitomieji socialai sumanė nuversti 
jį ir patys atsistoti jo vieton. Bet visi surinktieji jų nuopelnai 
Lietuvos visuomenei nebūtų galėję atsverti nė vienos uncijos 
Basanavičiaus nuopelnų, tad ir miniai jie visai nebuvo žinomi. 
Seimas vesti - Lietuva vesti. Pagalvojo ir tarė: 

— Ką Basanavičius išmano! Ot, mes tai išmanome! 

Ir pasipylė ant to garbaus vyro paniekos žodžiai. Dėl tų 

nepelnytai iškentėtų dyglių Basanavičiui reiktų gražųjį žiedą 
įpinti į garbės vainiką. 

Basanavičiui atstatė inžinierių Kairį?, Lietuvos istorijoje ne 
daugiau kaip skaisčiai blykstelėjusį meteorą. 

Pyksta Jablonskiaiš, kad nesimato etikos. Trypia it ant žarijų 
ligūstas ir be to susinervinęs a.a. Povilais Višinskis: 

- Vėl, vėl išlindo su savo kromeliu... 

Bėgo iš kairės į vidurį Andrius Bulota“. 

— Ne nuo principų - nuo taktikos. 

Bėga nuo scenos į prezidiumą mano vieton pašauktasis prof. 
Pranas Būčys", dėl netesėjimo žmoniškai susikalbėti. 

Stiprinasi demokratai, įsitraukdami Antaną Smetoną. 

— Nepasiduokim, neapsileiskim! 

Socialai nebeklauso skambučio, neduodami ima balsą. Ad- 
vokatas Vileišis*!, literatė Lazdynų Pelėda (tuomet ano „tikė- 
jimo“) blaškos isterijose, kol gauna iš kaimynės bobos kumsčiu 
į pašonę. Riksmas, šauksmas, skandalas - tai rinkimai prezi- 
diumo lig pat vėlyvų pietų, kol pagaliau sutikta pasodinti greta 
Basanavičiaus socialas ir kunigas su jų visų draugais. Minia, 
jau jau pakėlusi sparnus iš salės išeiti ir pasiieškoti kito buto 
susirinkimui, paliekant vieną prezidiumą su socialais pjautis, 
palieka vietoje. Dar pusvalandis tų garbingų varžytynių ir sei- 
mo nebūt buvę. 

Ir pratrūko mitinginės kalbos. Latakais latakais tekėjo ūžė 
žodžiai - vandenėlis, dažniausiai be prasmės ir turinio, nieko 
niekuo nepamainydami, nieko iš sopamųjų dalykų neapšvies- 
dami, beveik nieko nepalytėdami, kas tikrai skaudėjo lietu- 
viams. Liaudies atstovams leista maloningai išdėti jųjų „reika- 
lavimus“, plotą, bet jų visai nesvarstyta, nieko neformuluota. 
Inteligentų vandenyje liaudiečių trumpi, brendę pasakymai 
buvo tikri tirštimai, jiems plojo patys vandens tekintojai, bet ir 
toliau nesusigėdę vis dėlto tekino. 

Kalbėta, kalbėta be saiko ir galo, kas ką tik atsiminė iš paskai- 
tytųjų knygų. Nei į temą, nei į sukeliamą klausimą, bet taip sau: 
jeden do sasu, drugi do lasu'?; vienas bet realinį dalyką, kitas 
fantaziją. Vienas apie luomus, kitas tuoj apie paukščių pieną. 

Gražus ir simpatiškas studentukas Myk. Sleževičius“, ne be 
pretenzinio kuklumo išpasakojo ištisą brošiūrėlę, kurios turinys 
nieko bendra neturėjo su to laiko reikalavimais. Kun. Aleksand- 
ravičius!* per triskart ilgai malo apie tą patį, atsiprašydamas, 
kad jis valdo šešius margus; pagalios pamodamas: 

— Jūs kalbėkite. 

Ir taip lig vakaro vienos dienos ir lig vakaro antros. Kol visi 
pradėjo lėpti nuo nuovargio ir į galą iš nuobodžio. Reikėjo gi 
pagalios kai kas užrašyti, malus malus ir per visą laiką ničnieko 
neprotokolavus. 

Kokios buvo tarybos, tokios ir rezoliucijos. Tarybos ėjo šen, 
rezoliucijos nuėjo ten. Viena tebuvo tarp tarybų ir rezoliucijų 
bendra: abidvi buvo bevarsės, bekraujės, nors per tarybas dau- 
giausiai trukšmavo socialai ir rezoliucijas rašė taip pat jie. Su- 
vargę kūnais, nusilpę nervais, baigiantis dienai, nebebalsavo 
rezoliucijų, nei bepriėmė pataisų iš dešinės, nes rezoliucijoms 
perbalsuoti, matės, būtų reikėję antrą tiek laiko. 

Ir būtų visa minia išsisklaidžiusi gėrę valgę, burnoj nieko 
neturėję, vienu trukšmo ūžesiu galvose, kad padėjimo nebūtų 
išgelbėjusi nieko bendra nei su socialais, nei šiokia ar tokia 
rezoliucija neturėjusi Valstiečių sąjunga, būtent keletas grynų 
realistų liaudininkų, kaip Galvanauskas, Paršaitis“ ir kiti. Jie, 
skyrium vedę tarybas, netikėtai karštas, stačias, kas daryti pasa- 
kančias rezoliucijas pridėjo prie neva Seimo rezoliucijų, drauge 
jas išspausdino, drauge išplatino ir padarė tai, kas buvo atsitikę 
1905 ir 6 metais Lietuvoje. 

Ir šviesuolis, ir sodietis taip pat jautė, išeidamas iš Seimo, 
jog tai ne tai, ko tikėtasi, kas bus spėta. Tačiau visų piliečių 
buvo toks didis troškimas, kad kas stačiai, teisingai ar ne, vis 
viena atsakytų į prakeiktąjį klausimą: 

- Tai kas gi dabar daryti? 

Kad šūktelėjus: 

- Kol išeisite iš šios salės, pasižadėkite visa tai padaryti! 

Tokiuo širdies pagavimu sušukta: 

- Pildysime! 

Taip energingai aukštyn kelta rankos, kad visi Didžiojo Lie- 
tuvos Seimo negerumai nubluko ir kažin kur iš atminčių išnyko. 

Ir skirstėsi seimininkai, parsiveždami glėbius rezoliucijų 
įvykinti kaipo brangiausio Vilniaus pyrago. 

Ir priėmė savo atstovus lietuviai gera širdimi. Iš tolo Seimas 
imponavo savo didumu, savo laisve kalbose. Jo nusprendimus 
ne visai tesuprato, bet pilnai tikėjo, jog tie, kurie tai surašė, 
visiškai gerai supranta, žino, ko nori, kas gali būti ir kas ne, kas 
galima daryti ir kas ne, kad būtų nueita ten, kur žemės rojus, 
kur visuomenės laimė. Ir visą laiką paskui lietuviai nebesvy- 
ravo, įtikėję in verbo magistri'““. Ir veikė Galvanauskiai, Mickai, 
Smalsčiai!?, veikiau aš ir kiti tokie, veikė Kunickai su Siūleliais'š, 
Kaip kas tesėjo, kaip kieno dora ir temperamentas vertė. 

Nė kieno tuolaik dar nebūta brendusio politikoje, nei ištirto 
savo partijų miklybėje. Dažnas net farsu pavadina tą pirmąjį lie- 
tuvių liuosą Seimą. Vis dėlto minėtinas tai ir įdomus buvo dar- 
bas. Tai buvo lietuvių auka laikui. Savo auka, ne dėdės pakišta: 

- Štai, vaikeli, kapeikėlė: paduok ją nabagėliui. 

Auka brangi, nelaisvėje paskui pamirkyta. 

Lietuviai Vilniaus Seimu į bendrą anų metų istoriją įrašė 
vieną gyviausių lapų. 

Ir jei šiandien mane paklaustų, ar tu dabar, gyvenimą atgy- 
vendamas, viso ko prityręs, daug ką pasvarstęs ir supratęs 
tikrą vertybę, benorėtumei antro tokio pat Seimo su visais jo 
nedorumais, negražumais, paklydimais, aš nesvyruodamas 
atsakyčiau: 

- Visa širdimi! 

Dygliuotais, žeidžiančiais takais, klupčiojant, apsibarant ei- 
ta, ale vis dėlto - pirmyn; klysta, bet visgi tai beieškant teisybės. 

Kas iš to gera, kad ir neklysti, jei nė neklaidžioji, niekur iš 
vietos neidamas? 


TAUTOS PAŽANGA 


Mūsieji ir svetimieji laikraščiai kupini keistų keisčiausių 
žinių apie Lietuvos likimą. Tremtinių lietuvių širdys kupinos 
nerimo, kuriais gi keliais privalu tautai žengti, kad ji nebūtų 

nuo kitų atsilikusi, sumaningai ir santarmingai plėtotų savo 
pajėgas. 

Tan klausiman, tan rūpestin mėginama visaip atsakinėti. 
Kas kokios krypties pats yra, tai ir kitiems pataria. Taip susidaro 
ištisos srovės ir net partijos. Jų šiandien tarp tremtinių lietuvių 
jau priskaitoma iki šešių. 

Tariuos tad būsiant įdomu visuomenei, kaipgi seniau tan 
klausiman atsakinėta tų šviesesniųjų Lietuvos žmonių, kurie 
nuo 1906 metų buvo susispietę, pirma aplink „Vilniaus Žinias“ 
prieš pat joms sustojant, paskui aplink „Viltį“ ir pagaliau ap- 
link „Vairą“!. 

Aštuonerių metų darbo, skaitant iki šio karo, gana buvo tų 
žmonių nuomonėms išdėstyti. Ir jie atskirais straipsniais tai iš- 
dėstė, nors jokių principų, programų, platformų, kaip tai supran- 
tama, nebuvo skyrium paleidę. Išdėstė tiek aiškiai, kad Lietuvos 
visuomenė jau galėjo visai įsivaizdinti, kas tokie tie populiarūs 
viltininkai ar vairininkai ir kuo jie skiriasi kaip nuo kairiųjų 
krypčių, taip ir nuo dešiniųjų, patys palikdami - centrininkais, 
tautininkais demokratais ar net lietuvių tautos demokratais. 

Faktas, kad srovė tuo pačiu žygiu įgijo bent keletą vardų, 
reiškia, jog nė vienas jų kaip reikiant neišreiškia visos tos krypties 
esmės. Matome, kad ir patys tos krypties žmonės nesispyrė prie 
bet kurio vardo, bevelydami vadintis savo spaudos organų var- 
dais. Ir mes, nesileisdami į visus plonumus, kuriais jie skyrėsi 
nuo kitų srovių, tikriausiai juos apibūdintume, pavadindami — 
tautos kultūrininkais arba realios tautos pažangos žmonėmis. 

Įdomu atsiminti tautos pažangos svajonės žmonių, kurie 
lietuvių visuomenėje yra išvarę tokią gilią vagą. Ag jų nuo- 
pelnas, kad susidarė tokio platumo organizacija, kaip Lietu- 
vių draugija dėl karo nukentėjusiems šelpti su jos Centraliniais 
komitetais Vilniuje ir Petrapilyje. Organizacija, į kurią pasirodė 
galima esant prisidėti kaip iš dešinės, taip ir iš kairės. 

Maždaug tais pat dėsniais gyvuoja jau ištrėmime įsisteigęs, 
labiausiai šiandien prasiplatinęs „Lietuvių Balsas“. Tai reiškia, 
jog ir naujoms aplinkybėms atsiradus, viltininkų-vairininkų 
principai ir taktika daugumo tebėra laikomi išmintingais ir 
tautos pažangai tiksliais. 

Atsiminkime juos, pirma pasidarę mažą bendrą pastabą. 

Anarchizmas, komunizmas, socializmas, materializmas, mark- 
sizmas, demokratizmas, klerikalizmas, ultramontanizmas, mo- 
dernizmas — kas juos ir besuskaitys visus tuos „izmus“! Kas 
juos ir skaitytų, kad nebūtų jų garbintojų. Tikrai sakant, šian- 
dien nebėra gerai šviesaus žmogaus, kurs nebūtų išsirinkęs 
vieno tų ar kitų „izmų“, nebūtų iš jo pasidaręs stabo ar fetišo ir 
negarbintų jo fanatingai, išimtinai jam vienam atsidėjęs, nieko 
šalimais nebematydamas. 

Vieni aukas degina tikybai ar net klerikalizmui, kiti tautai 
ar net nacionalizmui, kiti liaudžiai - demokratizmui, kiti fab- 
rikų darbininkams - socializmui su visokiomis jų atmainomis. 
Vienam vienam „izmeliui“! Susiaurėjo žmonės, ką vieną belai- 
kydami, jų nuomone, tikrosios pažangos simboliu ar obalsiu. 

Dalykas aiškiai nenormalus. Jį ir tegalėjo padaryti nenor- 
malios gyvenimo sąlygos. Bet nejaugi tai turėjo likti amžinas 
dienas? Ne, ne ir ne! Jei ne prieš kurį kitą, tai bent prieš lietuvių 
siaurizmą turėjo galų gale kilti reakcija ir prasiplėsti, kad ne- 
užtrokštume, lyg grabo voku užsivožę. 

To drąsaus darbo - įsiręžti priešpriešiais labiausiai įsivy- 
ravusiems mokslo ar tamsybės prietarams ėmėsi anądien senieji 
viltininkai. Jaugi nė vienam siaurizmui neįtiko, nors dauguo- 
menei - patiko. Jie pasakė: 

Visuose „izmuose“ turi būti tiesos, jei gauna šalininkų, gy- 
nėjų ir platintojų. Bet tik dalį tiesos, visa gi jo visuma - netiesa, 
kaip yra: summum jus — Summa injuria?. Imk taikinti, nieko nežiū- 
rėdamas, grynų gryniausią teisę - ir nuskausi žmones arba pats 
tapsi apjuokiamas. Tai visus „izmus“ košk dar per vieno „iz- 
mo“, būtent kriticizmo, koštuvą ir kas liks dora, išmintinga, 
tikslaus, iš visur imk - tai ir sudarys Tautos pažangą, kuriai 
vienai teverta nusilenkti, jai vienai tarnauti. 

Tuo savo nusistatytuoju principu vaduodamies, tautos pažan- 
gos žmonės nuvokia, jog natūrali daiktų evoliucija eina savaime, 
maitindamosi visu kuo geru ir tiksliu gyvybei tuo laiku ir tomis 
aplinkybėmis; jog išmintingiausia - nekaišioti tai evoliucijai laz- 
dų į tekinį, o tai dažniausiai padaro kambarių doktrinieriai. 

Taip suprantant Tautos pažangą, jos politikos, tautybės, 
religijos, socialiniai ir ekonominiai, švietimo ir kultūros dėsniai 
būtų šitokie: 

Tautos pažangos tikslas - laisva Lietuva su pačių lietuvių 
apsisprendimo teise. 

Demokratinė respublika - tobuliausia valstybinės organi- 
zacijos forma, tačiau valstybės tipas Tautos pažangai ne pirmos 
eilės svarbumas: laisvo žmogaus nepavergia konstitutinė mo- 
narchija, vergų dvasios piliečių nepadaro laisvais nė demok- 
ratinė respublika. 

Ar šiokio ar tokio tipo būtų valstybinė organizacija, pirmų 
pirmiausia privalo būti apsaugotos įgimtosios žmogaus teisės: 
tikybos, sąžinės, žodžio, susirinkimų, organizacijų, sąjungų 
laisvė, asmens, buto, korespondencijos neliečiamybė. 

Visiems pripažįstama lygi žmogaus vertybė ir teisių lygybė, 
be skirtumo tautos, tikybos, lyties ir luomo. 

Pripažįstant ir ginant kiekvieno atskiro žmogaus individua- 
linę lygybę ir laisvę, lygiai pripažįstama ir ginama visų ir kiek- 
vienos tautos lygybė ir laisvė. 

Tautų santykiams normuoti ir tautų teisėms ginti tinka- 
miausia norma - tautų federacija. 

Tautą apsprendžia etnografinės žymės: gyvoji kalba, sielos 
ir kūno ypatybės, kultūros, ekonomijos ir istorijos veiksniai ir 
ilgas gyvenimas vienoje žemėje. 

Oficiali laisvos Lietuvos kalba - Seime, administracijoje ir 
teisme - lietuvių kalba. Etnografinėje Lietuvoje — visiška visų 
tautų, joje gyvenančių, kultūrinė autonomija. 

Religija žmonijos gyvenime - pozityvus veiksnys. 

Krikščionybės etikos principai - visų darbų doros mastas. 

Politikos ir visuomenės gyvenime veikiama ne kaipo Ka- 
talikų Bažnyčios ar kitos kurios bažnytinės organizacijos narių 
ypačiai, bet kaipo krašto piliečių, vaduojantis apskritai visais 
krašto reikalais. 

Veikiant politikos ir visuomenės gyvenimo srityje, nesiva- 
duojama nė viena konfesija: 1) kad partijos darbai ir paklaidos 
nebūtų primetamos pačioms Bažnyčioms, 2) kad pati tikyba 
nebūtų naudojama politikos tikslams. 

Neteikiama iš anksto galutinai nustatytos tam tikros visuo- 
menės tvarkos, paliekant tai nuolatinei visuomenės pažangos 
evoliucijai, bet žengiant prie turtų visuomeninimo. 

Ar šiokia, ar tokia susidarytų socialinė tvarka, joje turi būti 
apsaugota, kad vieni visuomenės sluoksniai nenaudotų kitų. 

Dabartinėje tvarkoje, kada kapitalas naudoja darbą, darbi- 
ninkų reikalus gina valstybės įstatymai. 

Kovai su kapitalizmu dabartinėje tvarkoje. prieš privatinį 
kapitalą statoma organizuotas visuomenės kapitalas, visoke- 
riopos kooperacijos pavidalu. 

Žemė su jos turtais - ekonominis Lietuvos pamatas. Žemė - 
mitybų šaltinis, ne spekuliacijos: jos valdyti negali tas, kas iš 
jos negyvena. 

Bežemiams ir mažažemiams žeme aprūpinti ir kitokiems rei- 
kalams tenkinti pripažįstama privalomasis latifundijų išpirkimas. 

Kaip bendrojo lavinimo, taip ir specialinės pradedamosios, 
vidurinės ir aukštosios mokyklos laikomos valstybės lėšomis. 
Mokslas veltui. Pradedamasis mokslas visiems privalomas. 

Privatinės mokyklos, kurių programos yra ne mažesnės kaip 
lygaus tipo valstybinių turi lygias teises su valstybinėmis. 


Tai, kas teikiama Tautos pažangai. Daugiau atsiminęs ar iš 
senovinių spausdinių paskaitęs, daugiau parašysiu. Bet pa- 
svarstyti ir to bus šiam kartui gana. O svarstyti tokie dalykai 
reikia ir naudingiau, neg tarp savęs rietis be galo. 


AUTONOMISTŲ - FEDERALISTŲ 
TARYBOS KIJEVE 


(Raportas Vykdomajai Rusijos Lietuvių Seimo komisijai) 
Neįvykęs susirinkimas 
Ukrainos Centralinė Rada! (mūsiškai - taryba) jau pradžioje 


šių metų liepos mėnesio yra nusprendusi sušaukti į kuopą 
atstovus tų tautų ar kraštų, kurie siekia laisvo valdymosi, 

autonomijos, ir mano, kad sąjunginė, federacinė respublika yra 
tinkamiausis sudarymo būdas Rusijos valstybei. Sumaniusi šį 
didelį suvažiavimą ir apsprendžiusi vyriausius jo pamatus U.C. 
Rada pavedė U. Visuotinajam generaliniam sekretoriatui tai 
kuo veikiausiai įvykinti jau į galą to pat liepos mėnesio. Bet G. 
sekretoriatas sutruko; turėdamas kitą didelį susirinkimą, į fede- 
ralistų susirinkimą nesuskubo prisiruošti ir gavo jį atidėti į 
rugpjūčio 15 dieną; nesuskubo nei susitarti su tautų organiza- 
cijomis, kurių yra Kijeve: skyrium kiekvienos tautos atstovų 
netesėjo surasti, o per laikraščius pakviestieji tų organizacijų 
atstovai savaime neatėjo. Be visų tų kliūčių, dar tuo pat laiku 
baigės U.C. Rados tarimasis su Laikinąja vyriausybe? kuri, nors 
nusileido ir C. Radą pripažino, vis dėlto užmezgė jai tokių 
mazgų, nustatant savarankės Ukrainos sienas ir sudarant Gene- 
ralųjį sekretoriatą, jog Rada iki šiol dar negali išnarplioti, nors 
dirba dieną naktį, ir pašalinis žmogus vargu gali bent kurį Ra- 
dos ar Sekretoriato narį pagauti. Nėra tad ko stebėtis ir pykti, 
kad ir Komisija sąjungininkams, federalistams sušaukti, kaipo 
R. ir S. dalis, nepajėgė tvarkiai padirbėti; ir sušaukimo dieną, 
antrąkart atidedemą, dabar jau į rugsėjo 8 dieną, vos tik kai 
kuriuose laikraščiuose tai paskelbė. 

Maskviečiai ir anas šonas tai gavo laiku patirti, petrapiliečiai 
ir šisai šonas negavo ir visai rimtai ruošės važiuoti į Kijevą kaip 
tik rugpjūčio 15 d.: lietuviai, latviai ir igauniai. Lietuviai santa- 
rininkai ir socialistai rengėsi per Maskvą, amerikiečių atstovas 
dr. J. Šliūpas per Voronežą, karininkai nuo fronto, Rusijos Lietu- 
vių Seimo vykdomosios komisijos pažymėtieji atstovai - tiesiai 
iš Petrapilio. Šių pastarųjų tarpe kilus abejojimams, ar ant tikro 
bus važiuotė be pakvietimų, sutarta pasitenkinti vienu atstovu: 
bus susirinkimas — daugiau iš kitur atvažiuos, nebus - ir tasai 
vienas apreikš, jog lietuviams vis dėlto rūpi sąjunginis Rusijos 
sudarymas ir jie neatsisako nuo dalyvavimo tame darbe. 

Štai kaip aš atsiradau pats vienas Vykdomosios k-jos pasiųs- 
tasis į Kijevą. Federalistų kuopai aš tebūčiau galėjęs atpasa- 
koti, kaip lietuviams senai jau rūpi gauti autonominis jų valdy- 
masis, O pastaraisiais metais net Lietuvos nepriklausomybė, 

idant visai laisvai galėtų federuotis su bet kuriais savo kaimy- 
nais. Tam tikslui geri man buvo keli lietuvių nusprendimai, 
turį dokumentų reikšmę. Aš ir pasidariau po keletą nuorašų: 

1. Didžiojo Vilniaus Seimo rezoliucijų, 

2. Lietuvių Tautos Tarybos nusprendimų kovo 13 dieną, 

3. Jos pranešimo gegužio 2 d. Laikinajai vyriausybei kun. 
G. Lvovo? vardu apie įsisteigusį Lietuvos Valdomąjį komitetą, 

4. Pataisos paskalų, būk lietuviai bendrai veikią Stokholme 
su lenkais, 

5. Deklaracijos L. vyr. apie lietuvių apsisprendimą savajame 
Steigiamajame susirinkime, 

6. Rusijos Lietuvių Seimo rezoliucijų ir 

7. Skyrium trijų jo frakcijų rezoliucijų. 

Kitų buvusios Tautos tarybos darbų neskaitant, gana buvo 
ir šių vienų kvalifikacijų lietuvių tautai įvesti į eilią trokštančių 
mažiausia sąjunginio valstybės sudarymo. Tokį įspūdį tęviršt 
ir padarė šie dokumentai, mano įteikti Kijeve ukrainiečiams, 
latviams ir moldavams, be to, ukrainiečiai dar gavo iš manęs 
projektą Lietuvos autonomijos ir P. Leono* laišką į Kadetus* 
autonomijos tikslu. Taigi šitų žygių pakartoti nebereiks. 

Važiuoti dabar visur sunku, o fronto link - ką ir besakyti. 
Bilietą man davė ne tiesiu keliu per Vitebską ir Mogiliavą, bet 
per Maskvą, Tulą, Kurską, Arlą. Važiavome sausakimšai ge- 
ruoju ir apsibardami dvi dieni ir tris naktis, kad galima buvo 
nuvažiuoti per vieną dieną ir dvi nakti. Grąžino mus per Koros- 
tenį. Taip žymiai padidino kelionės išlaidžius. 

Kijeve kareivių kareiviai; daugiau, kaip reikia. Stotyje per 
keturias valandas negavau kur atsisėsti. Buvo ankstyvas laikas; 
pralaukęs kėlimosi laiką, suradau saviškių ir nuėjau į Ukrainos 
Centralinę Radą. Ji puikiuose rūmuose b. karalaičio Aleksejaus 
muziejuje, D. Vladimirskoje gatvėje. Salių salės. Čia pat „Press- 
bureau“, spaudos stalas. Daug visokių laikraščių ir visi ukrai- 
niečių, jų, rusų ir prancūzų kalbomis. Čia skaito, Čia kažin kam 
karo sargyba stovi. Čia ir visokių žinių duodama. 

Čia pat ir aš pirmą kartą gavau patirti veltui važiavęs, ati- 
dėjus susirinkimą į kitą dieną. Nusiminiau, pasidarė pikta. Bet 

paklausęs viršiau išdėtųjų pasiteisinimų, bent kiek atlyžau ir 
ėmiau rengtis vizituoti atskirus Ukrainos veikėjus, kad ne tuš- 
čiom rankom į jus sugrįžčiau, nieko nemokėdamas papasakoti. 
Į tą žygi besiruošiant, atsirado keletas latvių, karininkų ir šiaip 
jau, kurie taip pat buvo apsivylę. Pulku gužėti nuo vieno prie 
kito nebepadoru, ir mums pažadėta keletas posėdžių, kur patys 
mūsų norimieji veikėjai ateis ir duos informacijų kaip apie save, 
taip ir apie šaukiamąjį susirinkimą. 

Posėdžiams paskirta gražus ir erdvus autonomistų-federa- 
listų klubas toje pat gatvėje Nr. 42. Posėdį pradėjo Tautų dalykų 
generalusis sekretorius (ministeris) Šulginas. Pasirodė, bet ir 
išnyko lenkas, paliko galicietis, gudas (baltarusis) karininkas, 
kuopa latvių, mes trys lietuviai (aš, santarinin“ ir s. d.), mol- 
davas, estonas; baškyrai, jakutai, kirgizai ir k. atsiuntė depešas. 
Ukrainiečių atsilankė partijų atstovai, karininkų generalusis 
konsulis, tautos „batko“ žilutis profesorius Hruševskis?, kurį 
susirinkimas didžiausia pagarba sutiko atsistodamas. Posėdžiai 
tapo įdomūs jau vienu savo įvairumu. Pradėjome nuo pasiin- 
formavimo apie kits kitą. 

Apie lietuvius. Aš pasitenkinau charakteristika paminėtųjų 
dokumentų ir darbų, kuriuos jie patvirtina, nes ukrainiečiai ir 
be to daug žino apie lietuvius ir juos brangina, kone į pirmąją 
visų tautų vietą stato, gal daugiau juos vertina, neg iš tikrųjų 
jie to yra verti. 

Aš, parodęs lietuvių politikos idealą, siekiantį ligi pat nepri- 
klausomybės, paprašiau, kad ir kitų tautų, čia susirinkusių, at- 
stovai atpasakotų, kokie gi ir jų galutinieji politikos siekimai, 
nes, to nežinant, to atvirai neišsipasakojus, negalima bus tvirtai 
koordinuoti bendras visų veiksmas, vienų su kitais susiderini- 
mas. Tai ir buvo lyg ašis, aplink kurią sukės visas ištisas pir- 
masai posėdis. 

Apie latvius. Latvius mes žinome. Jų socialistai, maksimalis- 
tai ir minimalistai; jų santykiai su nesocialistinėmis tautos parti- 
jomis tokie pat, kaip ir mūsų. Tik visur griežčiau ir kur kas 
šiurkščiau pabrėžiama. „Toks jau šiurkštus ir griežtas mūsų 
būdas“, - prisipažino jie patys. Einanti dabar smarkiausi kova 


+ 227. 


savo tarpe: socialistų internacionalistų, kuriems nėr tėvynės, 
su nacionalistais realistais, kuriems yra tėvynė, kurie mato, 
kokių eksperimentų galima daryti, kokių ne. Sakysime, suma- 
nius Latvijoje padaryti tokias agrarinės reformas, kokias socia- 
listai bando padaryti Rusijoje, kilsiąs civilinis karas, nes latvis 
nė už ką neatsisakysiąs nuo iniciatyvos ir nuo suvartojimo savo 
asmeninės energijos žemės produkcijoje. 

Mums teįdomi nauja latvių nacionaldemokratų partija, da- 
bar griežtai atsisakanti nuo nacionalistų, Veinbergo ir Grossval- 
doš tipo. Jų, girdi, šiandieną niekas nebeklauso, su jais nebesiskai- 
to. Bet tarp dabartiniųjų latvių endekų, tautininkų demokratų 
ir pirmykščių tautininkų vienas tesimato skirtumas: Veinbergas 
ir K-o buvo monarchistai oportunistai, šalininkai vienavaldžio 
valstybės monarcho. Jie niekino žmonių atstovybę parlamen- 
te, kurią buvo užgulę rusai nacionalistai, nes per parlamentą 
dar mažiau bebuvę galima laimėti neg per carą. Apie tai žiū- 
rėk knygą „Antrosios Marijampolės paskaitos“, 1910 m. mano 
straipsnį „Apie šių dienų latvius“?, 53-56 p. Dabartinieji en- 
dekai - revoliucionieriai, bet tokie pat oportunistai, tiek revoliu- 
cionieriai, kiek galima tautai laimėti; programa palieka ta pati 
tautinė. 

Kaip nespaudžiau, negalėjau iš latvių endekų išspausti prisi- 
pažinimo, kokia gi galutinai jų nustatytoji politikos programa, 
ko galų gale siekia savo tėvynei? Į visa tai jie teturi vieną atsaką: 
„Tuo tarpu apie nieką nenorime nei svajoti, kol Latvijos, dabar 
į tris dalis išskaidytos: Kuršo, Vidžemio ir Latgalos, nesuliesime 
į vieną. Bepigu jums, lietuviams, kai jus visus užgulė tie patys 
vokiečiai: aukštaičius, žemaičius ir prūsus! Katros gi dalies 
vardu mes, latviai, galime kalbėti apie politikos žygį?“ Vis dėlto 
tautų sąjunga latviams endekams be galo rūpi, ir jie uoliai 
ruošiasi į suvažiavimą. 

Kad ir Lietuva negalinti nieko siekti, „kol nebus sumuštas 
Berlynas ir Viena“, buvo tos nuomonės ir lietuvis s.d. 

Latviai laukia. Bus stipra Rusija, niekas jos nesustabdysiąs 
nuo lindimo pro Latvijos ir Estijos langą į Europą, sugrius - tai 
kitas klausimas. Kiekvienas, susidėdamas su kuo kitu, žiūri tik 

savo naudos. Taigi ir latvius nauda nuves arba į rusus, arba į 
lietuvius, kaip dr. Šliūpas svajoja!?, arba niekur, destis kur tomis 
sąlygomis ir aplinkybėmis bus naudingiau. Dr. J. Šliūpo su- 
manymu Lietuvių-Latvių respublikos - jie netiki. 

Apie moldavus. Apie Besarabijos moldavus aš tiek težinojau, 
kad jie pravoslauni, lotynų genties ir minta koše „mamalyga“, 
kurios „i“ tokia pat kieta, kaip ir pati košė: kone molis. 

Šviesus moldavų atstovas Teofilius Jonko parodė mums 
Besarabijos žemėlapį, išspausdintą Rumunijoje, taip dailiai, 
artistiškai ir smulkiai mokslingai sustatytą, kokio niekur kitur 
aš neesu matęs. Kiekviena moldavų gyvenamoji vieta Besarabi- 
joje pažymėta veiksliu raudonu skrituliu, kame jie mišrai gy- 
vena, skritulys dviem varsom. Kitų tautų gyventojai parodyti 
kitų varsų skrituliais. Taip, kad vienu žvilgsniu matai, kur, kaip 
tankiai gyvena moldavai, kaip kreivuliuoja etnografinė jų siena, 
kur ir su kuo jie ribojasi. 

Rusijos Besarabijoje esama trijų milijonų gyventojų: graikų, 
bulgarų, žydų, rusų, ukrainiečių; jų gi tarpe net dviejų milijonų 
moldavų, neskaitant ketvirtadalio milijono už Dnestro. Taigi 
moldavų esama Rusijoje tokios pat tautos, kaip ir lietuvių, 
latvių, estų. Jie - rumunai, moldavanais vadinami nuo Mol- 
davos upės; nuo jos visa pusė Rumunijos vadinasi Moldavija, 
šalia antrosios pusės — Valachijos. 

Moldavija tad perskirta per pusę tarp Rumunijos ir Rusijos. 
Reiktų tikėtis, kad moldavams taip pat skauda, kaip dabar 
latviams, esant tarp vokiečių ir rusų. Tačiau ne. Per šimtą metų 
valdymo rusai taip užspaudė moldavus, išspausdami iš cerkvių 
ir mokyklų jų kalbą ir lotyniškąjį raštą, kad dabar moldavai 
juoba svyra į rusus, ypač į kaimynus ukrainiečius, neg į bro- 
lius anopus Rumunijos sienos. Ir inteligentija nenorinti to pa- 
kreipti rumunų link. Man tai buvo keista. Juk vis tasia, tauta 
susipras ir pasvirs į saviškius, tai kam gi nepagreitinti to pro- 
ceso, neįstatyti iš karto į normalias vėžes? 

Paaiškinta įdomiai. Moldavai esą taip tamsūs ir tautiškai 
nesusipratę, jog nė nežiną apie savo brolius už sienos. Taigi ir 
inteligentams tenką tenkintis vienu darbu - kėlimu visų pirma 

kultūros ir tautinės sąmonės, o ne kuo kitu. Dėl to ir įvykęs 
niekur kitur nerandamas faktas, kad visos kitos tautos partijos 
atsisakiusios veikti tarp moldavų, palikdamos tą darbą tauti- 
ninkų partijai. Nukračiusios nuo darbo rankas, moldavų par- 
tijos susiliejusios su rusų partijomis. Taigi moldavus beatsto- 
vaują tautininkai, kurių valdyba ir esanti tikrasis ir vienatinis 
bendras visų moldavų centras. 

Moldavai tad, kaip ir latviai, nežino, už kokią ateitį galvas 
guldyti; jie tetrokšta laisvai valdytis, saviškai lavintis ir atsipei- 
kėti, išėjus iš carizmo jungo į autonominį rėdą. Po revoliucijai 
žemietija veikianti visai žmoniškai: moldavams ir bulgarams 
duodanti pinigų mokykloms steigti, mokytojams rengti, net sa- 
vomis kalbomis vadovėliams išspausdinti. Kitokių lėšų jie neturi. 

Su moldavais ukrainiečiai tesusidurią dviejuose apskričiuo- 
se: Cholmo ir Tiraspolio. 

Apie žydus. Patys ukrainiečiai žydams nieko neprikiša, jie, 
žydai, gynę ukrainiečių sumanymus. Taigi jiems, žydams, davę 
vieną generalųjį finansų sekretorį (Rafkes). 

Iš kitų dalyvautojų tačiau paaiškėjo, jog žydai - joki auto- 
nomistai, ypač jie ne teritorialistai, neturėdami savos tėvynės. 
Vieni sionistai tesą pilni autonomijos idėjos, tad jie vieni teesą 
kviestini į autonomistų suvažiavimą. Kitos žydų partijos iškei- 
kusios sionistus; net ir tariamieji nepartiniai esą tos pat žydiš- 
kosios orientacijos valstybės sutvarkymo dalyke. 

Latviai sako griežtai - žydai nestosią už autonomistus-fede- 
ralistus, nes jiems patiems užtenką eksteritorialės tautinės auto- 
nomijos. O kad jie visą politiką dabar saviškai pakreipė, tai 
autonomistams-federalistams bus riestai (tugo). Nuomonės 
žydų kadetų, kareivių ir darbininkų tarybos vykdomojo ko- 
miteto, maksimalistų, visų tų Liber-Goldmanų, Danų, Gocų, 
Cederbaumų-Martovų, Trockių, Bunakovų"", per gerai esą žino- 
mos, kad žydų nelaikytume didžiausiais plačių teritorialių 
autonomijų priešais. Latgaloje žydai s.r. ir s.d. sutaisę „soviet 
krestjanskich deputatov““?, kurį tekę praminti tikruoju vardu: 
„soviet jevreiskich deputatov“ už jo veikimą prieš latgalių 
susiliejimą su latviais. 

Dabar žydų „Bundas“!* sų soc.dem. susilaikęs nuo balsa- 
vimo ukrainiečių valstybiškumo dalykų, t.y. neveikęs prieš. Bet 
kol Laikinoji vyriausybė nepripažino ukrainiečių judėjimo, tai 
žydai smarkiai veikę prieš ukrainiečius „Kijevskoje Mislyje“ ir 
kitur spaudoje. 

Žydų taktikos esama tos pat, kokią matėme ir lietuvių Val- 
domajame komitete: jie nebrangina teritorijos ir nevertina pa- 
matinės jų tautos. 

Apie gudus. Ką gudas (baltarusis) kalbėjo, mes tai jau senai 
žinome. Įdomu tik, kad Minsko gudų komitetą jis dabar pa- 
vadino susidariusia Centraline Rada, kuri visomis galėmis 
stversis autonomistų-federalistų. Su žydais jie niekur dar ne- 
susidūrę. 

Apie kazokus. Kazokai toli gražu nebe tie ir nebe tokie, kokiais 
juos Maskvos taryboje nupiešė generolas Kaledinas"“. Esama 
vienuolikos ar dvylikos kazokijų. Jos į bendrą suvažiavimą 
Novočerkaske atsiuntusios 300 atstovų, kurie kazokus paskel- 
bę... atskira tauta, svajojančia apie atskiras mažas respublikas. 
O kubaniečiai ir terekiečiai pasisakę esą ukrainiečiai ir eisią 
drauge su jais. Oružeinikovui stojus prieš, tarybos taip nukry- 
pusios, jog Kornilovas!* gavęs suvažiavimą ne laiku išskirstyti. 

Autonomistų-federalistų suvažiavimui kazokai pritaria. 

Apie ukrainiečius. Jie įdomiausi. Į juos visos kitos tautos žiūri 
kaipo į galingus iniciatorius. Jų daugiau ne trys dešimtys mili- 
jonų, jie vieni galėtų sudaryti tokią valstybę, kaip Francija ar 
Italija. Ukrainos sostapilis Kijevas vis dėlto neturi aiškių ukrai- 
niškumo žymių. Visur tesigirdi rusų ir lenkų kalbos. Visi ma- 
žarusiai surusėję, sumaskolėję, kaip patys išsitaria. Kijevas toks 
pat, kaip ir rytų Galicijos sostapilis Lvovas (Lembergas): aplink 
gryniausi ukrainiečiai, o mieste - lenkai ir žydai. Ne kitoks ir 
mūsų Vilnius. Miestų būdas veikiai pasikeis, įvykus refor- 
moms: nutautėliai jau dabar ima atsigriebti ir atsijokėti. 

Ukrainiečiai šviesuoliai labai simpatingi. 1910 m. Lvove aš 
maniau, jog tai europiškai apsitrynę; 1917 metais aš taip pat 
matau Kijeve, toli gražu ne Europoje. Kažkoks minkštas būdas, 
mandagumas, lipšnumas. Paklausysi mūsų ar rusų esdeko, tai 

net šiurpas ima: tai jis ir duonos kąsnio nenuryja, užmiršęs, 
jog „kovoje telaimėjamos teisės“, ir kovoja dažniausiai šiurkščiu 
kaip karvės liežuviu. Kai ukrainietis ar galicietis kalba, tai 
rodos, lengva būtų ir tau pasirašyti s.d. ir s.r. programa. 

Ukrainiečiai ir galiciečiai, jų broliai, kad ir kraštutiniausieji, 
baigiant moksliškuoju anarchistu, nekliedėtojai, ne utopistai, 
bet realaus darbo žmonės, sveikapročiai. Lvovo didžiausį poli- 
tikos laikraštį „Dilo“'7 jie bendrai vedė, susidėję penkiese iš 
įvairių partijų. Kiekvienas skyrium saviškai veikė gyvu ir rašy- 
tu žodžiu, bet kovoje už atskyrimą Rytų Galicijos (ukrainų) nuo 
Vakarų Galicijos (lenkų), už įsteigimą atskiro ukrainų univer- 
siteto arba ukrainizavimą Lvovo universiteto - jie veikė bendrai 
ir sutartinai. 

Kijeve regime taip pat. Pilnu bendrumu (jedinenije) iš pat 
pradžios, sakosi, mes gavome tai, ką jau turime. Meluoja tie, 
kurie kai kuriuos mūsų skirtumus rusų laikraščiuose mėgina 
išpūsti į skaldymąsi. Mūsų esdekai ir bundistai dar nenusi- 
stovėję C. Rados idealuose (Ukrainų valstybiškume). Bet Radoje 
svarbiausią rolę vaidina eserai, su kuriais sutinka ir kitos par- 
tijos. Bet ir su esdekais nesunku, kad tėra vienodi, nesuskilę į 
maksimalistus ir minimalistus. Ir žydų mums nebaisu, turint 
tokį žymų ukrainiečių daugumą. Centralinės Rados priešinin- 
kai tėra konservatoriai: kam ji socialistinė. Net ir Ukrainos 
kadetai, pritardami Radai, gavo atskilti nuo Petrapilio kadetų. 
Ir kazokai, kaip matėte, nepriešingi. 

Man pasakius, jog lietuvių jau kone visai nusistovėjusi sieki- 
mo formula - „į viso pasaulio tautų vienybę broliškoje demok- 
ratinėje laisvų tautų-valstybių sąjungoje“, ukrainietis eseras 
karštai atsakė, jog ir C. Rados idealas esąs sufederavimas suve- 
reninių tautų. Todėl ir siekimas, kad kiekviena tauta skyrium 
susišauktų savus įsteigiamuosius susirinkimus dar prieš bend- 
rąjį visos Rusijos steigiamąjį susirinkimą, kurs turi būti ne kas 
kitas, kaip tik tautų kongresas. 

Į mano klausimą atsakyti, koks gi vis dėlto galutinas Ukrai- 
nos politikos idealas: plati autonomija Rusijoje ar pilna nepri- 
klausomybė, „samostijnost“, gimusi Galicijoje, ir ar tiesa, už 

ką rusai pyksta, kad viskas yra daroma, kas tik Ukrainą labiau 
atskiria nuo Rusijos, net religijos dalyke, man šitaip atsakyta. 

„Samostijnost“ tebėra gyva. Bet tokių žmonių, kurių poli- 
tikos grįžkelis yra pilna Ukrainos nepriklausomybė, yra labai 
maža. Radai ir tas valdymosi būdas nėra bjaurus, vis dėlto ji 
pripažįsta, jog nepriklausomybės idėja - imperialistinė ten- 
dencija. Mes visi tebekovojame su mūsų maskolinimu, kaip 
sunkiai kovojome ir pirma. Bet tai toli gražu nėra griežtas sky- 
rimasis nuo Rusijos. Mums terūpi laisvė. O keliai į tai gali būti 
visoki: dalyvaujant Rusijos įst. susirinkime ar nedalyvaujant. 
Mes dalyvausime, pirmą savąjį sušaukę, jei nesuskubsime, pas- 
kui sušauksime, o ką ten nuspręsime, priderės jau nuo to, kaip 
bus su mumis apsieita... „Samostijninkai“ tiek yra nedaugingi, 
jog C. Radoje tebuvo gavę vieną vietą, ir tos dabar nebeteko; 
Radoje teturi vietos kairesnieji už kadetus. 

Ukrainos Centralinės Rados sąstatas: 

1) 17 sacialistų revoliucionierių, 

2) 15 socialistų demokratų, 

3) 4 socialistai federalistai, 

5) 1 socialistas nepartinis, 

6) 1 nacionalrevoliucionierius, 

7) O samostijninkų. 

Tematydamas rusų ir aklų jų pasekėjų lietuvių socialistų 
darbus, aš buvau įgijęs gana tvirtą nuomonę, jog socialistai 
temoka griauti ir visai bergždi yra kūrimo darbe. Žiūr. „L. B.“ 
Nr. 57.18 Sviete pabuvojęs tačiau, matau, jog ir socialistai, jei 
tik nėra užsikeikę internacionalistai, gali padaryti didelį kūrimo 
darbą. Ukrainos C. Rada - pavyzdys. 

Religijos dalyke U. C. Rada stovėsianti už pilną atskyrimą 
Bažnyčios nuo valstybės, kovosianti su jos užsimetimais, jei 
tai atsitiksią. Bet Rada visai nesikišanti į Bažnyčios vidaus 
dalykus: ar ji paliks ištikima pravoslavijai, ar pakryps į rytų 
katalikybę paskui savo brolius galiciečius. Galicijos metropolitą 
grafą Šeptickį"? Ukraina mokėjusi pagerbti kaipo tautos kančių 
simbolą, kaipo kovotoją už tautos idealus, kaipo mokslo ir 
kultūros veikėją. O kad jis - kunigas, tai ką tai kenkia? 

Ta savo deklaracija Ukrainos eserai pabaigė pavergti mano 
širdį. O, kokių jų ne tokių esama, kaip nenatūralieji mūsų odioz- 
nikai! Taigi ir visai sustiprėjau savo nuomonėje, jog su tokiais 
žmonėmis ne tik galima ir verta, bet ir malonu bus padirbėti. 
Taigi dalyvaukime rugsėjo 8 dieną kuopoje! 


U.C. Rados nusprendimai apie sušaukimą atstovų tų tautų 
ir kraštų, kurie kovoja už federacinį valstybės sustatymą. 


Suvažiuoti tekviečiama atstovai tų tautų arba kraštų, kurie 
kovoja už tautos ir vietos (nacionalnoterritorialnųjų) arba tik 
vietos (territorialnųjų) autonomiją ir federacinį visos valstybės 
sustatymą. Tautas, kurios dar nėra apimtos tuo bendru troš- 
kimu, atstovauja tos partijos ir grupės, kurios laikosi viršiau 
pasakytojo pamato. 

Pastaba. Komisijos nuomone, suvažiavime dalyvaus: suo- 
miai, lenkai, lietuviai, latviai, gudai, estai, gruzinai, žydai, mol- 
davai, kirgizai, armėnai, kalmukai, baškirai, sartai, Kaukazo 
kalniečiai, Sibirijos tautos, rusų kraštai ir partinės grupės, kazo- 
kai ir kitos tautos. 


II 


Pripažindama didelį svarbumą kiekvienos tautos balsui, 
visai nežiūrint jos žemės, skaičiaus ir tautinio bei kultūrinio 
išsiplėtojimo, U.C. Rada kviečia visas atsiųsti po tiek pat atsto- 
vų, tik ne daugiau kaip po dešimtį žmonių. 

Pastaba. Kraštai, kurie kovoja už savo autonomiją ir federa- 
cinį valstybės sudarymą, turi atsiųsti taip pat ne daugiau kaip 
dešimtį žmonių. 


III 


Suvažiavimo iniciatyva pridera Ukrainos Centralinei Radai, 
ji nustato būsimo suvažiavimo pradus ir savo nusprendimų 

įvykinimą įteikia Generaliniam sekretoriui, kuris turi susitarti 
šiame dalyke su kaimynėmis tautomis, o pirmiausia su tomis 
tautų organizacijomis, kurių yra Kijeve. 


IV 


Suvažiavimo dienotvarkę nustato Generalinis sekretoriatas 
sulig U. C. Rados pageidavimų, bet galutinai dienotvarkę nu- 
stato patys suvažiavimo dalininkai. 

Pastaba. Komisijos nuomone, dienotvarkėje reikia padėti 
klausimai: 

1. Būsimasis federacinis valstybės sudarymas. 

2. Kiek siekia federacijos centralinių organų kompetencija. 

3. Valstybinė kalba ir kalba kaimynų, federacijos dalių. 

4. Principas ir projektas autonominių vienačių išskirstymo 
(razmežuvanė). 

5. Tautinių mažumų teisės. 

6. Tautų federalisčių sąjungos organizacija. 

7. Keliai, kuriais gaunama federacinis sudarymas. 

6. Einamoji federalistų politika ir taktika. 


Vv 


Atmenant didelį būsimojo suvažiavimo autoritetingumą ir 
nebeatidėtiną reikalą susitarti apylinkių tautoms, einančioms 
įvieną tikslą, Ukrainos Centralinė Rada paveda Generaliajam 
sekretoriatui sušaukti suvažiavimą į Kijevo miestą. 


PAKVIETIMAS 


Lietuviams, latviams ir estams telegrama, rugpjūčio 18 dieną 
pasiųsta. 

„Suvažiavimas atstovų tų tautų ir kraštų, kurie kovoja už 
federacinį valstybės sudarymą, Ukrainos Centralinės Rados 
šaukiamas, galutinai paskirtas į rugsėjo 8 dieną Kijeve. Kiek- 
viena tauta ir kraštas gali atsiųsti po dešimtį atstovų. Prašome 

dalyvauti, atsiųsti atstovų, atsivežti referatų, atvažiuoti dviem 
trimis dienomis prieš tai. Suvažiavimas tęsis savaitę. Telegra- 
fuokite, susitikę paskelbkite kitiems. 

Komisijos sekretorius Liubinski“. 

Lietuvius, nebtekusius centralinio organo, tegali atstovauti 
partijos, kurių idealai - autonomija, federacija. Niekai, jei kurios 
tautos atsirastų ir daugiau atstovų, nei dešimt mandatų: komi- 
sija nuspręs, kokį jiems ir kam duoti balsą, ką svečiu palaikyti. 
Tik reikia prirengti referatų. Ruoškimės — momentas be galo 
svarbus. 

R. L.?0 Seimo vykdom. atstovas Kun. J. Tumas. 


KURIO „KARALIAUS“ NAUDAI? 


Kūnui ėmus skursti nykti, tiriame, beg ne pagedo ta jo dalis, 
kuri visą jį gaivina: maisto perdirbėjas pilvas. Patyrę taip esant, 
alkinamės, kuriam laikui nebeduodame jam paprasto darbo, 
leidžiame pasilsėti, idant pamažu savomis pajėgomis atitaisytų, 
kas buvo pasidarę nebe taip kaip reikiant. Bet jei kūne atsiranda 
tokių dalykų, kurių jis nebeįveikia ir dėl to nyksta, tai pavar- 
tojame ricininės alyvos, idant kūną varginančius dalykus pirma 
šian ar tan galan ūmai išverstų ir tik paskui imtų saviškai šei- 
mininkauti, betaisydamas reikiamąjį padargą. 

Politikos kūnas - tauta ar provincija. Ji taip pat turi savo pil- 
vą malūną - valdymosi prietaisą, kurį per ilga užkrečia laikui 
nebetinkama valdžia. Jai iš politikos kūno išversti vartojame — 
revoliuciją. Kas gi nežino, kaip bjauriai ir skaudžiai veikia ta 
ricina-revoliucija? Tačiau imame jos, akis užsimerkę, nosis užsi- 
kimšę ir kantriai kankinamės vis atmindami, jog; tai tik trum- 
pam laikui. Ir kažin kaip bepavadintume žmogų, kurs viena te- 
norėtų, kad verstų, verstų ir daugiau nieko. Tokių žmonių lyg ir 
įsivaizdinti negalima. O dėlto jų esama. Tai tie, kurie pasiryžę 
kęsti nuolatinę, permanentinę revoliuciją, tą per ilgą laiką vė- 
mimą ir paleidimą, užtai, kad tokiu būdu drumsčiasi visuomenės 
vanduo ir esti lengva šiokių ar tokių „žuvyčių“ pasigaudyti. 

Ko gaudosi Rusijos maksimalistai socialistai ir kiti kraš- 
tutinieji kairieji, neprileisdami sudaryti tvirtą valdžią, palikime 
šaly. Tai pačių rusų dalykas, o mes nei jų sustabdysime, nei 
pataisysime. Bet nevalia mums tyčia užsimerkus nematyti ir 
susičiaupus tylėti, kai mūsų pačių mikromaksimalistai, tie ma- 
žutyčiai milžinai apetito dalykuose, neleidžia lietuvių tautos 
kūnui palengva, užtat saviškai veikti ir stiprėti. Argi tokių būtų 
mūsų tarpe? Aiman, esama tokių, kurie gerą karą ir gerą ne- 
tvarką daugiau vertina neg menką taiką ir negudrią vis dėl to 
taiką. Taikoje ir tvarkoje mat reikia dirbti ir visa tai tobulinti, 
idant būtų dar taikiau ir tvarkiau, idant Lietuvos kūnas vis 
stiprėtų, o netvarkoje, suirime galima tas kūnas panaudoti 
kitiems tikslams, partiniams ar net asmeniniams. 

Apsiginti jie turi lengvą, bet baisų ginklą: šauksmą - „Kas 
prieš mus, tas —- kontrrevoliucionierius!“ Bet tautos mylėtojų 
tai neturi nubaidyti nuo išsiaiškinimo sau patiems ir nuo viešo 
atsakymo tautos visuomenei, kuriam galui ji drumsčiama, jos 
politinis darbas ardomas, kokių „žuvelių“ tokiuo būdu gau- 
doma sau? Tautiečiai! Aš nieko neturiu apčiuopiama, kuo galė- 
čiau šį bei tą įrodyti. Bet negaliu ir tylėti, nemaldavęs teisybės, 
šviesos, kai dieną naktį ėda visokių abejonių žalčiai. Taigi, 
meldžiamieji, nebūkite nakties paukščiai ir vilkite viešumon, 
kam ir ko žvejojama... 

Gabrys', sakysime. Ilgai ilgai dirbo dorų prancūzų ideal- 
istų tarpe, užsipelnė jų pasitikėjimo, jam padeda kovoti už 
mažųjų tautų teises. Dirba garbingu, visam pasauliui bendru 
tikslu, dirba vaisingai. Bet karas nupučia visa tai, ir Gabrys 
virsta politiku — vokiškosios orientacijos, tų žmonių šalininku, 
kurie pasaulinių idealų nėra žmonijai davę. Savo rankomis 
sudraikydamas didelį ir švarų savo darbą, ko Gabrys gaudosi? 

Europai supažindinti su Lietuva ir lietuviais kun. Antanas 
Viskantas prancūzų kalba išspausdino knygą?. Jai diskredituoti 
Gabrys taip pat prancūzų kalba išspausdino antrą knygą3. Rai- 
šydamas skaitytojus, nejaugi čia vienu chamizmu vadovavosi? 

Šveicarijos Friburge susidarė didžiausi visoje Europoje lie- 
tuvių šviesuolių kolonija ir sutartinai varė bendrą kruvinojo 

karo politiką. Bet kerta juos kažin kokia gyvatė, ir jie ūmai 
atsimeta kits nuo kito. Rodos, išminties ir proto vyras kun. Pu- 
rickis su kitais kunigais: Steponavičium, Dzimidavičium, vėliau 
Bartuška, kan. Olšauskiu ir nekunigu Gabriu randasi viename 
būryje“. O tokios doros sielos ir diplomatinės švarybės vyras, 
kaip Stanislovas Šalkauskas, su kunigais: Viskantu, vėliau Vili- 
mavičium, Tamošaičių, Česaičiu, viso 7, su nekunigais dvari- 
ninkais antrame būryje". Ir ligi šiolei abudu būriu rūpestingai 
niekur nesuleidžiama bendro darbo dirbtų - nei studentų drau- 
gijoje, nei labdarybėje imtiniams, nei lietuvių dienoje, nei Lietu- 
vos atstatymo komitete. Kurio karaliaus naudai tai daroma? 

Vilniuje vargų negalais susimezgė didžiulė „Lietuvių draugi- 
ja dėl karo nukentėjusiems šelpti“. Tuoj šalia jos atsirado mažu- 
tė „Lietuvos“ žmonių draugija tiems šelpti, kurie ir be jos apsčiai 
sušelpiami, o Žmonėms nuo pirmosios raišyti pasiunčia į Ame- 
riką net tris žymius Lietuvos žmones (A. Bulotą, J. Žemaite). Koks 
gi karalius ir iš to laimėjo, ko ir kam ta proga prižvejota? 

Vargų negalais ir Petrapilyje supinta Tautos Taryba ir Valdo- 
masis Lietuvos komitetas, kurs ne veltui ir vylėsi paimsiąs 
Lietuvos įstaigas. Socialistai maksimalistai tol neprileido jam 
veikti, kol nepalaimins žydų „Bundas“. Laukėme, kiti keikda- 
mies, kiti kantriai dantį sukandę, bent pusantro mėnesio, kol 
„Bundas“ atėjęs... nepalaimino, ir mes nebeatgriebtinai pralai- 
mėjome visas savo viltis, nes politikos sąlygos į tą laiką suskubo 
atsimainyti. Tada maksimalistai išėjo iš tų organizacijų. Kas ir 
kam čia iš lietuvių dalykų pagauta? 

Liko socialistai minimalistai mielai priimti. Dirbo dirbo, kol 
jiems nedilgtelėjo, jog su buržujais nekošer“ dirbti ne tik poli- 
tikoje, bet nei labdarybėje. Ir atsitraukė, besižadėdami grįžti, 
kai jiems vieniems bebus leista pasaulyje ir visose jo įstaigose 
švilpauti. Tegu sau ir būtų, jei garantuotų, kad sugebės kurti, 
ne tik griauti, kaip ligi šiol kad buvo. Bet jei griaus, kas jau 
padaryta, tai kurio karaliaus naudai ir kas čia bus pagauta? 

Susirinko tautos atstovai bendro žodžio apie Lietuvos liki- 
mą tarti. Ir neištarė. Vieni kitų neprileido. Kone taip pat ir — 
karininkai. Kurio karaliaus naudai? 


- 238 - 


Vieni internacionalistai, kiti Rusijos darbininkų bernai, ki- 
ti Rusijos demokratijos vergai, kiti lenkiškosios orientacijos, 
rusiškos, vokiškos, žydiškos, pagaliau nė jokios, bet tik ne 
lietuviškos. Lietuviškumo tiek tėra, kiek, Lietuvos nelaimei, 
lietuviškai pakalba. Rusai, lenkai, puslenkiai, skerslietuviai 
lyg susitarę visa daro, kad tik Lietuva nebūtų Lietuva, nesu- 
stiprėtų, savo valios nepasigautų ir taip be savo veido pakliūtų 
arba svajojamajai bendrai viso pasaulio demokratijai, ar „lais- 
vajai Lenkijai“, ar... 

Atsakykite, susimildami, kurgi visi tie žmonės mus veda, 
kad bent neužrištom akim galėtume žūti? 


MŪSŲ „DIPLOMATIJOS“ TUŠČIAPŪSLIAI 


Pasaulio diplomatijos, gudrios lapės dora vadinamos, per 
daugelį amžių kita kitai galvas beapsukdamos, susidarė savo- 
tiškus principų ir elgimosi katekizmus, kurie toli šaukia nuo 
paprastosios krikščioniškosios dorybės. Diplomatijos kalba — 
pasakėčių kalba, alegorinė, ji dažnai reikia kitaip suprasti. Bet 
vyriausis diplomatijos pradas - geriau per maža pasakyk neg 
per daug. Anot pašaipininko A. Vienuolio, kurio „Triumfą““ 
kiek vėliau dedame, diplomatas, kad per daug nepasakius, bur- 
ną savo barzda užsikemša. Užtat jei diplomatija per labai palei- 
džia savo liežuvį ir ima į visas puses ką nors triūbyti, tai pasau- 
lis arba visiškai tuo nebetiki, arba visai adverniškai stengiasi 
suprasti. Tuomet sako: diplomatija leidžia „antis“ į seklus nuo- 
monių vandenis, begu kam neįkalbės ten gilu esant; arba aukš- 
tyn leidžia tuščias mėginamąsias „pūslės“, idant bet kurie vėp- 
los, manydami tai orlaivį esant, pasisakytų ką bemaną. Visa to 
pasiklausęs diplomatas jau aiškiai supranta, kas jam tinka dary- 
ti, ko nedaryti, ir jei daryti, tai kaip, kad būtų kuo vaisingiausia. 

Visoki spartieji pažangininkai, ypač socialdemokratai, pa- 
siekę aukščiausias visų tobulybių viršūnes ir nuo jų nebenu- 
traukiami, tad visokios išminties, išmonės, doros ir prideramo 
pasielgimo (apie tai vėliau pakalbėsime), sakos, diplomatijos 

griežtai nepripažįsta ir jos neva nenorį naudoti. Ar be jos apsei- 
na net kraštutiniausieji didžiumiečiai - maksimalistai, ar ir jie 
niekados neapsimeta kitu kuo, neg kas tikrai yra, ar visados 
tiesiai kalba paslaptingiausias savo mintis ir aiškiai atvirai išde- 
da giliausiai siekiančius savo troškimus - šiandien jau labai di- 
delis klausimas. Daugumas net ir visai yra jau įsitikinę, jie dirbą 
ne tiesioginį savo darbą ir kalbą ne savo širdies kalba. Tad ir 
mes drįstame netikėti, kad socialistai diplomatijos nepripažįsta 
vien tik dėl to, kad ji nedora, netiesi; tuo begalėtume pasidžiaugti, 
už tai tepagirtume. Ne! socialistai ir nesocialistai diplomatijos 
tada tik nepripažįsta, kai tiek esti galingi, jog jiems nebereikia 
burnos aušyti: taria žodį ir pasižada tai pagaliu ar kitokiu cha- 
mizmo įrankiu patvirtinti. Kas gi tokių „argumentų“ stinga, 
nori ar nenori, tinka ar netinka, bylinėjasi diplomatijos būdu. 
Tai neišvengiama. Tik dorų žmonių yra dalykas tą ypatingąjį 
diplomatijos „katekizmą“, kiek tik galima, žmoniškint ir dorint. 
Puiki tam darbui pradžia jau padaryta, tai Kornedžio ir kitų 
bandymas visam pasauliui įsteigti nuolatinį taikos kongresą 
Haagoje?. Čia valstybių ir tautų diplomatijos ne tiek akis kita 
kitai dumtų, kiek eitų su tikrais, faktinais savo teisių įrodymais, 
su tais dalykais, kurių tolimieji pasaulio atstovai nė žinoti neži- 
no. Tvirtai įsitikinę, kame teisybė, kongreso žmonės jau grynai 
sąžiniškai gintų ją ir verste verstų neteisingai darančius atlyžti. 

Tai mes diplomatijos, kad ir taip netobulos, kaip ji dabar 
kad yra, griežtai neatmetame, mums nėra tiek kūninės chami- 
nės pajėgos ir mes ja mažiau pasikliaujame neg dvasine pajė- 
ga. Tačiau, šiuo kartu gerai sutikdami su socialistais, griežtai 
protestuojame prieš dirbtinuosius, nemokėlių ir nedorėlių ran- 
komis paleistų, nėkieno neįgaliotų neva tautos diplomatų, kurie 
su diplomatijos pabūklais tiek temoka apsieiti, kiek beždžionė 
su akiniais3. Girdėjo ji, akiniai padedą skaityti, tik akinius prieš 
skaitydama dedas ant uodegos, ne ant nosies. Arba dar blogiau: 
sutinka būti kitų pašalinių diplomatijų įrankiu. Protestuojame 
ir net tautos tieson šaukiame anuos anoniminius bevardžius 
Šveicarijos komitetus, kurie neva dėl tėvynės gerovės jau bent 
dveji metai meluoja pasauliui ir patiems tautiečiams. 

Klausiame, kas tie „nepriklausomieji“ komitetai, kurie vo- 
kiečiams pataikauja, skelbdami neva lietuvių tautos imperialis- 
tiškus užgaidus Gudų žemėmis praplėsti sapnuojamąją Lietu- 
vos Karaliją? 

Kas tie „lietuviai“, kurie neišsižada mozūrų ne tik Augus- 
tavo ir Suvalkų apskrityse, bet nei visoje Lomžos gubernijoje, 
didindami chimerinę savo valstybę jau kitų kaimynų, lenkų, 
žemėmis. (Žiūrėk apie tai mano „Lietuvos Karaliją“ „Ateities 
Spindulių“ nr. 2ir skyrium: „Tiesiant kelią Lietuvos nepriklau- 
somybei“, 1919). Kurio karaliaus naudai tai daroma? Pour le 
roi Prusse ou Lituaniae? Prūsų ar Lietuvos? 

Kas tie „diplomatai“, kurie kartkarčiais per telegrafo agentū- 
ras paskelbia pasauliui tai vienus, tai kitus neva vokiečių suma- 
nymus įsteigti nepriklausomą Lietuvos Karaliją. Ne tik sumany- 
mus, bet net ir Berlyno tame dalyke darbus, kurie einą žaibo 
greitumu ir tik užkliūvą... už tos tariamosios Karalijos sienų ir 
tos „valstybės“ tarybos. Šiaip viskas jau esą gatava: ir Lietuvių 
Tautos Tarybos Vilniuje pasiklausta ir net du kandidatu kara- 
lium paskirta: tai Pričkaus Viliaus II sūnu: Oskaras ir Jokymas. 

Kam tie pigūs tuščiapūsliai į Europos padangę leidinėjami? 
Rusijos ar kitų valstybių diplomatijoms apgauti, kad imtų eiti 
lenktynių su vokiečiais, kas daugiau duoda, arba kad bent 
išsipasakotų ką bemaną? Čiupk! Jos gudresnės už lietuvių dip- 
lomatiją, jos lengvai skaito telegramos šifrą, ko verta pažadė- 
jimai Karalijos be sienų ir tarybos. Jie temačija patiems negud- 
riems tautiečiams, sulig Valančiaus gydytojo recepto mums 
patiems jie teapsuka galvas, o vokiečiams padeda artimuosius 
mūsų kaimynus mumis paerzinti. Nusikankinę, privargę lietu- 
viai it tie kvailiai ir viena raudona kepuraite pasidžiaugia, o 
vokiečių diplomatija turi progos pakaišioti panosėn rusams: 
jūsų buvusioji Gudija nebe jūsų; ar lenkams: jūsų buvusioji 
Mozūrija nebe jūsų, tik lietuvių. Ir mes, mažųjų tautų užta- 
rytojai, jų teisių atitaisytojai, skaldysime jus, galingieji, maža- 
jėgių naudai... jei mūsų nenulenksite kitu kuo. 

Kieno rankose tie klaidingų žinių šaltiniai? Žinoma, kam 
tai naudinga. Ne lietuvių tad, nes tai jiems nenaudinga, nes 

verčia padaryti tokių žingsnių, kurie nebebus galima atitaisyti 
įrodžius iš šalies, kad visa tai buvo statoma ant smilčių pamato. 
Negalima pateisinti ir tuo, kad tie tuščiapūsliai buvo leidžiami 
ne pačių lietuvių žiniai, nes kai tą gudrybę kitos diplomatijos 
pavartoja, tai moka taip padaryti, kad saviškiai nė atidos neat- 
kreipia į tą provokaciją. 

Mes, kurie per Seimą tokia atkaklybe gynėme Lietuvos ne- 
priklausomybę, gerai žinome, jog ypač vokiečiai, jei ne kas 
kitas, turi tokią, ne kitokią lietuvių valią žinoti, nes jie, vokiečiai, 
gera valia nieko Lietuvai nedaro ir politikos atžvilgiu dar nieko 
jai nėra padarę. Teisių mums tenka išreikalauti, o ne jau gatavų 
pasiimti. Koks gi skaudus neva mūsų diplomatijos pasityčioji- 
mas: nurimkite, lietuviai, nebesisielokite savo valstybiniais 
idealais! Kam to bereikia, kad jum jų yra jau pridarę geraširdžiai 
jūsų tėvynės grobuonys vokiečiai?.. Tai reiškia: kam jums, lietu- 
viai, bedirbti tas darbas, kurį seniau dirbo rusų urėdininkai, o 
dabar dirba germanų žandarai ar jų junkeriai? 

Kad nebūtų skaudu, būtų juokų girdint ar matant, kaip kiti 
mūsų tėvyne verčiasi: tai ją iš mūsų atima, tai vėl be mūsų žinios 
atiduoda. Juk visa tai teesti sapny, o ne germanų valstybėje. 
kurie Lietuvos Bauervolkui? tada tepripažins pilną politikos 
laisvę, kai... kitaip nebegalės pasielgti. 

Tautiečiai, ar aš klystu? Jei neklystu, tai šalin aną anoniminę 
Šveicarijos „diplomatiją“! Tiek teturėsime, kiek iškovosime! 


MŪSŲ DIPLOMATIJA BEVEIKSMĖ TEN, 
KUR BŪTINAI REIKIA 


Pasiųsdamas šalin „aną anoniminę“, bevardė Šveicarijos 
lietuvių diplomatiją!, aš nė manyti nemaniau, jog kai kurie 
straipsnio neįskaitę žmonės supras tai, kaip atsižadėjimą bet 
kokios diplomatijos. Juk viršiau aiškiai buvau pasakęs: „Tai 
mes diplomatijos, kad ir taip netobulos, kaip ji dabar kad yra, 
griežtai neatsisakome“. O žodžius: „Tiek teturėsime, kiek iško- 
vosime“, taip pat reikia suprasti sąryšyje su viršiau padėtais 

žodžiais: „Mums nėra tiek kūninės pajėgos“, kad galėtume vien 
tik ja pasikliauti. Diplomatijos derybas todėl pripažįstame vie- 
nu kovos būdu, dažnai dar smarkesniu už kovą lazdomis ar 
kalavijomis. 

Taip, diplomatijos mums reikia laikytis. Mes nežinome dar, 
kiek pasisekė Lietuvių diena pasaulyje. Jei ji ne tiek pasisekė, 
kiek reikėjo, tai vien dėl to, kad visai Europai teturėjome vienai 
vieną atstovą kun. Olšauskį, kurs blaškėsi tarp Italijos, Šveica- 
rijos, Ispanijos ir Prancūzijos, o mūsų Šveicarijos „diplomatai“ 
temokėjo kits kitam akis draskyti, arba tenkinosi leidinėdami 
diplomatines „antis“ ir „pūsles“. O juk būtų galėję tam laikui 
pasiskleisti plačiau po Europą. Pietinėje Amerikoje mes vėl 
neturime nė vieno atstovo, o ji perdėm - katalikiška, lengva 
būtų gauti pasiklausius vyskupų, išaiškinus jiems dalyką ir juos 
sau palenkus. 

Taip dalykams stovint su visomis pasaulio šalimis, su ku- 
riomis Lietuva pamažu eina susidurti, visur reikiant diplo- 
matijos darbo, - ką jau besakyti apie viso pasaulio katalikybės 
širdį - Romą, iš kur gaivinanti dvasia eina į visas tautas! 

Romos papa - visų tikinčiųjų katalikų tėvas, jam privalu 
visomis tautomis lygiai rūpintis, nes dvasių dalykais visi žmo- 
nės Dievui lygūs. Bet kad tos dvasios surištos su kūnais, ir pat- 
sai dūšių ganytojas, Šventasis Tėvas, žmogus, tai ir sielų dalykai 
dažnai susipina su politikos dalykais, į kuriuos noromis neno- 

-romis turi įsikišti ir visų katalikų Tėvas - papa. Turime ir mes 
tai atminti. Tą pačią Lietuvių dieną argi mes būtume turėję, 
kad nebūtų į Vatikaną landžioję L. Dr. Centro Komiteto siun- 
čiamieji: Dūmos atstovas M. Yčas, prof. Pr. Būčys, kan. K. Ol- 
šauskis ir amerikiečių sunčiamas kun. Bartuška, kurie, nely- 
ginant to vandens lašai, tol į vieną vietą lašėjo, kol akmenį 
prakiurdė. Belskite, klabinkite visur, jei norite, kad būtų jums 
atidaryta. 

Diplomatija veikia dvejopai: tai gerindama, tai baidydama, 
bet tikslą terodo vieną: tau pačiam bus geriau; tai kuo geriausia 
įtikina. Taip man atrodo ir C. K. atstovo reliacija, kaip jis veikė 
eidamas jam pavestas pareigas. 

„Vatikane aš turėjau pergreit pajudinti lietuvių klausimą 
Monsignorui E. Pacelliui? (jis dabar nuncijus Bavarijoje) - Lie- 
tuvos stovį Bažnyčioje; pažymėjau, kad kova su galingesniais 
lenkais kartais lietuvius verčia nusiminti, nebetekus vilties, kad 
pačiai katalikybei yra be galo pavojinga ta jos politika, kuri 
lietuviams neparodo jokio Šventojo Tėvo lietuviams palan- 
kumo. Pacellis mane paklausė, kokio gi palankumo mes norį. 
Aš atsakiau, neatvažiaves Šventojo Tėvo mokyti, tik dalykų 
padėjimo išaiškinti, bet klausiamas galiu pridėti: geriausia tam 
kartui savo palankumą lietuviams Šventasis Tėvas parodys — 
paskelbdamas pasauliui Lietuvių dieną — rinkliavą dėl karo 
nukentėjusiems lietuviams sušelpti. Čia, sakiau, nesvarbu pi- 
nigai, svarbu parodymas, kad Šv. Tėvas neužmiršta ir lietuvių. 
Dar pridėjau, kad Šv. Tėvo pasakymą Bartuškai, idant Lietuvos 
vyskupai kreiptųsi į jį laišku, visuomenė laiko ženklu, rodančių 
Šv. Tėvo norą atsiimti žodį, duotą p. Yčui. Mgr. Pacelli atsakė, 
p. Yčas Šv. Tėvo nesupratęs“... T. ir t. 

Man rodos, šitoji mūsų atstovo diplomatijos taktika buvo tin- 
kama: Šv. Tėvas paklausė savo artimosios Tarybos ir palaikė 
reikalinga — parodyti savo palankumą lietuviams, vadinas, ne 
tik padaryti gailestingumo žingsnį, per dusyk pridedant po ne- 
mažą dovaną ir iš savo pinigyno, bet ir politikos žingsnį, lietuvių, 
kaip lietuvių, išskiriant iš bendrojo lenkų „katalikų“ būrio. 

Tokiuo būdu laimėta lietuviams nepriklausoma pozicija 
nors vienoje vietoje, kuri kai ką reiškia bendroje pasaulio poli- 
tikoje. Laimėta ir nebūta kam palaikyti jos prideramoje aukš- 
tybėje. Klausimas, ką gi veikia nuolatinis lyg ir lietuvių kunigų 
atstovas kan. K. Prapuolenis? ir kokia jo rolė buvo Lietuvių 
dienos iškovojime? Kodėl apie tą rolę nė vienas mūsų atstovas 
nė žiobt, ojei ir žiobt, tai dvejaip suprantamai. Nejaugi viešuma 
ir to nepasieks, kaip dar nepasiekė Šveicarijos „diplomatų“? 
Klausimas, ar ant šių paskutiniųjų nevirs atsakymas tautai, kam 
ištižę neveiksme ir nesantarmėje, nepridabojo lietuvių tautos 
reikalų, kad jie ir vėl nesusilietų su lenkų reikalais. 

Lenkai turi savo diplomatus visur, o Vatikano daboja kaip 
savo akies. Tad ne tik sau laimėja, bet ir iš po lietuvių nuolat 

išmušinėja spundas. Lenkai pažangininkai sakosi veliją Lie- 
tuvai nepriklausomybės; iš tikro gi jų visų be skirtumo troš- 
kimai, kad Lietuva tebūtų nepriklausoma nuo kurio tik nori 
kaimyno, tik ne nuo lenko, nes be Lietuvos Lenkija negalinti 
plėtotis. Dėl tos Lietuvos ir kvaršina galvą Berlynui, kol kas 
telaimėdama vienus tuščius pažadėjimus, o Ryme štai jų lai- 
mėta ir idėjinis dalykas. Atsiverskite antrąją Šv. Tėvo taikos 
notą š.m. rugpjūčio 1 d.; štai kokį ten rasime žiedelį! (Ištisą tos 
notos vertimą paduodu žemiau). 

„Toje pat neįtarimo ir teisybės dvasioje privalu peržiūrėti 
ir kiti vietų ir politikos klausimai, kaip va, kurie paliečia Ar- 
mėniją, Balkanų valstybes ir žemes, dalis buvusios Lenkų Karalijoj, 
prie kurios, be ko kita, garbingoji istorijos tradicija ir pergyventi 
šiame kare kentėjimai turi patraukti visų tautų simpatijas“. 

Ką gi reiškia tos dalys „buvusios Lenkų Karalijos“? Anaiptol 
ne Galicija ir ne Poznanių, tuos kaimynų užgrobimus prieš 
šimtą metų. „Papos nota rūpinasi lenkais, bet maža tesirūpina 
atstatymu išskirstytos Lenkijos“, - sako rusų laikraščiai. Jei tos 
„dalys“ nereiškia Lenkijos atstatymo austrų ir germanų valdo- 
momis dalimis, tai jos tegali reikšti viena: Lietuvą ir Gudiją 
(Belorusiją); Litwa, Ruš - częšci Rzeczypospolitej Polskiej?. 

Šitą notos vietą paskaičius, buvo net apmaudas pašokęs, tik 
dar nežinojau, ant ko. Pirma ant Vatikano. Argi jam dar maža, 
tariau, buvo informacijų, kad lietuviai nesideda su lenkais? Juk 
tik ką buvo paskelbęs ir rinkliavas skyrium lenkams, skyrium 
lietuviams... Bet pagalvojęs apmaudą perkėliau ant savosios 
diplomatijos ir jos savanorių, bet neveiklių tuose dalykuose, 
kuriuose būtinai reikia veikti, atstovų. Tautos nuo tautos sky- 
rimasis dar nereiškia santykių tarp dviejų valstybių. Lenkų 
valstybė jau yra, o apie lietuvių valstybę, dar tebesvajojamąją, 
tepranešė amerikiečių memorandumas ir Rusijos Lietuvių Sei- 
mo vykdomasis komitetas. Ir tai, kažin, ar tai, pasiekė patį papą, 
neužkliuvę jo raštinėje. Diplomatijos dalykas ne tik įteikti me- 
morandumus ar rezoliucijas, bet juos motyvuoti ir gyvai išaiš- 
kinti. O kas tai padarys, kad tie mūsiškiai, kurie arčiau susirišę 
su jų tikėjimo centru, su Roma, arba nieko plačioje politikoje 

neveikia (Krikščionys demokratai, Liaudies sąjunga) arba kai 
veikia, tai tik aplink savo „brolių tautiečių“ ausis apsigrai- 


bydami... 


KAIP VOKIEČIAI ĮSIVAIZDINA 
TAUTŲ IšŠSISKAIDYMĄ 
RUSIJOS VAKARŲ ŠONE 


(Imame tik skaičius apie Lietuvos šoną. Žiūrėk: V6lker-Ver- 
teilung in West-Russland. 2 Auflage. Hamburg, 1917'). 


KAUNO GUB. 


Buv.apskr. Lietuvių Lenkų Latv. Žydų Gudų Rusų Vok. 
1. Telšių 81,24 1,5 23 124 03 13 009 
2. Raseinių 76,4 5,5 01 112 04 20 44 
3. Šiaulių 70,7 63 49 1444 04 22 10 
4. Panevėžio 71,6 6,5 68 121 01 41 06 
5. Ukmergės 72,4 10,0 0 131 01 99 02 
6. Zarasų 49,8 8,9 18 127 168 116 01 
7. Kauno 41,5 23,2 0 199 05 - 23 

Viso gub. 66,2 8,8 

SAVALKŲ GUB. 

Buv.apskr. Lietuvių Lenkų Žydų Gudų Rusų Vok. 
1. Naumiest. 82,8 13 7,4 09 (04) 71 
2. Marijampol. 77,0 2,9 103 0,1 40 5,0 
3. Kalvarijos 72,6 10,1 9,3 0,4 36 3,6 
4. Vilkaviškio 68,7 3,9 85 () 2,1 15,9 
5. Seinų 59,7 229 118 0,1 43 12 

Viso 5 apskr. 72,2 8,2 
6. Savalkų 8,5 68,8 11,8 0,2 79 43 
7. Augustavo 0,2 491 116 325 54 0,2 

Visoje gub. 52,7 227 9,5 

VILNIAUS GUB. 


Buv.apskr. Lietuvių Lenkų Žydų Gudų Rusų Vok. 
1. Trakų 58,1 11,2 95 158 46 0,2 
2. Vilniaus 35,2 121 74 42 33 0,2 
(31,9) (40,3) (4,2) (20,2) (11) 
3. Švenčionių 338 60 71 476 54 
Viso 3 aps. 32,2 153 122 3723 1,2 
4. Lydos 8,7 46 121 436 
5. Ašmenos 3,8 17 101 80,1 23 
(14,8) 
6. Dysnos 0,3 24 95 812 59 05 
7. Vileikos 2,5 
Visoje gub. 7,2 87 0,9 
VITEBSKO GUB. 
Apskr. Lat. Lenkų Žydų Gudų Rusų Vok. 
1. Dinabarko 39,0 91 201 138 153 18 
2. Rezeknės 57,9 4,8 7,4 54 239 04 
3. Liucino 64,2 2,2 49 205 72 0,2 
Viso 3 apskr. 5, 28,7 0,2 
GARDINO GUB. 
Apskr. Liet. Lenkų Žydų Gudų Rusų Vok. 
1. Gardino 14 56 198 688 63 03 
2. Slanimo 00,1 1,6 15,2 80,6 21 01 
Visoje gub. 7,9 
KURŠO GUB. 
Apskr. Liet. 
1. Alūkštos 10,5 
2. Gruobino 4,3 
3. Aisputės 2,5 

Tautų principą sekdami, šitame plote mes teturėtume skai- 
tytis su gudais (baltarusiais), jei teimtume: 1. Visas Kauno gub. 
apskričius, kur lietuvių būtų 66,24, o lenkų tebūtų 8,84, kitų 
dar mažiau. (Žydai, stengiantys gauti sau asmeninę autonomiją, 
reikia tad išskirti iš bendrųjų sumetimų.) 2. Vilniaus gub. penkis 
apskričius, kur trijose apskrityse lietuviškai kalbančių 32,29, 
kitur mažiau; užtat gana turime įrodymų, kad čia gudiškai 
kalba tikrieji etnografiniai lietuviai. 3. Gardino gub. penkiuos 
apskričiuos grynai gudiškas elementas; Bielastoko ir Bielsko 
ap. viešpatauja lenkai ir vokiečiai, turį didelių pretenzijų į tą 
gabalą žemės, tai mums jo nėra ko nė pavydėti. O likusiose 
dviejose apskrityse, Lietuviškosios Brastos ir Kobrino, gry- 
niausi ukrainiečiai, ir jie to gabalo žemės niekam neužleis. 4. 
Suvalkų gub. penkiose apskrityse lietuvių turime 72,29, lenkų 
tik 8,2. Penkiolikoje apskričių mes turėtume didumą lietuviškai 
kalbančių 62,390, lenkiškai - tik 9,56. 

Lenkų elementas šiose gubernijose menkas: Kauno gub. 
8,80, Vilniaus gub. 7,270, Suvalkų gub. 22,790, Gardino g. 7,990, 
Vitebsko g. 4,37. Visose penkiose gubernijose teturi 10,270 ir 
vidaus dalyke turėtų tenkintis dešimtąja dalimi balsų, ką Vil- 
niaus Tautos taryba, paskirdama jiems dvi vieti, ir pripažino. 
Gudų krašto administracijoje kitaip reiktų skaitytis. 

Už visus skaitmenis atsako minėtasis vokiečių leidinys. 

Mažmožių iš Alūkštos, Gruobino, Suvalkų apskričių čia tuo 
tarpu nepaskaitome. 

Gudų 22 apskrityse tebūtų 319. 


GERBIAMAJAM PETRUI LEONUI 
MASKVOJE! 


Reiškiame Tamstai giliausią užuojautą dėl nuostabaus „Nau- 
josios Lietuvos“ š.m. nr. 3 pasielgimo?. Esame užgauti mūsų 
žmogaus ir lietuvio nusijautimu. 

Gerai žinome Tamstos ištirtą teisingumą ir statumą ir sako- 
me: daromieji Tamstai priekaištai - tai asmenų neapykantos 

apsireiškimas, elementariausio padorumo nustojęs. Neleistini 
„Naujosios Lietuvos“ vartojami kovos būdai, kuriuos ji šiuo 
atveju pritaikė Tamstai, stebina mus ir dėl to, kad mūsų Tautos 
kilimo istorijoje buvo daug ginčų, susikirtimų, bet šmeižimas 
ir asmens koneveikimas nebuvo kovos priemonė. 

„Naujoji Lietuva“ ima eiti visiškai netinkamu mūsų tautos 
būdui keliu, paskolintu iš svetimo šaltinio - rusų juodašimčių 
spaudos. 

Tardami Tamstai užuojautą, neabejojame, kad Tamsta pa- 
kelsi šitą nuoskaudą, ir tvirtai tikime, jog tasai nešvarus „Nau- 
josios Lietuvos“ tonas, neteisybe besiremiąs, turės prasmegti. 

P. Glemža, K. Šalkauskis, P. Narutavičius, Čeika, R. Skipitis, 
kun. P. Jokūbėnas, J. Galinis, A. Varnas, J. Januševičius, A. Sruoga, 
St. Myliauskis, St. Šilingis, J. Linartas, St. Naginskis, K. Puida, 
K. Ciemnolonskis, B. Pečkauskis, S. Marcinkus, J. Pakalka, J. Liutkus, 
J. Charžauskis, Kl. Kimontas, S. Glemžienė, M. Grigaliūnas, K. Gudai- 
tis, B. Bulka, B. Masiulis, J. Murka, L. Noreika, A. Dundzila, Č. Petraš- 
kevičius, A. Purėnas, J. Glemža, J. Zubrickis, A. Spurga, J. Tumas3 


Telegrama P. Leonui, 
pasiųsta jam Centro Komiteto vardu 


Didžiai Gerbiamas Pone Petrai! Tariame Tamstai karštą mū- 
sų užuojautos žodį dėl nedoro „Naujosios Lietuvos“ priekaišto 
Tamstai. 

Yčas, Šilingas, Petraškevičius, Kubilius, Tumas, Purėnas 


ŠVENTOJO TĖVO!' TAIKOS NOTA 


Kare dalyvaujančiųjų tautų viršininkams 


Iš pat pradžios, ligi tik užžengėme ant Papų sosto, valandoje 
ištikusio Europoje karo baisenybių, mes nusprendėme tris da- 
lykus: visiškai bešališkai žiūrėti į visus kariaujančius, kaip 
pridera tam, kurs yra visų Tėvas ir kurs vienoda meile myli 
visus savo vaikus; nesiliauti besistengti visiems, kiek tiktai 
begalima daugiau, gera padaryti, neapsimetant, neskiriant nei 

tautų, nei religijų, kaip tai mums liepia gailestingumo įstatymas 
ir aukštasis dvasininko padėjimas, į kurį mus pašaukė Kristus; 
pagaliau kaip to pat reikalauja mūsų, taikintojo, pasiuntinystė, 
nepraleisti nieko, kas yra mūsų valdžioje, kas tiktai gali pri- 
sidėti prie pagreitinimo pabaigos karo priepuolių, o tautas ir 
jų vadus palenkti, kad tenkintųsi vidutiniškais reikalavimais 
ir ramiai tartųsi apie taiką, taiką, teisingą ir pastovią. 

Kas sekė mūsų veikimą per šiuos neseniai suėjusius trejus 
liūdnus metus, tas lengvai gali įsitikinti, jog mes, nors ir bu- 
vome ištikimi savo apsiėmimams nei vieno neskirti, nors visas 
savo pajėgas dėjome bedirbdami labdarybės darbus, vis dėlto 
nesiliovėme šaukę kariaujančias tautas ir jų vyriausybes vėl 
tapti broliais, nors ne visa, ką esame darę tuo aukštu tikslu, 
yra tapę viešai žinoma. Gale pirmųjų karo metų kreipėmės į 
kariaujančias tautas, primygtinai šaukdami, be to, rodydami 
kelią, kuriuo dera eiti, siekiant tvirtos ir visiems šlovingos tai- 
kos. Deja, mūsų šaukimo tuomet neišgirdo, ir karas su visomis 
jo baisenybėmis tęsės pirmykščiu įnirtimu dar dvejus metus. 
Jis tapo dar nuožmesnis, išsiplėtė žemėje, vandenyje ir ore, ir 
žmonija išvydo, kaip ant beginklių miestų, ant ramių sodžių ir 
nekaltų žmonių užgriuvo gedulys, mirtis ir pražūtis. Dar ir da- 
bar niekas negali įsivaizdinti, kiek padidės ir sustiprės visų kan- 
čios, kai prie kruvinosios trijenės prisidės keletas naujų mėne- 
sių ar net metų. Nejaugi civilizuotajam pasauliui lemta pavirsti 
lauku, nuklotu lavonais, nejaugi Europa, tiek garsi, tiek žydinti, 
lyg užsikrėtusi bendru padūkimu, ir toliau riedės į bedugnę, 
pati padėdama sau pražūti? Matydami tokią baisiai pavojingą 
būklę, nesiekdami jokių politikos tikslų, ne kurios kariaujančios 
šalies prašymų ar reikalų žiūrėdami, tik jausdami raginimą 
aukščiausios visų tikinčiųjų Tėvo pareigos, teklausydami mū- 
sų vaikų prašymo, kad įsikištume ir tartume taikinantį žodį, 
žmoniškumo jausmų ir proto testumiami, - vėl šaukiame į taiką, 
vėl kreipiamės į tuos, kurie savo rankose laiko tautų likimą. 

Tačiau, nebenorėdami tenkintis bendrais sakiniais, į ką mus 
pirmiau vertė aplinkybės, dabar mes norime pasiūlyti kai ką 
tikra, praktinga ir pakviesti kariaujančiųjų tautų valdžias, kad 

susitartų dėl šių klausimų, kurie berods turi tapti pamatu teisin- 
gos ir tvirtos taikos, paliekant šioms valdžioms spręsti ir išplėsti 
šiuos klausimus. Pirmiausia, pamatiniu dėsniu turi tapti, kad 
vietą medžiaginės ginklų pajėgos turi užimti dorinė teisės pajė- 
ga. Iš to išplaukia, kad reikia, bendrai susitarus, tuo pat laiku 
nusiginkluoti ligi tiek, kiek būtinai tereikia ir pakanka tvarkai 
kiekviename krašte palaikyti. Toliau, kariuomenės vietą turi 
užimti trečiųjų teismas (T), pildąs aukštas taikinimo funkcijas 
tokiuo būdu, kurį visi susitarę nustatys sulig turimųjų pragu- 
mų, pakankamų priversti toms valstybėms, kurios atsisakytų 
pasiduoti arbitrų nusprendimams tarptautiniuose klausimuose. 

Įvykus tokiuo būdu teisės viešpatavimui, bus panaikintos 
visos kliūtys žmonėms keliais susisiekti, taip pat įvestinos tai- 
syklės apsergstančios jūrių laisvę ir neutralumą. Iš vienos pu- 
sės, tai tuojau pašalins daugybę priežasčių, galinčių iššaukti 
kivirčius, iš antros pusės, visoms tautoms atvers naujus šalti- 
nius laimės ir pažangos. 

Išrišti klausimai atstatymo, kas buvo karo sugriauta, ir atly- 
ginimo jo padarytųjų nuostolių mes nematome kitokio būdo, 
kaip tik visuotinį vienų su kitais bendradarbiavimą, kaipo 
bendrąjį principą. Tai pateisins ir neišmatuojamos visuotinio 
nusiginklavimo geradarybės, ypač kad nebegali būti nei min- 
ties toliau tęsti tą kruviną skerdynę išimtinai dėl ekonominių 
dalykų. Jei atskiruose atsitikimuose gana pamatuotas būtų at- 
sitraukimas nuo šio principo, reikia labai atsargiai ir teisingai 
tai apsverti. 

Tačiau šitie neapsakomos vertybės sutarimai neįvykinami, 
neatidavus kits kitam užimtųjų žemių. Todėl Germanija privalo 
visiškai atleisti Belgiją, garantuodama jai pilną politinę, karinę 
ir ekonominę nepriklausomybę santykiuose su visomis vals- 
tybėmis, taip pat atleisti ir prancūzų žemes. Antrasis būrys 
kariaujančiųjų valstybių turi atleisti germanų kolonijas. 

Kitų žemių klausimus, dėl kurių yra susigynę Italija su Austri- 
ja ir Germanija su Prancūzija, reikia tikėtis, jog, supratusios ne- 
išmatuojamą tvirtos, su nusiginklavimu surištos taikos gerumą, 
kariaujančios šalys pasirūpins išrišti, kiek bus reikalinga, taikos 
dvasioje, atmindamos taip teisybės principą, taip ir kas faktinai 

yra galima, sulig to, ką jau aukščiau esame kalbėję apie tautų 
troškimą, būtent sutaikindamos asmeninius reikalus su visuo- 
tine didžios žmonių bendrovės gerybe. 

Toje pat teisybės ir be pašalinių tikslų dvasioje privalomas 
yra dalykas peržiūrėti ir kiti žemių ir politikos klausimai, būtent 
kurie paliečia Armėniją, Balkanų valstybes ir dalis, sudarančias 
pirmykščią Lenkų valstybę, kuriai, be ko kita, jos garbinga 
istorijos tradicija ir iškentėti per šį karą priepuoliai turi pa- 
traukti visų tautų simpatiją. 

Štai vyriausieji pamatai, ant kurių, tikimės, turės stovėti 
būsimoji tarptautinių santykių reorganizacija. Jie padarys tai, 
kad ateityje nebegalės bepasikartoti panašūs konfliktai, ir pri- 
o medžiagiškai — visos kariaujančios valstybės. 

Paduodami šituos pasiūlymus Jums, šią tragingą valandą 
sprendžiantiems tautų likimą, mes apimti esame džiaugsmin- 
gos vilties, jog išvysime juos Jūsų priimtus, ir, neilgai betrukus, 
susilauksime pabaigos šios baisios kovos, kuri juo toliau, juo 
labiau virsta beprotiška skerdyne. Be to, visas pasaulis pripa- 
žįsta, nuo to nė vienos pusės ginklų garbė nenukentėsianti. 
Taigi nepasilikite kurti į mūsų prašymą, priimkite tėvišką pa- 
kvietimą, kuriuo mes į Jus kreipiamės vardan Dieviškojo Atpir- 
kėjo, pasaulio Valdytojo. Atminkite Jūsų sunkų atsakymą Die- 
vui ir žmonėms. Nuo Jūsų nusprendimo priklauso laimė ir 
džiaugsmas nesuskaitomų šeimynų ir jaunų karininkų. Padary- 
kite gerai tautoms, kurias Jūs neabejotinai privalote aprūpinti 
gerybe. Teįkvėpie Jums Viešpats nusprendimą, sutinkantį su 
Jo šventa valia. Tepadarai Dangus, kad Jūs, pelnę šio laiko 
žmonių pagyrimą, parūpintumėte sau ir ateityje gražų būsi- 
mųjų kartų - taikintojų vardą. 

Palikdami ankštoje maldos ir atgailos vienybėje su visomis 
tikinčiomis, taikos pasiilgusiomis sielomis, meldžiame, kad 
Jūsų protą apšviestų savo Dieviškąja šviesa ir patarimu. 


Vatikane, 1917 m. rugpjūčio 1 d. n. k. 
P.S. Jei kame vertimas bus netikras, bus bent kiek kaltas ir 
netikęs rusų laikraščių tekstas. - J. T. 

GALIA-SPEKTAKLIAI 
TEATRININKO RECENZIJOS 


(Dar vienas skyrius mūsų tautos kildūšiškos epopėjos 
„Į Valstybės Ragaišį“)* 


Rūgščios Minos, nieko nesumanydamos padaryti, kad Tam- 
sios Minios paskui jas pasektų, pačios paskui minias pasekė. 
Jas ten ir palikome liudytojais, kad visoki Žyniai Ragaišio Ke- 
pėjams įsiperša Raikytojais. 

Rūgščios Minos matė Ragaišio raikymą ir kentė Tantalo 
kančias: taip arti, o joms nekliūva. Saikas persipildė, pamačius 
minią sub specie aeternitatis!. 

- Kuriųg monų! 

Ar tik klerikalai ir jų pakalikai. 

Tėra Ragaišio ėdikai? 

O mes kas? 

Taip pat mokėsime riekti ir atsiriekti... Ir minioms pagauti 
sumanė spektaklių daryti. Rūgščioms Minoms sekės: pats Vaiž- 
gas tapo teatrininkas. Štai jo recenzija. 


Paryžiaus liaudis kitkart ėmė ir sugriovė Bastilijos kalėjimą. 
Skaitant ar girdint tą senovinę istoriją, vis aš gailėjau, kam per 
vėlai gimiau ir nesuskubau į tą „pramonelką“. Nuo mūsų Liau- 
dės (ne - liaudies) betariant?. Sako, buvę gražu ir neapsakomai 
iškilminga; taip iškilminga, kad ir dabar nuo vienų tų aprašymų 
viso pasaulio revoliucininkams sąla širdys. 

Lenkai į daugelį dalykų taip pat pavėluoja ateiti, kaip aš 
gimti, pasivėlavo net savo tėvynės vaduotų. Visa jų laimė, kad 
moka nusiraminti. Sako: „Co się przewlecze, nie uciecze“?. Ir 
tai esama teisinga; lenkų kai kada gana toli matoma. Giriu juos 
prityręs: nebūta ko gailėtis, nemačius Bastilijos griovimo; net 
ir giliausioje senovėje buvusių atsitikimų pasikartojimą. 

Tiesa, pačios Bastilijos griovimo niekas nebepamatys, nes 
ji tebuvo viena, ir kai ta pati sugriuvo, tai sugriuvo visiems 


* Pati epopėja (groteskinė) yra palikta Voroneže. 

laikams ir visoms vietoms. Nebepamatys, kaip pykčiu pasiutusi 
minia plikais nagais drasko tvirtą senovinį mūrą ir atdrėkstus 
molius ėda. Bet kam gi būtų kartonas ir scena? Inscenizuoti 
gali kame tik nori. Tragikų ir ypač komedininkų mes nestin- 
game. Pasidaryk, kad ir iš Bastilijos sugriovimo ką tik tinkamas: 
tragediją, komediją ar abidvi kartu — tragikomediją. 

Mes stigome tik dramaturgų sumanytojų, ne vykintojų. Bet 
kam gi būtų gamta? Ji pati juk moka papildyti tai, ko žmogus 
savo sumislu netesi padaryti. Ir lietuvių gyvenimo teatro reika- 
lams gamta patiekė Rūgščių Minų dramaturgų. 

Imta vaidinti tuo pradėjimu dviejose scenose Amerikoj ir 
Petrapilyj. 

Kokių katučių Lietuvos visuomenė paplos, sugrįžus vyriau- 
siems Amerikos scenos vaidintojams, p. p. Bulotai ir Žyman- 
tienei*, pamatysime, karui pasibaigus. Tuo tarpu tėra jiem 
dviem gatavas virkščių vainikas, kurį nupynė Leonai, Jurkū- 
nai, Šimkai ir kiti žiūrėtojai iš tolo. 

Petrapilyje dar tebevaidinama, tai ir katučių ploti dar per 
anksti. Dar tebežiūrima. 

Petrapilio vaidinimas susidarys iš keleto aktų. Ne reta kam, 
tad ir man, jau teko dviejų aktų pasižiūrėti. Ir to man tiek jau 
gana, kad kitiems aktams vietą, veltui gavęs, bevelysiu veltui 
užleisti: tepasimokinie ir kiti gyventi. Pirmas aktas: „Kaip 
Petrapilio lietuvių draugijos dėl karo nukentėjusiems šelpti 
Avinai davėsi papjaunami“. (Sako, toks pat spektaklis Rūgščių 
Minų taisomas ir Lietuvių draugijos Centraliniam komitetui. - 
Red.). Tai tik prologas į antrą aktą, pačią tragikomediją „Bas- 
tilijos Griovimas“. 


PIRMAS AKTAS 


Jį Rūgščios Minos inscenizavo gana senai, rugsėjo mėnesio 
18 dieną Teniševo salėje. Salė amfiteatrui reiškė senovinį Rymo 
Koliziejų, cirką milžiną, kur šimtai žmonių susirinkę staugė: 
„Circenses, circenses!“ (vaidinimų), o išėję: „Panem, panem!“ 
Mūsiškai: „Ragaišio, Ragaišio!“ 

Benefis šiuo kartu buvo paskirtas patiems kairiesiems pra- 
muštgalviams Rymo piliečiams. Pats sau nebūsi priešininkas. 
Tad Koliziejun prisirinko daugiausia 

jų pačių 

jų svečių: 

crudelis barbara (suprask: ne rymiečių) gens Lottavorum, 
nefaria barbara gens Judaeorum, pedisegua gens Gottorum, 
alias Gudorum, et ingens multitudo aliorum barbarorum, viro- 
rum, mulierum, nec non infantium". Tokių, kurių pirmiau tarpe 
lietuvių, atseit rymiečių, kaip tai sakant, nec oculus vidit, nec 
auris audivit; mūsiškai: nei akys nebuvo mačiusios, nei ausys 
girdėjusios. 

Pradžiai parinkta tie Avinai, kurie turi klerikalų ragus. 

Matadorais buvo apsiėmę būti pirmieji Rymo pirmeivybės 
Katonai: Požela, Lukauskis, Bielskis, Januškevičius“ ir kiti kon- 
sulai, pretorai, senatoriai ir didelių vardų patricijai. 

Reginys buvo „klasikinis“ ir taip graudus, kad visus ner- 
vus ištampė. 

Pirmąjį išvedė Aviną vadą, senatorių Laukaitį?, kad jis raš- 
tinės nežiūrėjęs, netvarkias apyskaitas davinėjęs, kai kurias 
sumas ne toje vietoje įrašęs, jį koneveikiančio laiško pasiskaitęs 
ir supykęs, prieš penkeris metus kai ką pralenkęs. 

CATONES - ORATORESS 

- Griūkite ant jo nedorybių kalnai ir kalneliai! Prislėkite jį 
savo daugumu, kad nė nebecyptelėtų! 

AUKA 

— Vyručiai, štilkite! (Dainuoja ariją): 

Aš nieko nekaltas: 
Buvo šuva baltas, 
Nelojo, nelojo. 

SPECTATORES JUDICES?, choru: 

- Kas jis toks? Kas jis toks? 

SACRIFICATORES - MATADORES!?, taip pat choru: 

— Kle-ri-ka-las!!! 

VISAS KOLIZIEJUS, žemyn nuleisdamas pirštus, fortissime: 

— Macte, macte! Galas jam! 

Nebegyvas. 

Paskum pareikalavo antros aukos. 

Išvedė du nekaltu fratres revisores, Žilinskį, Dubinskį!:. 

AUKOS | 

— Vyručiai, štilkite! (Dainuoja duetą): 

Neseniai atkakę, 
Akelės apakę, — 
Nematėm, nematėm! 

SPECTATORES-JUDICES, choru: 

— Kas jie tokie? 

MATADORES, taip pat choru: 

- Klerikalų pakalikai, 

Jų darbų slėpikai! 

VISAS KOLIZIEJUS, žemyn nuleisdamas pirštus, fortissime: 

— Macte, macte! Galas jiem! 

Nebegyvi. 

Paskum tebuvo girdėti...„kus, kus“. 

KATO BIELSCIUS'? 

— Canoni-cus, Sen-cus!“ Jis prieš trejetą metų Labdarių drau- 
gijoje sudrumstė vandenį ir sugavo pirmininkystės žuvį! Jis ir 
paskui prigaudydavo „nesugriaunamųjų argumentų“, nes tai 
lengviau padaryti, neg gera apyskaita duoti. 

AUKA 

— Vyručiai, štilkite! Ką darote? 

Grieką ant savo sumnenės imatės! (Dainuoja ariją): 

Argi aš teisėms nusidėjęs, 
Kad katalikams geradėjis- 
Jiems tedirbu, jiems tedirbu? 

SPECTATORES-JUDICES, choru: 

— Kas jis toks? 

MATADORES, taip pat choru: 

- Kle-ri-ka-las! 

Visas Koliziejus, žemyn pirštus nuleisdamas, fortissime: 

— Macte, macte! Galas jam! 

Nebegyvas. 

Paskum tebuvo girdėti duslus urzgimas piktai įnirtusių žiū- 
rėtojų: 

- Purrr... Petrrr... didžioji pusė Komiteto, tų, pačių pažan- 
giųjų, kurių šiandien benefis, vienaminčiai: ar šitaip jūs žiū- 
rėjote? Kalti nestabdę! 

Bet kaltinamųjų nei galvų iš sėdynių nebesimatė. Negar- 
bingai pasuolin palindę, visai nešvankiai drebėjo, kad neimtų 
ir jiems kailį kaišti. 

Tik nebuvo reikalo. Klerikalų nebegyvėlių garais apsvai- 
ginta minia sušuko: 

— Matadores! Visus kartu! 

ADVOCATUS TUMĖNUS?4 

Vyručiai, supraskite! Visus kartu paskerdę, ką gi kitą kartą 
beskersite? Juk šauksite ir vėl: „Circenses, circenses“. Koliziejus 
gi bus tuščias. 

SPECTATORES, choru: 

- Kas jis toks? 

MATADORES, taip pat choru: 

- Kleri-ka-las! 

JUDICES, turba mixta“: 

- Argi tad gali prabilti teisybė? 

Fortissime, su kojų būgnais, delnų torielėmis, putralakių trom- 
petais ir kitais pučiamais ir daužomais muzikos instrumentais: 

- Macte, macte! Galas jiems visiems! 

Visi nebegyvi. 

Beliko vieni pirmeiviai ir ėmė nerimti. 

- Klausyk, o ką mes vieni bedarysime, kad mūsų taip maža, 
ir tie patys ne mūsų tautos ir dar neūžaugos? Juk ten esama 
daug darbo ir dirbama dykai... 

- Klausyk, ar tik ne tyčiomis tie klerikalai dėjosi avinais? Jei 
savo netvarką mums mielu noru atiduoda, ir kovoti neberei- 
kia? Jei, vis mažiau Valstybės Ragaišio begaunant, dar menkiau 
Tamsioms Minioms patarnausime? Ji prieš mus pačius atsigrįš... 

Bet tuojau nusiraminę, išeidami dainuoja ariją: 

Kas mums nukentėję, 

Kas mums nukentėję, 
Bet tik mūsų viršus, 
Arčiau prie Ragaišio! 

Finis - galas dar ne paskutinis. 

Uždangą pati policija nuleidžia. 

Pastaba. Publikai visiškai nebuvo keista, kad lietuvių tragi- 
komedija darosi Rymo Koliziejuje: lietuviai pirmeiviai visados 
buvo didžiausi pasaulyje ultramontanai. Nuo pat a. a. Ataka- 
rio!“ laikų IV amžiuje ir iki pat grapo Zubovo gadynės XX 
amžiuje, vis jie kaišioja savo nosis į Rymo katalikų dalykus ir 
vien jais, dvasiniais dalykais, tesirūpino, net valstybinius pa- 
miršdami. „Naujoji Lietuva“! nuo pat pradžių buvo klerika- 
liška, atseit taip, kaip pačių klerikalų savo dalykų,gerų ar 
negerų, vis viena, organas. „Zemščina“'* taip pat pataria savo 
N skaitytis su Rymo Papa ir jo ganomaisiais. Tai kur čia ir 
beišskirsi, kur Rymas, kur Krymas, kur pirmeivių karčema, o 
kur tikrieji Lietuvos reikalai, kurie šiandien už vis labiau turi 
rūpėti. 


ANTRAS AKTAS 


Jį Rūgščios Minos inscenizavo daug vėliau, bet taip pat 
senokai: lapkričio mėnesio 6 dieną Apskrities teismo oficinos 
salėje. Salė siaura ir ilga, lyg koridorius, reiškė Bastilijos gatvę. 

Šiuokart nežinia kieno benefis buvo, nes ir Nesugriaunamieji 
Argumentai, per pirmąjį spektaklį išvydę, kad Rūgščių Minų 
rengiamasi nuosekliai išskardyti visi klerikalai, kurių kai kada 
yra reikalingi, taip pat pretendavo į pelną ir Ragaišį. 

Gerai, kad oficina buvo kieme, toliau nuo Liteino: būtų pusė 
Petrogrado suvirtę į šį lietuvių galia-spektaklį. 

Paprastai, kad lietuviai savo spektaklius paskelbia šeštoje, 
tai pradeda vaidinti devintoje. Šiuo gi kart pradėjo vaidinti 
kone penktoje ir jau publikos buvo sausakimšai: toks žadėjo 
būti įdomus spektaklis. 

Kas atėjo bertainiu vėliau, tas jau iš kiemo girdėjo į viena 
susiliejantį lyg paskučiausio teismo šauksmą: angelų tūkstan- 
čius trimitų ir sudaromųjų būrių į pragarą ginti — milijonus 
žviegimų: 

aaaaaaaaa... 

000000000... 

uuuuuuuuu... 

- Bastilija, Bastilija! 

Tapau sužavėtas dar kieme ir priemenėje, kur daugybė atė- 
jusių žiūrėtojų ramiai sau rūkė pypkes. 

- Bastilija... ne kas kita. Tokia „uvertiūra“ tepagrota vieną 
sykį per amžių amžius ir dabar mano džiaugsmui pakarto- 
jama... Dėkui gi tau, Perkūne, dėkui ir tau Patrimpe, dėkui ir 
tau Pykuoli, dėkui jums, visai Lietuvių „deivan trejetan“: nie- 
kados nebegailėsiu, pats nematęs ir negirdėjęs Bastilijos su- 
griovimo... 

Iškėliau rankas aukštyn tautinėje maldoje, ir džiaugsmas 
mane stabu ištiko, kad lietuviai, ne kuri kita tauta iš šimto 
Petrapilyje esančių, reiškė pasauliui iškilmingąją Prancūzų 
revoliucijos valandą. 

- Klysti Tamsta! - pertraukė mane pypkininkas. - Tai dar 
ne vaidinimas lietuvių tragikomedijos prancūzų siužetu: tai tik 
intermedijos vaidinama. Jei nori dalyvauti, eik, bene gausi ir 
pats kėde per galvą. 

- O molius ar jau ėda? 

— Tuo tarpu tik vyriškieji savo kepures, moteriškosios savo 
prikaiščius, o visi tik iš beviekio pykčio siekia sau į alkūnę įsi- 
kąst ar taiko savo ausį pamatyti, kaip ji paraudus. 

Kaipgi nedalyvavęs tame epochiniame vaidinime, kad ir 
intermedijose? Einu. Bastilijos gatvėje, atseit salėje, šimtai vai- 
dintojų it pragaruose dūli puikiame mėlyname prakaito dūme 
ir visi krato rankom. 

- Ko jūs norite? - klausiu artimųjų? 

— Kad Baleišis? pirmininkautų. 

- Ojūs ko norite? - klausiu tolimesniųjų. 

- Kad Baleišis nepirmininkautų. 

- Tai tarkitės. 

- Ag ir tariamės. Klausyk! 

...(Bal) eiiiii (šio)... 


Net kuksėti pradėjau susigraudinęs. Argi begali būti pui- 
kesnių tarybų? 

Imame, nebeklausydami šauksmo, vaidinti savo intermedijas. 

- Pradėkite jūs, Argumentai. 

-Jūs, bedieviai! Vaikų žadate išpažinties nebeleisti, kunigų 
prie jų nebeprileisti, - nesulaukimas! Geriau mes jūsų prie 

- Jūs, kunigų panelės! Jūs jų tebeklausote, nesusipratėlės! 
Tarstelės žodį, jūs ir puolate vykinti! Gana jau to! Šalin, 
nežviek, bo kad duosiu kumščiu į pašonę, tai net viauktelėsi... 


Galas. 

Einu toliau. 

Baleišis sako: 

- Pavaidinkiva ir mes kokią intermediją. Tu pasilipk ant 
stalo ir imk raminti: bene paklausys ir nutils. 

Aš lipu, šaukiu, kėtojuos kaip scenoje. Argumentai klauso, 
cicilikai ne. 

— Dabar ir tu pasilipk ant stalo ir abudu vaidinkiva: manęs 
paklausys Argumentai, tavęs cicilikai, ir nurims. 

Pasilipome abudu. 

Poželai iškrypo veidas, išvydus jų amžinąjį pirmininką ša- 
lia - amžinojo klerikalo. Sužaliavo pirmeivių akyse, išbalo ir 
pamėlynavo veidai. Vienas pienburnis puolo iš minios, it ožys 
ragais, man į kelius, aš kebėkšt aukštinelkas nuo stalo žemėn. 
Gerai, kad užpakaliniai suskubo pagauti ant rankų: būčiau 
užsimušęs. Baleišis į minkštą kėdę nuvirto. Spurga? mušeiką 
teismu pabaidė. 

Galas ir tai intermedijai. 

Šalia stovi žydė ar rusė ir su lietuviu vaidina savo inter- 
mediją rusiškai. 

- Ak, nuraminkite jūs, kunigai, savo moteris: juk jos nieko 
nežino, ko nori!! 

- Žino, ko jos nori, ir turi su jomis skaitytis: jos turi teisėtą 
balsą, kad ir moterys, kad ir liaudies atstovės. 

- Ne, jos papirktos, jos dovanomis nulenktos!!. 

— O tie, kurie taip pat šaukia, geriau žino, ko jiems reikia? 
Ar taip pat kuo nors nulenkti? 

- Ak, jūs, kunigai, kunigai! Visiems jums padaryti galas, tai 
ir būtų ramybė... 

Įsikiša du pienburniu beūsiu, ir tokia žėri iš jų veidų sukelta 
neapykanta, net iš tikro baisu, kad nepadarytų kriminalaus 
darbo. 

Finis, galas toli gražu ne paskutinis. 

Uždangą nuleido p. Petraškevičius*!, nelaukdamas, kol pra- 
sidės tik tas vaidinimas lietuvių tragikomedijos. 

Trečias aktas to galia-spektaklio gruodžio 4 dieną. 


TREČIAS AKTAS 


„Ašarų Šluostytojai arba Anglų parlamento posėdis“, sensa- 
cinis spektaklis, pirmą kartą mūsų mieste, inscenizuotas gruo- 
džio mėnuo 4 d. Teniševo salėje amfiteatru, kurį pirmame akte 
reiškė Rymo Koliziejų; tinka ir kinematografe vaidinti. 

Veikintieji asmens. 1. Ašarų Šluostytojų roles vaidins lietu- 
vių tautos p. p. Ūpininkai. 2. Širdžių Šluostytojų roles - lietuvių 
tautos p. p. Sąžininkai. 3. Viso ko Šluostytojų, prastai kalbant, 
Darbo Jaučių roles - lietuvių tautos p. p. Smegeninkai. Parla- 
mento spikeriai trys: lord Balskus, lord-prist Chesnys, lord 
Shylling?*. Parlamento sekretoriai penki; ko gi čia gailėti priedo? 
Kodėl lietuvių tragikomedija vaidinama visokiais siužetais: tai 
rymišku, tai prancūzišku, tai dabar anglišku? Labai svarbus 
klausimas. Į tą klausimą turime atsakyti pirma neg pradėdami 
rašyti recenziją. O atsakymas trumpas ir aiškus: tokia jau raiba 
lietuvių prigimtis — visur, visados, visais sekti. Nieko nemačys; 
iš savo kailio neiššoksi: nori nenori, turi pats save visur nešiotis. 
Kokių gi čia dyvų, kad, visokių svetimų vėjų begaudydami, 

vienais pasekame krikščionių skerdime, kitais anarchijos kė- 
lime, pagaliau įsigeidžiame pasekti pačiais anglais parlamen- 
tarume, mandagume, džentelmeniškume? Prieš vėją nepapūsi, 
prieš savo prigimtį nepaeisi. Kai paseksime dar vokiečiais tvar- 
kume, žydais solidarume, t. ir t., bene ateis ir tokių laikų, kada 
jau galėsime ir pačiais savimi pavirsti. 

Visa tai gali atsitikti. Vis dėlto neužbėkime už akių būsimie- 
siems atsitikimams. Rašykime, kas yra ar kas buvo. O kas paskui 
atsitiks, tą ir parašysime paskui. Tik dar viena maža pastabėlė: 
kodėl taip, o ne kaip lietuvių tragikomedijoje suskydo rolės? 

Ar aš žinau, kam lietuvių visuomenėje monopolizuojama 
atskiri dalykai? Kam kairieji sakos vieni patys temoką pasotinti, 
dešinieji - vieni patys temoką nuraminti, vidurinieji gi - vieni 
patys darbą dirbti ir galvoti? Kam vieni temato daugiau ma- 
terialių, kiti temato daugiau moralių dalykų? 

Per visą mielą mėnesėlį visi treji repetavo savo roles, tai 
kiekvienas skyrium, tai visi drauge, tai po du. Jie repetavo, o 
visuomenė barės, spauda ant jų nabagių užsidegusių galvų 
šalto vandens kibirais liejo. Ir vis dėlto griežtai nei vienoje 
scenoje nepavaidinta sutartinai. Petrapilio policijai lietuvių 
galia-spektakliai taip patikę, kad trečiojo akto paklausyti ir 
vaidintojams paplotų į kiemą atsiuntė net tris dešimtis savo 
atstovų žiūrėtojų klakerių. 

Šiaip ar taip buvo, tegu sau istorija žinos. Mums gana, kad 
Petrapilis, o gal ir visas pasaulis, dar nebuvo matęs tokios ūmai, 
pačiomis paskutinėmis valandomis pasidariusios lietuvių čiut- 
nybės. Susirinko 664 žmonės, įeinant revizorių patikrinti; kitų 
nė į vidų nebeileido (manęs taip pat). Vis dėlto tie ir tebuvo 
girdėt: 

- Jes, Sir, Mister, Miss, Lord, Lady... 

- No, no, Gantleman, Missis, Milord, Milady... 

Spektaklis prasidėjo senovės Graikų teatro būdu - paaiški- 
nimais, kas toliau eis. Spikeriai tikrų anglų flegmatingumu laikė 
tradicines medines minas. Lord Shylling net užsidėjęs tradicinę 
ilgą peruką. Majestotingu rankos mostelėjimu pavelijo lordams 
užeiti „ant ambonijos“. 

Lord Yanushkevitsh, apžiūrėjęs iš visų pusių sakyklą, pakratęs 
ją ir su nepasitikėjimu pakraipęs galvą. 

— Džentlmenai ir Misiukės! 

Senų senovinė demokratijos monopolistų tradicija, siekianti 
pačių amžių glūdumų, dabok, bene tik paties pirmojo lietuvių 
galia-spektaklio rugsėjo mėnesio 18 d. šių ilgų metų, liepia man 
šiandieną viešai pripažinti visuomeninių nuopelnų gerbiamųjų 
žmonių nevid... tfu! mūsų partijos priešininkų; tų gausingų 
atžagar... tfu! konservatorių. Mes matėme jų pastangas, nea- 
bejotinai kilusias iš storų pilv... tfu! grynos sąžinės motyvų. 
Negi be jų kaltybė, kad visi jų darbo rezultatai, nors buvo 
taikinama rykš... tfu! tvirtas režimas ir vienmarškinių mergų 
šald... tfu! stabilizacija, - ničniekam ašarų nenušluostė... (Sal- 
džiai, graudingai,melancholingai mąsto valandėlę, pilnas ilge- 
sio akis pakėlęs į dangų.) 

Ak, kas? Kas gi tremtiniams nabagėliams nutrins graudžias 
ašaras nuo mėlynų akelių, nuo raudonų skruostelių? Kas juos 
priglaus prie tikrai demokratingų širdelių?... Aplink aš ne- 
matau tokių... 

(Ūmai duoda kumščiu į amboniją —- ambonijos lenta skyla 
per pusę.) 

Čort vozmi!3š Gi mes, patys tikrieji demokratai, vienatiniai 
„darbo žmonės“ - darbiečiai ir dar tikresniai už mus social- 
demokratai! Jie, tiesa,nebe darbo žmonės (pats sau: tik trukš- 
mingų kalbų); ale vis viena moka tikrai suprasti proletariato 
sielą ir ją užjausti. 

(Išsitraukia iš ambonijos dideliausią maršką, rodos, gana 
senai bevelėtą, nes visą išmargintą. Griausmingu balsu.) 

Gerbiamasis susirinkime, Lordai, Milordai etc! Nei tu akių 
beturėtumei pažiūrėti, nei gėdos bepasirodyti, sugrįžus į mūsų, 
pirmeivių, bevaldomą Lietuvą, jei tu tremtinių ašaroms nu- 
šluostyti imtumei maršką iš bet kurių kitų nešvarių rankų! 

Mes esame tikrieji Ašarų Šluostytojai - už mus vienus te- 
balsuokite! 

Lord-primas Vayllokaytys, pasižvairavęs į perskilusią am- 
boniją, su nepasitikėjimu paspardęs ją koja. 

— Miledės ir Milordai! 

Senų senovinė doros ir krikščionybės monopolistų garbė ir 
šlovė, skambanti skersai ir pailgai visą pasaulį, kiek tik petra- 
piliečių akys ir atmintys siekia, bene ligi pat antrojo lietuvių 
galia-spektaklio, lapkričio mėnesio 6 d. šių ilgų metų liepia 
mums šiandieną viešai pasirodyti vertais savo pirmtakūnų, 
kuriems, kai tėvynės reikalai iškilo, nebebuvo nei romėnų, nei 
helenų; nei atgaleivių, nei pirmeivių, nei niekurneivių - visi 
buvo artimą mylintys krikščionys katalikai. Ir mums jų nėra. 
Mums tėra štai (nusilenkia į kairę), gerbiamieji džentlmenai, 
tuštybės pūls... tfu! mūsų partijos priešininkai, menkutė saujelė, 
ale tokių barškintojų triukšmin... tfu! pažangybės žmonių, kad 
su jais kartu niekaip nesuskubsi paeiti. Ir ko mums su jais eiti, 
kad abejiem nepakeliui? Ar mes matėme bet kokių realių jų 
darbų, kilusių ne iš egoiz... tfu! bendrųjų žmonijos meilės mo- 
tyvų? Jiems tai nerūpi. Tai negi be jų kaltybė, kad iš jų, lyg iš 
tų ožių, nei pieno, nei vilnos... tfu! kad jie tik sutrukdys darbą, 
jei paims šluostymo monopoliją. 

(Dievotai, melancholingai, lyg angelus danguje matyda- 
mas.) 

Ak, nejie, ne pirmeiviai nubrauks tremtiniams nabagėliams 
graudžias ašaras... O kad ir nubrauktų ašaras, tai dar lieka 
širdys, taip pat apdujusios... Bene jie pasieks taip giliai? Kas 
juos priglaus prie tikrai krikščioniškai gailestingų dūšelių ir 
savo paties širdžia ištirs, kaip kita širdis plaka? 

(Ūmai daužia kumščiu į amboniją - ambonija dar sykį skyla 
pailgai). Vaje vobis, hypocritae2“, jei nenorite matyti, kad mes, 
krikščionys, esame tikrieji ne tiktai akių, bet ir širdžių Šluos- 
tytojai! 

(Išsitraukia iš ambonijos dar didesnę maršką, taip pat, rodos, 
senokai beskalbtą, nes išmargintą.) 

Gerbiamasis susirinkime, Lordai, Milordai! Nei tu sąžinės 
neturėtumei, jei su kita drobule eitumei tremtinių ašarų ir šir- 
džių šluostyti, ne su šita štai drobule! 

Mes esame tikrieji Širdžių Šluostytojai - už mus vienus 
tebalsuokite, - ne misceantur sacra profanis?! 

Lord Shilling, visai nebelipdamas į nebetvirtą amboniją. 

Milordai ir Milėdės! 

Kadangi jūs visi esate džentlmenai, kadangi pilni esate 
ūpo (nusilenkia į kairę), kuris tiek daug energijos jums duoda, 
kadangi esate pilni jautrumo ir artimo užjautimo (nusilenkia 
į dešinę), kurs taip jus priartino prie tremtinių, — tai jūs su- 
prasite, jogiai skyrium vis dėlto mažiau bus padaroma, nei 
paėmus ir to ir kito, da pridėjus smegenų, kurių nei jūs ne- 
turite, nes mes, Lietuvių Kuopa, tautininkai, paėmėm jų mono- 
poliją. Tai viena. 

Aš neesmi iškalbingas, ir man nerūpi kalbos pažibos, kurios 
praktikingame žmogaus gyvenime tiek tėra vertos, kiek šimta- 
varsės dangiškosios deivės Laumės juostos nudažytas purvas. 
Tai viena. 

Mums visai nerūpi atminti kažin kokios tradicijos, kuriomis 
giriasi neva vienatiniai drisk... tfu! proletarų užtarytojai arba 
ilgais skvern... tfu! togomis dangstantys liaudies pakal... tfu! 
sąžininkai. Vieni siekia akių, kiti užančių, atseit ašarų ir sąžinių. 
Bet argi ilgam bus tų pastangų tepašluostyti viena antra nabagų 
vieta? Ar tiek žmogaus ir tėra, kiek akių ir širdies? O jei teks 
dar kai kas pašluostyti, tai kas beimsis? 

(Melancholingai). 

Bene tu, pirmeivi? Ne, ne tu - tau viena terūpi. Bene tu, 
klerikale? Ne, ir ne tu — ir tau viena terūpi.Tai kas gi, kas? 

(Trenkia ambonijai į šoną - ambonija visai sukrypsta.) 

Tik mes, Tautos Smegenys! Nieko nelaimės nabagai trem- 
tiniai, jei juos tetemps į vieną kairę! Nieko jie nelaimės, jei tebus 
tempiami į vieną dešinę! Reikia, kad abeji tuo pačiu žygiu 
tampytųsi į save kailinius, kuriais bendrai apsikloję, tada tretie- 
siems tarp jų gera, nors ir pareigų daugiau krenta. Kraštu- 
tiniams vien tampymusi užsiėmus, viduriniams belieka virsti 
Darbo Jaučiais ir visa nudirbti. O į tą vidurį susvirs bent kiek 
iš kairės, bent kiek iš dešinės, ir bus talka, kokios jūs, Milordai, 
dar neesate matę! 

Mano receptas gatavas: 

Rp. Tautos ūpo - 9,00, 

Tautos sąžinės - 9,00, 

Tautos smegenų - 9,00. 

Misce. Detur.?* Trintis ir gerti kas dieną. 

(Ištraukia iš ambonijos dar didesnę maršką.) 

Gerbiamasis susirinkime, Lordai, Molordai! Nė tų smegenų 
beturėtumei, jei su kairiųjų ar dešiniųjų drobule eitumei trem- 
tinių tik ašarų ir nuodėmių šluostyti, o ne su mūsų drobule, 
kuri tinka visam kam pašluostyti! 

Mes ne kareiviai, kurie temoka: kairėn, dešinėn; kairėn, 
dešinėn! Mes esame tikrieji visuotinieji Visa ko šluostytojai — 
už mus vienus tebalsuokite! 

Spikeriai duoda balsą dėl balsavimo motyvų. 

Pirmeiviani, karčiai: 

Vėjo papešk, 

Debesio paskusk, 

Uodo taukais ištepk, 

Ekėčiomis užsiklok, — 

Kai gerai išprakaituos, 
Tremtinys bus sveikas... 

Klerikalai, pranašingai aukštyn pirštą iškeldami: 

Ne misceatur sacra profanis... 

Kordebaletas. Lord Balskus kankanuoja su lady Rakshtiene. 
Lord Zubov - su Zytiete, t. ir t. Lord Shylling ir visi kiti Sirai, 
Misteriai, Mistrys ir Misiukės, apstoję aplink, džiaugsmingai 
ploja rankomis, šūkaudami: 

- Tai čiutnumas lietuvių! Niekas nieko neapvagino, niekas 
nieko neiškeikė, niekas niekam su kėde per galvą nedavė... 
Niekas nieko niekam... A-ak, kad tave devynios! Nei patys 
anglai nebeatskirtų, ar čia lietuvių Parlamento posėdis, ar 
pačių anglų! Belieka suskaityti balsai. Laimėjusiems — lai- 
mingos kelionės Valstybės Rag... tfu! tremtinių ašarų šluos- 
tytų. Kitiems visiems - demission iš rūpinimos visuomenės 
dalykais! 

O, kad patys iš visų pusių šluostomieji žinotų, kiek jais 
visokių visaip rūpinamasi, tai būtų ašarų tvanas iš džiaugsmo! 
Ale kad nežino... 

Visiems nusibodo. 

— A-a-aušt! 

P.S. Paduotąsias balsavimo korteles suskaičius, pasirodė jų... 
815. Stebuklingai padaugėta jų 151, nes dalyvautojų teturėjo 
būti 664. Tik ant to anglai pažino, jog tai ne jų būta posėdžio: 
Anglų Parlamento posėdžiuose, net ir bulvaruose vaidinamuo- 
se, nėra 2390 chuliganų balsuotojų. 

Finis dar toli gražu ne paskutinis. 


KETVIRTAS AKTAS 


„Lietuvių Parlamentas“, ramus spektaklis, inscenizuotas 
1917 m. vasario 19 d. Kalašnikovo Ragaišio Biržoje, ilgoje, ly- 
gioje ir plačioje salėje, kaip Lietuvos lanka. 

Petrapilio lietuviai veikiau virto patys savimi, neg to tikėtasi 
trečiame akte. Bidz bidz bidz paskui rymiečius, krikščionis 
skerdžiant; liuokt liuokt paskui prancūzus, anarchiją keliant; 
luinai luinai paskui anglus, parlamente tariantis, — ir pakilo 
apetitas, anot to, bevalgant. Taip ūmai pakilo, kad nebeteko 
pasekti vokiečius, žydelius ir kitus „iš už jūrių marių barzdotus 
vyrus“. Nors lietuviškasis protas kentė, cypte cypė laužomas: 
bent tam sykiui reikėjo nebesidairyti, ko čia dar radus svetima, 
dėl viena to - gudru ir lietuviams sektina. 

Aplinkybės — ne tetulės: jų neatsiprašysiį; kai ima ką versti, 
tai ir paverčia ton pusėn, kurion visai nebuvai ketinęs krypti. 
Rūgščias Minas jau nuo pirmojo akto ėdė abejonės nuodai, ar 
beverta vaidinti jų pradėtieji galia-spektakliai dėl Valstybės 
Ragaišio, kad jo vis mažiau begaunama?? Iš antros pusės, pro 
visus, griežtai pro visus plyšius sunkės į lietuvių sielą Lietuvos 
autonomija, nepriklausomybė, karalija, panlituanizmas, impe- 
rializmas, kurie galvosūkčio progresija augo augo be galo, me- 
galomanijai, kol uždegė visus „ragaišius“. 

Visiems tiems dalykams būtinas yra savas seimas, savas 
parlamentas, tos demokratinės politikos formos, kur daugumas 
visados nuskriaudžia mažumą, bet tas mažumas dar labiau 
pasigardžiuoja neg laimėjusi, turėdama teisės išsiklykti iki gana 

ir visiems į akis pakaišioti išvertus padarytąsias žaizdas-nuo- 
skaudas. 

Kurių monų, tarė lietuviai: vien sekti, tik sekti kitais, vien 
tik seilės varvinti dėl viša to, kas gražu ir gudru, atseit svetima, 
kad mumis pačiais kiti iš senų senovės grožėjas, džiaugias ir 
net sau pavyzdžiu mus statosi? Kas gi pasaulyje nežino „že- 
maičių šventumo“, „lietuvių kytrumo“, abejų atsargumo, rim- 
tumo, rūpestingumo, ką rytoj valgys, išmanumo, taikumo, vyrų 
svetimtautėms pačioms nuolaidumo, t. ir t.? 

Visa tai daug kartų pagarbinta kaip paprasta žmonių kalba, 
proza, taip ir išeigine, dievų kalba, poezija. Atsiversk norsgi 
lenkus romantininkus. Bene išminties būtų visam tam nepri- 
tarti, tikru nepalaikyti, kai giriama, neimti, kai duodama! Griež- 
tai jokio pamato. 

Kadgi bent tai būtų tušti egzaltantų pagyrimai, nuo kurių 
puodai neesti taukuoti! Atsiversk lietuvių senovės lapus, tikėk 
Narbutu, Daukantu, Basanavičium ir kitais tokiais, - mokykis 
ir pūskis, didėk. Lietuvių senovėje šunimis vandeniu važiuota, 
visame pasaulyje ilgiausis tiltas iš žabų nusipinta, miškai taip 
taupyta, kad net durys sau iš žabapalaikių pinta (paskui žy- 
deliams dykai atiduota), karnų vyžos pakulomis adyta, o gal- 
vijų odos vilkams atidavinėta. O gyvenimo gudrybe lietuvių 
mokėta apeiti visi kaimynai, sektasi visi apgaudinėti: ir čigonai, 
ir meškininkai, ir žydai, ir patys velniūkščiai vokiečiukai. 

Atsisakyk gi, kad geras, visų tų gerų savo bočių savumų - 
pats save paniekinsi! Ne, sakai? Jei tau ne, tai ir man ne: imkime 
tad bendrai lavinti tuos tautinius savumus, jau ramiai vaidin- 
dami Lietuvių Parlamentą, idant visoje pilnybėje pasireikštų 
kardinaliosios lietuvių, parlamentumo dorybės. Paskui, kai 
šarka ant uodegos atneš mums tėvynės laisvę ir nepriklau- 
somybę, kaip padėję rasime. 


PIRMUTINIOJI DORYBĖ - KITS KITU NEPASITIKĖJIMAS 


Galvos, žinoma, nededu, jog petrapiliečiai lietuviai taip, o 
ne kitaip galvojo, rinkdamies į ketvirtąjį savo galia-spektaklį 

Ragaišio Biržoje, inscenizuodami pavyzdinį lietuvių parlamen- 
tą. Tai dalyko nekeičia, nes jie vis tiek visoje pilnybėje pareiškė 
iš pradiedų paveldėtas parlamentarumo dorybes, visų pirma — 
kits kitu nepasitikėjimą. Tai buvo ir tebėra didžiausi lietuvių 
(ne)dorybė, kuri, lygiai kaip ir atsarga, gėdos nedaro. 

Broliai, broliai - tie lietuviai, anot žinomo lietuvių ideologo 
Katkaus, vis dėlto, sugyvendamas su jais, pagalio iš rankos 
nepaleisk: jis nuolat pravartu. 

Ar šis aforizmas padarytų gėdą pačiam Kuzmai Prutkovui??, 
jei mes tokį turėtume? Gerai dar, kad neturime. 

Tad į Ragaišio Biržą, atseit į ketvirtąjį savo spektaklį, lietuviai 
tegalėjo patekti kaip į rojų - perėję ilgus šveistyklos nemalo- 
numus, anot stačiatikių, mitarstva??. 

- Gerai tau, icliau: kam visą amžių apgaudinėjai dorus bro- 
lius lietuvius! - tariau sau ir visai nurimęs pasidaviau pilietiš- 
kojo šveitimo operacijai. Visų pirma, per anksti atėjęs, susigrie- 
biau užmiršęs namie pakvietimą. Sugrįžau pasiimti, nors tai 
du varstu kelio, dėlto suskubau atgal paskirtu laiku. Esu tauti- 
ninkas nebegrynas: nebetesiu išlaikyti senų senovinį lietuvių 
paprotį - ateiti dviem valandom vėliau po paskirto laiko. Na, 
ir atsimokėjau užtat 2 //, valandas laukdamas pradžios spek- 
taklio. 

Platūs ir statūs laiptai į Ragaišio Biržą man dabar rodės 
Jokūbo liesvomis į dangų?!, kur minių minios dangaus kan- 
didatų, aukštyn galvas atmetę, laukia savo eilės įeiti. Stabo 
ištiktas, it vilkas vieno kaulo tapęs, nebenujėgiau laikotarpio, 
ar jis buvo ilgas, ar trumpas, tie 2 '/, valandų. Atminčiai šito 
įsižiūrėjimo į dangaus vartus ir dabar tebeturiu sustingusį spran- 
dą ir nebenulenkiamą galvą. Džiaugiuos, nes kiti sako, tai derą: 
kas laiptuose buvo aukštyn žiūrėjimas, lygioje vietoje virsta 
žiūrėjimu iš aukšto ir teikia majestoto. 

Prie staliuko aukštybėje buvo Charonai?? - tikrintojai. Ga- 
vęs du liudytoju, jog mano nosis tikrai mano nosis, o ne pri- 
lipdyta kitų akims apdumti, jog mano pakvietimas — tikrai 
mano pakvietimas, man spektaklio rengėjų pasiųstas ir mano 
gautas, 0 ne pasidirbtas — vėl geriems žmonėms apgauti, — 


- 269. 


pagaliau buvau pervežtas per Stiksą į „anapus grabo“, anot 
Geručios betariant. 


ANTROJI NE MAŽESNĖ DORYBĖ - ATSARGUMAS 


Žmonių Ragaišio Biržoje — kaip vapsvų kūlyje, 738, laikant 
„žmonėmis“ kairiųjų pramuštgalvius ir dešiniųjų argumentus. 
Tik binn, tik zirzz, bet tik kas įgėlus. Nebežinai, kame dešinė, 
kame kairė, - visi atėjo lygiai pasiryžę, kaip ir pradiedai darė - 
nieko neklausyti, kas įsigeistų šventą mano laukinį norą varžyti, 
palaikant tvarką ir leidžiant kitų nuomonės paklausyti. 

Tad spektakliui vesti griebtasi tos pat priemonės, kuri jau 
buvo pavartota, vaidinant „Anglų Parlamentą“: išrinkta ne 
vienas, ne du, bet visi trys spikeriai - pirmininkai. 

Jau gilioje senovėje, dar prieš „laisvės metus'“?*, dainius 
pranašas Adomas Jakštas kūjeliu, anot S. Kymantaitės, yra 
ištaukšėjęs tokios tvarkos tikslingumą iki šiol neužmirštamame 
tautos išminties himne: 


Kai trys stos, 
visados 
burną tau užčiaups; 
Viens suriks, 
kits suklyks, 
trets per snukį duos“. 


Tai ir bus išlaikyta eilia kalbėtojams. 

Daug daug ir kitko buvo sumesta spektaklio inscenizuotojų, 
teisingai ir tiksliai pasirenkant ne vieną, ne du, tik tris pirminin- 
kus. Vienas pats būdamas, jei, ne Dieve duok, pasvirtų iš kairės, 
juk visą dešinę nugultų, o jei iš dešinės - visą kairę nugultų. 
Dviem esant, jei vienas svirtų dešinėn, antras kairėn, abudu 
paliktų nuo kits kito atsilošę pakankamai kvailiom minom. Gi 
vieną iš abiejų pusių spundomis surėmus, tai ir kažin kaip pa- 
trešusį išlaikysi stačią, tiesų, nekrypstantį per visą susirinkimą. 

Šiuosyk dar toliau nueita. Taikyta ne tiktai vidurys spun- 
domis iš šalių ramstyti, bet norėta, kad ir pats vidurys į abi 

spundi reaguotų ir jas dvi niveliuotų. Iš abiejų pusių pastatyta 
spundos skardžiabalsės; iš kairės - nekantriosios pirmeivybės 
ragelis, iš dešinės - stagnacijos vargonų principalas. Kad vienas 
antro neužrėktų, į vidurį pasodinta prakiurusi litaura. 


TREČIOJI DORYBĖ - FORMALUMAS 


Balsu, kurio niekas negirdėjo, buvo paskaityta pereito spek- 
taklio recenzija. Aprašyta taip smulkiai teisingai, lyg tyčia būsi- 
mosioms kartoms tiekiant medžiagos dabartinei lietuvių kartai 
apibūdinti. Kitaip ir negali. 

Susirinkimas visa to išklausė, be galo pamaldžiai atsiviepęs, 
kaip kurčia Abromienė graudingos Juozapo Aigiptiečio isto- 
rijos““, ir vienu balsu tarė: 

— Amen - kas padaryta, gerai padaryta! 

Daugiau, paskaityta, kaip balsai buvo labai gražiai surinkta, 
labai akuratniai į ryšelius sudėta, labai stipriai virvele surišta, 
labai riebiai laku mazgas užlieta ir... Kadangi nė vienam balsų 
rinkimo komisijoje dalyvavusiam Lietuvos patricijui nebuvo 
signeto, tai Januškevičius prispaudęs savo liuiką, ir per tą liui- 
kiavietę visi lordai-bajorai pasirašė (visų būta pasirašančių!). 
Pagaliau, gausingais palydovais apstoję, it pagautą pabėgėlį iš 
katorgos, nugabenę į Centralinį Komitetą, atidavė į stipriausią 
sargybinių globą, dėl atsargumo čia pat šalia nedegamosios 
spintos (į vidų nebūtų parėję). 

Susirinkimas ir to viso išklausęs, vienu balsu tarė: 

— Amen - kas padaryta, gerai padaryta! 

Daugiau, skaityta, kaip trejų devynerių komisija, virpan- 
čiomis rankomis, mirštančiomis širdimis liuikiavietę sulaužė, 
virvelę atrišo, biuletenius išvyniojo ir... Vienas, du, trys neiš- 
aiškinamu būdu, nebent juodosios magijos pagalba, ne kitaip, 
atsirado 150 kortelių daugiau, neg buvo balsuotojų. Kadangi 
visi trejos devynerios komisijos šlėktelės balsų skaitytojai buvo 
tikrai susipratę, pažangos žmonės, tai su kokia ten juodąja ma- 
gija nė iš tolo nenorėjo bet ką bendra turėti. Tad visą balsų kor- 
telių pundą nusprendė pasmerkti - auto da fė, vadinas, ispaniš- 
kai sudeginti arba kur lietuviškai fė išmesti. 

Susirinkimas ir to viso išklausęs, vienu balsu tarė: 

- Amen - kas padaryta, teisingai padaryta! 

Padaryti padaryta, bet tik vienos pačios balsų skaitymo 
komisijos, o ne visos spektaklio publikos. Formaliai ta publika 
turi aiškiai, nedvejodama atsakyti: „Aš tai padariau!“ Bet dar 
nebuvo išsižodžius. O lietuviai geidė ne tik formalumo, bet net 
viršformalumo, kaip dar niekur niekas nebuvo daręs. Ag jaunai 
tautai, kaip naujai šluotai, privalu viskas geriau daryti šluoti. 

Prasidėjo sunkus formulavimas rezoliucijos, kaip ir dėl ko 
reikėjo visi rinkimo rezultatai įmesti į ispanų ar į lietuvių fe. 
Formulavo vienas pirmininkas, niekas negirdėjo, formulavo 
antras pirmininkas, niekas nesuprato, formulavo trečias pir- 
mininkas, nesisekė. Tad, visą dalyką taisydamas, ėmės formu- 
luoti buvusis Draugijos pirmininkas ir taip susipainiojo, kad 
kilo reikalas, kad bent du žmogu iš abiejų sparnų aiškiai 
pasisakytų, kodėl jie ir jų šalininkai mano, jog tie 150 chu- 
liganų, įmetusių po du ar tris balsus, sudarkė visą nechuliganų 
darbą. 

Spektaklio publika suskydo į du priešingu ir mirtinai nebe- 
apsikenčiančiu būriu. Vieni manė, reikią kalbėti, ilgai kalbėti, 
kol gerklė apkars kalbėtojams, kol ausys užraks klausytojus, 
kiti šaukė: „Nebeišturėsime, nebeišturėsime gyvi!!“ Ir apsigy- 
nimo ome jau buvo bepradedą aukštyn kiloti figūras kolio, 
kitaip griežčio, arba sėtinio, pavidalais. (Lietuviai jas paprastai 
vadina „kumštimis“; žodis ir jo reikšmė - pritarimas bene bus 
iš totorių pasiskolintas - reikės pasiklausti profesoriaus Būgos). 

Kaip sunkų lagaminą vežant, garuoja blogas kuinas, garuoja 
ir vežėjas, taip ėmė garuoti ir ketvirtojo galia-spektaklio publika 
ir jos prezidiumas, nebeišveždami formalumo. Sunkaus susirū- 
pinimo tvaikas jau buvo bepradedąs užgniaužti kvapą; jau 
viena antra galvelė, it šalnos pakąsta, ėmė liūdnai žemyn dėl 
to per didelio lietuvių parlamentarumo į nebūtybę linkti, - štai 
visus atgaivino dangiško trimito balsas: džiaukis lietuvių parla- 
mentarumo kankinamoji demokratija - šitai tau eina Purėnas??, 
turbūt koks svetimtautis, nes kitaip pagalvojęs sušuko aukso 
raidėmis užrašytiną teisybę: 

— Dokumentus įmetus į fė (ispanų ar lietuvių, vis tiek), ne- 
betraukiama atgal. 

Daug daug teisybių žmonės savo omene jaučia, bet visai 
aiškios jiems pasidaro tik tada, kada kas kitas jas aiškiai pasako. 
Nuo Purėno lyg nuo Sokrato ar Kanto žodžių nušvito viso 
susirinkimo galvos, nušvito ir jų veidai. Prezidiumas laimin- 
giausia mirties šypsena nusileido į kėdes, kad nebereiks formu- 
luoti; publika, kad nebereiks prezidiumo formulės, it žydų 
Talmudą, suktai aiškintis. 

738 (septyni šimtai trys dešimtys aštuoni) be vieno Purėno 
tūkstančiu keturiais šimtais septyniomis dešimtimis keturiais 
delnais ėmė velėti savo pasilinksminimą, lyg visos Lietuvos 
laumės būtų vienu žygiu susirinkusios į malūno tvenkinį Done- 
laičio aprašytųjų „buksvų“ skalbtų. Nukrito du karnizai, atšoko 
popieriai nuo sienų, nors lietuvių ausys, jų garbei sakant, ištu- 
rėjo, jų būgneliai nesprogo. 

Tai buvo viena prakilniausių valandų; valanda, kuri užmir- 
šus, būtų nedovanotina jaunai tautai, vos pradedant parla- 
mentarų gyvenimą. 


KETVIRTOJI DORYBĖ - PLEPUMAS 


Labai klydo tas, kas buvo pradėjęs manyti, jog pereitų rin- 
kimų neteisumas jau pabaigtas pripažinti ir atiduotas proto- 
kolams. O, ne! Popiet šaukštai, vakarykščia negrįžta, nors pačių 
lietuvių prasimanytieji dėsniai, tačiau ne sau patiems vykinti. 
Dar kartkarčiais prie to pat dalyko grįžo ponas herbu „Taip 
sakant“. 

Lietuvių tauta, kaip nė viena kita tauta, turtinga talentingais, 
tiesiog gaivališkai patvariais oratoriais. Jų rasi bet kuriame 
lietuvių susirinkime. Jų kalba suturėti tiek pat sunku, kiek 
sunku krioklys užtvenkti. Taip jau apsigimę niežtančiais liežu- 
viais. Jie kalba tol, kol burna išdžiūsta, kol galva pradeda kaitu- 
lio suktis, kol protas aptemsta, mintys suminšta, nuosakumas 
sudrinka; vienu žodžiu trumpai pasakius, kol kas sverdančio 
nuo išsikuštėjimo oratoriaus varu nenutraukia ar nenuvaro nuo 

sakyklos. Negavę progos mirtinai išsikalbėti, nakčių nemiega, 
vietos sau neranda ir virsta sunkiausios formos neurasteniku. 

Šios rūšies oratoriai paprastai kalba ne vien savo vardu, bet 
kokios labai plačios partijos, visos demokratijos, katalikijos ar 
net visos žmonijos. Niekas nesiunčia kalbėti, niekas neįgalioja 
ginti ar reikalauti. Tačiau tautiniu savo jautrumu jie ir patys 
atspėja esą Dievo ar šiaip jau likimo pašauktieji mesianiniai 
atkentėtojai už gera valia atstovaujamas minias, už jų teises, 
nuoskaudas ir troškimus. 

Objekto platumas verčia juos pavartoti ir tolygią formą — 
kuo daugiausia žodžių dėl proporcijos. Pritrūkdami senso žo- 
džių, visa burna knaboja iš turimojo arsenale žodžių be senso: 
taip sakant, tynai, man rodos, nugi, taigi, t. ir t. 

Kalba ir patys geria savo iškalbos skystymėlį, lyg tai būtų 
sterilizuotasai Petrapilio pienelis už 40 kapeikų buteliukui, o 
ne Moikos ar Fontankos vandenužis. Jokios tirštimėlės, nors 
tamsiai drumsta. Iš tų kalbų klausytojų, laimei, tiek galvoje 
telieka, kiek pakramčius rūgusio pieno tarp dantų: krapštyti 
nereikia. . 

Tokiems oratoriams Amerikos lietuviai moka po 5 dolarus 
už kalbėjimą per ištisą vakarą. Tiesa, jų neklauso. Bet karštais 
laikais gerdami alų, nori, kad ant stalų suktųsi vėdintojai ke- 
pėstai, o estradoje liežuviai bekauliai. 

Kiekvieną susirinkimą, kiekvieną sumanymą ir pasiūlymą, 
bet kieno pavartotą tvarkos eilią, jie kėsinasi saviškai pertvar- 
kyti; rėkdami lenda kitų pamokyti, kaip būtų geriau, tikriau, 
formaliau ir teisėta. Kažin kas būtų, jei Dievas būtų tiems ora- 
toriams davęs bent kiek sveiko proto ir logikos. Bijau, kad tada 
visą pasaulį ūmai sureformuotų ir patys gautų galą, daugiau 
nebeturėdami progos išsiplepėti. 

Daug daug kartų poną „Taip sakant“ gavo publika nuo 
sakyklos nuvaryti, bet jis vėl ir vėl atkakliai grįžo. Po tokių 
spektaklių, sako, jis po tris dienas gulįs paslikas, be vieko, be 
žado, bet saldžiausiai pasitenkinęs, ir piktai varąs nuo savęs 
laukan psichiatrą, atsiųstą gailestingųjų jo draugų, kad pagy- 
dytų. Veltui: gamta... 

Daugakalbių mažatūrių garbei lieka, kad jie sunkiai, pra- 
kaitingai klebetuoja liežuviais visiškai veltui, be jokio egoizmo, 
nelaukdami sau jokio atlyginimo, jokio užjautimo, nei pritari- 
mo. Kalba, kad taip jau jiems reikia, nelyginant, kaip rakui 
atėjus, šebelniotis. Tai tvirtas ir brangus lietuvių parlamen- 
tarumo pamatas. Negriaukime jo, karštapėdžiai! Tik gaila, kad 
tokių neesti daug: kiekviename susirinkime po vieną, po du, 
daugiausia po tris. 

Užtatjų trūkumą pilnai atstoja plačiausia minia kitos rūšies 
„oratorių“, pilnų prakilnaus siekimo, kad susirinkimas juos 
pamatytų. Daugiau nieko. Bene gana ir to? Jie nesulaukdami 
laukia tos džiaugsmo valandėlės, kada pro kitus gaus šmūkš- 
telėti į priešakį, pasilipti aukščiau už susisėdusius, gražiai jiems 
nusišiepti, dailiai galvele linktelėti ir akelėm sakyte pasakyti: 
„Štai ir aš. Žiūrėkite, koks!“ 

- Gerbiamasis susirinkime! Aš nieko nauja neturiu jums 
pasakyti. Aš tiek tenorėjau pasakyti, kad ir nieko nepasakęs, 
visam kam pritariu, ką jau štai šitie ponai yra kur kas geriau 
už mane pasakę... 

Ir meiliai sprunka atgal į vietą, taip patenkinti, lyg jiems 
būtų pasisekę didžiausį sumanymą įkalbėti. Sulig Jurgio ir 
kepurė. Tai dar ne per didelė laimė. Didžiausia gi laimė, kad 
bet kuriame lietuvių spektaklyje tad laukime, kad bus ir lietuvių 
parlamente jų ištisos minios. Neiškalbūs jie. Bet argi ta viena 
iškalba dabina parlamentą? Dabino jie iki gana ir petrapiliečių 
ketvirtąjį spektaklį. 


PENKTOJI DORYBĖ - KAUNUMAS 


Jei šio naujo žodžio nesupratote (neesu ir aš pats tikras to 
žodžio), paaiškinsiu senoviškai —- skramnastis. 

Artinasi pagaliau daugiau ne ištisi metai laukiamieji naujos 
Petrapilio Lietuvių draugijos dėl karo nukentėjusiems šelpti 
valdybos rinkimai. Tos draugijos nelaikykite, susimildami, per 
viena su Lietuvių draugijos dėl karo nukentėjusiems šelpti 
Centraliniu komitetu; kalbant štukų rodytojų afišų stilium: dėl 

Dievo meilės, nemanykite, kad mes tokie pat svieto perėjūnai, 
kaip ir kiti! 

Dalijama iš dviejų pusių sąrašai kandidatų nariais, agituo- 
jama už šiokius ir tokius. Tik žinomojo veikėjo S. nemini nei 
vienas, nei antras sąrašas, niekas jo pavardės nemini salėje: jis 
nerinktinas. 

O, lietuvio kytrybė! Ponas S. gauna balsą. 

- Gerbiamasis susirinkime! Ne iš vienų lūpų, bet iš daugelio 
burnų, kaip iš dešinės pusės, taip ir iš kairės, aš nuolat girdžiu 
vieną ir tik tą patį šnibždėjimą: „Ką rinkę, ko nerinkę, o p. S. rin- 
kime: jis jau dirbęs pratęs, bus naudingas“. Jūsų valia, gerbiamasis 
susirinkime, man šventa ir vykintina. Tačiau prašau jūsų, mal- 
dauju rankas sudėjęs, keliaklupsčias: nerinkite manęs, neverto, 
seno nuodėmininko, ak, nerinkite!! Pasigailėkite, paleiskite po 
tiekos milžiniškų darbų! Aš nebetinku. Ne man kitų bežiūrėti: 

Susirinkimas, girdėdamas tokį aičiojimą ir primygtiną įkal- 
binėjimą, kad nerinktų jo, buvo jau bepradedąs jį rinkti: įsi- 
dėmėjo jį. Tik jau nebebuvo jam vietos laiku užrašytuose kitų 
pavardėmis lapeliuose. 

Įsipiršimo taktikai buvo pripažinta premija ir praminta ad- 
verniškoji lietuvių taktika, kaip yra adverniškieji italų streikai: 
į darbą eiti, bet jo nedirbti. (Sabotažas.) 

Galop susirinkimas dar ilgai klausė nemokytojų, kaip reikią 
vaikai mokyti, bevaikių, kaip reikią vaikai auklėti, ir bedievių, 
kaip reikią melstis ir tikybos daboti. Ir daug daug kitų gyve- 
nimo dorybių būtų klausęs, kad nebūtų buvęs išvarytas, bai- 
giantis rakui. 

Finis, 

dabar tai jau tikrai galas paskutinis. 

Daugiau žiūrėk: 

1. Tiesiant kelią Lietuvos nepriklausomybei, 40 p. 

2. Aplink Baltiją, 96 p. 

3. Karo vaizdai, 104 p. 

4. Mūsų Tautos kildūšišką epopėją „Į Valstybės Ragaišį“, 
likusią Voroneže, 100 p. rankraščio. 


TIESIANT KELIĄ 
LIETUVOS NEPRIKLAUSOMYBEI 
1916-17 M. 


LIETUVOS KARALIJA 
(Paskaita) 


Lietuva, Tėvyne mūsų, 
tu - didvyrių žemė! 

Nei skaityt, nei rašyt - 
veda mane karaliautų... 


Leistina žmogui pirma gerai apsirūpinti, nes tai natūralus 
dalykas: prima caritas ab ego'. Tik anaiptol negirtina, jei žmo- 
gus per visą savo amžių tiek ir tesisieloja, kaip čia geriau ir 
dar geriau apsirūpinus, nes jis - visuomeninis asmuo, animal 
sociale?, ir jam privalu rūpintis ne tik savimi, dalimi, dar ir 
visuomene, visuma. Ta privalybė, ta pareiga įkvėpta žmogui 
lyg kokia antroji sąžinė: ją pildant ramu ir džiaugsminga, ją 
smelkiant, abuoja ir pikta. Vienas grynas egoizmas žmogaus 
nepatenkina, juo nepasigirsi; visuomenei gi klojamos darbų 
ir talentų brangenybės — pačios žmogų iškelia, pagarbina ir 
patenkina. 

Visuomenė, Tėvynė, kurios tu esi dalis, taip pat yra dalis dar 
didesnės visuomenės, žmonijos. Tad doras, susipratęs žmogus, 

betarnaudamas, gerai bedarydamas Tėvynei, tarnauja, gerai 
daro visai žmonijai,o per žmoniją siekia paties Dievo, nuo Sien- 
kiewicziaus betariant?. Veltui sakytųsi žmogus galįs ir privaląs 
daugiau šėltis visa žmonija, nei savo tėvyne. Veltui, pirmo 
žingsnio nežengęs, antro nepažengsi, per galvas artimųjų nepa- 
sieksi tolimųjų. Ir tie, kurie per plačiai užsimoja, dažniausiai 
per siaurai nukerta; dėdamiesi visų plačiausios žmonijos idea- 
lais, faktingai tepatarnauja visų siauriausiai artimosios visuo- 
menės daliai. Ir randasi tolimesni nuo visos žmonijos. 

Menu, niekas ir mūsų, lietuvių, nekaltins, jei mes, palikdami 
ištikimi Rusijos imperijai, kaip ir buvome jai ištikimi per visą 
laiką nuo pat 1795 metų, kantriai nešdami bendras valstybės, 
karo ir kitų vargų sunkenybes (Tai buvo rašyta dar rudenį 
1916 m. - Autorius.), ypačiu būdu rūpinamės ir rūpinsimės ta 
dalim imperijos, kuri mums artimesnė, kur esame gimę augę, 
su kuria kūnais ir tradicijomis susirašę, — Lietuva. 

Į tai mus raginte ragina dabartinis išimtinai nelaimingas jos 
padėjimas jau treti štai metai po ją siaučiant žiauriam karui. 
Yra Lietuvoje vietų, kur po kelissyk nutrypė milijoninės armijos 
su savo pėstininkais, raitarijomis, artilerijomis ir šimtais tūks- 
tančių visokiausių vežimų. Kiek ten beliko javų, pastogių, kiek, 
trečiai žiemai ateinant, bebus soties ir šilimos? Kiek ten vyrų, 
stiprų darbininkų beliko, kurie likusias moteris ir mažvaikius 
visu kuo aprūpintų? Girdime, viso to labai maža belikę. Bijome, 
kad visa tai — gryna teisybė. 

Bijome priešininko žalingojo, skaudžiančio, bijome ir su 
šiokiomis ar tokiomis dovanomis ateinančio: timeo danaos et 
dona ferentes*. Nujau, bene tik pasityčiojimas bus iš mūsų ir tie 
žadiniai, apie kuriuos tiek daug dabar rašo užsienių laikraš- 
čiai, kurie atkartojama ir pačių rusų laikraščių. Pasityčiojimas, 
apgavimas, 0 ne teikiamasis atlyginimas už visa iškentėta. Im- 
peratorius Vilius, Vilniuje būdamas, pažadėjęs Lietuvai ko pla- 
čiausią autonomiją, valdymosi, o Vokiečių Jungtinių valstybių 
Taryba, Bundesrat, Parlamentas ar šiaip jau valdžia, tai neaišku, 
esanti rimtai pasiryžusi padaryti Lietuvą net nepriklausoma 
karalija. 

Šitokios žinios visus lygiai nustebino, kaip pačius lietuvius, 
taip ir jų gretimuosius kaimynus. Nustebino ne autonomija: 
visi visų valstybių kraštai anksčiau ar vėliau ims patys valdytis 
autonomingai; tik - karalija. Vylingas tai dalykas, tik drauge 
sunkus ir baisus. Tad kone visi lyg susitarę ėmė prirodinėti tai 
neesąs galimas dalykas arba lyg kokios sunkenybės prislėgti 
tyli, loc būtų liežuvis jiems prie gomurio prisvilęs. 

Kodėl? Gi vis tas pats: fimeo danaos. Tokių dalykų, kaip 
žmonių visiška laisvė, kaip jų pačių valdymasis, kaip šalies 
nepriklausymas kaimynams, niekas dykai neduoda. Taigi 
lygiai lenkai, jau gavę neva nepriklausomą kitiems karaliją, 
lygiai lietuviai neva gausiantys nepriklausomą karaliją, vieno- 
dai yra ne tiek pradžiugę, kiek nusigandę ir prislėgti nežino- 
jimu. Na, jei už tą „dovaną“ bus pareikalauta tokių aukų, 
kad paskui vargu bau bebus kam ta dovana džiaugtis ir 
atkištasis pyragas teks patiems duotojams? Jei, siekiant pasiū- 
lytosios titės, nudegs nagai? 

Todėl tylus lietuvių nerimas yra pateisintas. Nebūtų patei- 
sintas tik pamojimas ranka: labai tai man! Tesižinai! Moja chata 
s kraju - ja ničoho ne znaju!“ Nesgi visa tai gali būti rašoma ant 
mūsų, ne ant kieno kito kailio. Interesuotis pažadėjimu Lietuvai 
karalijos vardo reikia; reikia jis svarstyti ir mėginti, kiek galima, 
atspėti būsimieji atsitikimai. 

Ir kurie netyli, tai svarsto negatyviai. Vieni griežtai gina, 
nebuvę ir nebūsią tokių atsitikimų, kad kas kraštui ir jo žmo- 
nėms „duotų“ laisvę, nepriklausomybę: jos teesą pasiimama 
per karą ar visuomeninę revoliuciją. Kiti gina, tauta, neturėjusi 
praeityje viešpatavimo tradicijų, negalinti ir ateityje viešpatauti. 
Dar kiti gina, šiais laikais šalia pernelyg įsigalėjusių ir išsiplė- 
tusių valstybių jokiomis sąlygomis nebegalį bebūti neutralės 
valstybėlės: visų jų likimas tik dar padidinti didžiųjų valstybių 
galybė. Kaip šalia išsiplėtojusių fabrikų nebėra vietos atskiriems 
amatninkams, nelyginant „kustariams“. O jei ir būtų tai gali- 
ma, tai reiktų turėti labai daug šansų. 

Man rūpi kalbamasai faktas pasvarstyti pozityviai, nes abe- 
joju, ar tik ne per toli nužengiama negacijoje. 

II 


Šis vokiečių siūlymas lietuviams nepriklausomos karalijos, 
jei tai teisybė, būtų trečias Lietuvos istorijoje. Siūlymas ar išsi- 
derėjimas, o ne laimėjimas karu ar revoliucija. 

1253 metais Didysai Lietuvos kunigaikštis Mindaugas gauna 
iš Rymo papos rankų karaliaus vainiką. Mindaugui rūpėjo ne 
tiktai sustiprinti savo valdomasai kraštas, dar ir jo rimtumas, 
paaukštinti kaimynų valdovų akyse. Gretimuosius savo kaimy- 
nus, Rygos kardininkus, Mindaugas nulenkė, atiduodamas 
jiems dvi savo žemes: Talsen ir Seloniją, atseit Latgalius, Žiem- 
galius ir maždaug pusę dabartinio Zarasų pavieto, kur Duse- 
tos, Užpaliai, Sartų ežeras ir k. Tos žemės, ilgai nepabuvusios 
priešininkų rankose, sugrįžo atgal į lietuvių, o Mindaugas gera 
valia išsižadėjo karaliaus vardo ir vainiko, matydamas, kad tai 
per brangiai jam atsieina, neduoda laukiamos naudos ir yra 
gautas per blogas vokiečių rankas. Vadinas, daugiau iš „kara- 
liavimo“ rasta žalos neg naudos, tad bevelyta, kaip ir pirma, 
kunigaikščiauti, nei sveikas, nei dėkui niekam nesakant. 

1432 metais, tai yra 180 metų praleidus, „Rymo imperato- 
rius“, atseit Austrijos Zigmantas, kaip vyriausis Europos val- 
dovas, siunčia Didžiajam Lietuvos kunigaikščiui Vytautui kara- 
liaus vainiką. Vytauto valdomą Lietuvą karalija pripažinę veik 
visos Europos valdovai, anksčiau suvažiavę Lucke. Ir vėl ne 
karo, tik diplomatijos keliu buvo Vytautas Didysai išsirūpinęs 
savo kraštui karalijos vardą, idant Lietuva pasidarytų vardu 
lygi Lenkijai ir su ja nebesulipdoma, kaip tai buvo lenkai užsi- 
metę padaryti. Nesuleisti Lietuvos su Lenkija rūpėjo lygiai 
Vytautui, lygiai Europos kaimynams, ypač gi artimiesiems, 
vokiečiams, savo kryžiuočiais ir kardininkais jau apsiautusiems 
Lietuvą iš dviejų pusių, vis dėlto negalintiems jos visos praryti. 

Politikos, diplomatijos dora buvo ir tebėra ta pati. Pirmasai 
jos dėsnis šis: viskas man! Antras: jei ne man, tai ir ne tau... 
Man, vokiečiui, prūsai, man latviai, lyviai, estai, latgaliai, žiem- 
galiai. Tik nebe man, nes nebeįkandu, „Aukstoten“ ir „Samoy- 
ten“, turinčios atsargoje didžiausį Gudų plotą, ligi pat Juodųjų 

jūrių. Tai tebūnie sau — karalija, imperija ar kaip kitaip pava- 
dinta, bet tik nepatekusi į lenkų rankas. Dvi žemės skyrium ne 
tiek pavojingos trečiajai, kaip susidėjusios draugėn. Nei pačiai 
Europai nebuvo ir nėra geistina, kad bet kuri valstybė tiek įsi- 
galėtų, tiek išsiplėstų, kad, įgijus per didelių apetitų, pasidarytų 
kitiems sunki. Lenkija, per Lietuvą pasieksianti dviejų jūrių: 
Juodųjų ir Baltijos, buvo baisi visiems, ypač gi vokiečiams, savi- 
nantiems visą Pabaltiją nuo Karaliaučiaus ligi pat Suomių jūros. 

Skutant vienus ir kitus skyrium, atiminėjant žemes iš lenkų 
ir iš lietuvių nuo pat 1224 m., negi sunku buvo vokiečiams 
atsigodoti, kad tuodu varginamu, negalėdamu skyrium atsi- 
ginti, sutars pagaliau bendrai gintis. Tai galėjo tik nujėgti kardi- 
ninkai, o jau aiškiau pamatė kryžiuočiai ir savo kailiu patyrė, 
abiem žemėm išsirinkus bendrą dinastiją, bendrą viešpatau- 
jantį. Supuolant interesams Lietuvos valdovo ir kaimynų, kam 
gi bereikėjo barškinti ginklais dėl gavimo titulo, kurs nei šešėlio 
nebepalieka bendrumo su kitu? Užteks, kad Vytautas, veik 
visus kaimynus valdovus susikvietęs į Lucką, pasirodė jiems, 
koks jis galingas ir turtingas. Liejos tūkstančių gyvulių kraujas, 
pjaunamų nematytai puotai, liejos iš šimtų statinių vynas ir 
midus. Visa to būtų buvę geras ežeriukas. Ir vis dėlto negi tuo 
Vytautas nulenkė sau Europos valdovus. Negi už valgymus ir 
gėrimus jie apšaukė Lietuvą - karalija, o Vytautą - karalium, 
kaip už kibirą degtinės dabar iškeliama valsčiaus viršilos. Ne 
savo vardu, ne savo populiarumu, ne pabaidęs savo galybe, 
tik pasinaudojęs tam tikru istorijos momentu, buvo savo re- 
formai begaunąs Europos sankciją. 

Ne bebalsė anais laikais liaudis, ne apskritai piliečiai, kurių 
norai sužinota plebiscito keliu, darė tą politiką, tik viena krašto 
valdžia: kunigaikštis ir kunigaikščio Taryba (rada), laikydami 
savo rankose krašto likimą ir valdžios pilnybę. Lygiai tuo pačiu 
keliu einama ir dabar. Laikinasis Lietuvos valdovas impera- 
torius Vilius su savo valdžia Makedonijos Aleksandro kalavija 
perkerta sunkiai beatmezgamą mazgą - lenkų ir lietuvių tarp- 
tautinį klausimą. Visai nelaukiama, kad „pati liaudis savo ran- 
komis savo laisvę pasiimtų“, nei jai „dovanomis“ ta laisvė 

duodama, - tai tik suvartojamas politikos momentas ir taiki- 
nama viršiau minėtieji politikinės doros dėsniai: jei ne man, 
tai ir ne tau, tebūnie patys sau. 

Šis trečiasis vokiečių pasiūlymas Lietuvai karalijos parodo 
tik jų politinį akylumą ir stengimąsi pamatyti toliau kaip galas 
savo nosies. Lengva atspėti, kaip vokiečiai galvoja, ruošdamies, 
pabaigus karą, į visos Europos kongresą, lyg į antrąjį Lucką. 
Jie toli žiūri. Jei vokiečių bus viršus kare ir jie iki galui išlaikys 
savo rankose dabar užimtąsias žemes, o Europa labai priešinsis, 
kad pernelyg neįsigalėtų, pabaigtinai prisijungdami užkariau- 
tąsias žemes, - jie atsakys: mes ir neprisijungiame! Mes tebu- 
vome idėjiniai, garbingi tautų išvaduotojai iš nelaisvės: mes 
padarėme jas niekam nepriklausomas. Jei vokiečiai karą pralai- 
mėtų ir gautų išeiti iš dabar apsėstų žemių, tai paliktų jas pir- 
mykščiams jų valdytojams ApaEBISS pasiūlytos nepriklauso- 
mybės spaigliais. 

Šiokiais ar tokiais motyvais elgdamies, vokiečiai jau padarė 
rusų Lenkiją nepriklausomą, konstitutinę karaliją su atskiru 
savo monarchu ir dinastija. Dabar esanti susirūpinusi tą pat 
padaryti Lietuvoje ir Kurše. (Čia hercogiją.) Vadinas, norima 
nuo rusų užsitverti nepriklausomomis ir ilgai nesikišiančiomis 
į kumščių teises valstybėmis, nes ilgai jos negalės tiek sustiprėti, 
kad jau galėtų ir išdrįstų pasivaržyti su didžiausiais savo kai- 
mynais. Valstybių neutralumas visgi nemaža sveria, nors Bis- 
markas“ ir sakė, tiek tesversiąs, kiek... ginklu išteksiąs apsiginti. 
Vokiečiai, sumindžioję Liuksemburgą ir Belgiją, yra patyrę, 
kaip už tai pykstama ir keršijama. 

Ar vokiečiams tikrai rūpi mažųjų, nebe „kardiškųjų“, tautų 
laisvė ir gerovė, naivu būtų net klausti. Nerūpi ir nėkados jiems 
tai nerūpėjo. Matome jų tarpe liūdną likimą išmirsiančių - iš- 
tirpsiančių vokiečių jūroje serbų-lužyčių, prūsų-lietuvių mažu- 
čių tautų; taip pat gana stiprų ir daugingų poznaniečių lenkų. 
Apie vokiečių kovą Austrijoje su čekais-moravais-slovakais, 
serbais-chorvatais-slovencais ir kitais slovėnais ką ir besakyti! 

Šios tautos ir jų žemės vokiečiams terūpi kaipo turtas mate- 
rialis, anaiptol ne moralis ir idėjinis, idant kiekviena, būdama 

laisvėje, laisvai atiduotų žmonijai savo dalį originalaus savo 
genijo uždarbį. Negalėdami visa tai iš karto paglemžti ir praryti, 
padabina jas idealizmu ir kol kas laiko, vis viena ruošdamies 
praryti, kaip aigiptiečiai penėjo ir nuauksintais ragais laikė 
atnašaujamą dievaičiams jautį Api. 

Didis politikos veikėjas vokietis Bismarkas, kurs nei žo- 
džiuose, nei darbuose niekuo nesivaržė, atvirai išreiškia tą 
vokiečių ketinimą. Jis vieną kartą yra pasakęs: tegu sau Aust- 
rija imasi Bosniją ir Hercogoviną ne tik į savo protektoratą, net 
į pilną nuosavybę ir ganosi ten savo karves, kurias pasipjausime 
mes, germanai... Dabar daugiau galima būtų pasakyti apie 
naujai steigiamąsias karalijas. Tegu sau jos esti, nes jų lankose 
vis tiek mes, germanai, ganysimės savo karves: ant jų sostų 
sėdės mūsų karaliūnai, jų žemes išnaudos mūsų agrarijai, pra- 
monininkai, jų rinkose viešpataus mūsų plutokratai. Tai kuo 
gi šios naujos karalijos skirsis nuo senųjų Bundesstaatų: Sakso- 
nijos, Wūrtembergijos ir daugybės kitų, neva savistovių su 
savais landratais, monarchais ir jų dinastijomis, iš tikrųjų gi — 
Prūsų karalijos vergių? 

Sakoma, šiuo karu vokiečiai pamynę po kojų visas tarptau- 
tines teises. Jei Europos nuomonė jiems dar rūpi, tai gudrioji 
vokiečių diplomatija, darydama naujas karalijas, gauna tik pro- 
gos išsisukti. Padarys dideliausius plotus neva nepriklausomus 
ir pareikalaus iš jų bent pusantro milijono šviežių kareivių, ku- 
rių tiek daug jiems dar reikia, ir vis dėlto šauks, būk tai ta pati 
politikos pusiausvyra, kuria per visą XIX amžių vien tik sielotasi. 

Jei politikos svarstyklių viena dėžė per daug nusvyra, tai 
atimama dalis jos svarumo ir perdedama į antrą dėžę arba 
niekur nebededama, paliekama šaly. 

Lenkijos dėliota gabalais tai vieniems, tai kitiems, tai tre- 
tiems; pasirodžius, būk tai kam būsią per daug, atmetama tai 
šalin: kad ne man, tai ir ne tau, ir ne jam: būkite, lenkai, patys 
sau. Amžinoji teisybė: dviem, trims susiriejus, trečiasis, ketvir- 
tasis laimėja. Europa siunta nutukusi, o Lenkija gauna bent dalį 
laisvos savo žemės. Nei jie tam tikslui legionų statė, kaip buvo 
padarę, išsiderėdami iš Napoleono Varšuvos kunigaikštystę, 

nei jie revoliucijų bekėlė, kaip buvo padarę 1831 ir 1863 m; nei 
sudarę konfederacijų kaip Bare, taip ir toliau. Nei lenkų liaudis, 
nei iš viso jų piliečių nėkokiu būdu, norsgi per užsienių vadi- 
namus nepriklausomus komitetus vokiečiai neskaitė reikalinga 
pasiklausti. Maža to, vokiečių valdžia, gaudydama išnaudoti 
momentą, nei savo parlamento nepasiklausė, darydama tokį 
svarbų žingsnį. Vokiečių valdžiai rodėsi tai būsią naudinga, ji 
ir paskelbė Lenkų Karaliją. Bus taip pat valdžiai, ne mums, 
naudinga, taip pat nieko nesiklausus, nei mūsųjų, nei savųjų, 
paskelbs Lietuvos Karaliją ir Kuršo hercogiją. 

Tai nebe naujiena. Pačioje pradžioje karo ir net prieš karą, 
sako, vokiečiai labai paslaptingai mirkčioję į ukrainus - ma- 
žarusius, žadėdami jiems, jei pasisektų užimti šalis ligi Dnepro, 
padaryti nepriklausomą visą dešiniojo kranto (pravoberežnają) 
Ukrainą su 20 milijonų žmonių, o jei kaip, tai ir su 33 milijonais 
ir teritorija ligi pat Kaspijos ir pauralio. Vadinas, bet kuriai 
diplomatijai vien terūpi, už ko čia nagai užkabinus, kaip čia 
radus bet kokių pretenzijų. Tuoj imasi tai neva patenkinti, ta- 
čiau nemaž nesirūpina, kad pretenzijos būtų pilnai patenkintos: 
siaurina ar plečia jas savo nuožiūra. Lenkiją susiaurina ligi rusų 
užimtos dalies, nors lenkai daugiau ne šimtą metų kruvinomis 
ašaromis verkė dėl tėvynės suskaldymo į tris dalis. O Lietuva 
išplečiama net ligi Pripetės, atseit pridedama jai kone visa isto- 
rijos teritorija, visa Gudija (Baltgudija). Telegrama kažin kurio 
lietuvių nepriklausomo komiteto, šaukiančio: „Nesutinkame, 
kad nors pėda buvusios Lietuvos Kunigaikštijos būtų nuo jos 
atskirta, tad reikalaujame ir visos Lomžos gubernijos“, man 
atrodo neaiškaus šaltinio: 1) per labai leidžiama vanduo ant 
vokiečių valdžios rato, kuriai rūpi ko mažiausiai teduoti Len- 
kijai ploto; 2) per silpnas ryšys tarp lietuvių su gudais ir lom- 
žiškių mozūrų, kad turėtume teises pretenduoti į juos, kaipo 
savo valdonus. 

Čia pasistengiau, tvarkos nedaug težiūrėdamas, išdėstyti 
faktą ir galimumą, apskaitymus ir pasielgimus, duodant ku- 
riam kraštui titulą gera valia, be revoliucijų, be „išplėšimų,“ 
kaip išplėšiamas gėriukas iš vilko nasrų, kam gi, jei ne sau 

patiems praryti. Prašmatnieji lenkų politikai, nors ir steigė dėl 
visa ko „sakalų“, „šaulių“ ir šiaip „gimnastikos“ draugijas, 
tačiau gavę per nepavykusias revoliucijas bent kelias pamokas, 
visą savo viltį bebuvo dėję į tai, kad galų gale Europoje ištiks 
tokia konjunktūra, kad Lenkiją ims ir išstums nuo savęs šalin. 
Tai pats esu girdėjęs iš Romano Dmovskio? dar prieš 23 metus. 
Jo esama toli regiančio diplomato: spėjimai, nors ir dalimi, ima 
pildytis. Per kovą beliks apskritinti, kas jau gera valia padaryta. 


III 


Matėme, kaip gyvenimo faktai prieštarauja teoriniams spė- 
jimams, kaip sunku dabar būti ko nors pranašu. Laikų aplin- 
kybės tiek daug atsimainiusios, jog jokie senieji dėsniai nebe- 
tinka arba jie antraip atvirsta. Lenkai kaip kokią šventenybę 
idealizavo savo praeitį, „karališkumą“, duodantį teisės ir ateity- 
je laukti karalių. Jei praeitį imsime ne kaip realybę, tik idealą, 
ne kaip buvo, tik kaip turėjo būti, - tai ta praeitis tikrai daug 
ko pamokys ir daugelį dalykų sustiprins. Tiktai reikia visados 
paaiškinti. Nepaaiškinus gi, gali iškilti nemaža konfliktų, saky- 
sime, su savo pačių liaudimi. 

Visų tautų liaudis neturi gyvų, malonių praeities tradicijų, 
atsiminimų ir karštų troškimų, kad ta praeitis sugrįžtų, nes 
niekas nelaiduoja, negarantuoja, kad ta praeitis, virtusi dabar- 
timi, bus geresnė, duos daugiau laimės, neg dabar kad gaunama 
iš svetimų rankų. Liaudis - naujas elementas, atsiradęs naujųjų 
laikų politikoje, ir ją vertinti prisieina visai naujomis normomis. 
Valstybinių inkstinktų ji niekur neturi, neturi jų nei liaudies 
žiedai, jos inteligetija, dabar taip smarkiai ir drąsiai tiesianti 
rankas į valdžią ir viršininkavimą. Troškimą laisvės, nepri- 
klausomybės liaudyje ir jos žieduose kursto visai ne praeitis, 
tik dabartis ir net ateitis — visai kitoki idealai sukelia politinės 
laisvės norus, kurie, kaip anasai gilus tikėjimas, kalnus pakiloja. 

Liaudis tik dabar pradeda puoselėti ir brendinti valstybi- 
nius instinktus ar idealus, o paveldėti to instinkto nepaveldėjo. 
Iš kurgi paveldės, kad ji nebuvo prileidžiama prie tėvynės 

valdymo? Tai buvo pareiga ir privilegija vienų bajorų luomo. 
Net ir turtuoliams miestelėnams tebuvo palikta amatai ir pirk- 
lyba. Liaudis politikos tradicijų neturi niekur ir jomis remtis 
dažnai yra labai neatsargu, nes, kaip sakėme, galima susilaukti 
visai priešingų rezultatų. 

Iš kelionės į Ameriką aš iki šiol negaliu užmiršti vieno epi- 
zodo. Vienas vaišingas šeimininkas, rodęs rodęs visa ką įdo- 
maus didžiuliame jų mieste, sumanė pamylėti mane reginiu 
muziejuje panoptikume. Aš jo nebemėgau, vieną tik matęs. 
Abuoja man ne tik reginiai bjaurių ligų, visokių žaizdų ir vočių, 
dar ir visos šiaip jau gražios vaškinės figūros ir jų scenos. To ir 
nesiūlė. 

Paviliojo žadiniu parodyti „Baisenybių rūsį“, o palenkė eiti 
pašaipos priedu: „Jei esi — vyras ir turi stiprus nervus“. Ne 
„vyru“ pasirodyti buvo man nepadoru, ir aš nebesvyruodamas 
apsiėmiau nusileisti į tą „Rūsį“. 

Ekscentrikai amerikiečiai mėgsta stiprą nervų supurtinimą. 
Tai matos visur, ypač gi žaidimuose. Nuleido mus į urvą po 
žemėmis į suterenas - ilgą ilgą karidorių, kur per abi pusi buvo 
kamerų, vis kitaip dekoruotų ir apšviestų. 

Čia scena, kaip policistas per stogą su revolveriu rankoje 
įsilaužia į urvelį, kur paslapčiomis užgintu opiumu nuodijasi 
degeneratai išsigimėliai. Ten žudo nusidėjėlius visokiais bū- 
dais, kokie tik žmonių buvo prasimanoma nuo pat seniausių 
gadynių iki elektros srovės nuo 2000 voltų ir t. t. 

Tai viskas niekai, sulyginus su viduramžių magistratūros 
teismu. Tamsoje pasienyje dūli juodi maišai, tik akys iš jų spyk- 
so. Tai teisėjai. Jais tegalima vaikai baidyti. Prieš juos... na, kaip 
tam tikroje literatūroje aprašoma. Ir tai vyksta už žmogaus, 
pačiame viduryje pakarto už rankų riešų. Prie kojų riešų jam 
pririšta pasvaras nuo dešimties pūdų, svarstyklių meška (rus. 
gyria). Kruvinas, pamėlynavęs kūnas nukritusia žemyn galva 
iš ištemptų aukštyn pečių. Gyvas, tik nežinai, ar apalpęs, ar 
užsispyręs viską iškęsti, nesudejavus ir nepasidavus. 

Per visą savo amžių aš nebuvau prityręs tokio blogumo 
širdyje: mano nežinota savo nervų ištesėjimo. Kaip pasidarė 

aitru, tai per kiek dienų nebegalėjau nei pavalgyti, nei pa- 
miegoti, nei kuo bepasidžiaugti. 

Kai aš žiūriu į praeitį liaudies akim, ji man rodos... toks pat 
amerikiečių „Baisenybių rūsys“. Ne tik Lietuvos liaudies akim. 
Jei patys lenkai kokiuo stebuklu padarytų savo liaudį politiškai 
susipratusią ir paklaustų ją, ar benori ji tokios laisvės, nepriklau- 
somybės svetimiems, kaip neša mums praeities tradicijos, die- 
važ, nė vienas valstietis nesutiktų. Tik pablūdusias akis išverstų. 

- Praeities? Kada viešpatavo bajorų privilegijos? Kada dva- 
rininkai džiaugės kaip rojuje, o sodiečiai kankinosi kaip pra- 
gare? Kada viešpatavo lažai - baudžiavos — dvarystės? Kada 
liaudis buvo galvijai, kuriuos laisvieji galėjo suėsti, parduoti, 
mainyti ar prakortuoti? Kuriai nei vėlės nepripažinta, jei drįsta 
savintis jos doros brangenybės? Nesakyk man, kad spaudė ne 
karaliai ir kunigaikščiai, tik vietos turtuoliai žemininkai! Juk 
karaliai ar kunigaikščiai raštais duodavo kai kam teisių sau- 
valiuoti; tokių pat privilegijuotųjų seimas tai patvirtindavo, o 
seimo tribunolas, kur ir sąžinė veikė, buvo beviekis ir norė- 
damas negalėjo sutramdyti sauvaliaujančių. Ir juokai vieni bu- 
vo viena ranka tramdyti tai, ką antra ranka paleidžia!.. Ne, 
tokios praeities beteisė liaudis nenori, kad sugrįžtų, net ir su 
karaliais drauge. 

Ne, vyručiai! Ir lenkų liaudžiai tik akis dumia „karaliais“: 
ir lenkų liaudis negali remtis praeitimi. Jei visos tos tradicijos: 
karaliai ir k., tebeturėtų realę prasmę, tai jos reiktų atiduoti į 
retenybių muziejų ir kaip tik į aną aprašytąjį „Baisenybių rūsį“, 
kur beleidžiama vyresnieji ir tvirtanerviai, o nervingieji stu- 
mama nuo jo šalin, kad jiems nepasidarytų bloga ir jie nesu- 
daužytų pačių „figūrų“. 

Taigi naujajam politikos elementui, demosui, kurs ima ir 
pabaigs imti visų kraštų valdymo vadžias, praeitis kaipo faktas, 
kaipo realybė teturi negatyvią prasmę; nei girtis, tai turėjus 
(lenkams), nei nuliūsti ar priekaištų, pasityčiojimų klausyti, to 
neturėjus (lietuviams), nėra ko. 

Šiokia ar tokia praeitis, vis dėlto ji buvo ir jos iš „leistrų“ 
neišmesi, norsgi dėl to, kad ji sutaisė šiokią ar tokią dabartį. 

Visos tautos, kalbėdamos apie dabarties situaciją ir politiką, 
vis dėlto mėgina remtis praeities teisėmis. Tik gudriai užmiršta 
ir tuo atveju užtrina kitų atmintyje visus jos nemalonumus, 
luomų skirtumus, vergijas ir trejas devynerias kitokių. Ir pa- 
traukia mus ne tuo, kas buvo, ne realybe. Jei minima „karalius“ 
ar „kunigaikštis“, tai kad pats laisvas, reiškia visos tautos laisvę, 
tai kad pats galingas, reiškia tesėjimą visiems lygiai būti tėvu 
ir apgynėju. 

Jeigu - tėvas, tai artimas dvasios giminė, saviškis, o ne atėjęs 
iš už jūrių marių, aukštų kalnų, besinešdamas svetimo kvapo, 
svetimos kalbos, svetimų įpročių. Lenkams Piastai, Jogailai- 
čiai - taip. O Vazos, Sasai*, už kelių dienų atgal pabėgęs pran- 
cūzas? (ir gerai padaręs) - ne. 

Jeigu laisvė, tai visiems lygiai, kaip lygiai laisva yra pati 
savyje kiekvieno žmogaus siela ir vėlė. 

Jei nepriklausomybė, tai kad aš pats turėčiau valios savimi 
ir savo dalykais tvarkytis, nes tik taip, menu, bus dabartyje 
geriau; jeigu ir kitas tai tvarkys, tai kad bent aš galėčiau jį sekti, 
idant neišduotų. Ar man ne vis tasia, kas mano kraują gers, 
kas mane išnaudos, - svetimas ar saviškis? Net paprastoje mūsų 
būtyje lengviau yra kęsti, kai svetimas skriaudžia, jam daugiau 
dovanojama, neg kai saviškis skriaudžia: jam griežtai nė maž- 
možio nedovanojama. 

Praeitis, vyručiai, tėra graži, kai idealizuojama, kai ji mums 
rodos vien „didvyrių žemė“, nelyginant žemės rojus, kur labai 
buvo gera. Visų psichikos reikalas - turėti tai, į ką dairomasi iš 
dabarties blogybių, kur mintis nuraminama, ko pasilgstama 
belaukiant, kada gi, kada ateis Atvaduotojas ir vėl įleis mus į 
gėrybes. 

Taip imti savo praeitį, o, galime ir mes, lietuviai! Lietuva 
turėjo savo garsų vardą, ji daug reiškė Europai, su ja skaitytasi, 
ja interesuotasi kaipo galybe, reikalinga, kad niekas kits kito 
nepersvertų. Bent kad lenkus europiečių tarpe atsvertų. Ir me- 
name Lietuvą „Didvyrių Žeme“ ne tik dėl to, kad paslenkė ir 
sugebėjo jos sienas nuo svetimųjų įsilaužimo ginti, tik kad drįso 
ir savo vidų nuo svetimųjų, lenkų įtakos ginti. 

Šitos bent tradicijos - varžytinių su lenkais, kurios raudonu 
siūlu eina per visą mūsų istoriją, niekas mums neužgins. Ir 
dabartiniai mūsų aržūs susigynimai su lenkais ne naujosios 
gadynės „litvomanų“ pramanyti, tik iš senovės per bočių kraują 
paveldėti. „Litvomanai“ buvo Vytautai, Radvilai, Katkevičiai 
ir visi didikai, kuriems visa ko gali prikišti, tik ne to, kad ne- 
budriai dabojo, idant Lietuva paliktų grynai autonominė, pati 
sau viešpatė. 

Klystų tie lenkai, kas manytų ir tvirtintų, būk lietuviai neturį 
jokio valstybinio instinkto: turi didelį autonominį instinktą, 
kurs taip smarkiai apsireiškia tuo tarpu tik smarkioje kovoje 
už kalbos teises, o jei toliau nesiekta, tai kaltos pašalinės forces 
majeurs“9 ir laikina mūsų pačių tarpe anarchija. Lietuviai - visa 
tauta, ne viena - liaudis. 

Šitą mūsų instinktą vokiečiai žinojo, jį skaito tam tikra ver- 
tybe ir jį naudoja lenkams atsverti. Taigi ir tai reiškia mums, 
kad Lietuva gali gauti jei ne karalijos, tai plačios autonomijos 
teises, nes to reikalauja laiko politika ir tam tikslui Lietuva ir 
dabartiniai lietuviai turi vertės. 


IV 


Pagaliau kokių gi šansų menam esant reikalinga, kad šalia 
didelių valstybių atsirastų nauja ar atgimtų kokia senovinė 
valstybėlė? 

Visos pašalinės sąlygos, kuriomis tauta gyvena, visos įtakos 
ant jos iš šalies surejestruoti negi galima: jos kitur kitokios ir 
nevienodai šen ar ten kraipo. Vis dėlto tautos likimas daugiau- 
sia pridera nuo jos pačios, o ne nuo pašalinių veiksnių, yra jos 
pačios rankose. Viskas pridera nuo to, kas ji pati, ta tauta, kokie 
jos privalumai ir ypatingumai. Anksčiau ar vėliau kiekviena 
tauta savaime užims jai prideramą vietą pasaulyje. Tai nėra ko 
nė rūpintis: iš šalies nepagreitinsi, ko neištesės tauta, ir neilgam 
tesustabdysi, į ką gaivališkai veržiasi. 

Kad tauta taptų visai nepriklausoma, be ko kita, sako, reikią: 

1) kad būtų susimetusi į vieną tautinę mase; 

2) bent kad turėtų tautinę daugumą, tvirtą tautinį centrą; 

3) kad tautiniai jausmai remtųsi kokiuo tvirtu pamatų; 

4) kad turėtų aiškiai išreikštą tautinę savo kultūrą ir tikybinį 
kultą (?); 

5) kad turėtų savos inteligentijos, kuri nesišalintų ir nesi- 
skirtų nuo sodžiaus masių, demoso, pamatiniuose politikos ir 
ekonomijos siekimuose; 

6) kad kiekviena tautos klasė, lygiai ir kiekvienas atskiras 
jų asmuo būtų pasiryžęs atsisakyti nuo savo klasinių ar asme- 
ninių reikalų vardan bendrojo reikalo; 

7) kad aiškiai suprastų savo ištesėjimus, pajėgas ir pragu- 
mus, kuriuos galės pavartoti; 

8) taip pat pajėgas, pragumus ir vyriausius siekimus savo 
kaimynų; 

9) kad sugebėtų realiai politiškai galvoti; 

10) realiai veikti; 

11) teisingai vertinti istorijos perspektyvą; 

12) kad spiestųsi juoba į centrą, o ne kriktų nuo centro; 

13) kad būtų persiėmusi valstybiniu instinktu ir turėtų tvirtą 
idėjinį centrą, aplink kurį ji galėtų spiestis ypatingomis valan- 
domis; 

15) kad turėtų sveiką vidaus struktūrą; 

16) normalų klasių sąstatą ir - 

17) savotiškus istorijos uždavinius, tam tikrą istorijos misiją, 
kurią vienodai suprastų visa tauta. 

Reikalaujama daug. Taip daug, kad net rankos nulėpsta — 
manai, ir kiti tau sako: kur čia lietuviams, „nei skaityti, nei 
rašyti“ nemokant, atseit kultūros pakankamai neturint, svajoti 
apie „karaliavimą“! Tačiau gerai įsigalvoję į kiekvieną punktą, 
pamatytume, jog lietuviai tų šansų arba jau turi, arba gali turėti, 
šokus dirbti, arba jų visiškai nereikia šiais dvidešimtojo amžiaus 
laikais. Taigi ir čia netikių ir pesimistų negacija ne vietoje. 

Kas čia lietuvių padaryta ir kas paliko padaryti, kad susi- 
lauktume tų šansų, bus dalykas kito politikos pašnekesio, kad 
vienam nebūtų per daug. Kviečiama ir kiti visų krypsnių ir 
srovių lietuviai piliečiai pagvildenti šiuos labai įdomius ir šiais 

laikais būtinuosius klausimus. Tylėjimas kaip ir miegas - mir- 
ties paveikslas... 


KALBOS RUSIJOS LIETUVIŲ SEIMUI 
1917 M. 


PIRMOJI, GEG. 31 DIENĄ, 
DĖL LIETUVOS NEPRIKLAUSOMYBĖS 
Piliečiai! Lietuviai! 

Tik ką klausėme Lietuvos atstovo V. Dūmoje piliečio Januš- 
kevičiaus' pranešimo Seimui apie Lietuvos ateitį, ir man pasi- 
rodė, nuo šios valandos mus tepradedant tikrąjį Seimo darbą, 
nors jau ketvirtą dieną vargstame besitardami. Mes dar nieko 
konkretaus nenusprendėm, ir man, spaudos komisijos nariui, 
ypač nemalonu šviesti akim laikraščių korespodentams, nieko 
neturint paduoti rusų visuomenės žiniai. Keturias dienas mes 
prasivaidijome dėl pašalinių ar tik formalių dalykų. Na, kas gi 
bus, kai prisieis spręsti konkretūs dalykai? Aš pirmas kalbu 
Lietuvos ateities klausimu, pirmu konkrečiu, ir kuo gi galiu 
pradėti savo kalbą, jei ne pašaukimu: 

— Vyručiai, bent dabar nurimkime! Dabar įtempkime visas 
savo pajėgas, šviesaus proto ir ko geriausios valios pajėgas, ir 
ko šalčiausiai išdėstykime kits kitam visus mūsų arsenale esa- 
muosius išrodymus už ar prieš nepriklausomybę, už ar prieš 
tiktai jos apsisprendimo teisę... 

(Januškevičius iš vietos: Su Steigiamuoju susirinkimu). 

Su Steigiamuoju susirinkimu. Juk tai pamatinis dalykas! Juk 
tai visų mūsų ilgų metų svajonė! Juk dėl to viena verta buvo, 
kad 336 teisiškai ir teisėtai parinkti tremtinių atstovai iš visų 
Rusijos kraštų čia susirinktų, su tuo vienu bagažu nebus gėdos 
ir namo grįžti. Taigi, piliečiai, dėl Tėvynės meilės — ko ma- 
žiausia karščiavimos! 

Didysis karas viską sujaukė į krūvą, net pačius idealus ir 
siekimus dažnai beverčius padarė. Prisieina visos dabartinės 
vertenybės perkainoti. Taipgi ir mūsų pačių kaip vidaus tvarka, 

taip ir santykiai su kaimynėmis tautomis ir valstybėmis. Rusijos 
revoliucinei demokratijai be reikalavimų iš šalies pripažinus 
visoms tautoms apsisprendimo teisę, jau atėjo metas pasisakyti, 
kaipgi ir Rusijos lietuviai tremtiniai apsisprendžia savo dabar 
visos vokiečių pavergtos Tėvynės Lietuvos ateitį. Aš, lygiai kaip 
ir mano vienaminčiai Tautos pažangos partijos nariai, esame 
šventai įsitikinę, jog kaip tik dabar atėjo metas visiems ir visur 
pasisakyti, jog visų mūsų Rusijos lietuvių valia ir noras, kad 
Lietuva būtų nepriklausoma, suverenė, o ne kitų vergė. 

(Balsas iš vietos: Apsisprendimo teisė tur savyje ir nepri- 
klausomybės galimumą. Tai aiškinsime!) 

Ne, vyrai! Tą Rusijos Lietuvių Seimo valią mes turime pa- 
skelbti ne migloto apsisprendimo pavidalu, idant Lietuvos Ne- 
priklausomybė pavirstų mūsų politikos obalsiu. Obalsis turi būti 
aiškus, nėr vietos ir laiko dėti prie jo paaiškinimai. Kai aš matau 
nešiojamose vėliavose parašus: „Žemės ir Laisvės“, „Demok- 
ratinės Respublikos“ ir t.t., man ir be aiškinimų aišku, jog trokš- 
tama žemės ir laisvės, demokratinės respublikos, o ne ko kita. 

(Januškevičius iš vietos: O monarchija ar priklausoma?) 

Žinoma, nepriklausoma gali būti ir monarchija. Tik lietu- 
viuose nėra jokių monarchijos tradicijų. Tad ir Nepriklausoma 
Lietuva negali ko kita reikšti kaip tik - demokratinę respubliką. 
Ir aš pasiryžęs esu kalbėti apie Nepriklausomą Lietuvą, kaip 
obalsį, kad visi tai išgirstų ir įsidėmėtų; visų pirma mes patys, 
plačiosios mūsų minios, idant rengtųsi pačios išreikšti savo 
valią; daugiau, mūsų netekusi Rusų demokratija, mus užgro- 
busi Vokia ir pagaliau Europa, idant tai turėtų omenyje, ruoš- 
damosi į taikos konferenciją. 

Obalsis susidaro iš to, kas jau yra. Kame gi lietuviuose ieš- 
koti jų ir jų Tėvynės nepriklausomybės? Liaudyje to nerasi, 
spaudoje, net Prūsų ir Amerikos laisvoje spaudoje, tėra viena 
kita žymė, ir tos vėlesniųjų laikų. 

Jei ir būtų, kas taip klausia, tai nebent, kurs nei lietuvių 
nepažįsta, nei jų istorijos nežino. Patsai lietuvis — tai gyva nepri- 
klausomybė. Jo individualumas žinomas: senaisiais laikais jis 
apgynė Lietuvą nuo tų pat vokiečių kryžiuočių, o viduriniais 

amžiais gynė ją nuo lenkų užplūdimo. Istorija lietuvių santykių 
su lenkais toje pat bendroje respublikoje pilna ženklų ir epi- 
zodų, kaip narsiai, kaip atkakliai kovota, kad niekas neįsigalėtų 
Didžiojoje Lietuvos Kunigaikštijoje, kas tik iš šalies ateina; tad 
nei lenkai didikai, nei lenkai dvariškiai. Nei žemės pirktis, nei 
aukštų vietų, pasaulinių ar dvasinių, užimti nebuvo jiems leista, 
nes Lietuva ne nominaliai pati valdės ir lyg cerberis saugojo, 
kad kas jos teisių nepagautų. Mūsų diduomenė, kunigaikščiai, 
bajorai, kurie dabar baigia benkartėti, anuomet buvo visados 
pasirengę „pro langą iškimšti“ iš Lietuvos kiekvieną lenką, 
mėginantį Lietuvoje įsivyruoti. (Jonušas Radvila.) Pavergė mus 
rusai. Dukart lenkai sukilo prieš juos ir mus sukėlė, nes visų 
pirma mums jie pasakė: „Už mūsų ir jūsų laisvę“, kol to pat 
neėmė ir rusams sakyti. Revoliucijos nepavyko, sukeldamos 
baisiausias reakcijas, rusų valdžia sugniaužė mus ir mūsų Tė- 
vynę į saują, iš žemėlapių išbraukė Lietuvos vardą, jos vietoje 
atsirado „Šiaurės vakarų kraštas“ (sev. zap.), „iš pat amžių 
(iskoni) Rusų kraštas“. O kad neprotestuotume, apstatė mus 
tieka žandarų, kad nebedrįso apie Lietuvos politiką nė vyras 
su savo žmona nakties glūdumoje pasišnibždėti, nes ir „sienos 
ausis turėjo“. Veržimąsi į laisvę, į vadinamąjį separatizmą, rusų 
vyriausybė matė ne tik laisvoje mintyje — net bet kokioje gyvoje 
kalboje ir atsakinėjo nuožmiais persekiojimais ir visokeriopais 
spaudimais. Kur jau čia bekalbėsi apie nepriklausomybę, kad 
nė atsidvėsti nebebuvo galima. Ir mūsų spauda tylėjo, nedrįso 
ant mūsų žmonių traukti nelaimių. Net įtikinėjo, kad nė būti 
nebuvo separatistinių tendencijų ir nebus jų, jei duos bent tau- 
tinių laisvių. 

Nebeiškenčiant jungo, pradėta kova neva dėl tautinių lais- 
vių, už kurių glūdėjo šviesuomenėje pereitųjų amžių nepri- 
klausomybės instinktas. Jis nebuvo su šaknimis išrautas, tik 
kuriam laikui nustelbtas. Ir dabar imta prie to vėl eiti, nors nebe 
tiesiu keliu, kaip darė Jonušas Radvila?. Tautininkai demokratai 
(aušrininkai), tautos demokratai (viltininkai) neva dėl tautinės 
kalbos kovojo su vyriausybe ir su lenkais Rytuose. Nors jūs, 
kairieji, tą kovą vadinote kova dėl pilvo, varžytinėmis vienos 

tautos kunigų su kitos tautos kunigais dėl vietų, tačiau tai 
nebuvo kova dėl materialių dalykų, tik dėl nustatymo aiškių 
etnografinių sienų, kurios tęviršt apjuos Nepriklausomą Lie- 
tuvą. Ir visas paskutiniųjų laikų per spartus kultūros kėlimas 
savo kilmėje turėjo ne kokią laikinę vietos naudą, tik geismą 
Lietuvą padaryti vertą užimti Europoje nepriklausomą, kitiems 
lygią vietą. 

Lenkų jungas toks buvo bergždžias, taip jokios kultūros 
nedarė, rusų jungas toks buvo sunkus ir nežmoniškas, jog vie- 
na to būtų užtekę sukelti lietuviuose ilgesį nepriklausomybės 
nei nuo vienų, nei nuo kitų, nei nuo vokiečių, kaip paskui pa- 
sakysiu. 

Tad nepriklausomybės instinkto buvo mumyse, tik nebuvo 
jo išreiškėjų, formuluotojų. Taip nebuvo, kad 1905 m. susirin- 
kimas Panevėžio teatre, lietuvių spektakliui pasibaigus, poli- 
tinei programai nustatyti išrinko mane, Barklainių dvarininką 
Zigmantą Švainicką ir Surviliškio dvarininką Kudrevičių! Aš 
dariau pirmą bandymą suformuluoti Lietuvos tautų federaciją, 
Švainickas ją patvirtino (K. jos nematė), o Jonas Vileišis, gavęs 
tai į rankas, išspausdino „Varpe“, nežinodamas, kieno tai ban- 
dymai. Prašome neploti katučių: aš kalbu ne dėl pasigyrimo, 
tik kad matytumėte, koks buvo dar tuomet neturtas Nepri- 
klausomybės ideologų, kad juos vaduoti prisiėjo man, visų 
mažiausios Lietuvoje Vadakčiukų bažnytėlės kuratui, visai ne 
tam darbui pasiruošusiam. Ir nesijuokite — taip reikėjo. 

Dar Nepriklausomybės ideologų tebestingame. Lietuvos 
autonomijos projektuotojai turėjo jau ką parodyti, Amerikos 
išeiviai valstybėms memorialą teikė, - mūsų šviesuomenė bū- 
tinumu Lietuvos Nepriklausomybės jau susipratusi; tad šven- 
čiausia jos pareiga visa dabar daryti, kad ir mūsų minios tai 
suprastų. 

Demokratais dėdamies ir būdami, visokiais tikslais ren- 
giamės eiti į liaudį visokiems dalykams jos valios pasiklaustų. 
Tik ji neprisirengus duoti išmintingą tikrai savo atsaką į tokius 
dalykus, kurių ji nebuvo ilgai gromulojusi. Duokime jai tą gra- 
mą, jei norime plebiscito keliu iškvosti, kas tikrai jos širdžių 

gelmėje glūdi: mėtykime visur miniose Lietuvos Nepriklau- 
somybės obalsį! 

To nepadarę ir teisingiausiu, tiksliausių plebiscito keliu 
gausime tokį pat atsaką, kaip gydytojas, ūmai sumanęs anke- 
tos būdu sužinoti, ar pridera ar nepridera gryčioje kiaulės šer- 
ti. Esu tikras, jog higienos neišmaną gudų kaimynai vienu bal- 
su atsakytų: „Pridera, nes kai pastalėje smirda, tai ant stalo 
kvepia“... 

Ir apsisprendimo teisėmis kreipdamies į juos, galime išgirsti: 
ar tai koks valgomas daiktas? Jiems tie dalykai neišpainiojami. 
O paklausę, į ką tu nori priklausyti, ar bevelytumei nė į ką 
nebepriklausyti, esu tikras, gautume gana veikiai statų atsaką: 
noriu pats savimi būti, savim gyvenimo vežimą vežti! Tai ar- 
čiausias kelias pakelti miniose politikos susipratimą - Nepri- 
klausomybės apetitą, toje minioje, kuri turi tapti ir potencijoje 
yra XVIl ir XVIII amžių politikos laisvių paveldėtoja, tik dabar 
be privilegijų. 

Gal baimė ima aiškiai pasisakyti, jog Rusijos lietuviai lemia 
savo Tėvynei Lietuvai nepriklausomybę, idant nepakenktume 
rusų demokratijai ir nepelnytumės jos neapykantos ar net žiau- 
rių keršymų? Nebe vieną sykį privačiai buvo išrodoma vien 
tik moralinė vertė pasiskelbimo, jog etnografinė Lietuva privalo 
tapti nepriklausoma valstybe. Mums karo pajėgų maža, kaip 
ir visiškai nėra, tai mes nė nemanome statyti fizinių pajėgų už 
Lietuvos nepriklausomybę. Faktai mums rodo, jog pasaulis nė 
neturi pakaktinų fizinių pajėgų atsiginti nuo savo priešininkų. 
Irgi faktai rodo, jog moralioji galybė tvirtesnė už fizinę. Jūs, 
socialistai, pirmieji to liudytojai: jūs, tremiami ir žudomi, gyvi 
esate ir plėtojatės, o jus žudęs carizmas su visais savo kareivių 
ir policistų milijonais jūsų vietoje - kalėjime. Kūnas supančioti, 
surakinti labai lengva, tik siela palieka laisva ir kazematuose. 

Atmuš mus rusai iš vokiečių ir nesiklaus mūsų norų, kaip 
bevelytume gyventi, mes eisime prieš juos ne su bombomis, 
tik su laisva siela ir laisvu parlamento žodžiu. Ir tuo keliu anks- 
čiau ar vėliau mes laimėsime. Tik tegu su mūsų valios reika- 
lavimu laiku apsipranta ir nėkados jo neužmiršta. O neužmirš, 

jei tarp mūsų pačių nuolat skambės tasai Lietuvos Nepriklau- 
somybės obalsis. Už ką gi tad rusų demokratijai pykti ant mūsų 
už to obalsio vartojimą? Nėra už ką ir nepyks, jei tik atvirai ir 
tikra prasme bus jį išgirdusi. 

Anaiptol bus patenkinta, kad mes padedame jai išrišti vieną 
tautinių problemų. Ji dabar taip pat svyruoja dėl Lietuvos atei- 
ties, kaip ir 1905 m. Anuomet dr. Basanavičiaus, M. Davaina- 
Silvestravičiaus ir kun. Ambraževičiaus* paduotąjį Lietuvos 
autonomijos sumanymą rusų valdžia įsidėjo į savo „Pravi- 
telstvennyj Vestnik“, o už paskelbimą Vilniaus Seimo rezoliu- 
cijų, kur vyriausiąją vietą užima taip pat Lietuvos autonomija, 
ta pati valdžia pusei metų ištrėmė į Sibiriją redaktorių „Sev. 
Zap. Golosa'* dr. Šabadą. Būtų ir lietuvių laikraščių redak- 
toriams kliuvę, kad ne cenzorius Itomlenskis“, kurs, patsai suk- 
damosi, ir juos išsukė. 

Ką gi dabar matome vadovaujančioje rusų demokratijoje? 
Liaudies laisvės partija, kuriai įteikta Lietuvos autonomijos 
projektas, nė žiūrėti jo nenori. Bijodama Rusijos skaldymo, ji 
teikiasi tautoms tepripažinti laisvių šešėlį. Taip kad net iš tos 
partijos gavo išeiti į ją priderėję mūsiškiai. 

Tuo pat žygiu socialistų revoliucionierių partija ruošia „Fe- 
deruotąją Rusijos tautų respubliką“. Federuotis tegali laisvos 
šalys ir jų tautos, pirma reikia tapti tikrai nepriklausoma, kad 
galėtumei tartis apie susifederavimo sąlygas, kaip lygūs su 
lygiais. Tai kam, kuriai demokratijos šakai mes eisime į talką? 
Atsargiai skelbdamies tenorį kol kas apsisprendimo teisių, mes 
eisime talkon berūgščiams kadetams. Aiškiai skelbdamies tap- 
sią nepriklausomais, mes einame į talką atviraširdžiams ese- 
rams. Katrur geriau, tinkamiau: katrie didesni demokratai, kam 
lemta imt viršus ir Rusų steigiamajame susirinkime? Tik jau 
ne kadetams! 

Eserai vienatiniai nebijo ir tautiškumo. Nešlovė jo išsižadėti, 
destis užkasti į žemę tą ypatingą talentą, kurį tai tautai Aukš- 
tėjas davė, o kitai nedavė. Kas nepuoselėja įgimtųjų savotiškų 
kūrybos pajėgų, tas visą žmoniją skriaudžia, lyg pavogdamas 
iš jos iždyno vienas kurias brangenybes. Lietuviai ne mažiau 

už kitus apdovanoti ypatybėmis, kurias panaudoti eserai mums 
teleidžia. Socializmui aš nepriešingas: yra gi ir krikščionių, 
kurie moka su juo susitaikinti. Ir jei man būtų lemta kur nu- 
krypti, aš pasirinkčiau eserų partiją - už neveidmainingumą, 
statų pripažinimą visoms tautoms laisvių teisės. Nejaugi kitur 
linktumėte jūs, liaudininkai? 

Su rusų demokratija, nebetekusia Lietuvos krašto, mes lyg- 
simės teorija. Su vokiečiais, kurie tą mūsų kraštą faktingai 
valdo, prisieina kalbėtis praktika. Užmigti nebegali žmogus, 
lyg baisus nakties slogutis kankina tave, prisiskaičius vis keis- 
tesnių, vis fantastingesnių vokiečių sumanymų, kaip reiks savo 
tikslams panaudoti Lietuva. Tai jie rengiasi kolonizuoti Lie- 
tuvos dykynės, idant kas trečias sodžius būtų vokiečių. Tai jie 
rengiąsi sau atsiimti iždo ir sulenkėjusių mūsų bajorų dvarus, 
davus jiems atamainomis žemės Guduose, o čia pasodinus 
vokiečius kulturtrėgerius. Tai jie rengiąsi bažnyčias pavesti 
bavariečiams katalikams, idant per tikėjimą lengviau būtų pri- 
eiti prie tautybės ir greičiau suvokietinti Lietuvą. 

Pusė tų projektų gal tik nevykusios atskirų žmonių šovinistų 
svajonės. Bet pusė tikrai atspėjama — baisi. Ir kaipgi Lietuvai 
gintis nuo tos vokiečių invazijos? Vienas tėra kelias — teisių 
kelias. Tik kad galėtume teisėmis ginkluotis, privalome nepri- 
klausomi patapti. Tegu laiku žino mūsų užgrobėjai, jog mes, ir 
savo bajorų apleisti, tariamieji „Bauervolk“ (mužikų tauta), 
turime ne menkesnes politikos aspiracijas už nemužikus, nes 
laisvės indas pareina lygiai į bajoro, lygiai į nebajoro krūtinę. 
Vokiečiai dabar galingi ir išdidę. Gal ir jie mūsų valios nesi- 
klaus. Tad iš Lietuvos turime padaryti iridentų kraštą, antrus 
Balkanus Europai, kol ji nepatenkins mūsų reikalavimų! O tai 
padarysime jau dabar, per galvas kitų valstybių nusiuntę žinią 
vokiečiams, kuo jie turės mus patenkinti. Taigi Rusijos Lietuvių 
Seimas turi aiškiai ištarti: etnografinė Lietuva privalo tapti — 
nepriklausoma! 

Pagaliau visi mes matome, jog Lietuvos klausimas per karo 
aplinkybes tapo tarptautinis klausimas. Nei rusai, nei vokie- 
čiai vieni patys jo neišriš: riš jį bendrai visų kariaujančiųjų 

valstybių konferencija. Ir kaipgi ji riš? Jei turės mus tik žalią 
valstybės medžiagą, tai primes mus bet kuriai kitai valstybei 
priedo. Jeigu turės valstybė jau apsisprendusią tautą, su vi- 
siškai aiškiai formuluotais idealais, tai skaitysis su ja, kaipo 
su tokia. Tad nepriklausomos Lietuvos reikalavimas laiku turi 
pasiekti ausis visų Europos valstybių. Mes neatsakome už 
tai, ar bus kas iš to ar ne, tuojau, ant tų pėdų, mes tik atsakome 
už tai, ar padarėme ant tų pėdų tuos žingsnius, kurių iš mūsų 
reikalauja naujai susikrovusios aplinkybės ir sąlygos. O jos 
visais žvilgsniais, kaip matėme, reikalauja, kad Rusijos Lietu- 
vių Seimas apreikštų pasauliui - Nepriklausomos Lie- 
tuvos reikalavimą! 


i, ANTROJI, BIRŽELIO 3 D., 
DĖL SEIMO SUSKILIMO 


Gal 25 m., gal 30... o galir 35 metai baigia eiti, kaip aš aiškiai 
susidėjau su P. Matulioniu ir a.a. A. Markeliu? (paskui taip pat 
girninku) į susipratusių lietuvių gurguolę. Per visą tą laiką aš 
tebuvau gyvas - lietuvių reikalais. Nebuvo dienos nė valandos, 
kad aš juos būč užmiršęs. Jei ne dirbau, tai bent sielojaus ir 
šnekėjau, riedamasis dėl menko daugio su priešininkais. 

Nebuvo nė metų, kad nebūč prityręs ar šiokių, ar tokių 
persekiojimų. Kur buvus, kur nebuvus, rusų valdžia traukė 
tieson. Daug man yra dokumentų tam patvirtinti. Tik juo žiau- 
riau ta valdžia slėgė, juo didėjo atsispyrimo pajėga, protes- 
tavimas ir nepasitenkinimo kėlimas kituose. Imkite „Tėvynės 
Sargą“, ten rasite ištisais metais nepaliaujančią priešginystę dėl 
opiausių anais laikais - mokyklų dalykų. Išsižadėta paprastos 
autoriaus savymylybės bent savo parašą padėti (žinoma, po 
tokiuo dalyku, kurs turi kūrybos žymę), bet tik versti akmenį 
po akmenėlio iš valdžios pamato. Valdžios persekiojimai, lyg 
dantų gėlimas, tik padėdavo siusti ir pykti, tik tvirtino tuos 
siekinius, kurie tau buvo brangūs, išnešioti, o kurių ji nepri- 
pažino. Visai neskauda, kaip priešininkai tavo kūną naikina, 
sielos nepasiekdami. 

Skaudžiau, kai savoji, dvasinė valdžia persekiojo, aikštėn 
išsimušti neleido, po tolimiausius ir menkiausius užkampius 
svetimojo Kuršo ir giliosios Žemaičių šalies stumdė ir ten ištisus 
14 metų laikė, kol nesusendino ir nepražildino. Ko man nebuvo 
prikišama, pradedant nuo silpnumo tikėjimo, ligi kruvinosios 
anarchijos! Ir tiems dalykams daug man yra dokumentų pa- 
tvirtinti. Buvo pasiekiama ir siela. Vieno niekados man nepri- 
metė - tai nemoralumo, ir tai didžiausias dabar mano senatvės 
džiaugsmas. Skaudėjo tai neapsakomai, tačiau ir tai negalėjo 
palaužti. Vis tik galėjai žmogus ir tai valdžiai bent pasyviai 
priešintis ir ramintis, jog jos atstovai - senosios gadynės lieka- 
nos, kitokio auklėjimo žmonės, kuriems natūralia eilia šalin 
pasitraukus, ateitis liks mums, jaunesniems amžium ir atgiju- 
siems dvasia lietuviams. 

Gi ir pergyvenome vieną ir kitą valdžią. Pasaulinė kapi- 
tuliavo, spaudą mums sugrąžino; dvasinė - atsimainė, mūsų 
eilės žmonių tapo. Bereikia tik dirbti ir sparčiai sparčiai pirmyn 
demokratybės ir kultūros keliu žengti. Čia štai ir ištinka ne- 
lauktas smūgis jau iš pačių saviškių, eilinių tautos darbininkų: 
socialistai, patraukdami kairįjį centro sparną, „Santarą“, per- 
skelia tiek metų lauktą, tiek vilčių žadėtą antrą didelį Lietuvių 
seimą, nepabaigusį savo darbo... To smūgio man jau per daug, 
aš jo pakelti netesiu... 

Prieš mane du piliečiu liaudininku, rinkėjų įsakymu bal- 
savusiu už Lietuvos Nepriklausomybę, išėjo iš Seimo tik dėl 
to, kad jų partijos draugai išėjo. Kiti pataria Seimą tęsti, turint 
savo pusėje visas juridinės ir moralines teises, kvorumą ir pre- 
zidiumo pirmininką, kuriam kiti prezidiumo nariai, dar prieš 
išeidami, užleido pirmininkauti. Padėk Dieve jums, draugai 
politikai, toliau Seimo darbą dirbti! Aš juo visa širdžia džiaug- 
siuos iš tolo. Tik padėti jums tame darbe - nebegaliu. Ir aš išeinu 
iš Seimo. Tik tas skirtumas, kad ir į anuos nenueisiu. Aš greičiau 
kairysis, ne vidurinis; gal į socialistus linkęs, gal į komunistus; 
ar aš žinau? Aš to neanalizavau. Tačiau aš negaliu būti tųjų 
tarpe, kurie drįsta tokį didelį tautos darbą ardyti, vien dėl to, 
kad tasai darbas ne jų vaga kol kas eina. Aš nebegaliu būti ir 

su jumis, nes nepagaliu iškęsti, kad demokratija man, taip pat 
kilimu ir nuomonėmis demokratui, teisingai ar neteisingai, vis 
tiek, prikaišiotų nedemokratingumą, ne liaudies naudai krei- 
piamą darbą. Mane tai užmuša. Aš pasiieškosiu kitokio darbo, 
kur aš būsiu laisvas pats sau teatsakyti. Kai kas pasako, man 
pasiseką dailiosios literatūros darbas. Ir aš sugrįšiu į tą darbą, 
pasitraukęs iš kelio tiems, kūrie monopolizavo sau demokratinį 
darbą ir yra pasiryžę vieni patys jį nudirbti. Tegu ir jiems Dievas 
padeda, nors Jo dažnai nepripažįsta. 

Tik ir jausdamasis doros priverstas tą žingsnį padaryti, aš 
ko smarkiausiai protestuoju prieš tą prievartą ir ko balsiausiai 
šaukiu: 

Draugai, Seimo veikėjai politikai! Tai niekai, kad trys frak- 
cijos Seimą apleido! Per vėlai tai padarė! Reikėjo prieš balsa- 
vimą. Kad gi kantriai dalyvavo visame ištisame rezoliucijų 
balsavime, kad ir pralaimėję, sankcionavo laimėjusią dauguma 
balsų bloko rezoliuciją! Ir jūs jos laikykitės! Vežkitės namo kaip 
didžiausią savo brangenybę ir pasididžiavimą, jog lietuviai, 
svetur suvargę, pajėgė padaryti tokį aktą, kokio tikėtis negalėjo 
visa eilė drąsiausiųjų ir pažangiausiųjų mūsų veikėjų - Lietuva 
privalo tapti nepriklausoma valstybė! 

Kokios vertybės ta rezoliucija, teapspręs būsimieji. Aš gi te- 
pasakysiu, kad kitos tokios nė nebus. Labai galimas daiktas, 
kad, neilgai trukus, visos jau nuo karo laisvos Lietuvos atstovai 
savo Seime Vilniuje nuspręs tą patį. Vis dėlto tai nebus tas pat, 
nebus tikrai mūsų, tikrai lietuvių, tikrai laisvas žodis! Lietuviai, 
neabejoju, dar tars tą žodį. Tik... kad to bus pareikalavusi rusų 
demokratija, tik... kad tai bus patarusi Europos demokratija, 
tik... kad Vokia bus privertus tapti jos buforu ir už tą šventą 
laisvės žodį nuolat atstačius turėti vieną šoną iš vienų kaimynų 
smūgiams, antrą - iš kitų kaimynų smūgiams. Dabar tik tarėme 
tikrai laisvą žodį, nes jį visi mums gina tarti ir mes patys netu- 
rime egoistinių sumetimų! Šios laimėjimo valandos aš kol gy- 
vas būsiu neužmiršiu! Ji seks mane it muzika į senatvės di- 
misiją, ir testamente paliksiu tą vienatinę per visą amžių laimėtą 
brangenybę! 

Valio Nepriklausoma Lietuva! 
Atkartokite tą garsą po visus kampus šimtais balsų, o tie šim- 
tai vėl! Ir vis dėlto sudieu, Piliečiai Veikėjai: aš — nebe politikas. 


AR IR KAS SUDARYS 
LIETUVIŲ VALSTYBĘ 


Ne taip jau senai, nors man tai rodos atsitikus kunigaikščio 
Utenio laikais, teko man aplankyti vienas Lietuvos pilietis to- 
kios inteligencijos, kuriai lygi vargu rasti; tik skeptikas. Daug 
daug mokslo gavęs, daug svieto matęs, kunigu tapęs, vis dėlto 
liko jis grynu lietuviu netikėliu. 

Kas nėra susidūrės su tais mūsų sodžiaus filosofais, kurie į 
kabinimąsi bet ko nauja ir drąsaus paniekinimu moja ranka, 
šlykščiausia atsiviepdami ir dar šlykščiau išsitardami: 

-Ššš... nei bus kas iš to, nei niek... 

Pažinęs Europos ir Amerikos pažangą, taikindamas ją prie 
lietuvių, kuriuos tarės taip pat kiaurai perprantąs, skaitė juos 
gyvais nabašninkais ir nė pirštu nejudino jiems atgaivinti. 

-Ššš... nei bus kas iš to, nei niek... 

Pasisveikinę ir vienas antru pasidžiaugę, ėmėva vienas antro 
gyvenimo pasportų žiūrėti. 

— Na, tai ir ką gi sveikas draugas beveiki? 

(Kunigavimo neskaitėva „veikimu“.) 

- Ką gi daugiau? Kaip ir pirma - rašau, leidžiu laikraščius: 
„Apžvalgą“, „Tėvynės Sargą“, „Žinyčią“, „Vilniaus Žinias“, 
„Viltį“. Ieškau štai padėjėjų rašyti ir leisti: kas plunksna, kas 
kapšiuku. Neaplenkiau nė tavęs... 

Meilus buvęs draugo veidas ūmai iškrypo šlykščiausia sa- 
tyra-pašaipa, ir jis prapliupo bepročio juoku. Kvatojos taip 
atsilošdamas, jog net stebėjaus, kaip jis bepastovi, tik šlikę ranka 
prilaikydamas, o kojas taip aukštai kilojo, lyg norėdamas, kad 
ir jo kojų žirklės ko plačiausiai juoku žiobčiotų. 

— Laikraščius - lietuviams... kva kva, kva kva! Nedavus 
pirma abėcėlės, pirma abėcėlės, stačiai - laikraščius... kva kva, 
kva kva kva!.. 

Sočiai atsikvatojęs ir šonais iš priilsimo dumdamas, virto 
ant kanapos ir kitaip ėmė žiūrėti į piktai nustebusį mane. Dabar 
jo veidas susidarė į sentimentalį bevilčio pasigailėjimą, kaip 
gailimės pusgalvio, kurs, nieko neišmanydamas, gražiai klieda. 

Mačiau veltui mėginsiąs įtikinti ir pamokyti šį viršprotį 
netikėlį, kurio išmintis išmonės nepaveja. 

Kitur senas dėdė leidė savo seserėną į aukštuosius užsienių 
mokslus. Išėjęs mokslus seserėnas vieton liudymo pakišo dėdei 
lietuvišką gražią vizitinę kortelę: „Daktaras filosofijos N.N.“ 
Kad seserėnas būtų atvežęs paliudymą, jog jis ir tai užmiršo 
užsieniuose, ko buvo pramokęs tėvynėje, nebūtų tiek užgavęs 
savo geradario dėdės, kiek užgavo tuo „lietuviškuoju“ daktaru. 

Dėdė taip nusiminė, jog ir pykti užmiršo už sugaišintus 
penkerius metus laiko ir tiek pat tūkstančių pinigų. Beviekė jo 
ranka nukrito drauge su korta ant kelio. 

- Ir kam gi tu, nabagėli, tai parodysi! - beištarė balsu, kokiu 
daugkentis Jobas turėjo pasakyti pralaimėjęs turtą: „Viešpatie, 
tu davei, tu ir atsiėmei“...! 

„Lietuviškas daktaras“, dėdei nieko neatsakęs, pagarsėjo 
visuomeniniais darbais ir raštais, laikraščius gi ėmė skaityti vis 
didesnis lietuvių nuošimtis. 

Buvo tai... jei ne paties kunigaikščio Utenio laikais, tai ma- 
žiausia prieš dešimtį metų, jei ne visą vienuolika. Kaip per tą 
ilgą laikotarpį viskas atsimainė! Lietuvių daktarų dešimtimis 
atsirado, o šiaip jau „daktarėlių“ - šimtais; kalba jie lietuviškai 
ir jau yra kam parodyti lietuviška vizitinė. Per tą laiką sugriuvo 
tad vienas antras lietuvių netikėlių prietaras apie pačius save. 
Gaila, kad ne visi. O aš taip norėčiau, kad ir likusieji būtų tokiuo 
pat spartumu sugriuvę kaip ir aniedu. Tik man neramu, ar 
prietaras yra kai kurie netikėjimai ir ar ne skeptikas esu aš pats, 
vienas tųjų prietarų griovikų, ėmęs abejoti. 

Gera būtų daugumą likusiųjų prietarų pereiliojus. Šiam kar- 
tui paimkime savos valstybės sudarymą. Kad lietuviai apskritai 
negalėtų sudaryti saviškos valstybės, aš skaitau grynu prietaru. 
Tik ar jie gali dabar, šiomis sąlygomis sudaryti, nežinau; reikia 
giliau ištirti. 

Man visados pikta skaityti rusų laikraščiuose, net tuose, 
kurie turi pretenziją skaitytis pažangiais, pavelijimus šiaurės 
laporiams ar platumų kirgizams susidaryti autonominį valdy- 
mąsi; pavelijimus, gardžiai nusijuokiant, be baimės, drąsiai, kad 
jie... vis viena to nepadarysią. 

Kodėl? Todėl, kad mokytiesiems mūsų nemokėliams ar 
kvailiems gudragalviams rodos, jog visos konstitucijos turi 
būti sudarytos sulig anglų, o visos autonomijos sulig Naujo- 
sios Zelandijos. Tokių autonomijų laporiai ar kirgizai, žinoma, 
nesudarys. Ale kad jiems to ir nereikia. Jie susidarys geresnes 
už anglų ar N. Zelandijos, nes tinkamesnės jų gyvenimo 
sąlygoms. 

Laporiai turi bekraščias samanynes ir spanguolynes, kur 
puikiai minta milijonai paukščių ir šimtai tūkstančių elnių. 
Daugiau niekas. Laporiai medžioja, paskui savo bandas sekioja, 
vandeningose ir žuvingose upėse žvejoja. Jiems šie trys dalykai 
tereikia tvarkyti ir jie puikiai tvarkosi be jokių absoliučių mo- 
narchijų ar demokratinių respublikų. Dirbasi šiltas laikinas 
gryčias sniego pusnyse žiemą, o jurtas iš kailių vasarą. Gryčiose 
esti nuogi, vis dėlto turi savo doros papročius, kurie per amžių 
amžius pavirto jiems įstatymais, turi savo seniūnus ir teisėjus, 
kurie žino, kaip reikia spręsti kriminaliniai nusidėjimai, t.y. 
kaip apsaugoti tautos ir atskirų jos Žmonių teisės. 

Kirgizai taip pat savotiškai gyvena savo platumose, bendrai 
jas valdydami. Ir laimingi esti, saviškai gyvendami, kol jų nie- 
kas nekibina ir jų tūkstančiais metų nusistovėjusio autonominio 
rėdo neardo, neva duodami ko geresnia, civilizuota. Ir tokių 
tautų gilumoje Azijos yra nemaža; su jomis susidurdami, patys 
europiečiai turi skaitytis, jų tvarką, jų savotišką kultūrą gerbti. 

Sulig Jurgio ir kepurė. Kiekviena tauta turi to ir tiek, kas jai 
pravartu, ko jai pakanka tuo laiku ir tomis sąlygomis. Keisis 
sąlygos, keisis valdymasis ir įstatymai. 

Tad ir lietuvių potencialį galybinį tesėjimą susidaryti savo- 
tišką, jiems pakankamą valstybę net neišmintinga būtų priro- 
dinėti, kaip kvaila būtų iš to tyčiotis. Tegu tik nekliudo, pripa- 
žindami jų nepriklausomybę. 

Visai kas kita aktyvasis veikiamasis galėjimas. Visi kaimy- 
nai į lietuvių dalykus kišės, saviškai juos valdė, ir lenkai, ir 
vokiečiai, ir rusai, atrofuodami jų pačių valstybinį, visuo- 
meninį instinktą. Daug ką jie lietuviams pagadino. Tik kam 
daugiausia: ar tautos branduoliui, tautos masei, demosui, ar 
jo žiedui, daugiausia dykažiedžiui - inteligentijai? Šiai antrajai. 
Ir jei dabar kalbama apie lietuvių sugebėjimą sudaryti savo- 
tišką valstybę, tai man tėra klausimas dėlei tų tautos viršūnių, 
o ne dėl jos pamato. 

Karčiausi satyra-pašaipa, man rodos, - tų tautos išsigimėlių 
viršūnių užsimetimas demokratizmo mokyti patį demosą. Sa- 
tyra ir net kriminalas. Beždžionaus beždžionaus po visą pa- 
saulį, prisivaginės, dažniausia ne stačiai, tik per retas visokių 
kultūrų tvoras, šiokių ne tokių jos vaisių, pašvinks svetimais 
raugais,— ir įdrįsta, nė kiek nebeabejodami savintis tautos atsto- 
vavimo teisę, tautos, kuri nė iš tolo ne į jų pusę. Čia bus griau- 
tinieji politikos prietarai, kai ne į tautos branduolį žiūrėsi, ne 
ten valstybinių principų ieškosi, kaip dailininkas ten, ne kitur, 
ieško tautinio stiliaus motyvų, tik anųjų susvetimtautėjusių 
klausysi; kai jų paklausęs, nuogu papratusiam vaikščioti juo- 
dukui negrui įkalbinėsi dėvėti cilinderį. 

Lietuvos piliečiai žydai, sakysime, pasiėmę pliką tautų ly- 
gybės principą, žiūrėk, lietuviams nebepripažino pamatinės 
tautos teisių. Kas jiems darbo, ką veikė lietuviai, kiek jiems 
atsiėjo sudaryti ir apginti Lietuvos valstybė prieš žydams atei- 
nant! Lietuvos istorija žydams teprasideda nuo jų čia atėjimo... 

Mūsų buvusieji valdovai rusai, kadetai, plius tie patys žydai, 
imdami pliką valstybės centralizmo, neva jos nesmulkinimo 
principą, nepripažįsta Lietuvos pilnateise sąjungininke būsimo- 
joje neva demokratinėje Rusijoje ir juokias iš noro Lietuvos 
klausimą padaryti tarptautiniu. 

Pačių lietuvių išsigimėliai socialistai, įsikandę pliką klasių 
kovos principą, niekam kitam nebepripažįsta pilietiškumo tei- 
sių Lietuvoje, tik fabrikų darbininkų luomui. Tai niekai jiems, 
kad tų fabrikų Lietuvoje drauge su sėmeninės alyvos spaustu- 
ve yra pustrečio, o darbininkų juose drauge su vienarankių 

kalviu — puspenkto trijų keturių milijonų Žmonių jūroje. Kad 
tiems darbininkams, suprask, ir žydams, būtų parankiau gy- 
venti, - šalin mažųjų valstybių sienas! Šaukia didžiumietis, ir 
jam rodos, kad jis, ne kadetas, atitiko tikrąjį demokratinį tautų 
sutvarkymą — viename didžiuliame garde. 

Mažumietis, revoliucionierius ar liaudininkas socialistas (tą 
vardą neteisėtai pasisavinęs), paėmęs pliką principą savasties 
turtų — fabrikų ir jų įrankių valstybinimo ar visuomeninimo, 
mėgins ūmai ir priverstinai, ne revoliucijos keliu panaikinti Lie- 
tuvoje savasties teisę, prie kurios lietuviai, tokie individualistai, 
kokių reta rasti visoje Europoje (ką jau besakyti - Rusijoje su jos 
„obščinomis“!?), yra nuo amžių visomis savo kūno ir sielos pa- 
jėgomis prisirišę ir nė už ką jos neišsižadės. Ir jiems rodysis, jog 
jie, ne kadetai ir ne maksimalistai socialdemokratai, atitiko tikrąjį 
demokratinį tautos sutvarkymą - be jos pačios veido. 

Gryniausis tad prietaras būtų manyti, būk Lietuvos valstybę 
ketiną ir sudarysią jos piliečiai internacionalistai su rusais. Jei 
likta sudaryti lietuvių tautos valstybę Lietuvą, tai padarys vieni 
tikrieji liaudininkai, nuo visos liaudies, o ne nuo vienų bernų 
neatlyžę žmonės, tautinio krypsnio, savos kultūros pamatu, o 
ne iš svetimųjų kultūrų lakatų-ryzų. 


RUSIJOS LIETUVIŲ SEIMO 
NUTARIMAS 


(Priimtas dauguma balsų 1917 m. 3-VI) 


Rusijos Lietuvių Seimas, sukviestas Petrapilyje 1917 m. geg. 
27 d., posėdžiuose nuo geg. 27 d. iki birželio 3 d. svarstė Lietu- 
vos politikos padėjimą ir žengdamas prie nepriklausomos de- 
mokratinės Lietuvos respublikos, kurioje turi būti pripažinta 
visiems be tautos ir lyties skirtumo lygios pamatinės piliečio 
teisės ir visiška tikėjimo laisvė ir atsižvelgdamas į tai, 

1) kad prieš karą viena etnografinės Lietuvos dalis buvo 
Rusijos, o antra Vokios valdžioje; 

2) kad Rusijos Lietuva per šį karą veik visa užimta vokiečių 
kariuomenės; 

3) kad jos klausimas todėl tapo tarptautinis ir bus rišamas 
Taikos Kongrese; 

4) kad dėl užimtųjų per karą svetimos valstybės žemių yra 
nustatytas Rusijos darbininkų bei kareivių atstovų tarybos ir 
Laikinosios vyriausybės pripažintas ir visiems apskelbtas taikos 
principas - taika be aneksijų ir kontribucijų, leidžiant pačioms 
tautoms spręsti, ko jos nori; 

5) kad išskirstytoms tarp kelių valstybių tautoms pripažinta 
Europos ir Amerikos demokratijų sudaryti vieną politinį kūną; 

6) kad Lietuva iki XVIII šimtmečio pabaigai turėjo savo 
atskirą politikos gyvenimą; 

7) kad, esant šioms aplinkybėms, metas lietuviams įvykinti 
senus politinės laisvės troškimus ir, remiantis apsisprendimo 
teise, aiškiai visam pasauliui pasakyti, kad jie savo likimą apsi- 
sprendžia, - 


nutarė: 


1. Visa etnografinė Lietuva privalo tapti nepriklausoma vals- 
tybė, nuolatinai neutralė. 

2. Jos neutralumas privalo būti garantuotas Taikos Kongreso. 

3. Taikos Kongrese turi būti Lietuvos atstovai. 

4. Lietuvos valdymo būdą ir vidaus tvarką turi nustatyti 
sukviestas visuotiniu, lygiu, tiesiu ir slaptu balsavimu Stei- 
giamasis Lietuvos Susirinkimas. 


RUSIJOS TAUTŲ KONGRESO KIJEVE 
NUTARIMAS 


(Vienbalsiai. Posėdžiauta 1917 m. rugsėjo 8-16 d.) 


Eidami iš to, kad kiekvienai tautai privalomos suvereninės 
teisės ir kad vyriausybė neturi teisės, kaip tinkama, tvarkyti 
sričių ir tautų likimą be jų sutikimo, suvažiavimas, išklausęs 
Lietuvių atstovų pranešimo: 

1) kad visos Rusijos Lietuvių Seimas Petrapilyje 1917 m. birže- 
lio mėn. 3 d. tarė už suvereninės Lietuvių valstybės sudarymą 

etnografijos ribose, kurios valdomąjį būdą turi nuspręsti Lie- 
tuvos Kuriamasai Susirinkimas, demokratingai sušauktas; 

2) kad Laikinoji vyriausybė, jau esant paskelbtai tautų teisei 
apsispręsti, savo dekretu pavedė Lenkų Likvidacijos komisijai 
evakuotąsias Suvalkų gubernijos įstaigas, nors į visas Valstybės 
dūmas tos gubernijos gyventojai, rinkdami atstovus išimtinai 
lietuvius ir duodami raštus, reikalavo sugrąžinti autonominei 
Lietuvai Suvalkų guberniją, be tos dalies, kurios gyventojai 
norės būti prijungti prie Lenkijos; 

3) kad, užėme bemaž visą Lietuvą, vokiečiai imasi dabar 
spręsti politinį Lietuvos būvį ir todėl dabar yra tas momentas, 
kada ir Rusija turi parodyti, kaip ji žiūri į lietuvių tautos teises, 


nutarė; 


Atkreipti Laikinosios Valdžios domą į būtiną reikalą išleisti 
tam tikrą aktą, kuriame būtų pripažįstama lietuviams teisė 
susidaryti suvereninė Lietuvos valstybė iš Rusijos ir Prūsų 
Lietuvos žemių ir iš Suvalkų gub. lietuviškosios dalies, prisi- 
laikant apsisprendimo principo. 

(Tautų Kongrese Kijeve dalyvavo atstovai šitų lietuvių orga- 
nizacijų: Demokratinės tautos laisvės Santaros partijos, Lietuvių 
krikščionių demokratų partijos, Lietuvių demokratų socialistų - 
liaudininkų partijos, Pildomojo Rusijos Lietuvių Seimo Petro- 
grade komisijos, į kurią įėjo Tautos pažangos p., Lietuvių kari- 
ninkų sąjungos centro komiteto ir Smolensko lietuvių tarybos.) 


LIETUVIŲ KONFERENCIJOS 
(LANDTAGO) VILNIUJE NUTARIMAI 


1917 m. rugsėjo 18-22 d. 


Lietuvių konferencija, remdamos Lietuvos reikalais ir va- 
duodamos visuotinu lietuvių siekimu, - 


nutarė: 


I. Liuosam Lietuvos plėtojimos reikalinga yra sudaryti iš jos 
nepriklausoma, demokratiškai sutvarkyta valstybė etnografinėmis 

ribomis su būtinai reikalingomis ekonominiam gyvenimui ko- 
rektyvomis. 

Lietuvos tautinėms mažumoms turi būti patikrintos tinka- 
mos jų kultūros reikalams sąlygos. 

Galutinai nustatyti nepriklausomos Lietuvos pamatams ir 
jos santykiams su kaimynėmis valstybėmis turi būti sušauktas 
Steigiamasis Lietuvos Seimas Vilniuje, demokratiniu būdu visų 
jos gyventojų išrinktas. 

II. Jeigu Vokietija sutiktų dar prieš Taikos Konferenciją pro- 
klamuoti Lietuvos valstybę ir pačioje konferencijoje paremti Lie- 
tuvos reikalus, tai Lietuvių Konferencija, turėdama omenyje, jog 
Lietuvos interesai yra normalinėse taikos sąlygose pasvirę ne 
tiek į Rytus ir ne tiek į Pietus, kiek į Vakarus, pripažįsta galimu 
sueiti būsimajai Lietuvos valstybei, nepakenkiant jos savitam 
plėtojimos, į tam tikrus dar nustatytinus santykius su Vokietija. 


ANTROSIOS LIETUVIŲ KONFERENCIJOS 
STOKHOLME NUTARIMAI 


(18-22 d. spalių mėn.) 


Antroji Lietuvių Konferencija Stokholme išklausė pranešimo 
apie Didžiosios Lietuvos dalykus ir apie Lietuvių Konferenciją, 
rugsėjo 18-22 d. 1917 m. Vilniuje įvykusią, kurioje dalyvavo 
220 atstovų, rinktų Vilniaus, Suvalkų, Kauno gubernijose ir 
šiaurėje Gardino gub., susipažino su Rusijoje ir Amerikoje gyve- 
nančių lietuvių žygiais dėl Lietuvos laisvės ir vienu balsu visų 
konferencijoje dalyvaujančių atstovų nusprendė: 

1. Pasiremdami rezoliucija, vienu balsu sudaryta minėtojoje 
Lietuvių Konferencijoje Vilniuje (rug. 18-22 d. 1917 m.), visa 
širdimi pritariame ir visomis pajėgomis remiame, kad: 

„Liuosam Lietuvos plėtojimosi reikalinga yra sudaryti iš jos 
nepriklausoma, demokratiškai sutvarkyta valstybė etnografi- 
nėmis ribomis su būtinai reikalingomis ekonominiam gyveni- 
mui korektyvomis. Lietuvos tautinėms mažumoms turi būti 
patikrintos tinkamos jų kultūros reikalams sąlygos. Galutinai 

nustatyti nepriklausomos Lietuvos pagrindams ir jos santy- 
kiams su kaimynėmis valstybėmis turi būti sušauktas steigia- 
masis Lietuvos Seimas Vilniuje, demokratiniu būdu visų jos 
gyventojų išrinktas“. 

2. Pranešame pasaulio valstybėms, kad ir istorinė Lietuvos 
praeitis ir demokratinis pasaulio vystymasis teikia Lietuvių 
tautai neatimamą teisę sudaryti iš naujo suverenę Lietuvos 
valstybę. 

3. Pasiremdami tuo, kad a) minėtoji Lietuvių Konferencija 
Vilniuje (rugs. 18-22 d. 1917 m.) pareikalavo Lietuvos nepri- 
klausomybės; b) kad dar anksčiau Rusijoje tebegyvenančių 
Lietuvių Seimas, geg. 27 d. -birž.3 d. 1917 m. Petrograde buvęs, 
kuriame dalyvavo 320 atstovų, rinktų visuotinu, lygiu, slaptu 
ir tiesiu balsavimu, tokios pat nepriklausomybės Lietuvos rei- 
kalavo; c) kad ir didžiuma lietuvių, Jungtinėse Šiaurės Ameri- 
kos Valstybėse gyvenančių, per savo seimus ir memorandumais 
Lietuvos nepriklausomybės reikalavo; d) kad kariaujančios 
valstybės skelbia tautų paliuosavimo principą, - pareiškiam 
pasaulio valstybėms šitą Lietuvių tautos sutartinai reiškiamą 
valią, jog jau metas atnaujinti Lietuvos valstybė ir primename 
kariaujančioms valstybėms, jog jau metas proklamuoti Lietuvos 
nepriklausomybė. 

4. Pareiškiame pasaulio valstybėms, jog galutinai nepriklau- 
somos Lietuvos valstybės sankcija ir jos įvesdinimas į pasaulio 
valstybių tarpą suverenėmis tarptautinėmis teisėmis tepriklau- 
so Tarptautiniam Taikos Kongresui, kuriame turi dalyvauti ir 
Lietuvių tautos atstovai. 

5. Remiame Lietuvos Tarybą, minėtos Konferencijos Vil- 
niuje, rugs. 18-22 d. 1917 m. išrinktą, kiek jinai reikš ir vykins 
sutartinai Lietuvių tautos reiškiamą valią - atnaujinti Lietuvos 
valstybę - ir kiek jinai budriai sergės nepriklausomos Lietuvos 
idėją ir gins ją nuo kaimyninių valstybių ir tautų pasikėsinimo. 

Kitas Antrosios Konferencijos Stokholme rezoliucijas ir kitų 
kraštų lietuvių dėl nepriklausomybės nutarimus žiūrėk tos 
konferencijos „Memorandume Lietuvos nepriklausomybės rei- 
kalu“. 2-e L. Konferencijoje dalyvavo atstovai: 1. Didžiosios 

Lietuvos, 2. Rusijos lietuvių: a) Lietuvių draugijos n. d. k. š. 
Centro komiteto, b) Vykdomosios Rusijos Lietuvių Seimo ko- 
misijos (Petrapilyje), c) Lietuvių karininkų Centro komiteto, 
d) Tautos pažangos partijos, e) Demokratinės tautos laisvės 
Santaros partijos, £) Lietuvos socialistų liaudininkų demokratų 
partijos; 3. Amerikos J. V. lietuvių: a) Am. lietuvių Centralinio 
komiteto, b) Tautininkų demokratų partijos; 4. Šveicarijos lie- 
tuvių organizacijų; 5. Danijos; 6. Švedijos organizacijų. 


LIETUVIŲ TAUTOS VALIA 
SUSIDARYTI 
NEPRIKLAUSOMĄ TĖVYNĘ 


TAUTOS VALIA - VYRIAUSIS 
DABARTINIŲ LIETUVIŲ POLITIKOS 
VEIKSNYS 


P. Slavinskis, Laikinosios Rusų valdžios atstovas Autono- 
mistų-federalistų, arba stačiai Tautų, kongrese Kijeve 1917 m. 
rugsėjo mėnesio 21-29 d. pasakė: 

- Buvusioji caro valdžia darė visa, ką tik begalėdama, sveti- 
mosioms tautoms nuo savęs atstumti. Tačiau štai matome jas 
susirinkus tokio sugyvenimo būdo apgalvotų, idant joms vis 
dėlto nereiktų nuo Rusijos skirtis, matome jas tariantis, kaip 
čia naujoviškai susitarius valdytis, susidėjus, susifederavus į 
vieną respubliką, laiduojančią kiekvienai prisidedančiai tautai 
savarankį jos politikos ir kultūros gyvenimą. 

Daug kartų per visą tarybų laiką gražiai, iškalbingai laisva- 
maniavo valdžios agentas jos vardu. Nors jis į Tautų kongresą 
nebuvo kviestas, tik savaime į jo sienas, taip sakant, įsigriovęs, 
vis dėlto suvažiavusieji tautų atstovai mielai maloniai jo klausė, 
nes nei vienas jo žodis nesuskambėjo nesutartinai su pačių 
tarybų žodžiais, disonansu. Svetimąsias Rusijos tautas jis sten- 
gėsi įtikinti - revoliucijos pertaisyta Rusija jau turinti visus pri- 
valumus, pavelijančius kaip atskiriems jos piliečiams, taip ir 
jų gurguolėms, grupėms, tautoms gyventi ir plėtotis absoliučiai 
saviškomis, nėkieno nebevaržomomis sąlygomis. 

P. Slavinskio privedžiojimais juoba galima buvo patikėti, 
kad tą patį obalsį kur kas anksčiau buvo paleidę ir socialre- 
voliucionieriai; dar tuo laiku, kada jie rodės pati didžioji ir įta- 
kioji dalis rusų demokratijos. Ir daugumas atvykusiųjų: latviai, 
estonai, gudai (belarusai), Krymo totoriai, moldavai, Užkauka- 
zio, arba Azerbaidžiano, tiurkai (turkmėnai), Sibirijos buriatai 
pilnai tenkinosi federacijiniu Rusijos Respublikos sudarymu. 
Ukrainiečiai, karštai dalyvaudami visuose svarstymuose, apie 
save daugiau tylėjo. Devyni gi lietuvių atstovai: socialliaudi- 
ninkų, demokratinės tautos laisvės Santaros, Tautos pažangos, 
Lietuvių krikščionių demokratų ir karininkų, jei neskaitysime 
dešimtojo - Kronštadto didžiumiečių, bolševikų, atstovės, pri- 
mygtinai reikalavo, idant Rusijos tautos buvusiai savo bendrei 
pripažintų suverininių valstybės teisių. 

Iš pradžių daugelį tautų atstovų stebino šisai lietuvių tiesiog 
kančios karštis siekiant Nebepriklausomos Tėvynės. Niaugi tik 
vieniems lietuviams maža nieko nebevaržomo valdymosi bend- 
roje didžiulės Rusijos tautų šeimynoje, kad jie bevelija palikti 
sau vieni patys, kad ir nepriklausomi, vis dėlto nedaugingi ir 
galingųjų savo kaimynių iš visų pusių stumdomi kaipo buforai? 
Arba patapti pylimu Lenkijai nuo jūros atskirti, kaip nevykusi 
Juodkalnių valstijėlė tik kliudė seseriai Serbijai prie jūros prieiti. 
Pagaliau nusilenkė tikrajam demokratijos veiksniui — Tautos 
Valiai — ir visi, kaip socialistai, tautų demokratai, taip net at- 
stovai visų dvylikos Kazokijų vienu balsu nusprendė: 

- Atkreipti Laikinosios Rusijos vyriausybės akį į būtiną rei- 
kalą išleisti tam tikrą aktą, kuriuo būtų pripažįstama lietuviams 
teisė susidaryti suvereninė Lietuvos valstybė iš Rusijos ir Prū- 
sijos Lietuvos žemių ir Suvalkų gubernijos lietuviškosios dalies, 
prisilaikant apsisprendimo teisės. 

Rusijos tautos lietuvius suprato. Šitos politikos momento 
nei Rusijos, nei Europos veikėjai demokratai nėra pakankamai 
įvertinę, o jo rezoliucijos prakilnumui, psichologiškai politi- 
niam tikrumui ir instinktyviai išsireiškusiai gryno žmonišku- 
mo išminčiai dar neprilygo gangreit nei viena laisvai galvo- 
jančių susirinkimų rezoliucija, nusprendimas. 

Lietuviai siekė Nepriklausomybės kame? Kongrese Autono- 
mistų-federalistų. Tai buvo lyg nesutaikoma, ir būtų buvę sun- 
kus uždavinys, kad susirinkusios grynai demokratingos tautos 
nebūtų turėjusios gatavo bendro atsako: „Matos, tokia jau Tau- 
tos Valia, nieko prieš tai nepadarysi“. Tautos Valia tiems tėra 
sunkus uždavinys, kurie savo širdyje nesilenkia šiam demok- 
ratijos veiksniui, nors lūpomis ir nebedrįsta prasitarti apie tik- 
rąjį savo imperializmo pamėgimą. Tiems gi, kurie nuosekliai 
demokratingai galvoja ir jaučia, Tautos Valia tai tik paprasta 
demokratinė konsekvencija. Nemint, kodėl paskutiniųjų laikų 
maksimalistai eserų (socialrevoliucionierių) tautų apsispren- 
dimo dėsnį nė kiek nebesvyruodami papildė iki pat atsisky- 
rimo nuo buvusios metropolijos - jei tokia būtų Tautos Valia. 

Lietuviai nebe šiandie ir nebe vienur reikalauja sau suve- 
reninių valstijos teisių, visaip tai formuluodami. To reikalavo 
Didysis Lietuvių Seimas Vilniuje per pirmąją Rusijos revoliu- 
ciją, to pat paskutiniųjų laikų Lietuvos Landtagas ten pat Vil- 
niuje, to išeiviai į Ameriką (skyrium krikščionių, skyrium tautos 
demokratai), to pat tremtiniai į Rusiją (skyrium viduriniai ir 
dešinieji, skyrium kairieji). Tautos tarybos, komitetai, suvažia- 
vimai Šveicarijoje, Švedijoje, Anglijoje ištisais memorialais skel- 
bė pasaulio valstijoms savo Nepriklausomybės troškimą ir tą 
pat nebesuskaitomomis rezoliucijomis savo pačių tautos žiniai. 
„Nepriklausomybės Lietuvai!“ - paskutinieji žodžiai mirštan- 
čių veikiančiosios armijos fronte, tas pat kasdienis rūpestis ir 
toli nuo fronto buržujiškai gyvenančio lietuvio. 

Kur čia tau lietuvių Tautos Valia bebus uždavinys išrišti, 
problema, kad ji taip jau susikristalizavo ir pavirto vyriausiuoju 
dabartinių lietuvių politikos kultūros ir viso šių dienų jų gy- 
venimo veiksniu! Tai jau įvykęs faktas. Lietuvių Tautos Valia 
susidaryti Nepriklausomą valstiją tegali būti problema, tik kai- 
po psichologijos dėsnis, o ne politikos veiksnys. Ir tai nebent 
tik tos rūšies, kurios ir kondensuojantysis tirštėjantis užvožta- 
me inde garas. Sek sau sveikas, iš kur čia to garo atsirado ir kas 
jam dabar čia darosi: tai laisvo tyrinėjimo sritis, tai fizikos už- 
davinys. Žinok tik: jei laiku neatvoši voko, garas suskaldys indą 

ir pats veltui išnyks. Jeigu esi sumaningas mechanikas, leisk 
garą per tam tikrus prietaisus, ir jis tau padirbs daug darbo. 

Išrišinėk sau sveikas ir psichologijos, dvasios uždavinį, 
kaip ir kas sudaro Tautos dvasią - Valią. Tik ir čia žinok ją 
esant taip pat tamprią, kaip ir garas, jog ir jai yra paskutinis 
galas kondensuotis, kada ji šalin numeta užvožiamąjį voką. 
Išmintingo politiko, kaip ir ano mechaniko, dalykas to momen- 
to nelaukti ir laiku pradėti leisti per valstybės prietaisą, apa- 
ratą, idant susirinkusioji energija neišnyktų veltui, bet padir- 
bėtų savo ir visos žmonijos naudai; juoba kad nepakenktų 
kam nors. 

Ir nemanykite nedidelės tautos spurdėjimą pašonėje tautos 
milžino visados paliekant tuščią vien tik dėl to, kad ji - maža. 
Akylas sekėjas, kaip atskiros tautos kultūrinasi ir kiekviena 
skyrium siekia prideramo jai laipsnio laisvės, parodys jums tų 
pačių lietuvių pavyzdį. Valstija - milžinas, Rusija, 1864 m. su- 
manė nutautinti lietuvius ir užgynė jiems vartoti lotynų lietu- 
vių raides, kurių vienų lietuvių kalba teprivalo. Tauta nykš- 
tukas, lietuviai, atkakliai atsakė: 

- Nepasiduosime! - ir pradėjo pirmam akimirksniui nelygią 
keturių dešimtų metų kovą. Nedaugingi lietuviai susibaudėliai, 
konspirantai, tebuvo ginkluoti tautine dvasia; jų pinigų ištek- 
lius buvo tikrai nabagiškas. Menkiausiais pabūklais: knygų 
kontrafakcija už Rusijos sienos, Prūsų Lietuvoje, ir jų kontra- 
banda iš ten į Rusijos Lietuvą, galingą tuomet rusų biurokratiją 
privertė prisipažinti netesint užgesyti tautinę lietuvių dvasią 
ir savo rankomis turint panaikinti sunkius lietuvių tautos spau- 
dimo pabūklus. Tai ji ir padarė 1904 m. 

Susibaudėliai lietuviai tautininkai apniko savo priešininką, 
it tasai pasakos Drąsusis Kuisis kandžioti stiprąjį laukinį, Liūtą, 
į pat šnerves. Ir gerai padarė, kad negalvojo, ką protas rodo: 
dalį neesant lygią visam, mažą - dideliam. Nenusiminė kantriai 
pakeldami pabaudas pinigais, kalėjimais, ištrėmimais iš Tėvy- 
nės ir kitokiais grėsmės ir drausmės pabūklais. Tais kankini- 
mais rusų valdžia tik dar labiau sutamprino lietuvių dvasią, 
nuolat gaivino ir papildė energiją, kuri grobstės viso ko aplin- 


+ 314. 


kui prisitaikinti ir padirbėti. Vieni patriotai meldės, kiti keikė, 
bet visi lygiai troško pasidarbuoti tautos dirvoje. 

— Nejaugi blogiau bus žmonijai, man pasidarbavus - lietu- 
viškai? Kurgi aš dėsiu tą savo energijos atstanką, kurią aš tesu- 
gebu lietuviškai išaikvoti? 

Abejiem jų troškimai rodės teisėti, natūralūs, todėl būtinai 
įvyksiantys ir duosiantys laukiamo vaisiaus, kaip vaisingas esti 
grūdas nepagedusiu daigu. Neapsivylė. Kuisis - uodas įsiutino 
Liūtą, lietuviai išplėšė savo spaudos laisvę iš biurokratinių 
carizmo rankų. Lietuvių laikraštija, visuomeniniai ir menų da- 
lykai per keletą metų taip pražydo, kaip paprastomis sąly- 
gomis, atsidėjus dirbant, tesusilaukiama per kelias dešimtis 
metų. Tautos Valia pasirodė neperlaužiama, dvasios galybė 
materialiais pabūklais neįveikiama. 

Tautinė lietuvių dvasia gavo tokios tamprios valios, suly- 
ginti neilgai tesikondensavus. Gi politikos laisvės noras didė- 
ja kur kas ilgiau, kartkarčiais sproginėdamas daliniais pasi- 
priešinimais ir net visuotiniais sukilimais. Kunigaikštis Jogaila 
1386 m. pradėjo nenatūraliai rištis su lenkais. Tauta tam prie- 
šinosi ir jos reiškėju buvo antras kunigaikštis, Vytautas. Nuo- 
latinis lenkų sielojimasis susijungimo su lietuviais dalykais 
pagaliau pasisekė tik 1569 m., kada buvo Liubline padaryta 
lietuvių unija su lenkais. Paskui per sekančiu du šimtu metų, 
koljų neperskyrė Rusija ginkluota savo ranka, lietuviai budriai 
stovėjo sargyboje savo plačių autonominių teisių ir aržiai gynėsi 
nuo visokių lenkų pasikėsinimų. Ir ši tautos politikos dvasia, 
lietuviai mėgsta sakyti Vytauto dvasia, neišblėso per 120 metų 
vergavimo rusų carizmui. Tai patvirtina sukilėliai, dalyvau- 
dami visose „lenkmečiais“ vadinamosiose insurekcijose už ne- 
priklausomybę. Ne ką kita reiškia ir minėtoji ilga ir atkakli kova 
dėl apgynimo kiekvieno tautinio mažmožio, ne tiktai tradiciji- 
nės abėcėlės, t.y. nesidavimas, kad ir milžinai drįstų bent kiek 
susiaurinti jų laisvę. 

Ir vėl lietuvių krūtines sprogina nebeperveikiamas politikos 
laisvės pasiilgimas, kaip nesenai sprogino savosios literatūros 
laukimas. Vėl lietuviai savo ome nujėgia jų troškimus teisėtus 

esant, natūralius ir turinčius įvykti. Jei lietuviai nebeabejoja 
pasieksią Nepriklausomybės, tai ir pasieks; jei, išsirengę į poli- 
tikos žygį, aiškiai žino, kur link eiti ir kur nueiti, tai, nėra ko 
abejoti, nueis. 

Turint prieš akis aiškiai pasižymėtą regę, į kurią reikia šauti, 
netinka dairytis. Todėl visai netinka ir lietuvių siekimas Ne- 
priklausomybės kliudyti ir stabdyti visokiais įsikišimais iš ša- 
lies ir įtikinėjimais: 

— Vyrai, ne tuo keliu užėjote! Vyrai, patys vieni neišturėsite! 
Vyrai, geriau laiku dėkitės su manim, su juo, su kitais... 

Gal ir labai gudru yra laiku sumesti visi politikos ir ekono- 
mijos dėsniai ir tikrai pirkliška išmintimi pasirinkti gyvenimo 
kelias. Vis dėlto tegu sau lietuviai, kol turi karštų širdžių ir 
laisvės sugautų galvų, be jokių atodairų siekia savo Nepri- 
klausomybės, tegu padaro tą pirmiausį pasižymėtąjį žingsnį, 
kol žengs antrą į federacijas, konfederacijas, aljansus, šliejimus 
ir t. t. Jie turi tapti laisvi prieš ištiesiant ranką laisviems. 


Dabar, jei Tautos Valia, apsireikšdama mažai lauktinu įtem- 
pimu net priešingai sveikapročiavimo tiesoms ir esti šiokia ne 
tokia psichologinė problema, tai pamėginkime surasti vieną 
antrą jos dėsnį. Bene pamatysime, valdžios agento Slavinskio 
teisingai pasakyta: „Caro valdžia visa darė, ką tik begalėda- 
ma, kad tik atstumti nuo savęs svetimtaučius“. Taigi ir lietu- 
vius. Biurokratinis politiškai neišmintingas Rusų valdymas, 
režimas davė galingą impulsą tautoms, gavus geros progos, 
išsiblaškyti, ir tasai impulsas inercijos teise tebeveikia, net tam 
režimui kritus. 


RUSAI LENKAMS LIETUVOJE 
PATAIKAVO IR UŽTAI... LIETUVĄ DRASKĖ 


Carienės Katarinos II prijungimo, arba aneksijos, aktas kal- 
ba apie šiokį tokį Lietuvos savarankiškumą!. Bet tasai aktas 
taip ir paliko be veiksmo prasmės gulėti archyve, senų daiktų 

podėlyje. Plačios visuomenės žiniai jis tepaleista 1895 metais, 
švenčiant šimto metų sukaktį, kaip Lietuva tapo pridėta prie 
Rusijos. Rusų-lietuvių politikos ir administracijos santykius yra 
nustatę lenkai, o ne patys pavergėjai rusai. 

Prisiskyrusi didžiąją dalį Lenkų-Lietuvių Respublikos, Ru- 
sija gavo tiek daug europiškai išauklėto ir išmokyto lenkų gai- 
valo, tiek daug rimtos šviesuomenės ir diduomenės, jog patys 
carai pasidavė jų įtakai, o su carais ir jų rūmai, jų valdžios minis- 
terijos. „Maltos Kavalierius“ Povilas, „Palaimintasis“ Aleksand- 
ras I aiškiai sviro visų pirma į katalikų tikybą. Povilas dalyvavo 
katalikų pamaldose, skaitydamas Evangeliją, Aleksandras išpa- 
žinties ėjęs į Rygos dominikonus. Paskui jau visuose užimtojo 
krašto dalykuose beklausė vienų lenkų. Maža to, kad Varšuvos 
kunigaikštijai, dar prancūzų Napoleono sudarytai iš lenkų gu- 
bernijų ir vienos, Suvalkų, lietuvių gubernijos, davė labai plačią 
autonomiją su sava kariuomene, moneta ir t.t.; dar ir Lietuvoje 
įsteigė lenkams grynai lenkišką universitetą, leido susidaryti 
savotiškai lenkišką Edukacijinę Komisiją?, pastatyti savo po- 
liciją: asesorius, „kliučvaitus“ (vėliau pristavais, urėdnikais va- 
dinamus), savo patriotus skirti Lietuvos vyskupais ir t.t. 

Edukacijinė Komisija, pavesta Vilniaus universiteto žinybai, 
kaipo aukščiausiai Lietuvos švietimo įstaigai, sudarė vieną, 
lietuviams, gudams (belarusams) ir lenkams bendrą mokslo 
programą, išimtinai lenkišką, kaip parapijinėms liaudies mo- 
kykloms, taip ir vienuolynų gimnazijoms ir bajorų mokykloms. 
Ūmu laiku lenkai apipynė Lietuvą ir Gudiją ištisu tinklu neti- 
kusių mokyklų, netikusiais „direktoriais“ iš tų pat sodiečių, 
kuriems privalu buvo mokyti visus svetimtaučių berniukus 
(mergaičių tuomet nemokyta) lenkiškai kalbėti, lenkiškai pa- 
skaityti ir lenkiškų bažnytinių griesmių. Daugiau kaip ir nieko. 
Nebent direktorius buvo mokytesnis ir nuo savęs pridėdavo 
dar skaitliavimo, ypač gi Lenkų istorijos. 

Lenkai, nustoję valstybinių teisių, mielu noru griebėsi sutei- 
kiamų jiems šviesuomenės prerogatyvų, pirmenybių, ir visas 
savo pajėgas įtempė bent kalba kuo tvirčiausiai pririšti lietuvius 
ir gudus prie Lenkijos ir jos tradicijų. Jie nebuvo nustoję vilties 

ne šiandieną, tai rytoj atstatysią savo Respubliką pirmykščiose 
sienose „nuo jūros iki jūros“, kaip mėgo ir tebemėgsta formu- 
luoti savo politikos idealą. Lenkų kalbos, kalbos ir kalbos, jokių 
reformų, pagerinimų, kultūravimo žemės ir gyvenimo būdo. 
Vyriausis lenkų veikėjas buvo katalikų Bažnyčia, lygiai ir xe- 
formatų. 

Ir ėmė bažnyčiose lenkiškai giedoti, lenkiškai poteriauti, 
visas pridedamąsias prie lotynų liturgijos pamaldas atlikinėti, 
rožančius, valandas, procesijas, suplikacijas giedoti, dažnoje 
vietoje net ir pamokslus lenkiškai arba bjauriai pusiau lietu- 
viškai sakyti, ojau visur vaikus išimtinai lenkiškai katekizuoti. 
Išimties nebuvo nei gryniausiai Žemaičių vyskupijai, kame tik 
buvo didesnių miestų su jų vienuolynų aukštesnėmis mokyk- 
lomis. Išimtį tedarė tie tamsūs užkampiai, kame nebuvo griežtai 
nei keleto lenkiškai pakalbančių žmonių. 

Trys dešimtys metų tokio įtemptino Lietuvos ir Gudijos 
lenkinimo, kaip ir patriotizmo kėlimo autonominėje Lenkijoje, 
davė lenkams gana skonies pasikliauti savo pajėgomis, savo 
bajorija, savo kariuomene ir talkoje su Lietuva nusikratyti tų 
likučių, rišančių Lenkiją ir Lietuvą prie Rusijos valstijos, atseit 
atgriebti pilną politikos nepriklausomybę. 

1831 metų sukilimo tačiau būta per ankstyvo. Lenkai ir lie- 
tuviai pralaimėjo karą, o lenkai drauge pralaimėjo ir savo auto- 
nomiją namie ir šviesuomenės pirmenybes Lietuvoje. Lenkų 
universitetas Vilniuje su jo Edukacijine Komisija buvo pakeista 
rusų mokslo apskričiu, lenkų policija, mokyklos imta sparčiai 
maišyti rusais tarnautojais ir mokytojais nors dar ne visos teisės 
iš Lietuvos lenkų buvo atimtos: jas pabaigė lenkai pralaimėti 
po antrojo sukilimo 1863 m. 

Pralaimėję teisių viešajame gyvenime, dabar lenkai begy- 
veno svajonių srityje apie buvusių ir būsimuosius savo tautos 
ir tėvynės dalykus. Liko jiems politikos pasišventėlių skaistus 
vainikas, aureola, kurią daugingi, nepaprastai gabūs ir kiltos 
dvasios dainiai romantikai iškėlė iki šventybės ir tiesiog sufa- 
natizavo tikrąją savo tautą ir gerokai aplenkintus savo sėbrus 
lietuvius ir gudus. 

Vėl praėjo trys dešimtys metų giliai fanatiško susibaudimo 
darbo, dabar varomo kuone išimtinai Bažnyčios, vyskupų ir 
kunigų, ir vėl pasivaidino laikas atsiskirti nuo Rusijos. Bet ir 
šio 1863 metų sukilimo būta neapskaitliuoto ištesėjimo, vėl 
lenkai su lietuviais pralaimėjo. Rusų gi valdžiai taip įgriso šitas 
nuolatinis lenkų rūgimas ir draskymasis, taip ją įbailino, jog ji 
griežtai nutarė vieną kartą pribaigti Lenkiją, užtroškinus visų 
pirma jos talkininkę Lietuvą, be kurios pati Lenkija bus beviekė 
ir nebepavojinga. 

Išskrosti Lietuvą - „rasplastat Litvu“ obalsis, paleistas bai- 
siojo Lietuvos malšintojo Muravjovo-Koriko, paliko žinomas 
vedamasis obalsis Vakarų valdžiai visam laikui iki pat pir- 
majai, dabar jau visuotinajai Rusijos revoliucijai. Lietuvos ir 
Gudijos katalikai teisiškai tapo priskirti prie lenkų kilties — 
„lic polskago proischoždenija“, iš jų atimta ne tik pirmenybės 
teisės savame krašte, kaipo čia gimusių, čia augusių šeimi- 
ninkų, bet griežtai visos teisės dalyvauti nors žemiausiuose 
laipsniuose Lietuvos krašto administravime, švietime, teisme, 
net ūkininkavime. Iš Lietuvos bajorų atimta didieji dvarai ir 
atiduota rusams generolams. Visa svietiškoji Lietuvos inteli- 
gentija ir pusė dvasiškosios amžinai palaidota tolimiausiuose 
Sibirijos kraštuose; likusiems užginta prisipirkti žemės, įvesta 
valstybinis valstiečių bankas žemėms iš bajorų pirkti (vals- 
tiečiai, ir taip per maža turėdami, jos neparduodavo) ir jas 
rusais kolonizuoti (apie tai plačiau bus pabaigoje parašyta); į 
Rusiją išvaryta ir kuone visi turtingieji valstiečiai, ar jie buvo 
prisidėję prie maišto, ar ne, o jų puikūs vienasėdžiai atiduota 
iš Rusijos atsiųstiems kriminalistams - „poselencams“ rusams, 
mažiausios dorybės, kurie tas žemes tuojau sunaikino. Tapo 
uždraustas bet koks susidėtinis darbas draugijomis, mokslo, 
švietimosi, kultūros, tyrinėjimų, net labdarybės, pirklybos ir 
banko. Pabaigtinai užsmaugta mažiausis apsireiškimas visuo- 
meninio, draugijinio gyvenimo, bet kokia iniciatyva, atskirta 
žmogus nuo žmogaus. Taip sustabdytas, viename laipsnyje 
užšaldytas buvo visas lietuvių gyvenimas ištisoms keturioms 
dešimtims metų. 

Maža to, griebtasi visų galimų priemonių katalikybei ir lie- 
tuvybei panaikinti. Apie tuodu dalyku yra tokia turtinga lite- 
ratūra bent keliose kalbose, tiek daug dokumentų, kad reiktų 
jiem dviem po atskirą didžiulę knygą paskirti. Mes juodu čia 
sekančiuose perskyrimuose tiek tepaliesime, kiek jie, sudary- 
dami tvarkų susibaudimą, organizuotą konspiraciją, neper- 
galimai pastūmė lietuvius siekti nepriklausomybės, idant pa- 
našios sauvalingos barbarybės nėkados nebepasikartotų. 

Lietuvių kalba, pirmiau neva savaime pasitraukusi iš viešojo 
gyvenimo prieš lenkiškąją kalbą, dabar jau per prievartą, tam 
tikrais administracijos aktais pašalinta iš valdininkų raštinių, 
teismo kamerų ir mokyklų sienų. Mokyklos rusifikuota griež- 
tai, be atodairos į visišką vaikų nemokėjimą rusiškai, tad kamuo- 
ta jie be jokių gerų pasekmių. Vaikų mokymą namie, nuo amžių 
praktikuojamą katalikų, kad bent maldaknygę paskaitytų, per- 
sekiojo lygiai su didžiausiais politikos nusidėjimais: administra- 
tyviškai baudė pinigais iki 300-500 r., kalėjimu iki metų ar ištrė- 
mimu į Rusiją iki 5 metų ir atėmimu dar kai kurių pilietiškųjų 
teisių, nors jų ir be to lietuviams beveik nieko nebebuvo belikę. 

Slaptas mokymas, uždraustu šriftu spausdintų knygų ga- 
benimas iš užsienių, visoki pavidalai drauge veikimo, žinoma, 
taip pat slapto, nes viešai nebuvo leidžiama, - visa tai lygiai su 
revoliucijiniais ketinimais nebuvo teismu teisiama tik nuosaviu 
vieno generalgubernatoriaus nusprendimu, kuriam tik vykini- 
mo sankciją duodavo vidaus dalykų ministeris. 

Taip liūdnai pasibaigė lietuviams lenkų viršininkavimas, 
nevykęs, nebrendęs, politiškai neišmintingas bandymas vado- 
vauti Lietuvai, težiūrint vienos savo naudos ir nė kiek neatsi- 
žvelgiant į vadovaujamųjų naudą. Pasibaigė ir lenkams jų di- 
duomenės, aristokratijos gautos pirmenybės, prerogatyvos, 
įžluginusios lietuvius į sustojusio gyvenimo pelkyną, kuriame 
jie ir tūnojo per visą šimtą metų, nežinia, kieno daugiau ver- 
gijoje, lenkų ar rusų, nežinodami, katrų daugiau neapkęsti, 
katriem labiau keršyti, bent nuo katrų toliau trauktis. Atsitrau- 
kė nuo abiejų ir beprisiartins prie vienų ar antrų, tik giliai patyrę 
jų atsimainymą iš pat šaknių. 

Lenkai ginasi niekados lietuvių tyčiomis neskaudę, nėkados 
jų teisių nevaržę, nebandę priverstinai nutautinti, - tai savaime 
dariusi stipra jų kultūra. Noromis ar nenoromis vis dėlto lenkai 
buvo savimyliai, nematę liaudies, lietuvių, nepagerbę jų kalbos 
ir visus jų reikalus pamiršę dėl savųjų. Taip jie tapo lyg lietuvių 
atidavėjai į rusų sauvalę, į beširdės ir besmagenės rusų biuro- 
kratijos maišą, nieko sau nepelnydami. Šituo žvilgsniu jie neiš- 
vengs atsakomybės istorijai, ypač kad net po tokių pamokų 
Lietuvos lenkai nieko neužmiršo ir nieko nepramoko, jei Vil- 
niaus gubernijos lietuvius ir toliau polonizuoja per katalikų 
Bažnyčią ir savo „paneles“ vėl ne savo, tik gudų naudai. Len- 
kiškai tik lietuviai atšaldomi savo kalbos meilėje ir priartinami 
prie svetimosios kalbos, gudiškos, nes lenkiškosios čia nėra. 

Mūsų „lenkams“, t.y. sulenkėjusiajai bajorijai, bėra vienas 
kelias - sugrįžti prie savo tautos, padėti jai pakilti. Nepriklauso- 
mybė gauti ir tokiuo būdu atpirkti savo istorijos nuodėmes. 

Beliko lietuviams vienat vienas visuomeninio gyvenimo 
reiškinys - katalikų tikėjimas, kuriam laisvę ir lygybę su kitais 
tikėjimais laiduojo, garantavo pamatiniai Rusijos įstatymai. Jo 
sritis lyg ir nepasiekiama profanų nagais. Tačiau Rusijos valdžia 
nesiskaitė su pamatiniais įstatymais, užversdama juos krūvo- 
mis savųjų administratyvųjų paliepimų. Aukštiesiems Rusijos 
vadams Petrapilyje įstatymų nebuvo: jie patys davinėjo įstaty- 
mus žemėlesniems, tolimų jų šalių valdininkams, kuriais jie... 
galėjo taip pat nedaug tesivaržyti, teatmindami vyriausiįjį jų 
uždavinį - su šaknimis išrauti iš lietuvių galvų ir širdžių kata- 
likų tikėjimą ir tautybę. Skaudžiausias žymes rusų valdžia pa- 
liko kaip tik tikėjime; per ilgus metus jai pavyko panaikinti — 
bet koks tikėjimas. Tai vos dabar bepradeda mums atsirūgti. 


VIEŠPATAUJANTI RUSŲ PRAVOSLAVIJA 
GULO ANT LIETUVIŲ 


Prasidėjo nuo graikų katalikų, unitais vadinamų, tikybos 
panaikinimo Lietuvos Guduose (Belarusijoje) ir Ukrainoje. 

1839 metais nebe unitų metropolitas Semaška formulavo Uniją, 
kaipo savitą tikybą, prasmės neturint; ji teesanti pereiginė, 
laikina, tyčia sumanyta gudams pravoslavams į Rymo kata- 
likybę pertraukti. Kam gi į katalikus, kad galima į pravosla- 
vus? Lietuvos vyriausybės administracija paklausė ir vienu 
rėžtu visoje Rusijoje atėmė iš unitų pilietybės teises ir liepė 
prisiglausti prie pravoslavijos. Oficialiai buvo sakoma: „mirno 
prisojedinenny“ — ramiai priskirti tapo. Sakinys būtų teteisin- 
gas, jei reikštų: nepaklausus pačių unitų, ar nori; nežinodami, 
ką valdžia už jų nugarų ant poperio daro, unitai negi galėjo 
prieštarauti. Visai kas kita ėmė darytis, kada valdžia ėmė 
versti „ramiai prijungtuosius“, kad jie pildytų pravoslaviją. 
Unitai nenorėjo, valdžia juos kankino, jų kraują tekino. Sugrįžo 
kuone pirmųjų krikščionybės amžių nuožmumas. Apie tai yra 
apsti literatūra. Kas nežino populiaraus Marcinkevičiaus? gu- 
diškų eilių „Chrestbiny Maciuk4“, šiurpulingo pasakojimo 
lenkiškai ir lietuviškai apie „Makriną Mečislauskaitę“ ir dau- 
gelio kitų tokių. 

Unitų kankinimai ir persekiojimai, dar kartą valdžios pa- 
tvirtinti 1854 m. tęsėsi iki pat 1905 m. Trumpam laikui paskel- 
bus tikrą tikėjimų laisvę, kuone tą pačią dieną 150 000 tariamųjų 
pravoslavų, tikrai gi unitais atkakliai tebesančių, „uporstvujuš- 
čich““, patapo katalikais. Netikėdami patverančia laisve, jie bi- 
jojo, unitais likdami, vėl susilaukti prispaudimų, neleidimo nei 
krikštytis, nei tuoktis. 

Rymo katalikų Bažnyčia buvo galingesnė, turėjo daug mili- 
jonų išpažintojų. Tai su ja sunkiau buvo verstis, ypač negalima 
buvo jos ūmai panaikinti. Tad rusų valdžia griebėsi gudresnių 
priemonių - palengvo ją suardyti. Visų pirma panaikino Mins- 
ko ir Rygos vyskupijas, pridėdama jas prie Mogiliavo, arba 
Petrapilio vyskupijos. Vyskupijų sufraganijas taip pat. 

Į vyskupijas visai nebeleidė tikrųjų vyskupų, kurie kanonų 
teisėmis nebėra nuo savo sostų nukeliami; Apaštališkojo gi 
sosto spiriama, vyskupų patvirtinimą, į ką sulig kanonų kaipo 
svietiškė visai neturėjo teisės kištis, vilkino ištisais metais. Net 
noromis ne noromis įleisdama vyskupus į sostą, tik tykojo, ko 

čia nusitvėrus ir išvežinus juos į gilumą Rusijos. Nelaimingiau- 
sia šiuo žvilgsniu buvo Vilniaus vyskupija, globojanti daugiau- 
sia gudus katalikus Vilniaus ir Gardino gubernijose. Rusams 
kažin kodėl rodės rusų tautoms nepriderą, „nesvoistvenno“, 
būti katalikais; jie, kad ir nebeatmenamais amžiais sukatalikėję, 
turį kuo veikiausiai atvirsti pravoslavais. Vilniaus vyskupijoje 
tai juoba keista, kad jos „gudai“ tiek tėra rusai, kiek kalba jiems 
gimine kalba; šiaip jau jie yra buvę lietuviai stabameldžiai, 
katalikybę, ne pravoslaviją, priėmę. Kas gudų yra jau buvęs 
pravoslavas, tas taip ir paliko. Vienoje Vilniaus vyskupijoje 
pertraukė vyskupavimą šešiems vyskupams: Felinskiui, Kra- 
sinskiui, Žylinskiui, Gryneveckiui, Zvieravičiui ir Roppuž". Vi- 
sus juos išgabeno iš Vilniaus. 

Tuščias vyskupijas valdyti rusų valdžia pavesdavo prela- 
tams, silpnavaliams ir nekokios gudrybės. Apkabinėdavo juos 
nesuskaitoma daugybe beprasmių, nieko nesveriančių kryže- 
lių ir medalių ir ne tiek apipildavo juos auksu iš valdžios iždo, 
kiek įmasindavo be apyskaitų naudotis savo krašto turtais ir 
ypatingais suėmimais. Žilinskis (ne anasai vyskupas), Tupalskis, 
Nemekša, Makarevičius, Sienczykowskis* ir kiti tokie mėgino 
lenkiškumus Bažnyčios kalboje ir knygose pakeisti rusiškumais. 
Kas priešinosi, buvo smarkiai persekiojamas ir baudžiamas. 
Kun. Petravičius, Vilniuje viešai sakykloje sudeginęs Žilinskio 
patiektąjį Ritualą - „Trebniką“, buvo net mirčia pabaustas“?. 
(Paskui tai buvo jam pakeista amžinu ištrėmimu į šiaurės Kolo 
miestą, kur baltosios meškos begyvena.) Darydami visa, ko tik 
pravoslavoji vyriausybė reikalavo, šitie prelatai valdytojai taip 
sudarkė Vilniaus vyskupiją, jog ir šiandien, valdant prelatui 
Michalkevičiuiš, tebėra nesusitvarkiusi ši Lietuvos „Makedo- 
nija“?, kur ne tik dėl tikybos, bet ir dėl tautybės tamposi stum- 
dosi lietuviai, lenkai, gudai ir rusai. Ten nuolat susidrumstęs 
vanduo, kur lenkai, senai savo kalbos varžas užtiesę, daugiau- 
sia pagauna žuvelių - lietuvių ir gudų. 

Žemaičių vyskupija, laimingai turėjusi vyskupus ir valdyto- 
jus tikrus lietuvius kunigaikščius Giedraičius, ar iš tikrų lietuvių 
liaudies kilusius Valančių, Paliulionį, Cirtautą, ar iš smulkiųjų 

jos bajorų - Beresnevičių, Karevičių'?, tuo žvilgsniu beveik 
nieko nenukentėjo. Berods vieną laiką turėjo vilniškių prelatų 
eilės valdytoją Gintilą", bet ir tas, laiku užbėgtas, daug bloga 
nepadarė. Išvežtas tebuvo vienas vyskupas Beresnevičius, kiti 
gi atsiteisdavo pinigų bausmėmis. Paliulionis, sakysime, per 
12 metų yra sumokėjęs Rusijos valdžiai 50 000 rub.; kasmet iš 
jo algos išskaitydavo bausmėms apie 4000 r. Šiaip iš Žemaičių 
vyskupų, kaip ir iš kitų katalikų dvasiškių, buvo atimtos ne tik 
kunigiškos, bet ir grynai pilietiškosios teisės. 

Įkyriausi buvo ypatinga Lietuvos kunigams taikinama pa- 
sportų tvarka. Lietuvos parapijų kunigai buvo netekę valios 
nei žingsnio peržengti gretimosios parapijos sieną, kad ji tebū- 
tų, tai neretai atsitinka, čia pat, šalia sodybos ar vos tik už 3—4 
kilometrų. Ligonių mirštančių, kuriems patogiau prisišaukti 
artimasis dvasiškis, reikalavimai nepateisindavo kunigo: jis vis 
tiek skaitėsi važiavęs kai ko šiundytų, už kai ką paslapčiomis 
agituotų, o ne tiesioginių savo pareigų pildytų. 

Atlaidų dienomis, daugiau žmonelių prisirenkant į bažny- 
čią, reikėjo talkininkų išpažinties klausyti. Nuo žilosios senovės 
kaimynai kunigai padėdavo kits kitam. Bet Rusijai patekus, 
nebe taip lengva buvo pasidarę talka sutelkti. Telkėjas kuone 
už mėnesio turėjo sutaisyti talkininkų sąrašą ir jį raportuoti 
apskrities viršininkui, o kopiją nusiųsti visiems kviečiamie- 
siems; kviečiamieji turėjo raportuoti savo ir kviečiančiojo ap- 
skrities viršininkam, jei ne to paties buvo, katras parapijos 
kunigas sutinka į talką važiuoti ir važiuos. Apskrities viršinin- 
kai duodavo atsaką kviečiančiam, kam leista atvažiuoti ir nuo- 
vados antstoliui, kad pridabotų teisėtumo. 

Šitokią ilgą, sunkią ir pažeminančią procedūrą dažnai reik- 
davo atlikti ne su apskrities, bet su pačiu gubernijos viršininku 
ar net visos Lietuvos generalgubernatorium. 

Pirmas į „atlaidus“, laiku iš vakaro į kleboniją atvažiuoda- 
vo antstolis, dar kokį gentį ar draugą įsimetęs. Šitie nekvies- 
tieji svečiai tai buvo klebonijų ekzekucninkai, jie čia jautės ir 
laikės liuosiau nei namie. Sėdo stalan ir tiek „uživojo“, ypač 
skysčių, kiek tepadaro tikras rusas valdininkas, dykai gau- 

damas. Nešaukiamas lindo į bet kurį klebono kambarį, kur tik 
pajuto bent tris kunigus suėjus, kišos į jų kalbą, rūpinosi visiems 
primesti savąją, neįdomią, policėjišką. Bet tik kliudyti. Ir kle- 
bonas turėjo gražia mina sutikti šiuos „svečius“, juos mylėti, 
visa ką geru palaikyti, ko tik nepridarytų pasigėręs ruskis. Su- 
sirauksi - tapsi „neblagonadiožnyj“, neištikimas ir tada ten- 
kinkis, jei tik pinigais atsikratysi. 

Policijos atstovas per kiekvieną kunigų susirinkimą buvo 
tikra klebonijų Aigypto rykštė. Juo atsikratyti tebuvo du būdu: 
arba nuolat girdyti - tam tikslui buvo pristatomas vienas ku- 
nigų, daugiausia pageriąs, arba įtraukti į pulką - tam tikslui 
reikėjo net trijų kortininkų, kurie apsiimtų ne tik kortoti, bet 
bent kiek ir prakortoti. Atskyrus šiuos „kontrpolicistus“, nebe 
kiek beliko svečių laisvai, ne oficiale kalba pasitarti apie savo 
bažnytinius ir tautinius dalykus. 

Ir lova policistui turėjo būti ne atskirame kambaryje; tai, 
girdi, nuobodu, „skučno“, bet bendrame dormitoriuje. Scena. 
Naktis, jau gerai po dvylikei. Visi miega. Dideliame kambaryje 
aštuonios lovos. 

- Ksiondz! Ksiondz! - girdisi antstolio balsas. 

- Ko tamstai? - kažin kas atsiliepia. 

— Ne to! Ano iš kairės! 

- Ko tamstai? 

- O leidimą ar turi? Apskrities viršininko sąraše tokio nėr. 
Aš tamstos nepažįstu. 

— Nejaugi keltis leidimo ieškotų? 

— Nei nereikia. Bet tik būtų. 

- O jei nebūtų, nejaugi eitumei žandaro atsikviestų, kad 
mane naktį iš lovos išmestų? Prašvis diena, aš nepabėgsiu. 

— Nu, miegok, miegok... 

Tyla per pusvalandį. 

— Ksiondz! A ksiondz! 

— Da ko tamstai? - atsiliepia piktas mieguistas balsas. 

- O tamsta jau kunigas ar dar klierikas? Kodėl aš tamstos 
nepažįstu? 

— Dar klierikas. 

- Tai tavo atostogų biliote turi būti gubernatoriaus pami- 
nėta, kad gali į šią kleboniją užvažiuoti. 

- Klausyk tamsta: juk visus savo svečius, kas jie, iš kur jie ir 
kokiomis teisėmis, sudiktuos tamstai patsai šeimininkas. O 
dabar miegokime, - įsikiša antrą kartą pažadintieji iš miego, 
jau nebekantraudami. 

Ir išvažiuodavo policistas tik antrą vakarą, jau visus išleidęs, 
kartais čia pat ir raportą į savo viršininką surašęs, idant kle- 
bonas savo akim pamatytų, jog jis neįkišo liežuvio, nieko ne- 
įdavė, už tai kad įkrautų geram „tvarkos dabotojui“ į kišenę ar 
į vežimėlį. Nereikėjo, gink Dieve, pamiršti, kad ir dvejetas 
arklių - policisto ir vežėjas - policisto: nebūtų gerai šeimininkui, 
jei ir tie paliktų tinkamai nenulenkti. 

Per visą žmonių buvimą miestelyje vietinė policija - žan- 
daras, urėdninkas, šimtininkai, dešimtininkai, turėjo brukinėtis 
po rinką, po šventorių, pašventoriais, po užeigas ir smukles, 
klausyti apie Ką du trys susitikę šneka ir skirstyti juos —- „ne 
tolpites“'2. Jie turėjo žinoti, ką žydpalaikis, pliauske į stogą 
tvodamas ir „Vyrai, kuopon!“ šaukdamas, skelbia, ir ką kunigas 
bažnyčioje iš sakyklos pasakė, ar ko neprasitarė ne tik prieš 
Rusijos valstiją ir jos esamąją tvarką, bet ir apie Lietuvos pa- 
dėjimą: jos teisių varžymą, bendruosius visuomenės reikalus — 
švietimąsi, kooperaciją ir t.t.; ypač gi, ar meldėsi už carą ir visą 
jo giminę; neduok Dieve, būtų pamiršęs po mišių paskaityti 
nekatalikų ritualo primestos maldelės: visam amžiui susiteptų 
formuliarą kaipo politikos demonstrantas! 

Klebonija buvo smarkiausioje nuolatinėje slaptoje priežiū- 
roje. Policija turėjo žinoti ir aukščiau pranešti, kur ir kurią 
valandą kunigas buvo išėjęs ar išvažiavęs, kurią dieną ir valan- 
dą sugrįžo, ar lygiai tiek išbuvo ne namie, kiekai dienų buvo 
gavęs leidimą; jei daugiau prabuvo, tai kodėl ir kur būdamas. 
Apie tai iš visų vietų, kur bus kunigas pravažiavęs, ėjo ypatingi 
pranešimų lapeliai, iš kurių susidarydavo storokas sąsiuvinys, 
„Aelo“ apie kiekvieną kunigo kelionę į gimines ar kitais reika- 
lais. Reikėjo žinoti, net ką kunigai laisvu laiku veikia, ką skaito, 
su kuo susirašinėja, iš kur gauna korespondenciją, ar skaito 

bent vieną rusų laikraštį ir kurio krypsnio; su kuo draugaujas, 
ar susideda su rusais valdininkais, ar jų šalinasi, koks jų būdas 
ir t.t., ir t.t. 

Visoms toms kuo smulkiausioms žinioms buvo vedamos 
nuovadų „Juodosios knygos“, iš kurių ištraukas turėjo apskri- 
čių ir gubernijų viršininkai tam tikroje kiekvienam dvasiškiui 
sudaromoje „delo“. Nueisi kokiuo reikalu, tai su tavimi virši- 
ninkas nei kalbos nepradės, nepervertęs visos tavo „delo“ ir 
nepaskaitęs ypatingųjų jos dalių. Tad vienur, žemiau, ką pralai- 
mėjęs kunigas, aukščiau nei nemėgink pasitaisyti. Kokių smulk- 
menų buvo surašoma į tas knygas, reiškia, pavyzdžiui, Plungės 
nuovados knyga, kur užrašyta be kita ko: klebonas nepatinkąs, 
kad turįs nosį kaip paukščio snapą... 

Juo mažesnės vertybės buvo kunigai, juo didesni kortinin- 
kai, šnapšininkai, namie skandalistai, santykiuose su moterimis 
neskaistūs, juo negailestingi gobšiai, - juo aukščiau jie stovėjo 
rusų vyriausybės sumetime, kad neužsiima politika, „nepoliti- 
kanstvujuščij“, kad nesikiša į valstiečių valdymosi dalykus, „v 
dela krestjanskago samoupravlenija“; atseit kad neturi ir nesi- 
rūpina turėti įtakos į savo žmones. Šitokie kunigai buvo pirmieji 
kandidatai į aukštesnes vietas, į daugingesniąsias, tad ir pel- 
ningesniąsias parapijas. Vyskupai gynės jų kiek ištesėdami. 
Ypač gynė nuo tokių savo kapitulų prelatūras, po dešimtį metų 
laikydami jas nekomplektuotas , užtat neužkrėstas. 

Ant dvasiškai ir ypač visuomeniškai veiklesniųjų kunigų 
krito bausmės tankios ir gausios. Nei gudriausis kunigas - lapė, 
nei pikčiausis kunigas - bailys ir žemiausis policijos pataikūnas 
netesėjo išsisukti, jei buvo kažin kur nuspręsta jis prispausti 
„prižat“. Nutarę, jog kunigai, kad ir labiau pasiturį už kitus 
žmones, skaudžiausia pasiekiami per kišenę, vyriausiu krašto 
raminimo būdu skaitė kunigus „bit po karmanu“ už kiekvieną 
neišpildytą ar pražiopsotą policijos reikalavimo mažmožį. Tik- 
riau, iš kunigo buvo lupama pinigų neva pabaudomis, kad 
buvo sudarytas ypatingas fondas, kurio paskyrimo nei vienas 
Rusijos pilietis iki šiai dienai nežino. Gerai, jei tai buvo „nagrad- 
nyje“" kuriems aukštesniems valdininkams, būdas padidinti 

jiems algas už ypatingą atsidėjimą „zapadninkauti“, t.y. „ras- 
plastat Litvu“. O jei už tuos pinigus buvo patiekiama pabūklų 
tiems patiems baudžiamiesiems ir jų kraštui spausti? Į vadi- 
namąjį „štrafnoi kapital“ tie pinigai neįplaukdavo. 

Mažiausia bausmė buvo 25-50 rub. Tai už neraportavimą 
svečių, už peržengimą parapijos ribų į svetimos parapijos li- 
gonį ar kaimyną per vardines pakortoti ir pagerti. Toliau sekė 
100 ir 200 r. už nuvažiavimą ten, kur žmonių minia susirenka, 
už pašventimą kryžiaus iš nedegamosios medžiagos ir pasta- 
tyto viešoje, regiamoje vietoje, už dalyvavimą jauno kunigo 
primicijų iškilmėse, už bet kokį dalinį bažnyčios ar klebonijos 
trobesių pataisymą: stogo apklojimą, naujų durų įstatymą, pa- 
maliavojimą, naujo paveikslo ar varpo pakabinimą ir t.t., ir t.t. 
Dar toliau - 250-300 r. už mokymą lietuviškai, už „slaptosios 
mokyklos“ pas kokią davatką laikymą vaikams poterių išmo- 
kyti, už draudimą neiti į pravoslavų cerkves, už užmiršimą 
pasimelsti už carą ir visą jo giminę. 

Aukščiausi bausmė buvo civilinis kunigo palaidojimas, atė- 
mimas iš jo visų pilietiškųjų teisių amžiniems laikams, kurie 
sekė paskui baniciją, ištrėmimą iš Lietuvos į ne taip tolimąsias 
Rusijos šalis, „v ne stol otdalennyja guberniji“, visados penke- 
riems metams. Už ką ypatingai buvo tokiuo būdu baudžiama 
sunku pasakyti, buvo taip baudžiama už didesnius ir mažė- 
lesnius „nusidėjimus“ Lietuvos ar imperijos valdžiai; atseit 
koks buvo ūpas generalgubernatoriaus, kada jis galvojo, kokią 
bausmę pritaikinti. Ir tų trėmimų buvo taip daug, kad prisiėjo 
sudaryti slapta bendrovė apsisaugoti nuo bado svetimame kraš- 
te. Iš to fondo kiekvienas kunigas tremtinys gaudavo metams 
po 400 rub. ir galėdavo, nors menkai, maitintis ir dengtis. 

Vyskupai, vyskupijų valdytojai iš tiesų neturėjo galybės val- 
dyti. Jie tetiekė projektus, sumanymus, o vykino juos arba nevy- 
kino gubernatoriai ir ministeriai. Jie kilojo kunigus, juos draudė, 
baudė ar gyrė, jie liepė šventes švęsti, kolektas daryti ir t.t. 
Gubernatorių raštinių vedėjai turėjo iš to antrą ir trečią algą. 
Klebonas, kuriam nebederėjo bebūti senojoje vietoje, gaudavo 
į naują vietą įsipirkti 50 rub., o jei buvo įdėmėtas, „mečennyj“, 

tai 100, 200 ir 300 rub., sulig savo nuodėmingumo ir gauna- 
mosios parapijos turtingumo. 

Bažnyčios be nuolatinio kunigo arba kame jų buvo daugiau 
neg viena, buvo atimtinos pravoslavijai ar visai panaikintinos. 
Cerkvėmis paverstų bažnyčių pilni Lietuvos miestai, uždary- 
tųjų ir sugriuvusiųjų — pilni sodžiai. Dramos Kražių ir Kens- 
taičių bažnyčių griovimo pačių gubernatorių rankomis pagar- 
sėjo visame pasaulyje'*. Kai kur Gudijoje buvo jos dinamitu 
išsproginamos. Buvo sudaryta sąmata ir Kražių bažnyčiai nu- 
versti: pareikalauta 30 000 rub. Bet nesuskubta, žmonėms aržiai 
ginantis. Artimiesiems kunigams retkarčiais ar pakarčiui laikyti 
pamaldas tokiose bažnyčiose buvo užginta, taisyti jos nelei- 
džiama. Tai ir sugriuvo bepūdamos. Štai kodėl Rusijos Lietu- 
voje reta, daug rečiau bažnyčių neg Prūsų Lietuvoje, kuo teisin- 
gai piktinasi „Dabartis“? 

Parapijinės ir filijinės bažnyčios taisyti ar iš naujo atstatyti 
buvo galima tepavelijus svetimųjų tikėjimų departamentui. O 
jis tepavelydavo tai, surinkęs žinių, neprieštaraujančių statymui 
ar taisymui, iš generalgubernatoriaus, šisai iš gubernatoriaus, 
šisai vėl iš savo policijos sprauniko, žandarų žinybos, pra- 
voslavų konsistorijos ir karo žinybos, sprauninkas iš antstolio, 
antstolis iš urėdninko ir ruso mokytojo. Visas tas pasakos ropės 
rovimas išrovimu pasibaigdavo tik tada, kada visi ik vienam 
atsakydavo: toj vietoje katalikų bažnytėlės statymas ar taisymas 
neprieštaraująs nei krašto ruskinimui, nei jo pravoslavinimui, 
nei pagaliau strategijai. Praktikoje tai reiškė: visi, pradedant 
nuo urėdninko, mokytojo, artimojo popo, žandaro ir baigiant 
departamento stalo viršininku, jei ne pačiu direktoriumi, reikia 
nulenkti: „nado (ž)dat, po tom doložit, vsech ubedit“'*. 

Be to, reikėjo parodyti, kad visa reikiamoji fabrikui suma iš 
dangaus iškrito. Pasidarydavo circulus vitiosus", lydys lydį ry- 
ja: kad galėtumei gauti leidimą, reikėjo jau turėti pinigų; kad 
galėtumei surinkti pinigų, reikėjo turėti leidimas: 1) darbą pra- 
dėti, 2) pinigus rinkti. Prisieidavo daryti fikciniai dokumentai, 
būk toks ir toks darąs legaciją statomai bažnyčiai; žinoma, tas, 
kas banke turi padėjęs. 

Mažąją dalį išlaidžių valstiečiai galėjo apsiimti atlyginsią 
darbu, važma ir kasmetiniais apsikrovimais. Bet kad tokį nu- 
sprendimą galėtų valsčiaus seimas padaryti, pirma tas valsčius 
turėjo sumokėti valstybei visą dar likusį nesumokėtą uždą, 
„hedoimki“'š. Ir sumokėdavo. Jų ir be to Lietuvoje nedaug 
tebūdavo, nelyginti su Rusijos gubernijomis, nes čia ūkininkai 
turtingesni ir iš jų renkama būdavo be jokių atodairų. 

Tradicinis katalikų lankymas šventųjų vietų miniomis, su 
draugijų, žinoma, bažnytinių (kitokių nebuvo leidžiama) ženk- 
lais ir su giesmėmis, toks pat sutikimas vizituojančio vyskupo, 
ypač dalyvaujant raitiems tvarkdariams vaikinams, plevėsuo- 
jant papos ar tautos vėliavėlėms, - buvo skaitomas tuo pat, kuo 
ir ėjimas „do lasu“ per paskutinę insurekciją!?. Taip pat daryti 
Dievo Kūno procesijas po miestelį ir apylinkę. Sodžiuose pro- 
cesijos tegalima buvo daryti šventoriuje, o miestuose ir kame 
buvo pravoslavų cerkvė, tik viduje bažnyčios aplink filiarus. 
Viešosios iškilmybės buvo pravoslavijos monopolizuojamos, 
jos vienos privilegija. Jos iškilmėms paaukštinti ir katalikų 
bažnyčios gaudavo savo varpais paskambinti: per jų švenčių 
procesijas, jiems savo archijerejus sutinkant ir k. 

Ir t.t., ir tt., ir t.t. Aš netesiu visa ko atmintinai suskaity- 
ti. Tikėjimo persekiojimo būdų buvo tiesiog be galo; daug, 
legalizuotų tam tikrais Lietuvos administracijos aktais ir ap- 
linkraščiais, dar daugiau sauvalingų policijos tarnų nuo savęs 
praktikuojamų, pagiriant gubernatoriams už jų „darbštumą, 
sumaningumą ir iniciatyvą“. Valdininkai su ypatinga „zapad- 
nikų“ iniciatyva aukštai lipė karjeros laipsniais. 

Kiek tai prierzino ramius ir apie jokius separatizmus, at- 
siskyrimus nuo Rusijos, tuomet nei nesvajojusius lietuvius 
kunigus ir tikinčiuosius katalikus! Kiek tai prikankino ir tur- 
to išplėšė, su tuo tegalėtų susilyginti tik Kinų mandarinų? 
administravimas. Panašiai ir kitose valdymo srityse apsiei- 
dami su Lietuva, rusų valdžia užmigdė ją letargu; visas gyve- 
nimas, jos dvasia tapo stabu ištiktas, paraližuotas. Lietuva iki 
1905 metų revoliucijai, ne, gangreit iki pat šiam karui, buvo 
pasakos mieganti karalaitė, kurios žadintų vis dabar teateina 

karalaičiai. Ir pirmieji pakirdusios karaliūnaičios žodžiai yra: 
- Valios, Laisvės, kad nebepasikartotų anos baisiosios troš- 
kinimo gadynės! 
Pridėkime: bet iš kurios pusės. 


RUSŲ-LIETUVIŲ KULTURKAMPFAS 
GRĖSĖ NUMARINTI LIETUVYBĘ 


Prūsų lietuviai pirmąjį savo kalba laikraštį įsisteigė dar pir- 
mojoje pusėje XIX amžiaus. Rusijos lietuviai nuo to laiko, nuo 
1846 metų teturėjo kalendorius-almanachus, nei vienų metų 
nepraleidžiant, spausdintus, sako, Rietavo kunigaikščio Ire- 
nejaus Oginskio ir redaguotus jo paties mokyklos mokytojo 
Lauryno Ivinskio. Šeštame dešimtmetyje jie visai rimtai buvo 
beketiną pavirsti dažniau einančiu periodiniu leidiniu, mė- 
nesiniu ar net savaitiniu, bendradarbiaujant lietuvių kalbos ir 
folkloro tyrinėtojam: Joniškio mokytojui Daukšai* ir kunigui 
Ambražui Kašarauskui-Kossarzewskiui?. Žiūr. jo „Lituanica“. 

Tendencija įsigyti lietuvių kalba bent vieną laikraštį taip 
buvo bendra ir gyva Lietuvos šviesuomenėje, jog be šito, rieta- 
viškio, sumanymo dar buvo žinomi ir kiti tokie pat sumanymai. 
1) varniškis, 2) rubikiškis ir t.t. Vieną turėjo leisti Žemaičių 
vyskupas Motiejus Valančius, o redaguoti Lietuvos istorijos 
rašytojas Simanas Daukantas, Mokytu vyru vadinamas. Tokie 
rimti lietuvių literatūros šulai būtų ir laikraštį padarę rimtą. 
Antrą turėjo leisti Rubikų Juzumai?, Sedos parapijos: labai 
turtingas Varšuvos universiteto (pirmiau - Vyriausiosios Mo- 
kyklos) profesorius chirurgas Polikarpas Girštautas (Juozas 
Juzumas), o redaguoti tikras jo brolis, to tėvo ir tos močios, bet 
ne tos pavardės, Varnių kunigų seminarijos inspektorius kun. 
Tadas Juzumas-Juzumavičė. Prie jų būtų prisidėję ir kiti se- 
minarijos profesoriai kunigai: Jeronimas Račkauskis, Otonas 
Pranys-Praniauskis, Juozas Dovydaitis-Dovydavičius** ir daug 
kitų rašytojų, jau tuo laiku turėjusių nemenkos vietos lietuvių 
literatūroje. 

Lietuvių Mokslo Draugijos knygyne yra žymių, net titulinių 
puslapių sumanytųjų laikraščių. Kitos raštenybės sritys davė 
ne mažesnės vilties. 

Slėgė lietuvius lenkų hegemonija, vadovavimas, turėjo juos 
užgulus jų kalba, - vis dėlto netesėjo pabaigtinai užsmaugti 
lietuvių dvasios, karštos jų Tėvynės ir kalbos meilės. Lyg įde- 
gęs anglis ji rusėjo, kad ir storai politikos gyvenimo pelenais 
apkasta ir nuolat kėlė reakciją. Lenkų kalbos įsivyravimui prie- 
šinosi ne tiktai XVI amžiaus mokyti vyrai lietuviai, kaip že- 
maičių kanauninkas Mikalojus Daukša, vėlėliau Vilniaus jėza- 
vitas Kostantinas Širvydas ir kiti tokie prakilniadvasiai, bet ir 
tokie, kurie, tik akim metus, rodės lenkams pabaigtinai aukš- 
tosios jų mokyklos ir bažnyčios sulenkinti. Tas pats lenkų uni- 
versitetas Vilniuje pagamino visą eilę ligi šiol pačių žymiųjų 
Lietuvos mylėtojų, patriotų romantikų: Adomą Mickevičių, 
Juozą Ignotą Krašauskį, Tevadorą Narbutą, Dionizą Pošką- 
Paškevičių, Simaną Daukantą, Motiejų Valančių, profesorius 
Stanevičius, Onacevičių, Bogužį, Jundulą? ir daugybę kitų ma- 
žesniais vardais, kurie lenkų ir lietuvių kalbomis yra prirašę 
poezijų, istorijų ir mokslo dalykų didelei Lietuvos garbei ir 
išaukštinimui. Neprisieina abejoti, jog, Vilniaus universitetui 
likus, būtume iš jo gavę dar svarbesnių veikalų, o gal ir savo 
mokslo katedrų. 

Visą šitą lietuvių kultūros darbą sugriovė ne tik lenkai savo 
greitumu politikoje ir nepakantumu taktikoje, ne tik iš to iš- 
dygęs rusų kerštas, jų valdžios reakcija, atgal žengimas, bet 
visų daugiausia tuo laiku ėmęs plėtotis panslavizmas, kuris 
rusuose veikiai pavirto tikra panrusizmo manija, rusomanija, 
rusų išdidėjimu. Jau A. Puškinas nujėgė, bene visi slavų upeliai 
subėgs į vieną „Rusų jūrą“. O Aleksejus Tolstojus, Aksakovas 
ir kiti svajotojai patriotai pastūmėjo rusų tautą ne į garbę ir 
stiprybę, bet į nešlovingą ir nuožmų kitų tautų pavergimą, ypač 
gi lietuvių. 

Lietuvių tauta, artima slavams, bet ne slavų padermės, amži- 
nas savo vietas turėjo pačiame pakraštyje anosios „Rusų jūros“ 
ir lyg anoji pagarsėjusi Reino uola“ senai jau buvo slavizmo 

vilnių ir srovių virpinama ir graužiama. Jos gal ir būtų pagrau- 
žusios tą uolą - lietuvybę, kad būtų veikusios pamažu, viena 
tik savo laisva gamtine pajėga. Tik lenkai ir rusai, turėdami 
per didelius apetitus suėsti savo kaimynus, abeji lygiai neišma- 
nė, taip sakant, etnografinės higienos, jog dideliais gabalais 
praryjant kyla nesveikata, sunku arba ir visai negalima virškin- 
ti, jog audros pajėgos per maža Reino uolai apversti. „Nekon- 
kokcija“, kaip mūsų bajorėliai mėgsta sakyti, pasivaidindami 
savo „adukacija“, tai vyriausioji abiejų minėtųjų tautų liga: len- 
kai dar anuo laiku paspringo kazokais ir disidentais, kitatikiais, 
rusai šiuo laikų springsta lietuviais ir kitais svetimtaučiais. 

Argi bereikėjo didesnių veiksnių Lietuvai suvirškinti savo 
viduriuose, nuo Antano Vienužio jo sakmės „Vilkas ir ožys“ 
žodžiais betariant, t.y. suruskinti, kaip išimtinai vienų rusų 
rankose atsiradusi viso krašto administracija, teismai, mokyk- 
los, kareiviavimas, pravoslavija. Tokie tai galingi veiksniai ir 
taip jų daug, jog jų, rodės, būtų sočiai gana buvę per vieną kartą 
visai tautai pagadinti. Tačiau rusams pasirodė ir to per maža, 
ir jie mielai griebėsi profesoriaus Hilferdingo??, net ne rusų 
kilties žmogaus, pasvajotojo sumanymo - visiems slavams, 
drauge su jų kaimynais lietuviais, primesti savo abėcėlę - „graž- 
danką“. Ji taip vadinosi nuo to, kad Petras I pilietiškajam var- 
tojimui perdirbo š. Kirilo cerkviniam vartojimui patiektą „sla- 
vianką“. Berods pravoslaunieji gudai, ukrainiečiai ir Balkanų 
bulgarai su serbais ėmė vartoti, katrie sau prisitaikinę, graž- 
danką. Bet gudai katalikai ir Europos slavai: čekai, moravai 
etc., kaip ir lietuviai nepaliovė vartoję lotyniškai savotiškų 
abėcėlių. Lietuviai net ir kitiems paskolino savo rašybos: gu- 
dams ir latviams. 

Iš pradžių lotynų-lietuvių raidės tebuvo pusiautinai drau- 
džiamos: jomis nevalia buvo spausdinti oficialieji rusų valdžios 
lietuviams teikiamieji raštai. Bet 1864 metais tapo jau griežtai 
uždrausta tomis raidėmis spausdinti bent mažiausį menkniekė- 
lį lietuvių kalboje. Ne teisių, tik administracijos keliu smarkiau- 
sia buvo įsakyta lietuvių spausdiniams bevartoti rusų-lietuvių 
abėcėlę. " 

Nesišaipydamas negalėjau žiūrėti į tą rusų rašybos sulie- 
tuvinimą - taip ji nepatiko akim savo neestetiškumu ir ištari- 
mui savo netinkamumu. Juoku negalėjai tvertis skaitydamas: 
„KOKTBC, T3AJŲKY, TTCM3C, UABATBTB“ ir t.t., kaip tik trūkstant 
daugybės ženklelių, be kurių lietuvių žodžių rašyba jokiu būdu 
negali apsieiti. 

Valdžios pakalikai, prof. Mikuckis?ė, pravoslavų kunigas, 
pirma buvęs katalikų, Petkevičius? ir kiti, daugiausia neka- 
talikai, ėmė lietuviams katalikams tiekti ne tik mokslo, bet ir 
religijos raštų. Net buvo lietuviškai išvertę Rytų Bažnyčios te- 
vartojamą šv. Jono auksaburnio Liturgiją ir rimtai ketinę lietu- 
viams pravoslavų pamaldas lietuviškai atlikinėti. Tam dalykui 
kažin kaip buvo panaudoję ir prof. E. Volterio“? vardą, latvio ir 
liuterio, tačiau žinomo vėliau lietuvių draugo ir protektoriaus. 
Išvertę Bialobrzeskio Homilijas?', rusai cirkulioru buvo uždrau- 
dę lietuviams kunigams iš kitų knygų pamokslus sakyti, kaip 
tik iš šitos, rusų raidėmis išspausdintos. Pats Biatobrzeskis čia 
nieko nekaltas: jo Evangelijos aiškinimai nebuvo klaidatikiški. 
Tačiau lietuviai kunigai į sakyklas nešiojosi tą knygą nei nesu- 
pjaustytą, o pamokslus iš atminties sakė, iš kitur pasimokinę. 

Tam tikri ir katalikų kunigai, apie kuriuos kitame straipsnyje 
minėjome, surašinėjo mokyklų vadovėlius, darkydami katekiz- 
mus priedais ir paaiškinimais, kokių reikalavo rusų caroslavija. 
Žinomas buvo Sienczykowskio rusiškas aiškinimas IV Dievo 
įsakymo: „Gerbk savo tėvą ir motiną“. Taip pat buvo pasielgta 
su maldaknygėmis, perredaguojamomis ar tik perspausdina- 
momis valdžios paliepimu. 

Ir ėmė virti tikras kulturkampfas, kova už lietuvių kultūrą, 
ar jai pridera būti lietuviška, ar rusiška. Buvo didelio pavoju- 
mo lietuvybei, kad ji pagaliau pasiduos tūkstančiams rusų val- 
džios priemonių. Ačiū Dievui, taip neatsitiko! Valdžia samdėsi 
rašytojus, lietuvių kalbos ir katalikų mokslo darkytojus, gerai 
jiems mokėjo, dešimtimis tūkstančių skyrė toms knygelėms 
rusų raidėmis spausdinti ir joms kuo pigiausia pardavinėti. 
Lietuviai iš savo pusės Prūsų Lietuvoje įsisteigė spaustuves ir 
pasitelkę Tilžės lietuvių katalikų dekaną Zabermanną?* (skai- 

tyk: Caberman), šoko savo knygas spausdinti, tik padėdami 
senųjų knygų antgalvius ir datas. Tai ir vadinosi - kontrafakcija. 
Dekano Zabermanno, Tilžės lietuvių klebono, nors jis ir 
nebuvo lietuvis, veikimas ir prasmė toje kontrafakcijoję dar nėra 
prideramai įvertinta, dažnai jis nei nepaminimas. O jam admi- 
nistruojant, daug spausdinimo darbų buvo nudirbta. 
Lietuviams nenorint nei skatino mokėti nemieloms knyge- 
lėms, rusų valdžia buvo mokyklų mokytojams įsakiusi dalyti 
jas vaikams dykai, paskui, vaikams nenoromis imant, net bruk- 
te įbrukti, kad parsineštų namo ir ten tos knygelės būtų gundy- 
tojos, bene kas ims skaityti, bene kas nusineš jas į bažnyčią. 
Lietuviai vaikų atnešamas „ruskas“ knygas, kitaip nei neva- 
dino, iškilmingai metė į krosnį, su įnirtimu dar pabadydami 
žerstekliu ir keiksmais palydėdami jų dūmus. Bevelijo mokėti 
po 3—4 rub. vienai maldaknygei, kuriai prūsai laiduojo lietu- 
viškumą ir katališkumą, neg veltui gauti - tautos nuodų. 
Susidarė viešoji nuomonė: tas nebe lietuvis ir nebe katalikas, 
kas bent į rankas ima „ruskai“ spausdintą lietuvišką knygą, kas 
jas apsiima dalyti, ypač gi kas jų patiekia ir parūpina. Ir pasijuto 
rusų valdžia veltui padarius pirmą žygį ruskinimo keliu, veltui, 
kaip į tvenkinį išpylusi dešimtimis tūkstančių, nes, spaudžiant 
opinijai, pradėjo nei paperkamųjų bendradarbių nebeatsirasti. 
Paskutinis 1864 metams Ivinskio suruoštas Kalendorius, labai 
naudingas ūkininkams, buvo išspausdintas jau rusiškoje trans- 
kripcijoje. Aš to nežinau, ar autoriui sutinkant, ar ne. Žinau 
tik, kad Ivinskis atsisakė važiuoti į Vilnių „na kozionnuju služ- 
bu'“* ir toliau beredaguoti kalendorius. O pašalintas iš ruski- 
namųjų mokyklų, bevelijo privatiniu mokymu Kuršėnų bajorų 
vaikų pelnytis duonos. Lygiai nemoku išaiškinti, kaip davėsi 
įgundinamas Kazanės gimnazijos mokytojas Jonas Juškevičius 
vieną knygą brolio kun. Antano Juškevičiaus surinktų dainų 
išleisti rusų raidėmis. Aš težinau jį, Joną J., esant antruoju 1882 
metais perlaužusiu smarkaus uždraudimo galybę ir išspaus- 
dinusiu bent kelias kun. Antano knygas jau lietuviškoje, net 
moksliškoje transkripcijoje. Pirmasis buvo inžinierius Petras 
Vileišis, 1878 m. Petrapilyje išleidęs kelias savo pasakaites. Man 

rodos, L. Ivinskis (palaidotas Kuršėnų kapuose) ir J. Juškevičė 
(palaidotas Kazanėje) yra abudu mirusiu, neužsitraukus ant 
savęs tautos išdaviko vardo. 

Dabar rusų valdžia besitenkino sumanytuoju antru žygiu: 
nenorite mūsų spausdinių, negausite jokių! Ir visu savo aržumu 
ir uolumu įniko gaudyti lietuvių raštus, kontrabanda gabe- 
namus iš Prūsų ir bent kiek iš laisvųjų Amerikos kolonijų. 

Prūsų ir Lietuvos sieną tankiai apstatė laukiniais Siberijos 
„inorodcais“, nieko ne daugiau nesuprantančiais, kaip tik „lovit 
bumagu“ ir šaudyti mėginančius perbėgti sieną. Lietuviai jiems 
atkišo rublį, taip pat „bumagu“, katrą tačiau pasienio sargybos 
kareiviai juoba mėgo „lovit“ neg gazetinį popierį. Geras pelnas 
patraukė drąsiąją Žemaičių pasienio jaunuomenę, vaikius, arba 
bernus, kurie, samdydamies ūkininkams, išsilygdavo po kelias 
laisvas naktis per mėnesį į „antrą pusę“, t.y. į Prūsus nešmenės 
eiti. Jie ir be popierinio rublio buvo įgudę pergudrauti sargybą. 

Vienos sargybos linijos pasirodžius per maža, valdžia pa- 
darė antrą, kordonų liniją už trijų varstų nuo sienos; paskui ir 
trečią, retesnę, už mylios ar dešimties kilometrų. Policiją ir 
žandarmeriją didžiuosiuose keliuose ir miesteliuose padaugino 
dar viena rūšim sargybos, liubrikais-akcizninkais, kurių da- 
lykas buvo gaudyti ne tiktai slaptą degtinės varymą, bet ir 
popierių kontrabandą. Kiekvienoje gelžkelio stotyje buvo lai- 
koma po ypatingą kareivį pasienio žaliasiūlį sargybinį, kurs 
turėjo reviduoti važiną traukiniais, einančią prekėmis ir bagažu, 
bene tai kontrabanda. Pašto stočių viršininkai tą pat turėjo 
daryti su pašto korespondencija ir siuntiniais. 

Tokiuo būdu rodės kontrabandai belikęs kelias vienu oru. 
Tik oralaivių dar nebuvo, nei nereikėjo. Lietuviai ir be jų apsi- 
ėjo. Kultūros, šviesos badas darė tai, kad fizikos dėsniu - tiek 
priešinamasi, kiek spaudžiama (sila soprotivlenija ravna sile 
davlenija) - vis aržesnėms biurokratijos spaudimo pinklėms at- 
narplioti Lietuvos piliečiai mezgė vis daugiau, vis stipresnių suo- 
kalbių, ištisą jų grandinį, siekiantį kuo toliausiai į visas puses. 

Nėkados užsieninė lietuvių literatūra taip nežydėjo, nė- 
kados daugiau jos neįplaukė per Rusijos sieną, kaip laikais 

aržiausių jos persekiojimų, kada Vilniaus cenzūros komiteto 
kieme tiesiog negeso auto da fė lietuvių bumagoms deginti. 
Jungės valstiečiai į laikraščių skaitytojų būrius, jungės dva- 
siškiai ir skyrium svietiškiai inteligentai sudėti lėšoms ir už jas 
paruošti spausdinių. Rusų žandarmija susekė suvalkiečiuose 
vieną „Plejadą“ - „Sietyną“, bet tokių sietynų-draugijų buvo 
visoje Lietuvoje. Ir dabartinioji „Šv. Kazimiero draugija kny- 
goms leisti“ išdygo iš vieno tokių sietynų - „Tėvynės Sargui“, 
„Žinyčiai“ etc. leisti. 

Ir biurokratinė rusų valdžia nuleido rankas, nebeišgaudy- 
dama „bumagos“. Ir pasijuto veltui padariusi ir antrą žygį 
lietuvių kultūros naikinimo keliu, veltui lietuvius kamavusi 
kalėjimais ir ištrėmimais: švietėjų kentėjimai tik pagreitino jų 
laimėjimą keturių dešimtų metų nepaliaujamos kovos su tam- 
sintojais. 

1904 metų balandžio 24 d., žmoniškai: gegužio 7 diena - tai 
diena didžiausių Lietuvių istorijoje laimėjimų, tai antras Žal- 
giris, dabar rusams duotas, kada jie pasakė lietuviams: gana, 
smala jūsų neregie, žinokitės; be rusiškųjų raidžių, vartokite 
sau sveiki kokias tik prasimanydami kitas... 

Lietuviai tą dieną laimėjo teisių ir paviršutinės laisvės. Klys- 
tų tačiau skaitytojas, pamanęs rusų valdžią kapituliavus ne- 
veidmainiškai, o lietuvius pradžiugus nesvietiškai ir puolus 
valdžiai rankelių bučiuoti. Valdžia, atsiimdama užgrėsimą rai- 
džių, rengėsi į tretį žygį prieš lietuvius. Ji pagaliau suprato, 
jog raidės, tas niekis pats savyje, ėmė visai valstijai daryti ga- 
na žymių diversijų, išmokė lietuvius politikuoti. Tad nepa- 
vykus užsmaugti lietuvių kultūros, reikėjo užsmaugti bent jų 
politikavimas. Valdžia manė tai padarysianti, leidus lietuvių 
spausdinius laisvai Rusijoje produkuoti, bet užgulus ant jų visa 
savo žiaurios cenzūros smarkybe. Lietuviai tai gražiai nujė- 
gė, jokios valdžios malonės balandžio 24 dienos paskelbime 
nematė, o sulygindami pirmykštį laisvą žodį su laukiamuoju 
cenzūruotuoju, nelabai tos dienos ir laukė ir antrais, 1905 m., 
atsigerino valdžiai — prisidėdami prie visuotinosios Rusų re- 
voliucijos. 

Rusų carų biurokratija gavo tad pajusti, veltui ar per vėlai 
padariusi ir tretį žygį prieš lietuvių ir apskritai savo piliečių 
kultūrą. Ji nuvirto drauge su caru, it supuvusis grybas, pa- 
leisdama iš savo nagų lietuvius, rusų nelaisvės ugnyje it fe- 
niksus atgimusius - Nepriklausomybės siekti, vėl jaunu gyve- 
nimu gyventi. Raidžių istorija, kulturkampfas dėl jų lietuvius 
atgaivino, ne prasmegdino. Bet kaip? Atsakykime ir į tai, baig- 
dami šį perskyrimą. 

Atsakymas trumpas ir nesuktas: Sursum corda!“* Kova pa- 
kėlė aukštyn lietuvių širdis ir atskyrė juos nuo tų, su kuriais 
prisiėjo kovoti, nuo rusų valdininkų. 

Lietuviai - individualistai, tai visi žino iš senų senovės. Net 
ankštais sodžiais gyvendami, it šimtas kovarnių viename me- 
dyje, jie palieka didžiausi atsiskyrėliai, visus pašalius nuo kits 
kito atsitvarsteę. Tai ne rusų sodžius nuo tūkstančio kiemų ir 
be jokios sodybėlės, be jokio kiemo; gatvė jiems — bendras kie- 
mas. Kooperacijos, visuomeniškumo instinkto nelabai lietu- 
viuose pirmiau apčiupai. Taip buvo prieš rusų administravimą, 
o jiems pradėjus taikinti aprašytąją spaudimo sistemą, lietuviai 
ir visiškai buvo bepavirstą amorfine mase ar žirneliais, iš kurių 
jokios bendros tešlos neiškepsi. Tačiau pakilęs tautinės kultūros 
ir religijos reikalas, kuris patenkinti buvo valdžios kliudoma, 
tačiau nepaprastas sunkumas apsirūpinti knygomis sparčiai 
ėmė lietuvius sodiečius, tą minią, sublokšti į solidariai, bent 
tam sykiui, veikiančias gurguoles. Masindama į vienybę, tuo 
tarpu į konspiraciją, slaptą susibaudimą, rusų valdžia sparčiai 
auklėjo lietuvius visuomeniškai. Slaptųjų draugijų pavyzdžiai 
patiems lietuviams parodė juos galint veikti visuomeniškai; jos 
buvo grūdas, iš kurio sparčiai ėmė naujaisiais laikais dygti ir 
viešosios draugijos: kooperacijos, profesionalės, švietimosi ir 
k. Tai vienas pelnas iš rusų valdžios persekiojimo. 

Antras pelnas - griežtas atsiskyrimas nuo rusiškojo gaivalo, 
dvejaip Lietuvoje atstovaujamo. Rusų valdžia, dar lenkų hege- 
monijai tebesant, buvo pavertusi Lietuvą vieta kriminalistams 
iš Rusijos išsiųsti, maža „Siberija“. Valdžios turėta du pigiu 
sumetimų. Viena, nusikratyti bloguoju visuomenės gaivalu — 

ištvirkėliais ir nusidėjėliais, antra, vis dėlto sulaukti iš jų šio- 
kios tokios naudos, kada jie, sumišę su „inorodcais“ — lietu- 
viais, ims ir suruskins juos. Ag tie „poselencai“, tą rusų žodį 
lietuvių minia gerai įsidėmėjo, tikrai ėmė Lietuvą ruskinti, 
t.y. pradėjo gadynę tokių vagysčių, plėšimų, užmušinėjimų, 
girtuokliavimų, muštynių per jomarkus, neskaistybių ir ap- 
gaudinėjimų, kokių per visus šimtus metų Lietuvoje nebuvo 
buvę. Tai apačioje. 

Viršūnėse rusų gaivalą atstovavo valdininkai. Jie dar di- 
desnė buvo lietuvių visuomenės gangrena. Rusų valdžia tu- 
rėjo negarbingus tikslus —- persekioti, spausti svetimąjį jiems 
Lietuvos gaivalą ir per prievartą padaryti juos, kiek galima 
veikiau, nebesiskiriančiais nuo rusų nei kalba, nei tikėjimu, 
nei būdu. Kas galėjo pritarti tai ypatingai „zapadnikų“ krašto 
valdymo sistemai, kas galėjo sutikti būti kasdieniais budeliais 
valdžios rankose: nuolat ir visokeriopais būdais smaugti ra- 
mius, nieko nekaltus piliečius? Aišku, tik rusų visuomenės 
atmatos, nevykėliai („neudačniki“), kitur karjeros nesitikį 
sudarysią, žmonės, nežiūrį savo šlovės, savo sąžinės, neturį 
jokių aukštesnių idealų, ir jų nesiekią, netvarkūs, neblaivūs, 
cinikai neskaisčiai, neprisirišę nei prie savo tėvynės, kuri taip 
nedoriai elgias. 

Štai su kokio rinktinio nedorumo rusais - „zapadnikais“, 
aklais ir aržiais valdžios valios pildytojais dėl duonos ir karje- 
ros, o ne dėl įsitikinimo, krašto grobonimis, „chiščnikais“, nu- 
simanančiais, kad jiems čia ne vieta, tad tesirūpinančiais kuo 
daugiausia prisiplėšti ir kuo veikiausia pabėgti į savuosius, 
prisiėjo lietuvių visuomenės graimui susidėti ir su jais... asi- 
miliuotis. 

Demoralizatoriai kaip pagedę obuoliai: patekę į pintinę su 
sveikaisiais, ne patys pasveiksta, tik sveikuosius apipūdo. Pa- 
laimintas vyras, kurs nesideda draugėn su nedorėliais, sako 
psalmė“. Bet kaip tu išvengsi tų nedorėlių, jei jie - namiškiai? 
Jei jie galingi, baisūs, visaip gali tave nuskausti, ir tu niekur 
prieš juos nelaimėsi? Lietuviams reikėjo jų lenktis, jiems pa- 
taikauti, jų darbai užtylėti, o jie ir patys ciniškai savo darbų 

nesigėdijo. Ir dalyvavo lietuviai rusų valdininkų negerovėje: 
kartu su jais gėrė, kits kitą denuncijavo, bendrai naudojosi vi- 
suomeniniu turtu, bendrai plėšė piliečius paprikais už kiek- 
vieną menkniekį, bendrai sukės iš atsakomybės valstijos įsta- 
tymams. 

Aš rusus, kaipo „rusus“, gerbiu, jų būdą daug labiau vertinu 
neg lenkų. Bet kas pergyveno lietuvių demoralizavimo laiką, 
tas pasakys: tai teisybė, taikumo, ramumo, viešojo turto ger- 
bimo ir valstijos įstatymų klausymo mes nustojome per įtaką 
tų, kurie valstybės vardu turėjo visa tai mumyse brandinti ir 
puoselėti. Jie tatai praktikoje parodė, jog Rusų imperijoje nėra 
nei vieno įstatymo, kurio nebūtų galima apeiti, „oboiti zakon“, 
neužkliuvus jo nei smarkiausiu nusidėjimu: jei ne žemasis, tai 
aukštesnis rusas valdininkas už skatiką ar stiklelį padės tau 
tai padaryti. Baisybių baisybės! Tokie gaivalai nesudaro ir ne- 
išlaiko valstybės. 

Valdžia, parinkdama Lietuvai kuo nedoriausius, kuo nuo- 
žmiausius valdininkus, it anoji Gogolio paoficierienė, pati nu- 
siplakė*“. Lengvai duodamies nulenkti, tie nejautrios sąžinės 
žmonės patys padėjo lietuviams niveliuoti aukštesniųjų su- 
manomąją politiką, siekusią panaikinti mūsų tautą. Lietuviai 
žinojo, kokiuo vienu mastu matuojama visi rusų įstatymai ir 
administratyvieji parėdymai: juo jie sinarkesni, juo brangiau 
reikia užmokėti. Daugiau nieko. Ką gi galėjo lietuvių kontra- 
fakcijai ir jos kontrabandai reikšti trys pasienio sargybų sienos, 
visi žandarmai su liubrikais, kratos su kontroliais, kad visur 
buvo nesunkiai paperkami? Tame bent rusų blogume lietuviai 
rado sau „gerumo“, kuriuo, neduok Dieve, dar bent kartą pasi- 
naudoti! Blogais pragumais nesiekiama gero tikslo. 

Pagaliau tarp lietuvių ir rusų valdininkų ir beliko šis vienas 
ryšys: vieni davė, kiti ėmė. O visais kitais dalykais prisiėjo 
skirtis ir šalintis. Rusai valdininkai privalėjo Lietuvoje tapti 
valstybine gaudešių organizacija, - lietuviai piliečiai kultūros 
reikalo buvo paversti slapukų organizacija. Kas tarp jų dviejų 
bendra? Negi galėjo konspirantas sėstis su savo sekėju už to 
paties buteliuko ir atvirai nusipasakoti, ką jis veiks, ką veikia 

politikos laikraščių veikėjai arba kuriais keliais sumanyta 
transportas. 

Reikalu susigaužę į grynai saviškas, lietuvių draugijas, in- 
teligentai tarėsi ne tik jau apie tos dienos reikalus, apie valdžios 
apgavimą ar perpirkimą, bet sukė galvas ir dėl atenčių laikų, 
kaip čia padarius, kad nebegrįžtų Lietuvai nei hegemonistų, 
nei grobonių laikai. Atseit kaip čia vėl atgriebus senoji prieš 
šimtą metų prarastoji autonomija, valdymąsi svetimiesiems 
nebesikišant. 


EKONOMINĖ RUSŲ POLITIKA 
SUSKURDINO LIETUVĄ 


Valdžia ir jos politika esanti ta geriausia, kuria valdomieji 
patenkinti. Tai pasakęs dar prieš 500 metų prieš Kristaus gi- 
mimą kinų filosofas Konfutsė*. Tokiam paprastam aforizmui 
sudėti nereikia nei filosofo: glostoma ir gerai šeriama katė ma- 
loniai raivos ir glaudžias prie savo šeimininko; mušama ir 
marinama - šalinasi jo ir nekenčia. 

Kokiais užriestais nagais rusų valdžia glostė mus, lietuvius, 
per ištisus 120 metų, mes tai jau gana pripasakojom. Dabar pasi- 
žiūrėkime, kaipgi ji bent pašėrė savo pavergtąją tautą. Tokio 
klausimo klausti mes negalėtume, jei būtume gera valia su 
Rusija susirišę, nes lengva būtų atsakyti: dabar per vėlu, ko 
norėjote, to ir gavote. Bet kas mus priešingai mūsų norams, 
net mūsų nepasiklausę, pasisavina, tas prisiima ir tam tikrų 
pareigų patenkinti užgrobtuosius, jei ne labiau, tai bent tiek 
pat, kiek jie buvo pirma patenkinami. 

Aiman, ir šiuo žvilgsniu, kaip ir kitais, rusai niekuo negali 
pasigirti, už nieką negali reikalauti, kad mes, lietuviai, jiem pa- 
dėkotume, geru žodžiu minėtume ir atsigerinti jaustume reikalą. 

Vienas šviesus lenkas poznanietis yra man kitkart šitaip 
prasitaręs: 

- Mes veržiamės iš vokiečių globos. Bet kad jie pasakytų: 
„Gerai, skirkitės sau nuo mūsų, tik atsilyginkite mums už visus 

pagerinimus, už visą kultūrą, kurios mes esame Poznanės ku- 
nigaikštijai per šimtą metų padarę, bent sugrąžinkite Prūsų 
valstijai tuos išlaidžius, net be palūkanų, kuriuos gyvais pini- 
gais yra išpylusi prijungtajam kraštui“, - tai mes negalėtume 
sutikti, nes visos Lenkijos pinigų nepakaktų. 

Ne tik tiek daug, bet nei mažmožio mes neturime parodyti, 
kada ir ką yra padariusi Lietuvai užgrobusi ją rusų valdžia — 
gryna intencija. Visa tai, ką matome Lietuvoje šiuo laiku pa- 
daryta, padaryta pirmiausia tos pat valdžios ir metropolijos 
reikalu. 

Mokyklos. Rusų viešpatavimo laiku mes matome liau- 
dies mokyklų augimą, bet tik paskutiniu dešimtmečiu. Prieš 
tai nei nežymu buvo mokyklų plėtimosi. Daugumoje valsčių 
per ištisus 30 metų neišdygo nei viena nauja mokykla, nes 
žmonių švietimo ministerija tegaudavo iš valstybės iždo po 23 
kapeikas kiekvienam žmogui, tuo tarpu kad, sakysime, Ame- 
rikos Jungtinės Valstijos kiekvienam žmogui skyrė po 17 rublių, 
t.y. 73 kartus daugiau. 

Kiekviena tendencija pirmyn pagauna pačią visuomenę. 
Rusų valdžia, pati neveiki, nei lietuvių visuomenės neužkrėtė 
noru patiems plėsti savo mokyklų tinklą ir jas gerinti, kaip kad 
katalikybė buvo įmasinusi savo vaikus pasišventimu dauginti 
ir gerinti savo bažnyčias, prie kurių turėjo būti ir mokyklų. Kur 
čia tau. Rūpinimasis savo švietimosi per visą laiką buvo skai- 
tomas eilėje didžiųjų politikos nusidėjimų, kaipo reiškiamas 
ženklas separacijos. 

- A, jūs norite šviestis, t.y. gudresni būti už imperijos centro 
žmones, kurie tebėra tamsūs, o dėlto nesiekia šviestis! Ne, bra, 
stopp! „Ravnenije po temnote'*. 

Ir toms retoms „skarbavosioms“ mokykloms vietos rusų 
valdžia pasitiekė, sugriaudama dar daugiau privačių mūsų 
parapijinių ir vienuolynų liaudies mokyklų, gimnazijų, bajorų 
mokyklų, lygių progimnazijai, ir vienatinį visame plačiame 
krašte universitetą. Skaityk apie tai vieną šešių vyskupo Va- 
lančiaus politikos brošiūrų“?, kurios 70-aisiais metais buvo ypa- 
čiai valdžios gaudomos. Vienas tik faktas, kad valdžia per 80 

metų laikė daugelį milijonų savo piliečių be vietinės aukštosios 
mokyklos ir ne tai kad neišsigalėdama jos įsteigti, bet tiesiog 
neleisdama gyvuoti esamajai, — toks yra baisus nusidėjimas 
apskritai ir to krašto ypačiai kultūrai, jog neatpirktų jo, neat- 
vaduotų jokis kitokių mokyklų padauginimas. 

Liaudies mokyklų ir gimnazijų rusų laikais buvo mažiau 
neg lenkų laikais. Ir tos pat mokyklapalaikės buvo steigiamos 
ne vietos naudai, tik tai vietai suruskinti. Pavadavusios pa- 
naikintąsias, tiesa, taip pat ne lietuvių naudai lenkų įsteigtąsias, 
naujos rusų mokyklos nebežiūrėjo nei tautos, nei tikybos, kuo 
buvusios ypačiai rūpinosi. Nesinaudodama nei pačiai pradžiai 
vietine kalba, rusų mokykla ilgą laiką veltui gaišo, nei auk- 
lėdama, nei lavindama vaikų. Jie kartais ir visus 5-7 metus gaišo 
visiškai veltui, nei rašyti, nei kalbėti doriai nepramokdami. Tai 
rusams ir nerūpėjo, nes pirmojoje vietoje stovėjo: žeminti ir 
kuoneveikti katalikų tikėjimas, aukštinti ir garbinti pravosla- 
vija; mokytojas kartu buvo ir misionorius, maldinąs katalikų 
vaikus prieš pravoslaunas ikonas ir pravoslaunomis maldomis. 

Ypač gi rusams rūpėjo sugriauti lietuvybė. Lietuvių vaikai, 
klausiami, kas jie tokie, negalėjo atsakyti: „lietuviai“, turėjo 
atsakyti: „Russkije poddannyje katoličeskoi very“*?. Nei tikė- 
jimo nevalia buvo lietuviškai mokyti. Kunigai iš pradžių ėmėsi 
prieštarauti; daug buvo bylų, bet pagaliau taip atšalo, jog nei 
kreivomis mokyklų nebežiūrėjo. Ir patys žmonės tik varu va- 
romi duodavo tiek vaikų, kad bent mokyklos nereiktų uždaryti; 
dažnai pasikeisdami. Na, iš to nedaug galvai pelno. O kaip būtų 
mūsų mokyklos laisvėje išsiplėtusios, kad ir šalia esamųjų val- 
diškųjų, tai parodo ne per ilgai beveikusi „Saulės“ draugija, 
„Ryto“, „Žiburio“, kurios net šiuo baisiuoju karo laiku priva- 
tinėmis lėšomis išdaigino apie 2000 mokyklų! 

Keliai. Šašiejų visoje Kauno gubernijoje, sakysime, kaip 
buvo, taip ir paliko tas pats nesunkus atminti skaičius - du: 
Dinaburgas-Kaunas, Joniškis-Tauragė. Tiesa, jų žiūrėta labiau, 
neg paprastai Rusijoje yra žiūrima, tačiau visai ne dėlto, kad 
jie - lietuviams tarnauja, bet kad tai galai didžiųjų metropolijos 
tranzito kelių. Kame tranzito nėra, kaip va Suvalkų gubernijoje, 

tai ir tie patys šašiejai, kad ir strategijos tikslais nutiesti karo 
laikui, buvo neregėto negirdėto bjaurumo. Jais nei vietos žmo- 
nės negalėjo naudotis, nei ištikęs karas nepasinaudojo, tik davė 
vokiečiams progos pašiepti: 

- Sako, rusų inžinieriai esą nesumaningi, o žiūrėk, kaip jie 
mums kelius mokėjo pagadinti. 

Arba: 

- Sako, rusai į karą nesiruošę, o prie kelių kas darbavosi? 
Juk taip jiems pagadinti reikėjo bent kelių dešimtų metų. 

Šašiejų visai netiesta arba koks gabalėlis nutiesta privatinė 
iniciatyva, nuo gelžkelio stoties lig miestelio. „Gruntovyje““! 
lyginti buvo mėginta vėl ne daugelyje vietų ir vos paskutiniu 
laiku, tarp dviejų karų: Salakas-Dusetos, dar kažin kur esu gir- 
dėjęs. Ir vėl viskas. Vieškelius taisė valstiečiai ir tik ten, kur 
„Sprauninkas“ važinėja. Be to, ir sunku tik vienam luomui 
tesėti. Buvo vietinis tiltų kapitalas. Tačiau ir tų tiltų nei pusės 
tiek nepadirbta, kiek jų reikia per daugingas mūsų upes ir 
upeles. Inžinierių projektai ir technikų sąmatos gulėdavo po 
keliolika metų biuruose, kol, anot jų pačių, nenuskęs bent viena 
antra dešimtis žmonių. Tų žmonių aukų laukta senoviniu pa- 
pročiu, kad statymas būtų tvirtesnis, ar kurių plynių. Skaityk 
N.A. Vrockio apie Kazanės pilį*. O kiek tų projektų taip ir 
nesulaukė patvirtinimo, kol neatėjo vokiečiai ir ūmai nepadirbo 
ilgų ir tvirtų tiltų per upių slėnius: per Vadakstį ties Laižuva, 
per Ventą ties Viekšniais ir kitur. 

Gelžkelių pačios Lietuvos naudai taip pat nebuvo nutiesta 
nei vieno. Lietuvą užkliudė Romnų-Liepojos gelžkelis su šaka 
Radviliškis-Kalkūnai ir vasaros vakarų gelžkelis su šaka Kai- 
šiadorys-Kybartai. Tai vėl tie patys užkerėtieji du, netyčia per- 
bėga į kitus galus, kur ir iš kur kas vežama per Lietuvą. Tiesa, 
vietos reikalams yra padarytas ringis: Alytus-Suvalkai-Augus- 
tavas-Gardinas, bet nukirsta jai galas, kad neatsidurtų į sieną. 
Tokia todėl beveiksmė, bekraujė susinešimų arterija, vienam 
pasityčiojimui krutėjusi želvio greitumu. Be to, Silgaudiškio 
inžinieriui Jaloveckiui** buvo leista sudaryti „Pirmąją prive- 
žamųjų kelių draugiją“, kuriai pavelijo nutiesti siauravėžę liniją 

jau be abiejų galų: Panevėžys-Glubokoje (Gilioji), kad neatsi- 
durtų į Rygą ir į Polocką nors per kelias dešimtis varstų ir 
negautų iš ten važmos, tai to, kam ir buvo dirbama: ko privežti. 

Buvo per daugelį metų žmonių reikalaujama pavelijimo, ne 
pinigų, nutiesti tokioms šakoms, kurios tikrai būtų buvusios 
gyvos ir parankios, surišdamos didelius miestus su užsieniu ir 
žymiai sutrumpindamos kelionės laiką. Vilnius-Ukmergė - Pa- 
nevėžys-Biržai-Ryga; Jonava - Ukmergė-Zarasai-Dinaburgas; 
Kaunas-Raseiniai-siena; Mažeikiai-Telšiai-Kretinga, Prieku- 
lis-Palanga ir pasieniu. Ko čia nei daryta: ir visos sąmatos, visi 
ištyrinėjimai savo lėšomis padaryta (kun. Mik. Oginskio, ra- 
seiniškių bajorų ir k.) ir kyšių davinėta, ir balius didiesiems 
kunigaikščiams iškelta, - vis ne ir ne*. Neva strategija reika- 
lavusi, kad pasienio provincija, Lietuva, būtų be kelių; ta tikrai 
rusų „strategija“, kuri manė atsiginsianti priešininko ne tech- 
nika, tik tyruliais ir dykynėmis; ne ta strategija, kuri, kaip tik 
priešingai, vokiečiams padėjo laimėti - kelių tankūmu. 

Tarifas ir muitas. Kad ir tie patys Lietuvą užkliudę 
gelžkeliai netarnautų vietos reikalams, buvo sumanytas tiesiog 
absurdiškas ūkio žvilgsniu važmos tarifas: kitoks, daug piges- 
nis, prekėms, einančioms į Baltijos portus, uostus, iš vidurinių 
imperijos gubernijų, ne toks, daug brangesnis, prekėms tuo 
pačiu gelžkeliu einančioms iš Lietuvos, iš po pat jūros pašonės. 
Ta ypatinga apsaugomoji konkurencija su Lietuva, kaip su 
grynai svetimu viduriui kraštu, išstūmė mus iš pajūrio rinkų. 
Ne dėl neužderėjimo, bet dėl šio papjaunančio tarifo Kauno 
gubernija, trigubai didesnė už Suvalkų gub., dvigubai mažiau 
parduodavo grūdų. 

Toms dalims Lietuvos, kurios, arčiau Prūsų būdamos, juoba 
vežė savo produktus žemės keliais, Rusija taip pat užkirto kelią 
per kvailą savo, kaip ir anoji strategija, politiką. Išsiplėtusi be 
galo be krašto, užgulusi šeštąją dalį viso pasaulio, niekur nieko 


* Panašų dalyką gali matyti Livadijos carų rūmuose reljefinį gelžkelio projektą 
nuo Sevastopolio. Jo caro giminė per kelias dešimtis neleidžianti, kad jų dvarai 
čia nenustotų nuošalumo ir -„dikosti“. 

nesutvarkiusi, Rusija savo gerovės laukė it neišmoningasai 
ūkininkas ne iš intensyvumo ūkio, tik iš ekstentyvumo: juo 
išsiplėsi, juo pelnysi. Ir pasigobėjo - Tolimųjų Rytų. Mandžiū- 
rija, jos ilgasai kelias, Dalnio uostas, Port-Arturo tvirtovė prarijo 
du tūkstančių milijonų Rusijos pinigų, t.y. tų gubernijų, kaip 
ir mūsų, kurios iš to neturėjo pelno nei už du skatiku. 

Pagaliau Korėjos miškų palei Jalu upę grobonys Abaza, 
Bezobrazovas, Vonliarliarskis, įvėlė Rusiją į kvailą karą su Ja- 
ponija, kuri ne tik prarijo valstijos pinigus, bet privertė ją dar 
padaryti aną nelemtąją muito sankalbą su Vokietija, sulig kurios 
Rusija, kad ir Lietuva, per dvylika metų turėjo nekariavusi 
mokėti Vokiai po kelius šimtus milijonų kontribucijos, tik ki- 
tokiu vardu pavadintos, kad tylėtų ir leistų pasmaugti japonus. 
Japonų Rusija nepasmaugė, o milijardus Vokia dėlto atsiėmė 
grūdais, atlupdama iš mūsų už kiekvieną pūdą pervežamųjų 
per Vokią grūdų po 30 kap., o už pūdą brangesniųjų rūšių, 
kviečių ir kt., net po 40 kap. 

Štai dėl ko, visur pakilus javų kainoms, nes tuo laiku pa- 
brangėjo produkcija, lietuviai vis tebeimdavo senovinius savo 
65-90 kap. už pūdą savo produkcijos. Atminę, jog Lietuvos pro- 
dukcija, silpnai vartojant pagerintų ūkio mašinų, kur kas bran- 
gesnė neg kitur ir pūdo gavimas atsieina 55 kap., matysime, jog 
lietuviai iš savo prakaitingo darbo arba nieko pelno neturėjo, 
arba teturėjo po 10-5 kap. nuo pūdo. Tai visiems kitiems ūkio 
reikalams, jo melioracijai, savo komfortui ir mokslui ir t.t. 

Suprasime dabar, kodėl Lietuva negalėjo rangčiotis su kito- 
mis ūkiškomis šalimis, kurios, gaudamos keliomis dešimtimis 
kapeikų pūdui brangiau, galėjo ištesėti ilgiausias pristatymo 
keliones, ypač vandeniu. Antra, kodėl mes tebesame ir tokiomis 
sąlygomis amžinai pasiliktume nežmoniškai neturtingi, gyven- 
dami turtingame krašte, ir taip nekultūringi, gyvendami pačioje 
pašonėje kultūringosios Europos. Kultūrai reikia pinigų, o jų 
kaip tik nėra. 

Žemdirbystė. Lietuva - šalis, išauginanti nemaža žalio- 
sios medžiagos. Rusijos žemdirbystės ir pramonės ministerija 
tačiau nėra jai parodžiusi nei mažiausios „pooščrenija“*+: rinkų 

jai nesurado, dar ir esamąsias prarado kitų gudresnių valstijų 
naudai, nei skatiko jai neasignavo, kad imtų čia pat vietoje 
perdirbinėti savąją medžiagą, jokios žemdirbystės mokyklos 
jai neįkūrė. Gera Dotnuvos mokykla teatsirado pastaraisiais 
metais, o žemutinioji Joniškėlio mokykla buvo dar šiokia tokia, 
kol buvo įsteigėjo Karpio globoje, o kaip perėjo į valdžią, visai 
sunyko. Gudai turėjo norsgi Gori-Gorki, mes - nieko. 

Visi aukštaičiai nuo nebeatmenamų laikų didįjį pelną turėjo 
iš linų, kur čia derėjo visai ne blogiau kaip Pleskavos* gu- 
bernijoje. Tai net Zarasų miesto herbe pažymėta. Bet nei sykio 
nemainyta sėkla visai išsigimė, linas beužauga trumpas. Net 
ta sėkla, kuri smiltynuose taip gražiai pribręsdavo ir kokio 
vaisiaus duodavo sunkiose panevėžiečių žemėse, sumenkėjo 
ir jos nebeieškoma. Lietuvos linų pluošto skaros kaina, žydams 
išmokius lietuvius falsifikuoti - drėkinti ant pado ir t.t., nukrito 
iki 3 r. pūdui vietoj buvusių 6-7 r. ir ėmė nebeužmokėti darbo. 
Prancūzai, pasistatę linų elevatorius Panemunėlyje, Rokiškyje 
ir kitur, ėmė gailėtis. O rusų ministerija nieko nedarė toms 
laikinoms blogybėms pašalinti. Ji teglobojo Pleskavą. 

Kolonizacija. Vienoje Kauno gubernijoje buvo ar ne 104 
žmonių bežemių arba kuone bežemių. Nepakankamai žemės 
turėjo gera pusė. Pinigų buvo, tik nebuvo, iš kur žemės pri- 
sipirkus. Tiesa, nemaža dvarų buvo parduodama. Nuskins ba- 
joras mišką, dykai jį žydams atidavęs, užstatys dvarą į banką 
vieną ar antrą kartą, nebeišsimoka palūkanų ir parduoda dvarą. 
Senai būtų buvę tie dvarai tarp valstiečių išdalyti, kad būtų 
buvę leista. Tik nebuvo. Pirmiau kiekvienas gubernatorius sa- 
vaip varžė lietuvius, kad jie kuo mažiausia žemės turėtų. Buvo 
laiko, kad visai buvo užginta jos pirktis. Paskui buvo pavelyta 
turėti ne daugiau kaip 60 dešimtinių. Bet iš kur jos gausi, kad 
parduodamus dvarus supirkdavo Valstiečių bankas, kuriam 
valstijos iždas buvo pavelijęs pirkti su 2370 nuostolio, t.y. tie- 
kuo brangiau mokėti, neg kiti kad moka. Ir tai būtų buvę nie- 
kai: kad valstiečius būtų prileidę prie žemės, jie būtų pakėlę 
jos kainą 234. Bet kad nebuvo prileidžiami. Kas buvo super- 
kama, buvo kuone veltui padalijama tarp rusų. Kas rusas turėjo 

įmokėti 100 rub., galėjo žemės gauti už 1000 r., išperkamos per 
ilgus metus, ir dar gauti visokių pašalpų ašvieniui, keltuvui, 
sėkloms ir troboms įsitaisyti. Lietuviams teparduodavo tuos 
apleistus pakraščius, tuos pelkynus, kurių joks ruskis nebe- 
norėjo imti. 

Žemės bado todėl rusų valdžia tyčiomis Lietuvoje nemaldė 
ir nei sykio nesudejavo, kad dėl to daugiausia pusė milijono 
lietuvių išsidangino į Ameriką ir kitur. Rusams tiko prareti- 
namas gražus kraštas, kur jie patys galėjo ramiai išsitiesti. 

Maža to, kad lietuvių žemės buvo superkamos: jos buvo 
superkamos tikslingai, sulig plano, kryžium perkirsti lietuvius, 
išskaidyti juos, kad nebesusisiektų; tame gi „kryžiuje“ rusų 
gaivalą sustiprinti pravoslaunomis cerkvėmis ir mokyklomis. 
Dotnuvos ūkio mokykla Stolypino“ buvo sumanyta ir jo vardu 
pastatyta, nemanykite, ne lietuviams pakelti, tik to „kryžiaus“ 
rusams, kad jie pagaliau galėtų ištesėti Lietuvoje gyventi. 

Amatai. Apie juos ką bekalbėsi: nėra mokyklų, nėra ir 
amatų; tėra savamokslių kreivuliavimai. Bet ir tų pačių dirbėjų 
nėra, ir kiekvienam dalykui reikia šauktis svetimtaučių ir 
račių, ir šaltkalvių, dailydžių, odininkų, smalininkų; nuo di- 
džiųjų, komplikuotųjų darbų pradedant ir mažaisiais, vien- 
tisais baigiant. 

Ar taip begalima gyventi? Jei nebegalima, tai kokios čia 
begali būti kalbos apie sutapimą atgal su Rusija, iš kurios mes 
per 120 metų nieko nelaimėjome ir buvome jos tik melžiama 
karvė, kaip Ukraina ir kiti pakraščiai. Mes teturėjome visomis 
savo pajėgomis stiprinti centrą; kas metai sąskaitoje su valstija 
turėjome tik minus, kad centrui kas metai buvo plius, t.y. kad 
valstijos iždas iš pakraščių daugiau išimdavo, neg jiems duo- 
davo, o centrui daugiau duodavo, neg iš jo valstijos reikalams 
paimdavo. Mes visą laiką buvome juodi, neapkuopti, neapi- 
prausti ir nepripenėti murzos pavaikiai. 

Baisūs mums vokiečiai per aukšta savo kultūra ir per žiauriu 
savo tautiškumu. Baisūs buvo rusai per žema savo kultūra ir 
ne mažesniu savo tautiškumu. Katrą gi dabar išsirinkti, atėjus 
tinkamai valandai? 

Praeitis mus atstūmė nuo Rusijos, kaip atstūmė nuo jos ir 
kitas griežtas visas svetimąsias tautas. Galgi žadamoji demok- 
ratingoji Rusija mus riša ir pritraukia? Tuo tarpu tik apakėliai 
ar svetimųjų partijų drausme suvaržyti žmonės tetraukia į tą 
dar nesusidariusią, dar neaiškią pusę. Rusijos socialdemokratų 
darbininkų partijos Lietuvos rajonas ar komitetas, Lietuvos 
socialdemokratija, Lietuvos liaudininkai-socialistai-internacio- 
nalistai, maksimalistai, minimalistai ir dar dešimteriopi „istai“ 
visoje minioje... iš dešimties lietuvių, išsižadėjusių lietuvio 
vardo, teturėdami su Lietuva tiek reikalo, kiek jiems tereikia 
dirvos agitacijai, Tautos Valios reiškėjai negali būti, tad su jais 
ir rimtai skaitytis neprisieina. Iš tos pusės mes teturime Trockio 
ir Lenino pažadėjimą giljotinuoti galvas visiems, kas tik bus 
nepatenkintas jų įvedama tvarka, anot jų, kas tik eis prieš re- 
voliuciją. Na, be galvos likus, bus dar blogiau, neg buvo prie 
senosios valdžios. Tad šita knygelė reiktų apkepurėti dar vienu 
skyrium: „Iš naujosios Rusijos valdžios taip pat nieko gera 
negalime laukti, kaip nieko gera nesusilaukėme ir iš senosios“. 

Tačiau neberašau, kad ir be to tai visiems aišku. Ir be to 
9995 lietuvių svyra juoba į Vakarus, ne į Rytus. Iš Vakarų kul- 
tūra eina, Vakaruose turgaus rinkos, Vakaruose laisvi uostai. 
Be Vakarų nepralobsime, nepralobę kultūroje nekilsime, o be 
kultūros ir visi demokratizmai — tik vieni chamizmai. Tik ir iš 
čia mes dar neturime tvirtų garantijų tautinei mūsų Laisvei, 
tad ir pasikliauti mes tegalime — tiktai patys savimi, savo ir 
savo Tėvynės Nepriklausomybe. 


PAAIŠKINIMAI 


SANTRUMPOS 


BA - Bažnytinė apžvalga. 

LB - Lietuvių balsas. 

RG - Rygos garsas. 

TK - Tiesiant kelią Lietuvos Nepriklausomybei 1916-17 m. - V., 1919, 
Vlt - Viltis. 

VR-14 - Vaižganto Raštai. T. 14. - K., 1929. 

VR-16 - Vaižganto Raštai. T. 16. - K., 1929. 


REDAKCINĖS PASTABOS 


Devintajame Vaižganto Raštų tome spausdinama 1913-1917 metų pub- 
licistika. Ji skelbta „Viltyje“, „Bažnytinėje apžvalgoje“, „Rygos garse“, „Lie- 
tuvių balse“, „Ateities spinduliuose“, Žemaičių vysk. P. Karevičiaus kon- 
sekracijai 1914 m. skirtame leidinėlyje, „Vaire“, 1914 m. kalendoriuje „Dieve, 
padėk!“. Diduma jos (straipsniai iš RG, LB) pakartota VR-16 ir 1919 m. išėju- 
siame rinkinyje „Tiesiant kelią Lietuvos Nepriklausomybei 1916-17 m.“ (TK). 
Į tomą įdėta 1917 m. datuota apybraiža „Lietuvių tautos valia susidaryti 
Nepriklausomą Tėvynę“, kuri buvo likusi rankraščiu, publikuojama pirmą 
kartą. Tik įvadinis jos skyrius, pavadinimu „Tautos Valia - vyriausis lietuvių 
politikos veiksnys“, skelbtas LB (1917, Nr. 68) ir TK (p. 28-31). 

Tomo tekstai išdėstyti dvejopai. Nekartotieji (1913-1914) - chronologiškai 
(pagal paskelbimo eilę), pakartotieji - taip, kaip VR-16 ir TK jie sudėstyti pa- 
ties autoriaus, t.y. tematinėmis grupėmis ir chronologine tvarka (vienur kitur 
pažeista) jų viduje. Paliekamos ir Vaižganto duotos grupių antraštės. Iš TK 

devintajam tomui imamai tik 1916 ir 1917 m. paskelbti straipsniai. Rašytieji bei 
išspausdintieji vėliau (1918-1919) nukeliami į tolesnį, dešimtąjį, Raštų tomą. 
Praleidžiamas ir minėtasis TK str. „Tautos Valia - vyriausis lietuvių politikos 
veiksnys“. Skelbiamas antrasis perredaguotas ir papildytas jo variantas, Vaiž- 
ganto įdėtas į rankraštinę brošiūrą „Lietuvių tautos valia susidaryti Nepri- 
klausomą Tėvynę“. 

VR-16 ir TK yra keleta autorystės požiūriu abejotinų ar nepilnaverčių ir 
pašalinių tekstų (kolektyvinis laiškas Petrui Leonui, popiežiaus taikos notos 
kariaujančių kraštų vadovams vertimas, lietuvių seimų ir konferencijų nu- 
tarimai). Jie kartojami ir čia, šių Raštų devintajame tome, kaip vienokiu ar 
kitokiu mastu Vaižganto plunksnos darbai arba istorinės vertės priedai prie 
ano meto jo publicistikos. Kartojamas ir Rusijos Lietuvių seimą Petrapilyje 
1917 m. šaržuojantis feljetonas „Galia-spektakliai“, nors jis, ne mažiau negu 
prie publicistikos, galėtų derėti prie grožinės literatūros. Priešingai - pub- 
licistikai Vaižganto skirti keli straipsniai teatro ir dailės temomis iš VR-16 
išimami ir atidedami vienam tolesnių šių jo Raštų kritikos tomų. 

Duodama tomo tekstų bibliografijos, komentuotinų realijų paaiškinimai 
ir žodynėlis. 


BIBLIOGRAFINIAI DUOMENYS IR 
KOMENTARAI 


RAŠYKIME TEISINGAI SAVO VIETŲ VARDUSI! Publikuota: Vlt. - 1913. - 
Liep. 19 (rugp. 1). - Nr. 83. Parašas: Kun. Juozas Tumas. 

! „Vienybė“ - katalikiškas žurnalas, leistas 1907-1914 ir 1918-1933 m. 
Kaune, 1914-1915 m. Vilniuje. 

*Mikolajavas - Nikolajevu rusų vadinta Panevėžio miesto dalis, dab. Smėlynė. 

34/N - prie Nemunėlio (ant Nemunėlio). 

* Vietovardžių formos paliekamos tokios, kokias pateikia Vaižgantas, nors 
ne visos jos taisyklingos. 


LAIŽUVA. Publikuota: Vit. - 1913. - Liep. 19 (rugp. 1).- Nr. 83. Rubrikoje 
„Įvairios žinios“. Parašas: Kun. J. Tumas. 


STAKIAI. Publikuota: Vlt. - 1913. - Liep. 24 (rugp. 6). - Nr. 85. Rubrikoje 
„Įvairios žinios“. Parašas: Kun. J. Tumas. 

!Pamituvys - šis bažnytkaimis Pamituviu vadintas nuo seno. XIX a. pab. — 
XX a. pr. lygiagrečiai jį imta vadinti ir Stakiais. Apie 1930 m. Stakių pava- 
dinimas, išstūmęs Pamituvį, pasidarė oficialus. 

2 Žr. šių Vaižganto Raštų 7 tome išspausdintą str. „Stakiai-Pamituvys“. 

LAIŽUVĄ. Publikuota: Vlt. - 1913. - Liep. 24 (rugp. 6). - Nr. 85. Rubrikoje 
„Ivairios žinios“. Parašas: Kun. J. Tumas. 

' Jonas Čiurlionis, M.K. Čiurlionio brolis, muzikos mokytojas; poetas 
Liudas Gira. 

PRIE VIETAVARDŽIŲ TAISYMO. Publikuota: Vlt. - 1913. - Rugp. 2(15). - 
Nr. 89. - Parašas: Kun. J. Tumas. 

'p. K. B. - Kazimieras Būga. 

2pro publico bono (lot.) - visuomenės gerovei. 

3Pr. Turauskis - Pranas Turauskas (1876-1919); kunigavo Kaune, Ute- 
noje, Mažeikiuose; išleido misteriją „Betliejus“ (1911), paskelbė publicistikos. 

* Dr. Bukontas - Domininkas Bukantas (1873-1919); gydytojas, lietuvių 
tautinio sąjūdžio dalyvis, kultūrininkas; gydytojavo Dusetose, Zarasuose. 


DĖL VIETAVARDŽIŲ PATAISYMO NR. 85. Publikuota: Vlt. - 1913. — 
Rugp. 4(17). - Nr. 90. Parašas: Kun. J. Tumas. 

11913 m. VIt 85 nr. išspausdintos Petrapilio u-to teisės fakulteto studentų 
Boleslovo Masiulio (1889-1965) ir Liudo Noreikos (1884-1928) pastabos dėl 
Vaižganto paskelbtų vietų vardų; greta ir pats Vaižgantas duoda taisymus: 
Ugioniai - ne Ugionys. Apytalaukis ar Apytalaukė, abejoju. 


LAIŽUVA. Publikuota: Vlt. - 1913. - Rugp. 7(20). - Nr. 91. Rubrikoje 
„Įvairios žinios“. Parašas: Kng. J. T. 


STATISTIKOS ŽIUPSNELIS. Publikuota: Vlt. - 1913. - Rugp. 14(27). - 
Nr. 94. Parašas: Kun. Juozas Tumas. 

'Andrzejus Niemojewskis (1864-1921) - lenkų rašytojas, publicistas, religi- 
jotyrininkas, biblinių temų savo kūriniuose brėžęs pesimistišką žmonijos 
raidos perspektyvą; nuo 1906 m. laikraščio „Myšl Niepodlegta“ („Nepriklau- 
soma mintis“) redaktorius, iš pradžių demokratinių idėjų, vėliau kraštutinio 
nacionalizmo skelbėjas. 


ŽINIŲ ŽIUPSNELIS IŠ PRAEITIES. Publikuota: Vit. - 1913. - Rugp. 15(28). — 
Nr. 95. Parašas: Kun. J. Tumas. 


APIE TAUTINĘ REALIĄ MŪSŲ POLITIKĄ. Publikuota: Vlt. - 1913. — 
Rugs. 6(19). - Nr. 104. Parašas: Vaišgantas. 

"„po prostomu" (lenk.) - paprastai. 

2 Korona (lenk. karūna; karalystė) - nuo XIV a. vidurio, susijungus etni- 
nėms lenkų žemėms, raštuose ir gyvenime dažnai vartotas Lenkijos pavadi- 
nimas; po Liublino unijos Lenkiją taip vadinta, norint ją atskirti nuo jungtinės 
valstybės antrosios dalies - Lietuvos. 

3 „Novoje Vremia“ («Hosoe spema», „Naujasis laikas“) - imperinės nuo- 
statos laikraštis, leistas 1868-1917 m. Peterburge. 

*guantum satis (lot.) - kiek reikia. 

5 Cislitavija, Translitavija - Austro-Vengrijos imperijos kraštai, skiriami 
Litavos upės (dešiniojo Dunojaus intako) į austrišką (Cislitavija) ir vengrišką 
(Translitavija). 

TIKSLUS MOTERŲ TEISIŲ IEŠKOJIMAS. Publikuota: Laisvė. - 1913. — 
Rugs. 23. - Nr. 76. Parašas: Kun. Juozas Tumas. Laižuvoje, Kauno gub. Pakartota: 
Vlt.- 1913. - Spal. 23 (lapkr. 5). - Nr. 124. Parašas: Kun. Juozas Tumas. Laižuvoje, 
Kauno gub. 

Iš „Laisvės“, 1911 m. Bostone pradėjusio eiti, o nuo 1914 m. Niujorke 
leidžiamo kairiosios pakraipos JAV lietuvių laikraščio, persispausdintą šį 
Vaižganto straipsnį Vlt palydėjo tokiu įžanginiu paaiškinimu: 

Bostono „Laisvė“, pažadėjusi liepos mėnesį išleisti „moterų numerį“, teišleido jį 
rugsėjo mėnesį (76). Numeris iš 12 didelių puslapių, turiningas, nušviestas, žinoma, 
savotiškai. Dviejuose puslapiuose sutilpo anketa: „Kaip žiūrite į moterų judėjimą ir 
to judėjimo uždavinius ir ką gero velijate lietuvėms moterims“. Atsakymų įdėta 14, 
nors redakcija sakosi daugiaus gavusi: 1. Andriaus Bulotos iš Vilniaus, 2. P. Grigaičio, 
3. Žemaitės iš Vilniaus, 4. J. Griniuvienės iš Marijampolės, 5. d-rės Jokannos Balt- 
rušaitienės, 6. L. Šerno, 7. J. B. Smelstoriaus, 8. J. Baltrušaičio, 9. F. J. Bagočiaus, 
10. A. J. Karaliaus, J. O. Sirvydo, 11. Miko Petrausko, 12. St. Michelsono, 13. A. Ba- 
ranausko ir 14. kun. J. Tumo. „Laisvės“ buvo prašyta atsakymų iš „veikėjų be skirtumo 
pažvalgų“. (Laiškas 8 d. birželio.) Tuo išsiaiškina, kaip čia įkliuvo kunigas, kaip tai 
sako, it Pilotas į Credo. Kadangi šis pastarasis atsakymas platesnis, šakotesnis už 
kitus, mes jį pakartojame. - Red. 

!Emmeline Pankhurst (1858-1928), anglų moterų veikėja; 1903 m. sukūrė 
socialinę ir politinę moterų organizaciją („Women's social and political union“), 
aktyviai kovojo dėl moterų teisių. 


DĖL KUN. ČERNIAUSKIO IŠKĖLIMO. Publikuota: Vlt. - 1913. - Gruodž. 
20 (saus. 2). - Nr. 156. 

U Antanas Černiauskis (1867- po 1923) - šv. Jono bažnyčios klebonas, 
Vilniaus dekanas; polomanas, priešinosi lietuvių kalbos įvedimui Vilniaus 
bažnyčiose, buvo vienas svarbiausių iniciatorių ištremti iš Vilniaus Vaižgantą. 

2 „Kur. Krajowy“ - „Kurier Krajowy“ („Krašto kurjeris“) - 1912-1914 m. 
Vilniuje ėjęs dienraštis. 

3 Sąjunga lietuvių kalbos teisėms ginti Vilniaus vyskupijos baž- 
nyčiose - prieš I pasaulinį karą veikusi sąjunga, pirmininkaujama gydytojo 
ir generolo Augustino Paškevičiaus (1843-1914), lietuvių kultūrinės ir tautinės 
veiklos Vilniuje dalyvio. 

*1908-1918 m. Vilniaus vyskupiją valdė prelatas Kazimieras Michalkevi- 
čius (1865-1940); polomanas, priešiškais lietuvybei, nors buvo kilęs iš ukmer- 
giškių lietuvių. 

5 Jonas Steponavičius (1880-1947) - nuo 1912 m. Vilniaus šv. Jono bažny- 
čios vikaras; vadovavo „Ryto“ lietuvių kultūrinei draugijai, krikdemų veikėjas, 
buvo renkamas į Seimą, vėliau ekskunigas, mokytojas Utenoje, Zarasuose, 
1944 m. pasitraukė į Vokietiją; paskelbė darbų iš psichologijos. 

* Emilija Vileišienė (1861-1935) - Antano Vileišio žmona, tautinio sąjūdžio 
dalyvė, kovotoja dėl lietuviškų pamaldų Vilniaus bažnyčiose, šalpos orga- 
nizacijų veikėja. 

7 Adomas Kulieša (1881- po 1925) = nuo 1911 m. Vilniaus šv. Dvasios 
bažnyčios administratorius. 

š „Sev. Zap. Žizn“ - „Severo-zapadnaja žizn“ („Šiaurės vakarų gyve- 
nimas“) - 1911-1912 m. Vilniuje ėjęs rusų dienraštis. 

" Piotras Veriovkinas (a. 1861-1946), 1904-1912 m. Kauno, po to Vilniaus 

gubernatorius; netoli Utenos turėjo Vyžuonėlių dvarą, gubernatoriaudamas 
parodė lietuvių reikalų supratimo, liko Lietuvoje, 1944 m. pasitraukė į Va- 
karus. 

0 „Gazeta Codzienna“ („Kasdienis laikraštis“) - 1911-1915 m. Vilniuje 
leistas dienraštis. 


KOKIE SKAITYTINI SVETIMI LAIKRAŠČIAI? Publikuota: Vlt. - 1913. — 
Gruodž. 25 (saus. 7). - Nr. 159. Parašas: Kun. J. Tumas. 

!nic niema! (Ilenk.) - nieko nėra; nieko. 

2 Minimi rusiški ir lenkiški menkaverčiai laikraščiai: „Birževyja Vedo- 
mosti“ („Biržos žinios“) - dienraštis, ėjęs 1880-1917 m. Peterburge, nuo 1893 m. 
turėjęs leidimą sostinei ir provincijai (vtoroje izdanije - antrą leidimą); „Žurnal 
dlia vsech“ („Žurnalas visiems“) - mėnraštis, leistas nuo 1876 m. Maskvoje; 
„Peterburgskij listok“ („Peterburgo lapelis“) - dienraštis, išėjęs 1864 m.; „Ga- 
zeta i žurnal Kapeika“ - greičiausiai tai nuoroda į 1909-1915 m. Vilniuje leistą 
dienraštį «<BunenckuH Kypbep - Hala konežka»; „Kurier Litewski“ („Lietuvos 
kurjeris“) - 1905-1915 m. Vilniuje leistas lenkų dienraštis; „Gazeta Codzien- 
na“ - žr. ankstesnio str. 10 paaiškinimą. 

3 „Russkoje Slovo“ („Rusų žodis“) - liberalinis dienraštis, leistas Maskvoje 
1895-1917 m. 

* Vlasas Doroševičius (1864-1922), publicistas, feljetonistas, teatro kritikas, 
nuo 1902 m. „Russkoje slovo“ redaktorius; Vladimiras Nemirovičius-Dan- 
čenka (1858-1943), prozininkas, teatro kritikas, publicistas; Piotras Boborikinas 
(1836-1921), dramaturgas, prozininkas; Dmitrijus Merežkovskis (1866-1941), 
prozininkas, kritikas; Aleksandras Jablonovskis (1870-?), prozininkas; M. Gor- 
kis, L. Tolstojus, I. Buninas - plačiai žinomi rusų literatūros klasikai; Bajanas, 
Teffi - slapyvardžiai; Gr. Petrovas - tikriausiai Grigorijus Petrovas, kariuo- 
menės šventikas, rašytojas ir žurnalistas. 


PARDAVINĖJIMAS LAIKRAŠČIŲ. AKCIJA KURŠE. Publikuota: BA. — 
1913. - Liep. 28 (rugp. 10). - Nr. 2. - P. 27. Rubrikoje „Darytina ir padaroma“. 
Parašas: Kun. J. Tumas. 

BA („Bažnytinė apžvalga“) - dvisavaitinis žurnalas, redaguojamas prelato, 
vėliau Kauno arkivyskupo Juozapo Skvirecko, ėjęs 1913-1914 m. Kaune. 

!"Kunigo P. T. - greičiausiai tai kun. Petras Tomašauskas (1865- tarp 1920- 
1935), Žemaičių vyskupijos kurijos adjutorius ir archivaras. 

*Jokūbinių (Dom. VI. p. Pent.) - apaštalo Jokūbo atlaidų (Dominica sexta 
post Pentecosten - šeštą sekmadienį po Sekminių). 

3nd extra (lot.) - skubiai. 


SURINKIME GYVĄJĄ TRADICIJĄ! Publikuota: BA. - 1913 - Rugp. 28 
(rugs. 10). - Nr. 4. - P. 57-58. Parašas: Kun. J. Turnas. 

"scripta manent (lot.) - kas parašyta, išlieka. 

2 Vardijami XIX a. lietuvių raštijos ir kultūros žmonės: Juozapas Čiulda 
(1796-1861), kunigas, lietuvių k. gramatikos autorius; Juozapas Želvys-Želva- 
vičius (1822-1866), kunigas, poetas; Ambraziejus Pranciškus Kašarauskas 

(1821-1880), kunigas, etnografas, tautosakininkas; Kalikstas Kasakauskas 
(a. 1792-1866), kunigas, didaktinis rašytojas; Klemensas Kairys (1836-1864), 
kunigas, poetas; Anupras Jasevičius (1805-1884), kunigas, poetas; Julius 
Anusavičius (1825-1907), poetas, 1863 m. sukilėlis; Paškevičiai — matyt, 
turima galvoje Juozapas Paškevičius (1871-1899), kunigas, draudžiamos 
spaudos platintojas ir bendradarbis, ir gal Augustinas Paškevičius (žr. str. 
„Dėl kun. Černiauskio iškėlimo“ 3 paaišk.); Juzumai — broliai Tadas (1810- 
1851), Vincentas (1819-1901), Antanas (1822-1871), kunigai, tikybiniai rašy- 
tojai; Antanas Janikavičius (a. 1791-1850), kunigas religinių raštų rengėjas; 
Kazimieras Vizgirda (1788-1861), kunigas, religinis rašytojas; Otonas Pra- 
niauskas (1818-1878), kunigas, pamokslų autorius ir vertėjas; Dovydaičiai - 
Juozapas Silvestras (1826-1883), kunigas, rašytojas, apysakos „Šiaulėniškis 
senelis“ autorius, Dionizas (1814-1890, vadinosi Juozapu Tamulevičium), 
kunigas, religinis rašytojas; Kajetonas Aleknavičius (1804-1874), kunigas, 
poetas; Bonaventūra Gailevičius (a. 1752-1834), kunigas, religinių raštų 
rengėjas; Giedraičiai - Juozapas Arnulfas (1757-1838), Žemaičių vyskupas, 
Šv. Rašto vertėjas, ir galbūt Simonas (a. 1764-1844), Žemaičių vyskupijos 
administratorius. 

3 Petras Baktys (1844-1913) - kunigas Pavandenėje, Tauragnuose, 1897- 
1909 m. Mosėdžio vikaras; Vaižgantas surašė ir paskelbė jo atsiminimus apie 
1863 m. sukilimo įvykius Varniuose (žr. šių Raštų 2 t., p. 402-408). 

* Graždanka - rusiškas raidynas, rusų valdžios primetinėtas lietuviškoms 
knygoms; Hrebnikai - stačiatikių cerkvės apeigynai; Vaižgantas šiuo žodžiu 
vadino Lietuvos žmonėms ir katalikų bažnyčiai rusifikuoti skirtus valdžios 
leidinius - rusiškais rašmenimis (graždanka) spausdintas lietuviškas religines 
knygas ir rusų kalba leistus katalikiškus apeigynus. 


LECKAVOS NAUJŲ KAPINIŲ PAŠVENTIMAS. Publikuota: BA. - 1913. - 
Rugp. 28 (rugs. 10). - Nr. 4. - P. 62. Rubrikoje „Iš parapijų kronikos“. Parašas: 
Kun. J. Tumas. 


VARGONŲ TAISYMAS IR PALAIKYMAS. Publikuota: BA. - 1913. - Rugs. 
27 (spal. 10). - Nr. 6. - P. 90-91. Parašas: Kun. J. Tumas. 

"Rodavičius - J. Rodavičius, Radavičius (mir. 1912 m.), vienas Lietuvoje 
žinomų vargonų statytojų, padidinęs jų registrą iki 63; pastatė vargonus 
Ramygalos, Žemaičių Kalvarijos bažnyčiose. 

žprix fixe (pranc.) - tvirta kaina. 


KUN. J. TUMO, BUVUSIO „VILTIES“ REDAKTORIAUS, KALBA. Pub- 
likuota: Jo malonybė naujas Žemaičių vyskupas Pranciškus Karevičius. - K., 
1914. - P. 62-64. 

Sveikinimo kalba, pasakyta 1914 m. gegužės 19 d. Kauno kunigų semi- 
narijoje, iškilmėse konsekruotam Žemaičių vyskupui P. Karevičiui pagerbti. 
Pranciškus Karevičius (1861-1945) - Petrapilio dvasinės akademijos profe- 
sorius, 1914-1926 m. Žemaičių vyskupas, po to vienuolis marijonas Mari- 
jampolėje; teologas, katalikiškos spaudos bendradarbis. 

! Nansenas (Frithjof Nansen, 1861-1930) - norvegų mokslininkas, keliau- 
tojas tyrinėtojas, diplomatas; apie jo kelionę į Šiaurės ašigalį „Framo“ laivu 
Vaižgantas rašė 1897 m. (žr. šių jo Raštų 5 t., p. 245-246). 

* Habemus Pontificem (lot.) - turime aukščiausią kunigą. 

3odore suavitatis (lot.) - maloniu kvapu. 


DEŠIMTIES METŲ SUKAKTIS. Publikuota: Vairas. - 1914. - Nr. 8. — 
P. 2-7. Parašas: Kun. Juozas Tumas. 

! Piotras Sviatopolkas-Mirskis, Vilniaus generalgubernatorius 1903-1904 m.; 
pritarė lietuvių spaudos draudimo atšaukimui. 

*Samsonas - biblinis žydų kovų su filistiečiais didvyris; nepaprastos jėgos, 
glūdėjusios jo plaukuose; mylimosios filistietės išduotas, buvo priešų įkalintas, 
kalėjime turėjo sukti girnas. 

3 Vardijami lietuvių spaudos draudimo iniciatoriai ir talkininkai: Michailas 
Muravjovas, 1863 m. sukilimo Lietuvoje malšintojas, Vilniaus generalguber- 
natorius 1863-1865 m.; Konstantinas Kaufmanas, Vilniaus generalguberna- 
torius 1865-1866; Nikolajus Miliutinas, nuo 1863 m. Varšuvoje rezidavęs vals- 
tybės sekretorius, anksčiau vidaus reikalų ministerio pavaduotojas; Piotras 
Valujevas, vidaus reikalų ministras 1861-1868 m., pasirašė K. Kaufmano teiktą 
lietuvių spaudos uždraudimo aplinkraštį; Aleksandras Hilferdingas (1831 
1872), rusų slavistas, grindęs graždankos (rusiško raidyno) tinkamumą lietu- 
vių kalbai; Stanislovas Mikuckis (1814-1890), Varšuvos bibliotekininkas ir u- 
to dėstytojas, rengęs graždanka lietuviškus leidinius. 

* Tantalas - senovės graikų mitų personažas, Dzeuso sūnus; užrūstinęs 
dievus, buvo jų pasmerktas kančioms Hade (pragare). 

5 Kontrafakcija - spaudos draudimo laiku lietuviškos knygos, perse- 
kiotojams klaidinti leistos žymint fiktyvius, priešdraudiminius jų išėjimo 
metus. 

*apskabinau jį pusiau it Jokūbas angelą - biblinis palyginimas; nuo- 
roda į žydų patriarcho Jokūbo kovą su angelu (žr. ST, Pr 32, 25-30). 

7 „Vol čudak...“ (rus.) - tai keistuolis. 

5 „Novoje Vremia“ («Hosoe Bpema») — žr. str. „Apie tautinę realią mūsų 
politiką“ 3 paaiškinimą. 

? „St.-Peterburgskija Vedomosti“ («CaukT-IeTep6yprckne BejpomocTH»; 
„Sankt-Peterburgo žinios“ — 1728-1917 m. Peterburge leistas liberalinės 
pakraipos dienraštis; Esperas Uchtomskis (1861-1921) - rašytojas, publi- 
cistas. 

10 „Živaja Starina“ («Kunas Crapuna»; „Gyvoji senovė“) - Rusijos geo- 
grafijos draugijos trimėnesinis žurnalas, ėjęs 1890-1916 m.; Vladimiras La- 
manskis (1833-1914) - šio žurnalo steigėjas ir redaktorius, Peterburgo u-to 
profesorius slavistas. 

11 Žr. str. „Kokie skaitytini svetimi laikraščiai“ 2 paaiškinimą. 

72 „Pravo“ («Ipaso»; „Teisė“)- nuo 1899 m. Peterburge ėjęs savaitraštis. 

5 Mykolas Oginskis (1849-1902) - Plungės dvaro ponas, muzikos mo- 
kyklos steigėjas, rėmė lietuvišką spaudą. 

“4 Aleksandras Tiškevičius (1866-1945) - Kretingos dvaro savininkas; rėmė 
lietuvių tautinį judėjimą, 1897 m. Kauno gubernatoriui S. Suchodolskiui įteik- 
tame memorandume kėlė būtinumą atšaukti lietuvių spaudos draudimą. 

5Kun. Ambraževičius, P. Matulionis - Juozas Ambraziejus, Ambroze- 
vičius (1855-1915), nuo 1892 m. Vilniuje kunigavęs lietuvių kultūrinio gy- 
venimo organizatorius, švietėjas, spaudos darbuotojas, tikybinis rašytojas; 
Povilas Matulionis (1860-1932), miškininkas, literatas, tautinio ir kultūrinio 
judėjimo dalyvis. 

profesoriai Maculevičius, Būčys - turima galvoje Jonas Mačiulis (Ma- 
culevičius) - Maironis, 1894-1909 m. profesoriavęs Petrapilio dvasinėje akade- 
mijoje, ir Pranciškus Būčys (1872-1951), tos pat akademijos profesorius 1902 
1916 m., vėliau Kauno u-to profesorius, marijonų vienuolijos generolas. 

" Lamanskis - žr. 10 paaiškinimą; Šachmatovas-Aleksejus Šachmatovas 
(1864-1920), kalbininkas, Peterburgo u-to profesorius; Fortunatovas - Filipas 
Fortunatovas (1848-1914), kalbininkas, Maskvos u-to profesorius; Maikovas - 
greičiausiai Leonidas Maikovas (1839-1899), rusų literatūros istorikas, aka- 
demikas; Aksakovas - turbūt Aleksandras Aksakovas (1832-1903), rašytojas, 
spiritizmo tyrinėtojas, biblistas. 

' Antanas Smilga (1865-1920) - visuomenės veikėjas; 1895 m. I rusų 
spaudos darbuotojų suvažiavime Peterburge jo vardu buvo padarytas pra- 
nešimas apie lotyniškas raides lietuvių raštijoje, įrodinėjant reikalą atšaukti 
jų draudimą. 

* Vardijami lietuvių spaudos draudimo bylos XIX a. pab. - XX a. pr. vy- 
kusiuose svarstymuose dalyvavę rusų valdžios administratoriai: A. Rogovi- 
čius - Kauno gubernatorius 1899-1902 m.; K. Božovskis - Suvalkų gubernato- 
rius XIX a. paskutiniajame dešimtmetyje; V. Trockis — Vilniaus generalgu- 
bernatorius 1892-1902 m.; A. Imeretinskis - Varšuvos generalgubernatorius 
1897-1901 m.; N. Sergijevskis — Vilniaus mokslo apygardos globėjas 1869- 
1898 m.; Liginas - Varšuvos mokslo apygardos globėjas XIX a. pab.; F. Vitė - jo 
pirmtakas 8-9 dešimtm.; O. Gurka - Varšuvos generalgubernatorius 1883-1894. 

20 Silvestras Baltramaitis (1841-1918), bibliografas, etnografas; dirbo Pe- 
terburgo viešojoje bibliotekoje, buvo Rusijos geografijos draugijos narys; rū- 
pinosi lietuvių spaudos draudimo atšaukimu, prisidėjo prie A. Smilgos (žr. 18 
paaišk.) vardu rusų spaudos darbuotojų suvažiavime tuo reikalu skaityto 
pranešimo. 

2 Osobyj otdel Učonogo komiteta M. N. P. (rus.) - Liaudies švietimo 
ministerijos Mokslo komiteto Ypatingasis skyrius. 

22 Kalbama apie 1898 m. Rusijos švietimo darbuotojo H. Visendorfto pareng- 
tą memorandumą, kuriuo siūlyta panaikinti lietuviškos spaudos draudimą 
lotyniškais rašmenimis. Išverstas Vaižganto, memorandumas buvo išspaus- 
dintas „Tėvynės sargo“ 1899 m. 1-ojo nr. priede („Priemazgos“), p. 1-28. 

2 Donatas Malinauskas (1869- a. 1942) - visuomenės veikėjas, politikas, 
Vasario 16-osios akto signataras, 1941 m. sovietų ištremtas į Rusiją (Altajų), 
ten Žuvo. 

** Antanas Maciejauskis (Macijauskas, 1874-1950) - inžinierius, publicistas, 
vertėjas, leidėjas, lietuvių tautinio judėjimo dalyvis. 

3 Lietuvių spaudos draudimo aplinkraštį pasirašė Vidaus reikalų minis- 
teris P. Valujevas (žr. 3 paaišk.) 1865 m. rugsėjo 23 d. (sen. kal.). 

2 respice finem (lot.) - žiūrėk tikslo. 

BLAIVYBĖS APAŠTALAS ŽEMAIČIUOSE. Publikuota: „Dieve, padėk!“ 
Kalendorius 1914 metams. - K., 1914. - P. 46-49. Parašas: Kun. J. Tumas. 

"mano knygelėje „Blaivybės Gromatos“ - Vaižganto parengta kny- 
gelė „Žemaičių Vyskupo Motiejaus III Kazimiero Valančiaus-Valančiauskio 
Blaivybės Gromatos“ išėjo 1916 m. Rygoje. Joje spausdinama parengėjo įžan- 
ginis straipsnis ir 16 blaivybinių M. Valančiaus laiškų bei testamentinis jo 
" laiškas. 

2 Nurodytame 1902 m. „Tėvynės sargo“ numeryje (2-3B, p. 24-33) išspaus- 
dinta Vaižganto parengtų (išverstų iš lenkų k.) M. Valančiaus 1858-1859 m. 
užrašų publikacija („Iš Vyskupo M. Valančiaus „Kronikos“). Vienas jos skyre- 
lių („Pradžia „Blaivybės“), gerokai perredaguotas, cituojamas šiame straipsnyje. 

3Leonas Kervelis (1821-1878) - Jurbarko klebonas nuo 1852 m. iki mirties; 
prieš tai vikaravo Darbėnuose ir Raudėnuose. 


LIETUVIŲ KULTŪROS CENTRAS RYGOJE 
KARO METU 


RYGOS GARSAI. Publikuota: RG. — 1915. - Saus. 3. - Nr. 1. Parašas: 
Kun. Juozas Tumas. Pakartota: VR-16. - P. 5-7 (po tekstu: „Rygos Garsas“. 1915 
metų, 1(436) nr.). 

' Pralotas Afanasavičius - Vienas iš tuomet Rygoje veikusių trijų ka- 
talikiškų bažnyčių klebonų. 

2 „Rygos garsas“ - katalikiškas laikraštis, leistas 1909-1917 m. Rygoje; iš 
pradžių ėjo nereguliariai, 1911-1912 m. kartą, po to du kartus per savaitę. 

3Į Rygą dirbti „Rygos garso“ redakcijoje Vaižgantas atvyko 1914 m. gruo- 
džio mėn. ir išdirbo iki 1915 m. spalio pabaigos. 

KOVOS BŪDAI. Publikuota: RG. - 1915. - Saus. 22. - Nr. 8. Parašas: K. T. 
Pakartota: VR-16. - P. 12-16 (po tekstu: „R.G.“, 8). 

"Rygos lietuvių susišelpimo draugija veikė 1894-1940 m.; be savišalpos, 
rūpinosi kultūra, organizavo spektaklius, įsteigė dviklasę mokyklą. 

2 „Apžvalga“ - greičiausiai tai „Žemaičių ir Lietuvos apžvalga“, laikraštis, 
leistas 1889-1896 m. Tilžėje. 

* Pranciškus Strakšas (1875-1967), Rygos katalikų klebonas 1914-1918 m., 
vėliau kunigavo Lygumuose, Kretingoje, Antalieptėje. 


SKAITMENŲ TINKLE. Publikuota: RG. - 1915. - saus. 31. - Nr. 12. Parašas: 
Kun. J. Tumas. Pakartota: VR-16. - P. 17-21 (po tekstu: „Rygos Garsas“. 1915 m. 
12 nr.). 

NEGERKITE NUNOTŪRINTO SPIRITO! Publikuota: RG. — 1915. - Vas. 
12. - Nr. 17. Parašas: K. J. Tumas. Pakartota: VR-16. — P. 30-33 (po tekstu: 
„Rygos Garsas“. 1915 m. 17 nr.). 

' Andrejevo „Nekto V serom“ - rusų rašytojo Leonido Andrejevo (1871- 
1919) dramos „Žmogaus gyvenimas“ veikėjas (Kažkas pilkas). 


KO NEREIKIA IR KO REIKIA. Publikuota: RG. - 1915. - Kovo 7. - Nr. 27. 
Pakartota: VR-16. - P. 34-36 (po tekstu: R.G. 27 nr.). 

Be pirmosios publikacijos nurodymo, po VR-16 pakartotu šio str. tekstu 
yra dar vienas prierašas: Abejotina, ar Vaižganto raštas. Kieno tas prierašas - 
paties Vaižganto ar kieno nors iš pašaliečių, - sunku pasakyti, bet abejonė 
vargu pagrįsta. Ir turiniu, ir stilistine raiška straipsnis pakankamai vaiž- 
gantiškas. 

1 Žr. šio tomo str. „Skaitmenų tinkle“. 


MŪSŲ APSILEIDIMAS RYGOS LABDARIŲ DRAUGIJOJE. Publikuota: 
RG. - 1915. - Bal. 9. - Nr. 40. Parašas: K. J. Tumas. Pakartota: VR-16. - P. 39-43 
(po tekstu: „Rygos Garsas“. 1915 m. 40 nr.). 

' Rygos labdarių draugija - lietuvių katalikų draugija „Labdara“, įkurta 
1907 m. 

2 „Aušros“ klubas - 1881 m. įkurta Rygos lietuvių dainų draugija; įsileidus 
lenkų studentų, ji greitai tapo lenkišku klubu, iš kurio lietuviai buvo išstumti. 

3 Turėtų būti: „Rygos Garso“. 


DAILĖ TAUTĄ JUNGIA IR AUKLĖJA. Publikuota: RG. - 1915. - Geg. 
16. - Nr. 55. Parašas: K.J. Tumas. Pakartota: VR-16. - P. 48-51 (po tekstu: „Rygos 
Garsas“. 1915 m. 55 nr.) 

"Minimi žymūs latvių kompozitoriai, nacionalinės muzikos kūrėjai: vienas 
trijų brolių Medinių, greičiausiai Jozepas Medinis (Medinš, 1877-1947); Alfre- 
das Kalninis (Kalninš, 1879-1951); Jozepas Vytuolis (Vitols, 1863-1948); Jurja- 
nu Andrejs (1856-1922). 

2 Robertas Schumannas (1810-1856) - vokiečių kompozitorius romantikas; 
Aleksandras Archangelskis (1845-1924) - rusų kompozitorius ir dirigentas; 
Ambroise Thomas (1811-1896) - prancūzų kompozitorius, operų ir baletų 
kūrėjas. 

>dr. Butuls - Adamas Butuls (1860-po 1915), gydytojas, kultūrininkas, 
spaudos bendradarbis, etnografinės medžiagos rinkėjas. 


O LIETUVIŲ TAUTĄ AR DAILĖ JUNGIA IR AUKLĖJA? Publikuota: 
RG. - 1915. - Geg. 19. - Nr. 56. Parašas: K. J. Tumas. Pakartota: VR-16. - P. 51-54 
(po tekstu: „Rygos Garsas“. 1915 m. 56 nr.). 

"sutariant maži daiktai didėja... - lotyniško posakio „Concordia res 
parvae crescunt, discordia maximae dilabuntur“ vertimas. 


TAUTINĖ MOKYKLA IŠEIVIŲ GYVENIME. Publikuota: RG. - 1915. — 
Liep. 9. Nr. 77. Parašas: K. J. Tumas. Pakartota: VR-16. - P. 55-57 (po tekstu: 
„Rygos Garsas“. 1915 m. 77 nr.). 

! „Žvaigždė“ - Rygoje 1906-1918 m. veikusi švietimo draugija; išlaikė ke- 
lias lietuvių pradžios mokyklas, turėjo biblioteką, chorą, rengė paskaitas ir 
koncertus. 

*? Ignacas Chodžko (1794-1861) - lenkų rašytojas, Lietuvos šlėktų buities 
vaizduotojas. 


DAIRYKIMĖS VAIKAMS PRIEGLAUDCS. Publikuota: RG. - 1915. - Liep. 
14. - Nr. 79. Parašas: K. J. Tumas. Pakartota: VR-16. - P. 57-60 (po tekstu: 
„Rygos Garsas“. 1915 m. 79 nr.). 

! Žr. str. „Kovos būdai“ 1 paaiškinimą. 

2 Andrejevų, Meterlinkų - Leonidas Andrejevas - žr. str. „Negerkite nu- 

„notūrinto spirito“ 1 paaiškinimą; Meterlinkas (Maurice Maeterlinck, 1862- 
1949) - belgų dramaturgas ir poetas simbolistas. 

3Lietuvių komitetas - Lietuvių centrinis komitetas nukentėjusiems nuo 
karo šelpti, gyvavęs 1914-1918 m.; viena jo dalis, vadovaujama A. Smetonos, 
veikė Vilniuje, kita, vadovaujama M. Yčo, - Petrapilyje. 

* Martynas Yčas (1885-1941) - visuomenės veikėjas, politikas, IV Rusijos 
dūmos narys, Centrinio caraitės Tatjanos komiteto nukentėjusiems nuo karo 
šelpti vicepirmininkas, ministeris pirmuosiuose Nepriklausomos Lietuvos 
vyriausybės kabinetuose. 


MOKYKIME VAIKUS! Publikuota: RG. - 1915. - Rugs. 2. - Nr. 94. Parašas: 
K.]. Tumas. Pakartota: VR-16. - P. 60-62 (po tekstu: „Rygos Garsas“. 1915 m. 
94 nr.). 

! Skaityk priešakyje šio numerio - nukreipiama į Lietuvių švietimo 
„Žvaigždės“ draugijos ir Lietuvių susišelpimo draugijos pranešimus, kuriose 
lietuviškose Rygos mokyklose prasidedantiems mokslo metams galima už- 
rašyti vaikus. 


PABALTIJYS DĖL KARO NUKENTĖJUSIEMS LIETUVIAMS. Publikuota: 
RG.- 1915. Vas. 7. - Nr. 15. Parašas: K.J. Tumas. Pakartota: VR-16. - P. 62-66 
(po tekstu: „Rygos Garsas“. 1915 m. 15 nr.). 

Udr. Butuls - žr. str. „Dailė tautą jungia ir auklėja“ 3 paaiškinimą. 

*Grosvaldas (Fridrichs Grossvalds, 1854-1924) - visuomenės ir politikos 
veikėjas, išrinktas į Rusijos dūmą, karo metais Rygos miesto tarybos narys, 
vėliau diplomatas. 

3 Aleksandras Kačanauskas (1882-1959), kompozitorius, Kauno ir Vilniaus 
konservatorijų profesorius; prieš I pasaulinį karą ir jo metu mokėsi Rygos 
muzikos mokykloje, vadovavo lietuvių „Kanklių“ draugijos chorui. 

* žymiausius latvių veikėjus: Graudinis (Karlis Graudinš, 1863-1916), 
inžinierius, žurnalistas, laikraščio „Tėevija“ („Tėvynė“) redaktorius; Janis 
Čakstė (1859-1927), politikas, Steigiamojo seimo pirmininkas, nuo 1922 m. 
Latvijos prezidentas; Andrejis Stėrstė (1853-1921), teisininkas, kalbininkas; 
Karlis Paulukas (1870- po 1920), teisininkas, karo pabėgėlių šalpos veikėjas, 
Latvijos seimo narys. 

SĖKLŲ, SĖKLŲ! Publikuota: RG. — 1915. - Kovo 10. - Nr. 28. Parašas: 
K.J. Tumas. Pakartota: VR-16. - P. 66-69 (po tekstu: „Rygos Garsas“. 1915 m. 
28 nr.). 

1VR-16 po šio sakinio pastaba: (Cenzūros išbraukta); RG tekste — 4 eilučių 
cenzūrinė tuštuma. 


KARO ALELIUJA. Publikuota: RG. - 1915. - Kovo 21. - Nr. 33. Pakartota: 
VR-16. - P. 69-70 (po tekstu: „R.G.“,33 nr.). 


ŠELPKIME PABĖGĖLIUS. Publikuota: RG. - 1915. - Bal. 23. - Nr. 46. 
Parašas: Kun. Tumas. Pakartota: VR-16. - P. 70-71 (po tekstu: „Rygos Garsas“. 
1915 m. 46 nr.). 


KARAS - ŽMONIŲ LYGINTOJAS. Publikuota: RG. - 1915. - Bal. 7. — 
Nr. 39. Parašas: K. J. Tumas. Pakartota: VR-16. — P. 71-74 (po tekstu: „R.G.“ 
39 nr.). 


"Mažinotas - Andrė Maginot (1877-1932), prancūzų politikas, 1922-1924 
ir 1929-1932 m. gynybos ministras; jo iniciatyva buvo įrengti prancūzų gyny- 
biniai įtvirtinimai pasienyje su Vokietija (Mažino linija). 

2 Raymondas Poincarė (1860-1934), Prancūzijos prezidentas 1913-1920 m. 

VISUOMENĖS LEKĖS. Publikuota: RG. - 1915. - Geg. 5. - Nr. 51. Parašas: 
K. J. Tumas. Pakartota: VR-16. - P. 74-77 (po tekstu: „Rygos Garsas“. 1915 m. 
51 nr.). 

' Zitietės - lietuvių katalikių tarnaičių šv. Zitos draugija, veikusi 1906- 
1940 m. Jos skyrius Rygoje buvo įsteigtas 1910 m., šelpė bedarbes ir sergančias 
moteris, rengė jų lavinimo kursus. 

2 Gromnyčių (sl) - Kristaus Paaukojimo dienos, vasario 2-osios (Grab- 
nyčių). 

NEAPLEISKIME SAVO TĖVIŠKĖLIŲ! Publikuota: RG. - 1915. - Geg. 7. - 
Nr. 52. Parašas: K.J. Tumas. Pakartota: VR-16. - P. 78-80 (po tekstu: „Rygos 
Garsas“. 1915 m. 52 nr.). 

1 Žr. str. „Visuomenės lekės“. 


BŪKIME ATSARGŪS KALBOJE. Publikuota: RG. - 1915. - Geg. 9. - Nr. 53. 
Parašas: K. J. Tumas. Pakartota: VR-16. - P. 81-82 (po tekstu: „R.G.“,53 nr.). 

1,Arm. Vestn.“- „Armeiskij Vestnik“ („Armijos žinynas“) - rusų kariuo- 
menės Pietvakarių fronto štabo 1915-1916 m. leistas laikraštis. 


IŠVIRKŠČIOJI PUSĖ. Publikuota: RG. - 1915. - Geg. 28. - Nr. 60. Parašas: 
K. J. Tumas. Pakartota: VR-16. - P. 83-85 (po tekstu: „Rygos Garsas“ 1915 metų, 
60 nr.). 

1 Žr. tolesnį str. „Drumzlės“. 


KARO LAIKO NETVARKA. Publikuota: RG. - 1915. - Birž. 9. - Nr. 65. 
Parašas: K. J. Tumas. Pakartota: VR-16. - P. 85-86 (po tekstu: „Rygos Garsas“. 
1915 m. 56 nr.). 

1 VR-16 tekste po šio sakinio pastaba: (apie 40 eilučių cenzūros išbraukta.). 

* Po šio sakinio pastaba: (apie 15 eilučių cenzūros išbraukta). 


DIEVO APLAIDŽIA. Publikuota: RG. - 1915. - Liep. 16. - Nr. 80. Parašas: 
K. J. Tumas. Pakartota: VR-16. - P. 86-89 (po tekstu: „Rygos Garsas“. 1915 m. 
80 nr.). 

' Šv. Kazimiero draugija - knygų ir spaudos leidimo bendrovė; įsteigta ir 
iki 1938 m. pirmininkaujama A. Dambrausko-Jakšto, veikė 1905-1940 m. 
Kaune; išleido apie pusaštunto šimto knygų, leido katalikiškos pakraipos laik- 
raščius bei žurnalus („Draugiją“, „Ateitį“, „Vienybę“, „Rygos garsą“ ir kt.). 

? Žr. str. „Dairykimės vaikams prieglaudos“ 4 paaiškinimą. 


VISŲ KRAŠTŲ PABĖGĖLIAI, JUNKITĖS! Publikuota: RG. - 1915. — 
„ Liep. 21.- Nr. 82. Parašas: K. J. Tumas. Pakartota: VR-16. - P. 89-90 (po tekstu: 
„Rygos Garsas“. 1915 m. 82 nr.). 


TRUMPA APYSKAITA. Publikuota: RG. - 1915. - Rugp. 8. - Nr. 87; 
rugp. 12. - Nr. 88.). Pakartota: VR-16. — P. 90-96 (po tekstu: „Rygos Garsas“. 
1915 m. 87 ir 88 nr.). 

"Mikalojaus Tatjanos Komiteto - Centrinio caraitės Tatjanos komiteto 
nukentėjusiems nuo karo šelpti; Tatjana - caro Nikolajaus II duktė, šio ko- 
miteto globėja. 


MŪSŲ PABĖGĖLIAI APLINK RYGĄ. Publikuota: RG. - 1915. - Rugp. 19. - 
Nr. 90. Parašas: K. J. Tumas. Pakartota: VR-16. - P. 96-98 (po tekstu: „Rygos 
Garsas“. 1915 m. 90 nr.). 


KO GI BIJOTE! Publikuota: RG. - 1915. - Rugp. 22. - Nr. 91. Parašas: 
K. J. Tumas. Pakartota: VR-16. - P. 98-101 (po tekstu: „Rygos Garsas“. 1915 m. 
91 nr.). 


BENDRAISIAIS LIETUVIŲ REIKALAIS 


LAUKIAMOJI DIENA. Publikuota: RG. - 1915. - Saus. 3. - Nr. 1. Parašas: 
Kun. Juozas Tumas. Pakartota: VR-16. - P. 102-103 (po tekstu: „Rygos Garsas“. 
1915 m. 1(436) nr.). 


TUŠČIA JOS! Publikuota: RG. - 1915. - Saus. 24. - Nr. 9. Parašas: K. J. Tumas. 
Pakartota: VR-16. — P. 103-107 (po tekstu: „R.G.“,9 nr.). 

Vpustiaki (rus.) - niekai. 

*furmanską (sl.) - vežikišką, vežėjų. 


DAR NE KARŽYGIAI. Publikuota: RG. - 1915. - Vas. 10. - Nr. 16. Parašas: 
K. J. Tumas. Pakartota: VR-16. - P. 107-111 (po tekstu: „Rygos Garsas“. 1915 m. 
16 nr.). 

'Grzemata -iš tikrųjų Michatas Drzymala, Vokietijos aneksuoto Poznanės 
krašto valstietis, Vaižganto aprašytu būdu XX a. pradžioje priešinęsis vokiečių 
valdžios užmačioms nuvaryti lenkus nuo savo žemių. 

2 Žr. str. „Kovos būdai“. 

„TAMSUOMENĖ“ IR „ŠVIESUOMENĖ“ LAIKRAŠČIŲ DARBE. Publi- 
kuota: RG. - 1915. - Vas. 17. - Nr. 19. Parašas: Vaišgantas. Pakartota: VR-16. — 
P. 111-115 (po tekstu: „Rygos Garsas“. 1915 m. 19 nr.). 

' Dėdė Atanazas - Kazimieras Pakalniškis (1866-1933), „Žemaičių ir 
Lietuvos apžvalgos“ redaktorius, „Tėvynės sargo“, „Žinyčios“ bendradarbis, 
apysakų „Obrusiteliai“, „Kandidatas į kunigus“ ir kt. autorius. 

2? „Lietuvos Žinios“ paminėjo... - „Lietuvos žinios“ —- 1909-1915 m. 
Vilniuje, 1922-1940 m. Kaune leistas liaudininkų laikraštis; Kazimiero Pa- 
kalniškio 25 m. darbo sukaktis buvo paminėta trumpa anonimine informacija 
„Dėdė Atanazas - kun. Kaz. Pakalniškis“ rubrikoje „Literatūros žinios“. 


VYRAI, DRĄSIAI! Publikuota: RG. - 1915. - Vas. 19. - Nr. 20. Parašas: 
K. J. Tumas. Pakartota: VR-16. - P. 116-119 (po tekstu: „Rygos Garsas“. 1915 m. 
20 nr.). 

! „Kolumbo karžygys“ - katalikiškos vyrų organizacijos „Kolumbo vy- 
čiai“ („Knights of Columbus“), įkurtos 1882 m., narys. 

žairišių - airių. 

3 Apie tai žr. šių Raštų 7 tome spausdinamus Vaižganto straipsnius „Ko 
geidžiame iš pačių bendradarbių“, „Vilties“ administracijos reikalavimai“. 

* „Molčalinai“ - aliuzija į rusų rašytojo Aleksandro Gribojedovo ko- 
medijos „Vargas dėl proto“ personažą pataikūną Molčialiną. 


DĖL ŠVIETIMO DRAUGIJŲ MOKYKLOS. Publikuota: RG. - 1915. - Vas. 
21.- Nr. 21. Parašas: Aiškūnas. Pakartota: VR-16. - P. 120-123 (po tekstu: „R.G.“ 
21 nr.). 

' „Saulė“ — 1906 m. įkurta švietimo draugija; centras buvo Kaune, veikė 
iki 1940 m..; steigė ir išlaikė mokyklas, organizavo mokytojų kursus. 

2 „Školy gramoty“ (rašto mokyklos) - suaugusiems šviesti XIX a. pa- 
baigoje rusų valdžios pradėtos steigti kursų tipo mokyklos; Lietuvoje igno- 
ruotos, nes suvokta, kad jomis buvo siekiama visų pirma rusifikacinių tikslų. 

* „skarbavikas“ (rus.) - valstybinis, apmokamas iš valdžios iždo. 

* Tomas Žilinskas (1840-1925) - Veiverių mokytojų seminarijos, „Saulės“ 
kursų mokytojas, pradžios mokymo programos rengėjas, nuo 1909 m. mokyklų 
inspektorius. 

5 „Rytas“ — Vilniaus krašto kultūros ir švietimo draugija, veikusi 1913— 
1940 m.; steigė ir išlaikė lietuviškas mokyklas, skaityklas, Vilniuje organizavo 
pedagoginius kursus mokytojams rengti. 

„Žvaigždė“ - Žr. str. „Tautinė mokykla išeivių gyvenime“ 1 paaiškinimą. 

„Žiburys“ - katalikiška švietimo ir labdaros draugija, įkurta 1906 m. 
Marijampolėje ir veikusi Suvalkijoje iki 1940 m.; įsteigė gimnazijų (Prienų, 
Vilkaviškio ir kt.), pradžios m-klų. 

* Andrius Graičiūnas (1870-1952), gydytojas, JAV lietuvių veikėjas, pub- 
licistas, kultūros ir švietimo rėmėjas. 

"public schoolose (ang. public school) - viešosiose mokyklose. 


KOOPERACIJA - TEISINGUMO MOKYTOJA. Publikuota: RG. - 1915, - 

Vas. 24. - Nr. 22. Parašas: K.J. Tumas. Pakartota: VR-16. - P. 123-127 (po tekstu: 
„Rygos Garsas“. 1915 m. 22 nr.). 

'„mirskųjų“ (rus.) - bendruomenės, bendruomeninių. 

Ž kaip iš tų Radvilos šunų - lyginama su medžiokliniais šunimis, 
augintais prieš I pasaulinį karą garsėjusiame Taujėnų Radvilos dvaro šunyne. 


PATYS IEŠKOKITĖS RINKŲ. Publikuota: RG. - 1915. - Vas. 28. - Nr. 24. 
Be parašo. Pakartota: VR-16. - P. 127-129 (po tekstu: „R.G.“, 28 nr.). 


MŪSŲ ŠEIMYNŲ VĖŽYS. Publikuota: RG. - 1915. - Kovo 31. - Nr. 36; 
bal. 2. - Nr. 37; bal. 4. - Nr. 38. Parašas: K. J. Tumas. Pakartota: VR-16. — 
P. 132-141 (po tekstu: „Rygos Garsas“. 1915 m. 36,37, 38 nr.). 

t 1 Pasteras (Louis Pasteur, 1822-1895) - prancūzų chemikas ir mikrobio- 
logas, imunologijos pradininkas, jo vardo mikrobiologijos institutas įsteigtas 
1888 m. 

*žsusekė p. Jaroslavas R. - greičiausiai minimas Jaroslavas Rimkevi- 
čius (nuo 1928 m. Rimkus, 1888-1976); kilo iš Lenkijos, augo ir mokėsi Lietu- 
voje, studijavo klasikinę filologiją Peterburge, mokytojavo Šiaulių gimnazijoje, 
sovietų tremtas ir kalintas; rašė „Viltyje“, „Lietuvos mokykloje“, „N. Romu- 
voje“, J. Šiliečio slp. 1922 m. išleido savo piešinių albumą „Vokiečių okupacija 
Lietuvoje 1915-1919 m. paveikslėliuose ir trumpuose jų aprašymuose“. 

*sartai - sėslieji uzbekai; sartais juos vadino pusiau klajokliai uzbekai ir 
tadžikai. 

* Senis Budrius tris sūnus išsiuntė - primenama A. Mickiewi- 
cziaus baladė „Trys Budriai“, kur pasakojama apie tris lietuvius, Budrio sūnus, 
iš karo žygių parsigabenusius nuotakas lenkes. 

S „poczciwych durnitėw“ (lenk.) - dorus kvailelius. 

* Nukreipiama į A. Mickiewicziaus ir žymios pozityvizmo laikų prozi- 
ninkės Elizos Orzeszkowos (1841-1910) kūrinius („Poną Tadą“, „Chamą“), 
vaizduojančius kurtizaniško elgesio moteris, pasielgiančias pagal cituojamą 
lenkų posakį: „Pokocito się i dam w nogę“ („Pasiglamžyta ir pabėgu“). 

? Fon Vizinas (Denisas Fonvizinas, 1744 ar 1745-1792) - rusų rašytojas, 
komediografas, pasakėtininkas; akys, pačiai esant, nieko nebemato - jo 
komedijos „Nesubrendėlis“ veikėjo Prostakovo replikos parafrazė. 

š „Garnys“ - turimas galvoje mėnesinis satyros ir humoro laikraštis, ėjęs 
1910-1914 m. Kaune. 

* Marcel Prėvost (1862-1941) - prancūzų rašytojas, dramaturgas, žurnalo 
„Revue de France“ steigėjas ir leidėjas. 

Vvirago lot.) - didvyrė, karžygė; femina (lot.) - moteris. 

"na męžczyzn nie dziatają lenk.) - vyrų neveikia. 


DRUMZLĖS. Publikuota: RG. - 1915. - Bal. 14. - Nr. 42. Parašas: K. J. Tumas. 
Pakartota: VR-16. - P. 141-144 (po tekstu: „Rygos Garsas“. 1915 m. 42 nr.). 

!"Matas Gojelis- Matas Grigonis (1889-1971), pedagogas, poetas, vertė- 
jas, išleido daug originalių ir verstų eilėraščių rinkinių vaikams, išvertė I. Tur- 
genevo, L. Tolstojaus ir kt. rašytojų kūrybos. 

ŽIEDAI VILIOJA! Publikuota: RG. - 1915. — Bal. 28. - Nr. 48. Parašas: 
K. J. T. Pakartota: VR-16. - P. 144-145 (po tekstu: „Rygos Garsas“. 1915 m. 
48 nr). 


„RYGOS GARSO“ IŠKARPŲ SKYRIUS. Publikuota: RG. - 1915. - Birž. 4. - 
Nr. 63. Parašas: Kun. J. Tumas. Pakartota: VR-16.- P. 146-149 (po tekstu: „Rygos 
Garsas“. 1915 m. 63 nr.). 

V Grigalius Petrovas - žr. str. „Kokie skaitytini svetimi laikraščiai?“ 
4 paaiškinimą. 

? Juozas Gabrys-Paršaitis (1880-1951) — politikas, literatas; gyvendamas 
Prancūzijoje ir Šveicarijoje, I pasaulinio karo metais rūpinosi Lietuvos nepri- 
klausomybės reikalais, dėl asmeninių ambicijų konfliktavo su Valstybės ta- 
ryba, vėliau nuo politikos nutolo; surinko ir išleido V. Kudirkos Raštus (6 t., 
1909), paskelbė lietuvių literatūros istorijos darbų. 

3 „Annales des nationalitės“, „Pro Lithuania“ („Tautų metraštis“, 
„Už Lietuvą“) - leidiniai lietuvių tautos reikalams ginti, prancūzų ir anglų k. 
J. Gabrio su kitais leisti I pasaulinio karo metais (nuo 1915 m.) Paryžiuje ir 
Lozanoje (Šveicarijoje). 

* „pečatnoje“ (rus.) - spausdinta, spaudinys. 


RINKIME ŽINIAS KARO ISTORIJAI LIETUVOJE. Publikuota: RG. — 
1915. - Birž. 6. - Nr. 64. Parašas: K. J. Tumas. Pakartota: VR-16. - P. 149-151 
(po tekstu: „Rygos Garsas“. 1915 m. 64 nr.). 

' Aleksandras Bublys (1872-1938), ilgametis Joniškio klebonas, „Tėvynės 
sargo“, „Draugijos“, „Šaltinio“, „Tiesos kelio“ bendradarbis; Juozas Jasas (1872- 
1935), kunigas Viešintose, Tauragnuose, Užpaliuose, 1915-1918 m. lietuvių karo 
pabėgėlių kapelionas Rusijoje; „Vilniaus žinių“, „Vilties“ bendradarbis. 

2 „Šaltinis“ — katalikiškas savaitinis žurnalas, ėjęs 1906-1914 m. Seinuose, 
1915 m. Vilniuje, 1926-1940 m. Marijampolėje. 

3ką p. Jablonskis atpasakojo... „Viltyje“ - Rygiškių Jono slapyvardžiu 
pasirašytas J. Jablonskio str. „Didžiojo karo istorijai“, kur raginama atsiliepti 
į minimą Rusijos mokslų akademijos kvietimą, paskelbtas 1914 m. „Vilties“ 
278 numeryje. 


ŽEMĖS IR KALBOS. Publikuota: RG. - 1915. - Rugs. 5. - Nr. 95. Parašas: 
K. J. Tumas. Pakartota: VR-16. - P. 151-154 (po tekstu: „Rygos Garsas“. 1915 m. 
95 nr. Nebaigtas straipsnis.). 

! Martynas Yčas - žr. str. „Dairykimės vaikams prieglaudos“ 4 paaiš- 
kinimą. 

2 „Večerneje Vremia“ („Vakarinis laikas“) - Peterburge ėjęs laikraštis, 
įsteigtas rašytojo ir garsaus žurnalisto Aleksejaus Suvorino (1834-1912). 

3 Juozas Tūbelis (1882-1939) - visuomenės ir valstybės veikėjas; agro- 
nomas, ministeris keliose Lietuvos vyriausybėse, 1929-1938 m. ministerių 
kabineto pirmininkas, 1931-1938 m. Tautininkų sąjungos vadovas. 

* „Drang nach Osten“ (vok.) - veržimasis į Rytus. 

5 „Sturm“ (vok.) - štormas, šturmas. 

* Nurodomos vienos didžiųjų Lietuvos pelkių: Šimšė, dab. Didieji Tyru- 
liai, - į pietvakarius nuo Radviliškio; Vešeta - tarp Panevėžio ir Krekenavos; 
Kamanos — netoli Akmenės. ' 


KARO ANČDĖLIS. Publikuota: Lietuvių kalendorius 1917 metams. — 
Petrapilis, 1916. - P. 100-102. Parašas: Vaižgantas. 


DĖL SANTYKIŲ SU LENKAIS 


„SZKOLA POLSKA NA LITWIE“. Publikuota: RG. - 1915. — Kovo 19. — 
Nr. 32. Parašas: K. J. Tumas. Pakartota: VR-16. - P. 155-158 (po tekstu: „Rygos 
Garsas. 1915 m. 32 nr.). 

1 „Szkota polska na Litwie“ lenk.) - „Lenkų mokykla Lietuvoje“. 

žDalį Lietuvių Napoleonas buvo pridėjęs prie Lenkų... - Suvalkija 
pateko į 1807 m. Napoleono sudarytą ir iki 1815 m. gyvavusią vasalinę Var- 
šuvos kunigaikštystę. 

3 Radą wszechpolską (lenk.) - Visos Lenkijos tarybą. 

* Vilniaus lenkų kunigų endekų laikraštis - „Gazeta codzienna“; 
žr. str. „Dėl kun. Černiauskio iškėlimo“ 10 paaiškinimą. 

5 Froeblis - Friedrichas Wilhelmas Augustas Fr6belis (1782-1852), vo- 
kiečių pedagogas, vaikų darželių ir ikimokyklinio auklėjimo sąjūdžio pra- 
dininkas. 

6 Žr. str. „Dėl švietimo draugijų mokyklos“ 1 paaiškinimą. 

" Konstantinas Olšauskas (1867-1933), prelatas, visuomenininkas, vienas 
iš „Saulės“ draugijos steigėjų, 1918-1928 m. jos pirmininkas. 

5 „Towarzystwo szkot ludowych“ — „Towarzystwo Szkoty Ludowej“ 
(Ienk.) - Liaudies mokyklų draugija - švietimo organizacija, įkurta Galicijoje 
1891 m. ir veikusi iki 1939 m. 

* Griinwald - primenama 1910 m. Lenkijoje paminėta Grūnwaldo (Žal- 
girio) mūšio 500 metų sukaktis, kai buvo dosniai aukojamos lėšos lenkų 
kultūros reikalams. 


KĄ GI MES REIKŠIME LENKŲ AUTONOMIJOJE? Publikuota: RG. — 
1915. - Kovo 21. - Nr. 33. Parašas: K. J. T. Pakartota: VR-16. - P. 158-161 (po 
tekstu: „Rygos Garsas“. 1915 m. 33 nr.). 

! Marjanas Zdziechowskis (1861-1938), literatūros istorikas, Vilniaus u-to 
profesorius ir rektorius; Aleksandras Šwietochowskis (1849-1938), rašytojas, 
pozityvizmo teoretikas ir propaguotojas; Stanistawas Grabskis (1971-1949), 
politikas, Lvovo u-to profesorius, 1925 m. Lenkijos švietimo ministras; Alek- 
sandras Lednickis (1866-1934) politikas, 1906 m. išrinktas Minsko gubernijos 
atstovu Rusijos dūmon, 1918 m. Lenkijos atstovas Maskvoje. 

2 „Russkije Vedomosti“ («Pycckue BenomocTHW»; „Rusų žinios“) - imperinės 
nuostatos laikraštis, ėjęs 1863-1918 m. Maskvoje. 

3 Hipolitas Milewskis-Korwinas (1848-1932), politinis veikėjas, publicistas, 
rašęs lietuvių-lenkų tautinių santykių klausimais. 

LENKŲ TALMUDIZMAS. Publikuota: RG. - 1915. - Bal. 18. - Nr. 44. 
Parašas: K. J. Tumas. Pakartota: VR-16. - P. 161-164 (po tekstu: „Rygos Garsas“. 
1915 m. 44 nr.). 

!Ekonomistas Majevskis- Erazmas Majewskis (1858-1922), sociologas, 
ekonomistas, Varšuvos u-to profesorius, veikalo „Mokslas apie civilizaciją“ 
(4 t., 1908-1922) autorius. 

? Andriejus Niemojevskis — žr. str. „Statistikos žiupsnelis“ 1 paaiš- 
kinimą. 

3 „Gazeta Codzienna“ - žr. str. „Dėl kun. Černiauskio iškėlimo“ 10 pa- 
aiškinimą. 

* Antanas Maliauskis (1877-1941), I pasaulinio karo metais veikė šalpos 
draugijose, studijavo Šveicarijoje, vėliau dėstė Kauno u-te; bendradarbiavo 
„Viltyje“, „Draugijoje“, „Vadove“, daugelio darbų religijos, etikos, sociologijos 
temomis autorius. 

5 Zorotustras - Zoroastras, Zaratustra (VII ar VI a. pr. Kr.), iranėnų 
filosofas, suformulavęs gėrio ir blogio (šviesos ir tamsos) dualizmo ir kovos 
principą; išpažinėjų laikytas pranašu. 

“Stanislavas Maciejevičius (1869- po 1923) Vilniaus šv. Kotrynos bažnyčios 
kunigas, IV Rusijos dūmos narys, endekų veikėjas. 

"„Albož to my jacy tacy...“ (lenk.) - „argi mes tai šiokie tokie“. 

šWyspianskio „Wesele“ - Stanistawas Wyspianskis (1869-1907) - lenkų 
dramaturgas, poetas, teatro reformuotojas; drama „Wesele“ („Vestuvės“) - 
viena jo simbolinių dramų, sprendusių tautos išsivadavimo problemas. 


„KORONAILITWA“. Publikuota: RG. - 1915. - Birž. 11. - Nr. 66. Parašas: 
K. J. Tumas. Pakartota: VR-16. - P. 164-168 (po tekstu: „Rygos Garsas“. 1915 m. 
66 nr.). 

*' „Kurier Litewski“ - žr. str. „Kokie skaitytini svetimi laikraščiai?“ 1 pa- 
aiškinimą. 

2I gdyby Zz postępem czasu ta petnia praw rozlewata się na inne 
stany... (lenk.) - ir jeigu bėgant laikui ta teisių pilnatis būtų apėmusi kitus 
luomus - miestelėnų ir valstiečių - despotiškos Europos viduryje turėtume 
beveik stebuklingą reiškinį. 

3 „codzienndwkos“ (lenk.) - kasdieninukės. 

*Gdyby ciocia miata wąsy... (lenk.) - jeigu tetulė turėtų ūsus, būtų ne 
tetulė, o dėdė. 

5 „rozlewali“ (lenk.) - pilstė. 

6 Za krėola Sasa jedz, pij, popuszczaj pasa (lenk.) - valdant karaliui 
saksui, valgyk, gerk, atleisk diržą; Lenkijos-Lietuvos valstybę valdė du karaliai 
saksai: 1697-1706 ir 1709-1733 m. Augustas II, 1733-1763 m. Augustas III. 

"Elementarschulę (vok.) - elementarią mokyklą. 

5.0 cate niebo wyžsze od tego, w jakim žyt lud litewski“ (lenk.)- 
nepalyginamai aukštesnis už tą, kuriame gyveno lietuvių liaudis. 

* Doroševičius - žr. str. „Kokie skaitytini svetimi laikraščiai?“ 4 paaiškinimą. 

NEBĖR KO BEPASAKYTI! Publikuota: RG. - 1915. - Birž. 18. - Nr. 69; 
birž. 22. - Nr. 71. Parašas: K. J. Tumas. Pakartota: VR-16. - P. 168-174 (po 
tekstu: „Rygos Garsas. 1915 m. 69 nr.). 

1 „Swiat“ („Pasaulis“) - savaitinis žurnalas, ėjęs 1906-1939 m. Varšuvoje. 

2? „Wyprobowany katolik“ (lenk) - išbandytas katalikas. 

> Apie pasikalbėjimą su W. Kosiakiewiczium, žurnalo „Swiat“ kores- 
pondentu, rašytoju beletristu, Vaižgantas rašė 1910 m. „Vilties“ 136 nr. iš- 
spausdintame str. „Lenkų veikėjų etika susiduriant su lietuviais“ (žr. šių Raštų 
7t., p. 390-393). 

* Juozapas Weyssenhofas (1860-1932) - lenkų rašytojas, daugelio apysakų 
ir apsakymų autorius; lietuvių-lenkų sąjungos idėją propaguojanti jo apysaka 

+„Unija“ atskira knyga išėjo 1911 m. 

5 Htaskoms -J6zefas Htasko (1856-1934), publicistas, politikas, 1906-1911 m. 
„Dziennik Wilenski“, nuo 1918 m. „Gazeta Warszawska“ redaktorius. 

* „Przyjaciele pokoju“, „Biuro pracy spotecznej“ (Ienk.) - „Taikos bičiuliai“, 
Visuomeninio darbo biuras. 

"Jonas Vileišis (1872-1942) - teisininkas, visuomenės veikėjas, „Vilniaus 
žinių“ leidėjas ir vienas redaktorių, 1921-1933 m. Kauno burmistras; Jonas 
Kriaučiūnas (1864-1941) - spaudos darbuotojas, „Varpo“, „Ūkininko“, „Rygos 
garso“ redaktorius, 1904-1905 m. dirbo „Vilniaus žiniose“. 

5 „ugodowiec“ (lenk.) - susitaikėlis; „ugodovcų“ terminu lenkai vadino 
1904 m. atsiradusio prorusiško „Realios politikos judėjimo“ šalininkus, sie- 
kusius santarvės su Rusija, palaikiusius panslavizmo idėjas. 

? Ludwikas Strasziewiczius (1857-1913) — publicistas, nuosaikios lenkų 
spaudos bendradarbis, 1898 m. Varšuvoje pradėjusio eiti ir iki 1939 m. ėjusio 
dienraščio „Kurier Polski“ steigėjas ir redaktorius. 

V Erazmas Piltzas (1851-1929) - publicistas, politikas, po I pasaulinio karo 
Lenkijos pasiuntinys Jugoslavijoje, Čekoslovakijoje, užsienio reikalų vice- 
ministras. Peterburge 1882-1909 m. leistą lenkų savaitraštį „Kraj“ („Kraštas“) 
jis redagavo iki 1905 m. 

UĖjo Liutomirai Boleslawskiai, ėjo Weyssenhofai ir simukai - 
prieš lietuvių tautinį atgimimą stojusios Lietuvos lenkiškosios ponijos api- 
bendrinantis nusakymas; iš suminėtų jos sluoksnius simbolizuojančių vardų 
nesunku spėti, kas slypi tiktai už Weyssenhofų (žr. 4 paaiškinimą). 

ZOginskius ir vyskupo Paliulionio nabašninką- Vaižgantas prisime- 
na, kaip 1900-1902 m. vysk. M. Paliulioniui jį skundė Rietavo ponas kunigaikš- 
tis Bogdanas Oginskis ir kunigai lenkininkai (apie tai plačiai žr. A. Merkelio 
kn. „Vaižgantas“ (K., 1934, p. 95—140). 

5 Janas Lemanskis (1866-1933) - poetas satyrikas, pasakėtininkas ir epi- 
gramistas. 

Gnuo Jono Baudouino de Courtenay betariant- Janas Baudouinas 
de Courtenay (1845-1929), lenkų kalbininkas; pasirūpino A. Juškos dainų 
rinkinių leidimu, paskelbė lituanistinių darbų. 

5 „Przenigdystai“ - prisimenama 1903 m. išleista panevėžiškio dvari- 
ninko, vėliau Lenkijos politiko A. Meysztowicziaus poleminė brošiūra „Prze- 
nigdy!“ („Niekada!“), kurioje buvo kategoriškai atmestas 1902 m. paskelb- 
toje A. Dambrausko-jakšto brošiūroje „Glos Litwin6ėw do mtodej generacyi 
magnatow, obywateli i szlachty na Litwie“ išdėstytas raginimas jaunajai 
Lietuvos bajorų kartai, kad ji atsigręžtų į lietuvybę ir dirbtų savo krašto 
atgimimui. 

16 Szukiewiczius - Vandalinas Šukevičius (1852-1919), archeologas, išty- 
ręs daugelį pietų Lietuvos piliakalnių. 

Vwtasny stan posiadania (lenk.) - savo padėtį. 

Soryginalne pojmowanie „krajowošci“ ir: dziwnego nabožens!- 
wa „demokratyzmem“ (lenk.) - originalus kraštietiškumo supratimas ir 
keisto pamaldumo demokratizmų. 

*„kwestjų“ lenk.) - klausimų. 

20 placėwkos (lenk.) - forposto. 

2 „stanu posiadania dom“ (lenk.) - padėties namai. 


DĖL PRAEITIES MŪSŲ KULTŪROS. Publikuota: RG. - 1915, - Birž. 20. - 
Nr. 70. Parašas: K. J. Tumas. Pakartota: VR-16. - P. 175-177 (po tekstu: „Rygos 
Garsas“. 1915 m. 70 nr.). 

! Zigmuntas Glogeris (1845-1910) - lenkų archeologas, etnografas ir kul- 
tūros istorikas, kelis kartus išleistos „Lenkijos senovės enciklopedijos“ (4 t., 
1903-1904) autorius. 

?litwini musieliby zardėwno przesztošė swoją, jak kulturę stwo- 
rzyč (lenk.) - lietuviai turėtų sukurti savo praeitį, lygiai kaip kultūrą. 

3 Antonas Mierzynskis (1829-1907) - lenkų etnografas, Varšuvos u-to 
profesorius, tyrinėjo lietuvių mitologiją, paskelbė jos šaltinių; Aleksandras 
Brūckneris (1856-1939) — lenkų slavistas, kultūros ir literatūros istorikas, 
Berlyno u-to profesorius. 

* Muharabių - turimas galvoje garsus Babilonijos valdovas Hamurapis 
(18 a. pr. Kr.), į įstatymų kodeksą susisteminęs šumerų teisę. 

5 Antonas Šifneris (Schieffner, 1817-1880) - kalbininkas, Peterburgo u-to 
profesorius; rėmė lituanistinius darbus, palaikė ryšius su A. Baranauskų; 
Jooseppi Julius Mikkola (1866-1946) - suomių kalbininkas, Helsinkio u-to 
profesorius, XIX a. pab. lankėsi Lietuvoje, tyrė lietuvių k. tarmes, rinko 
liaudies dainas. 

* Suomių kalbos leksinius baltizmus aiškinti ėmėsi danų kalbininkas Vil- 
helmas Thomsenas (1842-1927), studijos „Ryšiai tarp suomių ir baltų (lietuvių- 
latvių) kalbų“ („Berėriruger mellem de finske og de baltiske sprog“, 1890) 
autorius. Gyvendamas Rygoje, Vaižgantas su šia studija galbūt galėjo susipa- 
žinti tiesiogiai, tačiau labiau tikėtina, jog, liesdamas lietuvių ir suomių kalbų 
ryšį, pasinaudojo antriniu, jos duomenimis operavusiu šaltiniu. Straipsnyje 
jo nurodyti žodžiai yra gavę tokias suomiškas formas: dura (peihena) - fuura, 
degla (deglas) - Haula, kepurė - kypžrū, kirvis - kirves, jėras (ėriukas) - jūžrū, 
šienas - Keind. 

DĖL DABARTIES MŪSŲ KULTŪROS. Publikuota: RG. — 1915. - Birž. 25. — 
Nr. 72; Hep. 4. - Nr. 75; liep. 7. - Nr. 76. Parašas: K. J. Tumas. Pakartota: 
VR-16. - P. 177-187 (po tekstu: „Rygos Garsas“ 1915 m. 72, 75, 76 nr.). 

'su „bydta“ (lenk.) - su galvijais. 

2 „Drang nach Osten!“ (vok.) - žr. str. „Žemės ir kalbos“ 4 paaiškinimą. 

3 Polentum iber Alles (vok.) - lenkiškumas, lenkystė virš visko. 

* „grzecznym progresystam“ (lenk.) - ramiems progresistams. 


5 Vilniuje šu. Jonas, šv. Jokūbas, Rodūnė, Joniškis... - minima 
vietos ir žmonės, susiję su lenkų keltomis riaušėmis dėl lietuvių kalbos teisių 
bažnyčiose. 


* Oblomovas - rusų rašytojo Ivano Gončiarovo (1812-1891) to pat pava- 
dinimo romano pagrindinis veikėjas, apatijos ir neveiklumo įsikūnijimas. 

7 Vicentas Pol (Wincenty Pol, 1807-1872) - poetas romantikas, prozi- 
ninkas; cituojama jo duota lietuvio charakteristika (ale kiedy go zahaczy, to iw 


grobie nie przebaczy... - bet jeigu jį užkliudysi, tai ir karste neatleis ir galų 
gale savo pasieks) yra iš poemos „Daina apie mūsų žemę“ („Piešt o ziemi 
naszej“). 


šPodbipięta (Pamuštpentis) - H. Sienkiewicziaus istorinio romano „Ug- 
nimi ir kalaviju“ veikėjas lietuvis, nepaprastos jėgos ir vaikiško naivumo karys, 
svajojęs vienu smūgiu mūšyje nukirsti penkių priešų galvas ir šią svajonę 
įvykdęs. 

? Antanas Sugintas (1890-1971), teisininkas, spaudos bendradarbis; advo- 
katavo Kaune, 1944 m. pasitraukė iš Lietuvos; literatūros almanacho „Aušrinės 
keliais“, išėjusio 1915 m. Petrapilyje, vienas sudarytojų, 1917 m. redagavo 
liaudininkų „Naująją Lietuvą“. 


PROTESTUOJAME! ARBA „STAROPOLSKA GOSCINNOSC“. Publikuo- 
ta: RG. - 1915. - Birž. 27. - Nr. 73. Parašas: K. J. Tumas. 

! Pranciškus Karevičius - žr. „Kun. J. Tumo, buvusio „Vilties“ redakto- 
riaus, kalba“ paaiškinimą. 

2placėwkos - žr. str. „Nebėr ko bepasisakyti“ 20 paaiškinimą. 

3To, to juž nie! (lenk.) - tai jau ne! 


VARIA 


ZIGMUNTAS MILKOVSKIS-MILKAITIS. Publikuota: RG. — 1915. — 
Saus. 15. - Nr. 5. Parašas: K. J. Tumas; saus. 27. - Nr. 10. Parašas: K. J. T. 
Pakartota: VR-16. P. 188-189 (po tekstu: „Rygos Garsas“. 1915 m. 5 nr.; „Rygos 
Garsas“. 1915 m. 10 nr.). 

Straipsnio teksto dalis, prasidedanti žodžiais „Kun. Tautkevičius rašo...“, 
1915 m. „Rygos garso“ 10 nr. išspausdinta pavadinimu „Zigmunto Milkovskio 
būta lietuvio!“ 

! Zigmuntas Milkovskis (Zygmunt Milkowski, slp. Teodor Tomasz Jež, 
1824-1915), prozininkas, publicistas, daugelio apysakų autorius. 

2 „uskoki“ (lenk. uskok - šuolis į šalį) - Z. Mitlkowskio apysakos „Uskoki“ 
(1870) veikėjai. 

3 Vladislovas Tautkevičius (1878- prieš 1931), kunigavo Seirijuose, Ša- 
kiuose ir kitose Užnemunės parapijose. 


PAS JO MYLISTĄ V. VYSKUPĄ BARONĄ EDUARDĄ VON ROPPĄ. 
Publikuota: RG. - 1915. - Kovo 19. - Nr. 32. Parašas: K. J. T. Pakartota: 
VR-16. - P. 189-190 (po tekstu: „Rygos Garsas“. 1915 m. 32 nr.). 

' Eduardas Roppas (1851-1939), klebonas Liepojoje, 1903-1907 m. Vilniaus 
vyskupas, rusų valdžios pašalintas, gyveno Petrapilyje, Latvijoje, 1919 m. 
persikėlė į Lenkiją. 

* Htaskas - žr. str. „Nebėr ko bepasakyti!“ 5 paaiškinimą. 

3 „Reč“ („Kalba“)- rusų kadetų dienraštis, leistas 1906-1917 m. Petrapilyje. 


A. t A. JO IMPERATORIŠKOJI AUKŠTENYBĖ DIDIS KUNIGAIKŠTIS 
KASTANTINO KASTANTINAS. Publikuota: RG. - 1915. - Birž. 6. - Nr. 64. 
Parašas: K. J. Tumas. Pakartota: VR-16. - P. 191-192 (po tekstu: „Rygos Garsas“. 
1915 m. 64 nr.). 

! Tekste toliau pastaba: (penkios eilutės cenzūros išbrauktos). 


A.t A. JAMES EDW ARD OUIGLEY. Publikuota: RG. - 1915. - Rugp. 15. — 
Nr. 89. Parašas: Kun. J. Tumas. Pakartota: VR-16. P. 192-194 (po tekstu: „Rygos 
Garsas“. 1915 m. 89 nr.). 

' Vaižgantas kalba apie savo ir „Saulės“ švietimo draugijos steigėjo prelato 
Konstantino Olšausko (1867-1933) kelionę po Ameriką, kur 1911 m. jie buvo 
nuvykę rinkti aukų šios draugijos namų statybai Kaune. 

2 Šeptickis (Andrij Šeptyckyj, 1865-1944) - žymus ukrainiečių dvasinis ir 
tautinis vadovas, švietėjas, Ukrainos unitų metropolitas Lvove 1900-1944 m.; 
kilęs iš senos Galicijos grafų giminės. 


ROMUALDAS STYRA. Publikuota: RG. - 1915. - Bal. 11. - Nr. 41. Parašas: 
K. J. Tumas. Pakartota: VR-14. - P. 222-224 (po tekstu: Rygos Garsas, 1915 m. 
41 nr.). 

' Kazimieras Styra (1802-1875), kunigavo Naujamiestyje, nuo 1857 m. 
Pabaisko klebonas. 

2 Mečislovas Leonardas Paliulionis (1834-1908), Žemaičių vyskupas nuo 
1883 m. 

3 Adomas Pranciškus Krasinskis (1810-1891), Vilniaus vyskupas nuo 
1858 m., vyskupiją valdė 4 metus, vėliau ištremtas į Viatką. 

* Apie tai Vaižgantas rašė straipsnyje „Dėl ko kyla Ukmergės ir kitos 
panašios istorijos?“ (žr. šių Vaižganto Raštų 6 t., p. 130-132). 

5 Vaižgantas 1902-1905 m. klebonavo Vadaktėliuose, netoli Naujamiesčio. 

* Pranciškus Augustaitis (1848-1915), Seinų kunigų seminarijos profe- 
sorius, nuo 1911 m. Marijampolės klebonas. 

" Antanas Karosas (1856-1947), Kauno kunigų seminarijos profesorius, 
1910-1920 m. Seinų, nuo 1926 m. Vilkaviškio vyskupas. 

3 Pranciškus Karevičius - žr. str. „Kun. J. Tumo, buvusio „Vilties“ redak- 
toriaus, kalba“ paaiškinimus. 


JUOZAS GRANDANAS. Publikuota: RG. - 1915. - Liep. 7. - Nr. 76. Parašas: 
K. J. Tumas. Pakartota: VR-14. - P. 94-95 (po tekstu: Rygos Garsas 1915 m. 76 n.). 


A. t A. ZUZANA YČAITĖ-FRIDMANIENĖ. Publikuota: LB. - 1915. - 
Gruod. 17. - Nr. 27. Be parašo. 

! Martynas Yčas - žr. str. „Dairykimės vaikams prieglaudos“ 4 paaiš- 
kinimą. 

2 Jonas Yčas (1880-1931), pedagogas, istorikas; mokytojas Tomske, Voro- 
neže, gimnazijos direktorius Panevėžyje; paskelbė istorinių darbų apie Vytautą 
Didijį, Radvilas, Biržus. 


RŪPINKIMĖS GERU CHORU! Publikuota: RG. - 1915. - Saus. 24. - Nr. 9. 
Parašas: K. T. 

! Kačanauskas - žr. str. „Pabaltijys dėl karo nukentėjusiems lietuviams“ 3 
paaiškinimą. 


LIETUVIŲ KULTŪROS CENTRAS PETRAPILYJE 
KARO METU 


MŪSŲ LIAUDIS IR JOS ŠVIESUOMENĖ VILNIAUS SEIMO LAIKU. Publi- 
kuota: LB. - 1915. - Lapkr. 22. - Nr. 20. Parašas: Kun. J. Tumo-Vaišganto. 
Pakartota: VR-16. - P. 195-205 (po tekstu: „Lietuvių Balsas“. 1915 m. lapkričio 
22 d. 20 nr.); Vairas. - 1931. - Nr. 1. Parašas: Dr. J. Tumas. 

„Lietuvių balsas“ - tautinės ir krikščioniškos nuostatos savaitraštis, ėjęs 
1915-1918 m. iš pradžių Petrapilyje, o nuo 1917 m. Voroneže. 

Ipodvergajutsia samoj ozloblionoj kritike (rus.) - pikčiausiai kriti- 
kuojami. 

2Suomių pavyzdys - kalbama, atrodo, apie 1905 m. Suomijoje vykusius 
visuotinius streikus, privertusius rusų valdžią grąžinti šiam kraštui XIX a. 
gale atimtą autonomiją ir leisti demokratišku balsavimu išsirinkti parlamen- 
tinę tautos atstovybę. 

3Juozapas Zaleskis (1838-1910), Viekšnių dekanas nuo 1868 m. 

* Andrius Domaševičius (1865-1935) - Lietuvos socialdemokratų partijos 
vienas įkūrėjų ir vadovų; gydytojas, dirbęs Vilniuje ir Panevėžyje. 

5 Stanislovas Stakelė (1862-1930) - švietėjas, kovotojas už lietuvybę, spau- 
dos platintojas ir bendradarbis, rusų valdžios persekiotas; kunigavo Dusetose, 
Rageliuose, Rozalime ir kitur. 

*jerichonišku balsu - galingu balsų; užuomina į Šv. Raštą (ST još), kur 
pasakojama, kaip iš Egipto vergijos grįžę žydai užėmė Jericho miestą, galingais 
trimitų garsais sugriovę jo sienas. 

"Steponas Kairys (1879-1964) - Lietuvos socialdemokratų partijos veikėjas, 
jos spaudos redaktorius, Kauno u-to profesorius. 

5 Pyksta Jablonskiani- kalbama tikriausiai apie kalbininką Joną Jablonskį, 
kuris, nors ir nebuvo 1905 m. Seimo sušaukimo šalininkas, jo posėdžiuose, 
matyt, dalyvavo kaip svečias ir stebėtojas; sakydamas „Jablonskiai“, Vaižgan- 
tas galbūt turėjo galvoje Joną Jablonskį su žmona vertėja Konstancija Sketeryte- 
Jablonskiene (1868-1948), irgi galėjusia būti tarp Seimo svečių. 

? Andrius Bulota (1872-1941) - advokatas, liaudininkų veikėjas; globojo 
Žemaitę, išleido jos raštų; sušaudytas hitlerininkų. 

10 Pranas Būčys - žr. str. „Dešimties metų sukaktis“ 16 paaiškinimą. 

1 Advokatas Vileišis - žr. str. „Nebėr ko bepasakyti!“ 7 paaiškinimą. 

2 įeden do sasu, drugi do lasu (lenk.) - vienas apie akėčias, kitas apie 
vežėčias. 

3 Mykolas Sleževičius (1882-1939) - teisininkas, liaudininkų veikėjas; 
advokatavo, 1918-1919 ix 1926 m. Lietuvos vyriausybės pirmininkas. 

* Vincas Aleksandravičius (1865-1952) - lietuviškos veiklos dalyvis, kom- 
pozitorius, religinių raštų rengėjas; kunigavo Lenkijoje, Užnemunėje. 

“5 Ernestas Galvanauskas (1882-1967), visuomenės ir valstybės veikėjas, 
spaudos bendradarbis, inžinierius, Lietuvos ministerių kabineto pirmininkas 
1919-1920, 1922-1924 m.; Paršaitis - žr. str. „Rygos garso“ iškarpų skyrius“ 
2 paaiškinimą. 

Gin verbo magistri (lot.) - mokytojo žodžiu. 

7 Mickai, Smalsčiai - greičiausiai turimas galvoje Matas Mickis (1896— 
1960), agronomas, 1940 m. sovietams okupavus Lietuvą, žemės ūkio mi- 
nistras, I pasaulinio karo metais gyveno Petrapilyje, dalyvavo revoliucinėje 
veikloje; Jurgis Smalstys (1881-1919), literatas, revoliucionierius, vienas 
sovietinės valdžios Lietuvoje kūrėjų, sušaudytas kariuomenės lauko teismo 
sprendimu. 

*8 Kunickai su Siūleliais - Juozas Kunickas, spaudos bendradarbis, 
pasirašinėjo Perkūnėlio slap.; Siūlelis - Juozas Gabrys-Paršaitis, žr. šio str. 
15 paaiškinimą. 


TAUTOS PAŽANGA. Publikuota: LB. - 1917. - Vas. 26. - Nr. 17. Parašas: 
Vaižgantas. Pakartota: VR-16. - P. 206-210 (po tekstu: „Lietuvių Balsas“; Nr. 
17(146). Petrapilis, 1917 m. vasario 26 d.). 

' „Vairas“ - tautinės minties politikos, literatūros ir meno žurnalas, reda- 
guojamas A. Smetonos, ėjęs Vilniuje 1914-1915 m.; vėliau leistas 1923-1924 ir 
1929-1940 m. Kaune. 

Žsummum jus —- summa injuria (lot.) - aukščiausias įstatymas - di- 
džiausias neteisingumas. 


AUTONOMISTŲ-FEDERALISTŲ TARYBOS KIJEVE. Publikuota: LB. - 
1917. - Rugp. 27. - Nr. 62. Pakartota: VR-16. - P. 210-223 (po tekstu: „Lietuvių 
Balsas“. Nr. 62. 1917 m. Petrapilis, rugpjūčio 27 d.). 

' Ukrainos Centralinė Rada - aukščiausias ukrainiečių valdžios or- 
ganas (taryba), veikęs 1917-1918 m.; paskelbė Ukrainos nepriklausomybę 
(1917.XI.20), kurią 1918 m. pradžioje užgniaužė Rusijos bolševikai. 


- 374 


2 Laikinoji vyriausybė - Rusijos vyriausybė, sudaryta 1917.III.15, nu- 
vertus carą, ir veikusi iki bolševikų perversmo 1917.XI.7. 

3 Georgijus Lvovas (1861-1925), kunigaikštis, I Rusijos dūmos narys, 
Zemstvų sąjungos pirmininkas, Laikinosios vyriausybės kabinetų pirmininkas 
1917.11.15-VI11.20. 

* Petras Leonas (1864-1938) - teisininkas, pirmųjų Nepriklausomos Lietu- 
vos vyriausybių narys, nuo 1922 m. Kauno u-to profesorius; visuomenės 
veikėjas, spaudos bendradarbis. 

5 Kadetai - konstituciniai demokratai; Rusijos liberalinių monarchistų 
partija, veikusi 1905-1921 m.; iki 1917 m. bolševikų perversmo turėjo didelę 
įtaką Dūmoje ir vyriausybėje. 

*santarininkas 1917 m. Rusijoje įkurtos lietuvių liberalų partijos „San- 
tara“ (Demokratinė tautos laisvės santara) narys; 1925 m. „Santara“ persior- 
ganizavo į Ūkininkų partiją. 

7 Michailo Hruševskis (1866-1934) — ukrainiečių istorikas ir politikas; 
Lvovo u-to profesorius, T. Ševčenkos mokslo draugijos pirmininkas; vadovavo 
Ukrainos išvadavimo sąjungai, Centrinei Ukrainos Radai (žr. 1 paaišk.); de- 
šimties tomų „Ukrainos-Rusios istorijos“ (1898-1936) autorius. 

5 Veinbergo, Grosvaldo tipo - žr. str. „Pabaltijys dėl karo nukentė- 
jusiems lietuviams“. , 

? „Apie šių dienų latvius“ - Vaižganto str., skelbtas 1910 m. „Vilties“ 55— 
59 nr. ir pakartotas minėtame tų pat metų leidinyje bei 1919 m. išėjusioje 
apybraižų knygoje „Aplink Baltiją“ (žr. šių Raštų 8 t.). 

kaip dr. Šliūpas svajoja - Lietuvių-latvių respublikos sukūrimo idėją 
J. Šliūpas propagavo daugelyje savo straipsnių ir paskaitų; jų tekstai 1918 m. 
Stockholme išėjo atskira kn. „Lietuvių-latvių respublika ir Šiaurės tautų 
sąjunga“. 

ULiber-Goldmanų, Danų, Gocų...- vardijami žydai Rusijos bolševikų 
veikėjai, ruošę dirvą 1917 m. perversmui; iš jų žymiausi - Levas Trockis (Leiba 
Bronšteinas, 1879-1940), dešinioji V. Lenino ranka, J. Stalino ištremtas ir 
nužudytas; Julius Martovas (Cederbaumas, 1873-1923), vienas „Iskros“ leidėjų 
ir rusų socialdemokratijos teoretikų. 

? „soviet krestjanskich deputatov"“ (rus.)- valstiečių deputatų taryba. 

B „soviet jevreiskich deputatov“ (rus.) - žydų deputatų taryba. 

“4 „Bundas“ -žydų socialdemokratinė partija, veikusi Lietuvoje, Lenkijoje, 
Rusijoje; įkurta 1897 m. Vilniuje. 

15 Aleksejus Kaledinas (1861-1918), kavalerijos generolas, I pasauliniame 
kare vadovavo rusų kariuomenės armijai, 1917 m. išrinktas Dono kazokų 
atamanu, kovojo su bolševikais. 

6 Lavras Kornilovas (1870-1918), generolas, 1917 m. rugpjūtį-rugsėjį 
vyriausiasis Rusijos kariuomenės vadas, sukėlęs maištą prieš Laikinąją vy- 
riausybę. 

17 „Dilo“ —- «Dino» („Veikla“) - ukrainiečių „narodovcų“ (tautininkų) 
laikraštis, leistas Lvove 1880-1939 m. 

15 Žiūr. „L.B.“ Nr. 57 - nurodomas tame LB numeryje paskelbtas Vaiž- 
ganto str. „Ar ir kas sudarys Lietuvių valstybę“ (žr. šio tomo p. 301). 

*metropolitą grafą Šeptickį - žr. str. „James Edward Ouigley“ 2 pa- 
aiškinimą. . 

2 Rusijos lietuvių. 

KURIO „KARALIAUS“ NAUDAI? Publikuota: LB. - 1917. - Liep. 30. - 
Nr. 55. Parašas: Kun. J. Tumas. Pakartota: VR-16. — P. 223-227 (po tekstu: 
„Lietuvių Balsas“ 1917 m. 55 (184) nr. Petrapilis, liepos 30 d.). 

* Gabrys - žr. str. „Rygos Garso“ iškarpų skyrius“ 2 paaiškinimą. 

2 Antanas Viskantas (1875-1940) - istorikas, vienas LMD organizatorių, 
Vilniaus lietuvių tautinės ir kultūrinės veiklos dalyvis; Vaižgantas turi galvoje 
1917 m. išleistą jo kn. „La Lithuanie et la guerre“ („Lietuva ir karas“). 

3 Greičiausiai tai brošiūra „La nation lituanienne“ („Lietuvių tauta“). 

* Juozas Purickis (1883-1934), publicistas, spaudos darbuotojas, politikas, 
nuo 1929 m. ekskunigas; Jonas Steponavičius - žr. str. „Dėl kun. Černiauskio 
iškėlimo“ 5 paaiškinimą; Vladas Dzimidavičius (1886- ?), Fribourge studijavo 
iki 1920 m.; Vincas Bartaška (1881-1956), kunigas JAV, Klaipėdoje, Suvalkijoje; 
Konstantinas Olšauskas, žr. str. „Szkota polska na Litwie“ 7 paaiškinimą. 

5 Stasys Šalkauskis (1886-1941), filosofas, Kauno u-to profesorius; Antanas 
Viskantas, žr. šio str. 2 paaišk.; Adomas Vilimavičius (Vilimas, a. 1888- 7), 1914- 
1915 m. Josvainių vikaras, vėliau ekskunigas, advokatas, pirmųjų seimų atsto- 
vas; Izidorius Tamošaitis (1889-1943), filosofas, Kauno u-to profesorius; Ignas 
Česaitis (1893-1961), teologas, dėstė Kauno u-te, kapelionavo kariuomenėje. 

*nekošer (žyd.) - netinka. 


MŪSŲ „DIPLOMATIJOS“ TUŠČIAPŪSLIAI. Publikuota: LB. - 1917. - 
Rugp. 3. - Nr. 56. Parašas: Kun. J. Tumas. Pakartota: VR-16. - P. 227-231 (po 
tekstu: Petrapilis, rugpjūčio 3 d. „Lietuvių Balsas“. 1917 m. 56(185) nr.). 

' A. Vienuolio feljetonas „Triumfas“, išjuokiantis kairiųjų ir dešiniųjų 
rietenas 1917 m. Rusijos Lietuvių seime, paskelbtas tų pat metų LB 58-59 nr. 

* Turima galvoje Hagoje (Olandija) 1899 ir 1907 m. vykę pasauliniai kong- 
resai (konferencijos), sušaukti taikaus, teise grindžiamo valstybių sugyvenimo 
klausimams spręsti. Vienas iš Hagos taikos kongresų skatintojų ir finansuotojų 
buvo Andrew Carnegie (1835-1919), Amerikos pramonininkas milijonierius 
ir filantropas, daug savo kapitalo skyręs kultūrai remti. 

3beždžionė su akiniais - aliuzija į rusų pasakėtininko Ivano Krylovo 
(1769-1844) pasakėčią „Beždžionė ir akiniai“. 

*sulig Valančiaus gydytojo recepto- nuoroda į M. Valančiaus „Paau- 
gusių žmonių knygelės“ pasakojimus („Vengrai“, „Žmonių gydytojai, arba 
daktarai“), kur sodiečiai mokomi saugotis vaistus siūlančių šarlatanų ir liau- 
dies medicina užsiimančių tamsuolių. 

5 Bauervolkui (vok.) - valstiečių tautai. 


MŪSŲ DIPLOMATIJA BEVEIKSMĖ TEN, KUR BŪTINAI REIKIA. Pub- 
likuota: LB. - 1917. - Rugp. 10. - Nr. 58. Parašas: Kun. J. Tumas. Pakartota: 

VR-16. - P. 231-235 (po tekstu: Petrapilis, 1917 m. rugp. 10 d. „Liet. Balsas“, 
58(187) nr.). 

' Primenamas šiame tome aukščiau spausdinamas str. „Mūsų „diplo- 
matijos“ tuščiapūsliai“. 

* Eugenio Pacelli (1876-1958) - vyskupas, nuncijus Vokietijoje, vėliau 
kordinolas, Vatikano valstybės sekretorius, nuo 1939 m. popiežius Pijus XII. 

3 Kazimieras Prapuolenis (1858-1933) - Rusijos katalikų metropolijos 
kurijos Peterburge sekretorius, kunigas Seinuose, Kaune 1912-1921 m. neo- 
ficialus lietuvių atstovas Vatikane; spaudos darbuotojas, knygos „Lenkų 
apaštalavimas Lietuvoje“ (lenk. 1913, liet. ir pranc. 1918) autorius. 

*Litwa, Ruš — szęšci Rzeczypospolitej Polskiej (lenk.) - Lietuva, 
Rusia - Lenkijos Respublikos dalys. 


KAIP VOKIEČIAI ĮSIVAIZDINA TAUTŲ IŠSISKAIDYMĄ RUSIJOS 
VAKARŲ ŠONE. Publikuota: LB. - 1917. — Lapkr. 30. - Nr. 65. Parašas: 
Kun. J. Tumas. Pakartota: VR-16. - P. 235-237 (po tekstu: Stokholmas. „Lietuvių 
Balsas“ 1917 m. 65(194) nr). 

! Vėlker-Verteilung in West!-Russland. 2 Auflage. Hamburg, 
1917 (vok.) - Tautinis pasiskirstymas Vakarų Rusijoje. Antras leidimas. 


GERBIAMAj.AM PETRUI LEONUI MASKVOJE. Publikuota: LB - 1917. - 
Saus. 29. - Nr. 9. Pakartota: VR-16. - P. 238 (po tekstu: „Lietuvių Balsas“. 1917 
m. 91(138) nr.). 

! Petras Leonas (žr. str. „Autonomistų-federalistų tarybos Kijeve“ 4 paaišk.) 
I pasaulinio karo metais Petrapilyje, po to Maskvoje vadovavo lietuvių karo 
tremtinių šelpimo darbui. 

* „Naujoji Lietuva“ - liaudininkų savaitraštis, leistas 1916-1918 m. Petra- 
pilyje ir Maskvoje; nurodomame 1917 m. trečiajame jo numeryje paskelbtas 
redakcijos straipsnis, kur P. Leonas kaltinamas pražudęs ar pasisavinęs 90 
tūkstančių rb, skirtų nukentėjusiems nuo karo šelpti. 

3 Laiško signatarai yra iš anksčiau Petrapilyje gyvenę ir karo metais ten 
atsidūrę lietuvių inteligentai, visuomeninės, kultūrinės ir politinės bei nuo 
karo nukentėjusių šelpimo veiklos dalyviai, vieni plačiai žinomi, kiti ryškesnių 
pėdsakų nepalikę. 

ŠVENTOJO TĖVO TAIKOS NOTA. Publikuota: LB. - 1917. - Rugp. 13. - 
Nr. 59. Parašas: J. Tumas. Pakartota: VR-16. - P. 239-242. (po tekstu: „Lietuvių 
Balsas“. 59(188) nr. 1917 m.). 

! Šventasis Tėvas tuo metu buvo Benediktas XV (Giacomo della Chiesa, 
1854-1922), popiežiavęs nuo 1914 m. 


GALIA-SPEKTAKLIAI. Publikuota: LB. - 1916. - Gruod. 1. - Nr. 92; gruod. 
15. - Nr. 96. Parašas: Vaižgantas; RG. - 1917. - Geg. 17(30). - Nr. 32; geg. 20(2). 
Nr. 33; geg. 27(9). - Nr. 34. Parašas: Kun. J. Tumas-Vaižgantas. Pakartota: VR-16. — 
P. 243-270 ( po tekstais: „Lietuvių Balsas“ 1916 m. gr. 1 d. nr. 92(121); „Lietuvių 
Balsas“, 1916 m.; gruodž. 15 d., 96 nr.; „Rygos Garsas", 1917 m. nr. 32, 33, 34). 
1sub specie aeternitatis (lot.) - amžinybės požiūriu. 

2 Nuo mūsų Liaudės... betariant - Liaudė (Liauda) - palei Liaudos 
upelį, Vadaktų ir Pociūnėlių parapijose, įsikūrusios smulkių bajorų akalicos, 
laikytos nuskurdusios bajorijos simboliu. 

3„Co się przewlecze, nie uciecze“ (lenk.) - kas užtrunka - nepabėga. 

* Andrius Bulota (žr. str. „Mūsų liaudis ir jos šviesuomenė Vilniaus seimo 
laiku“ 9 paaišk.) ir rašytoja Žemaitė; nuvykę į Ameriką, 1916-1921 m. jie 
keliavo po lietuvių išeivių kolonijas, rinkdami aukas nukentėjusiems nuo karo 
Lietuvoje šelpti. 

5crudelis barbara gens Lottavorum, nefaria barbara... nec non 
infantium (lot.) - žiauri laukinė latvių gentis, bedieviška, tamsi judėjų gentis, 
tarnų gotų, arba gudų, gentis ir didžiulė minia daugybės kitų barbarų, vyrų, 
moterų, taip pat vaikų. 

* Katonas vyresnysis (a. 234-149 pr. Kr.) - romėnų politikas, rašytojas, 
oratorius; Vladas Požela (1879-1960) — advokatas, socialdemokratų veikė- 
jas; Stanislovas Lukauskis (1869-1925) - teisininkas, visuomenės veikėjas, 
iki 1918 m. advokatas Petrapilyje, vėliau Šiauliuose; Vaclovas Bielskis 
(1870-1938) - inžinierius, socialdemokratų veikėjas, Lietuvių seimo Petra- 
pilyje 1917 m. vienas pirmininkų, „Kultūros“ bendrovės ir žurnalo vienas 
iniciatorių; Mykolas Januškevičius (1886-1942) - liaudininkas, 1912-1917 m. 
Rusijos dūmos narys, „Naujosios Lietuvos“ redaktorius, grožinės literatū- 
ros vertėjas. 

7 Juozas Laukaitis (1873-1952) - kunigas, 1912-1917 m. Rusijos dūmos 
narys, krikdemas, publicistas; mirė sovietų lageryje. 

5 Catones — oratores (lot.) - Katonai oratoriai. 

*Spectatores judices (lot.) - stebėtojai teisėjai. 

10 Sacrificatores - matadores (lot., isp.) - aukotojai matadorai. 

"! fratres-revisores (lot.)... - brolius tikrintojus; Aleksandras Žilinskas 
(1885- po 1941) - teisininkas, 1917 m. pirmininkavo Petrapilyje lietuvių karių 
komitetui, Nepriklausomoje Lietuvoje dirbo teismų įstaigose; Andrius Du- 
binskas (1868-1945) - teisininkas, dirbo Petrapilyje, dalyvavo lietuvių visuo- 
meninėje veikloje, „Varpo“, „Tėvynės sargo“, „Vilniaus žinių“ bendradarbis, 
po 1918 m. teisėjas Prienuose, Marijampolėje. 

2 Kato Bielscius - Katonas (t.y. oratorius) Bielskis (žr. 6 paaišk.). 

8 Canoni-cus Sen-cus - Jonas Senkus (1869-1946) - marijonas, I pa- 
saulinio karo metais kunigavo Petrapilyje, vykdė šalpos darbus, vėliau kunigas 
Plungėje, Ukmergėje, Panevėžyje. 

* Antanas Tumėnas (1880-1946) — advokatas, krikščionių demokratų 
veikėjas, Kauno u-to profesorius; I pasaulinio karo metais dalyvavo pabėgėlių 
šalpos darbe Rusijoje. 

5 Judices, turba mixta (lot.) - teisėjai, mišri minia. 

*“ Turimas galvoje Odoakras (a. 431-493), romėnams tarnavusios samdo- 
mos germanų kariuomenės vadas, 476 m. nuvertęs Romos imperatorių Romulą 
Augustulą ir pats pasiskelbęs Italijos karaliumi. XIX a. Lietuvos istorikų lai- 
kytas kilusiu iš herulių, iš kurių buvo kildinama lietuvių tauta. 

17 „Naujoji Lietuva“ - žr. šiame tome spausdinamo laiško „Gerbiamajam 
Petrui Leonui Maskvoje“ 2 paaiškinimą. 

18 „Zemščina“ — rusų šovinistų ir imperininkų dienraštis, ėjęs nuo 1909 m. 
Peterburge; Zemščina - Ivano Rūsčiojo valdomos Maskvos valstybės teritorija 
(Novgorodo, Pskovo, Smolensko, Tverės žemės, dalis Maskvos). 1565-1572 m. 
palikta bajorų dūmos vykdomajai valdžiai; kita valstybės dalis, vad. opričnina, 
buvo valdoma kariniu teroru prieš stambiąją bajoriją įgyvendinamais caro ukazais. 

* Baleišis - Rusijos Lietuvių seimo Petrapilyje 1917 m. aprašymuose to- 
kia pavardė neminima nei tarp jo organizatorių, nei tarp kalbėtojų; Antanas 
Baleišis yra pasirašęs vienos Mogiliovo gubernijoje gyvenusių lietuvių bend- 
rijos susirinkimo rezoliuciją, kuria remiami minimo seimo nutarimai ir smer- 
kiamas kairiųjų partijų destruktyvus vaidmuo jame (žr. LB, 1917, Nr. 51), 
tačiau neatrodo, kad šis Baleišis būtų dalyvavęs Petrapilio seimo darbe. 

2 A. Spurga - Petrapilio lietuvių veikėjas, advokatas, nukentėjusių nuo 
karo šalpos dalyvis. 

2 Česlovas Petraškevičius (1886-1941), teisininkas, Centrinio k-to nuken- 
tėjusiems nuo karo šelpti sekretorius Petrapilyje, po I pasaulinio karo advo- 
katas Panevėžyje. 

2 Balskus, Chesnys, Shyllinę - Vaclovas Bielskis, žr. šio str. 6 paaišk.; 
Blažiejus Česnys (1884-1944), kanauninkas, Petrapilio dvasinės akademijos 
profesorius, katalikų frakcijos vadovas 1917 m. Petrapilio Lietuvių seime, 
Nepriklausomoje Lietuvoje Kauno u-to profesorius; Stasys Šilingas (1885- 
1962), teisininkas, politikas, 1914-1917 m. Lietuvių draugijos nukentėjusiems 
nuo karo šelpti sekretorius Petrapilyje, Nepriklausomoje Lietuvoje Seimo 
atstovas, teisingumo ministeris, 1928-1938 m. Valstybės tarybos pirmininkas. 

3 Čort vozmi! (rus.) - velniai griebtų! 

* Vae vobis, hypocritae (lot.) - vargas jums, veidmainiai. 

Sue misceantur sacra profanis (lot.) - tegul šventi dalykai nebūna 
maišomi su bedieviškais. 

* Misce. Detur. (lot.) - Maišyk. Tegul būna duodama. 

"dėmission (pranc.) - atsistatydinimas. 

28 Minimas greičiausiai Mikalojus Katkus (1852-1944), agronomas, rašy- 
tojas, visuomenininkas; „lietuvių ideologu“ Vaižganto, matyt, vadinamas už 
antibažnytinį ir ateistinį nusistatymą. 

2 Kuzma Prutkovas, Kozma Prutkovas - literatūros vardas, išpopulia- 
rintas XIX a. 6-7 dešimtmetyje juo skelbtų satyrinės poezijos ir dramos kūrinių 
bei aforizmų; iš tikrųjų kolektyvinis pseudonimas, kuriuo pasirašinėjo Alek- 
sejus Tolstojus (1817-1875) ir trys broliai - Aleksandras, Aleksejus, Vladimi- 
ras - Žemčiužnikovai. 

3 mitarstva (rus.) - vargus, kankynes. 

3 Jokūbo liesvomis į dangų - primenamas epizodas iš Šv. Rašto, kaip 
patriarchas Jokūbas sapne regėjo dangų siekiančias kopėčias, ir jų viršuje 
pasirodęs dievas Jahvė jam pažadėjo žemę, kurioje keliaudamas buvo sustojęs 
nakvynės (ST, Pr 28, 12-14). 

?2 Charonas - senųjų graikų mitų valtininkas, kėlęs į Hadą per požeminius 
Stikso vandenis mirusiųjų sielas. 

33 Gerutis-Jonas Balvočius (1842-1915), kunigas, rašytojas; paskelbė didak- 
tinių apsakymų, proza išvertė I. Krylovo pasakėčias. 

* prieš „laisvės metus" - prieš 1905 m. revoliuciją. 

3 Kai trys stos... - Adomo Jakšto-Dambrausko eilėraščio „Kai du stos“ 
pirmosios strofos 3-8 eilučių parafrazė. 

* kaip kurčia Abromienė graudingos Juozapo Aigiptiečio isto- 
rijos - Šv. Rašto personažai: Abromienė - patriarcho Abraomo (Efraimo) 
Žmona; Juozapas - egiptiečių nelaisvėje buvęs dievo Jahvės globojamas skais- 
tuolis, atsispyręs moters gundymams. 

* Antanas Purėnas (1881-1962) - chemikas, Kauno u-to profesorius; da- 
lyvavo socialdemokratų veikloje, 1910-1918 m. Petrapilio komercinės mo- 
kyklos dėstytojas, per I pasaulinį karą Lietuvių draugijos nukentėjusiems nuo 
karo šelpti Petrapilio skyriaus pirmininkas. 


TIESIANT KELIĄ LIETUVOS NEPRIKLAUSOMYBEI 
1616-17 M. 


LIETUVOS KARALIJA. Publikuota: Ateities spinduliai. - 1916. -- Nr. 2-3. — 
P. 99-110. Parašas: Kun. Juozas Tumas-Vaižgantas. Pakartota: TK. - P. 3-14 (po 
tekstu: Petrograde 1916 m. lapkr. m.). 

"prima caritas ab ego (lot.) - pirma meilė sau. 

žanimal sociale (pranc.) - visuomeninis gyvulys. 

3 Turimas galvoje Henrikas Sienkiewiczius (1846-1916), žymus lenkų 
rašytojas, istorinių romanų autorius, novelistas. 

*Himeo danaos et dona ferentes lot.) - bijau ir dovanas nešančių 
danajų (graikų); posakis iš Vergilijaus „Eneidos“ (2, 49). 

3Moja chata s kraju - ja ničoho ne znaju (rus.) - plg. ne mano kiau- 
lės, ne mano pupos. 

* Otto von Bismarckas (1815-1898) - Vokietiją suvienijęs politikas, pirmasis 
jos kancleris (nuo 1871 m.); vykdė imperinę jėgos politiką, lietuvių ir lenkų 
germanizavimą. 

" Romanas Dmowskis (1864-1939) - politikas, rašytojas, vienas nacio- 
nalistinės endekų (Narodowa demokracja, ND) partijos ideologų ir vadų. 

š Vazos, Sasai - Vazos, Saksai, Lenkijos karalių ir Lietuvos didžiųjų 
kunigaikščių dinastijos; Vazos (Zigmantas Vaza, Vladislovas Vaza, Jonas 
Kazimieras) viešpatavo 1587-1668 m., Saksai (Augustas II, Augustas III) - 
1697-1763 m. 

? pabėgęs prancūzas - Henrikas Valois, Lenkijos karalius ir Lietuvos 
didysis kunigaikštis 1573-1574 m.; tepraėjus penkiems mėnesiams po išrin- 
kimo, slapta grįžo į Prancūziją, tapdamas jos karalium Henriku III. 

V forces majeurs (pranc.) - aukštesnės jėgos, neįveikiamos kliūtys. 

KALBOS RUSIJOS LIETUVIŲ SEIMUI 1917 M. Publikuota: LB. - 1917. - 
Birž. 14. - Nr. 42; birž. 18. - Nr. 43. Pakartota: TK. - P. 14-22. 

! Januškevičius - žr. feljetono „Galia-spektakliai“ 6 paaiškinimą. 

žkaip darė Jonušas Radvila- t.y. sudarė su švedais 1655 m. Kėdainių 
sutartį, atpalaiduojančią Lietuvą nuo unijinių ryšių su Lenkija; Jonušas Radvila 
(1612-1655) - Vilniaus vaivada, LDK didysis etmonas, vienas žymiųjų Lietuvos 
valstybingumo gynėjų. 

3kun. Ambraževičius - žr. str. „Dešimties metų sukaktis“ 15 paaiš- 
kinimą. 

* „Pravitelstvennyj Vestnik" (xus.) - „Vyriausybės žinios“ — oficialus 
valdžios dienraštis, leistas Peterburge nuo 1869 m. 

5 „Severo Zapadnyj Golos“ (rus.) - „Šiaurės Vakarų balsas“, 1905- 
1915 m. Vilniuje leistas dienraštis. 

* A. Itomlenskis - gimnazijos mokytojas Vilniuje, lietuviškų knygų cenzo- 
rius, kartu su J. Jablonskiu 1906 m. peržiūrėjo mokykloms siūlomus lietuviškus 
vadovėlius. 

" Povilas Matulionis - žr. str. „Dešimties metų sukaktis“ 15 paaiškinimą. 


AR IR KAS SUDARYS LIETUVIŲ VALSTYBE. Publikuota: LB. - 1917. - 
Rugp. 6. - Nr. 57. Parašas: Kun. J. Tumas. Pakartota: TK. - P. 22-25 (po tekstu: 
Sasnaukoje ties Petrapiliu 1917 m. rugpjūčio 6 d.). 

! Jobas - S. Testamento (Jobo kn.) personažas; dvasios Lakajos Jahvės 
noru turėjęs nugalėti velnio gumdymų keliamas abejones Dievo teisingumu. 

2 „obščinomis“ (rus.) - bendruomenėmis. 


LIETUVIŲ TAUTOS VALIA 
SUSIDARYTI NEPRIKLAUSOMĄ TĖVYNĘ 


Brošiūra publikuojama iš autografo, saugomo Vilniaus u-to Bibliotekos 
Rankraščių skyriuje (F 155-212). Autografą sudaro titulinis lapas ir 82 švar- 
raštiniai gana kaligrafiška Vaižganto rašysena rašyti kur ne kur nežymiai tai- 
sinėti puslapiai (81 psl. pagrindinio teksto ir 1 psl. turinio). Titulinio lapo 
viršuje autoriaus ranka užrašas: „Lietuvos Aido“ redakcijai, žemiau antraštė: 


Vaižganto 

Lietuvių Tautos Valia 

susidaryti Nepriklausomą 

Tėvynę. 

Po tekstu dešinėje pusėje parašas: Vaižgantas, kairėje įrašas: Stokholme. 
1917 m. gr. 18 d. ir kiek žemiau po brūkšnio Kun. Juozas Tumas. 

Turinyje duodamas brošiūros pavadinimas ir jos dalių antraštės bei nu- 
rodomi jų puslapiai. 

Brošiūrą pradedantis straipsnis „Tautos Valia - vyriausis dabartinių lietu- 
vių politikos veiksnys“ yra antrasis jo variantas, autoriaus perredaguotas bei 

praplėstas ir eliminuojantis pirmojo varianto kartojimą. Gyvendamas Skan- 
dinavijoje, 1917 ar 1918 m. Vaižgantas šį straipsnį išvertė į rusų kalbą, kaip 
tarpininkę, iš kurios jis versta daniškai, matyt, tikintis paskelbti danų spaudoje. 
Vertimas liko nespausdintas, rankraštis saugomas Vilniaus u-to bibliotekos 
rankraštyne (f. 1-F 58,1. 97-108). Jo pirmojo lapo viršuje, prieš tekstą, vėlesnis 
paaiškinamasis Vaižganto įrašas: (nespausdinta) Iš Lietuvių kalbos rusiškai, iš 
rusų versta į danų kalbą. 

' Imperatorės Jekaterinos II valdomai Rusijai aneksavus dešiniojo Nemuno 
kranto Lietuvos dalį, joje buvo palikta ankstesnės bajorų savivaldos institucijos 
(seimeliai, teismai), teisinis kodeksas (Lietuvos statutas), paskelbta, kad nu- 
traukiama unija su Lenkija. 

2 Daroma aliuzija į 1773 m. įsteigtą Edukacinę Komisiją, kuri reformavo ir 
modernino Lenkijos-Lietuvos švietimą, suteikdama jam lenkišką tautinę kryp- 
ti; šios Komisijos nuostatomis rėmėsi ir švietimas Lietuvoje XIX a. pirmuoju 
trisdešimtmečiu, kai 1803 m. rusų sudarytai Vilniaus švietimo apygardai ilgai 
vadovavo lenkų magnatas A. Čartoryskis, o jos centru ir mokyklų priežiūros 
institucija tapo Vilniaus universitetas. 

3 Vincentas Duninas-Marcinkevičius (1807-1884), baltarusių poetas ir 
dramaturgas; vaizdavo kaimo buitį, idealizavo valstiečių moralę. 

* uporstvujuščich“ (rus.) - atkaklaujančių, besispyriojančių. 

5Suminėtieji rusų valdžios represuoti vyskupai Vilniuje vyskupavo: Vac- 
lovas Žilinskis 1846-1858, Adomas Krasinskis 1859-1863, Karolis Hrynievickis 
1883-1885, Steponas Zvieravičius 1897-1903, Eduardas Roppas 1903-1907 m.; 
Vilniaus vyskupu buvus ar vyskupiją administravus Felinskį, šaltiniai ne- 
nurodo. 

“ Iš Vaižganto suminėtųjų dvasininkų, pataikavusių ar talkinusių rusų 
valdžiai, XIX a. 7-8 dešimtmečiuose neoficialiu Vilniaus vyskupijos valdytoju 
tebuvo Petras Žilinskis (1816-1887), kapitulos prepozitas; kiti nurodytieji 
kunigai - kapitulos ar konsistorijos nariai, dekanatų dekanai, Vilniaus ir kt. 
bažnyčių klebonai. 

"Kun. Petravičius, Vilniuje viešai sakykloje sudeginęs... „Treb- 
niką“...- nurodomas Stanislavas Petravičius (Piotrowicz, a. 1830- po 1890). 
XIX a. 7-ajame dešimtmetyje jis buvo Vilniaus dekanas. Vaižganto minimo 
protesto aktą įvykdė 1870 m. pavasarį šv. Rapolo bažnyčioje. Be „Trebniko“ 
(žr. str. „Surinkime gyvąją tradiciją“ 4 paaišk.), sudegino ir vyskupiją tuomet 
valdžiusio P. Žilinskio (žr. 6 paaišk.) aplinkraštį, kuriuo liepta kunigams 
pamaldose naudoti rusišką liturginį apeigyną, bei pasakė valdžią ir su ja kola- 
boravusį vyskupijos valdytoją griežtai smerkiantį pamokslą, kurio tekstą prieš 
tai išsiuntinėjo savo dekanato kunigams. A. Burbos išverstas lietuviškai, šis 
pamokslas 1891 m. buvo paskelbtas „Vienybėje lietuvninkų“ ir tais pat metais 
išleistas atskiru spaudiniu („Aplinkraštis į Vilniaus džiakonystės kunigus 
1870 m. kunigo St. Petravyčiaus“). 

* Kazimieras Michalkevičius - žr. str. „Kun. Černiauskio ištrėmimas“ 4 pa- 
aiškinimą. 

? Makedonija nurodoma kaip kraštas, kurį XX a. pr. bandė dalytis jo 
kaimynai serbai, bulgarai, graikai ir kuriame vyko etninių bei religinių grupių 
rivalizacija. 

10 Žemaičių vyskupiją yra valdę keturi Giedraičiai: tikrieji vyskupai Mer- 
kelis 1576-1609, Steponas 1778-1801, Juozapas Arnulfas 1802-1838 metais ir 
administratorius Simonas 1838-1844 m.; Motiejus Valančius Žemaičių vys- 
kupu buvo 1850-1875, Mečislovas Paliulionis 1883-1908, Gasparas Cirtautas 
1910-1913, Pranciškus Karevičius 1914-1926 metais. 

UTonas Krizostomas Gintila (1788-1857), paskirtas rusų valdžios, Žemaičių 
vyskupiją administravo 1844-1850 m. 

2 „netolpites“ (rus.) - nesibūriuokite. 

33 „nagradnyje“ (rus.) - premijiniai. 

M Dramas Kražių ir Kenstaičių... - kalbama apie smerkiantį atgarsį 
sukėlusias rusų kazokų įvykdytas Kražių skerdynes 1893 m. ir brutalų Kens- 
taičių (netoli Alsėdžių) bažnyčios uždarymą bei sunaikinimą 1886 m. 

15 „Dabartis“ — okupacinės vokiečių kariuomenės Rytų fronto vadovybės 
(Ober Osto) Lietuvai leistas laikraštis, ėjęs 1915-1918 m. Tilžėje, Balstogėje, 
daugiausia Kaune. 

6 „nado(ž)dat, po tom doložit, vsech ubedit“ (rus.) - reikia laukti 
(duoti), paskui pranešti, visus įtikinti. 

Zeirculus vitiosus (lot.) - užburtas ratas, padėtis be išeities. 

8 ,„nedoimki“ (rus.) - nepriemokos. 

9 „do lasu“ per paskutinę insurekciją - į mišką (lenk.) per 1863 m. 
sukilimą. 

2 Kinų mandarinų - senosios Kinijos aukštųjų valdininkų. 

"Joniškio mokytojui Daukšai- minimas greičiausiai Leonardas Dauk- 
ša, XIX a. pabaigoje daraktoravęs slaptose lietuviškose mokyklėlėse Šiaulių 
apskrityje (1898 m. Lygumuose), vėliau, atrodo, dirbęs 1919 m. atidarytoje 
Joniškio mokykloje (nuo 1920 m. progimnazijoje). 

2 Ambraziejus Kašarauskas - gamtininkas, kraštotyrininkas, miręs trem- 
tyje Sibire; Vaižganto nurodoma jo „Lituanica“ yra rankraštinių darbų rinki- 
nys, sudarytas A. Jakšto-Dambrausko ir saugotas Kauno kunigų sem-jos 
bibliotekoje. 

3 Iš Sedos parapijos Rubikų kaimo buvo kilę keturi mokslus išėję broliai 
Juzumai: be Vaižganto minimų Juozapo (pasikeitusio pavardę į Girštautą, 
1827-1877) ir Tado, dar Vincentas ir Antanas — žr. str. „Surinkime gyvąją 
tradiciją!“ 2 paaiškinimą. 

2 Jeronimas Račkauskis (1825-1889), Otonas Praniauskas - religinių raštų 
rengėjai, Juozapas Silvestras Dovydaitis - rašytojas, didaktas; žr. str. „Surin- 
kime gyvąją tradiciją!“ 2 paaiškinimą. 

5profesorius Stanevičius, Onacevičius, Bogužį, Jundulą - matyt, 
turėta galvoje Simonas Stanevičius (1799-1848), poetas, folkloristas, ir Emeri- 
kas Stanevičius (1802- prieš 1866), lietuvių liaudies dainų publikuotojas, bet 
abu jie tesimokė Vilniaus u-te ir nebuvo jo profesoriai; Ignotas Onacevičius 

(a. 1780-1845), istorikas, Lietuvos istorijos tyrinėtojas; Ksaveras Bogušas (1746- 
1820), kunigas, švietėjas, studijos „Apie lietuvių tautos ir kalbos pradžią“ 
(1808) autorius; Jundulas - vienas iš Jundzilų, Stanislovas (1761-1837) ar Juo- 
zapas (1794-1877), abu botanikai, tyrinėję Lietuvos florą, dėste Vilniaus u-te. 

** pagarsėjusi Reino uola - Lorelei uola Reino vidupio krante, pietų 
Vokietijoje; garsi kaip gamtos fenomenas, išgarsinta legendų apie joje gyve- 
nančią gražiąją burtininkę Lorelei ir šių legendų siužetais parašytų vokiečių 
romantikų baladžių (C. Brentano, H. Heinės ir kt.). 

27.25 Aleksandras Hilferdingas, Stanislovas Mikuckis - žr. str. „Dešimties 
metų sukaktis“ 3 paaiškinimą. 

2 Antanas Petkevičius (1304-1880) vikaravo Vainute, Jurbarke; 1844 m. 
perėjo į pravoslavų tikėjimą, 1845 m. paskirtas Kauno Aleksandro Nevskio 
soboro pirmuoju šventiku, 1858 m. perkeltas į Vilniaus Nikolajaus katedrą; 
1851-1857 m. lietuviškų knygų cenzorius, skundė ir įdavinėjo M. Valančių. 

3 Eduardas Volteris (1856-1941) - etnografas, folkloristas, literatas isto- 
rikas, Peterburgo, nuo 1922 m. Kauno u-to profesorius, daugelio lituanistinių 
darbų autorius. 

3 Lietuviškai išverstų lenkų teologo M. Biatobrzeskio (1522-1586) pamokslų 
(homilijų) rusiškais rašmenimis valdžia išspausdino keletą rinkinių (žr. 1985 m. 
Knygų Rūmų išleistą knygų lietuvių k. bibliografiją, 2 t., 1 d., p. 240-241). 

32 Jonas Zabermanas (a. 1815-1900), Tilžės katalikų klebonas, lietuviškų 
knygų Rytų Prūsijoje leidėjas, M. Valančiaus talkininkas. 

3 „na kazionnuju službu“ (rus.) - į valdišką tarnybą. 

* Sursum corda! (lot.) - aukštyn širdis! 

5 Palaimintas vyras, kurs nesideda draugėn su nedorėliais - žr. 
Ps1, 1-2. 

3 it anoji Gogolio paoficierienė pati nusiplakė - rusų rašytojo 
N. Gogolio (1809-1852) komedijos „Revizorius“ veikėja. 

7 Konfutsė- Kung fu cy, sueuropintai Konfucijus (551-479 pr. Kr.), žymus 
senovės Rytų filosofas; sukūrė religijos ir moralumo kriterijais grindžiamą 
pažiūrų sistemą, kurios pamatinės nuostatos yra žmogaus tarnavimas visuo- 
menei ir paklusnumas valdžiai. 

3 „Ravnenije po temnote!“ (rus.) - lugiuotis į atsilikimą! 

3 Apie Lietuvos mokyklų, veikusių iki 1861 m., naikinimą M. Valančius 
rašo brošiūroje „Prajautimas“ (1869). 

“ „Russkije poddannyje katoličeskoj very“ (rus.) - katalikų tikėjimo 
rusų valdiniai. 

*“ „Gruntovyje“ (rus.) - gruntiniai. 

42 Skaityk N.A. Vrockio apie Kazanės pilį- N.A. Vrockis (tikr. Alek- 
sandras Navrockis, 1839-1914), rusų poetas, dramaturgas, rašęs daugiausia 
istorine tematika; Vaižgantas nurodo kurį nors jo kūrinį, vaizduojantį rusų 
užkariavimus Pavolgyje. 

*“ Silgaudiškis (buvo vadinamas ir Silgudiškiu) - Jalovieckiams (Jalovec- 
kiams) nuo seno priklausęs dvaras, iš kurio po I pasaulinio karo išaugo 

Saldutiškio (Utenos raj.) miestelis; Vaižganto minimas Jalovieckis - greičiausiai 
Boleslovas Jalovieckis (Jaloveckis, a. 1850-1916), karo inžinierius, generolas, 
M. Biržiškos leisto laikraščio „Glos Litwy“ bendradarbis; Švenčionių-Pane- 
vėžio siaurasis geležinkelis buvo tiesiamas 1895-1899 m. 

“* „pooščrenija“ (rus.) - paskatinimo. 

“ Pleskavos - Pskovo; Pleskava - latvių vartojamas šio rusų miesto pa- 
vadinimas. 

* Piotras Stolypinas (1862-1911) - rusų valstybininkas, nuo 1906 m. Rusijos 
ministerių tarybos pirmininkas, nužudytas eserų; Lietuvoje, prie Kėdainių, 
turėjo Kalnaberžės dvarą. 


ŽODYNĖLIS 


abazas (sl.) gurguolė, būrys, pulkas 

adamoškas (sl.) šilkinis raštuotas au- 
dinys 

adverniškas, -a (hibr.) kitoks, prie- 
šingas 

aficierius (sl.) karininkas 

akižada stačiokas 

akuratniai (sl.) teisingai, patikimai 

amtonija (sl.) sakykla 

antgalvis pavadinimas, antraštė 

antsidėti, -deda, -jo užsidėti, užsi- 
krauti 

anuočės (hibr.) anuomet, kitados 

apkepurėti, -ėja, -ėjo pabaigti 

apsiprovoti, -oja, -ojo (hibr.) pasi- 
bylinėti 

aptieka (sl.) vaistinė 

armota (sl) patranka 

atentis, -i ateinantis, būsimas 

atsijokėti, -ėja, -ėjo atsitokėti 

atstanka (sl.) atsarga, sankaupa 

bepradėm nuolat, be paliovos 

beviekis, -ė (hibr.) bejėgis 

biednas, -a (sl) neturtingas 

biedrina (lat.) draugija 

birkavas (sl.) 163,8 kg. svorio matas 


brostvinis, -ė (hibr.) religinis, baž- 
nytinis 
buksvos (sl.) kelnės 


cielybė (hibr.) visuma 


čebatas (sl.) aulinis batas 

čečiuoti, -iuoja, -iavo graužti, kram- 
tyti, kapoti 

čystai (sl.)visai, visiškai 

čiutnybė, čiutnumas (hibr.) vikru- 
mas, gyvumas 


dieninis dienoraštis 
diktas, -a (germ.) stiprus 
dyvai (sl.) keista 

doklė duoklė 

draugija visuomenė 
dūšia (sl.) siela, dvasia 


fanaberuoti, -uoja, -avo (sl) puikuo- 
tis, didžiuotis 

fundorius (sl.) dovanotojas, davėjas 

fušeris (germ.) darkytojas, gadintojas 

fušeruoti, -uoja, -avo (hibr.) veid- 
mainiauti, apgaudinėti 


gastinčius (sl.) dovana 
gašavotis, -ojasi, -ojosi (sl) puoštis 

gešeftas (germ.) biznis, verslas, san- 
dėris 

grabas (sl.) kapas; karstas 

gražoti, -oja, -ojo (sl.) grasinti 

griekas (sl.) nuodėmė 

gromata, grometa (sl.) laiškas, raštas 

guzikas (sl.) saga 


ielius (sl.) išdykėlis 

išlaidžiai, išlaidžios išlaidos, lėšos 

išmaliavoti, -oja, -ojo (hibr.) išdažyti 

išmislinėti, -ėja, -ėjo (hibr.) išgalvoti 

"išspainioti, -ja, -jo išnarplioti, išpai- 
nioti 

įtikrinti, -ina, -ino įtikinti 

kalpas (lat.) tarnas, vergas 

kaunumas (hibr.) kuklumas 

kiltas, -a kilnus 

kiltis kilmė 

kolekta (lot.) aukų rinkliava 

komisorius (sl.) prievaizdas 

kromas (sl.) parduotuvė 

kulipka (sl.) kulka 

kūlvarta kas dažnai keičia savo pa- 
žiūras 

kupšauti, -auja, -avo pirkliauti, pre- 
kiauti 

kustaris (sl.) amatininkas 


leistrai (sl.) knygos raštai 
lermas (sl.) triukšmas 

liesvos (sl.) kopėčios 

liubrikas (sl.) pasienio žandaras 
liuika (sl) pypkė 

liuosas, -a (germ.) laisvas 


mačyti, -ija, -ijo (sl.) padėti, pagelbėti 
mandras, -a gudrus, išmintingas 
mylista (sl.) malonybė 

mizerija (sL.) menkysta 

mizerinis, -ė (hibr.) niekingas 
mizerobas (sl.) vargšas 

mulinti, -a, -0 traukti aukštyn, kelti 
mundiras (sl.) uniforminis švarkas 
muštarda (sl.) garstyčios 


nabagas (sl.) vargšas 

nabašninkas (sl.) mirusysis, velionis 
naugija naudingosios iškasenos 
navatnas, -a (sl.) keistas 
nesvietiškas, -a (hibr.) nepaprastas 
nevalia (sl.) prievarta, jėga 

nujėgti, -ia, -ė suprasti, suvokti 
nusilenkti, -ia, -ė pasitenkinti 


oficierius žr. aficierius 


pabažnas, -a (sl.) pamaldus 

pablūdėlis (hibr.) pamišėlis 

panaberija (sl.) išdidumas, pūtima- 
sis 

paprikas papirkimas, kyšis 

parėdymas (hibr.) paliepimas, potvar- 
kis 

parėdyti, -0, -ė (sl.) sutvarkyti 

pasergėti, -i, -ėjo pamatyti, pastebėti 

paskūrė (hibr.) paodis 

pasportas (sl) pasas 

patramenti, -ena, -eno pagąsdinti, 
paerzinti 

pavietas (sl.) apskritis 

pertarmė posakis 

pinigynas iždas 

pleštikė plaštakė 

pradiedas (sl.) protėvis 

pramonelka pramoga 

priepuolis atsitikimas 

prietelingas, -a (hibr.) draugiškas, bi- 
Čiuliškas 

prietelis (sl.) draugas, bičiulis 

prietelystė (hibr.) draugystė, bičiu- 
lystė 

prikaištis prikyštė, prijuostė 

pristavas (sl.) policijos viršininkas 

proviantavimas (hibr.) maitinimas 

pusė puslapis 


raitarija (sl.) raiteliai, kavalerija 

rakas (sl.) nustatytas laikas, terminas 

rėdas (sl.) valdžia, tvarka 

rinštokas (sl) gatvės griovelis van- 
deniui nutekėti 

rota (sl.) kuopa 


savabaudis savavalis 

skarbas (sl.) turtas, pinigai 

skarbavas, -a (sl.) valdiškas 

skoma skonis 

skramnastis kuklumas 

skūra (sl) oda 

smetona (sl.) grietinė 

sostapilis sostinė 

spraunikas, sprauninkas (sl.) apskri- 
ties policijos viršininkas 

staršina (sl.) vyresnysis 

straigis sraigė 

strajyti, -ija, -ijo (sl.) derinti, sty- 
guoti 

subalamūtyti -ija, -ijo (hibr.) suklai- 
dinti 

sumislas (sl.) protas 

sumnenė (sl.) sąžinė 

susiedauti, -ja, -avo (hibr.) kaimy- 
nauti 

svietas (sl.) pasaulis 

svietiškas, -a (hibr.) pasaulietinis 

svietiškis (hibr.) pasaulietis 


šašiejus (sl.) plentas 
šebelniotis, -iojasi, -iojosi meilintis 


šinkuoti, -uoja, -av0 (hibr.) prekiauti 
svaiginamaisiais gėrimais 

šiundyti, -0, -ė kurstyti 

šliūbas (s1.) jungtuvės, sutuoktuvės 

šoblė (sl.) kardas 

štatas valstija 

